
CUVÂNT ÎNAINTE 


Publicarea Filocaliei greceşti, prin osteneala Sfântului Nico- 
dim Aghioritul şi a episcopului Macarie al Corintului, în secolul al 
XVIII-lea, supranumit „al Luminilor", a reprezentat atunci răspun- 
Sul grăitor al Bisericii Ortodoxe la instaurarea în lumea apuseană 
a primatului şi chiar a cultului raţiunii omenești autonome şi auto- 
suficiente. Elocvent este şi faptul că imprimarea acestei mari cu- 
legeri de scrieri spirituale şi teologice ale Părinților pustiei şi ale 
Părinților Bisericii s-a putut înfăptui, în anul 1782, nu într-o me- 
tropolă creştină răsăriteană, ci la Veneţia. Filocalia era astfel dată 
la lumină, ca un fel de sacră prevenire, într-un vechi şi prestigios 
centru cultural aparţinând chiar lumii occidentale care, adoptând 
spiritul raționalismului deifug al veacului „Luminilor', avea să ge- 
nereze şi primii germeni ai fenomenului secularizării, ai tragicei 
înstrăinări a omului de Dumnezeu. 

Insă înaintaşilor şi părinţilor noştri întru credinţă, conştiinţa 
însemnătăţii publicării acestei largi colecţii de texte ascetice şi 
mistice ale Ortodoxiei pentru reînnoirea şi intensificarea vieţii 
bisericeşti le-a dinamizat fără întârziere râvna misionară. Astfel, 
în anul 1792, Sfântul Paisie încheia deja la Mănăstirea Neamţ ver- 
siunea slavonă a Filocaliei, în timp ce în sânul aceleiaşi obşti 
ucenici ai săi trudeau la tălmăcirea şi în româneşte a unor texte 
ale Sfinţilor Părinţi. 

Iniţierea traducerii integrale în limba română a scrierilor filoca- 
lice, de către vrednicul de pomenire Părinte Profesor Dumitru 
Stăniloae (1903-1993), în prima jumătate a secolului al XX-lea, a 
avut şi ea o motivaţie şi un scop clar definite. „Vorbim despre 
Dumnezeu cu multă simţire, cunoaştem destul de bine dogmele 
credinţei noastre şi spunem multe generalităţi interesante despre 
ortodoxia noastră. Dar toate acestea nu ştim de-ajuns cum să le 
prefacem metodic în valori practice, în puteri care să ne trans- 
forme din zi în zi'l. În aceşti termeni atât de realişti aprecia Părin- 
tele Profesor Dumitru Stăniloae starea vieţii duhovniceşti de la noi 
în vremea în care, sub insuflarea şi cu puterea harului Duhului 
Sfânt, a purces la tălmăcirea „acestei comori de spiritualitate or- 
todoxă'Z. Dar, cum o generaţie succede alteia, iar sporirea interi- 
oară personală este un bun netransmisibil, fiecare generaţie este 
de fapt chemată să înveţe la rândul ei, nemijlocit, cum să trans- 
forme valorile credinţei în puteri spirituale actuale şi regenera- 


1. Din „Cuvântul înainte" al traducătorului, în Filocalia, vol. I, Sibiu, 
1946, p. VIII. 
2. Ibidem. 

toare ale omului lăuntric. „N-ajunge să-i spui omului în cuvinte 
duioase să vieţuiască după voia lui Dumnezeu, ci trebuie să-l 
îndrumi pas cu pas cum să se izbăvească de „uriaşii păcatului', 
care îi pun tot felul de piedici, și cum să procedeze pentru a se 
întări în viaţa virtuoasă...'5. 

De această fină şi precisă lucrare de susţinere şi călăuzire du- 
hovnicească în urcuşul interior spre treptele curăţirii de patimi, 
luminării şi desăvârşirii spirituale în Hristos Domnul se pot folosi 
acum, prin cercetarea cu multă luare-aminte a Filocaliei române, 
toţi cei ce năzuiesc spre bucuria împlinirii acestei porunci dum- 
nezeiești: „Fiți, dar, voi desăvârșiţi, precum Tatăl vostru Cel ce- 
resc desăvârşit este' (Matei 5, 48). 

Deşi aparţin unor veacuri diferite, care se întind pe parcursul 
unui mileniu (sec. IV — XIV), toţi sfinţii autori din Filocalie se află 
într-un consens deplin în privinţa ştiinţei mijloacelor, căilor şi ne- 
voinţelor care conduc, prin deprinderea treptată a virtuţilor, culmi- 
nând cu nepătimirea şi dragostea, la atingerea doritei şi fericitei 
asemănări cu Dumnezeu. Potrivit acestei ştiinţe a Sfinţilor Părinţi, 
curățirea şi „înnoirea mintii" (Rom. 12, 2) prin pomenirea conti- 
nuă şi cu simţire a lui Dumnezeu este fundamentală, fiindcă fără 
truda rugăciunii neîncetate (cf. I Tes. 5, 17), fără trezvie şi discer- 
nământ în faţa tălăzuirii necontenite a gândurilor, aşadar fără paza 
şi liniştirea minţii, lupta împotriva patimilor şi a întunecatelor puteri 
care le stârnesc şi le înteţesc este de neconceput şi neroditoare. 
Despre această înaltă cunoştinţă spirituală, dar şi despre condiţia 
esenţială a înaintării noastre pe calea eliberării interioare prin 
împlinirea cu fapta a celor învăţate de la Părinţi, aflăm cu priso- 
sinţă din acest prim volum al Filocaliei române. De aceea şi zice 
Sfântul Marcu Ascetul: „Domnul e ascuns în poruncile Sale. Şi cei 
ce-L caută pe El ÎI găsesc pe măsura împlinirii lor'4. 

Cu convingerea că toţi cei ce vor primi şi vor urma învăţătu- 
rile filocalice, sub atenta povăţuire a unui părinte duhovnicesc în- 
cercat, vor ajunge să cunoască din propria lor experienţă spiritu- 
ală adevărata semnificaţie a cuvântului filocalie — aceea de iubire 
de Hristos şi de lumina Sa necreată, de slava Sa negrăită, binecu- 
vântăm publicarea acestei noi ediţii a primului volum al Filocaliei 
române, în colecţia de «Scrieri complete» dedicată Părintelui nos- 
tru Profesor Dumitru Stăniloae. 


DANIEL 
PATRIARHUL BISERICII ORTODOXE ROMÂNE 
La sărbătoarea Sfântului lerarh Calinic de la Cernica, 2008. 


3. Ibidem. 
4. Despre legea duhovnicească, 190, p. 298. 


SFÂNTUL ANTONIE CEL MARE 


Viaţa şi scrierile Sfântului Antonie cel Mare 


Ofântul Antonie a fost cel dintâi monah care s-a 
retras în pustie, fiind urmat de mai mulţi ucenici. 
Viaţa lui, care a umplut de uimire lumea din acea 
vreme, a fost descrisă de Sfântul Atanasie, patriarhul 
Alexandriei. 

Născut într-un sat din Egiptul de Mijloc, după 
moartea părinţilor săi, ţărani cu bună stare, Antonie 
s-a hotărât, pe la vârsta de 18-20 de ani, să vândă tot 
ce moştenise, să împartă săracilor şi să-şi închine 
viaţa Domnului. Aceasta s-a întâmplat pe la anul 270 
după Hristos. La inceput nu s-a depărtat prea mult de 
locurile în care trăiau oameni. Câtăva vreme i-a slujit 
drept adăpost un mormânt gol. Pe urmă, crescându-i 
dorinţa după singurătate, s-a retras în munţii nisi- 
poşi de pe malul drept al Nilului. Mai târziu a părăsit 
şi acest loc, şi pe monahii care se strânseseră în jurul 
lui și s-a dus în mijlocul pustiei din preajma Mării 
Roșii, de unde venea numai la anumite răstimpuri 
pentru a da sfaturi pelerinilor care alergau să i le 
ceară. A murit la 356 şi a fost înmormântat într-un loc 
necunoscut, neavând lângă el decât doi oameni de 
incredere, cărora le-a poruncit să nu descopere locul 
mormântului. 

Ca scrieri adevărate ale lui au fost dovedite 
până acum şapte scrisori, amintite încă de Sfântul 

leroniml. Aceste şapte epistole le avem tipărite (în 
Migne, Patrologia Graeca, tom. 40) în două redacţii, am- 
bele în traducere latină. Prima redacţie (col. 977-1000) 
e o traducere a lui Symphorian Champerius, de la 
1516, după un manuscris grec, care n-a fost indicat şi 
a rămas necunoscut. O a doua, care cuprinde un text 
mai larg, tradus de pe un manuscris arab, o formează 
primele şapte epistole din cele douăzeci, date toate 
sub numele lui Antonie (col. 999-1066), din care însă 
pe cele treisprezece din urmă (col. 1016-1066) Klejna 
le-a dovedit că sunt ale lui Ammonas, ucenicul şi ur- 
mașul lui Antonie la conducerea chinoviei de la Pispir. 
În timpul mai nou a început să fie descoperit şi textul 
copt, cel original, al unora din aceste epistole. 

O. Bardenhewer (Geschicte der altkirchlichen Lite- 
ratur, vol. 3, ed. 2, p. 81) scria la 1923, până nu se 
dovedise că aceste epistole sunt ale lui Antonie, că ele 
nu pot fi ale lui şi din motivul că sunt prea de cuprins 
general şi lipsite de putere şi de sevă ca să fie de la 
marele ascet. 

Cum stăm însă cu autenticitatea celor 170 de ca- 
pete pe care Nicodim Aghioritul, care a trăit la sfârşitul 
veacului al 18-lea, le-a aşezat în fruntea Filocaliei? Nici 
Bardenhewer, nici Viller-Rahner, din care iau aceste în- 
semnări, nu le pomenesc între scrierile atribuite lui 
Antonie. Ele nu se cuprind nici în Patrologia lui Migne. 
Nu ştim, de asemenea, după ce manuscris le-a luat 


1. Dovada a făcut-o F. Klejna, "Antonius und Ammonas. Eine 
Untersuchung über Herkunft und Eigenart der ältesten Mönch- 
briefe", în Zeitschrift für katholische Theologie 62 (1938), 309-348. 
(Cf. Marcel Viller, SJ, und Karl Rahner, SJ, Aszese und Mystik in 
der Văterzeit, Fr. i. Br., Herder, 1939, p. 89). 

Nicodim Aghioritul. Ne dă aceasta dreptul să afirmăm 
cu siguranţă că nu sunt ale Sfântului Antonie? Nu, 
acest drept nu-l avem. Chiar dacă azi ele nu s-ar mai 
găsi în niciun manuscris ascuns pe cine ştie unde, 
Nicodim Aghioritul le-a luat sigur din vreun manuscris 
care s-a putut pierde. Faptul că aceste capete au şi ele 
acelaşi caracter general nu poate fi un argument sigur 
că nu sunt ale lui Antonie, cum nu e nici pentru epis- 
tole. Oarecari înrudiri inteme între aceste capete şi 
epistole se pot constata, deşi ele sunt o lucrare deo- 
sebită, cu propriul ei cuprins. Asemenea înrudiri am 
avea, de pildă, în ideea de "om rațional", pe care o fo- 
losesc şi capetele, şi epistolele; în preţul ce se pune şi 
în unele, şi în altele pe 'deosebirea între bine şi rău', 
pe caracterizarea lui Dumnezeu ca "medic" ş.a.m.d. 


ALE CELUI DINTRE SFINŢI 
PĂRINTELUI NOSTRU 
ANTONIE CEL MARE 


Învăţături despre viaţa morală a oamenilor 
şi despre buna purtare, în 170 de capete 


l. Oameni se socotesc raționali. Însă pe nedrept, 
căci nu sunt raționali. Unii au învățat cuvintele şi căr- 
tile vechilor înţelepţi. Dar raționali sunt numai aceia 
care au sufletul rațional, pot să deosebească ce este 
binele şi ce este răul, se feresc de cele rele şi vătămă- 
toare sufletului şi toată grija o au spre cele bune şi fo- 
lositoare sufletului; iar acestea le săvârşesc cu multă 
mulţumire către Dumnezeu. Numai aceştia trebuie să 
se numească oameni raţionali. 

2. Omul cu adevărat raţional are o singură grijă: să 
asculte de Dumnezeul tuturor şi să-l placă; şi numai la 
aceasta îşi deprinde sufletul său: cum să-l placă lui 
Dumnezeu, mulţumindu-l pentru o aşa de mare pur- 
tare de grijă şi pentru cârmuirea tuturor, orice soartă 
ar avea el în viaţă. Pentru că e nepotrivit să mulţu- 
mim pentru sănătatea trupului doctorilor, care ne dau 
leacuri amare şi neplăcute, iar lui Dumnezeu să nu-l 
mulţumim pentru cele ce ni se par nouă grele şi să nu 
cunoaștem că toate ni se întâmplă cum trebuie, spre 
folosul nostru şi după purtarea Lui de grijă. Căci în cu- 

noştinţa şi credinţa cea către Dumnezeu stau mântui- 
rea şi desăvârşirea sufletului. 

3. Am primit de la Dumnezeu puteri virtuoase şi 
foarte mari: înfrânarea, suferirea răului, neprihănirea, 
stăruința, răbdarea şi cele asemenea, care ne ajută să 
ne împotrivim şi să luptăm împotriva celor rele. Având 
la îndemână puterile acestea şi punându-le la lucru, 
socotim că nimic nu ni se mai întâmplă neplăcut, 
dureros sau nesuferit. Credem atunci că toate-s ome- 
neşti şi se biruiesc de virtuțile noastre. Nu se gândesc 
la aceasta însă cei neînţelegători; de aceea ei nici nu 
pricep că toate ni se fac spre bine şi precum se cuvine 
pentru folosul nostru, ca să strălucească virtuțile noas- 
tre şi să ne încununăm de la Dumnezeu. 

4. Când vei socoti câştigarea banilor şi multul lor 
folos ca pe-o amăgire vremelnică, vei cunoaşte că pe- 
trecerea cea virtuoasă și plăcută lui Dumnezeu e altce- 
va decât bogăţia. Gândindu-te la aceasta cu încredin- 
tare şi cu ţinere de minte, nu vei suspina, nu vei plân- 
ge, nu vei învinui pe nimeni, ci pentru toate vei mul- 
tumi lui Dumnezeu. Nu te vei clăti văzând pe cei mai 
răi ca tine rezemându-se pe bani şi pe socoteli, căci 
foarte rea patimă a sufletului sunt pofta, părerea şi ne- 
ştiinţa. 

5. Omul cu judecată, luând aminte la sine, cumpă- 
neşte cele ce i se cuvin şi-i sunt spre folos. Acela cu- 
getă care lucruri sunt folositoare pentru firea sufletu- 
lui său şi care nu. Aşa se fereşte el de cele nepotrivite, 
care i-ar vătăma sufletul şi l-ar despărţi de nemurire. 

6. Cu cât cineva are viaţa mai măsurată, cu atât e 
mai fericit, că nu se grijeşte de multe: de slujitori, de 
lucrători, de pământuri şi de avuţia dobitoacelor. Căci 

ţintuindu-ne de acestea ne vom îneca în greutăţile le- 
gate de ele şi vom învinui pe Dumnezeu. lată cum din 
pofta noastră cea de voie se adapă moartea și cum 
rătăcim în întunericul unei vieţi cu păcate, necunos- 
cându-ne pe noi înşine. 

7. Să nu zică cineva că este cu neputinţă omului 
să ajungă la viaţa cea virtuoasă, ci numai că aceasta 
nu este uşor, cu toate că nici cei ce au dobândit-o nu 
sunt pe deplin lămuriţi asupra acestui lucru. De viaţa 
virtuoasă se împărtăşesc toţi oamenii cuvioşi, precum 
şi cei cu minte iubitoare de Dumnezeu. Căci mintea 
cea de rând este lumească şi schimbăcioasă, răsărind 
şi gânduri bune, şi rele, ba şi firea şi-o schimbă, aple- 
cându-se spre cele trupeşti. Mintea cea iubitoare de 
Dumnezeu însă pedepseşte păcatul, care se naşte în 
oameni cu voia lor, în urma trândăviei. 

8. Cei proşti şi neiscusiţi iau în râs cuvintele și nu 
vor să le asculte dacă acestea mustră nepriceperea 
lor, ci vor ca toţi să fie întru toate asemenea lor. La fel 
şi cei desfrânaţi se silesc să-i arate pe ceilalţi toţi mai 
răi decât dânşii, socotind să vâneze pe seama lor nevi- 
novăţia, din pricina mulţimii relelor. Dacă într-un suflet 
slab se află păcatele acestea: desfrânarea, mândria, 
lăcomia nesăturată, mânia, neastâmpărarea limbii, fu- 
ria, uciderea, tânguirea, pizma, pofta, răpirea, durerea, 
minciuna, plăcerea, lenea, întristarea, frica, boala, ura, 
invinuirea, neputinţa, rătăcirea, neştiinţa, înşelarea şi 
uitarea de Dumnezeu, sufletul acela se întinează şi se 
pierde. Căci prin acestea şi prin cele asemenea aces- 
tora se osândeşte sărmanul suflet care s-a despărţit pe 
sine de Dumnezeu. 

9. Cei ce vor să se deprindă în viaţa cea virtuoasă, 
cuvioasă şi preamărită nu trebuie judecaţi după obi- 
ceiurile sau după petrecerea cea mincinoasă de până 
acum. Ci, asemenea pictorilor şi sculptorilor, îşi vor 
dovedi din faptele înseşi petrecerea cea aleasă şi plă- 
cută lui Dumnezeu. Nu fug ei de toate plăcerile păcă- 
toase ca de nişte curse? 

10. Cel bogat şi de neam ales, dar fără îndrumarea 
duhovnicească şi fără curăţia vieţii, nefericit este în 
ochii care cugetă drept; precum fericit este săracul 
sau robul — după soartă - , dar împodobit cu învăţă- 
tură şi cu virtute. Căci, după cum străinii rătăcesc dru- 
murile, aşa şi cei ce nu grijesc de viaţa cea virtuoasă 
se rătăcesc şi se pierd amăgindu-se de poftă. 

11. Cel ce poate îmblânzi pe cei neînvăţaţi ca să 
iubească învăţătura şi îndreptarea făcător de om tre- 
buie să se numească. Asemenea şi aceia care îndreap- 
tă pe cei desfrânaţi către petrecerea cea virtuoasă şi 
plăcută lui Dumnezeu, ca unii ce schimbă alcătuirea 
oamenilor. Căci blândeţea şi înfrânarea sunt fericire şi 
nădejde bună pentru sufletul oamenilor. 

12. Se cuvine ca oamenii să se nevoiască să-şi în- 
drepteze viaţa şi obiceiurile după adevăr şi cuviinţă. 
Căci împlinind ei acest lucru, cunosc uşor cele dum- 
nezeieşti. Cine cinstește pe Dumnezeu din toată inima 
şi credinţa, pe acela şi Dumnezeu îl ajută ca să-şi stă- 
pânească mânia şi pofta. Căci pricină a tuturor relelor 
sunt pofta şi mânia. 

13. Om se numeşte sau cel raţional, sau cel ce 
ingăduie să fie îndreptat. Cel ce nu poate fi îndreptat 
este neom, căci aceasta se află numai la neoameni. 
lar de unii ca aceştia trebuie să fugim, căci celor ce 

trăiesc laolaltă cu păcatul nu li se îngăduie să se afle 
niciodată printre cei nemuritori. 

14. Rațiunea ne face vrednici să ne numim oa- 
meni. lar de nu o avem pe aceasta, numai cu glasul şi 
cu forma mădularelor ne deosebim de dobitoace. Să 
recunoască omul cu mintea întreagă că este nemuri- 
tor, şi va uri toată pofta cea păcătoasă, care se face 
intre oameni pricină de moarte. 

15. După cum fiecare meşteşug îşi arată puterea 
îinfrumuseţând materialele supuse lui, ca de pildă unul 
prelucrând lemnul, altul arama, altul argintul sau aurul, 
tot aşa şi noi trebuie să ne arătăm că suntem oameni 
cu adevărat raţionali prin deprinderea întru viaţa vir- 
tuoasă şi plăcută lui Dumnezeu, și nu numai prin for- 
ma trupului. lar sufletul cu adevărat raţional şi iubitor 
de Dumnezeu îndată pricepe toate ale vieţii, câştigă 
îndrumarea plină de dragoste a lui Dumnezeu, Îi mul- 
ţțumeşte cu adevărat şi către EI işi are tot zborul şi toa- 
tă cugetarea. 

16. După cum corăbierii cârmuiesc corabia cu 
grijă ca să n-o izbească de vreo stâncă văzută sau ne- 
văzută, aşa şi cei ce se silesc spre viaţa duhovniceas- 
că trebuie să cerceteze cu frică ce trebuie să facă şi 
ce să nu facă. De asemenea, să creadă că legile lui 
Dumnezeu le sunt de folos, tăind de la suflet toate 
gândurile păcătoase. 

17. După cum cârmacii şi cei ce ţin frânele cu sâr- 
gquinţă şi cu luare-aminte ajung la ţintă, tot așa cei ce 
se silesc spre viaţa cea dreaptă şi virtuoasă trebuie să 
meargă pe cale cu sârguinţă şi cu grijă, precum se 
cuvine şi după cum e voia lui Dumnezeu. Cel ce vrea 
şi cugetă că se poate aceasta, crezând îşi face loc în 
nemurire. 

18. Să socoteşti liberi nu pe cei ce din întâmplare 
sunt liberi, ci pe cei liberi după viaţă şi după deprin- 
deri. Nu se cade să numesti liberi, întru adevăr vor- 
bind, pe boierii care sunt răi şi desfrânaţi, căci aceștia 
sunt robi patimilor trupeşti. Liber şi fericit este numai 
sufletul fără prihană şi izbăvit de cele vremelnice. 

19. Dă-ţi seama că trebuie să te arăţi oamenilor ne- 
incetat. Dar prin purtarea cea bună și prin fapte. Căci 
şi bolnavii află și cunosc pe doctorii binefăcători şi iz- 
băvitori nu din vorbe, ci din fapte. 

20. lată semnele după care se cunoaște un suflet 
raţional şi virtuos: privirea, mersul, glasul, râsul, ocu- 
paţiile şi întâlnirile cu oamenii. Căci toate acestea se 
îndreptează spre tot mai multă cuviinţă. Mintea lor cea 
iubitoare de Dumnezeu li se face străjer treaz şi închi- 
de intrarea patimilor şi a ruşinoaselor aduceri-aminte. 

21. Cercetează şi probează cele ale tale, deoarece 
căpeteniile şi stăpânitorii numai peste trup au stăpâni- 
re, nu şi peste suflet. Acest lucru să-ţi fie totdeauna în 
grijă. Deci dacă poruncesc ucideri, sau fărădelegi, sau 
nedreptăţi vătămătoare de suflet, nu trebuie să li te su- 
pui, chiar de ţi-ar chinui trupul. Căci Dumnezeu a creat 
sufletul liber şi de sine stăpânitor în cele ce le face, 
bine sau rău. 

22. Sufletul raţional caută să fugă de calea neum- 
blată, de îngâmfare, de mândrie, de înşelăciune, de 
pizmă, de răpire şi de cele asemenea, care sunt fapte 
ale dracilor şi ale alegerii celei rele. Căci pe toate le 
biruie cu sârguinţă şi cu grijă stăruitoare omul a cărui 
poftă nu tinde spre plăcerile cele de jos. 

23. Cei ce s-au deprins cu viaţa duhovnicească 
puţin, dar nu desăvârşit, se izbăvesc de primejdii şi nu 

au trebuinţă de păzitori; iar dacă biruiesc pofta întru 
toate, află cu uşurinţă calea către Dumnezeu. 

24. Omul raţional nu are lipsă de cuvântări multe, 
ci numai de câte trebuie ca să afle voia lui Dumnezeu. 
Astfel ajunge omul iarăşi la viaţa şi lumina veşnică. 

25. Cei ce caută viaţa cea virtuoasă şi iubitoare de 
Dumnezeu trebuie să se izbăvească de înalta părere 
de sine şi de toată slava cea deşartă şi mincinoasă şi 
să se silească spre buna îndreptare a vieţii şi a soco- 
tintei. Căci mintea neschimbăcioasă şi iubitoare de 
Dumnezeu este suire şi cale către Dumnezeu. 

26. Învăţarea de vorbe nu folosește nimic dacă lip- 
seşte purtarea sufletului cea plăcută lui Dumnezeu. 
Dar pricina tuturor relelor este amăgirea, şi rătăcirea, 
şi necunoştinţa lui Dumnezeu. 

27. Grija de viaţa duhovnicească şi sârguinţa sufle- 
tului fac pe oameni buni şi iubitori de Dumnezeu. 
"Căci tot cel ce caută pe Dumnezeu ÎI află" dacă biruie 
pofta întru toate şi nu scade cu rugăciunea. Unul ca 
acesta nu se teme de draci. 

28. Cei ce se amăgesc cu nădejdile lumeşti şi cu- 
nosc până în amănunt ce trebuie să facă pentru viaţa 
duhovnicească, dar nu fac, se aseamănă cu cei ce îm- 
prumută doctoriile și uneltele medicinii, însă nu ştiu şi 
nici nu au grijă să facă întrebuințare de ele. De aceea, 
să nu învinuim niciodată pricina dintâi, sau pe altcine- 
va pentru păcatele noastre, ci pe noi înşine, căci dacă 
sufletul vrea să fie trândav, nu poate fi nebiruit. 

29. Celui ce nu ştie să deosebească binele de rău 
nu-i este îngăduit de-a judeca pe cei buni sau pe cei răi. 
Căci bun este omul care cunoaşte pe Dumnezeu, dar 

el nu este bun, nu ştie nimic şi nici nu va şti vreodată. 
Căci calea cunoştinţei lui Dumnezeu este bunătatea. 

30. Omul bun şi iubitor de Dumnezeu nu mustră 
pe oameni pentru rele când sunt de faţă; iar în dos 
nu-i bârfeşte. Dar nici celor ce încearcă să-i grăiască 
de rău nu le îngăduie. 

31. În cuvântări orice asprime să lipsească. Pentru 
că sfiala şi neprihănirea ştiu să înfrumuseţeze pe oa- 
menii cu judecată mai mult ca pe fecioare, căci min- 
tea iubitoare de Dumnezeu este o lumină care învă- 
luie sufletul cum învăluie soarele trupul. 

32. La fiecare din patimile ce se năpustesc asupra 
sufletului tău adu-ţi aminte că cei ce cugetă drept şi 
vor să-şi pună ale lor la loc de siguranţă nu socotesc 
averea stricăcioasă a banilor ca un lucru plăcut, ci cu- 
noştinţele cele drepte şi adevărate. Acestea îi fac pe 
ei fericiţi. Căci bogăţia e furată şi răpită de cei mai 
puternici. Dar virtutea sufletului este singura avere si- 
gură, care nu e furată şi care după moarte mântuieşte 
pe cei ce au dobândit-o. lar pe cei ce cugetă aşa nu-i 
va amăgi nălucirea bogățiilor şi a celorlalte plăceri. 

33. Nestatornicii şi nepricepuţii să nu ispitească 
pe cei înţelepţi. lar înţelept este bărbatul ce place lui 
Dumnezeu, care vorbește puţine şi pe cele de trebuin- 
tă şi plăcute lui Dumnezeu. 

34. Cel ce urmărește vieţuirea virtuoasă şi plăcută 
lui Dumnezeu grijeşte de virtuțile sufletului, căci aces- 
tea sunt bogăţia şi hrana sa veşnică. De cele vremel- 
nice se împărtăşește numai pe cât se poate, după cum 
dă şi voieşte Dumnezeu, folosindu-se cu mulţumire şi 
bucurie de ele, oricât de smerite ar fi. Mâncarea scum- 
pă hrăneşte numai trupul; cunoştinţa de Dumnezeu 

insă, înfrânarea, bunătatea, facerea de bine, buna cin- 
stire şi blândeţea, acestea îndumnezeiesc sufletul. 

35. Acei stăpânitori care silesc oamenii la fapte ce 
nu sunt la locul lor şi vatămă sufletul nu au stăpânire 
şi peste suflet, care este zidit cu voie liberă. Ei pot lega 
trupul, dar nu voia slobodă. Peste aceasta omul raţional 
este stăpân cu voia lui Dumnezeu, Cel ce l-a zidit, Care 
este mai tare decât toată stăpânirea, sila şi puterea. 

36. Cei ce socotesc nefericire pierderea banilor, a 
copiilor, a slugilor, sau a oricărui alt lucru, să știe întâi 
că trebuie a se mulţumi cu cele date de Dumnezeu; 
iar când trebuie să le dea înapoi, să fie gata a face 
aceasta cu recunoştinţă, întru nimic scârbindu-se pen- 
tru lipsirea de ele, mai bine zis pentru înapoierea lor. 
Căci după ce s-au folosit de cele ce nu erau ale lor, 
le-au dat iarăşi înapoi. 

37. Bun lucru este să nu-şi vândă omul voia lui cea 
liberă gândindu-se la câştigul de bani, chiar de i s-ar 
da foarte mulţi. Căci ca visul sunt cele lumesti; iar nă- 
lucirile bogăției sunt neinsemnate şi de scurtă vreme. 

38. Adevăraţii oameni aşa să se sârguiască a vieţui 
întru iubirea de Dumnezeu şi întru virtute, încât să stră- 
lucească viaţa lor virtuoasă printre ceilalţi oameni pre- 
cum străluceşte şi se vede bucăţica de porfiră adaosă 
ca o podoabă la o haină albă. Căci în chipul acesta ei 
se îngrijesc tot mai mult de virtuțile sufletului. 

39. Oamenii cuminţi trebuie să-şi cerceteze pu- 
terea lor şi măsura la care a ajuns virtutea sufletului 
lor, fiindcă trebuie să se pregătească să dea război cu 
patimile ce le dau năvală potrivit cu puterea din ei, dă- 
ruită lor după fire de Dumnezeu. Împotriva ispitirii de 
frumuseţe străină şi a oricărei pofte stricătoare de su- 

flet ne ajută înfrânarea; împotriva durerilor şi a lipsu- 
rilor, tăria; iar împotriva ocărilor şi a mâniei, răbdarea; 
şi aşa pentru toate. 

40. Este cu neputinţă să se facă cineva dintr-odată 
bărbat bun şi înţelept. Trebuie gand stăruitor, vieţuire, 
incercare, vreme, nevoinţă și dor după lucrul cel bun. 
lar omul bun şi iubitor de Dumnezeu, care cu adevă- 
rat cunoaşte pe Dumnezeu, nu încetează a face din 
belșug toate câte plac lui Dumnezeu. Dar astfel de oa- 
meni se găsesc rar. 

41. Nu se cuvine ca cei mai slăbuţi cu firea să dez- 
nădăjduiască şi să părăsească vieţuirea virtuoasă şi 
plăcută lui Dumnezeu şi să o dispreţuiască aşa, ca pe 
una ce nu ar putea fi ajunsă, nici înţeleasă de ei. Căci 
chiar de nu vor putea ajunge la culmea virtuţii şi mân- 
tuirii, prin sârguinţă şi dorinţă totuși se fac mai buni 
sau în niciun caz mai răi. lar acest folos al sufletului 
nu este mic. 

42. Omul, după partea raţională, e în legătură cu 
puterea aceea negrăită şi dumnezeiască; iar după trup, 
se înrudeşte cu dobitoacele. Dar puţini sunt oamenii 
desăvârşiţi şi raţionali care se sârguiesc după înrudi- 
rea cu Dumnezeu şi cu Mântuitorul, iar aceasta o arată 
prin fapte şi viaţă virtuoasă. Cei mai mulţi dintre oa- 
meni, mărunți la cuget, părăsind acea dumnezeiască 
şi nemuritoare înfiere, se coboară la rudenia moartă, 
nefericită şi de scurtă vreme a trupului. Ei cugetă, ase- 
menea dobitoacelor, cele ale trupului și, aprinzându-se 
de plăceri, se îndepărtează de Dumnezeu. Ei trag su- 
fletul din ceruri în prăpastie, departe de voirile sale. 

43. Bărbatul cu judecată, gândindu-se la rudenia sa 
cu Dumnezeu, nu prinde niciodată dragoste de nimic 

pământesc sau josnic, ci işi are mintea întru cele cereşti 
şi veşnice. El cunoaşte că voia lui Dumnezeu, Făcă- 
torul tuturor bunătăţilor şi Izvorul bunurilor veşnice, 
este să se mântuiască tot omul. 

44. Când afli pe vreunul gâlcevindu-se şi luptân- 
du-se împotriva adevărului şi a lucrului vădit, pune ca- 
păt gâlcevii părăsind pe unul ca acela, fiindcă şi-a îm- 
pietrit cu totul mintea. Căci precum apa cea rea strică 
vinul cel bun, aşa şi vorbirea cu vrajbă strică pe cei 
virtuoşi cu viaţa şi cu socotinţa. 

45. Dacă întrebuinţăm orice sârguinţă şi iscusinţă 
ca să scăpăm de moartea trupească, atunci cu atât mai 
vârtos suntem datori să ne străduim să scăpăm de moar- 
tea sufletească, pentru că cel ce voieşte să se mântu- 
iască nicio piedică nu are, fără numai negrija şi lenea. 

46. Cei ce pricep cu anevoie cele de folos, oricât 
de limpede ar fi spuse, sunt socotiți bolnavi. lar cei 
ce înţeleg adevărul, dar îi stau împotrivă fără ruşine, 
şi-au omorât raţiunea şi şi-au sălbăticit purtările. Unii 
ca aceştia nu-L cunosc pe Dumnezeu şi nu li s-a lumi- 
nat sufletul. 

47. Dumnezeu a adus cu cuvântul la viaţă genurile 
dobitoacelor pentru a fi întrebuințate după rânduială: 
unele spre mâncare, altele spre slujbă. lar pe om l-a 
zidit ca să fie privitor şi tâlcuitor recunoscător al lor. 
De aceea, să se străduiască oamenii ca nu cumva, ne- 
văzând şi neinţelegând pe Dumnezeu şi lucrurile Sale, 
să moară ca fiarele cele necuvântătoare. Trebuie să cu- 
noască omul că Dumnezeu toate le poate şi că nimic 
nu poate sta împotriva Celui ce toate le poate, ci din 
nimic le-a făcut pe toate câte le-a voit şi le face cu 
cuvântul Său spre mântuirea oamenilor. 

48. Cele din cer sunt nemuritoare pentru bunăta- 
tea ce este intr-insele; cele de pe pământ însă au 
ajuns muritoare pentru aplecarea de bună voie spre 
răutate. lar aceasta vine în cei fără de minte pentru 
lenea lor şi pentru că nu-L cunosc pe Dumnezeu. 

49. Moartea, de-o va avea omul în minte, nemurire 
este; iar neavând-o în minte, moarte îi este. Dar nu de 
moarte trebuie să ne temem, ci de pierderea sufle- 
tului, care este necunoșştinţa de Dumnezeu. Aceasta 
este primejdioasă sufletului. 

50. Păcatul este o patimă a materiei. De aceea e 
cu neputinţă să se nască trup fără păcat. Dar sufletul 
rațional, ştiind aceasta, se scutură de greutatea ma- 
teriei, în care zace păcatul. Uşurându-se de o astfel de 
greutate cunoaşte pe Dumnezeul tuturor, iar la trup 
priveşte atent ca la un vrăjmaș şi nu mai crede ale lui. 
Aşa se încununează sufletul de la Dumnezeu, ca unul 
ce a biruit patimile păcatului şi ale materiei. 

51. Sufletul care cunoaşte păcatul îl urăşte ca pe o 
fiară atotputuroasă. Dar dacă nu-l cunoaște, îl iubeşte. 
Acesta duce apoi în robie pe îndrăgitorul lui, iar ne- 
fericitul acela nu-şi vede interesul său şi nu-l înțelege, 
ci socoate că se împodobeşte cu păcatul şi se bucură. 

52. Sufletul curat, bun fiind, se luminează de Dum- 
nezeu. Atunci mintea cugetă cele bune şi dă naştere 
cuvintelor iubitoare de Dumnezeu. Dar dacă se înti- 
nează sufletul de patimi, Îşi întoarce Dumnezeu faţa 
de către el, mai bine zis sufletul însuşi se desparte 
pe sine de Dumnezeu. Atunci vrăjmaşii draci intră în 
cuget şi pun înaintea sufletului fapte necuviincioase: 
preacurvii, ucideri, răpiri, profanări de cele sfinte şi 
cele asemenea, câte sunt lucruri ale dracilor. 

53. Cei ce cunosc pe Dumnezeu sunt plini de toată 
bunăvoința şi, dorind cele cereşti, dispreţuiesc cele 
pământeşti. Unii ca aceştia nu plac la mulţi, dar nici 
lor nu le plac multe. De aceea sunt nu numai urâţi, ci 
şi luaţi în râs de mulţi smintiţi. Ei însă rabdă toate în 
sărăcie, ştiind că cele ce le par multora rele pentru ei 
sunt bune. Căci cel ce înțelege cele cereşti crede lui 
Dumnezeu, ştiind că toate sunt făpturile voii Lui. Cel 
ce însă nu le înţelege nu crede niciodată că lumea 
este zidirea lui Dumnezeu şi că a fost făcută pentru 
mântuirea omului. 

54. Cei umpluţi de răutate și ameţiţi de neştiinţă 
nu cunosc pe Dumnezeu şi n-au trezvia sufletului. Căci 
Dumnezeu nu poate fi văzut, ci numai înţeles cu min- 
tea, fiind cât se poate de învederat în cele văzute, aşa, 
ca sufletul în trup. Pentru că precum trupul nu poate 
fiinţa fără suflet, aşa toate cele ce se văd şi sunt nu 
pot fiinţa fără Dumnezeu. 

55. De ce a fost făcut omul? Ca înțelegând făptu- 
rile lui Dumnezeu, să-L vadă dintr-insele şi să preamă- 
rească pe Cel ce le-a zidit pentru om. lar mintea cea 
plăcută lui Dumnezeu este un bun nevăzut, dăruit de 
Dumnezeu celor vrednici, în urma purtării celei bune. 

56. Liber este omul care nu slujeşte patimilor, ci 
cu înţelepciune şi cu înfrânare îşi stăpâneşte trupul şi 
se îndestulează, plin de mulţumire, cu cele dăruite de 
Dumnezeu, chiar de ar fi foarte puţine. Căci mintea iu- 
bitoare de Dumnezeu şi sufletul, dacă vor cugeta la 
fel, vor împăciui şi trupul întreg, chiar de n-ar vrea 
acesta. Deoarece când vrea sufletul, toată tulburarea 
trupului se stinge. 

57. Cei ce nu sunt mulţumiţi cu cele ce le au la în- 
demână pentru trai, ci poftesc mai mult, se fac robi 
patimilor, care apoi tulbură sufletul şi îi insuflă gânduri 
şi închipuiri că cele ce le au sunt rele. Şi după cum 
hainele mai mari decât măsura împiedică la mișcare 
pe cei ce se luptă, aşa şi dorinţa avuţiei peste măsură 
împiedică sufletele să lupte sau să se mântuiască. 

58. Starea în care se află cineva fără să vrea îi este 
şi pază, şi osândă. Deci îndestulează-te cu cât ai, ca 
nu cumva, purtându-te cu nemulţumire, să te pedep- 
seşti singur fără să simţi. lar calea spre aceasta este 
una singură: dispreţuirea celor pământeşti. 

59. După cum ne-a dat Dumnezeu vederea ca să 
cunoaştem cele ce se văd, ce e alb şi ce e negru, aşa 
ne-a dat şi judecată ca să deosebim cele folositoare 
sufletului. lar pofta, despărţindu-se de judecată, naşte 
plăcerea şi nu îngăduie sufletului mântuirea sau uni- 
rea cu Dumnezeu. 

60. Nu cele ce se fac după fire sunt păcate, ci cele 
rele după alegerea cu voia. Nu e păcat a mânca, ci a 
mânca nemulţumind, fără cuviinţă şi fără înfrânare. 
Căci eşti dator să ţii trupul în viaţă, însă fără niciun 
gând rău. Nu e păcat a privi curat, ci a privi cu pizmă, 
cu mândrie şi cu poftă. E păcat însă a nu asculta liniş- 
tit, ci cu mânie. Nu e păcat neinfrânarea limbii la mul- 
ţumire şi rugăciune, dar e păcat la vorbirea de rău. E 
păcat să nu lucreze mâinile milostenie, ci ucideri şi ră- 
piri. Şi aşa fiecare din mădularele noastre păcătuieşte 
când din slobodă alegere lucrează cele rele în loc de 
cele bune, împotriva voii lui Dumnezeu. 

61. De cumva te îndoieşti că Dumnezeu vede tot 
ce se face, gândeşte-te că tu, om fiind şi pământ, poţi 

vedea deodată în mai multe locuri. Înţelege dar cu cât 
mai mult poate aceasta Dumnezeu, Care toate le vede, 
până la grăuntele de muştar, ca Unul ce tuturor le dă 
viaţă şi pe toate le hrănește precum voiește. 

62. Când închizi uşile cămării tale şi eşti singur, 
cunoaşte că este cu tine îngerul rânduit de Dumnezeu 
fiecărui om. Elinii îl numesc demonul propriu. Acesta, 
fiind neadormit şi neputând fi înşelat, este pururea cu 
tine, toate văzându-le, fără să fie împiedicat de întu- 
neric. Dar cu el este şi Dumnezeu, Cel ce Se află pre- 
tutindeni. Căci nu este vreun loc sau vreo materie în 
care nu este Dumnezeu, ca Cel ce e mai mare ca toţi 
şi pe toţi îi cuprinde în mâna Sa. 

63. Dacă ostaşii păstrează credinţă cezarului fiindcă 
le dă hrană, cu cât mai vârtos suntem datori noi a ne 
sili să mulţumim neîncetat, cu netăcute guri, şi să plă- 
cem lui Dumnezeu, Celui ce toate le-a făcut pentru om? 

64. Recunoştinţa către Dumnezeu şi vieţuirea cea 
pună este roada omului care place lui Dumnezeu. Şi 
precum roadele pământului nu se coc într-un ceas, ci 
după vreme şi ploi şi îngrijire, aşa şi roadele oame- 
nilor se fac minunate prin nevoinţă, prin luare-aminte, 
prin stăruinţă de vreme îndelungată, prin înfrânare şi 
prin răbdare. lar dacă făcând aceasta îți vei părea vre- 
odată evlavios, nu-ţi crede ţie câtă vreme eşti în trup, 
ci socoteşte că nimic din ale tale nu e plăcut înaintea 
lui Dumnezeu. Căci să ştii că nu e uşor omului să pă- 
zească nepăcătuirea până la sfârșit. 

65. Nimic nu cinstesc oamenii mai mult decât cu- 
vântul. Aşa de puternic este cuvântul, că printr-insul şi 
prin mulţumire slujim lui Dumnezeu; iar folosind cu- 
vânt netrebnic sau cu sunet urât, ne osândim sufletul. 

Deci este lucru de om nesimţitor ca cineva să învinu- 
iască naşterea sa ori pe alţii pentru că păcătuiește. 
Căci el se slujeşte cu slobodă alegere de cuvântul sau 
de fapta rea. 

66. Dacă ne străduim să ne vindecăm de patimile 
trupului de teamă să nu ne râdă lumea, cu atât mai 
vârtos să ne străduim a ne vindeca de patimile sufle- 
tului, ca unii ce avem să fim judecaţi înaintea feţei lui 
Dumnezeu, unde e bine să nu ne aflăm fără cinste sau 
vrednici de batjocură. Căci având voia liberă, dacă nu 
voim să săvârșim faptele rele, atunci când le dorim, 
putem face aceasta și stă în puterea noastră să vie- 
tuim plăcând lui Dumnezeu; şi nimeni nu ne va putea 
sili vreodată să facem vreun rău dacă nu vrem. Şi aşa 
luptându-ne, vom fi oameni vrednici de Dumnezeu și 
vom petrece ca îngerii în ceruri. 

67. Dacă vrei, eşti rob patimilor; și iarăși dacă vrei, 
eşti liber să nu te pleci patimilor, fiindcă Dumnezeu 
te-a făcut cu voie liberă. lar cel ce biruie patimile trupu- 
lui se încununează cu nemurirea. Căci de n-ar fi pati- 
mile, n-ar fi nici virtuțile, nici cununile dăruite de Dum- 
nezeu celor vrednici dintre oameni. 

68. Cei ce cunosc binele, dar nu văd ce le este de 
folos, işi orbesc sufletul; iar puterea de a deosebi li 
s-a împietrit. De aceea, nu trebuie să ne îndreptăm 
mintea spre aceştia, ca nu cumva să cădem şi noi, în 
chip silnic, în aceleaşi lucruri, fără băgare de seamă, 
ca nişte orbi. 

69. Nu trebuie să ne mâniem pe cei ce păcătuiesc, 
chiar de-ar fi făcut crime vrednice de osândă. Ci, pentru 
dreptatea însăşi, pe cei ce greşesc să-i întoarcem şi 
să-i certăm, dacă se nimerește, fie prin ei înşişi, fie 

printr-alții. Dar să ne mâniem sau să ne înfuriem nu se 
cade, pentru că mânia lucrează dusă de patimă, şi nu 
de dreptate şi de judecată. De aceea, nu primi să te 
sfătuiască nici oameni prea miloşi, căci pentru binele 
însuși şi pentru dreptate trebuie să cerţi pe cei răi, însă 
nu pentru patima mâniei. 

70. Singură agoniseala sufletului este sigură şi nu 
poate fi jefuită. lar aceasta este vieţuirea virtuoasă şi 
plăcută lui Dumnezeu, şi cunoaşterea şi săvârşirea ce- 
lor bune. Avuţia însă este povăţuitor orb şi sfetnic fără 
minte, şi cel ce întrebuinţează bogăţia rău şi pentru 
desfătare îşi pierde sufletul pe care l-a dus la lipsă de 
simtire. 

71. Se cade ca oamenii sau să nu agonisească ni- 
mic de prisos, sau, aflându-se avuti, să ştie că toate cele 
din viața aceasta sunt după fire stricăcioase, uşor de 
pierdut, fără preţ şi lesne de frânt. De aceea sunt datori 
să nu se descurajeze pentru cele ce li se pot întâmpla. 

72. Cunoaşte că durerile trupeşti sunt în chip firesc 
proprii trupului, ca unul ce e pământesc şi stricăcios. 
Deci sufletul iscusit trebuie să stăruie în mijlocul unor 
asemenea pătimiri cu răbdare, cu bărbăţie şi cu mul- 
ţumire, şi să nu-l bage lui Dumnezeu vină că de ce a 
făcut trup. 

73. Luptătorii de la jocurile olimpice nu se încu- 
nunează după prima biruinţă, nici după a doua sau a 
treia, ci când biruie pe toţi cei ce se luptă cu ei. Tot 
aşa trebuie deci ca tot cel ce vrea să fie încununat 
de Dumnezeu să-şi deprindă sufletul întru curăţie nu 
numai în privinţa celor trupeşti, ci şi a câştigurilor, ră- 
pirilor, pizmei, hranei, slavei deşarte, grăirii de rău, 
uciderilor şi celor asemenea. 

74. Nu pentru laudă omenească ne-am apucat de 
vieţuirea curată şi de Dumnezeu iubitoare; ci pentru 
mântuirea sufletului ne-am ales viaţa virtuoasă. Căci 
in fiecare zi stă moartea înaintea ochilor noştri: iar 
cele omeneşti nu le vedem. 

75. Stă în puterea noastră a trăi înfrânat, dar a ne 
imbogăţi nu stă în puterea noastră! Deci ce vom zice? 
Avem lipsă de lucirea de scurtă vreme a bogăției, pe 
care nu avem puterea să o agonisim, rămânând doar 
la simpla dorinţă? O!, ce nebuneşte alergăm, neştiind 
că înaintea tuturor virtuţilor se află smerenia, precum 
înaintea tuturor patimilor stau lăcomia pântecelui şi 
poftirea celor lumești. 

76. Cei înţelepţi trebuie să-şi amintească necon- 
tenit că răbdând mici şi scurte necazuri în viaţă, după 
moarte se vor bucura de cea mai mare plăcere şi de 
fericirea veşnică. Drept aceea, cel ce se luptă cu pati- 
mile şi vrea să fie încununat de Dumnezeu, de va că- 
dea, să nu scadă cu sufletul şi să rămână în cădere, 
lipsit de nădejde. Ci, sculându-se, iarăşi să lupte şi să 
se străduiască să fie încununat, ridicându-se din căde- 
re, până la ultima suflare. Căci ostenelile trupului sunt 
arme ale virtuţilor şi se fac mântuitoare sufletului. 

77. Necazurile vieţii fac să fie încununaţi de Dum- 
nezeu bărbaţii şi luptătorii vrednici. Deci trebuie să-şi 
omoare în viaţă mădularele faţă de toate ale vieţii. Căci 
mortul nu se mai grijeşte niciodată de ceva din ale vieţii. 

78. Nu se cuvine ca sufletul raţional şi luptător să 
se sperie şi să se înfricoşeze îndată de patimile care 
vin asupra lui, ca nu cumva să fie batjocorit de draci, 
ca fricos. Căci tulburat de nălucirile lumeşti sufletul 
iese din ogaşa lui. Să ştim că virtuțile noastre sufleteşti 

ni se fac înainte-mergătoare ale bunurilor veşnice, iar 
păcatele de bunăvoie, pricini ale muncilor. 

79. Omul raţional este războit de simţurile trupului 
său prin patimile sufletului. lar simţurile trupului sunt 
cinci: văzul, auzul, gustul, mirosul şi pipăitul. Prin aces- 
te cinci simţuri căzând ticălosul suflet în cele patru 
patimi ale sale, se face rob. Iar cele patru patimi ale 
sufletului sunt: slava deşartă, bucuria, mânia şi frica. 
Dar luptând omul cu socoteală şi cu înţelepciune, le 
va birui și stăpâni desăvârşit și nu va mai fi războit, ci 
va primi pace în suflet şi va fi încununat de Dumnezeu 
ca unul ce a biruit. 

80. Dintre cei ce se află într-o ospătărie, unii închi- 
riază paturi; alţii, neputând avea pat şi dormind pe 
jos, horcăie nu mai puţin ca cei ce dorm în pat. Şi aş- 
teptând măsura nopţii, dimineaţa toţi se duc, lăsând 
paturile ospătăriei şi luând numai lucrurile lor. Aseme- 
nea este şi cu toţi cei ce vin în viaţă: şi cei ce au trăit 
cu puţine, şi cei ce au vieţuit în slavă şi bogăţie ies din 
viaţă ca dintr-o ospătărie, neluând nimic din desfăta- 
rea şi din bogăţia vieţii, fără numai faptele lor, bune 
sau rele, săvârşite de ei în viaţa lor. 

81. Dacă eşti cumva stăpânitor cu mare putere, să 
nu ameninţi lesne cu moartea pe cineva, cunoscând 
că după fire și tu ești supus morţii, şi sufletul se dez- 
bracă de trup ca de cea din urmă haină. Aceasta cunos- 
când-o lămurit, lucrează cu blândeţe şi, făcând bine, 
mulţumeşte neincetat lui Dumnezeu. Căci cel ce nu se 
milostiveşte nu are virtute întru sine. 

82. A scăpa de moarte este cu neputinţă. Cunos- 
când aceasta, oamenii înţelepţi şi deprinşi în virtute şi 
în cuget iubitori de Dumnezeu primesc moartea fără 

suspine, fără frică şi fără plâns, aducându-și aminte de 
neiînlăturarea ei şi de izbăvirea din relele vieţii. 

83. Nu trebuie să urâm pe cei ce au uitat de vieţui- 
rea cea bună şi plăcută lui Dumnezeu şi care nu recu- 
nosc dogmele drepte şi iubite de Dumnezeu. Ci mai vâr- 
tos să ne fie milă de ei, ca fiind slabi în puterea de-a 
deosebi lucrurile şi orbi cu inima şi cu înţelegerea. Căci 
primind răul ca bine, se pierd din pricina neștiinţei şi 
nu cunosc pe Dumnezeu, sărmanii şi nechibzuiţii de ei. 

84. Nu spune mulţimii cuvinte despre evlavie şi 
bună vieţuire. Nu din pizmă zic, dar socotesc că vei fi 
luat în râs de cei smintiţi. Căci cel asemenea se bucură 
de cele asemenea. lar astfel de cuvinte puţini auzitori 
găsesc. Mai bine este dar a nu grăi decât ceea ce vo- 
ieşte Dumnezeu pentru mântuirea oamenilor. 

85. Sufletul pătimeşte împreună cu trupul; dar 
trupul nu pătimeşte împreună cu sufletul. De pildă, tă- 
indu-se trupul, pătimeşte şi sufletul, iar de va fi trupul 
tare şi sănătos, se bucură şi sufletul. Dar când înţelege 
sufletul nu înţelege şi trupul, ci rămâne părăsit în el în- 
suşi. Căci a înţelege este o pătimire a sufletului, ca şi 
neștiința sau mândria, necredinţa, lăcomia, ura, pizma, 
mânia, nepăsarea, slava deşartă, cinstea, dezbinarea, 
simţirea binelui. Pentru că cele de felul acesta se lu- 
crează prin suflet. 

86. Cugetând la cele despre Dumnezeu, fii evla- 
vios cu prisosinţă, bun, cuminte, blând, darnic după 
putere, îndatoritor, necertăreţ şi cele asemenea. Căci 
aceasta este avuţia sufletului, care nu poate fi furată: 
să placi lui Dumnezeu prin unele ca acestea şi să nu 
judeci pe nimeni sau să zici: cutare este rău şi a pă- 
cătuit; ci mai bine este să-ţi cauţi de păcatele tale şi să 

priveşti în tine purtarea ta, de este plăcută lui Dum- 
nezeu. Căci ce ne privește dacă altul este rău? 

87. Cel într-adevăr om se sileşte să fie evlavios. lar 
evlavios este cel ce nu poftește cele străine. Şi străine 
sunt omului toate cele create. Pe toate le dispreţu- 
ieşte, aşadar, ca unul ce este chip al lui Dumnezeu. lar 
chip al lui Dumnezeu se face omul când vieţuieşte în 
chip drept și plăcut lui Dumnezeu. Însă nu e cu pu- 
tinţă să se facă aceasta de nu se va lepăda de toate 
cele din lume. lar cel ce are minte iubitoare de Dum- 
nezeu ştie tot folosul sufletesc şi toată evlavia ce se 
naşte din ea. Bărbatul iubitor de Dumnezeu nu învinu- 
iește pe nimeni pentru păcatele sale. lată semnul su- 
fletului care se mântuieşte. 

88. Unii se străduiesc să câştige cu orice preţ bogă- 
ţia vremelnică şi iubesc faptele păcatului, nevrând să 
ştie că vine moartea şi-şi vor pierde sufletul. Ei nu urmă- 
resc, ticăloşii de ei, ce le este de folos şi nu se gândesc 
la ce pătimeşte omul după moarte din partea păcatului. 

89. Păcatul este patimă a materiei; însă nu Dum- 
nezeu este pricina păcatului, ci El a dat omului cunoș- 
tinţă, pricepere şi puterea de a deosebi între bine şi 
rău şi voie liberă. Ceea ce naşte păcatul este negrija şi 
trândăvia oamenilor. Răul nicidecum nu e pricinuit de 
Dumnezeu; ci prin alegerea cea de bunăvoie s-au făcut 
dracii răi, ca şi cei mai mulţi dintre oameni. 

90. Omul care vieţuieşte în evlavie nu îngăduie pă- 
catului să i se furişeze în suflet. lar lipsind păcatul, nici 
primejdia, nici vătămarea nu sunt în sufletul acela. Pe 
unii ca aceştia nu-i stăpânește nici dracul întunecat, 
nici soarta. Căci Dumnezeu îi izbăveşte pe aceştia de 
rele şi ei petrec nevătămaţi, ca unii ce au ajuns întoc- 

mai ca Dumnezeu. Dacă pe un atare om îl laudă oa- 
menii, el râde în sine de cei ce-l laudă; dacă-l grăiesc 
de rău, nu se apără faţă de cei ce îl defaimă, nici nu 
se mânie impotriva ocărilor. 

91. Răul se prinde de fire ca rugina de aramă şi 
necurăţia de trup. Însă nici cel care prelucrează arama 
n-a făcut rugina, nici părinţii, necurăţia trupului. Tot 
aşa nici răutatea n-a făcut-o Dumnezeu, ci i-a dat omu- 
lui şi cunoștința, şi puterea de a deosebi, ca să fugă 
de rău, ca unul ce ştie că va fi vătămat şi chinuit de el. 
la seama deci ca nu cumva, văzând pe cineva propă- 
şind în putere şi avere, să-l fericeşti, lăsându-te amăgit 
de diavolul. Ci adu-ţi îndată moartea înaintea ochilor, și 
niciodată nu vei pofti vreun rău sau vreun lucru lumesc. 

92. Dumnezeul nostru a dăruit celor din ceruri ne- 
murirea; celor de pe pământ le-a dat prefacerea; şi în 
toate a rânduit viaţă şi mişcare. lar toate acestea pen- 
tru om. Să nu te amăgească aşadar nălucirea lumeas- 
că a diavolului, care iţi strecoară gânduri rele în suflet. 
Ci, aducându-ţi îndată aminte de bunătăţile cereşti, zi 
intru tine: Dacă vreau, de mine atâmă să biruiesc şi 
acest război al patimii; dar nu voi birui dacă vreau 
să-mi fac pofta mea. Nevoieşte-te dar cu ceea ce poa- 
te să-ţi mântuiască sufletul. 

93. Viaţa este unirea şi legătura minţii cu sufletul 
şi cu trupul. lar moartea nu este pierderea celor îm- 
preunate, ci stingerea cunoştinţei lor. Căci pentru Dum- 
nezeu toate se păstrează şi după desfacere. 

94. Mintea nu este suflet, ci dar de la Dumnezeu, 
care mântuieşte sufletul. Ea călăuzeşte sufletul şi-l sfă- 
tuieşte la ceea ce-i plăcut lui Dumnezeu: să dispreţu- 
iască cele vremelnice, trupeşti şi stricăcioase şi să râv- 

nească bunurile cele veşnice, nestricăcioase şi netru- 
peşti. Ea învaţă pe om să umble în trup, dar să înțelea- 
gă prin minte cele cereşti, cele din jurul lui Dumnezeu 
şi toate îndeobşte. Mintea iubitoare de Dumnezeu este 
binefăcătoarea şi mântuitoarea sufletului omenesc. 

95. Sufletul coborându-se în trup, îndată se întu- 
necă de întristare şi de plăcere şi se pierde. Întristarea 
şi plăcerea sunt ca niște tumori ale trupului. Dar min- 
tea iubitoare de Dumnezeu, lucrând împotrivă, întris- 
tează trupul şi mântuiește sufletul, ca doctorul care 
taie şi arde trupul. 

96. Sufletele care nu sunt ţinute în frâu de rațiune 
şi nu sunt cârmuite de minte, ca să sugrume, să stăpă- 
nească şi să cârmuiască patimile lor, adică întristarea şi 
plăcerea, se pierd ca dobitoacele cele necuvântătoare, 
raţiunea fiind târâtă de patimi ca vizitiul biruit de cai. 

97. Cea mai mare boală a sufletului, ruina şi pier- 
zania lui, este să nu cunoască pe Dumnezeu, Care a 
făcut toate pentru om şi i-a dăruit lui mintea şi cuvân- 
tul prin care, zburând sus, omul se împreună cu Dum- 
nezeu, înțelegând şi preamărind pe Dumnezeu. 

98. Sufletul este în trup, iar în suflet este mintea, 
şi în minte cuvântul. Prin ele Dumnezeu fiind înţeles şi 
preamărit face sufletul nemuritor, dându-i nestricăciu- 
nea şi fericirea veşnică. Căci Dumnezeu le-a dăruit tu- 
turor făpturilor existenţa numai pentru bunătatea Sa. 

99. Dumnezeu făcând pe om cu voie liberă, ca un 
prea bogat şi bun, i-a dat şi puterea să placă lui Dum- 
nezeu dacă vrea. lar lui Dumnezeu Îi place să nu fie 
păcat în om. Dacă între oameni sunt lăudate faptele 
bune şi virtuțile sufletului cuvios şi iubitor de Dum- 
nezeu şi sunt dispreţuite faptele ruşinoase şi rele, cu 

cât mai mult nu va fi aşa la Dumnezeu, Cel ce vrea 
mântuirea omului? 

100. Pe cele bune le primeşte omul de la Dum- 
nezeu. Căci pentru aceasta a şi fost zidit de Dumnezeu. 
lar pe cele rele şi le trage sieşi de la sine şi de la pă- 
catul, pofta şi lipsa lui de simţire. 

101. Sufletul nesocotit, măcar că e nemuritor şi 
stăpân peste trup, slujeşte trupului prin plăceri, pen- 
tru că nu a înţeles că desfătarea trupului este vătă- 
mare sufletului. Fiind nesimţitor şi nebun, se grijeşte 
de desfătarea trupului. 

102. Dumnezeu este bun, omul e rău. Nimic rău nu 
este în Cer, nimic bun pe pământ. lar omul cu judecată 
alege ce este mai bun şi cunoaşte pe Dumnezeul tu- 
turor. Lui Îi mulţumeşte şi pe El Îl laudă. El urăşte trupul 
incă înainte de moarte şi nu lasă să se împlinească 
simţirile cele rele, ştiind că ele lucrează pierzarea sa. 

103. Bărbatul viclean iubeşte lăcomia şi nesoco- 
teşte dreptatea. El nu ia seama la nestatornicia, la amă- 
girea şi la vremelnicia vieţii acesteia, nici nu se gân- 
deşte la moarte, că nu primeşte daruri şi că nu poate 
fi ocolită. lar dacă e bătrân neruşinat şi fără minte, ca 
şi un putregai, nu mai folosește la nimic. 

104. Numai dacă am fost încercaţi de supărări 
simţim plăcerile şi bucuria. Căci nu bea cu plăcere cel 
ce n-a însetat şi cu plăcere nu mănâncă cei ce n-a flă- 
mânzit; de asemenea, nu doarme cu plăcere cel ce n-a 
privegheat îndelung şi nu simte bucuria cel ce mai în- 
tâi nu s-a întristat. Tot aşa, nu ne vom bucura de bunu- 
rile veşnice dacă nu vom dispreţui pe cele vremelnice. 

105. Cuvântul este sluga minţii. Căci ce voiește 
mintea, aceea talcuieşte cuvântul. 

106. Mintea vede toate, chiar şi cele din Ceruri. Şi 
nimic nu o întunecă, fără numai păcatul. Prin urmare, 
celui curat nimic nu-i este neînțeles, iar cuvântului său 
nimic nu-i este cu neputinţă de exprimat. 

107. Prin trup omul este muritor. Dar prin minte şi 
cuvânt, nemuritor. Tăcând înţelegi, şi, după ce ai înțe- 
les, grăieşti. Căci în tăcere naşte mintea cuvântul. Şi 
rostind cuvânt de mulţumită lui Dumnezeu, iţi lucrezi 
mântuirea. 

108. Cel ce vorbeşte fără socoteală nu are minte, 
căci grăieşte fără să înţeleagă nimic. Cercetează dar 
ce-ţi este de folos să faci pentru mântuirea sufletului. 

109. Cuvântul care are înţeles şi este folositor su- 
fletului este dar al lui Dumnezeu. lar vorba cea de- 
şartă, care caută să măsoare cerul şi pământul, mări- 
mea soarelui şi depărtarea stelelor, este o născocire a 
omului care se osteneșşte în deşert. Căci căutând cele 
ce nu folosesc la nimic osteneşte în zadar, ca şi cum 
ar vrea să scoată apă cu ciurul. Căci este cu neputinţă 
oamenilor a afla acestea. 

1 10. Nimeni nu vede cerul, nici nu poate să înţe- 
leagă cele dintr-insul fără numai omul care se îngri- 
jeşte de viaţa virtuoasă şi înțelege şi preamăreşte pe 
Cel ce l-a făcut pe el spre mântuirea şi viaţa omului. 
Căci bărbatul iubitor de Dumnezeu ştie sigur că ni- 
mica nu este fără Dumnezeu şi că El este pretutindeni 
şi întru toate, ca Unul ce este nemărginit. 

111. Precum iese omul din pântecele maicii sale, 
așa şi sufletul, gol iese din trup: unul curat şi luminos, 
altul având petele greşelilor, iarăşi, altul, negru de mul- 
ţimea păcatelor. De aceea sufletul raţional şi iubitor 
de Dumnezeu, aducându-şi aminte şi gândindu-se la 

relele de după moarte, vieţuiește cu evlavie ca să nu 
fie osândit pentru acelea. lar cei ce nu cred, fiind ne- 
pricepuţi cu mintea, nu se poartă cu evlavie şi păcătu- 
iesc, nesocotind cele de dincolo. 

1 12. Precum după ce ai ieşit din pântece nu-ţi mai 
aduci aminte de cele de acolo, tot aşa nici după ieşi- 
rea din trup nu-ţi mai aduci aminte de cele din trup. 

113. Precum după ce ai ieşit din pântece te-ai 
făcut mai mare la trup, aşa și după ce vei ieşi curat și 
fără prihană din trup vei fi mai mare şi cu totul nestri- 
căcios, petrecând în ceruri. 

1 14. Precum trupul, după ce s-a desăvârşit în pân- 
tece, trebuie să se nască, aşa şi sufletul, după ce şi-a 
plinit în trup măsura hotărâtă lui de Dumnezeu, trebuie 
să iasă din trup. 

1 15. După cum vei sluji sufletul până ce este în 
trup, aşa şi el te va sluji pe tine după ce vei ieşi din 
trup. Căci cel ce şi-a slujit aici trupul bine şi cu desfă- 
tări s-a slujit pe sine rău pentru după moarte. Fiindcă 
şi-a osândit sufletul ca un lipsit de minte. 

1 16. Precum trupul ieşind din pântecele maicii nu 
poate să se hrănească fiind încă nedesăvârşit, tot ast- 
fel şi sufletul când iese din trup, dacă nu şi-a agonisit 
prin bună vieţuire cunoştinţa de Dumnezeu, nu poate 
să se mântuiască sau să se unească cu Dumnezeu. 

1] 17. Trupul unit cu sufletul iese din întunericul pân- 
tecelui la lumină, iar sufletul unindu-se cu trupul e legat 
de întunericul trupului. De aceea, trebuie să urâm trupul 
şi să-l strunim ca pe un duşman care poartă război îm- 
potriva sufletului. Căci mulţimea mâncărurilor şi gustul 
lor plăcut deşteaptă patimile păcatului. lar infrânarea 
pântecelui smerește patimile şi mântuieşte sufletul. 


38 SFÂNTUL ANTONIE CEL MARE 


1 18. Trupul vede prin ochi; iar sufletul, prin minte. 
Şi precum trupul fără ochi e orb şi nu vede soarele 
care luminează tot pământul şi marea, nici nu se poa- 
te bucura de lumină, aşa şi sufletul, dacă nu are minte 
bună şi vieţuire cuvioasă, este orb şi nu înţelege pe 
Dumnezeu, Făcătorul şi Binefăcătorul tuturor, şi nu-L 
preamăreşte, nici nu va putea să se bucure de nestri- 
căciunea Lui şi de bunurile veşnice. 

119. Necunoștinţa lui Dumnezeu este o lipsă de 
simtire şi o nebunie a sufletului. Căci răul se naşte din 
neştiinţă, iar binele, care mântuieşte sufletul, din cu- 
noştinţa lui Dumnezeu. Prin urmare, dacă te vei sârgui 
să nu faci voile tale, petrecând în trezvie şi cunoscând 
pe Dumnezeu, mintea ta va fi cu grijă la virtuţi. Dacă 
însă te vei sili să faci voile tale pentru plăcere, ameţit 
de necunoșştinţa de Dumnezeu, te vei pierde ca dobi- 
toacele, necugetând la relele ce ţi se vor întâmpla 
după moarte. 

120. Cele ce se întâmplă după rânduiala neclintită 
dumnezeiască, aşa cum sunt răsăritul şi apusul soare- 
lui în fiecare zi sau rodirea pământului, fac parte din 
Providenţă. lar cele ce se fac la poruncă de către om 
se numesc lege. Dar toate s-au făcut pentru om. 

12 1. Câte le face Dumnezeu ca un bun, pentru om 
le face; iar câte le face omul, sieşi le face, fie bune, fie 
rele. Şi ca să nu te ispitească fericirea celor răi, să ştii 
că, precum cetăţile nutresc pe călăii obşteşti nu ca să 
le laude reaua lor faptă, ci ca prin ei să pedepsească 
pe cei nevrednici, în acelaşi chip şi Dumnezeu îngă- 
duie ca cei răi să stăpânească peste cele lumeşti, pen- 
tru ca printr-inşii să se pedepsească cei neevlavioşi. 
La urmă şi pe stăpânitori îi dă judecății, ca pe unii ce 

nu au slujit lui Dumnezeu, ci prin răutatea lor au prici- 
nuit necazuri grele oamenilor. 

122. Dacă închinătorii la idoli ar cunoaşte şi ar ve- 
dea cu inima la cine se închină, nicidecum n-ar rătăci 
de la buna cinstire, ci, privind rânduiala şi purtarea de 
grijă a celor ce au fost făcute şi se fac de Dumnezeu, 
ar cunoaşte pe Cel ce le-a făcut pe ele pentru om. 

123. Omul cel rău şi nedrept poate să ucidă, dar 
Dumnezeu nici celor nevrednici nu încetează a le dă- 
rui viaţă. Căci fiind bun şi îmbelşugat prin fire, a voit 
să fie lumea, şi s-a făcut. Şi toate se fac pentru om şi 
pentru mântuirea lui. 

124. Om este cel ce a înţeles ce este trupul: că 
este stricăcios şi vremelnic. Căci unul ca acesta înţe- 
lege şi sufletul, că este dumnezeiesc, şi, fiind nemuri- 
tor şi suflare a lui Dumnezeu, a fost legat de trup spre 
cercare şi îndumnezeire. lar cine a înţeles sufletul vie- 
țuieşte drept şi plăcut înaintea lui Dumnezeu, nemai- 
supunându-se trupului. Acela vede pe Dumnezeu cu 
mintea sa și contemplă bunurile veșnice dăruite sufle- 
tului de Dumnezeu. 

125. Dumnezeu fiind pururea bun şi darnic, a dat 
omului puterea de-a face binele sau răul, după ce i-a 
dăruit şi cunoştinţă, ca, privind lumea şi cele din ea, 
să cunoască pe Cel ce a făcut-o. lar cel necuvios poa- 
te să vrea şi să nu înţeleagă, căci poate şi să nu crea- 
dă, şi să fie nefericit; ba poate să cugete şi impotriva 
adevărului. Atât de mare putere are omul de-a face bi- 
nele sau răul. 

126. Este o rânduială a lui Dumnezeu ca, pe mă- 
sură ce creşte trupul, sufletul să se umple de minte, ca 
omul să poată alege dintre bine şi rău ceea ce îi place. 

Dar sufletul care nu alege binele nu are minte. Toate 
trupurile au suflet, nu însă şi toate sufletele, minte. Căci 
mintea iubitoare de Dumnezeu vine la înţelepţi, cu- 
vioşi, drepţi, curaţi, buni, milostivi şi binecinstitori. lar 
prezenţa minţii se face omului ajutor spre Dumnezeu. 

127. Numai un lucru nu este îngăduit omului: ace- 
la de-a fi nemuritor cu trupul. Să se unească cu Dum- 
nezeu îi este îngăduit, dacă va înţelege că poate. Căci 
voind şi înțelegând, crezând şi iubind, prin buna vie- 
tuire omul ajunge împreună vorbitor cu Dumnezeu. 

128. Ochiul privește cele văzute, iar mintea înţe- 
lege cele nevăzute. Căci mintea care iubeşte pe Dum- 
nezeu este făclie care luminează sufletul. Cel ce are 
minte iubitoare de Dumnezeu şi-a luminat inima sa şi 
vede pe Dumnezeu prin mintea sa. 

129. Nimeni nu e bun neruşinat fiind; iar cine nu e 
bun este desigur rău şi iubitor de trup. Cea dintâi virtute 
a omului este dispreţuirea trupului. Căci despărţirea 
de bunăvoie, şi nu din lipsă, de cele vremelnice, stri- 
căcioase şi pământești ne face moștenitori ai bunu- 
rilor nestricăcioase şi veşnice. 

130. Cel ce are minte se ştie pe sine că este om 
stricăcios. lar cel ce se ştie pe sine pe toate le ştie că 
sunt făpturile lui Dumnezeu şi s-au făcut pentru mân- 
tuirea omului. Căci stă în puterea omului să înţeleagă 
toate şi să creadă drept. lar asemenea bărbat cunoaş- 
te sigur că cei ce nu pun preţ pe cele lumeşti au oste- 
neală foarte puţină, iar după moarte dobândesc de la 
Dumnezeu odihnă veşnică. 

131. Precum trupul fără suflet este mort, aşa şi su- 
fletul fără puterea minţii este nelucrător şi nu poate 
moşteni pe Dumnezeu. 

132. Numai pe om îl ascultă Dumnezeu şi numai 
omului Se arată, fiind iubitor de oameni oriunde ar fi. Şi, 
iarăşi, numai omul este închinător vrednic al lui Dum- 
nezeu. Pentru om numai Se schimbă Dumnezeu la faţă. 

133. Dumnezeu a făcut omului cerul, pe care îl îm- 
podobesc stelele, pentru om pământul, pe care îl lu- 
crează oamenii pentru ei înşişi. Cei ce nu simt o atât 
de mare purtare de grijă au sufletul lipsit de minte. 

134. Binele e nevăzut, ca cele din cer; răul se vede, 
ca cele de pe pământ. Bine este ceea ce nu are compa- 
raţie; iar omul care are minte îşi alege ceea ce e mai 
bun, căci numai el înţelege pe Dumnezeu şi făpturile Lui. 

135. Mintea se arată în suflet, iar natura în trup. 
Mintea îndumnezeieşte sufletul, iar natura e revărsată 
în trup. În tot trupul este natură, dar nu în tot sufletul 
minte. De aceea, nu tot sufletul se mântuieşte. 

136. Sufletul se află în lume fiind născut. Mintea 
este mai presus de lume fiind nenăscută. Sufletul care 
inţelege lumea şi vrea să se mântuiască, în fiecare 
ceas are o lege pe care nu o calcă. El cugetă întru sine 
că acum e vreme de luptă şi de cercetare şi nu aşteap- 
tă să o facă aceasta judecătorul. El ştie că-şi poate 
pierde mântuirea primind cea mai mică plăcere urâtă. 

1 37. Pe pământ a lăsat Dumnezeu naşterea şi moar- 
tea; în cer se arată purtarea de grijă şi rânduiala ne- 
clintită. Dar toate s-au făcut pentru om şi pentru mântui- 
rea lui. Dumnezeu, Cel îimbelşugat în toate bunătăţile, 
pentru oameni a făcut cerul şi pământul şi elemen- 
tele, făcându-le parte prin acestea de toate bunătăţile. 

138. Cele muritoare se supun celor nemuritoare; 
iar cele nemuritoare slujesc celor muritoare (adică ele- 
mentele omului), pentru iubirea de oameni şi bunăta- 
tea firească a lui Dumnezeu, Care le-a făcut pe ele. 

1 39. Cel ce e sărac şi nu poate vătăma nu se Soco- 
teşte între cei evlavioşi. lar cel ce poate vătăma cu pu- 
terea sa, dar nu întrebuinţează puterea spre rău, ci 
cruţă pe cei mai umiliţi, pentru evlavia sa, întru bună 
răsplată se va afla şi după moarte. 

140. Dumnezeu, Ziditorul nostru, pentru iubirea de 
oameni ne-a lăsat multe căi de mântuire, care întorc su- 
fletele şi le suie în ceruri. Căci sufletele oamenilor pri- 
mesc pentru virtute răsplată, iar pentru greşeli, pedepse. 

141. Fiul este întru Tatăl, Duhul întru Fiul, iar Tatăl 
este întru Amândoi. lar prin credinţă omul cunoaşte 
toate cele nevăzute şi gândite. Credinţa este consimţi- 
rea de bunăvoie a sufletului. 

142. Cei ce sunt siliţi de niscai trebuinţe sau îm- 
prejurări să treacă înot râuri foarte mari, de vor fi treji 
la minte, scapă de primejdie chiar de ar fi valuri po- 
trivnice; şi de se scufundă puţin, prinzându-se de ceva 
de la țărm, scapă. Dar cei ce vor fi beţi, chiar dacă de 
zeci de mii de ori vor lupta să ajungă la ţintă, nu vor 
putea, ci biruiţi de vin se vor scufunda în valuri și îşi 
vor afla moartea. Tot aşa şi sufletul, căzând în învol- 
burarea valurilor vieţii, de nu se va trezi din păcatul 
materiei ca să se cunoască pe sine că e dumnezeiesc 
și nemuritor şi că numai pentru scurtă vreme a fost 
legat cu trupul cel muritor şi plin de patimi, va fi atras 
de plăcerile trupeşti spre pierzare; şi dispreţuindu-se 
pe sine şi îimbătându-se de neştiinţă, se va pierde şi se 
va afla în afară de cei mântuiţi. Căci trupul ne trage 
adeseori ca un râu spre plăcerile necuvenite. 

145. Sufletul raţional stăruind neclintit pe lângă 
hotărârea cea bună, ţine în frâu mânia, pofta şi pati- 
mile sale nesocotite, ca pe un cal. Şi biruindu-le, înfră- 

nându-le şi stăpânindu-le pe acestea, se încununează 
şi se învredniceşte de viaţa din ceruri, pe care o pri- 
meşte ca pe o răsplătire a biruinţei şi a ostenelilor de 
la Dumnezeu, Cel ce l-a zidit. 

144. Sufletul cu adevărat raţional, văzând fericirea 
celor răi şi bunăstarea celor nevrednici, nu se smin- 
teşte dorindu-şi fericirea lor în viaţa aceasta, cum fac 
oamenii nesocotiţi. El cunoaşte lămurit nestatornicia 
lucrurilor, ascunsurile vieţii cu vremetlnicia ei și jude- 
cata care nu poate fi mituită. Un suflet ca acela crede 
că Dumnezeu nu-l va trece cu vederea nici despre par- 
tea hranei trebuitoare. 

145. Viaţa trupului şi bucuria de multă bogăţie şi 
putere în viaţa aceasta i se fac sufletului moarte. lar os- 
teneala, răbdarea, lipsa purtată cu mulţumită şi moar- 
tea trupului sunt viaţă şi fericire veşnică a sufletului. 

146. Sufletul raţional nepunând preţ pe zidirea ma- 
terială şi pe viaţa cea vremeinică, îşi alege desfătarea 
cerească şi viaţa veşnică, pe care le va primi de la Dum- 
nezeu prin vieţuire curată. 

147. Cei ce şi-au înnoroiat veştmântul întinează şi 
haina celor ce se apropie de ei. Așa şi cei răi cu voia şi 
nedrepţi la purtare, petrecând cu cei mai simpli şi vor- 
bind cele ce nu se cuvin, le întinează sufletul prin auz. 

148. Începutul păcatului este pofta, prin care se 
pierde sufletul raţional; iar începutul mântuirii şi al Îm- 
părăţiei cerurilor este dragostea. 

149. Precum un vas de aramă uitat multă vreme şi 
neînvrednicit de îngrijirea trebuitoare e mâncat de ru- 
gină din pricina neiîntrebuinţării şi ajunge nefolositor 
şi urât, tot aşa şi sufletul, nelucrând şi negrijindu-se de 
buna vieţuire şi de întoarcerea la Dumnezeu, şi ieşind 

prin fapte rele de sub acoperământul lui Dumnezeu, e 
mâncat de păcatul crescut din trândăvie în materia 
trupului și se va afla fără frumuseţe şi netrebnic pen- 
tru mântuire. 

150. Dumnezeu este bun, fără patimă şi neschim- 
băcios. lar dacă cineva găseşte că e raţional şi drept 
ca Dumnezeu să nu Se schimbe, dar tocmai de aceea 
întreabă nedumerit cum Se bucură de cei buni şi Se 
întoarce de către cei răi, sau Se mânie pe cei păcătoşi, 
iar, slujit fiind, Se milostivește, să i se răspundă că 
Dumnezeu nici nu Se bucură, nici nu Se mânie, căci 
bucuria şi întristarea sunt patimi; nici nu primeşte da- 
ruri, căci atunci s-ar birui de plăcere. Nu e îngăduit să 
socotim pe Dumnezeu bun sau rău, din lucruri ome- 
neşti. El este numai bun şi numai folositor şi nu vată- 
mă niciodată. În felul acesta El este totdeauna la fel. 
lar noi rămânând buni, pentru asemănare ne unim cu 
Dumnezeu, şi făcându-ne răi, pentru neasemănare ne 
despărţim de Dumnezeu. Trăind întru virtute, suntem 
ai lui Dumnezeu, iar făcându-ne răi, ne facem nouă 
vrăjmaş pe Acela ce nu Se mânie în deşert. Păcatele 
noastre sunt acelea care nu lasă pe Dumnezeu să stră- 
lucească în noi, ci ne leagă cu demonii ce ne chinuiesc. 
lar când prin rugăciuni şi faceri de bine primim dezle- 
gare de păcate, prin aceasta nici nu slujim, nici nu 
schimbăm pe Dumnezeu, ci prin faptele şi întoarcerea 
noastră spre Dumnezeu, vindecând păcatul nostru, ne 
bucurăm iarăşi de bunătatea Sa. incât este totuna a 
zice că Dumnezeu Îşi întoarce faţa de la cei răi sau că 
soarele se ascunde de către cei lipsiţi de vedere. 

151. Sufletul evlavios cunoaşte pe Dumnezeul tu- 
turor. Căci evlavia nu e altceva decât împlinirea voii lui 

Dumnezeu. lar aceasta este cunoaşterea lui Dumnezeu, 
care face pe om să fie fără pizmă, înţelept, blând, în- 
datoritor şi milostiv după putere, necertăreţ şi în toate 
după plăcerea şi voia lui Dumnezeu. 

152. Cunoştinţa şi frica de Dumnezeu aduc tămă- 
duire de patimile trupului. Căci aflându-se în suflet ne- 
cunoştinţa lui Dumnezeu, patimile rămânând nevinde- 
cate fac sufletul să putrezească ca printr-un puroi înde- 
lungat. lar pentru aceasta să nu învinovăţim pe Dum- 
nezeu, Care a dat oamenilor pricepere şi cunoștință. 

153. Dumnezeu a umplut pe om de pricepere şi 
cunoştinţă, voind să curăţească patimile și păcatul cel 
de bunăvoie şi să strămute ceea ce e muritor la nemu- 
rire, pentru bunătatea Sa. 

154. Mintea cea din sufletul curat şi iubitor de Dum- 
nezeu, cu adevărat vede pe Dumnezeul cel nefăcut, ne- 
privit şi negrăit, pe Cel singur curat celor curaţi cu inima. 

155. Omul care rabdă necazurile cu inimă bună şi 
cu mulţumită va lua cununa nestricăciunii, virtutea şi 
mântuirea. lar stăpânirea mâniei, limbii, pântecelui şi 
plăcerilor e de cel mai mare ajutor sufletului. 

156. Aceea ce ţine lumea este pronia lui Dum- 
nezeu; şi nu se află loc lipsit de pronie. lar pronia este 
cuvântul desăvârşit al lui Dumnezeu, care dă chip ma- 
teriei ce vine în lume şi e ziditorul şi meşterul tuturor 
celor ce se fac. Nici materia nu poate fi pusă în rân- 
duială fără puterea cuvântului care deosebește lucru- 
rile. lar cuvântul este chipul şi mintea, înţelepciunea 
şi pronia lui Dumnezeu. 

157. Pofta din amintire este rădăcina patimilor, care 
sunt rudeniile întunericului. lar sufletul zăbovind în 
amintirea poftei nu se cunoaşte pe sine că este insufla- 

rea lui Dumnezeu. Şi aşa e dus spre păcat, nesocotind 
relele de după moarte, lipsitul de minte. 

158. Cea mai mare şi mai fără leac boală a sufle- 
tului este necredinţa în Dumnezeu şi iubirea de slavă. 
Căci pofta răului este o lipsă a binelui. lar binele stă 
în a face cu prisosinţă toate cele bune, câte plac Dum- 
nezeului a toate. 

159. Numai omul este în stare să primească pe 
Dumnezeu, căci numai acestui animal îi vorbeşte Dum- 
nezeu noaptea în visuri, iar ziua prin minte. Şi prin toate 
prevestește oamenilor vrednici de El bunătăţile viitoare. 

160. Omului credincios şi celui ce vrea să înţe- 
leagă pe Dumnezeu nimica nu-i este cu anevoie. lar 
dacă vrei să-L şi vezi, priveşte podoaba şi pronia tutu- 
ror celor ce au fost făcute și a celor ce se fac prin cu- 
vântul Lui. Şi toate sunt pentru om. 

161. Sfânt se numește omul curăţit de patimi şi de 
păcate. De aceea, cea mai mare izbândă a sufletului, 
care place lui Dumnezeu, este să nu mai fie păcat în om. 

162. Numele este însemnarea unuia dintre mulţi. 
De aceea, e lucru fără minte a socoti că Dumnezeu, 
Care e unul singur, mai are alt nume. Căci Dumnezeu 
aceasta înseamnă: Cel fără de început, Care a făcut 
toate pentru om. 

163. Dacă ştii că ai fapte rele întru tine, scoate-le 
din sufletul tău în aşteptarea celor bune. Căci drept 
este Dumnezeu şi iubitor de oameni. 

164. Cunoaşte pe Dumnezeu şi e cunoscut de Dum- 
nezeu omul care neintrerupt se nevoieşte să fie ne- 
despărţit de Dumnezeu. lar nedespărţit de Dumnezeu 
ajunge omul care e bun în toate şi care biruie toată 
plăcerea nu din pricina lipsei, ci prin voinţă şi înfrânare. 

165. Fă bine celui ce te nedreptăţește, şi-ţi vei face 
prieten pe Dumnezeu. Nu grăi de rău pe vrăjmașul tău 
către nimeni. Deprinde-te cu dragostea, cu neprihăni- 
rea, cu răbdarea, cu înfrânarea şi cu cele asemenea. 
Căci aceasta este cunoştinţa de Dumnezeu: să-l ur- 
mezi Lui cu smerită cugetare și printr-unele ca aces- 
tea. Iară lucrarea aceasta nu este a celor de rând, ci a 
sufletului care are minte. 

166. Stihul acesta l-am scris pentru cei mai simpli 
spre dreaptă știință, pentru că unii au avut îndrăzneala 
să spună cu necredinţă că ierburile şi legumele ar fi 
îinsufleţite. Le spun acestora: lerburile au viaţa firii, 
suflet însă nu au. lar omul se numeşte animal raţional 
pentru că are minte şi este capabil de ştiinţă. Celelalte 
dobitoace pământeşti şi din aer au glas în ele fiindcă 
au duh (nvedua) şi suflet. Şi toate cele care cresc și 
scad sunt vieţuitoare, fiindcă viețuiesc şi cresc, dar 
pentru aceea nu au şi suflet. lar deosebirile vieţuitoa- 
relor sunt patru: unele sunt nemuritoare şi însufleţite, 
ca îngerii, altele au minte, suflet şi duh, ca oamenii, 
altele au numai duh şi suflet, ca dobitoacele, iar altele 
numai viaţă, ca ierburile. În ierburi dăinuieşte viaţa 
fără suflet, fără duh şi fără minte. lar toate celelalte 
fără viaţă nu pot să fie. Şi tot sufletul omenesc este 
intr-o mişcare necontenită de la un loc la altul. 

167. Când primeşti închipuirea vreunei plăceri, pă- 
zeşte-te ca să nu fii răpit îndată de ea, ci, ridicându-te 
o clipă mai presus de aceasta, adu-ţi aminte de moar- 
te şi gândeşte-te că e mai bine să te ştii că ai biruit 
această amăgire a plăcerii. 

168. După cum de la naştere începe pătimirea, 
fiindcă ceea ce a venit la viaţă se şi strică, aşa de la 

patimă începe păcatul. Să nu zici, prin urmare, că 
Dumnezeu n-a putut tăia păcatul, căci cei ce zic aşa 
sunt nesimţitori şi nebuni. Nu era de lipsă să taie Dum- 
nezeu materia, pentru că aceste patimi sunt ale mate- 
riei. Dar Dumnezeu a tăiat păcatul din oameni în chip 
folositor, dându-le minte, știință, cunoştinţă și putere 
de a deosebi binele. Deci cunoscând că păcatul ne 
vatămă, putem să fugim de el. Dar omul fără minte i se 
aruncă în braţe şi se laudă cu el şi, căzând ca într-o 
mreajă, e războit de el după ce e tras înăuntru. Unul 
ca acesta niciodată nu mai poate să-şi ridice capul, să 
vadă şi să cunoască pe Dumnezeu, Cel ce a făcut 
toate pentru mântuirea și îndumnezeirea omului. 

169. Cele muritoare sunt nemulţumite de ele în- 
sele, ştiind de mai înainte de moartea care vine. Ne- 
murirea îi vine sufletului cuvios din bunătatea lui, iar 
moartea i se trage sufletului ticălos şi fără minte din 
răutatea lui. 

170. Când te întorci cu mulţumire spre aşternutul 
tău, aducându-ţi aminte de binefacerile şi de marea 
purtare de grijă a lui Dumnezeu şi umplându-te de în- 
ţelegerea cea bună, te vei veseli şi mai mult, iar som- 
nul trupului tău se va face trezvie a sufletului, şi închi- 
derea ochilor tăi, vedere adevărată a lui Dumnezeu. 
Atunci tăcerea ta, umplându-se de bunurile primite, va 
da din tot sufletul şi puterea o adânc simțită slavă 
Dumnezeului a toate. Căci de va lipsi păcatul din om, 
o singură mulţumire cumpăneşte mai mult decât toată 
jertfa cea de mare preţ înaintea lui Dumnezeu, Căruia 
I se cuvine slavă în vecii vecilor. Amin. 


EVAGRIE PONTICUL 


4 — Filocalia (I) 


Viaţa şi scrierile lui Evagrie Ponticul 


Graie: de origine din Pont, a fost un ucenic al 
Sfântului Vasile cel Mare, care l-a făcut citeţ, şi al Sfân- 
tului Grigorie de Nazianz, care l-a sfințit întru diacon. 
La anul 379 pare să fi venit cu Sfântul Grigorie de Na- 
zianz la Constantinopol, unde a rămas câtăva vreme, 
şi după plecarea aceluia, pe lângă patriarhul Nectarie. 
Bun cuvântător şi temeinic instruit în ale teologiei, ți- 
nea în acel timp predici foarte apreciate în legătură cu 
controversele dogmatice ale vremii. Diferite motive 
l-au indemnat totuşi să plece de la Constantinopol la 
lerusalim, iar după o scurtă şedere acolo, la anul 382, 
se duce în Egipt, închinându-se vieţii de pustnic, in care 
l-a avut ca îndrumător pe Macarie cel Mare. 

Scaunul episcopal, oferit lui de Teofil al Alexandriei, 
l-a respins în chip statornic. Moare la anul 3992. 

Citind cu multă râvnă pe Origen, a împrumutat de 
la acesta teoria preexistenţei sufletelor şi a restaurării 
finale a tuturor (apocatastază). De aceea Sinodul al 
5-lea ecumenic l-a condamnat ca origenist. Acest fapt 
a avut ca urmare că textul grec (original) al scrierilor 
sale nu s-a mai păstrat, afară de unele extrase, puse şi 
acelea de cele mai multe ori sub alt nume, mai ales 
sub al lui Nil Ascetul. Operele lui întregi s-au păstrat 


2. O. Bardenhewer, Geschichte der altkirchlichen Literatur, 
vol. 3, ed. 2, Freiburg im Breisgau, Herder, 1923, p. 93 ş.u. 

numai în traduceri siriace şi armene, adică la creştini 
monofiziţi3. 


3. lată scrierile lui Evagrie, după Viller-Rahner, op. cit., p. 97-98: 

a) Antirrheticus, editată de W. Frankenberg, 'Evagrius Ponti- 
cus" (în: Nachrichten von der Gesellschaft der Wissenschaften in 
Gâtingen, Phil.-hist. Klasse, n. Folge XIII, 2, Berlin 1912), p. 472- 
545 (în limba siriacă şi în retraducere în greceşte); 

b) Monachicon în 2 părţi: 

I. Capita practica (100 de capete), Migne P. G. 40, 1220-1236; 
1236-1244; 1244-1252; 1252-1276 (De octo cogitationibus). 
Cum trebuie aşezate capetele se poate vedea la Frankenberg, 
op. cit., p. 4; 

2. Gnosticus (50 de capete), ed. Frankenberg, op. cit., p. 546- 
553 (în lb. siriacă şi retraducere în greacă). 

c) Capitula prognostica (600 de probleme gnostice; 6 Cen- 
turii), ed. Frankenberg, op. cit., p. 49-471. 

Sub numele lui Evagrie s-au păstrat în greceşte şi în tradu- 
cere latină, afară de Capetele practice: 

d) Rerum monachalium rationes, P. G. 40, 1252-1264. Este 
Schița monahicească din Filocalie; 

e) Sententiae per alphabetum dispositae, în P. G. 40, 1267-1270; 

f) Două scrieri mici, dintre care una adresată "fraţilor care 
locuiesc în chinovii' şi a doua, "către fecioare", ed. H. Gressman, 
Texte und Untersuchungen 39, 4 (Lipsca, 1913), p. 146-165; o 
traducere latină în P. G. 40, 1277-1286. Precuvântarea la aces- 
tea o formează epistolele 19 şi 20 (Frankenberg, op. cit., p. 579). 
În parte, sub numele lui Nil Sinaitul, s-au păstrat de la el; 

g) De diversis malignis cogitationibus, în P. G. 79, 1199-1228 C. 
În Filocalie e dată sub numele lui Evagrie şi cu titlul Despre de- 
osebirea patimilor şi a gândurilor (urmează după Schița mona- 
hicească) şi se incheie cu 'vodv GoTrepoei6f) Oe èv mpocevyfj' (CO- 
respunde cu P. G. 40, 1228 C). Ceea ce urmează este un adaos 
care, după J. Muyldermans (A travers la tradition manuscrite 
d'Evagre le Pontique, Bibliothèque du Muouseon, Löwen, 1932), 
nu ar fi al lui Evagrie, lucru care nu pare adevărat; 

h) Tractatus ad Eulogium, sub numele lui Nil, P. G. 79, 1093- 
1140; 

Evagrie pare a fi primul scriitor bisericesc care, după 
modelul literaturii filosofice de sentinţe, și-a îmbrăcat 
învățătura sa în această formă. El este iniţiatorul "cen- 
turiilor”, al sentinţelor în grupe de câte 100. În gene- 
ral, este recunoscut drept "cel mai fecund şi mai caracte- 
ristic scriitor duhovnicesc din pustia Egiptului" (Viller- 
Rahner, op. cit., p. 99). El a dat o formă mai clară ma- 
rilor idei ale lui Origen şi Grigorie al Nyssei. Scrierile 
lui, afară de tezele origeniste condamnate, au exercitat 
poate cea mai mare influenţă asupra ascezei şi misticii 
răsăritene până în veacul al 14-lea, ba chiar până în al 
20-lea, cum zice I. Hausherr. Evagrie a însemnat mai 
mult pentru mistica ortodoxă decât Dionisie Areopa- 
gitul, care a venit mai târziu, când misticii aveau prin 
Evagrie o învăţătură fixată gata. Această învăţătură tre- 
ce de la el peste Scărarul, Isichie, Maxim Mărturisito- 
rul, Nichita Stithatul, până la isihaşti (a se vedea Viller- 
Rahner, op. cit., p. 109). 

Evagrie imparte viaţa spirituală în activă şi contem- 
plativă sau gnostică. Viaţa activă este numai pregăti- 
rea pentru cea gnostică. Toată strădania omului tre- 
buie să ducă la cunoaştere sau gnoză, a cărei încoro- 
nare este contemplarea Sfintei Treimi. Rostul ascezei 


i) De oratione, sub numele lui Nil, P. G. 79, 1165-1200 (trad. 
în ID. franceză şi comentarii de I. Hausherr în Revue d'Ascetique 
et de Mystique, 1934, p. 34-93, 113-170); 

j) Capita paraenetica, P. G. 79, 1249-1252 A. 

În limba siriacă s-au mai păstrat: Epistole, la Frankenberg, p. 
554-635 (în siriacă şi retraducere greacă). intre ele este un pro- 
treptic (554-557), un parenetic (558-563), o scrisoare lungă către 
Melania (613-619), o epistolă (621-635) care e păstrată şi în gre- 
ceşte ca a 8-a epistolă a Sfântului Vasile (P. G. 32, 245-268). 

este să înlăture piedicile ce stau în calea cunoaşterii, 
prin curățirea sufletului de patimi. 

Virtuţile, care sunt treptele vieţii active, se rându- 
iesc în următoarea ordine: Cea mai de jos e credinţa, 
care naște frica de Dumnezeu. Aceasta naște păzirea 
poruncilor, ale cărei fiice sunt: înfrânarea, cuminţenia, 
răbdarea și nădejdea. Toate duc la nepătimire (&n&vVeo), 
al cărei rod e dragostea. De acum părăsim viaţa activă. 
Dragostea ne introduce în viaţa contemplativă. Treap- 
ta cea mai de jos a vieţii contemplative este 'gnoza na- 
turală' (pvoxn). După ea urmează 'teologia', gnoza mai 
înaltă, contemplarea Sfintei Treimi, care e şi treapta 
"rugăciunii curate". 

Cunoaşterea lui Dumnezeu, ca țintă supremă a vie- 
ţii duhovniceşti, nu se realizează prin cugetare discur- 
sivă. Cel curăţit ajunge până la o cunoaştere intuitivă 
a Lui, în lumina sufletului îndumnezeit. În timpul rugă- 
ciunii, sufletul contemplativului este asemenea ceru- 
lui, în care străluceşte lumina Sfintei Treimi. Dar pen- 
tru aceasta se cere o curăţire de toate patimile și de 
toate gândurile în legătură cu ele. Aceasta e curățirea 
ce se cere sufletului, care e sediul patimilor. Dar se 
cere şi o curăţire a minţii, vârful cunoscător sau ochiul 
sufletului. Până ce mintea mai păstrează chiar şi nu- 
mai gânduri nestrăbătute de patimi, ea poate cunoaş- 
te prin ele pe Dumnezeu în chip mijlocit. Dar dacă vrea 
să ajungă la vederea Sfintei Treimi, trebuie să se cu- 
reţe şi de aceste gânduri, ca să devină cu totul pură 
(yvuvós). La această stare nu poate ajunge decât prin 
harul lui Dumnezeu. Ajuns omul aici, în inima lui stră- 
luceşte lumina Sfintei Treimi, el vede lumina dumneze- 
iască. Lumina aceasta este "fără formă", întrucât şi 

Dumnezeu este fără chip, simplu şi nepătruns. În cu- 
noaşterea aceasta a lui Dumnezeu nu e nimic care să 
se întipărească în mintea omului. De aceea mintea tre- 
buie să se elibereze de orice întipărire a lucrurilor şi 
inţelesurilor lor. Cunoaşterea lui Dumnezeu e dincolo 
de orice chip. Viziunile imaginative sunt suspecte. Cu- 
noaşterea aceasta e simplă, necompusă, indescripti- 
bilă, fără imagini. Este o cucerire a minţii de către ne- 
mărginirea Celui infinit. Tocmai de aceea lumina aceas- 
ta este într-un anumit înţeles şi întunericul cel mai adânc, 
'neştiinţa fără margini". 

Dar această cunoaştere are şi o altă latură. Când lu- 
mina dumnezeiască răsare în minte, aceasta se vede 
şi pe sine însăşi. Vederea proprie este o condiţie a de- 
săvârşirii minţii. Astfel, mintea în vremea rugăciunii se 
vede pe sine strălucind ca safirul şi ca cerul, ca locul 
în care S-a coborât Sfânta Treime. 

Mult vorbeşte Evagrie de starea de nepătimire (apa- 
theia) ca o condiţie a vederii lui Dumnezeu. Semnul că 
cineva a ajuns la adevărata lipsă de patimi stă în faptul 
că se poate ruga netulburat şi neimprăştiat, eliberat 
de toate grijile şi de toate gândurile şi imaginile lucru- 
rilor. Dar această nepăsare faţă de lucrurile lumii nu este 
şi o indiferenţă faţă de Dumnezeu şi faţă de semeni, 
ci o condiţie pentru ca să-i poată iubi cu adevărat. 

Patimile, care pun stăpânire pe om şi de care tre- 
buie să se curăţească pentru a ajunge la nepătimire, 
iubire şi gnoză, le aduce Evagrie în legătură cu demo- 
nii, încât lupta cu ele este în același timp o luptă cu ei. 
Această idee devine un leit-motiv important al întregii 
asceze răsăritene. 

Tot la Evagrie găsim pentru prima dată teoria celor 
opt patimi, sau vicii, sau gânduri păcătoase, teorie ce 
va reveni mereu la scriitorii ascetici de după el, la loan 
Casian, Nil, loan Scărarul, loan Damaschin etc. 

La Evagrie sunt trasate regulile ascezei şi misticii 
ulterioare, la el se cuprind sistematizate aproape toate 
învăţăturile psihologice şi pneumatologice aplicate în 
viaţa ascetică şi mistică din Răsărit. 


4. Prezentarea aceasta am luat-o întreagă după Viller-Rahner, 
op. cit., socotind că proporţiile reduse ale ei mă dispensează de 
o analiză proprie a scrisului lui Evagrie, ilustrată cu citate din 
operele sale. 


A LUI 
EVAGRIE MONAHUL 


Schiţă monahicească, în care se arată 
cum trebuie să ne nevoim şi să ne liniştim5 


l. Li leremia proorocul s-a scris: "lar tu să nu-ți 
iei muiere în locul acesta. Că acestea zice Domnul 
despre fiii şi fiicele ce s-au născut în locul acesta: cu 
moarte bolnăvicioasă vor muri" (Ir 16, 2-4). Aceasta o 
arată şi cuvântul Apostolului: "Omul care se căsătoreş- 
te se îngrijeşte de ale lumii, cum să placă femeii, şi se 
risipeşte în acestea. lar femeia măritată se îngrijește 
de ale lumii, cum să placă bărbatului" (1 Co 7, 33-34). 
Şi se vede limpede că nu numai despre fiii şi fiicele ce 
se vor naşte din căsătorie a zis proorocul că "de moar- 
te bolnăvicioasă vor muri", ci şi despre fiii şi fiicele ce 
se nasc în inima lor, adică despre gândurile şi poftele 
trupeşti, întrucât şi acestea vor muri în cugetul bolnă- 
vicios, neputincios şi destrăbălat al lumii acesteia şi 
nu se vor învrednici de viaţa cerească. "Iar cel necăsă- 
torit, zice, se îngrijeşte de ale Domnului, cum să placă 
lui Dumnezeu" (ibid.) şi cum să aducă roadele cele pu- 
ruri înfloritoare şi nemuritoare ale vieţii veşnice. 


5. În Migne, P. G. 40, 1251-1264, sub titlul: Evagrii Monachi, 
Rerum monachalium rationes, earumque juxta quietem appo- 
sitio (text grec şi latin). În P. G. e împărţită în 11 capete. lau 
această împărţire. În Filocalia greacă (Atena, 1893, vol. l, pag. 
21-25) nu are nicio împărţire. 

2. Aşa este monahul şi aşa trebuie să fie: să nu 
aibă femeie, să nu nască fii sau fiice în locul mai îna- 
inte zis; dar nu numai atât, ci trebuie să fie şi ostaş al 
lui Hristos, nepământesc, fără grijă, în afară de orice 
gând şi faptă de câştig, după cum zice şi Apostolul: 
"Nimeni, ostaş fiind, nu se împiedică de lucrurile lu- 
mești, ca singur voievodului să placă" (2 Tim 2, 4). Aşa 
să fie şi monahul, mai ales cel care a lepădat toate 
cele materiale ale lumii acesteia şi zoreşte spre câşti- 
gurile cele frumoase şi bune ale liniştii. Căci ce frumoa- 
să şi bună este nevoinţa pentru dobândirea liniştii! 
'Blând este jugul ei şi sarcina uşoară" (Mt 11, 30). Dul- 
ce este viaţa şi fapta ei plăcută. 

3. Vrei, aşadar, frate, să iei asupra ta viaţa singu- 
ratică şi să zoreşti spre cununile celei mai mari biruin- 
te, a liniştii? Lasă grijile lumii cu domniile şi cu stăpâ- 
nirile ei, adică fii nepământesc, fără patimă şi fără de 
orice poftă, ca, făcându-te străin de tovărăşia acestora, 
să te poţi linişti într-adevăr. Căci, de nu se va smulge 
cineva pe sine din acestea, nu va putea dobândi petre- 
cerea aceea. Îndestulează-te cu mâncare puţină şi fără 
preţ, nu cu multă şi bogată. lar dacă de dragul de-a fi 
ospitalier îţi merge gândul la vreo mâncare mai de 
preţ, leapădă gândul acesta şi nicidecum să nu-i dai as- 
cultare, că prin el iţi întinde vrăjmaşul o cursă ca să te 
abată de la linişte. Ai pildă pe Domnul lisus, Care mus- 
tră sufletul ce se îngrijeşte de unele ca acestea, zicând 
Martei: "Ce te îngrijeşti şi spre multe te sileşti?' (Lc 
10, 41). Un lucru trebuie, să asculţi cuvântul lui Dum- 
nezeu; după aceea, toate se află fără osteneală. De 
aceea adaugă îndată, zicând: "Maria partea cea bună 
şi-a ales, care nu se va lua de la dânsa' (Lc 10, 42). Ai 

apoi şi pilda văduvei din Sarepta Sidonului, care a găz- 
duit pe proorocul Ilie (3 Rg 17, 10). Chiar numai pâi- 
ne, sare şi apă de-ai avea, şi cu acestea poţi să te faci 
vrednic de răsplata iubirii de străini. lar de cumva n-ai 
nici de acestea, ci primeşti pe străin numai cu bună- 
voinţă şi îi întorci cuvânt de folos, de asemenea poţi 
primi răsplata iubirii de străini. Căci s-a zis: "Cuvântul 
este mai presus de dar'. Unele ca acestea trebuie să 
le cugeţi asupra milosteniei. 

4. la seama, aşadar, să nu poftești să ai bogăţie 
pentru a o împărţi săracilor; căci şi aceasta este o amă- 
gire a celui rău, ca să te ducă la slava deşartă şi să îm- 
pingă mintea la tot felul de osteneli pentru câștiguri. 
Gândeşte-te la văduva de care mărturisește Domnul în 
Evanghelie, care numai doi bani a avut şi a covârşit cu 
ei hotărârea şi puterea bogaţilor. "Căci aceia, zice, din 
prisosul lor au aruncat în vistierie, pe când aceasta, 
toată averea ei' (Lc 21, 4; Mc 12, 44). Cât priveşte hai- 
nele, să nu pofteşti să ai haine de prisos, ci îngrijeşte-te 
numai de cele care sunt de trebuinţă trupului. "Aruncă 
mai bine asupra Domnului grija ta, şi El va purta grijă 
de tine" (Ps 54, 25). "Căci El Se îngrijeşte, zice, de noi" 
(1 Ptr 5, 7). Dacă ești lipsit de hrană sau de haine, nu 
te ruşina să primeşti când ţi le vor aduce alţii, căci 
ruşinea aceasta este un fel de mândrie. lar dacă pri- 
sosești tu în acestea, dă şi tu celui lipsit. Aşa voieşte 
Dumnezeu să se chivernisească între dânşii copiii Săi. 
De aceea scrie Apostolul către corinteni cu privire la 
cei lipsiţi: "Prisosul vostru să împlinească lipsa altora, 
ca şi prisosul acelora să împlinească lipsa voastră; 
ca să se facă potrivire, precum este scris: Celui ce are 
mult nu i-a prisosit, şi celui ce are puţin nu i-a lipsit' 


60 EVAGRIE MONAHUL 


(2 Co 8, 14-15). Deci având pentru timpul de acum 
cele de trebuință, nu te griji pentru vremea ce vine, 
nici pentru o zi, nici pentru o săptămână şi nici pentru 
o lună. Căci venind de față ziua de mâine, va aduce El 
cele de trebuință. Tu caută mai bine Împărăția ceru- 
rilor şi dreptatea lui Dumnezeu. "Căutați, zice Domnul, 
Împărăția lui Dumnezeu şi dreptatea Lui şi toate aces- 
tea se vor adăuga vouă' (Mt 6, 33). 

5. Să nu-i iei tânăr slujitor, ca nu cumva vrăjmaşul 
să stârnească prin el vreo sminteală şi să-ți tulbure cu- 
getul, ca să te îngrijeşti de mâncări alese, căci nu vei 
mai putea să te îngrijești numai de tine. Să nu faci 
aceasta gândindu-te la odihna trupească, ci cugetă la 
ce e mai bine, la odihna duhovnicească, căci cu ade- 
vărat e mai bună odihna duhovnicească decât cea tru- 
pească. lar dacă te gândeşti la folosul tânărului, să nu 
te învoieşti nici atunci, căci nu este a noastră datoria 
aceasta, ci a altora, a sfinţilor părinţi din chinovie. Gri- 
jeşte-te numai şi numai de folosul tău, păzind chipul 
liniştii. Cu oameni şi cu multe griji şi iubitori de mate- 
rie să nu-ţi placă să locuieşti, ci locuiește sau singur, 
sau cu fraţi neiubitori de materie şi de acelaşi cuget cu 
tine. Că cel ce locuieşte cu oamenii iubitori de materie 
şi cu multe griji vrând-nevrând va face şi el tovărăşie 
cu ei şi va sluji poruncilor omeneşti. Nu te lăsa atras 
in vorbire deşartă, nici în orice altă năpastă, ca mânia, 
întristarea, nebunia după lucruri pământești, frica de 
sminteală, grija de naşteri, sau de rudenii, ba, mai mult, 
ocoleşte întâlnirile dese cu acestea, ca nu cumva să te 
scoată din liniştea cea din chilie şi să te tragă în grijile 
lor. "Lasă, zice Domnul, pe cei morţi să-şi îngroape mor- 
ţii lor, iar tu vino de urmează Mie' (Mt 8, 22). lar dacă 

şi chilia în care locuieşti e încărcată de multe, fugi, nu 
o cruța, ca nu cumva să te topeşti de dragul ei. Toate 
să le faci, toate să le împlineşti ca să te poţi linişti. În- 
călzeşte-ţi inima, sârguind să te afli în voia lui Dum- 
nezeu şi în războiul nevăzut. 

6. Dacă nu te poţi linişti uşor în părţile tale, grăbeş- 
te spre înstrăinarea cu voia şi întăreşte-ţi gândul spre 
ea. Fă-te ca un neguţător priceput, care le cearcă pe 
toate cele folositoare liniștii şi pe toate căile pune stă- 
pânire pe cele liniştitoare şi de folos acestui scop. Te 
sfătuiesc iarăşi: lubeşte înstrăinarea, căci te izbăveşte 
de împrejurările ținutului tău şi te face să te bucuri nu- 
mai de folosul liniştii. Fugi de zăbovirile în cetate şi 
rabdă cu bărbăţie pe cele din pustie, "că iată, zice Sfân- 
tul, m-am depărtat fugind şi m-am sălăşluit în pustie' 
(Ps 54, 7). De este cu putinţă, în niciun chip să nu te 
arăţi prin cetate. Căci nu vei vedea acolo nimic de fo- 
los şi nimic bun pentru petrecerea ta. "Am văzut, zice 
iarăşi Sfântul, fărădelege şi pricire în cetate' (Ps 54, 9). 
Aşadar, caută locurile netulburate şi singuratice şi să 
nu te înfricoşezi de ecoul lor. Chiar nălucirile de la 
draci de vei vedea acolo, să nu te înspăimânţi, nici să 
fugi lepădând alergarea ce îţi e spre folosul tău. Să stai 
pe loc fără frică, şi vei vedea măririle lui Dumnezeu (Iş 
14, 13): ajutorul, purtarea de grijă şi toată cunoştinţa 
spre mântuire. "Căci am primit, zice fericitul bărbat, 
pe Cel ce mă mântuieşte de împuţinarea sufletului şi 
de furtună' (Ps 54, 8). "Pofta vagabondării să nu biruie 
inima ta, căci vagabondarea împreunată cu pofta stri- 
că mintea cea fără de răutate' (Sol 4, 12). Multe ispite 
sunt cu acest scop. De aceea, teme-te de greşală şi 
stai cu aşezământ în chilia ta. 

7. Dacă ai prieteni, fugi de întâlnirile dese cu ei, 
căci numai întâlnindu-te rar cu dânşii le vei fi de folos. 
lar dacă vezi că iţi vine prin ei vreo vătămare, cu niciun 
chip nu te mai apropia de dânşii. Trebuie să ai ca prie- 
teni pe cei ce pot fi de folos şi de ajutor vieţuirii tale. 
Fugi şi de întâlnirile cu bărbaţii răi şi războinici, şi cu 
niciunul din aceştia să nu locuiești împreună; ba şi de 
sfaturile lor cele de nimica să te lepezi. Căci nu locu- 
iesc lângă Dumnezeu şi nici statornicie nu au. Prietenii 
tăi să fie bărbaţii paşnici, fraţii duhovnicești şi părinţii 
sfinţi; căci pe aceştia şi Domnul îi numeşte aşa, zicând: 
"Mama Mea, fraţii și părinţii Mei aceştia sunt, care fac 
voia Tatălui Meu cel din ceruri' (Mt 12, 50; Lc 8, 21). 
Cu cei împrăştiaţi de griji multe să nu te aduni, nici 
ospătare cu dânşii să nu primeşti, ca nu cumva să te 
tragă în împrăştierea lor şi să te depărteze de la ştiinţa 
liniștii. Căci au într-inşii patima aceasta. Nu pleca ure- 
chea ta la cuvintele lor şi nu primi socotinţele inimii 
lor, căci sunt cu adevărat păgubitoare. Spre credincio- 
şii pământului să fie osteneala şi dorinţa inimii tale şi 
spre râvna lor de-a plânge. "Că ochii mei, zice, spre cre- 
dincioşii pământului, ca să şază ei împreună cu mine' 
(Ps 100, 8). lar dacă cineva dintre cei ce viețuiesc po- 
trivit cu dragostea de Dumnezeu vine să te poftească 
la masă şi vrei să te duci, du-te, însă degrabă să te în- 
torci la chilia ta. De este cu putinţă, afară de chilie să 
nu dormi niciodată, ca de-a pururi să rămână cu tine 
harul liniştii, şi vei avea într-insa neimpiedicată slu- 
jirea jertfei tale. 

8. Să nu pofteşti bucate bune şi de cele ce ademe- 
nesc la desfătare. "Căci cea care petrece în destătări a 
murit până e încă în viață" (1 Tim 5, 6), cum zice Apos- 

tolul. Să nu-ți saturi pântecele tău cu bucatele altora, 
ca să nu ţi se nască poftă de acestea şi să ţi se facă 
dor de mesele de-afară. Căci s-a zis: "Nu vă amăgiţi cu 
săturarea pântecelui'. lar dacă te vei vedea poftit ne- 
contenit afară din chilia ta, nu primi. Căci este păgubi- 
toare zăbovirea necurmată afară din chilia ta: îţi ia 
harul, îţi întunecă şi cugetul, şi iţi stinge râvna. Priveş- 
te un vas cu vin stând nemișcat multă vreme într-un 
loc: ce vin lucitor, aşezat şi binemirositor pregăteşte! 
Dar dacă-l vei muta mereu încoace şi-ncolo, vinul va fi 
mohorât, arătând urâciunea drojdiilor. Deci cu acela 
asemănându-te, încearcă de scoate folosul. Taie legă- 
turile cu prea mulţi, ca să nu te pomeneşti împresurat 
la minte şi să fugă liniştea de la tine. Poartă grijă de 
lucrul mâinilor, şi aceasta, dacă este cu putinţă, zi şi 
noapte, ca să nu îngreunezi pe nimeni, dar mai ales să 
ai de unde da şi altora, precum îndeamnă Apostolul 
Pavel (1 Tes 2, 9; 2 Tes 3, 8; Ef 4, 28). Cu deosebire 
insă, ca să te lupţi şi prin aceasta impotriva dracului 
trândăviei şi să risipeşti şi toate celelalte pofte ale vrăj- 
maşului. Căci în vremea nelucrării năvăleşte asupra ta 
dracul trândăviei şi "intru pofte se află tot omul leneş" 
(Pr 13, 4), precum se zice. Când dai şi iei, nu scapi de 
păcat. De aceea, ori de vinzi, ori de cumperi, lasă de 
la tine din cumpăna dreaptă, ca nu cumva ţinându-te 
cu de-amănuntul de obiceiurile iubirii de câştig, să cazi 
in lucruri care păgubesc sufletul, în certuri, în jurămin- 
te mincinoase, în schimbarea cuvintelor tale şi în cele 
asemenea, ca printr-insele să necinsteşti şi să ruşinezi 
vrednicia cinstită a vieţii tale. Înţelegând însuți acestea, 
păzeşte-te de la a da şi a lua. lar dacă vrei să alegi ceea 
ce este mai bun, şi eşti în stare de aceasta, aruncă 

grija ta asupra altui oarecare bărbat credincios, ca ast- 
fel, făcându-te voios, să ai nădejdi bune şi bucuroase. 

9. Aceste îndemnuri de folos ţi le dă rânduiala 
liniştii. Dar acum iţi voi atrage luarea-aminte şi asupra 
următoarelor lucruri, care ţin de ea. Tu ascultă-mă şi 
fă cele ce-ţi rânduiesc ţie: Aşezându-te în chilia ta, 
adună-ţi mintea şi gândeşte-te la ceasul morţii. Priveș- 
te atunci la moartea trupului, înţelege întâmplarea, 
ia-ţi osteneala şi disprețuiește deşertăciunea din lu- 
mea aceasta, atât a plăcerii, cât şi a străduinţei, ca să 
poţi să rămâi nestrămutat în aceeaşi hotărâre a liniștii 
şi să nu slăbeşti. Mută-ţi gândul şi la starea cea din iad, 
gândeşte-te cum se chinuiesc sufletele acolo: în ce tă- 
cere prea amară sau în ce cumplită suspinare, în ce 
mare spaimă şi frământare, sau în ce aşteptare! Gân- 
deşte-te la durerea sufletului cea neîncetată, la lacri- 
mile sufletești fără sfârşit. Mută-ţi apoi gândul la ziua 
Învierii şi la înfăţişarea înaintea lui Dumnezeu. Închi- 
puieşte-ţi scaunul acela înfricoşat și cutremurător. Adu 
la mijloc cele ce-i aşteaptă pe păcătoşi: ruşinea înain- 
tea lui Dumnezeu, a lui Hristos însuși, a Îngerilor, a Ar- 
hanghelilor, a Stăpâniilor şi a tuturor oamenilor, toate 
muncile, focul cel veşnic, viermele cel neadonmit, şar- 
pele cel mare, intunericul şi, peste toate acestea, plân- 
gerea şi scrâşnirea dinţilor, spaimele, chinurile. Gân- 
deşte-te apoi şi la bunătăţile ce-i aşteaptă pe drepţi: 
indrăznirea cea către Dumnezeu Tatăl şi către lisus 
Hristos, către Îngeri, Arhangheli, Stăpânii, împreună 
cu tot poporul împărăției şi cu darurile ei: bucuria şi 
fericirea. Adu în tine amintirea acestora amândouă şi 
plângi şi suspină pentru soarta păcătoşilor, îmbracă ve- 
derea ta cu lacrimi, de frică să nu fii şi tu printre dânșii. 

lar de bunătățile ce-i aşteaptă pe drepți bucură-te și te 
veseleşte. Sârguieşte-te să te invredniceşti de partea 
acestora şi să te izbăveşti de osânda acelora. Să nu 
uiţi de acestea, fie că te afli în chilie, fie afară şi nicide- 
cum să nu lepezi pomenirea aceasta dinaintea ta, ca 
cel puţin printr-aceasta să scapi de gândurile spurcate 
şi păgubitoare. 

10. Postul să-ţi fie cu toată puterea, ca înaintea 
Domnului. El curăţește păcatele și fărădelegile tale; 
face sufletul cuviincios, sfinţeşte cugetarea, alungă 
dracii şi apropie de Dumnezeu. lar dacă ai mâncat o 
dată într-o zi, a doua oară să nu poftești, ca să nu te 
faci risipitor şi să-ţi tulburi cugetul. În felul acesta poţi 
avea cu ce să împlineşti porunca binefacerii și poţi să 
omori patimile trupului. lar dacă s-ar face întâlnire de 
fraţi şi ai fi silit să mănânci şi a doua, şi a treia oară, 
să nu te temi, nici să te întristezi, ci mai bine bucură-te, 
mulţumind lui Dumnezeu că, făcându-te supus trebu- 
inţei şi mâncând de două şi de trei ori, ai implinit legea 
dragostei şi că pe Însuşi Dumnezeu Îl vei avea orân- 
duitor al vieţii tale. Dacă uneori trupul e bolnav și tre- 
buie să mănânci şi de două, de trei, şi de mai multe 
ori, să nu fie întristat cugetul tău. Căci ostenelile tru- 
pești nu trebuie să fie ţinute şi în timpuri de boală şi 
de slăbiciune, ci trebuie lăsate atunci mai slobod în 
anumite privinţe, ca să se întărească trupul din nou 
spre aceleași osteneli ale vieţuirii. lar în privinţa înfrâ- 
nării de la anumite bucate, nu ne-a oprit dumnezeies- 
cul cuvânt ca să nu mâncăm ceva, ci a zis: "Iată, am 
dat vouă toate, ca pe legumele ierburilor' (Fc 9, 3), 
'mâncaţi-le, nimic cercetând" (1 Co 10, 25, 27), şi: "Nu 
cele ce intră în gură spurcă pe om' (Mt 15, 11). Deci 

înfrânarea de la anumite bucate e lucru ce rămâne la 
alegerea ta, ca o osteneală a sufletului. 

11. Rabdă cu plăcere privegherea, culcarea pe jos 
şi toate celelalte osteneli. Caută la slava cea viitoare, 
ce se va descoperi ţie împreună cu toţi sfinţii. "Că nu 
sunt vrednice pătimirile veacului acestuia faţă de sla- 
va ce are să se descopere nouă' (Rm 8, 18), zice Apos- 
tolul. "Dacă eşti slăbit cu sufletul, roagă-te' (lac 5, 13), 
precum este scris; roagă-te cu frică, cu cutremur, cu 
osteneală, cu înfrânare şi cu priveghere. Aşa suntem 
datori să ne rugăm, mai ales pentru vrăjmaşii rău nă- 
răviţi. Căci aceştia, ori de câte ori ne văd că stăm la 
rugăciune, ne stau şi ei cu sârguinţă împotrivă, sădind 
în mintea noastră cele ce nu trebuie, ca să ni le adu- 
cem aminte sau să le gândim în vremea rugăciunii. Aşa 
vor ei să ducă mintea în robie, iar rugăciunea noastră 
să o facă nelucrătoare, deşartă şi nefolositoare. Căci 
deșartă cu adevărat şi nefolositoare este rugăciunea 
făcută fără frică, fără trezvie şi fără priveghere. Dacă 
de omul împărat te apropii cu frică şi cu cutremur şi-i 
faci rugăciunea cu luare-aminte, cu cât mai vârtos tre- 
buie să te înfăţişezi la fel înaintea lui Dumnezeu, Stă- 
pânul tuturor, şi a lui Hristos, Împăratul împăraţilor şi 
Domnul domnilor, făcându-l în acelaşi fel rugăciunea 
ta? Căci Lui Îi slujeşte cu frică şi cu cutremur toată mul- 
țimea şi ceata duhovnicească a îngerilor şi pe EI Îl lau- 
dă cu cutremur, prin cântare necontenită, împreună 
cu Cel fără de început al Său Părinte şi cu Preasfântul 
şi îimpreună-veşnicul Duh, acum şi pururea şi în vecii 
vecilor. Amin. 


ALE ACELUIAŞI 
EVAGRIE 


Capete despre deosebirea patimilor 
şi a gândurilor 


l. Pintre dracii care se împotrivesc lucrării noas- 
tre, cei dintâi care se ridică la luptă sunt cei încredin- 
ţaţi cu poftele lăcomiei pântecelui, cei ce ne furişează 
în suflet iubirea de argint şi cei ce ne momesc cu sla- 
va de la oameni. Toţi ceilalţi vin după aceştia să ia în 
primire pe cei răniţi de ei. Căci este cu neputinţă să 
cadă cineva în mâinile duhului curviei dacă n-a fost 
doborât întâi de lăcomia pântecelui. Precum nu poate 
tulbura mânia pe cel ce nu luptă pentru mâncăruri, 
sau bani, sau slavă. Şi este cu neputinţă să scape de 
dracul întristării cel ce nu s-a lepădat de toate acestea. 
Nici de mândrie, cel dintâi pui al diavolului, nu va scă- 
pa cineva dacă n-a smuls din sine iubirea de argint, ră- 
dăcina tuturor răutăţilor, dacă şi sărăcia smerește pe 
om, după înțeleptul Solomon. Scurt vorbind, este cu 
neputinţă să cadă omul în puterea vreunui drac dacă 
n-a fost rănit mai întâi de acele căpetenii ale lor. De 


6. În Migne P. G. 79, 1199-1228 C, sub numele lui Nil Sinai- 
tul şi cu titlul: De diversis malignis cogitationibus. În Patrologia 
Graeca împărţirea în capete se deosebeşte puţin de cea din Filo- 
calie; la sfârşit, după 1228 C, are un adaos mai lung, care, după 
J. Muyldermans, nu pare a fi al lui Evagrie. De asemenea, din loc 
în loc, acest text are câte un scurt pasaj în plus. 

aceea şi diavolul aceste trei gânduri I le-a înfăţişat 
Mântuitorului: întâi îndemnându-L să facă pietrele pâini, 
al doilea făgăduindu-l toată lumea dacă i Se va închina 
şi al treilea spunându-l că va fi acoperit cu slavă dacă 
va asculta, întrucât nu va păţi nimic dintr-o aşa de mare 
cădere (Mt 4, 3-10). Dar Domnul, dovedindu-Se mai 
presus de acestea, i-a poruncit diavolului să meargă 
înapoia Lui. Prin acestea ne-a învăţat că nu este cu pu- 
tinţă să alunge cineva de la sine pe diavolul dacă n-a 
disprețuit aceste trei gânduri. 

2. Toate gândurile diavoleşti furişează în suflet chi- 
purile lucrurilor sensibile, care, punându-și întipărirea 
în minte, o fac să poarte în ea formele acelor lucruri. 
Deci de la însuşi lucrul care se deapănă în minte poţi 
cunoaşte care drac s-a apropiat de tine. De pildă, dacă 
în cugetul meu se înfăţişează chipul omului care m-a 
păgubit sau m-a necinstit, el dă pe faţă gândul ţinerii 
de minte a răului furişat în mine. Dacă, iarăşi, se învâr- 
teşte în minte gândul la bani sau la slavă, dintr-aces- 
tea se va cunoaşte duhul care ne necăjeşte. Asemenea 
şi la alte gânduri, din lucru afli pe dracul ce e de faţă 
şi îţi furişează năluciri. Cu aceasta nu zic că toate amin- 
tirile acestui fel de lucruri vin de la draci, deoarece 
şi mintea însăşi, stâmită de om, aduce închipuiri de 
lucruri şi fapte; ci numai acelea dintre amintiri care 
aprind mânia şi pofta împotriva firii. Căci prin tulbura- 
rea acestor puteri mintea preacurveşte în cuget şi este 
războită, neputând primi arătarea lui Dumnezeu, Cel 
ce i-a dat legea, dacă strălucirea luminii dumnezeiești 
se arată puterii cugetătoare a sufletului în vremea 
rugăciunii, după înlăturarea gândurilor lucrurilor. 

3.7 Nu va putea să alunge de la sine amintirile păti- 
mașe omul care n-a avut grijă de poftă şi de mânie, pe 
una stingând-o cu posturi, cu privegheri şi cu culcatul 
pe jos; iar pe cealaltă îmblânzind-o cu îndelunga-răb- 
dare, cu suferirea răului, cu nepomenirea de rău şi cu 
milostenii. Căci dintr-aceste două patimi se ţes mai 
toate gândurile dracilor, care duc mintea la primejdie 
şi pierzanie. 

Darë, este cu neputinţă să biruim patimile acestea 
dacă nu dispreţuim mâncărurile, banii şi slava, ba încă 
şi propriul nostru trup, pentru cei ce caută adeseori 
să-l aţâţe. Pildă fără zăbavă să luăm de la cei ce se 
primejduiesc pe mare, care sar şi din corabie de furia 
vânturilor şi a valurilor răsculate. Aici însă trebuie să 
fim cu luare-aminte ca să nu sărim din corabie spre a 
fi văzuţi de oameni. Căci vom pierde plata noastră şi 
ne va lua în primire un alt naufragiu, şi mai cumplit, 
suflând împotrivă-ne vântul dracului slavei deşarte. De 
aceea şi Domnul nostru învaţă în Evanghelie pe acest 
cârmaci, care e mintea, zicând: 'Luaţi aminte să nu 
faceţi milostenia voastră înaintea oamenilor, ca să fiţi 
văzuţi de dânşii; iar de nu, plată nu veţi avea de la 
Tatăl vostru cel din ceruri" (Mt 6, 1). Şi iarăşi: "Când vă 
rugaţi, nu fiţi ca făţarnicii, că iubesc a se ruga prin 
adunări şi prin răspântii, ca să se arate oamenilor că 
postesc. Amin zic vouă, că îşi iau plata lor' (Mt 6, 5). 
Sau: "Când postiţi, nu fiţi ca făţarnicii, tristi, că îşi smo- 
lesc feţele lor, ca să se arate oamenilor că postesc. 
Amin zic vouă, işi iau plata lor' (Mt 6, 16). Să fim cu 

7. Acest cap se află şi în Capita practica, P. G. 40, 1236-1237, 


anume cap 63. 
8. Aici începe cap 3 în P. G. 

luare-aminte la câte ne învață aci Doctorul sufletelor: 
prin milostenie tămăduieşte mânia, prin rugăciune cu- 
rățeşte mintea, iar cu postul veştejește pofta. Din aces- 
tea se alcătuieşte noul Adam, înnoit după chipul Zidi- 
torului său, nemaifiind în el, datorită nepătimirii, băr- 
bat şi femeie, elin şi iudeu, tăiere şi netăiere împrejur, 
barbar şi scit, rob şi slobod, ci toți una şi, întru toţi, 
Hristos. 


Despre visuri” 


4. Trebuie să cercetăm cum întipăresc dracii nălu- 
cirile cele din somn în mintea noastră şi le dau o anu- 
mită formă. Una ca aceasta obișnuiește să se întâmple 
minţii fie privind prin ochi, fie auzind prin auz, fie 
printr-o simţire oarecare, sau prin amintire, care întipă- 
reşte în minte, mişcându-le, cele ce le-a agonisit prin 
mijlocirea trupului. Deci dracii, mi se pare, răscolind 
amintirea o întipăresc în cuget. Căci organele trupului 
stau în nelucrare, ţinute de somn. Dar, iarăşi, trebuie 
să cercetăm: cum răscolesc amintirea? Sau poate prin 
patimi? Aşa trebuie să fie, deoarece cei curaţi şi nepă- 
timaşi nu mai păţesc una ca aceasta. Este însă şi o 
mişcare simplă a amintirii, stârnită de noi sau de Sfin- 
tele Puteri. Prin ea vorbim şi petrecem cu sfinţii. Să 
fim însă cu atenţie. Căci chipurile pe care sufletul îm- 
preună cu trupul le primeşte întru sine, pe acelea amin- 
tirea le mişcă fără să se mai ajute de trup. Aceasta se 
vede din faptul că adesea pătimim una ca aceasta şi 
in somn, când trupul se odihneşte. Trebuie să ştim că 

precum ne putem aduce aminte de apă şi cu sete, şi 
fără sete, tot aşa ne putem aduce aminte de aur și cu 
lăcomie, şi fără lăcomie; şi aşa şi cu celelalte. Iar fap- 
tul că mintea află aceste sau acele deosebiri între nă- 
lucirile sale se datoreşte vicleniei vrăjmaşilor. Dar tre- 
buie să știm şi aceasta: că pentru năluciri se folosesc 
dracii şi de lucrurile de dinafară, ca de pildă de vuietul 
apelor, la cei ce călătoresc pe mare. 

5. Scopul dracilor e ajutat foarte mult de mânia 
noastră, când se mișcă împotriva firii, făcându-se de 
mare folos oricărui vicleşug al lor. De aceea toţi zoresc 
să o intărâte zi şi noapte. Când o văd însă legată de 
blândeţe, atunci caută pricini îndreptăţite ca să o dez- 
lege îndată ca, făcându-se foarte aprinsă, să o folo- 
sească pentru gândurile lor furioase. De aceea nu tre- 
buie să o întărâtăm nici pentru lucruri drepte, nici pen- 
tru cele nedrepte, ca să nu dăm chiar noi sabie primej- 
dioasă în mâna vrăjmaşului, ceea ce ştiu că fac mulţi, 
şi mai mult decât trebuie, aprinzându-se pentru motive 
neînsemnate. Căcil0 spune-mi, de ce te prinzi grăbit 
la harţă dacă dispreţuiești bucatele, banii şi slava? De 
ce hrăneşti câinele când te lauzi că nu ai nimica? lar 
dacă acesta latră şi se ia după oameni, trebuie că ai 
niscai lucruri şi vrei să le păzeşti. Dar eu despre unul 
ca acesta cred că e departe de rugăciunea curată, ştiind 
că mânia este ciumă pentru o astfel de rugăciune. Şi 
mă mir că unul ca acesta şi pe sfinţi i-a uitat: pe David, 
care strigă: 'Opreşte mânia şi părăseşte turbarea' (Ps 
36, 8); pe Ecclesiastul, care porunceşte: "Alungă mânia 
de la inima ta şi scoate vicleşugul din trupul tău' (Ecc 
11, 10); pe Apostolul, care rânduiește: "Să ridicăm în 

toată vremea şi în tot locul mâini cuvioase spre Dom- 
nul, fără mânie și şovăire' (1 Tim 2, 8). De ce oare nu 
învăţăm şi noi de la obiceiul tainic şi vechi al oame- 
nilor care alungă câinii din casă în vremea rugăciunii? 
Obiceiul acesta ne dă să înţelegem că mânia nu tre- 
buie să fie cu cei ce se roagă. "Mânia este vinul şerpi- 
lor' (Dt 32, 33). De aceea nazireii se înfrâneză de la 
vin. lar despre faptul că nu trebuie să ne îngrijim de 
îmbrăcăminte şi bucate, socot de prisos a mai scrie, 
Însuşi Mântuitorul oprind acest lucru în Evanghelii. "Nu 
vă îngrijiţi, zice, în sufletul vostru ce veţi mânca, sau 
ce veţi bea, sau cu ce vă veţi îmbrăca' (Mt 6, 25), căci 
toate acestea le fac păgânii şi necredincioşii, care lea- 
pădă purtarea de grijă a Stăpânului şi tăgăduiesc pe 
făcătorul. De creştini este cu totul străin acest lucru, 
de îndată ce cred că şi cele două vrăbii vândute cu un 
ban stau sub purtarea de grijă a sfinţilor îngeri. Au însă 
dracii şi obiceiul acesta: după gândurile necurate, le 
aduc în suflet şi pe acelea ale grijii, ca să Se depărteze 
lisus de la noi, umplut fiind locul cugetării cu mulţime 
de gânduri, şi să nu mai poată rodi cuvântul, fiind co- 
pleșit de gândurile grijii. 

Lepădând! l dar asemenea gânduri, să lăsăm toată 
grija noastră în seama Domnului, îndestulându-ne cu 
cele de faţă, cu îmbrăcăminte şi hrană sărăcăcioasă, 
ca să slăbim în fiecare zi pe părinţii slavei deşarte. lar 
dacă cineva socoteşte că nu-i stă bine în haină sărăcă- 
cioasă, să privească la Sfântul Pavel cum aşteaptă, în 
frig şi dezbrăcat, cununa dreptăţii (2 Co 11, 27). Dacă 
Apostolul a numit lumea aceasta stadion şi teatru, 
oare cel ce s-a îmbrăcat cu gândurile grijii mai poate 

alerga spre răsplătirea chemării de sus a lui Dumnezeu 
(Flip 3, 14), sau mai poate să se lupte cu începătoriile, 
cu domniile şi cu stăpânitorii întunericului veacului 
acestuia (Ef 6, 12)? Eu nu ştiu dacă-i va fi cu putinţă; 
acest lucru l-am învăţat de la înseşi cazurile văzute. 
Căci se va împiedica în haină şi se va rostogoli la pă- 
mânt, ca şi mintea de gândurile purtării de grijă, dacă 
e adevărat cuvântul care zice că mintea rămâne sta- 
tomic lipită de comoara sa, că "unde este comoara ta, 
acolo va fi şi inima ta' (Mt 6, 21). 

6. DintrelZ gânduri unele taie, altele se taie. Şi 
anume, le taie cele rele pe cele bune, dar și cele rele 
se taie de către cele bune. Sfântul Duh ia aminte la 
gândul cel dintâi ce l-am pus şi după acela ne osân- 
dește sau ne primeşte. lată ce vreau să zic: Am gândul 
de a primi pe străini, şi-l am într-adevăr pentru Dom- 
nul, dar venind ispititorul, îl taie şi furişează în suflet 
gândul de-a primi pe străini pentru slavă. Sau am gând 
să primesc pe străini ca să fiu văzut de oameni; dar 
dacă vine peste el un gând bun, îl taie pe cel rău, în- 
dreptând către Domnul virtutea noastră şi silindu-ne 
să nu facem aceasta pentru laudă de la oameni. 

Dacăl!5 deci stăruim cu fapta la gândurile dintâi, cu 
toată ispita celor de-al doilea, vom avea numai plata 
gândurilor ce ni le-am pus mai întâi, deoarece, oameni 
fiind şi luptând cu dracii, nu putem ţine gândul drept 
nestricat, nici pe cel rău neispitit, odată ce avem în 

noi seminţele virtuţii. Dar dacă zăboveşte cineva pe 
lângă acele gânduri care taie (cele de-al doilea), se 
așază în ţara ispititorului şi va lucra stârnit de ele. 

7. După multă băgare de seamă, am aflat că între 
gândurile îngereşti, omeneşti şi de la draci este aceas- 
tă deosebire: întâi gândurile îngereşti cercetează cu 
de-amănuntul firea lucrurilor şi urmăresc înțelesurile 
și rosturile lor duhovnicești, de pildă: de ce a fost făcut 
aurul şi pentru ce e ca nisipul și a fost risipit în anu- 
mite părticele de sub pământ şi de ce trebuie multă 
osteneală şi trudă până să fie aflat, apoi, după ce e 
aflat, e spălat cu apă şi trecut prin foc, ca apoi să fie 
dat meșterilor, care fac sfeşnicul cortului, căţuia, că- 
delniţa şi vasele de aur (Iş 25, 29, 31; 1 Mac 1, 23; Ir 
52, 18, 19), din care, din darul Mântuitorului nostru, 
nu mai bea acum regele babilonean, ci de aceste taine 
se apropie Cleopa cu inimă arzătoare (Lc 24, 18, 32). 
Dar gândul drăcesc nu le ştie şi nu le cunoaşte pe aces- 
tea, ci furişează numai plăcerea câștigării aurului fără 
ruşine şi zugrăveşte desfătarea şi slava ce va veni de 
pe urma lui. lar gândul omenesc nu se ocupă nici cu 
dobândirea aurului şi nu cercetează nici al cui simbol 
este, sau cum se scoate din pământ, ci aduce numai 
în minte forma simplă a aurului, despărțită de patimă 
şi lăcomie. Acelaşi cuvânt se poate spune şi despre alte 
lucruri, după regula aceasta, deprinsă în chip tainic. 

8. Este!4 un drac ce se numeste rătăcitor, care se 
înfăţişează mai ales în zorii zilei înaintea fraţilor şi le 
poartă mintea din cetate în cetate, din sat în sat şi din 
casă în casă, prilejuind, zice-se, simple întâlniri, apoi 
convorbiri mai îndelungate cu cei cunoscuţi, care tul- 

bură starea celor amăgiţi şi, puţin câte puţin, îi depăr- 
tează de cunoştinţa de Dumnezeu şi-i face să-şi uite 
de virtute şi de făgăduinţă. Trebuie deci ca monahul 
să observe acest gând de unde vine şi unde sfârşeşte, 
că nu fără rost și din întâmplare face cercul acesta 
lung, ci vrând să strice starea sufletească a monahului, 
ca, după ce şi-a aprins mintea cu acestea şi s-a ameţit 
de prea multe convorbiri, să fie fără de veste atacat de 
dracul curviei, sau al mâniei, sau al întristării, care în- 
tinează şi mai tare strălucirea stării lui. Noi însă, dacă 
vrem să cunoaştem lămurit vicleşugul lui, să nu grăim 
îndată către el, nici să dăm pe faţă cele ce se petrec, 
cum înfiripă convorbiri în minte şi în ce chip puţin câte 
puţin vrea să o împingă la moarte; căci va fugi de la 
noi, fiindcă nu vrea să fie văzut făcându-le acestea, şi 
aşa nu vom cunoaşte nimic din cele ce ne-am străduit 
să aflăm. Ci să-i mai îngăduim o zi sau două să-şi is- 
prăvească lucrarea ca, aflând cu de-amănuntul tot lu- 
crul pe care l-a meşteşugit, să-l dăm pe faţă prin cu- 
vânt şi să-l alungăm. Dar!5 fiindcă se întâmplă că în 
vremea ispitirii mintea, fiind tulburată, nu poate urmări 
cu de-amănuntul cele ce se petrec, să facă aceasta 
după alungarea dracului. După ce te-ai liniștit, adu-ţi 
aminte în tine însuți de cele ce ţi s-au întâmplat, de 
unde ai început, pe unde ai umblat şi în ce loc ai fost 
cuprins de duhul curviei, sau al mâniei, sau al întris- 
tării, şi cum s-au petrecut acestea. Învaţă-le acestea şi 
ţine-le minte, ca să-l poţi da pe faţă când se va mai 
apropia de tine. Dă pe faţă şi locul unde stă ascuns, 
ca să nu-i mai urmezi. lar dacă vrei să-l faci să se înfu- 
rie de-a binelea, vădeşte-l îndată ce se apropie şi dez- 

văluie cu cuvântul locul dintâi în care a intrat, şi al 
doilea, şi al treilea. Căci foarte tare se scârbeşte, ne- 
suferind ruşinarea. lar dovada că i-ai grăit tocmai la 
vreme o vei avea în faptul că a fugit gândul de la tine. 
Căci este cu neputinţă să stea, fiind scos la arătare. lar 
după biruirea acestui drac urmează un somn adânc şi 
greu, o amorţire a pleoapelor, însoţită de căscări ne- 
numărate şi de umeri îngreuiaţi; dar de toate acestea 
ne sloboade Duhul Sfânt prin rugăciune încordată. 

9. Foarte!6 mult ne foloseşte spre mântuire ura 
împotriva dracilor, care ne ajută şi la lucrarea virtuţii. 
Dar să o nutrim pe aceasta de la noi, ca pe un vlăstar 
bun, nu suntem în stare, pentru că duhurile iubitoare 
de plăceri o sting şi cheamă din nou sufletul la prie- 
tenie şi obişnuinţă cu ele. Această prietenie, sau, mai 
bine, această rană anevoie de lecuit, o tămăduieşte 
însă Doctorul sufletelor prin părăsirea noastră. Căci 
ne lasă să pătimim lucruri înfricoșate de la duhuri, 
noaptea şi ziua, până ce sufletul aleargă iarăşi la ura 
cea de la început, învăţțându-se a zice către Domnul, 
asemenea lui David: "Cu ură desăvârşită i-am urât, că 
vrăjmași s-au făcut mie' (Ps 138, 21). lar cu ură desă- 
vârşită urăşte pe vrăjmaşi acela care nu păcătuieşte 
nici cu fapta, nici cu gândul, lucru care este semnul 
celei mai mari şi celei dintâi nepătimiri. 

10. Dar!” ce să zicem despre dracul care face su- 
fletul nesimţit? Căci mă tem a şi scrie despre el. Când 
năvăleşte acela, iese sufletul din starea sa firească şi 
leapădă cuviinţa şi frica Domnului, iar păcatul nu-l mai 
socoteşte păcat, fărădelegea n-o mai socoteşte fără- 

delege, şi la osânda şi la munca veşnică se gândeşte 
ca la nişte vorbe goale. De cutremurul purtător de foc 
el râde. Pe Dumnezeu, e drept, Îl mărturiseşte, însă 
poruncile Lui nu le cinsteşte. De-i baţi în piept când se 
mişcă spre păcat, nu simte; de-i vorbeşti din Scripturi, 
e cu totul împietrit şi nu ascultă. Îi aminteşti de ocara 
oamenilor, şi nu o ia în seamă. De oameni nu mai are 
ruşine, ca porcul care a închis ochii şi a spart gardul. 
Pe dracul acesta îl aduc gândurile învechite ale slavei 
deșarte. "Şi dacă nu s-ar scurta zilele acelea, nimeni 
nu S-ar mai mântui" (Mt 24, 22; Mc 13, 20). De fapt, 
dracul acesta este dintre cei ce îi atacă rar pe fraţi. lar 
pricina este învederată. Căci nenorocirile altora, bolile 
celor dosădiţi, închisorile celor nefericiţi şi moartea nă- 
prasnică a unora pun pe fugă pe acest drac, întrucât su- 
fletul e străpuns puţin câte puţin şi e trezit la milă, fiind 
dezlegat de împietrirea venită de la demon. Desigur, 
noi nu le avem pe acestea aproape de noi, dată fiind 
lipsa şi raritatea celor cuprinşi de neputinţe printre noi. 
De aceea!8 Domnul, alungând acest drac, porunceşte 
în Evanghelii să mergem la cei bolnavi şi să cercetăm 
pe cei din închisori, zicând: "Bolnav am fost şi M-aţi cer- 
cetat; în temniţă am fost şi aţi venit la Mine' (Mt 25, 36). 
În orice caz, să se ştie: dacă cineva dintre monahi, fiind 
atacat de dracul acesta, n-a primit gând de curvie, sau 
nu şi-a părăsit chilia din nepăsare, unul ca acesta a 
primit din cer răbdarea şi neprihănirea şi fericit este 
pentru o nepătimire ca aceasta. lar câţi s-au făgăduit 
să cinstească pe Dumnezeu locuind laolaltă cu lumea 
să se păzească de acest drac. Căci a zice sau a scrie 
mai multe despre el, mă ruşinez şi de oameni. 

Despre dracul întristării19 


1 1. ToţiZ0 dracii fac sufletul iubitor de plăceri; nu- 
mai dracul întristării nu primeşte să facă aceasta, ci el 
ucide gândurile celor ce au început această vieţuire, 
tăind şi uscând prin întristare orice plăcere a sufletu- 
lui, dacă e adevărat că oasele bărbatului trist se usucă 
(Pr 17, 23). Dacă acest drac războieşte pe un monah 
cu măsură, îl face încercat, căci îl convinge să nu se 
apropie de nimic dintr-ale lumii acesteia şi să înlăture 
toată plăcerea. Dar dacă stăruie mai mult, naşte gân- 
duri care sfătuiesc pe monah să-și ia viaţa, sau îl silesc 
să fugă departe de locul unde petrece. Acest lucru l-a 
gândit şi l-a pătimit dreptul lov, fiind asuprit de acest 
drac. "De aş putea, zice, să mă omor, sau pe altul să 
rog să-mi facă mie aceasta' (cf. lov 16, 4). Simbol al 
acestui drac este sălbăticiunea numită năpârcă, a cărei 
fire se arată prietenoasă, însă al cărei venin covârşeşte 
veninul celorlalte fiare, ba, dacă e primit fără măsură, 
omoară şi animalul însuşi. Acestui drac i-a predat Pavel 
pe cel ce a făcut nelegiuire în Corint. De aceea şi scrie 
cu râvnă corintenilor, zicând: "Arătaţi-i dragoste, ca nu 
cumva să fie înghiţit unul ca acesta de o întristare mai 
mare" (2 Co 2, 7). Dar duhul acesta, care întristează 
pe oameni, ştie să se facă şi pricinuitor de bună po- 
căinţă. De aceea şi Sfântul loan Botezătorul îi numea 
pe cei ce erau străpunşi de duhul acesta şi alergau la 
Dumnezeu "pui de năpârci', zicând: "Cine v-a arătat 
vouă să fugiţi de mânia ce va să fie? Faceţi deci roade 
vrednice de pocăință; şi să nu vi se pară a grăi întru 
voi: Părinte avem pe Avraam' (Mt 3, 7-9). Căci oricine 

a urmat lui Avraam şi a ieşit din pământul şi din nea- 
mul său s-a făcut mai tare decât dracul acesta. 

12. Cine?! şi-a stăpânit mânia a supus pe draci; iar 
cine s-a robit de dânsa nu se mai ţine de viaţa mona- 
hală şi e străin de căile Mântuitorului, dacă se zice că 
Însuşi Domnul învaţă pe cei blânzi căile Sale (Ps 24, 
10). De aceea, cu anevoie poate fi vânată mintea mo- 
nahului care aleargă pe câmpia blândeţii. Căci mai de 
nicio virtute nu se tem dracii ca de blândeţe. Aceasta 
a dobândit-o acel mare Moise, care a fost numit "blând, 
mai mult decât toţi oamenii' (Nm 12, 3). lar poorocul 
David a arătat-o că este vrednică să fie pomenită de 
Dumnezeu, zicând: '"Adu-Ţi aminte, Doamne, de David 
şi de toată blândeţea lui" (Ps 131, 1). Însuşi Mântuito- 
rul nostru ne-a poruncit să ne facem următori ai blân- 
deţii Lui, zicând: 'Învăţaţi de la Mine, că sunt blând şi 
smerit cu inima, şi veţi afla odihnă sufletelor voastre' 
(Mt 11, 29). lar dacă cineva s-ar înfrâna de la mâncă- 
ruri şi băuturi, dar prin gândurile rele ar întărâta mânia, 
acela se aseamănă cu o corabie ce călătoreşte pe mare 
având pe dracu cârmaci. De aceea, trebuie să fim cu 
luare-aminte din toată puterea la câinele nostru, învă- 
ţându-l să rupă numai lupii, şi să nu mănânce oile, ară- 
tând toată blândeţea faţă de toţi oamenii. 


Despre slava deşartă22 


13. DintreZ5 gânduri, singur cel al slavei deşarte lu- 
crează cu multe mijloace. El cuprinde aproape toată 

lumea şi deschide uşile tuturor dracilor, făcându-se ca 
un fel de trădător viclean al cetăţii. De aceea, el umi- 
lește foarte tare mintea pustnicului, umplând-o cu mul- 
te vorbe şi lucruri şi întinându-i rugăciunile, prin care 
acesta se străduieşte să-şi tămăduiască toate rănile su- 
fletului său. Gândul acesta îl fac să crească toţi dracii 
după ce au fost biruiţi, ca printr-insul să primească in- 
trare din nou în suflet şi să facă astfel cele din urmă 
mai rele ca cele dintâi (Mt 12, 45; Lc 11, 26). Din gân- 
dul acesta se naşte şi cel a mândriei, care a făcut să 
cadă cu sunet din ceruri la pământ pecetea asemănării 
şi cununa frumuseţii. Saltă-te din el şi nu zăbovi, ca să 
nu vindem altora viaţa noastră, nici petrecerea noas- 
tră, celor fără de milă. Pe acest drac îl alungă rugăciu- 
nea stăruitoare şi silinţa de a nu face sau zice cu voia 
nimic din cele ce ajută blestematei slave deșarte. 

14. Când mintea pustnicilor a ajuns la puţină ne- 
pătimire, şi-a agonisit şi calul slavei deşarte, căruia în- 
dată îi dă pinteni prin cetăţi, purtându-şi fără stăpânire 
lauda izvorâtă din slavă. Şi întâmpinând-o duhul curviei, 
printr-o rânduială nevăzută, o inchide într-o cocină de 
porci, învăţând-o să nu se mai ridice altădată din pat 
inainte de a se face sănătoasă deplin, nici să nu facă 
ceea ce fac bolnavii neascultători care, purtând încă 
urmele bolii intr-inşii, se dau la drumuri şi merg la băi 
înainte de vreme, căzând din nou în boală. De aceea, 
şezând locului, să luăm şi mai bine aminte la noi în- 
şine ca, înaintând în virtute, să ne facem greu de miş- 
cat spre păcat, iar înnoindu-ne întru cunoştinţă, să do- 
bândim mulţime de vederi felurite. Şi aşa, înălţându-ne 
şi mai tare, vom vedea şi mai bine lumina Mântuitoru- 
lui nostru. 

15. A descrie2+ toate lucrările cele rele ale dracilor 
mi-e cu neputinţă, iar a inşira cu de-amănuntul meşte- 
şugirile lor mi-e ruşine, sfiindu-mă de cititorii mai sim- 
pli. Totuşi ascultă unele viclenii de-ale duhului curviei. 
Când cineva a dobândit nepătimirea părţii poftitoare 
şi gândurile de ruşine s-au răcit, atunci acela arată băr- 
baţi şi femei jucând împreună şi-l face pe pustnic să 
privească lucruri şi forme de ruşine. Ispita aceasta însă 
nu e printre cele ce ţin multă vreme, deoarece rugă- 
ciunea neîncetată şi mâncarea foarte împuţinată, pri- 
vegherea şi îndeletnicirea cu contemplaţiile duhov- 
nicești o alungă ca pe un nour fără ploaie. Uneori se 
atinge însă şi de trupuri, stârnind într-insele fierbin- 
teala dobitocească. Şi alte nenumărate meşteșugiri 
uneltește vicleanul acesta, pe care nu e nevoie să le 
mai răspândim şi să le mai încredinţăm scrisului. Faţă 
de astfel de gânduri foloseşte şi aprinderea mâniei, 
pornită împotriva dracului. De această mânie se teme 
el mai mult când se aprinde impotriva acestor gânduri 
şi îi strică planurile. Despre ea e vorba când se zice: 
'"Mâniaţi-vă, și nu păcătuiţi' (Ps 4, 4). Ea dă sufletului 
în ispite o folositoare doctorie. Dar uneori şi mânia 
aceasta e imitată de dracul mâniei. Acesta plăsmuieşte 
chipurile părinţilor, sau ale unor prieteni şi rudenii, ocă- 
râţi de oameni nevrednici, şi prin aceasta mișcă mânia 
pustnicului şi-l îndeamnă să zică sau să facă vreun rău 
celor ce i s-au arătat în minte. La acestea trebuie să fie 
monahul cu luare-aminte şi îndată să-şi smulgă mintea 
de la astfel de chipuri, ca nu cumva, zăbovind pe lân- 
gă ele, să se pomenească în vremea rugăciunii tăciune 
ce se mistuie în foc. În ispite de acestea cad mai ales 


24. În P. G. începe aici cap 16. 

cei iuți la mânie şi cei ce ușor se prind la harţă, care 
sunt departe de rugăciunea cea curată şi de cunoştin- 
ţa Mântuitorului nostru lisus Hristos. 

16. GândurileZ5 veacului acestuia le-a dat Domnul 
omului ca pe nişte oi păstorului bun. Şi s-a scris: "A 
dat fiecărui om cuget întru inima sa', sădind în el şi 
pofta, și mânia întru ajutor, ca prin mânie să alunge 
gândurile lupilor, iar prin poftă să iubească oile, chiar 
când e biciuit de vânturi și de ploi. l-a mai dat, pe 
lângă acestea, şi lege după care să păzească oile, loc 
de verdeață, apă de odihnă, psaltire, chitară şi toiag. 
Şi i-a rânduit să se hrănească şi să se imbrace de la 
această turmă, iar la vreme să-i adune fân. Căci zice 
cuvântul: "Cine păstoreşte turmă, şi din laptele ei nu 
mănâncă?" (1 Co 9, 7). Pustnicul trebuie să păzească 
deci zi şi noapte turma aceasta, ca nu cumva să fie 
răpit vreun miel de fiarele sălbatice, sau să-l ia tâlharii, 
iar dacă s-ar întâmpla una ca aceasta în pădure, îndată 
să-l smulgă din gura ursului şi a lupului (1 Rg 17, 35). 
Aşadar, dacă gândul despre fratele nostru se învârte în 
noi cu ură, să ştim că o fiară l-a luat pe el; asemenea 
şi gândul despre muiere, dacă se întoarce în noi ames- 
tecat cu poftă de ruşine; la fel, gândul despre argint şi 
aur, dacă se cuibăreşte însoţit cu lăcomie; asemenea 
şi gândurile sfintelor daruri, când cu slavă deşartă 
pasc în minte! Şi tot asemenea se va întâmpla şi cu 
alte gânduri de vor fi furate de patimi. ŞiZ0 nu numai 
ziua trebuie să fie monahul cu luare-aminte la ele, ci 
şi noaptea să le păzească priveghind. Căci se întâmplă 
să piardă ceea ce a agonisit dacă se lasă în năluciri 


25. În P. G. aici începe cap 17. 
26. În P. G. începe aici cap 18. 

rușinoase şi viclene. Aceasta este ceea ce zice patriar- 
hul Iacob: "Nu am adus Ţie oaie răpită de fiară sălba- 
tică; eu plăteam furtișagurile de zi şi de noapte; şi mă 
topeam de arșiţa zilei şi de gerul nopţii, încât s-a dus 
somnul de la ochii mei" (Fc 31, 39-40). lar dacă din os- 
teneală ni s-ar întâmpla vreo nepurtare de grijă, să gră- 
bim puţin în sus pe stânca cunoștinței, să ne luăm psal- 
tirea şi să lovim coardele ei prin virtuțile cunoștinței, și 
să paştem iarăşi oile sub muntele Sinai, ca Dumnezeul 
părinţilor noştri să ne cheme din rug şi pe noi şi să ne 
dăruiască înțelesurile semnelor şi ale minunilor. 

17. Firea?” cea raţională, omorâtă de păcat, o ridi- 
că Hristos prin contemplarea tuturor veacurilor. lar 
sufletul cel ce a murit cu moartea lui Hristos îl învie 
Tatăl, dacă Îl cunoaşte pe El. Aceasta este ceea ce a 
zis Sfântul Pavel: "Dacă am murit împreună cu Hristos, 
credem că vom şi învia impreună cu EI' (2 Tim 2, 11). 

18. Când?8 mintea s-a dezbrăcat de omul cel vechi 
şi s-a îmbrăcat în omul harului, vede şi starea sa în vre- 
mea rugăciunii semănând cu safirul sau cu azurul ce- 
rului, stare pe care Scriptura o numeşte şi 'loc al lui 
Dumnezeu', văzut de bătrâni pe muntele Sinai (Iş 
24, 10). 

19. Dintre2? necuraţii draci, unii îl ispitesc pe om 
ca om, iar alţii îl tulbură pe om ca pe un dobitoc necu- 
vântător. Cei dintâi, apropiindu-se, ne furişează gân- 
duri de slavă deşartă, sau de mândrie, sau de pizmă, 


27. În P. G. 79 ţine de cap 18; în P. G. 40, col. 1244 se 
cuprinde în Capita practica, cap 69. 

28. În P. G. 79 ţine de cap 18; în P. G. 40, 1244 se cuprinde 
în Capita practica, cap 70. 

29. În P. G. acest cap e dat ca al 21-lea. 

sau de învinuire, care nu se ating de niciunul din dobi- 
toace. Cei de-al doilea însă aprind în trup mânie şi pof- 
tă în afară de fire. Acestea le avem îndeobşte cu do- 
bitoacele, fiind ascunse însă sub firea cea necuvân- 
țătoare. De aceea zice Duhul Sfânt către cei ce cad în 
gândurile omenești: "Eu am zis: dumnezei sunteţi şi fii 
ai Celui Preainalt toţi; dar voi ca nişte oameni muriţi şi 
ca oricare dintre căpetenii cădeţi' (Ps 81, 6, 7). lar 
către cei stârniţi dobitoceşte zice: "Nu fiţi cum e calul 
sau mularul, la care nu este înţelepciune, ci trebuie să 
strângi cu zăbală şi cu frâu fălcile lor, ca să nu se 
apropie de tine' (Ps 31, 10). Dar sufletul care păcătu- 
iește va muri. Şi învederat este că oamenii, dacă mor 
ca oamenii, se îngroapă de oameni, iar cei ce sunt 
omorâţi ca dobitoacele, sau cad jos, vor fi mâncaţi de 
vulturi. lar dintre puii acestora unii vor chema pe Dom- 
nul, alţii se tăvălesc în sânge. Cel ce are urechi de au- 
zit să audă. 

20. Când30 vreunul dintre vrăjmași te va răni în 
luptă şi vrei să-i intorci sabia lui, precum scrie (Ps 36, 
14, 15), asupra inimii lui, fă aşa precum te sfătuim.: 
descoase în tine însuţi gândul aruncat de el, ce fel este, 
şi din câte lucruri este alcătuit, şi care lucru tulbură 
mai mult mintea. lar ceea ce zic aceasta este: Să zi- 
cem că e trimis de el gândul iubirii de argint. Desfă-l 
pe acesta în mintea care l-a primit, în sensul aurului, 
în aurul însuşi şi în patima iubirii de bani. Apoi întreabă: 
Ce este păcat dintre acestea? Oare mintea? Dar atunci, 
cum este ea chipul lui Dumnezeu? Sensul aurului? 
Dar cine, având minte, va spune aceasta vreodată? 
Oare aurul însuși e păcat? Dar atunci de ce s-a făcut? 


30. În P. G. acest cap e dat ca al 19-lea. 

Urmează aşadar că al patrulea lucru este pricina pă- 
catului. lar acesta nu e nici lucrul ce stă de sine, nici 
ideea lucrului, ci o plăcere oarecare vrăjmaşă omului, 
născută din voia cea liberă a sa și care sileşte mintea 
să se folosească rău de făpturile lui Dumnezeu. Aceas- 
tă plăcere avem să o tăiem după îndatorirea ce ne-a 
dat-o legea lui Dumnezeu. Cercetând tu acestea, se va 
nimici gândul, desfăcându-se într-o simplă contempla- 
ţie a ta, şi va fugi de la tine dracul, după ce prin cu- 
noştinţa aceasta mintea ta s-a ridicat la înălţime. lar5! 
dacă, vrând să te foloseşti împotriva lui de sabia sa 
dorești să-l dobori mai întâi cu praştia ta, scoate şi tu 
o piatră din traista de păstor şi caută vederea lui, spre 
a afla: Cum vin îngerii şi dracii în lumea noastră, iar 
noi nu mergem în lumile lor? De ce nu putem adică şi 
noi să unim pe îngeri şi mai mult cu Dumnezeu şi nu 
ne hotărâm să-i facem pe draci şi mai necuraţi? Şi cum 
se face că luceafărul, care a răsărit dimineaţa, a fost 
aruncat pe pământ (Is 14, 12) şi a socotit marea ca pe 
o coajă de nucă, iar tartarul adâncului ca pe un rob? 
Şi de ce încălzeşte adâncul ca pe o topitoare, tulbu- 
rând pe toţi prin răutatea sa şi pe toţi vrând să-i stă- 
pânească? Căci trebuie să ştim că înţelegerea acestor 
lucruri foarte mult îl vatămă pe diavol şi alungă toată 
tabăra lui. Dar acestea vin cu incetul în cei care s-au 
curăţit şi văd întrucâtva înțelesurile întâmplărilor. Cei 
necurăţiţi însă nu cunosc vederea acestora. Şi chiar 
dacă, aflând-o de la alţii, ar spune-o şi ei, nu vor fi au- 
ziţi, fiind mult colb şi zgomot de patimi în toiul războ- 
iului. Căci trebuie să fie cu totul liniştită tabăra celor 


31. În P. G. acest pasaj, de aici până la sfârşitul cap 20, e dat 
ca al 20-lea cap. 

de alt neam pentru ca singur Goliat să se întâlnească 
cu David al nostru (1 Rg 17, 48). În felul acesta ne 
vom folosi de desluşirea războiului şi de vederea lui şi 
în cazul celorlalte gânduri necurate. 

21. Când52 vor fugi degrabă de la noi vreunele din 
gândurile necurate, să căutăm pricina pentru care s-a 
întâmplat aceasta. Oare pentru raritatea lucrului, fiind 
greu de găsit materia, sau pentru nepătimirea noastră 
n-a putut vrăjmaşul nimic împotriva noastră? De pildă, 
dacă unui pustnic i-ar veni în minte gândul că i s-a 
încredinţat ocârmuirea duhovnicească a primei cetăţi, 
desigur că nu va zăbovi la închipuirea aceasta; și pri- 
cina se cunoaște uşor din cele spuse mai înainte. Dar 
dacă unuia i-ar veni acest gând în legătură cu oricare 
cetate s-ar nimeri, şi ar cugeta la fel, acela fericit este, 
că a ajuns nepătimirea. Asemenea şi în privinţa altor 
gânduri se va afla pricina cercetându-se în acelaşi chip. 
Acestea trebuie să le ştim pentru râvna şi puterea noas- 
tră, ca să vedem dacă am trecut lordanul şi ne-am apro- 
piat de verdeață sau încă petrecem în pustie, loviți de 
cei de alte neamuri. De pildă, foarte multe feţe mi se 
pare că are dracul iubirii de argint şi e foarte dibaci în 
puterea de-a amăgi. Astfel, când e strâmtorat de desă- 
vârşita lepădare de sine, îndată face pe purtătorul de 
grijă şi iubitorul de săraci. Primeşte bucuros pe străinii 
care nu-s încă de faţă, celor lipsiţi le trimite ajutor, cer- 
cetează închisorile oraşului şi răscumpără sclavii; ara- 
tă alipire femeilor bogate, îi face îndatoraţi pe cei că- 
rora le merge bine, sfătuieşte pe alţii să se lepede de 
punga lor largă. Şi astfel amăgind sufletul, pe încetul 
îl învăluie în gândurile iubirii de argint şi-l dă pe mâna 


32. În P. G. acest cap e dat ca al 22-lea. 

dracului slavei deşarte. lar acesta35 aduce înainte mul- 
ţimea celor ce slăvesc pe Domnul pentru aceste pur- 
tări de grijă şi pune pe unii să vorbească întreolaltă 
câte puţin despre preoţie, prevestind moartea preotu- 
lui de acum şi iscodind nenumărate chipuri ca să nu 
scape. Şi aşa biata minte, învăluită într-aceste gânduri, 
se luptă cu iînverşunare cu aceia dintre oameni care 
nu l-au primit, iar celor ce l-au primit le face daruri și-i 
primeşte cu recunoştinţă. Pe cei ce se împotrivesc îi 
dă pe mâna judecătorilor și uneltește ca să fie scoşi 
din hotarele cetăţii. Aflându-se apoi aceste gânduri în 
lăuntrul său şi învârtindu-se în minte, îndată se înfăţi- 
şează dracul mândriei, nălucind străluciri necontenite, 
şi draci înaripaţi în văzduhul chiliei, ca până la urmă 
să scoată pe om din minţi. Noi însă, dorind pierzarea 
ăstui fel de gânduri, să trăim cu mulţumire în sărăcie. 
"Căci e vădit că nimic n-am adus în lume şi nimic nu 
putem duce din ea. Având hrană și imbrăcăminte, să 
ne indestulăm cu ele" (1 Tim 6, 7-8), aducându-ne 
aminte de Sfântul Pavel, care zice că 'rădăcina tuturor 
relelor este iubirea de argint' (1 Tim 6, 10). 

22. Toate5+ gândurile necurate stăruind în noi din 
pricina patimilor, duc mintea la stricăciune şi pieire. 
Căci precum icoana pâinii zăboveşte în cel flămând din 
pricina foamei sale şi icoana apei din pricina setei, tot 
aşa şi ideea avuţiei şi a banilor stăruie din pricina lă- 
comiei, iar înțelesurile gândurilor ruşinoase ce se nasc 
din bucate zăbovesc din pricina patimilor noastre. Ace- 
laşi lucru se întâmplă şi în cazul gândurilor slavei de- 

33. În P. G. de aici incepe cap 23. 


34. În P. G. 79, 1225, acest cap este continuare la cap 23. 
El se cuprinde şi în Capita practica, P. G. 40, 1227, unde e cap 64. 

şarte şi al altor gânduri. lar minţii îinecate în astfel de 
gânduri îi este cu neputinţă să stea inaintea lui Dum- 
nezeu şi să primească într-adevăr cununa dreptăţii. Căci 
de aceste gânduri fiind trasă în jos, şi mintea aceea 
ticăloasă din Evanghelie s-a lepădat de bunul cel mai 
mare, al cunoştinţei de Dumnezeu (Mt 22, 2-14). Ase- 
menea şi cel legat de mâini şi de picioare şi aruncat 
întru întunericul cel mai din afară, din aceste gânduri 
işi avea ţesută haina sa, pentru care motiv Cel ce l-a 
chemat la nuntă l-a găsit nevrednic de o nuntă ca 
aceea. Haina de nuntă este nepătimirea sufletului ra- 
tional, care s-a lepădat de poftele lumeşti. lar pricina 
pentru care gândurile lucrurilor sensibile, care zăbo- 
vesc în minte, vatămă cunoștința, am arătat-o în Cape- 
te despre rugăciune. 

23. De trei feluri” sunt căpeteniile dracilor care se 
impotrivesc lucrării noastre. Lor le urmează toată ta- 
păra celor de alt neam. Aceştia stau cei dintâi la răz- 
boi şi cheamă sufletele spre păcat prin gândurile cele 
necurate. Unii din ei aduc poftele lăcomiei pântecelui, 
alţii strecoară în suflet iubirea de argint şi, în sfârşit, 
alţii ne momesc cu slava de la oameni. Dacă râvneşti 
aşadar rugăciunea curată, păzeşte mânia; dacă iubeşti 
neprihănirea, stăpâneşte pântecele; nu-i da pâine să 
se sature şi necăjeşte-l cu apa. Priveghează în rugăciu- 
ne şi alungă de la tine amintirea răului. Cuvintele Du- 
hului Sfânt să nu te părăsească şi bate în porţile Scrip- 
turilor cu mâinile virtuţilor. Atunci îţi va răsări nepăti- 
mirea inimii şi vei vedea în rugăciune mintea în chipul 
stelei. 


35. În P. G. 79, 1228, aici începe cap 24. 

24. Dintre36 cele ce le cugetăm, unele îşi pun ti- 
parul pe minte şi-i dau o formă, altele îi dau numai o 
cunoştinţă şi nu-şi pun tiparul pe ea și nici nu-i dau o 
formă. De pildă: "La început era Cuvântul şi Cuvântul 
era la Dumnezeu" lasă un înţeles în inimă, dar nu dau 
o formă minţii, nici nu-şi pun tiparul pe ea. Cuvintele 
"luând pâine" dau o formă minţii, iar 'a frânt-o' iarăși 
îşi pun tiparul pe ea. Versetul: "Am văzut pe Domnul 
şezând pe un scaun înalt şi ridicat" (Is 6, 1) işi pune 
tiparul pe minte, afară de "am văzut pe Domnul". Aces- 
te cuvinte, după literă, par să-și pună tiparul pe minte, 
dar înţelesul lor nu şi-l pune. Proorocul a văzut cu un 
ochi profetic firea raţională, înălţată prin fapte bune, 
primind în sine cunoştinţa lui Dumnezeu. Căci se zice 
că Dumnezeu şade acolo unde se cunoaşte, fiindcă 
mintea curată se zice şi scaun al lui Dumnezeu. Dar 
se zice şi de femeie că e scaun al necinstei, înţelegân- 
du-se prin femeie sufletul care urăște cele drepte; iar 
necinstea sufletului este păcatul şi neştiinţa. Așadar, 
noţiunea de Dumnezeu nu este dintre cele ce-şi pun 
tiparul pe minte, ci dintre cele ce nu-şi pun tiparul pe 
minte. De aceea, cel ce se roagă trebuie să se despar- 
tă cu totul de cele ce-şi pun tiparul pe minte. Aceasta 
te face să te întrebi dacă, precum este în privinţa tru- 
purilor şi a sensurilor lor, aşa este şi în privinţa celor 
netrupeşti și a raţiunilor lor; şi dacă nu cumva altfel se 
modelează mintea privind o minte, şi altfel va fi starea 
ei cugetând înţelesul aceleia. Desigur, ştim despre cu- 
noştinţa duhovnicească, ştim că depărtează mintea de 

36. De aici se continuă numai în P.G. 79, 1228. Muyldermans 


(la Viller-Rahner, op. cit., p. 47) spune că adaosul acesta nu este 
al lui Evagrie. Dar cel puţin cap 26 e al lui. 

sensurile care îşi pun tiparul pe ea şi o înfăţişează, fără 
niciun tipar, lui Dumnezeu, fiindcă noţiunea lui Dum- 
nezeu nu este dintre cele ce-şi pun tiparul. Căci Dum- 
nezeu nu este trup, ci mai degrabă din cele ce nu-şi pun 
tiparul. Şi, iarăşi, ştim că dintre vederile care nu-şi pun 
tiparul pe minte unele însemnează fiinţa celor netru- 
peşti, altele, raţiunile lor. Dar nu se întâmplă la fel în 
cazul trupurilor și al celor netrupeşti. Căci în cazul ce- 
lor trupeşti unele îşi pun tiparul pe minte, altele nu, pe 
când dincolo, nimic nu-şi pune tiparul pe minte3”. 

25. Când dracul lăcomiei pântecelui, luptând mult 
şi adeseori, nu izbuteşte să strice înfrânarea întipărită, 
atunci împinge mintea la pofta nevoinţei celei mai de 
pe urmă, aducându-i înainte şi cele privitoare la Daniel, 
viaţa lui săracă şi seminţele, şi-i aminteşte şi de viaţa 
altor oarecari pustnici, care au trăit totdeauna aşa, şi 
sileşte pe ascet să se facă următorul acelora. Astfel, 
urmărind înfrânarea fără măsură, va pierde şi pe cea 
măsurată, de la o vreme trupul nemaiputând-o păstra 
din pricina slăbiciunii. Şi aşa va ajunge să binecuvin- 
teze trupul şi să blesteme inima. 

Socot deci că e drept să nu asculte aceştia de acela 
şi să nu se reţină de la pâine, de la untdelemn şi apă. 
Căci această rânduială au cercat-o fraţii, găsind-o foar- 
te bună. Desigur, aceasta să nu o facă spre săturare şi 
să o facă numai o dată pe zi. M-aş mira dacă vreunul, 
săturându-se cu pâine şi cu apă, ar mai putea lua cunu- 
na nepătimirii. lar nepătimire numesc nu simpla oprire 

37. Înţelesul capitolului este acesta: lucrurile materiale privite 
işi pun tiparul pe minte, dar raţiunile lor nu. Altfel este cu reali- 


tăţile spirituale. Dintre acelea nici ipostasurile (de pildă un înger, 
sau sufletul unui om), nici raţiunile lor nu-şi pun tiparul pe minte. 

a păcatului cu fapta, căci aceasta se zice înfrânare, ci 
aceea care taie din cugetare gândurile pătimaşe, pe 
care Sfântul Pavel a numit-o şi "tăiere duhovnicească 
împrejur a iudeului ascuns" (Rm 2, 29). lar dacă se des- 
curajează cineva auzind acestea, să-şi aducă aminte 
de vasul alegerii, de Apostol, care a împlinit alergarea 
în foame şi sete. Dar imită şi vrăjmaşul adevărului, dra- 
cul descurajării, pe acest drac, punând în minte celui 
ce se infrânează retragerea cea mai de pe urmă, în- 
demnându-l la râvna lui loan Botezătorul şi a începă- 
torului pustnicilor, Antonie, ca, neputând răbda aces- 
ta retragerea îndelungată şi neomenească, să fugă cu 
ruşine, părăsind locul, iar dracul să se laude zicând: 
"l-am biruit!'. 

26. Gândurile38 necurate primesc multe materii 
pentru creşterea lor şi se întind după multe lucruri. De 
fapt ele trec oceane cu închipuirea şi nu se dau îndă- 
răt să umble drumuri lungi pentru marea căldură a pa- 
timii. Dar cele ce sunt cât de cât curăţite sunt mai în- 
guste decât acelea, neputându-se întinde împreună cu 
lucrurile pentru faptul că patima e slăbită. De aceea se 
mişcă mai degrabă împotriva firii şi, după înțeleptul 
Solomon, hoinărind câtăva vreme pe afară, aduc tres- 
tie la arderea nelegiuită a cărămizii, ca să se izbăveas- 
că asemenea unor capre din lanţuri şi a unor păsări 
din curse. Căci e mai uşor a curăţi un suflet necurat 
decât a aduce din nou la sănătate pe unul curăţit şi 
iarăşi rănit, dracul întristării neingăduind, ci aducând 
pururea inaintea ochilor, în vremea rugăciunii, idolul 
păcatului. 


38. Se cuprinde în Capita practica, P. G. 40, 1241, unde e 
cap 68. 

27. Dracii nu cunosc inimile noastre, cum socot 
unii dintre oameni. Căci singurul cunoscător al inimii 
este Cel ce ştie mintea oamenilor şi a zidit inimile lor, 
pe fiecare, deosebit (1 Rg 16, 7; Ps 7, 9; Sol 1, 6). Dar 
ei cunosc multe din mişcările inimii, pe baza cuvântu- 
lui rostit şi a mișcărilor văzute ale trupului. Vrând eu 
să le arăt acestea lămurit, m-a oprit Sfântul Preot, spu- 
nând că e nevrednic lucru să se răspândească acestea 
şi să le aduc la urechile celor întinaţi. Căci, zice, şi cel 
ce ajută pe uneltitor este vinovat după lege. Dar că din 
astfel de simboluri cunosc cele ascunse în inima noas- 
tră, şi din acestea iau prilejuri împotriva noastră am 
arătat-o adeseori, respingând pe unii care grăiau cele 
ce nu trebuie, nepurtându-ne cu dragoste faţă de ei. 
De aceea am şi căzut în puterea dracului ţinerii de 
minte a răului şi îndată am primit gânduri rele împotri- 
va lor, pe care le cunoscusem mai înainte că au venit 
asupra noastră. Pentru aceea, pe drept ne mustră Du- 
hul Sfânt: 'Şezând ai vorbit împotriva fratelui, şi împo- 
triva fiului maicii tale ai adus sminteală' (Ps 49, 21); şi 
ai deschis uşa gândurilor care ţin minte răul şi ţi-ai tul- 
burat mintea în vremea rugăciunii, nălucindu-ţi puru- 
rea faţa vrăjmaşului tău şi având-o pe ea drept Dum- 
nezeu. Căci ceea ce vede mintea rugandu-se, aceea e 
şi potrivit de a spune că îi este Dumnezeu. Deci să fu- 
gim, iubiţilor, de boala defăimării, neamintindu-ne de 
nimeni cu gând rău; şi să nu ne întunecăm privirea la 
amintirea aproapelui, căci toate înfăţişările pe care le 
luăm le iscodesc dracii şi nimic nu lasă necercetat din 
ale noastre, nici culcarea, nici şederea, nici starea în 
picioare, nici cuvântul, nici mersul, nici privirea. Toate 
le iscodesc, toate le mişcă, toată ziua uneltesc vicleşu- 

guri împotriva noastră, ca să înșele în vremea rugăciu- 
nii mintea smerită şi să stingă lumina ei fericită. Vezi 
ce zice şi Sfântul Pavel către Tit: '"Dovedeşte în învă- 
ţătură cuvânt sănătos, nestricat și fără vină, pentru ca 
impotrivitorul să se ruşineze, neavând de zis nimic rău 
despre noi' (Tit 2, 7-8). lar fericitul David se roagă zi- 
când: '"Mântuieşte-mă pe mine de clevetirea oameni- 
lor' (Ps 118, 134), numind şi pe draci "oameni" pentru 
firea lor raţională. Dar şi Mântuitorul în Evanghelii l-a 
numit pe cel ce seamănă în noi neghina păcatului "vrăj- 
maş' (Mt 13, 25). Fie ca să ne izbăvim de el, cu harul 
lui Hristos şi al Dumnezeului nostru, Căruia I se cuvin 
cinstea şi slava în vecii vecilor. Amin. 


ALE ACELUIAŞI 


Din Capetele despre trezvie39 


l. (isa trebuie să se poarte totdeauna monahul, 
ca şi când ar avea să moară mâine; şi, iarăşi, aşa să 
se folosească de trup, ca şi când ar avea să trăiască 
mulţi ani. Aceasta pe de o parte taie gândurile trândă- 
viei şi face pe monah mai sârguincios, iar pe de alta 
păzeşte trupul sănătos şi în aceeaşi înfrânare40. 

2. Cel ce a dobândit cunoştinţă şi culege din ea 
rodul plăcerii nu mai crede dracului slavei deşarte, 
care îi înfăţişează toate plăcerile lumii. Căci nu i-ar pu- 
tea făgădui un mai mare lucru ca vederea duhovni- 
cească. Câtă vreme însă n-am gustat din cunoştinţă, 
să ne supunem voioşi ostenelilor cu fapta, arătând lui 
Dumnezeu ţinta noastră: că toate le facem pentru cu- 
noştinţa Lui+l. 


39. În Filocalia greacă poartă titlul: Tod ovTo5, Ex tv vnntikâv 
xecpoialov, urmând după scrierea anterioară. Cele cinci capete 
ale acestei scrieri le-am identificat pe toate în Capita practica, 
după cum indic la fiecare cap în parte. 

40. Identic cu una din sentinţele adăugate la capitolul despre 
trândăvie din scrierea De octo cogitationibus, dată sub numele 
lui Nil Sinaitul în P. G. 79, 1457 D (scriere care, în realitate, e o 
prelucrare a extrasului din loan Casian, tradus în această carte), 
dar şi cu cap 29 din Capita practica, P. G. 40, 1244. 

41. Identic cu cap 21 din Capita practica, în P. G. 40, 1228. 

3. Este de trebuinţă să arătăm şi căile monahilor 
care au călătorit mai înainte de noi şi pe acelea să um- 
blăm şi noi. Căci multe sunt cele făcute şi zise de ei 
bine. Între ele şi aceasta o zice careva dintre dânșii: 
'"Mâncarea mai uscată şi vieţuirea aspră, îimpreunate 
cu dragostea, duc pe monah mai repede la limanul ne- 
pătimirii'42. 

4. Mă aflam în miez de zi lângă Sfântul Macarie şi, 
topindu-mă de sete, i-am cerut apă să beau. lar el îmi 
zise: '"indestulează-te cu umbra, căci mulţi călătoresc 
acum și umblă cu corăbiile pe mare, şi nici pe aceas- 
ta nu o au". Apoi, mărturisindu-i gânduri despre înfrâ- 
nare, mi-a zis: '"Îndrăzneşte, fiule, că eu în douăzeci de 
ani întregi nu m-am săturat nici de pâine, nici de apă, 
nici de somn; ci pâinea o mâncam cântărită la cumpă- 
nă, apa o beam cu măsură şi numai rezemându-mă 
puţin de pereţi furam oleacă de somn'45. 

5. Mintea care hoinăreşte o statornicesc citirea, pri- 
vegherea şi rugăciunea; pofta aprinsă o sting foamea, 
osteneala şi singurătatea; iar mânia o domolesc desă- 
vârşit cântarea de psalmi, îndelunga-răbdare şi mila. 
Căci cele fără măsură şi fără vreme sunt trecătoare, şi 
mai mult strică decât folosesc44. 


42. Identic cu cap 91 din Capita practica, P. G. cit., 1245. 
43. Identic cu cap 94 din Capita practica, P. Q. cit., 1245. 
44. Identic cu cap 6 din Capita practica, P. Q. cit., 1224. 


AL ACELUIAŞI 


Cuvânt despre rugăciune, 
împărţit în 153 de capete45 


Cuvânt înainte 


(Lrzând eu în flacăra patimilor necurate, m-ai întă- 
rit adesea prin trimiterea scrisorilor tale de Dumnezeu 
iubitoare, mângâindu-mi mintea muncită de cele mai 
ruşinoase gânduri şi imitând astfel, în chip fericit, pe 
marele învățător şi dascăl. Şi nu e de mirare. Pentru că 
totdeauna partea ta au fost cele de cinste, ca şi a bine- 
cuvântatului lacob. Căci slujind bine pentru Rahila, şi 
primind pe Lia, ceri şi pe cea dorită, întrucât ai împli- 
nit şi cei şapte ani ai acesteia (Fc 29, 23-28). Iar eu nu 
tăgăduiesc că, ostenindu-mă toată noaptea, n-am prins 
nimic; totuşi aruncând mrejele după cuvântul tău, am 
prins mulțime de peşti, nu ştiu dacă mari, dar în orice 
caz 153 la număr. Pe aceştia ţi-i trimit în micul coş al 
dragostei, ca tot atâtea capete, împlinindu-ţi porunca. 
Dar te admir şi-ţi fericesc foarte gândul minunat de-a 
dori să ai Capetele rugăciunii. Căci ştiu că nu le iubeşti 
simplu numai pe cele ce le ai în mână şi sunt scrise 

45. În Filocalia greacă e pus între scrierile lui Nil Sinaitul; de 


asemenea, în P. G. 79, 1165-1200. Dar este al lui Evagrie. Vezi 
Viller-Rahner, op. cit., p. 171. 

cu cerneală pe hârtie, ci și pe cele implântate în minte, 
prin dragoste şi nepomenire de rău. De aceea, dat fiind 
faptul că toate sunt îndoite, una sporind pe cealaltă, 
după înțeleptul Isus (Sir 42, 25), primeşte-le nu numai 
în scrisoare, ci şi în duh, întrucât oricărei scrisori îi 
premerge înţelesul. Căci dacă nu e acesta, nici scri- 
soarea nu va fi. Prin urmare, îndoit este şi felul rugă- 
ciunii. Unul este practic, iar altul contemplativ. La fel şi 
numărul are două laturi. Una pe care poţi pune mâna, 
şi aceasta este cantitatea, iar alta este înţelesul lui sau 
calitatea. 

Astfel împărțind Cuvântul despre rugăciune în 153 
de capete, ţi-am trimis o merinde evanghelică spre a 
avea plăcerea unui număr simbolic, şi o figură de tri- 
unghi, şi de şaseunghi, care indică pe de o parte cu- 
noștinţa cucernică a Treimii, iar pe de alta, înţelesul 
acestei lumi+6. 

Dar şi numărul o sută, luat în sine, este un patru- 
unghi+?, iar cincizeci şi trei este un triunghi şi o sferă. 
Căci douăzeci şi opt este un triunghi+8, iar douăzeci şi 
cinci, o sferă, fiindcă douăzeci și cinci e alcătuit din 
cinci ori cinci. Prin urmare, ai figura în patru unghiuri 
simbolizând pătrimea virtuţilor, iar pe de altă parte, 
cunoştinţa înţeleaptă a veacului acestuia, simbolizată 
de numărul douăzeci și cinci, care închipuie forma de 
sferă a timpurilor. Căci săptămână se mișcă după săp- 
tămână şi lună după lună, şi timpul se deapănă în cerc, 

46. Numărul 153 se compune din: 3 = treiunghi; 1+5 = şase- 
unghi, care ar simboliza lumea temporală prin ciclul celor şase 
zile de muncă ale săptămânii. 


47. 100 = 4 x 25. 
48. Probabil pentru numărul 3, care trece peste 25. 


7 - Filocalia (1) 

an după an, cum vedem în mișcarea soarelui, a lunii, a 
primăverii, a verii şi a celorlalte. lar triunghiul înseam- 
nă cunoştinţa Sfintei Treimi. Privind însă şi altfel nu- 
mărul o sută cincizeci şi trei, ca trei cifre, se poate în- 
ţelege că e triunghiul cunoștinței practice, naturale şi 
teologice, sau credinţa, nădejdea şi dragostea; sau au- 
rul, argintul şi pietrele scumpe. 

Numărul înseamnă acestea. lar cuprinsul smerit al 
Capetelor nu-l vei ocări, ştiind să fii şi sătul, şi flămând 
(Flp 4, 12) şi amintindu-ţi de Cel ce n-a trecut cu vede- 
rea cei doi bani ai văduvei, ci l-a primit mai bucuros 
ca bogăţia multora. Prin urmare, primind acest rod al 
bunăvoinţei, iubirii şi dragostei, păzeşte-l între fraţii tăi 
adevăraţi, poruncindu.-le să se roage pentru cel bolnav, 
ca să se facă sănătos şi, luându-şi patul, să umble prin 
harul lui Hristos. Amin. 


+ k ọọ 


1. Dacă ar vrea cineva să pregătească tămâie miro- 
sitoare, va amesteca după rânduială în chip egal răşi- 
nă străvezie de Liban, casia, onixul şi stactia. Acestea 
sunt pătrimea virtuţilor. Dacă sunt depline şi egale, min- 
tea nu va fi vândută. 

2. Sufletul curăţit prin plinătatea virtuţilor face rân- 
duiala minţii neclintită şi destoinică să primească sta- 
rea căutată. 

3. Rugăciunea este vorbirea minţii cu Dumnezeu. 
De ce stare are aşadar nevoie mintea ca să poată să se 
întindă, fără să se uite îndărăt, dincolo de sine, până 
la Stăpânul ei, şi să stea de vorbă cu EI fără mijlocirea 
nimănui? 

4. Când Moise încearcă să se apropie de rugul ar- 
zător, e împiedicat până nu dezleagă încălţămintea pi- 

cioarelor (Iş 3, 5). Cum nu te vei dezlega şi tu de orice 
cuget pătimaş dacă vrei să vezi pe Cel mai presus de 
orice simţire şi înţelegere și să vorbeşti cu El? 

5. Mai intâi roagă-te pentru dobândirea lacrimilor, 
ca prin plâns să înmoi sălbăticia ce se află în sufletul 
tău; şi după ce vei fi mărturisit astfel împotriva ta fără- 
delegile tale înaintea Domnului (Ps 31, 5), să primeşti 
iertare de la El. 

6. Folosește-te de lacrimi pentru a dobândi impli- 
nirea oricărei cereri. Căci foarte mult Se bucură Stăpâ- 
nul când te rogi cu lacrimi. 

7. Dacă verşi izvoare de lacrimi în rugăciunea ta, 
să nu te înalţi întru tine ca şi cum ai fi mai presus de 
mulţi. Căci rugăciunea ta a primit ajutor ca să poţi răs- 
cumpăra cu dragă inimă păcatele tale şi să îmblân- 
zeşti pe Stăpânul prin lacrimi. Deci să nu întorci spre 
patimă înlăturarea patiiiiilor, ca să nu mânii şi mai 
mult pe Cel ce ţi-a dăruit harul. 

8. Mulţi, plângând pentru păcate, uită de scopul la- 
crimilor; şi aşa, pierzându-și mintea, au rătăcit. 

9. Stai cu încordare şi te roagă cu osârdie şi Oco- 
leşte grijile şi gândurile, căci ele te tulbură şi te neli- 
niştesc ca să te scoată din tăria rugăciunii. 

10. Când te văd dracii râvnind cu adevărat la rugă- 
ciune, îţi strecoară gândurile unor lucruri aşa-zis tre- 
buincioase; şi după puţină vreme îţi fură amintirea lor 
ca, mişcându-ţi-se mintea spre căutarea lor şi neaflân- 
du-le, să se descurajeze şi să se întristeze foarte. Apoi, 
când revine iarăşi în rugăciune, îi aduce aminte cele 
căutate şi cele amintite mai înainte pentru ca mintea, 
căutând să le ia la cunoştinţă, să piardă rugăciunea 
care aduce roade. 

11. Luptă-te să-ți ţii mintea în vremea rugăciunii 
surdă şi mută, şi te vei putea ruga. 

12. Când te va întâmpina o ispită, sau te va aţâţa 
o împotrivire, ca să-ţi mişti mânia spre cel ce-ţi stă îm- 
potrivă, sau să spui vreo vorbă goală, adu-ţi aminte de 
rugăciune şi de porunca dumnezeiască privitor la ea, 
şi îndată se va linişti mişcarea fără rânduială din tine. 

13. Toate câte le vei face pentru a te răzbuna pe 
fratele care te-a nedreptăţit îţi vor fi spre sminteală în 
vremea rugăciunii. 

14. Rugăciunea este vlăstarul blândeţii şi al lipsei 
de mânie. 

15. Rugăciunea este rodul bucuriei şi al mulţumirii. 

16. Rugăciunea este alungarea întristării şi a des- 
curajării. 

17. Plecând, vinde-ţi averile şi le dă săracilor (Mt 19, 
21; Mc 10, 21) şi, luânducţi crucea, leapădă-te de tine 
(Mt 16, 24; Lc 9, 23) ca să poţi să te rogi neimprăştiat. 

18. Dacă vrei să te rogi in chip vrednic de laudă, 
leapădă-te de tine în tot ceasul şi, suferind nenumărate 
răutăţi, nevoieşte-te pentru rugăciune. 

19. Necazul pe care îl rabzi cu bună înțelegere te va 
face să-i afli rodul în vremea rugăciunii. 

20. Dorind să te rogi cum trebuie, să nu întristezi 
vreun suflet; iar de nu, în deşert alergi. 

21. Lasă-ți darul tău, zice, înaintea altarului şi, ple- 
când, împacă-te mai întâi cu fratele tău, şi apoi, ve- 
nind, te vei ruga netulburat (Mt 5, 23). Căci amintirea 
răului înnegreşte cugetul celui ce se roagă şi intunecă 
rugăciunile lui. 

22. Cei ce îşi îingrămădesc supărări şi pomeniri 
de rău sunt asemenea celor ce scot apă şi o toarnă 
într-un vas fără fund. 

23. Dacă eşti răbdător, pururea te vei ruga cu 
bucurie. 

24. Rugându-te tu cum trebuie, ţi se vor întâmpla 
astfel de lucruri, încât să ţi se pară că ai dreptate să te 
foloseşti de mânie. Dar nu este nicio mânie dreaptă îm- 
potriva aproapelui. Căci de vei căuta, vei afla că este 
cu putinţă să rânduiești lucrul bine şi fără mânie. Deci 
folosește-te de tot meșteșugul ca să nu izbucneşti în 
mânie. 

25. Vezi ca nu cumva părând că vindeci pe altul să 
fii tu însuţi netămăduit şi să impiedici rugăciunea ta. 

26. Fugind de mânie vei afla cruţare, şi te vei dove- 
di înţelept, şi vei fi între cei ce se roagă. 

27. Înarmându-te împotriva mâniei nu vei suferi 
niciodată pofta, căci aceasta dă mâncare mâniei; iar 
mânia tulbură ochiul minţii, întinând starea rugăciunii. 

28. Nu te ruga împlinind numai formele din afară, 
ci îndeamnă-ţi mintea spre simţirea rugăciunii duhov- 
nicești cu multă frică. 

29. Uneori stând la rugăciune te vei ruga dintr-odată 
bine; alteori, chiar ostenindu-te foarte, nu vei ajunge 
la ţintă, ca să ceri şi mai mult şi, primind, să ai un câştig 
care nu-ţi mai poate fi răpit. 

30. Apropiindu-se îngerul, se depărtează grămadă 
toţi cei ce ne tulbură, şi mintea se află în multă odihnă 
rugându-se curat. Alteori, ameninţându-ne obişnuitul 
război, mintea se luptă, şi nu poate să se liniştească 
deoarece s-a amestecat mai înainte cu felurite patimi. 

Totuşi cerând şi mai mult, va afla. Căci 'celui ce bate 
i se va deschide' (Mt 7, 7; Lc 11,9). 

31. Nu te ruga să se facă voile tale, căci acestea nu 
se acoperă întrutotul cu voia lui Dumnezeu (Mt 6, 10); 
ci roagă-te mai bine precum ai fost învăţat, zicând: 
'Facă-se voia Ta' în mine. Şi în tot lucrul așa să-L rogi, 
ca să se facă voia Lui. Căci El voieşte ceea ce e bine 
şi folositor sufletului tău. Dar tu nu ceri totdeauna 
aceasta. 

32. De multe ori rugându-mă am cerut să mi se îm- 
plinească ceea ce am socotit eu că e bine, şi am stă- 
ruit în cerere, silind fără judecată voia lui Dumnezeu; 
nu l-am lăsat Lui ca să rânduiască mai bine aceea ce 
ştia că este de folos. lar primind, m-am scârbit pe urmă 
foarte că n-am cerut mai bine să se facă voia lui Dum- 
nezeu. Căci lucrul nu mi-a folosit aşa cum credeam. 

33. Ce este binele dacă nu Dumnezeu? Aşadar, să-l 
lăsăm Lui toate cele ce ne privesc, şi ne va fi bine. Căci 
Cel ce e bun, desigur că e şi Dătătorul darurilor bune. 

34. Nu te îndurera dacă nu capeti îndată de la Dum- 
nezeu ceea ce ceri. Căci vrea să-ţi facă şi mai mult 
bine lăsându-te să stărui către El în rugăciune. Fiindcă 
ce e mai presus ca a vorbi cu Dumnezeu şi a fi răpit 
la împreuna-petrecere cu El? 

35. Rugăciunea neimprăştiată este o înțelegere su- 
premă a minţii. 

36. Rugăciunea este urcuşul minţii spre Dumnezeu. 

37. Dacă doreşti să te rogi, leapădă-te de toate ca 
să moşteneşti totul. 

38. Roagă-te mai întâi să te curăţeşti de patimi; al 
doilea, să te izbăveşti de neştiinţă şi de uitare; al trei- 
lea, de toată ispita şi părăsirea. 

39. Cere în rugăciune numai dreptatea și Împără- 
ţia, adică virtutea şi cunoștința, şi toate celelalte se 
vor adăuga ţie. 

40. E cu dreptate să te rogi nu numai pentru cură- 
ţia ta, ci şi pentru a oricărui semen, ca să imiţi chipul 
ingeresc. 

41. Vezi dacă te-ai înfăţişat cu adevărat înaintea lui 
Dumnezeu în rugăciunea ta sau eşti biruit de lauda 
omenească, şi pe aceasta te silești să o vânezi folosin- 
du-te de chipul rugăciunii ca de o acoperitoare. 

42. Fie că te rogi cu fraţii, fie singur, străduieşte-te 
să te rogi nu din obișnuinţă, ci cu simţirea. 

43. Simţirea rugăciunii este adunarea cugetului, îm- 
preunat cu evlavie, cu străpungerea inimii, cu durerea 
sufletului, cu mărturisirea greşalelor, cu suspine ne- 
văzute. 

44. Dacă mintea ta mai e furată în vremea rugăciu- 
nii, încă n-a cunoscut că se roagă un monah, ci eşti 
incă un mirean care înfrumuseţează cortul din afară. 

45. Rugându-te, păzeşte-ţi cu putere memoria, ca 
să nu-ţi pună înainte ale sale, ci mişcă-te pe tine spre 
gândul înfăţişării tale la judecată. Căci de obicei min- 
tea e muit răpită de memorie în vremea rugăciunii. 

46. Amintirea iţi aduce în vremea rugăciunii sau în- 
chipuiri de ale lucrurilor de odinioară, sau griji noi, sau 
faţa celui ce te-a supărat. Diavolul pizmuiește foarte 
tare pe omul care se roagă şi se foloseşte de tot meş- 
teșugul ca să-i intineze scopul. El nu încetează, prin 
urmare, să pună în mişcare chipurile lucrurilor prin 
amintire şi să răscolească toate patimile prin trup, ca 
să-l poată impiedica din drumul său cel mai bun şi din 
călătoria către Dumnezeu. 

47. Când diavolul cel prea viclean, făcând multe, 
nu poate impiedica rugăciunea dreptului, o lasă pen- 
tru puţină vreme mai domol şi pe urmă îl războieşte 
iarăşi pe cel ce se roagă. Căci fie că-l aprinde pe aces- 
ta spre mânie, şi aşa strică starea lui cea bună dobân- 
dită prin rugăciune, fie că-l aţâţă la plăcere pătimaşă, 
şi aşa ii pângăreşte mintea. 

48. După ce te-ai rugat cum trebuie, aşteaptă cele 
ce nu trebuie şi stai bărbăteşte păzind rodul tău. Căci 
spre aceasta ai fost rânduit dintru început, ca să lucrezi 
şi să păstrezi. Așadar, după ce-ai lucrat, nu cumva să 
lași nepăzit ceea ce ai făcut. lar de nu, n-ai folosit ni- 
mic rugându-te. 

49. Tot războiul ce se aprinde între noi şi dracii ne- 
curaţi nu se poartă pentru altceva decât pentru rugă- 
ciunea duhovnicească. Căci lor le este foarte potriv- 
nică și urâtă, iar nouă, foarte mântuitoare şi plăcută. 

50. Ce vor dracii să lucreze in noi? Lăcomia pânte- 
celui, curvia, iubirea de argint, mânia, ţinerea minte a 
răului şi celelalte patimi, ca, ingroşându-se mintea prin 
ele, să nu se poată ruga cum trebuie. Căci stâmindu-se 
patimile părţii neraţionale, nu o lasă să se mişte cu 
bună judecată. 

51. Cultivăm virtuțile pentru raţiunile făpturilor, şi 
pe acestea le căutăm pentru Rațiunea care le-a dat 
fiinţă. lar aceasta obișnuieşte să se descopere în starea 
de rugăciune. 

52. Starea de rugăciune este o dispoziţie nepăti- 
maşă, câştigată prin deprindere, care răpește mintea 
inţeleaptă spre înălţimea spirituală, prin dragoste de- 
săvârşită. 

53. Cel ce vrea să se roage cu adevărat trebuie nu 
numai să-şi stăpânească mânia şi pofta, ci trebuie să 
ajungă şi afară de orice înţeles pătimaş. 

54. Cel ce iubeşte pe Dumnezeu stă de vorbă cu 
El de-a pururi, cum ar sta cu un tată, alungând orice 
inţeles pătimaş. 

55. Cel ce a atins nepătimirea incă nu se şi roagă 
cu adevărat. Căci poate să urmărească niscai cugetări 
simple, şi să fie răpit de istoriile lor, şi să fie departe 
de Dumnezeu. 

56. Când mintea zăboveşte în ideile simple ale lu- 
crurilor, încă nu a ajuns la locul rugăciunii. Căci poate 
să se afle necontenit în contemplaţia lucrurilor şi să 
flecărească despre înțelesurile lor, care, deşi sunt idei 
simple, dar exprimând vederi de-ale lucrurilor, dau minţii 
forma şi chipul lor şi o duc departe de Dumnezeu. 

57. Până ce mintea nu s-a ridicat mai presus de con- 
templarea firii trupeşti, încă n-a privit locul lui Dum- 
nezeu. Căci poate să se afle în cunoştinţa celor inteli- 
gibile, şi să se facă felurită, ca ele. 

58. Dacă vrei să te rogi, ai trebuinţă de Dumnezeu, 
Care dă rugăciune celui ce se roagă. Prin urmare, chea- 
mă-L pe El, zicând: 'Sfinţească-se numele Tău, vie îm- 
părăţia Ta" (Mt 6, 9-10; Lc 11, 2), adică Duhul Sfânt şi 
Fiul Tău, Cel Unul-Născut. Căci aşa ne-a învățat, zicând: 
"in Duh şi în Adevăr se cade să ne închinăm Tatălui" (In 
4, 23). 

59. Cel ce se roagă în Duh şi in Adevăr nu-L mai 
preamăreşte pe Ziditor din făpturi, ci-L preamăreşte 
din El însuşi. 

60. Dacă eşti teolog (dacă te ocupi cu contempla- 
rea lui Dumnezeu), roagă-te cu adevărat; şi dacă te 
rogi cu adevărat, eşti teolog. 

61. Când mintea ta, cuprinsă de mult dor către 
Dumnezeu, pleacă oarecum câte puţin din trup şi se 
depărtează de toate gândurile, care vin din simţire, 
din amintire sau din starea umorală, umplându-se de 
evlavie şi de bucurie, atunci socotește că te-ai apro- 
piat de hotarele rugăciunii. 

62. Duhul Sfânt, pătimind împreună cu noi de slă- 
biciunea noastră, ne cercetează şi când suntem necu- 
raţi. Şi dacă află numai că mintea noastră I se roagă 
cu dragoste de adevăr, Se sâlăşluieşte în ea şi alun- 
gă toată ceata de gânduri şi de înţelesuri care o îm- 
prejmuiesc, îndemnând-o spre dragostea rugăciunii du- 
hovniceşti. 

63. Ceilalţi strecoară în minte gânduri, sau înţele- 
suri, sau vederi prin schimbări în starea trupului. lar 
Domnul lucrează dimpotrivă: coborându-Se în mintea 
insăși, aşază in ea cunoştinţa celor ce le vrea, şi prin 
minte linişteşte neinfrânarea trupului. 

64. Cel ce se mânie şi ţine minte răul, oricât ar iubi 
rugăciunea, nu este afară de învinuire. Căci este ase- 
menea celui ce vrea să aibă vederea ageră, dar îşi tul- 
bură ochii. 

65. Dacă doreşti să te rogi, nu face nimic din cele 
ce se împotrivesc rugăciunii, ca Dumnezeu, apropiin- 
du-Se, să călătorească impreună cu tine. 

66. Rugându-te, să nu dai vreun chip lui Dumnezeu 
în tine, nici să nu îngădui minţii tale să se modeleze 
după vreo formă, ci apropie-te în chip nematerial de 
Cel nematerial, şi vei înţelege. 

67. Păzeşte-te de cursele celor potrivnici. Căci se 
intâmplă ca, in vreme ce te rogi curat şi netulburat, să 
ti se înfăţişeze deodată inainte vreun chip străin și ciu- 
dat, ca să te ducă la părerea că Dumnezeu este acolo 
şi să te induplece să crezi că Dumnezeirea este câti- 
mea ce ţi s-a descoperit ţie deodată. Dar Dumnezeirea 
nu este câtime şi nu are chip. 

68. Când pizmaşul diavol nu poate mișca memoria 
in vremea rugăciunii, atunci sileşte starea umorală a 
trupului să aducă vreo nălucire ciudată inaintea minţii 
şi să o facă pe aceasta să primească o anumită formă. 
lar mintea, având obiceiul să petreacă în cugetări, uşor 
se incovoaie. Şi astfel cel ce se silește spre cunoştinţa 
nematerială şi fără formă e amăgit, apucând fum în 
loc de lumină. 

69. Stai la straja ta, păzindu-ţi mintea de cugetări în 
vremea rugăciunii, pentru a-şi indeplini rugăciunea şi a 
petrece în liniştea ei. Fă aşa pentru ca Cel ce pătimeş- 
te impreună cu cei neştiutori să te cerceteze şi pe tine, 
şi atunci vei primi darul atotstrălucitor al rugăciunii. 

70. Nu vei putea să te rogi cu curăţie până ce vei 
fi impletit cu lucruri materiale şi tulburat de griji ne- 
contenite. Căci rugăciunea este lepădarea gândurilor. 

7 1. Nu poate cel legat să alerge, nici mintea ce slu- 
jeşte patimilor nu poate vedea locul rugăciunii duhov- 
niceşti. Căci este trasă şi purtată de gândul pătimaş şi 
nu va avea o stare neclintită. 

72. Când, în sfârşit, mintea se roagă în curăţie şi 
fără patimă, nu mai vin asupra ei dracii din partea 
stângă, ci din cea dreaptă. Căci ii vorbesc de slava lui 
Dumnezeu şi îi aduc înainte vreo formă din cele plă- 
cute simţirii, încât să-i pară că a ajuns desăvârşit la 

scopul rugăciunii. lar aceasta a spus-o un bărbat cu- 
noscător că se înfăptuieşte prin patima slavei deşarte 
şi prin dracul care s-a atins de creier. 

73. Socotesc că dracul, atingându-se de creier, 
schimbă lumina minţii precum voieşte. În felul acesta 
este stârnită patima slavei deşarte spre gândul de a 
face mintea să se pronunţe cu uşurătate, prin păreri 
proprii, despre cunoştinţa dumnezeiască şi fiinţială. 
Unul ca acesta nefiind supărat de patimi trupești şi ne- 
curate, ci înfăţişându-se — zice-se — cu curăţie, socoteş- 
te că nu se mai petrece în el nicio lucrare potrivnică. 
De aceea socotește arătare dumnezeiască lucrarea să- 
vârşită în el de diavolul, care se foloseşte de multă 
pătrundere şi, prin creier, schimbă lumina împreunată 
cu el și îi dă, precum am spus, forma pe care o vrea. 

74. Îngerul lui Dumnezeu arătându-se, oprește, cu 
cuvântul numai, lucrarea potrivnică din noi şi mişcă 
lumina minţii la lucrare fără rătăcire. 

75. Cuvântul spus în Apocalipsă, că ingerul aduce 
tămâie ca să o adauge la rugăciunile sfinţilor (Ap 8, 3), 
socotesc că este harul acesta, care e lucrat prin înger. 
Căci el sădește cunoştinţa adevăratei rugăciuni, incât 
mintea stă de aici înainte în afară de orice clintire şi 
nepâsare. 

76. Năstrapele cu tămâie (Ap 5, 8) se zice că sunt 
rugăciunile sfinţilor, pe care le purtau cei douăzeci şi 
patru de bătrâni. 

77. Dar năstrapa trebuie socotită prietenia cu Dum- 
nezeu, sau dragostea desăvârşită şi duhovnicească în 
care se lucrează rugăciunea în Duh şi Adevăr. 

78. Când socoteşti că nu ai trebuinţă de lacrimi în 
rugăciunea ta pentru păcate, gândeşte-te cât de mult 

te-ai depărtat de Dumnezeu, având datoria să fii puru- 
rea în El, şi vei lăcrima cu şi mai multă căldură. 

79. Astfel, cunoscând măsurile tale, vei plânge cu 
ușurință, dosădindu-te după Isaia: "Cum, necurat fiind 
şi petrecând în mijlocul unui astfel de popor, adică 
între potrivnici, îndrăzneşti să te iînfăţişezi înaintea 
Domnului Savaot?' (Is 6, 5). 

80. De te rogi cu adevărat, vei afla multă întărire şi 
încredințare, şi ingerii vor veni la tine ca şi la Daniel, 
Şi-ţi vor lumina înțelesurile celor ce ţi se intâmplă. 

81. Cunoaşte că sfinţii îngeri ne îndeamnă la rugă- 
ciune şi stau de faţă impreună cu noi, bucurându-se și 
rugându-se pentru noi. Dacă suntem, prin urmare, cu 
nepăsare şi primim gânduri potrivnice, îi amărâm foar- 
te tare, dat fiind că ei se luptă atâta pentru noi, iar noi 
nu vrem să ne rugăm lui Dumnezeu nici pentru noi în- 
şine, ci, dispreţuind slujba noastră şi părăsind pe Stă- 
pânul şi Dumnezeul acestora, petrecem cu necuraţii 
draci. 

82. Roagă-te cu cuviinţă şi fără tulburare şi cântă 
cu înţelegere şi cu bună măsură, şi vei fi ca un pui de 
vultur ce se urcă la înălţime. 

83. Psalmodierea potoleşte patimile şi face să se 
liniștească neinfrânarea trupului. lar rugăciunea face 
mintea să-şi împlinească propria lucrare. 

84. Rugăciunea este lucrarea demnă de vrednicia min- 
ţii, sau întrebuinţarea cea mai bună şi mai curată a ei. 

85. Psalmodierea este un lucru al înţelepciunii va- 
riate; iar rugăciunea este inceputul cunoștinței nema- 
teriale şi simple. 

86. Cunoștinţa este tot ce poate fi mai bun, căci 
este impreună-lucrătoare a rugăciunii, trezind din somn 

puterea de înțelegere a minţii pentru contemplarea 
cunoștinței dumnezeiesti. 

87. Dacă n-ai primit încă darul rugăciunii, sau al 
psalmodierii, stăruie cu putere, şi-l vei primi. 

88. 'Le-a spus lor şi o pildă cum trebuie să se roage 
totdeauna şi să nu slăbească'. Prin urmare, nu slăbi, 
nici nu te descuraja dacă n-ai primit. Căci vei primi pe 
urmă. Şi a adaos la pildă cuvântul: "Deşi de Dumnezeu 
nu mă tem şi de om nu mă ruşinez, dar fiindcă femeia 
îmi pricinuieşte supărări, îi voi face dreptate. Deci aşa 
va face şi Dumnezeu degrabă dreptate celor ce strigă 
către El ziua şi noaptea' (Lc 18, 2-7). Îndrăzneşte, aşa- 
dar, stăruind încordat în sfânta rugăciune. 

89. Nu voi să ţi se facă cele ce te privesc precum 
socoteşti tu, ci precum Îi place lui Dumnezeu, şi vei fi 
netulburat şi mulţumit în rugăciunea ta. 

90. Chiar dacă ţi se pare că eşti cu Dumnezeu, pă- 
zește-te de dracul curviei, căci este foarte înşelător şi 
cât se poate de pizmaș şi vrea să fie mai iute și mai 
ager ca mişcarea şi trezirea minţii tale, ca să o desfacă 
şi de Dumnezeu când Îi stă înainte cu evlavie şi frică. 

9]. Dacă te îngrijeşti de rugăciune, pregăteşte-te 
impotriva năvălirii dracilor şi rabdă cu bărbăţie biciui- 
rile lor. Căci vor veni asupra ta ca fiarele sălbatice şi 
tot trupul ţi-l vor chinui. 

92. Pregăteşte-te ca un luptător încercat. De vei ve- 
dea fără de veste vreo nălucire, nu te clinti. Chiar dacă 
ai vedea sabie scoasă impotriva ta, sau lampă năvă- 
lind spre vederea ta, nu te tulbura; sau de vei vedea 
vreo formă urâcioasă şi sângeroasă, să nu-ţi slăbească 
sufletul. Ci stai drept, mărturisind mărturisirea cea 
bună, şi mai uşor vei privi la vrăjmaşii tăi. 

95. Cel ce rabdă necazurile va ajunge şi la bucurii. 
Şi cel ce stăruie în cele neplăcute nu va fi lipsit nici de 
cele plăcute. 

94. Vezi să nu te amăgească dracii cei răi prin vreo 
vedenie, ci fii cu grijă, intorcându-te la rugăciune; şi 
cheamă pe Dumnezeu ca, dacă este vedenia de la El, 
El să te lumineze, iar de nu, să alunge degrabă pe amă- 
gitorul. Şi îndrăzneşte, că nu vor putea sta câinii când 
tu stăruieşti cu înfocare în convorbirea cu Dumnezeu. 
Căci îndată vor fi alungați departe cu ajutorul lui Dum- 
nezeu, fiind bătuţi în chip nevăzut şi nearătat. 

95. Cu dreptate este să nu-ţi rămână necunoscut 
nici vicleşugul acesta, că pentru o vreme se despart 
dracii între ei înşişi. Şi dacă vrei să ceri ajutor împo- 
triva unora, vin ceilalţi în chipuri îngereşti şi alungă pe 
cei dintâi, ca tu să fii înşelat de ei, părându-ţi că sunt 
ingeri. 

96. Îngrijeşte-te să agoniseşti multă cugetare sme- 
rită şi bărbăţie, şi "răutatea lor nu se va atinge de sufle- 
tul tău, şi biciul nu se va apropia de cortul tău, că înge- 
rilor Săi va porunci ca să te păzească pe tine' (Ps 90, 
10-11), iar aceştia vor izgoni de la tine toată lucrarea 
potrivnică. 

97. Cel ce are grijă de rugăciune curată va pătimi 
de la draci ocări, loviri, strigăte şi vătămări. Dar nu va 
cădea, nici nu-şi va părăsi gândul, zicând către Dum- 
nezeu: "Nu mă voi teme de rele, căci Tu cu mine eşti”, 
şi cele asemenea. 

98. În vremea unor astfel de ispite, foloseşte-te de 
rugăciunea scurtă şi stăruitoare. 

99. De te vor ameninţa dracii arătându-se deodată 
din văzduh ca să te înspăimânte şi să-ţi răpească min- 

tea, să nu te înfricoșezi de ei şi să nu ai nicio grijă de 
ameninţarea lor, căci ei se tem de tine, încercând să 
vadă dacă le dai atenţie sau ti dispreţuieşti cu desă- 
vârşire. 

100. Dacă stai în rugăciune inaintea lui Dumnezeu 
Atotţiitorul, Făcătorul şi Proniatorul tururor, de ce I te 
îinfăţişezi atât de lipsit de judecată, încât îţi uiţi de frica 
Lui cea neîntrecută și tremuri de nişte țânțari şi gån- 
daci? Sau n-ai auzit pe cel ce zice: 'De Domnul Dum- 
nezeul tău să te temi" (Dt 10, 20), şi, iarăşi: "De El se 
îinfricoșează şi tremură toate, de faţa puterii Lui" (Ioil 
2, 10; Naum 1, 5) şi cele următoare? 

101. Precum pâinea este hrană trupului şi virtutea 
hrană sufletului, aşa rugăciunea duhovnicească este 
hrana minţii. 

102. Roagă-te în sfântul loc al rugăciunii nu ca fari- 
seul, ci ca vameşul, ca să te indreptezi şi tu de către 
Domnul. 

103. Străduieşte-te să nu blestemi pe cineva în ru- 
găciunea ta, ca să dărâmi cele ce le zideşti, făcând 
urâtă rugăciunea ta. 

104. Cel ce datorează zece mii de talanţi să te 
înveţe pe tine, că de nu vei ierta celui ce-ţi este dator, 
nu vei dobândi nici tu iertare. "Căci l-a predat pe el, 
zice, chinuitorilor' (Mt 18, 34). 

105. Uită-ţi de trebuinţele trupului când te înfăţi- 
şezi în rugăciune, ca nu cumva, pişcat de purice sau 
de păduche, de ţânţar sau de muscă, să te păgubeşti 
de cel mai mare câștig al rugăciunii tale. 

106. S-a intâmplat la noi că unuia dintre sfinţi, care 
se ruga, atâta i s-a împotrivit cel-rău, că, îndată ce în- 
tindea mâinile, acela i se înfățișa ca un leu şi ridica în 


CUVÂNT DESPRE RUGĂCIUNE 113 


sus labele dinainte şi-şi înfigea ghearele sale în amân- 
două şoldurile nevoitorului, cu voinţa de a nu se de- 
părta până ce nu-şi va lăsa acela mâinile în jos. Dar 
acela niciodată nu le lăsa în jos până nu-şi împlinea 
rugăciunile obişnuite. 

107. Așa l-am cunoscut şi pe cel ce se îndeletnicea 
cu lucrul isihiei într-o groapă, pe loan cel Mic, mai bine 
zis prea marele monah. Acesta rămânea neclintit în 
unirea cu Dumnezeu când dracul se înfășura în chip 
de şarpe în jurul lui şi-i strângea trupul şi-i umplea faţa 
de bale. 

108. Ai citit desigur și vieţile monahilor tabenisioţi, 
unde se spune că grăind Avva Teodor cuvânt către 
fraţi, au venit două năpârci sub picioarele lui, iar el, 
netulburat, făcându-şi picioarele ocol în jurul lor, le-a 
ţinut înăuntru până când a isprăvit de grăit cuvântul; 
şi atunci le-a arătat fraţilor, povestindu-le întâmplarea. 

109. Despre alt frate duhovnicesc am citit, iarăşi, 
că, rugându-se el, a venit o năpârcă şi s-a lipit de picio- 
rul lui. Dar el nu a coborât mâinile mai înainte de ce 
nu şi-a împlinit rugăciunea obişnuită. Şi întru nimic nu 
s-a vătămat cel ce iubea pe Dumnezeu mai mult decât 
pe sine însuşi. 

110. Să ai în rugăciunea ta ochi neimprăştiat şi, le- 
pădându-te de trupul şi sufletul tău, trăieşte prin minte. 

111. Altui oarecare sfânt, ce se ruga cu încordare 
liniştindu-se în pustie, arătându-i-se dracii, l-au aruncat 
şi l-au învârtit prin aer vreme de două săptămâni, prin- 
zându-l apoi în rogojină. Dar nici aşa nu au izbutit să-i 
coboare mintea din rugăciunea înfocată. 

1 12. Altui iubitor de Dumnezeu, care-şi ocupa min- 
tea cu rugăciunea umblând prin pustie, i s-au arătat 

doi îngeri călătorind împreună; dar el nu i-a băgat în 
seamă, ca să nu se păgubească de ceea ce-i mai bun. 
Căci își amintea de cuvântul Apostolului, care zice: 'Nici 
Îngerii, nici Începătoriile, nici Puterile nu ne vor putea 
despărţi de dragostea lui Hristos" (Rm 8, 38-39). 

113. Monahul se face prin rugăciune asemenea în- 
gerilor. 

1 14. Nu căuta nicidecum să primeşti vreun chip 
sau vreo înfățișare în vremea rugăciunii, din dorul de 
a vedea faţa Tatălui cel din ceruri. 

115. Nu dori să vezi Îngeri, sau Puteri, sau pe Hristos 
în chip sensibil, ca să nu-ţi ieşi cu totul din minte luând 
lupul drept păstor şi închinându-te dracilor vrăjmaşi. 

116. Începutul rătăcirii minţii este slava deşartă. 
Căci mintea, fiind mişcată de aceasta, încearcă să măr- 
ginească Dumnezeirea în chipuri şi înfăţişări. 

1 17. Eu voi spune cuvântul meu, pe care l-am spus 
şi celor mai tineri: Fericită este mintea care a dobân- 
dit în vremea rugăciunii, în chip desăvârşit, starea fără 
formă. 

118. Fericită este mintea care, rugându-se neim- 
prăştiat, câştigă necotenit un tot mai mare dor către 
Dumnezeu. 

1 19. Fericită este mintea care, în vremea rugăciu- 
nii, se face nematerială şi săracă de toate. 

120. Fericită este mintea care, în vremea rugăciu- 
nii, s-a lipsit desăvârşit de orice simţ. 

121. Fericit este monahul care socotește pe toţi 
oamenii ca Dumnezeu, după Dumnezeu. 

122. Fericit este monahul care socoteşte mântui- 
rea şi inaintarea tuturor ca pe a sa. 

123. Fericit este monahul care se socotește pe 
sine gunoiul tuturor. 

124. Monah este acela care s-a despărţit de toţi şi 
se împacă cu toți. 

125. Monah este cel ce se socoteşte pe sine una 
cu toţi, deoarece i se pare că se vede pe sine necon- 
tenit în fiecare. 

126. Rugăciune săvârşeşte acela care aduce tot- 
deauna primul gând al său ca rod lui Dumnezeu. 

127. Ca monah ce doreşti să te rogi, fugi de orice 
minciună şi de orice jurământ. lar de nu, în zadar îţi 
iei o înfăţişare care nu ţi se potrivește. 

128. De vrei să te rogi în duh, nimic să nu iei de la 
trup, şi nu vei avea nour care să-ţi facă umbră în vre- 
mea rugăciunii. 

129. Încredinţează lui Dumnezeu trebuinţa trupu- 
lui, şi vei înţelege că o poţi încredința şi pe a duhului. 

130. De vei dobândi făgăduinţele, vei impărăţi. Prin 
urmare, privind spre acestea, cu voioşie vei purta să- 
răcia de acum. 

131. Nu căuta să alungi de la tine sărăcia şi strâm- 
torarea, materiile rugăciunii neimpovărate. 

132. Să se întâlnească în tine virtuțile trupești cu 
cele sufleteşti, şi cele sufleteşti cu cele duhovniceşti; 
iar acestea, cu cunoştinţa nematerială şi fiinţială. 

133. la seama la gânduri când te rogi; dacă au in- 
cetati cu uşurinţă, de unde vine aceasta? Ca să nu cazi 
in vreo cursă şi să te predai înşelat. 

134. Uneori dracii îţi strecoară gânduri și apoi te 
aţâţă ca să te rogi, chipurile, împotriva lor sau să le stai 
împotrivă. Şi atunci se depărtează de bunăvoie, ca să 

te înşeli închipuindu-ţi despre tine că ai început să bi- 
rui gândurile şi să-i înfricoşezi pe draci. 

135. Dacă te rogi impotriva patimii, sau a dracului 
care te supără, adu-ţi aminte de cel ce zice: "Voi alun- 
ga pe vrăjmaşii mei şi-i voi prinde şi nu mă voi în- 
toarce până ce nu-i voi nimici. Asupri-i-voi pe ei şi nu 
vor putea să stea; cădea-vor sub picioarele mele' (Ps 
17, 41-42), şi cele următoare. lar acestea le vei spune 
cu uşurinţă dacă te vei înarma cu smerită cugetare 
împotriva vrăjmaşilor. 

136. Nu socoti că ai dobândit virtute dacă n-ai lup- 
tat mai înainte până la sânge pentru ea. Căci trebuie 
să te împotriveşti păcatului până la moarte, luptân- 
du-te cu el şi neslăbind, după dumnezeiescul Apostol 
(1 Tim 6, 12). 

137. Dacă vei folosi pe vreunul, vei fi ocărât de altul 
ca, simţindu-te nedreptăţit, să spui sau să faci ceva ce 
nu se cuvine şi în felul acesta să risipeşti rău ceea ce 
ai adunat bine. Acesta e scopul dracilor. De aceea, tre- 
buie să luăm aminte cu înţelepciune. 

138. Aşteaptă loviturile aduse de draci, îngrijindu-te 
cum să scapi de robia lor. 

139. Dracii cei vicleni aşteaptă noaptea ca să tul- 
bure pe învățătorul duhovnicesc prin ei înşişi; iar ziua, 
il învăluie prin oameni în strâmtorări, defăimări şi pri- 
mejdii. 

140. Nu te teme de nălbitori. Căci deşi lovesc căl- 
când şi usucă întinzând, prin acestea se face veșmân- 
tul strălucitor. 

141. Câtă vreme nu te-ai lepădat de patimi, ci min- 
tea ta se impotriveşte virtuţii și adevărului, nu vei afla 
tămâie bine-mirositoare în sânul tău. 

142. Dorești să te rogi? După ce te-ai mutat din 
cele de aici, petrecerea să o ai de-a pururi în ceruri, nu 
simplu, cu cuvântul gol, ci cu fapta îngerească şi cu- 
noştinţa tot mai dumnezeiască. 

143. Dacă numai când faci răul îţi aduci aminte de 
Judecător, că este înfricoșat şi nepărtinitor, încă n-ai 
învăţat 'să slujești Domnului cu frică şi să te bucuri de 
El cu cutremur" (Ps 2, 9). Căci să ştii că şi în vremea 
de odihnă şi de ospătare trebuie să-l slujeşti Lui, şi mai 
mult, cu evlavie şi cuviinţă. 

144. Bărbat înţelept este acela care nu încetează, 
înainte de pocăinţa desăvârşită, să-şi aducă aminte cu 
întristare de păcatele sale şi de răsplătirea lor dreaptă 
în focul cel veşnic. 

145. Cel ce este stăpânit de păcate şi de mânii şi 
îndrăzneşte cu neruşinare să se întindă la cunoştinţa 
lucrurilor mai dumnezeiesti, sau să se ridice chiar la 
rugăciunea nematerială, să primească certarea Apos- 
tolului, care-i arată că nu este fără primejdie pentru el 
să se roage cu capul gol, neacoperit. "Căci un aseme- 
nea suflet, zice, trebuie să aibă pe cap stăpânire, pen- 
tru îngerii care stau de față" (1 Co 11, 10), invelindu-se 
în cuvenita ruşine şi smerită cugetare. 

146. Precum vederea neacoperită şi tare a soare- 
lui din miezul zilei, când luminează mai viu, nu folo- 
sește ochiului bolnav, aşa nu folosește nici intipărirea 
rugăciunii suprafireşti şi cu adevărat înfricoşate, care 
se face în duh, minţii pătimaşe şi necurate. 

147. Dacă pe cel ce s-a apropiat cu dar la altar nu 
l-a primit Cel nepărtinitor şi fără nicio lipsă, până nu 
se va fi împăcat cu aproapele, supărat pe el (Mt 5, 23- 
24), gândeşte-te de câtă pază şi putere de a deosebi 

lucrurile avem trebuinţă ca să aducem lui Dumnezeu, 
la altarul cel inteligibil, tămâie bine primită. 

148. Nu te bucura de cuvinte, nici de slavă. Altmin- 
teri, nu-şi vor mai face păcătoşii mendrele în spatele 
tău, ci în faţa ta (Ps 128, 3). Şi vei fi ţintă de batjocură 
în vremea rugăciunii, târât şi purtat de ei în gânduri 
nechibzuite. 

149. Atenţia minţii căutând rugăciunea va afla rugă- 
ciune; căci rugăciunea îi urmează atenţiei mai mult ca 
orice altceva. De aceea trebuie să ne sârguim spre ea. 

150. Precum cel mai de preţ dintre toate simţurile 
este vederea, aşa cea mai dumnezeiască dintre toate 
virtuțile este rugăciunea. 

151. Lauda rugăciunii nu stă simplu în cantitatea, 
ci în calitatea ei. Aceasta o arată cei ce s-au suit la 
templu (Lc 18, 10-14), precum şi cuvântul: "Iar voi, 
rugându-vă, nu grăiţi multe" (Mt 6, 7), şi următoarele. 

152. Câtă vreme atenţia iţi este întoarsă spre trup 
şi mintea îngrijeşte de cele care aduc desfătare cortu- 
lui, încă n-ai văzut locul rugăciunii, ci este încă depar- 
te de tine calea fericită a acesteia. 

153. Când, stând la rugăciune, te vei ridica mai 
presus de orice bucurie, atunci cu adevărat ai găsit ru- 
găciunea. 


SFÂNTUL IOAN CASIAN 


Viaţa şi scrierile Sfântului loan Casian 


Scan Casian este întemeietorul monahismului în 
Apus, înainte de Benedict. Fiind cel mai citit dintre scrii- 
torii duhovniceşti de acolo, cu tot semi-pelagianismul 
său, învăţătura lui a nutrit nenumărate generaţii de mo- 
nahi, influențând scrisul pios până în zilele noastre. 
Aceasta se datorează faptului că scrierile sale sunt cea 
mai bună sinteză a evlaviei vechiului monahism răsă- 
ritean, deşi nu una perfectă, iar el a reprezentat puntea 
de legătură între monahismul răsăritean şi cel apusean. 

loan Casian s-a născut la anul 360, însă nu se ştie 
sigur în care parte a lumii. Cei mai mulţi istorici soco- 
tesc că e originar din Scythia Minor (Dobrogea), alţii, 
din Franţa de Sud. 

incă din fragedă tinereţe s-a făcut monah în Be- 
tleem, după ce îşi adunase o frumoasă cultură. Pe 
la anul 385 a primit, împreună cu prietenul său Gher- 
man, îngăduinţa să viziteze în două rânduri patria ana- 
horeţilor, Egiptul. Cea dintâi călătorie a durat şapte 
ani, a doua, aproape tot atâta. Pe la anul 400 se duc 
la Sfântul loan Gură de Aur, patriarhul Constantinopo- 
lului, care îl hirotoneşte pe Casian întru diacon. La 
anul 405 cei doi prieteni se află la Roma, unde apără 
cauza Sfântului loan Gură de Aur, care în 404 fusese 
trimis a doua oară în exil. De aici înainte despre Gher- 
man nu se mai ştie nimic. Casian, devenit între timp 
preot, se duce la Marsilia, unde întemeiază pe la 415 

o mănăstire pentru bărbaţi şi alta pentru femei. Acolo 
a vieţuit până la moartea sa, întâmplată la anul 435. 
La dorinţa episcopului Castor din Apta Julia (în 
Franţa), care de asemenea întemeiase o mănăstire în 
dieceza lui, Casian a alcătuit pe la 420 scrierea sa De- 
spre rânduielile chinoviilor şi despre vindecarea celor 
opt patimi de căpetenie4?, în 12 cărţi. În primele patru 
cărţi, care formează partea I, se ocupă cu îmbrăcă- 
mintea monahilor din Palestina şi Egipt (cartea 1), cu 
rugăciunile şi psalmii de noapte (cartea a 2-a), cu sluj- 
bele zilnice (cartea a 3-a) şi cu condiţiile de primire 
a novicilor (cartea a 4-a)50. În cele opt cărţi din par- 
tea a Il-a se ocupă cu cele opt patimi, în fiecare carte 
cu o patimă, în următoarea ordine: lăcomia pântecelui 
(gastrimargia), curvia, iubirea de argint (philarqyria), 
mânia, întristarea, lenea (acedia), slava deşartă (ceno- 
doxia), mândria. În aceste opt cărţi Casian nu face de- 
cât să-şi însuşească teoria celor opt patimi, care era în 
preocuparea monahismului răsăritean din veacul al 
IV-lea și căreia prima formulare scrisă i-a dat-o Evagrie 
Ponticul. Cele patru nume grecești folosite de Casian 
pentru patimile 1, 3, 6 şi 7 (cele din paranteză) arată că 
el n-a făcut decât să aducă în Apus o teorie din Răsărit. 
Din această scriere s-a păstrat în limba greacă un 
extras, cunoscut încă lui Fotie, în veacul al 9-lea. Se 


49. De institutis coenobiorum et de octo principalium vitio- 
rum remediis (Migne P. L. 49, 53-476). O ediţie corectă a dat Mi- 
chael Petschenig în Corpus scriptorum ecclesiasticorum latino- 
rum, Viena, 1888, vol. 17, p. 1-2531. 

50. Această parte este tradusă în româneşte din ediția rusă 
a episcopului Teofan (Moscova, 1892) şi publicată în Vechile rân- 
duieli ale vieții monahale (edit. de Mănăstirea Dobruşa, jud. So- 
roca, 1929, sub îngrijirea lui Const. V. Tomescu), p. 561-662. 

pare că acest extras e dintr-o traducere grecească a in- 
tregii scrieri, care datează încă din veacul al V-lea. Ex- 
trasul are şi el partea I şi partea a Il-a, după cum e îm- 
părţită şi scrierea în întregime. Ambele părţi ale extra- 
sului sunt puse sub numele lui Atanasie cel Mare, drept 
prima şi a doua epistolă către Castor5!. Prima scriere 
a lui Casian din Filocalia greacă nu e decât partea a 
Il-a a acestui extras (sau epistola a Il-a), adică cel care 
rezumă învăţătura din cele opt cărţi despre cele opt 
patimi52?. 

La scurtă vreme după aceea Casian a compus a 
doua scriere, mult mai întinsă, cu titlul: Convorbiri cu 
Părinţii55. Sunt 24 de convorbiri duhovniceşti pe care 
el şi prietenul său Gherman le-au avut cu pustnicii din 
Egipt în cele două călătorii. Scrierea are trei părţi. Cea 
dintâi cuprinde primele 10 convorbiri avute, în a doua 
călătorie, cu Părinţii din pustia sketică. Partea a doua 
cuprinde convorbirile 11-17 cu Părinţii din ţinutul Pa- 
nefisis, iar a treia, convorbirile 18-24 cu Părinţii din ți- 
nutul Diolcos. Prima parte este dedicată episcopului 
Leontie, un frate al lui Castor, întrucât cel din urmă, 
care îi şi ceruse această scriere, murise între timp; de 
asemenea, unui monah - mai târziu episcop -— , Hela- 
die. A doua şi a treia, altor episcopi. 

51. Pseudo-Athanasius, Epist. 1-II ad Castorem (P. G. 28, 849- 
905). 

A Scrierea De octo vitiosis cogitationibus (P. G. 79, 1436- 
1464), pusă sub numele lui Nil, este, în bucățile ei închegate, o 
scurtă prelucrare a epistolei a doua a lui Pseudo-Atanasie către 
Castor. lar sentințele ce urmează fiecărei bucăți sunt extrase din 
Nil (De octo spiritibus malitiae, P. G. 79, 1 145-1 164) şi din Evagrie. 

53. Collationes Patrum, în Migne P. L. 49, 477-1328, şi ediția 


mai corectă a lui M. Petschenig, în Corp. script. eccl. lat., vol. 13, 
p. 1-711 (Viena, 1886). 

A doua scriere a lui Casian cuprinsă în Filocalie nu 
este decât un extras grec al primelor două convorbiri 
avute cu Avva Moise. 

Dacă în prima scriere Casian s-a ocupat cu lucra- 
rea de curăţire de patimi, în a doua se ocupă cu ţinta 
pozitivă a vieţii duhovniceşti, cu felul în care se poate 
ajunge la desăvârşire. Cu multă stăruinţă arată aici că 
asceza negativă are numai o însemnătate relativă. Să- 
răcia, postul, privegherea sunt doar unelte pentru do- 
bândirea desăvârșirii, nu sunt scop în sine. Corpul se 
mortifică nu pentru mortificare, ci pentru a-l face uneal- 
tă ascultătoare a duhului. Idealul este de-a face ca min- 
tea să aibă necontenit gândul la Dumnezeu. Contem- 
plaţia este pentru Casian tocmai această îndeletnicire 
cu Dumnezeu. lar desăvârşirea este contemplarea per- 
manentă. Ea este o rugăciune necontenită. Piedica cea 
mai mare în calea ei sunt gândurile străine de Dum- 
nezeu. Împotriva lor trebuie să lupte ascetul. 

S-a spus despre Casian că descrie cu atâta pricepe- 
re mişcările pătimaşe ale sufletului, încât aproape si- 
leşte pe cititor să-şi descopere greşelile şi să le oco- 
lească, de unde înainte nu le vedea decât ca prin ceaţă. 

În ce priveşte rugăciunea, Casian cunoaşte, mai pre- 
sus de rugăciunea obişnuită, "o rugăciune a focului", 
pe care numai puţini o cunosc din experienţă proprie. 
Este o rugăciune fără cuvinte, ce întrece înţelegerea şi 
care urcă la Dumnezeu prin revărsarea luminii cereşti 
în inimă5+. 


54. Prezentarea aceasta este făcută după O. Bardenhewer, 
op. cit., vol. IV, ed. a doua, Freiburg im Breisgau, 1924, p. 558- 
565, şi Viller-Rahner, op. cit., p. 184-192. 

Despre cele opt gânduri ale răutăţii55 


Cupă ce mai înainte am alcătuit cuvântul despre 
rânduielile chinoviilor, de data aceasta, nădăjduind ia- 
răşi în rugăciunile Voastre, ne-am apucat a scrie despre 
cele opt gânduri ale răutăţii, adică despre cel al lăco- 
miei pântecelui, al curviei, al iubirii de argint, al mâniei, 
al întristării, al trândăviei, al slavei deşarte şi al mândriei. 


I. Despre înfrânarea pântecelui 


Mai întâi deci vom vorbi despre înfrânarea pânte- 
celui, care se împotriveşte îmbuibării pântecelui; apoi, 
despre chipul posturilor şi despre felul şi cantitatea 
bucatelor. lar acestea nu de la noi le vom spune, ci 
după cum le-am primit de la Sfinţii Părinţi. Aceştia n-au 
lăsat un singur canon de postire, nici un singur chip al 
impărtăşirii de bucate, nici aceeaşi măsură pentru toţi. 
Fiindcă nu toţi au aceeaşi tărie şi aceeași vârstă; apoi, 

55. În Migne P. G. 28, 871-906, ca Epistola a Il-a a Sfântului 


Atanasie către Castor; şi în Filocalia greacă (Atena, 1893), vol. |, 
p. 35-47. 

şi din pricina slăbiciunii unora, sau a unei deprinderi 
mai gingaşe a trupului. Însă un lucru au rânduit tutu- 
ror: să fugă de îmbuibare şi de săturarea pântecelui. 
lar postirea de fiecare zi au socotit că este mai folosi- 
toare şi mai ajutătoare spre curăţie decât cea de trei 
sau de patru zile, sau decât cea întinsă până la o săp- 
tămaână. Căci zic: Cel ce peste măsură întinde postirea 
tot peste măsură se folosește adeseori şi de hrană. 
Din pricina aceasta se întâmplă că, uneori, din covâr- 
şirea postirii, slăbeşte trupul şi se face mai trândav 
spre slujbele cele duhovnicești; iar, alteori, prin priso- 
sul mâncării, se îngreuiază şi face să se nască în suflet 
nepăsare şi moleşire. Au cercat Părinţii şi aceea că nu 
tuturor le este potrivită mâncarea verdeţurilor sau a 
legumelor şi nici posmagul nu-l pot folosi ca hrană 
toţi. Şi au zis Părinţii că unul mâncând două litre de 
pâine e încă flămând, iar altul mâncând o litră, sau 
şase uncii, se satură”0. Deci, precum am zis mai îna- 
inte, le-a dat tuturor o singură regulă pentru înfrânare: 
să nu se amăgească nimeni cu săturarea pântecelui 
şi să nu se lase furat de plăcerea găâtlejului. Pentru că 
nu numai deosebirea felurilor, ci şi mărimea cantităţii 
mâncărurilor face să se aprindă săgețile curviei. Căci 
cu orice fel de hrană de se va umple pântecele, naște 
sămânţa desfrânării; asemenea, nu numai aburii vinu- 
lui fac mintea să se imbete, ci şi săturarea de apă, pre- 
cum şi prisosul a orice fel de hrană o moleşeșşte și o 
face somnoroasă. În Sodoma nu aburii vinului sau ai 
bucatelor felurite au adus prăpădul, ci îmbuibarea cu 
pâine, cum zice Proorocul (Iz 16, 49). Slăbiciunea tru- 


56. Este vorba de uncia romană: 27 g, 165 mg. 

pului nu dăunează curăţiei inimii când dăm trupului 
nu ceea ce voieşte plăcerea, ci ceea ce cere slăbiciu- 
nea. De bucate numai atât să ne slujim, cât să trăim, 
nu ca să ne facem robi pornirilor poftei. Primirea hra- 
nei cu măsură şi cu socoteală dă trupului sănătatea, 
nu îi ia sfinţenia. 

Regula înfrânării şi canonul aşezat de Părinţi aces- 
ta este: Cel ce se impărtăşeşte de vreo hrană să se 
depărteze de ea până mai are încă poftă şi să nu aş- 
tepte să se sature. lar Apostolul zicând: "Grija trupu- 
lui să nu o faceţi spre pofte' (Rm 13, 14), n-a oprit 
chivernisirea cea trebuincioasă a vieţii, ci grija cea 
iubitoare de plăceri. De altfel pentru curăţia desăvar- 
şită a sufletului nu ajunge numai reținerea de la bu- 
cate dacă nu se adaugă la ea şi celelalte virtuţi. De 
aceea, smerenia prin ascultarea cu lucrul şi prin os- 
tenirea trupului mari foloase aduce. Înfrânarea de la 
iubirea de argint călăuzeşte sufletul spre curăţie când 
înseamnă nu numai lipsa banilor, ci şi lipsa poftei de 
a-i avea. Reţinerea de la mânie, de la întristare, de la 
slava deşartă şi mândrie înfăptuieşte curăţia întreagă 
a sufletului. Iar curăţia parţială a sufletului, cea a ne- 
prihănirii adică, o înfăptuiesc în chip deosebit înfrâ- 
narea şi postul. Căci este cu neputinţă ca cel ce şi-a 
săturat stomacul să se poată lupta în cuget cu dracul 
curviei. 

lată de ce lupta noastră cea dintâi trebuie să ne fie 
infrânarea stomacului și supunerea trupului nu numai 
prin post, ci şi prin priveghere, osteneală şi citiri; apoi, 
aducerea inimii la frica de iad şi la dorul după Împără- 
ţia cerurilor. 

II. Despre duhul curviei şi al poftei trupeşti 


A doua luptă o avem împotriva duhului curviei şi al 
poftei trupeşti. Pofta aceasta începe să supere pe om 
de la cea dintâi vârstă. Mare şi cumplit război este 
acesta și luptă îndoită cere. Căci acest război este în- 
doit, aflându-se şi în suflet, și în trup. De aceea, tre- 
buie să dăm lupta din două părţi împotriva lui. Prin ur- 
mare, nu ajunge numai postul trupesc pentru dobân- 
direa desăvârşitei neprihăniri și adevăratei curăţii, de 
nu se vor adăuga şi zdrobirea inimii în rugăciunea în- 
tinsă către Dumnezeu, şi citirea deasă a Scripturilor, şi 
osteneala, şi lucrul mâinilor, care abia împreună pot 
să oprească pormnirile cele neastâmpărate ale sufletu- 
lui şi să-l aducă înapoi de la nălucirile cele de ruşine. 
Mai înainte de toate însă, foloseşte smerenia sufletu- 
lui, fără de care nu va putea birui nimeni nici curvia, 
nici celelalte patimi. Deci de la început trebuie păzită 
inima cu toată străjuirea de gândurile murdare (Pr 4, 
23). "Căci dintru aceasta purced, după cuvântul Dom- 
nului, gânduri rele, ucideri, preacurvii, curvii' (Mt 15, 
19) şi celelalte. Deoarece şi postul ni s-a rânduit de 
fapt nu numai spre chinuirea trupului, ci şi spre trez- 
via minţii, ca nu cumva, întunecându-se de mulţimea 
bucatelor, să nu fie în stare să se păzească de gânduri. 

Deci nu trebuie pusă toată strădania numai în pos- 
tul cel trupesc, ci şi în meditaţie duhovnicească, fără 
de care e cu neputinţă să urcăm la înălţimea neprihă- 
nirii şi curăţiei adevărate. Se cuvine aşadar, după cu- 
vântul Domnului, "să curăţim mai întâi partea cea din 
lăuntru a paharului şi a blidului, ca să se facă şi cea 
din afară curată" (Mt 235, 26). De aceea să ne sârguim, 

cum zice Apostolul, 'a ne lupta după lege şi a lua cu- 
nuna' (2 Tim 2, 5), după ce am biruit duhul cel necu- 
rat al curviei, bizuindu-ne nu în puterea şi nevoinţa 
noastră, ci în ajutorul Stăpânului nostru Dumnezeu. 
Căci dracul acesta nu încetează de a război pe om 
până nu va crede omul cu adevărat că nu prin strădu- 
inţa şi nici prin osteneala sa, ci prin acoperământul şi 
ajutorul lui Dumnezeu se izbăvește de boala aceasta 
şi se ridică la înălţimea curăţiei. Fiindcă lucrul acesta 
este mai presus de fire şi cel ce a călcat întărâtările 
trupului şi plăcerile lui ajunge într-un chip oarecare 
afară din trup. De aceea, este cu neputinţă omului (ca 
să zic aşa) să zboare cu aripile proprii la această înaltă 
şi cerească cunună a sfinţeniei şi să se facă următor 
ingerilor, de nu-l va ridica de la pământ şi din noroi 
harul lui Dumnezeu. Căci prin nicio altă virtute nu se 
aseamănă oamenii, cei legaţi cu trupul, mai mult cu 
ingerii cei netrupeşti, decât prin neprihănire. Printr-a- 
ceasta, încă pe pământ fiind şi petrecând, au, după 
cum zice Apostolul, petrecerea în ceruri (Flp 3, 20). 
lar semnul că au dobândit desăvârşit această vir- 
tute il avem în aceea că sufletul, chiar şi în vremea 
somnului, nu ia seama la niciun chip al nălucirii de 
rușine. Căci deși nu se socoteşte păcat o mişcare ca 
aceasta, totuşi ea arată că sufletul boleşte încă şi nu 
s-a izbăvit de patimă. Şi de aceea trebuie să credem 
că nălucirile cele de ruşine ce ni se întâmplă în somn 
sunt o dovadă a trândăviei noastre de până acum şi 
a neputinței ce se află în noi, fiindcă scurgerea ce ni 
se întâmplă în vremea somnului face arătată boala ce 
şade tăinuită în ascunzişurile sufletului. De aceea şi 
Doctorul sufletelor noastre a pus doctoria în ascunzi- 
şurile sufletului, unde ştie că stau şi pricinile bolii, zi- 


9 — Filocalia (1) 

când: "Cel ce caută la muiere spre a o pofti pe dânsa 
a şi preacurvit cu ea întru inima sa' (Mt 5, 28). Prin 
aceasta a îndreptat nu atât ochii cei curioşi şi desfrâ- 
naţi, cât sufletul cel aşezat înăuntru, care foloseşte rău 
ochii cei daţi de Dumnezeu spre bine. De aceea şi cu- 
vântul Înţelepciunii nu zice: "Cu toată străjuirea pă- 
zeşte ochii tăi", ci: "Cu toată străjuirea păzeşte inima 
ta' (Pr 4, 23), aplicând leacul străjuirii mai ales aceleia 
care folosește ochii spre ceea ce voiește. Aşadar, aceas- 
ta să fie paza cea dintâi a curăţiei noastre: de ne va 
veni în cuget amintirea vreunei femei, răsărită prin dia- 
volească viclenie, bunăoară a maicii, sau a surorii, sau 
a altor femei cucernice, îndată să o alungăm din inima 
noastră, ca nu cumva, zăbovind mult la această amin- 
tire, amăgitorul celor neiscusiţi să rostogolească cuge- 
tul de la aceste feţe la năluciri ruşinoase şi vătămă- 
toare. De aceea şi porunca dată de Dumnezeu primu- 
lui om ne cere să ţintim capul şarpelui (Fc 3, 15), adi- 
că începutul gândului vătămător prin care acela încear- 
că să se şerpuiască în sufletul nostru, ca nu cumva prin 
primirea capului, care este prima răsărire a gândului 
(rpooBoin), să primim şi celălalt trup al şarpelui, adică 
invoirea (ovykatáðecs) cu plăcerea, şi, prin aceasta, 
să ducă apoi cugetul la fapta neingăduită. Ci trebuie, 
precum este scris: 'În dimineţi să ucidem pe toţi păcă- 
toşii pământului" (Ps 100, 10), adică prin lumina cu- 
noştinţei să deosebim şi să nimicim toate gândurile 
păcătoase de pe pământ, care este inima noastră, după 
învăţătura Domnului; şi până ce sunt încă prunci fiii 
Vavilonului, adică toate gândurile viclene, să-i ucidem, 
zdrobindu-i de piatră (Ps 136, 9), care este Hristos. Căci 
de se vor face bărbaţi prin învoirea noastră, nu fără 
mare suspin şi grea osteneală vor fi biruiţi. 

Dar, pe lângă cele zise din dumnezeiasca Scrip- 
tură, bine este să pomenim şi cuvinte de ale Sfinţilor 
Părinţi. Astfel Sfântul Vasile, episcopul Cezareii Capa- 
dociei, zice: "Nici muiere nu cunosc, nici feciorelnic 
nu sunt". El ştia că darul fecioriei nu se dobândeşte 
numai prin depărtarea cea trupească de muiere, ci şi 
prin sfinţenia și curăţia sufletului, care se câştigă prin 
frica lui Dumnezeu. Mai zic Părinţii şi aceea că nu 
putem câştiga desăvârșit virtutea curăţiei de nu vom 
dobândi mai întâi în inima noastră adevărata smere- 
nie a cugetului; nici de cunoştinţă adevărată nu ne 
putem învrednici câtă vreme patima curviei zăboveşte 
în ascunzişurile sufletului. Dar ca să desăvârşim înţe- 
lesul neprihănirii, vom mai pomeni de un cuvânt al 
Apostolului şi vom pune capăt cuvântului: "Căutați 
pacea cu toată lumea şi sfinţenia, fără de care nimeni 
nu va vedea pe Domnul' (Evr 12, 14). Că despre 
aceasta grăieşte, se vede din cele ce adaugă, zicând: 
"Să nu fie cineva curvar sau spurcat ca Esau" (Evr 12, 
16). Pe cât este aşadar de cerească şi de ingerească 
virtutea sfinţeniei, pe atât este de războită cu mai mari 
bântuieli de potrivnici. De aceea, suntem datori să ne 
nevoim nu numai cu înfrânarea trupului, ci şi cu zdro- 
birea inimii şi cu rugăciuni dese, împreunate cu sus- 
pine, ca să stingem cuptorul trupului nostru — pe care 
impăratul Vavilonului îl aprinde în fiecare zi prin aţă- 
țările poftei — cu roua venirii Sfântului Duh. Pe lângă 
acestea, armă foarte tare pentru acest război avem 
privegherea cea după Dumnezeu. Căci precum paza 
zilei pregăteşte sfinţenia nopţii, aşa şi privegherea 
din vremea nopţii deschide sufletului calea către cu- 
răţia zilei. 

III. Despre iubirea de argint 


A treia luptă o avem impotriva duhului iubirii de 
argint. Războiul acesta este străin şi ne vine din afara 
firii, folosind necredinţa monahului. De fapt, aţâţările 
celorlalte patimi, adică a mâniei şi a poftei, îşi iau pri- 
lejurile din trup şi îşi au oarecum începutul în răsadul 
firii de la naştere. De aceea sunt biruite abia după vre- 
me îndelungată. Boala iubirii de argint însă, venind din 
afară, se poate tăia mai ușor, dacă este silinţă și luare- 
aminte. Dar, de nu e băgată în seamă, se face mai 
pierzătoare decât celelalte patimi şi mai cu anevoie de 
înfrânt. Căci e "rădăcina tuturor răutăţilor' (1 Tim 6, 
10), după Apostolul. Să băgăm numai de seamă: îm- 
boldirile cele fireşti ale trupului se văd nu numai la 
copii, în care nu este încă cunoştinţa binelui şi a rău- 
lui, ci şi la pruncii cei prea mici şi sugaci, care nici 
urmă de plăcere nu au în ei, însă imboldirea firească 
arată că o au. De asemenea, observăm la prunci şi acul 
mâniei, când îi vedem porniţi asupra celui ce i-a ne- 
căjit. lar aceasta le zic nu ocărând firea ca pricină a 
păcatului (să nu fie!), ci ca să arăt că mânia şi pofta au 
fost împreunate cu firea omului de către Însuşi Zidi- 
torul cu un scop bun, dar prin trândăvie alunecă din 
cele fireşti ale trupului în cele afară de fire. De fapt 
imboldirea trupului a fost lăsată de Ziditorul spre naş- 
terea de prunci şi spre continuarea neamului ome- 
nesc prin coborâre unii de la alţii, nu spre curvie. Ase- 
menea şi imboldul mâniei s-a semănat în noi spre 
mântuire, ca să ne mâniem asupra păcatului, nu ca să 
ne înfuriem asupra aproapelui. Prin urmare, nu firea în 
sine e păcătoasă, chiar dacă o folosim noi rău. Sau 

vom învinovăţi pe Ziditor? Oare cel ce a dat fierul spre 
o întrebuințare necesară şi folositoare e vinovat dacă 
cel ce l-a primit îl foloseşte pentru ucidere? 

Am spus aceasta vrând să arătăm că patima iubirii 
de argint nu-și are pricina în cele firești, ci numai în voia 
liberă cea foarte rea şi stricată. Boala aceasta, când 
găseşte sufletul căldicel şi necredincios, la începutul 
lepădării de lume, strecoară într-insul niscai pricini 
indreptăţite și la părere binecuvântate, ca să oprească 
ceva din cele ce le are. Ea îi zugrăvește monahului în 
cuget bătrâneţi lungi şi slăbiciune trupească și-i șop- 
teşte că cele primite de la chinovie nu i-ar ajunge spre 
mângâiere, nu mai zic când este bolnav, dar nici măcar 
când este sănătos; apoi, că nu se poartă acolo grijă de 
bolnavi, ci sunt foarte părăsiţi şi că, de nu va avea 
ceva aur pus deoparte, va muri în mizerie. Mai apoi îi 
strecoară în minte gândul că nici nu va putea rămâne 
multă vreme în mănăstire din pricina greutăţii înda- 
toririlor şi a supravegherii amănunțite a Părintelui. lar 
după ce cu astfel de gânduri îi amăgeșşte mintea, ca 
să-şi oprească măcar un bănişor, îl induplecă vrăjma- 
şul să înveţe şi vreun lucru de mână de care să nu ştie 
Avva, din care işi va putea spori argintul pe care îl râv- 
neşte. Pe urmă îl inşală ticălosul cu nădejdi ascunse, 
zugrăvindu-i în minte câştigul ce-l va avea din lucrul 
mâinilor şi apoi traiul fără griji. Şi aşa, dându-se cu 
totul grijii câştigului, nu mai ia aminte la nimic din cele 
potrivnice, nici chiar la întunericul deznădejdii, care îl 
cuprinde în caz că nu are parte de câștig; ci, precum 
altora li se face dumnezeu stomacul, aşa şi acestuia, 
aurul. De aceea şi fericitul Apostol, cunoscând aceasta, 
a numit iubirea de argint nu numai 'rădăcina tuturor 

răutăţilor”, ci şi "închinare la idoli". Să luăm seama deci 
la câtă răutate târăște boala aceasta pe om, dacă îl îm- 
pinge şi la slujirea la idoli. Căci, după ce şi-a depărtat 
iubitorul de argint mintea de la dragostea lui Dumnezeu, 
iubeşte idolii oamenilor, scobiţi în aur. 

intunecat de aceste gânduri şi sporind la şi mai 
mult rău, monahul nu mai poate avea nicio ascultare, 
ci se răzvrăteşte, suferă, cârteşte la orice lucru, răspun- 
de împotrivă şi, nemaipăzind nicio evlavie, se duce ca 
un cal nesupus în prăpastie. Nu se mulţumeşte cu hra- 
na cea de toate zilele şi strigă pe față că nu mai poate 
să rabde acestea la nesfârşit. Spune că Dumnezeu nu 
e numai acolo şi nu şi-a încuiat mântuirea sa numai în 
mănăstirea aceea: şi că, de nu se va duce de acolo, se 
va pierde. 

Banii cei puşi deoparte, dând ajutor socotinţei aces- 
teia stricate, îl susţin ca nişte aripi să cugete la ieşirea 
din mănăstire, să răspundă aspru şi cu mândrie la toa- 
te poruncile şi să se socoată pe sine ca pe un străin 
din afară. Orice ar vedea în mănăstire că ar avea tre- 
buinţă de îndreptare nu bagă în seamă, ci trece cu ve- 
derea, dacă nu cumva defaimă şi huleste toate câte se 
fac. Caută apoi pricini pentru care să se poată mânia 
sau întrista, ca să nu pară uşuratic ieşind fără pricină 
din mănăstire. lar dacă poate scoate şi pe altul din mă- 
năstire, amăgindu-l cu şoapte şi vorbe deşarte, nu se 
dă îndărăt să o facă, vrând să aibă un impreună-lucră- 
tor la fapta sa cea rea. Şi aşa, aprinzându-se de focul 
banilor săi, iubitorul de argint nu se va putea linişti 
niciodată în mănăstire, nici nu va putea să trăiască sub 
ascultare. lar când dracul îl va răpi ca pe un lup din 
staul şi, despărţindu-l de turmă, îl va lua spre mâncare, 
atunci lucrările rânduite pentru anumite ceasuri în chi- 

novie, pe care îi era greu să le împlinească, îl va face 
vrăjmaşul să le împlinească în chilie zi şi noapte, cu 
multă râvnă; nu-l va slobozi insă să păzească chipul 
rugăciunilor, nici rânduiala posturilor, nici canonul pri- 
vegherilor. Ci, după ce l-a legat cu turbarea iubirii de 
argint, toată sârguinţa îl înduplecă să o aibă numai spre 
lucrul mâinilor. 

Trei sunt felurile bolii acesteia, pe care le opresc 
deopotrivă atât dumnezeieștile Scripturi, cât și învăţă- 
turile Părinților. Primul e cel care face pe monahi să 
agonisească şi să adune cele ce nu le aveau în lume; 
al doilea e cel care face pe cei ce s-au lepădat de avu- 
ţii să se căiască, punându-le în minte gândul să caute 
cele pe care le-au dăruit lui Dumnezeu; în sfârşit, al 
treilea e cel care, legând de la început pe monah de 
necredinţă şi moleşeală, nu-l lasă să se izbăvească 
desăvârşit de lucrurile lumii, ci îi pune în minte frica de 
sărăcie şi neîncrederea în purtarea de grijă a lui Dum- 
nezeu, îndemnându-l să calce făgăduinţele pe care le-a 
făcut când s-a lepădat de lume. Pildele tuturor acestor 
trei feluri, precum am zis, le-am găsit osândite în dum- 
nezeiasca Scriptură. Aşa Ghehazi, voind să dobândeas- 
că banii pe care nu-i avea inainte, s-a lipsit de darul 
proorociei, pe care învățătorul său voia să i-l lase drept 
moştenire, şi în loc de binecuvântare a moştenit lepră 
veşnică prin blestemul Proorocului (4 Rg 5, 22-27). 
luda, voind să recapete banii de care mai inainte se le- 
pădase urmând lui Hristos, a căzut nu numai din ceata 
ucenicilor, alunecând spre vânzarea Stăpânului, ci şi 
viaţa cea trupească a sa prin silnică moarte a sfârşit-o 
(Mt 27, 5). lar Anania şi Safira, oprind o parte din preţul 
vânzării, se pedepsesc cu moartea prin gura aposto- 

lească (FA 5, 5, 10). Marele Moise porunceşte şi el în 
"a Doua Lege", în chip tainic, celor ce făgăduiesc să se 
lepede de lume, dar de frica necredinţei se ţin iarăşi 
de lucruri pământești: 'De este cineva fricos şi-i tre- 
mură inima de teamă, să nu iasă la război, ci să se în- 
toarcă acasă, ca nu cumva cu frica lui să sperie şi ini- 
mile fraţilor săi' (Dt 20, 8). Poate fi ceva mai întemeiat 
şi mai lămurit decât această mărturie? Oare nu învă- 
tăm din aceasta, cei ce ne lepădăm de lume, să ne le- 
pădăm desăvârșit şi aşa să ieşim la război, ca nu cum- 
va, punând început slăbănog şi stricat, să întoarcem şi 
pe ceilalţi de la desăvârşirea evanghelică, semănând 
temere într-inşii? Chiar şi cuvântul bine zis în Scripturi, 
"că mai bine este a da decât a lua' (FA 20, 35), îl tâlcu- 
iesc rău aceştia, forțându-l și schimbându-i înţelesul, 
ca să se potrivească rătăcirii şi poftei lor de argint. De 
asemenea, învăţătura Domnului care zice: 'Dacă vrei 
să fii desăvarşit, vinde-ţi averile tale şi le dă săracilor, 
şi vei avea comoară în ceruri; şi, venind, urmează-Mi 
Mie' (Mt 19, 21). Ei chibzuiesc că, decât să fii sărac, 
mai fericit lucru este a stăpâni peste o bogăţie proprie 
şi din prisosul ei a da şi celor ce au lipsă. Să ştie însă 
unii ca aceștia că încă nu s-au lepădat de lume, nici 
n-au ajuns la desăvârşirea monahicească dacă se ruşi- 
nează de Hristos şi nu iau asupra lor sărăcia Apostolu- 
lui, ca prin lucrul mâinilor să-şi slujească lor şi celor ce 
au trebuinţă, spre a împlini făgăduinţa călugărească şi 
a fi incununaţi cu Apostolul, ca unii care, după ce şi-au 
risipit vechea bogăţie, luptă ca Pavel lupta cea bună în 
foame şi în sete, în ger şi fără haine (2 Tim 4, 7). Căci 
dacă Apostolul ar fi ştiut că pentru desăvârşire mai de 
trebuinţă este vechea bogăţie, nu şi-ar fi disprețuit sta- 

rea sa de cinste, căci zice despre sine că a fost om de 
vază şi cetăţean roman (FA 22, 25). Asemenea şi cei 
din Ierusalim, care işi vindeau casele şi ţarinile şi pu- 
neau preţul la picioarele Apostolilor (FA 4, 35), n-ar fi 
făcut aceasta dacă ar fi ştiut că Apostolii ţin de lucru 
mai fericit și mai chibzuit ca fiecare să se hrănească 
din banii săi, și nu din osteneala proprie şi din ceea ce 
aduc neamurile. Încă mai lămurit învaţă despre aces- 
tea acelaşi Apostol în cele ce scrie romanilor, când 
zice: "lar acum merg la Ierusalim ca să slujesc sfinţilor. 
Căci au binevoit Macedonia şi Ahaia să facă o strân- 
gere de ajutoare pentru cei lipsiţi dintre sfinţii din Ie- 
rusalim. Că au binevoit, dar le sunt şi datori' (Rm 15, 
25-27). Dar el însuşi, fiind adesea pus în lanţuri şi în 
inchisori şi ostenit de călătorii, sau împiedicat de aces- 
tea să-şi câştige hrana din lucrul mâinilor sale, precum 
obişnuia, spune că a primit-o de la fraţii din Macedo- 
nia, care au venit la el: "Şi lipsa mea au împlinit-o fraţii 
care au venit din Macedonia' (2 Co 11, 9). lar filipeni- 
lor le scrie: "Şi voi, filipenilor, ştiţi că ieşind eu din Ma- 
cedonia, nicio Biserică nu s-a unit cu mine când a fost 
vorba de dat şi luat, decât voi singuri. Că şi în Tesalo- 
nic o dată şi de două ori mi-aţi trimis cele de trebuinţă' 
(Flp 4, 15-16). 

Aşadar, după părerea iubitorilor de argint sunt mai 
fericiţi decât Apostolul şi aceştia, fiindcă i-au dat din 
averile lor şi lui cele de trebuinţă. Dar nu va cuteza 
nimeni să zică aceasta, dacă nu cumva a ajuns la cea 
mai de pe urmă nebunie a minţii. 

Deci dacă vrem să urmăm poruncii evanghelice 
şi intregii Biserici celei dintru început, intemeiată pe 
temelia Apostolilor, să nu ne luăm după socotinţele 

noastre, nici să înțelegem rău cele zise bine. Ci, lepă- 
dând părerea noastră cea moleşită şi necredincioasă, 
să primim înţelesul cel adevărat al Evangheliei. Căci 
numai aşa vom putea urma Părinților şi nu ne vom 
despărţi niciodată de ştiinţa vieţii de obşte, ci ne vom 
lepăda cu adevărat de lumea aceasta. Bine este deci 
să ne amintim şi aici de cuvântul unui sfânt, care 
spune că Sfântul Vasile cel Mare ar fi zis unui senator, 
care se lepădase fără hotărâre de lume şi mai ţinea 
ceva din banii săi, un cuvânt ca acesta: "Şi pe senator 
l-ai pierdut, şi nici pe monah nu l-ai făcut!'. Trebuie, 
aşadar, să tăiem cu toată sârguinţa din sufletul nostru 
'rădăcina tuturor răutăţilor', care este iubirea de argint, 
ştiind sigur că, de rămâne rădăcina, lesne cresc ramu- 
rile. lar virtutea aceasta anevoie se dobândește nepe- 
trecând în viaţa de obşte, căci numai în ea nu avem 
să purtăm de grijă nici măcar de trebuinţele cele mai 
necesare. Deci având înaintea ochilor osânda lui Ana- 
nia şi a Safirei, să ne înfricoşăm a ne lăsa ceva nouă 
din averea noastră veche. Asemenea, temându-ne de 
pilda lui Ghehazi, a celui ce pentru iubirea de argint a 
fost dat leprei veşnice, să ne ferim de-a aduna pentru 
noi banii pe care nici în lume nu i-am avut. Gândin- 
du-ne apoi la sfârşitul lui luda, cel ce s-a spânzurat, să 
ne temem a lua ceva din cele de care ne-am lepădat, 
dispreţuindu-le. lar peste acestea toate, să avem de-a 
pururi înaintea ochilor moartea fără de veste, ca nu 
cumva, în ceasul în care nu așteptăm, să vie Domnul 
nostru şi să afle conştiinţa noastră întinată cu iubirea 
de argint. Căci ne va zice atunci cele ce în Evanghelie 
au fost spuse bogatului aceluia: 'Nebune, într-această 
noapte vor cere sufletul tău, iar cele ce ai adunat ale 
cui vor fi?' (Lc 12, 20). 

IV. Despre mânie 


A patra luptă o avem împotriva duhului mâniei. Şi 
câtă trebuinţă este să tăiem, cu ajutorul lui Dumnezeu, 
veninul cel purtător de moarte al duhului acestuia, din 
adâncul sufletului nostru! Căci mocnind acesta tăinuit 
în inima noastră şi orbind cu tulburări întunecate ochii 
inimii, nu putem dobândi puterea de-a deosebi cele 
ce ne sunt de folos, nici pătrunderea cunoștinței du- 
hovnicești. De asemenea, nu putem păzi desăvârşirea 
sfatului bun şi nu ne putem face părtaşi vieţii adevă- 
rate, iar mintea noastră nu va ajunge în stare să pri- 
vească lumina dumnezeiască. "Căci s-a tulburat, zice, 
de mânie ochiul meu' (Ps 6, 7). Dar nu ne vom face 
părtaşi nici de înţelepciunea dumnezeiască, chiar dacă 
am fi socotiți de toţi fraţii înţelepţi. Fiindcă s-a scris: 
"Mânia în sânul celor fără de minte sălăşluieşte' (Ecc 
7, 9). Dar nu putem dobândi nici sfaturile mântuitoare 
ale dreptei socoteli, chiar dacă ne socotesc oamenii 
cuminţi. Căci scris este: "Mânia şi pe cei cuminţi îi pier- 
de' (Pr 15, 1). Nu vom putea ţine nici cumpăna drep- 
tăţii cu inimă trează, căci scris este: "Mânia bărbatului 
nu lucrează dreptatea lui Dumnezeu" (lac 1, 20). Nici 
podoaba şi chipul cel bun nu-l putem dobândi, cu toa- 
te că ne laudă toţi, căci iarăşi scrie: "Bărbatul mânios 
nu este cu bun chip" (Pr 11, 25). Drept aceea, cel ce 
vrea să vie la desăvârşire şi pofteşte să lupte lupta cea 
duhovnicească după lege, străin să fie de toată mânia 
şi iuţimea. lată ce poruncește vasul alegerii: "Toată 
amărăciunea, şi iuţimea, şi mânia, şi strigarea, şi hula 
să se ridice de la voi, dimpreună cu toată răutatea' (Ef 
4, 31). lar când a zis 'toată', nu ne-a mai lăsat nicio 

pricină pentru care mânia să fie trebuincioasă sau în- 
dreptăţită. Deci cel ce vrea să-l indrepte pe fratele său 
când greşeşte, sau să-l certe, să se silească a se păzi 
pe sine netulburat, ca nu cumva, vrând pe altul să tă- 
măduiască, să atragă boala asupra sa şi să audă cu- 
vântul Evangheliei: "Doctore, vindecă-te pe tine însuți" 
(Lc 4, 23), sau: "Ce vezi paiul din ochiul fratelui tău, 
iar bârna din ochiul tău n-o cunosti?" (Mt 7, 5). 

Din orice fel de pricină ar clocoti mânia în noi, ea 
ne orbeşte ochii sufletului şi nu-i lasă să vadă Soarele 
dreptăţii. Căci, precum fie că punem pe ochi foiţe de 
aur, fie de plumb, la fel împiedicăm puterea văzătoa- 
re, şi scumpetea foiţei de aur nu aduce nicio deose- 
bire orbirii, tot aşa, din orice pricină s-ar aprinde mâ- 
nia, fie ea, zice-se, întemeiată sau neintemeiată, la fel 
intunecă puterea văzătoare. 

Numai atunci întrebuinţăm mânia potrivit cu firea, 
când o pornim impotriva gândurilor pătimaşe şi iubi- 
toare de plăceri. Aşa ne învață Proorocul zicând: "Mâ- 
niaţi-vă, şi nu păcătuiţi' (Ps 4, 5); adică aprindeţi mânia 
asupra patimilor voastre şi asupra gândurilor rele, şi 
nu păcătuiţi săvârşind cele puse de ele în minte. Acest 
inţeles îl arată limpede cuvântul următor: '...pentru cele 
ce ziceţi intru inimile voastre, în aşternuturile voastre 
vă pocăiţi' (ibidem); adică atunci când vin în inima 
voastră gândurile cele rele, scoate-ţi-le afară cu mânie, 
iar după ce le veţi fi scos, aflându-vă ca pe un pat al 
liniştii sufletului, pocăiţi-vă. Împreună cu acesta glăsu- 
ieşte şi fericitul Pavel, folosindu-se de cuvântul lui şi 
adăugând: "Soarele să nu apună peste mânia voastră, 
nici să daţi loc diavolului" (Ef 4, 26-27); adică să nu 
faceţi pe Hristos, Soarele dreptăţii, să apună pentru 

inimile voastre, din pricină că-L mâniați prin învoirea 
cu gândurile rele, ca apoi, prin depărtarea Lui, să afle 
diavolul loc de şedere în voi. Despre Soarele acesta şi 
Dumnezeu zice prin Poorocul: 'lară celor ce se tem de 
numele Meu, va răsări Soarele dreptăţii, şi tămăduire 
va fi în aripile Lui' (Mal 4, 2). 

lar de vom lua cele zise după literă, nici până la 
apusul soarelui nu ni se îngăduie să ţinem mânia. Ce 
vom zice deci despre aceia care în sălbăticia și turba- 
rea dispoziţiei lor pătimașşe, ţin mânia nu numai până 
la apusul soarelui, ci, întinzând-o peste multe zile, tac 
unii faţă de alţii și n-o mai scot afară prin cuvânt, ci 
prin tăcere își sporesc veninul ţinerii de minte a răului, 
spre pierzarea lor. Ei nu ştiu că trebuie să fugă nu nu- 
mai de mânia cea cu fapta, ci şi de cea din cuget, ca nu 
cumva, înnegrindu-li-se mintea de întunecimea amin- 
tirii răului, să cadă din lumina cunoștinței şi din dreap- 
ta socoteală şi să se lipsească de sălăşluirea Duhului 
Sfânt. Pentru aceasta şi Domnul porunceşte în Evan- 
ghelii să lăsăm darul înaintea altarului şi să ne împă- 
căm cu fratele nostru (Mt 5, 24). Căci nu e cu putinţă 
să fie bine primit darul până ce mânia și ţinerea de 
minte a răului se află incă în noi. Asemenea şi Apos- 
tolul, zicând: "Neîncetat vă rugați" (1 Tes 5, 17), şi: 'băr- 
baţii să se roage în tot locul, ridicând mâini cuvioase, 
fără mânie şi fără îndoire' (1 Tim 2, 8), ne învaţă ace- 
leaşi lucruri. Rămâne, aşadar, ca sau să nu ne rugăm 
niciodată, şi prin aceasta să ne facem vinovaţi înain- 
tea poruncii apostoleşti, sau, silindu-ne să păzim ceea 
ce ni s-a poruncit, să facem aceasta fără mânie şi fără 
a ţine minte răul. Şi fiindcă de multe ori când sunt în- 
tristaţi sau tulburaţi fraţii noștri zicem că nu ne pasă, 

că nu din pricina noastră sunt tulburaţi, Doctorul su- 
fletelor, vrând să smulgă din rădăcină, adică din inimă, 
pricinile mâniei, ne porunceşte ca nu numai când sun- 
tem noi mâhniţi asupra fratelui să lăsăm darul şi să 
ne impăcăm, ci şi dacă el s-a mâhnit asupra noastră, 
pe drept sau pe nedrept, să-l tămăduim, dezvinovăţin- 
du-ne, şi apoi să aducem darul. 

Dar de ce să zăbovim prea mult la vremurile evan- 
ghelice, când putem învăţa aceasta şi din legea veche? 
Deşi s-ar părea că aceasta e cu pogorământ, totuşi zice 
şi ea: "Să nu urăşti pe fratele tău întru inima ta" (Lv 19, 
17) şi iarăşi: "Căile celor ce ţin minte răul, spre moarte 
(duc)' (Pr 12, 29). Deci şi acolo se oprește nu numai 
mânia cu fapta, ci se osândeşte şi cea din cuget. De 
aceea, urmând legilor dumnezeieşti, să ne luptăm cu 
toată puterea împotriva duhului mâniei, a cărui boală 
o avem înlăuntrul nostru. 

Să nu căutăm singurătatea şi pustia pentru că ne 
mâniem pe oameni, ca şi când acolo n-ar fi cel ce ne 
porneşte spre mânie, sau fiindcă e mai uşor să dobân- 
dim virtutea îndelungii răbdări în singurătate. Căci din 
mândrie şi din voinţa de a nu ne învinui pe noi înșine 
şi de a nu pune pe seama trândăviei noastre pricinile 
tulburării, poftim despărţirea de fraţi. Drept aceea, 
până ce aruncăm pricinile neputinței noastre în soco- 
teala altora, nu este cu putinţă să ajungem la desăvâr- 
şirea îndelungii răbdări. Capătul indreptării şi al păcii 
noastre nu se câştigă din îndelunga răbdare ce o are 
aproapele cu noi, ci din suferirea răului aproapelui de 
către noi. Deci de vom fugi de lupta îndelungii răbdări, 
căutând pustia şi singurătatea, patimile netămăduite 
ale noastre, pe care le vom duce acolo, vor rămâne 

ascunse, dar nu vor fi smulse. Căci pustia și retra- 
gerea celor neizbăviţi de patimi nu numai că le păzesc 
patimile nevătămate, ci li le şi acoperă, încât nu-i lasă 
să se simtă pe ei înşişi de ce patimă se biruiesc, ci, 
dimpotrivă, le pun în minte năluciri de virtute şi-i fac 
să creadă că au câştigat îndelunga-răbdare şi smere- 
nia, până nu este cine să-i ispitească şi să-i probeze. 
Dar când vine vreo pricină care îi stârneşte şi-i cearcă, 
patimile cele ce mocnesc tăinuit sar indată ca niște cai 
fără frâu, hrăniţi multă vreme în linişte şi odihnă, din 
ocoalele lor şi târăsc cu și mai multă vijelie şi sălbă- 
ticie spre pierzare pe călăreţul lor. Căci și mai mult se 
sălbăticesc patimile în noi când e încetată legătura cu 
oamenii, încât pierdem și umbra suferirii și a îndelun- 
gii răbdări, pe care în tovărăşia fraţilor ni se părea că 
le avem; aceasta, pentru întrelăsarea deprinderii cu oa- 
menii şi din pricina singurătăţii. Căci, precum fiarele 
veninoase ce stau liniştite în culcuşurile lor din pustie 
de îndată ce prind pe careva apropiindu-se de ele îşi 
arată toată tulburarea lor, asemenea şi oamenii păti- 
maşi, care sunt liniştiţi din pricina pustiei, iar nu din 
vreo dispoziţie a virtuţii, îşi dau veninul pe faţă când 
apucă pe cineva care s-a apropiat şi-i intărâtă. De 
aceea, cei ce caută desăvârşirea blândeţii sunt datori 
să pună toată strădania ca să nu se mânie nu numai 
asupra oamenilor, dar nici asupra dobitoacelor şi nici 
asupra lucrurilor neînsufleţite. Căci imi aduc aminte 
de mine, când petreceam în pustie, că mă pomeam cu 
mânie asupra trestiei şi o azvârleam, pentru că nu-mi 
plăcea fie grosimea, fie subţirimea ei; asemenea și 
asupra lemnelor, când voiam să le tai şi nu puteam re- 
pede, sau asupra cremenei, când mă silem să scapăr 

şi nu ieşea foc îndată. Aşa mi se întinsese coarda mâ- 
niei, încât o porneam şi asupra lucrurilor neînsufleţite. 

Drept aceea, de vrem să dobândim fericirea făgă- 
duită de Domnul, datori suntem să înfrânăm, precum 
s-a zis, nu numai mânia cea cu lucrul, ci şi mânia din 
cuget. Căci nu foloseşte aşa de mult a-ţi ţine gura în 
vremea mâniei, ca să nu dai drumul la vorbe furioase, 
cât foloseşte a-ţi curăţi inima de ţinerea minte a răului 
și a nu învârti în minte gânduri viclene asupra fratelui. 
Învățătura evanghelică porunceşte să se taie mai bine 
rădăcinile patimilor decât roadele lor. Fiindcă tăindu-se 
din inimă rădăcina mâniei, nu mai are loc nici fapta de 
ură sau de pizmă. Căci celui ce urăște pe fratele său 
ucigaș de om i s-a zis, fiindcă îl ucide cu dispoziţia de 
ură din cugetul lui. Desigur, aici nu văd oamenii văr- 
sându-se sângele aceluia prin sabie, dar vede Dum- 
nezeu cum a fost omorât cu gândul şi cu dispoziţia de 
ură. Dumnezeu va da fiecăruia sau cunună, sau osân- 
dă nu numai pentru fapte, ci şi pentru gânduri şi hotă- 
râri, precum Însuși zice prin Proorocul: "lată, vin să 
adun faptele şi gândurile lor' (Is 66, 18). La fel zice şi 
Apostolul: "Îinseşi gândurile lor se vor învinui sau apă- 
ra între ele în ziua în care va judeca Dumnezeu cele as- 
cunse ale oamenilor' (Rm 2, 15-16). Dar Însuşi Stăpâ- 
nul, învăţându-ne că trebuie să lepădăm toată mânia, 
zice în Evanghelie: 'Cel ce se mânie pe fratele său vi- 
novat va fi judecății" (Mt 5, 22). Aşa stă în copiile cele 
pune (cuvântul "în deşert' e un adaos), potrivit cu gân- 
dul Scripturii despre acest lucru. Căci Domnul voiește 
ca noi să tăiem în toate chipurile rădăcina şi scânteia 
insăşi a mâniei şi nicio pricină a ei să nu păstrăm în 
noi, ca nu cumva, pormnindu-ne la început dintr-o pricină 

aşa-zis întemeiată, mai pe urmă să alunecăm în turba- 
rea mâniei fără temei. 

lar leacul desăvârşit al acestei boli acesta este: să 
credem că nu ne este iertat să ne stârnim mânia nici 
pentru pricini drepte, nici pentru nedrepte. Căci duhul 
mâniei întunecându-ne mintea, nu se va mai afla întru 
noi nici lumina care ne ajută să deosebim lucrurile, 
nici tăria sfatului drept, nici cârma dreptăţii. Dar nici 
templu al Duhului Sfânt nu ni se mai poate face sufle- 
tul, câtă vreme ne va stăpâni duhul mâniei întunecân- 
du-ne mintea. lar la urma tuturor, având în fiecare zi în 
faţă icoana morţii, care nu ştim când poate veni, să ne 
păzim pe noi înşine de mânie şi să ştim că n-avem nici- 
un folos nici de neprihănire, nici de lepădarea de cele 
pământeşti, nici de posturi şi privegheri, căci de vom 
fi stăpâniţi de mânie şi ură, vinovaţi vom fi judecății. 


V. Despre întristare 


A cincea luptă o avem împotriva duhului întristării, 
care întunecă sufletul ca să nu poată avea nicio vede- 
re duhovnicească şi-l opreşte de la toată lucrarea cea 
bună. Când duhul acesta viclean tăbărăşte asupra su- 
fletului şi-l întunecă în întregime, nu-i mai îngăduie să-şi 
facă rugăciunile cu osârdie, nici să stăruie cu folos pe 
lângă sfintele citiri şi nu rabdă pe om să fie blând şi 
smerit faţă de fraţi. Îi pricinuieşte scârbă faţă de toate 
lucrurile şi faţă de însăşi făgăduinţa vieţii. Scurt vor- 
bind, întristarea tulbură toate sfaturile mântuitoare ale 
sufletului şi usucă toată puterea și stăruința lui, făcân- 
du-l ca pe un ieşit din minte şi legându-l de gândul 
deznădejdii. De aceea, dacă avem de gând să luptăm 

lupta duhovnicească şi să biruim cu Dumnezeu duhu- 
rile răutăţii, să păzim cu toată străjuirea inima noastră 
dinspre duhul întristării (Pr 4, 23 ş. u.). Căci precum 
molia roade haina şi cariul lemnul, aşa întristarea mă- 
nâncă sufletul omului. Ea îl face să ocolească toată în- 
tâlnirea bună şi nu-l lasă să primească vreun cuvânt 
de sfat nici de la prietenii cei adevăraţi, precum nu-i 
îngăduie să le dea răspuns bun şi paşnic. Ci, învăluind 
tot sufletul, îl umple de amărăciune şi de nepăsare. În 
sfârşit, îi pune în minte gândul să fugă de oameni, ca 
de unii ce i s-ar fi făcut pricină de tulburare, şi nu-l lasă 
să-şi dea seama că nu din afară vine boala, ci ea moc- 
neşte înăuntru, făcându-se arătată când vine vreo is- 
pită care o dă la iveală. Căci niciodată nu s-ar vătăma 
omul de om dacă nu ar avea mocnind înăuntru prici- 
nile patimilor. De aceea Ziditorul a toate şi Doctorul su- 
fletelor, Dumnezeu, Cel ce singur ştie rănile sufletului 
cu de-amănuntul, nu porunceşte să lepădăm petrece- 
rea cu oamenii, ci să tăiem din noi pricinile păcatului 
şi să cunoaştem că sănătatea sufletului se dobândeşte 
nu despărţindu-ne de oameni, ci petrecând şi exerci- 
tându-ne cu cei virtuoşi. Când, aşadar, pentru oarecare 
pricini, zise "îndreptăţite', ne despărţim de fraţi, n-am 
tăiat pricinile întristării, ci numai le-am schimbat, fiind- 
că boala ce mocneşte înăuntru se poate aprinde şi 
printr-alte lucruri. De aceea, tot războiul să ne fie îm- 
potriva patimilor celor dinăuntru. Căci de le vom scoa- 
te pe acestea din inimă cu darul şi cu ajutorul lui Dum- 
nezeu, nu numai cu oamenii, dar şi cu fiarele sălbati- 
ce vom petrece cu uşurinţă, cum zice şi fericitul lov: 
'Fiarele sălbatice vor fi cu tine în pace' (lov 5, 23). 
Deci mai întâi trebuie să luptăm împotriva duhului în- 
tristării, care împinge sufletul la deznădejde, ca să-l alun- 

găm din inima noastră. Căci acesta n-a lăsat pe Cain 
să se pocăiască după ce şi-a ucis fratele, nici pe luda 
după ce a vândut pe Domnul. Să ne deprindem numai 
in acea întristare care se cuprinde în pocăinţa pentru 
păcate şi e împreunată cu nădejdea cea bună. Despre 
aceasta zice şi Apostolul: "intristarea cea după Dum- 
nezeu lucrează pocăință spre mântuire, fără părere de 
rău' (2 Co 7, 10). Căci intristarea cea după Dumnezeu, 
hrănind sufletul cu nădejdea pocăinţei, e împreunată 
cu bucuria. De aceea, ea face pe om osârduitor și as- 
cultător spre toată lucrarea cea bună, prietenos, sme- 
rit, blând57, gata să sufere răul şi să rabde toată buna 
osteneală şi zdrobirea, ca una ce e cu adevărat după 
Dumnezeu. Ea face să se arate în om roadele Sfântu- 
lui Duh, care sunt: bucuria, dragostea, pacea, îndelun- 
ga-răbdare, bunătatea, credinţa şi înfrânarea. De la în- 
tristarea cea potrivnică, insă, cunoaştem roadele du- 
hului celui rău, adică: trândăvia, lipsa de răbdare, mâ- 
nia, ura, împotrivirea în cuvânt, lenea la rugăciune. De 
această întristare suntem datori să fugim, ca şi de 
curvie, de iubirea de agint, de mânie şi de toate cele- 
lalte patimi. Ea se tămăduieşte prin rugăciune, prin nă- 
dejdea în Dumnezeu, prin cugetarea la cuvintele cele 
dumnezeieşti şi prin petrecerea cu oamenii cuvioşi. 


VI. Despre trândăvie 


A şasea luptă o avem impotriva duhului trândăviei, 
care e înjugat cu duhul întristării şi lucrează împreună. 
Cumplit şi apăsător e acest drac şi neincetat războiește 


57. De aici până la nota următoare, lipsă în P. G. 28, 898. 

pe monahi. El cade pe la al şaselea ceas peste monah, 
pricinuindu-i moleșeală, întristare şi scârbă chiar şi faţă 
de locul unde se află şi de fraţii cu care petrece, ba şi 
faţă de orice lucrare şi de însăşi citirea dumnezeieş- 
tilor Scripturi. Îi pune în minte şi gânduri de mutare, 
șoptindu-i că de nu se va muta într-alte locuri, deşartă 
ii va fi toată vremea şi osteneala. Pe lângă acestea, mai 
stârnește şi foame într-insul, pe la al şaselea ceas, câtă 
nu i S-ar fi întâmplat chiar după un post de trei zile, 
sau după un drum foarte îndelungat, sau după o oste- 
neală grea. Apoi îi pune în minte gândul că nu va pu- 
tea scăpa de boala și greutatea aceasta în niciun chip 
altfel, fără numai de va ieşi des şi se va duce pe la fraţi, 
dându-i ca motiv folosul sau cercetarea celor neputin- 
cioși. lar dacă nu-l poate înşela numai cu acestea, îl 
scufundă în somn greu şi se năpusteşte şi mai furios 
asupra lui, neputând fi alungat într-alt fel, fără numai 
prin rugăciune, prin reținerea de la vorbe deșarte, prin 
cugetarea la cuvintele dumnezeieşti şi prin răbdarea în 
ispite. De nu va găsi însă pe monah imbrăcat cu aceste 
arme, îl va săgeta cu săgețile sale şi-l va face nestator- 
nic, împrăştiat şi leneş, îindemnându-l să colinde mă- 
năstiri multe şi să nu se îngrijească de nimic altceva, 
fără numai să afle unde se fac mâncăruri şi băuturi 
mai bune. Căci nimic nu-i năluceşte mintea leneşului 
decât gânduri ca acestea. Prin acestea il încâlceşte 
apoi cu lucruri lumeşti şi, puţin câte puţin, îl atrage în 
îndeletniciri vătămătoare, până ce îl scoate cu totul şi 
din cinul monahicesc. 

Știind dumnezeiescul Apostol că această boală e 
foarte grea şi ca un doctor iscusit vrând s-o smulgă din 
sufletele noastre din rădăcini, arată mai ales pricinile 

din care se naşte, zicând: "Vă poruncim vouă, fraţilor, 
întru numele Domnului nostru lisus Hristos, să vă fe- 
riti de tot fratele care umblă fără de rânduială, şi nu 
după predania pe care aţi luat-o de la noi. Căci înşivă 
ştiţi cum trebuie să urmaţi nouă; că noi n-am umblat 
fără de rânduială între voi, nici n-am mâncat de la 
cineva pâine în dar, ci cu osteneală şi trudă, lucrând 
zi şi noapte, ca să nu îngreunăm pe nimeni dintre voi. 
Nu doar că n-am fi avut dreptul, ci ca pe noi să ne aveţi 
pildă, spre a urma nouă. Când ne aflam la voi, aces- 
tea vă porunceam: Dacă cineva nu lucrează, nici să nu 
mănânce. Auzim că sunt unii dintre voi care umblă 
fără rânduială, nimica lucrând, ci iscodind. Unora ca 
aceştia le poruncim şi-i rugăm, întru Hristos lisus, ca 
intru linişte lucrând să mănânce pâinea lor' (2 Tes 3, 
6-12)58. Să luăm aminte cât de lămurit ne arată Apos- 
tolul pricinile trândăviei când numeşte "fără de rându- 
ială' pe cei ce nu lucrează, dezvăluind prin acest sin- 
gur cuvânt multele lor păcate. Căci cel fără de rându- 
ială este şi fără de evlavie, şi obraznic în cuvinte, şi 
gata spre batjocură, de aceea, şi incapabil de linişte, 
şi rob trândăviei. Drept aceea, porunceşte tuturor să 
se depărteze de ei, ferindu-se ca de ciumă. Apoi zice: 
'Şi nu după predania pe care aţi luat-o de la noi', ară- 
tând prin cuvintele acestea că aceia sunt mândri şi 
dispreţuitori şi desfac predaniile apostolice. Şi iarăşi 
zice: "În dar n-am mâncat pâine de la nimeni, ci cu os- 
teneală şi trudă, lucrând zi şi noapte". Învățătorul nea- 
murilor, propovăduitorul Evangheliei, cel răpit până la 
al treilea cer (2 Co 12, 2), cel ce zice că Domnul a po- 


58. Până aici lipseşte în P. G. 28, 899. 

runcit ca cei ce vestesc Evanghelia, din Evanghelie să 
trăiască (2 Co 9, 13), lucrează cu osteneală şi trudă zi 
și noapte spre a nu îngreuna pe nimeni. Atunci, cum 
ne vom lenevi noi la lucru şi vom căuta odihnă tru- 
pească, odată ce nu ni s-a încredinţat nici propovă- 
duirea Evangheliei, nici grija Bisericilor, ci numai pur- 
tarea de grijă a sufletului nostru? Apoi, arătând şi mai 
lămurit vătămarea ce se naşte din şederea fără lucru, 
adaugă: "nimica lucrând, ci iscodind'. Căci din şederea 
fără lucru iese iscodirea, şi din iscodire neorânduiala, 
şi din neorânduială, tot păcatul. Arătându-le apoi şi tă- 
măduirea, zice: "Iar unora ca acestora le poruncim ca 
întru linişte lucrând să-și mănânce pâinea lor". Pe urmă 
le spune într-un chip şi mai dojenitor: "Dacă cineva nu 
vrea să lucreze, nici să nu mănânce'. De aceste porunci 
apostoleşti fiind învăţaţi, Sfinţii Părinţi cei din Egipt nu 
îngăduie nicio vreme în care monahii să rămână fără 
lucru, mai ales cei tineri, ştiind că prin răbdarea lucru- 
lui alungă trândăvia, îşi dobândesc hrana şi ajută celor 
lipsiţi. Căci nu lucrează numai pentru trebuinţele lor, 
ci din prisos dau şi străinilor, săracilor şi celor din în- 
chisori, crezând că o atare facere de bine este o jertfă 
sfântă şi bine primită de Dumnezeu. Încă zic Părinţii şi 
aceasta: că cel ce lucrează e războit adesea numai de 
un drac şi numai de acela e necăjit, pe când cel ce nu 
lucrează, de nenumărate duhuri este robit. Pe lângă 
acestea, bine este să aducem şi un cuvânt al lui Avva 
Moise, cel mai cercat dintre Părinţi, pe care l-a zis către 
mine. Căci şezând eu puţină vreme în pustie, am fost 
supărat de trândăvie şi m-am dus la dânsul şi am zis: 
"Ieri, fiind cumplit supărat de trândăvie şi slăbind foar- 
te, nu m-aş fi izbăvit de ea de nu m-aş fi dus la Avva 

Pavel". Şi mi-a răspuns la aceasta Avva Moise şi a zis: 
"Să ştii că nu te-ai izbăvit de ea, ci şi mai mult te-ai dat 
prins şi rob. Deci să ştii că mai greu te va lupta, ca pe 
unul ce calci rânduiala, dacă nu te vei strădui de acum 
inainte să o birui cu răbdarea, cu rugăciunea şi cu lu- 
crul mâinilor". 


VII. Despre slava deşartă 


A şaptea luptă o avem împotriva duhului slavei de- 
şarte. Patima aceasta este foarte felurită şi foarte sub- 
tire şi nu o bagă de seamă uşor nici însuşi cel ce păti- 
meşte de dânsa. Atacurile celorlalte patimi sunt mai 
vădite şi de aceea e mai uşoară oarecum lupta cu 
dânsele, căci sufletul cunoaşte pe potrivnicul său şi 
indată îl răstoamă prin împotrivire cu cuvântul şi prin 
rugăciune. Dar păcatul slavei deşarte având multe în- 
făţişări, precum s-a zis, este greu de biruit. El încearcă 
să săgeteze pe ostaşul lui Hristos prin orice îndelet- 
nicire, prin glas, prin cuvânt, prin tăcere, prin lucru, 
prin priveghere, postiri, rugăciune, citire, linişte, până 
şi prin îndelunga-răbdare. Pe cel ce nu izbuteşte să-l 
amăgească spre slava deşartă prin scumpetea haine- 
lor, încearcă să-l ispitească prin îmbrăcămintea proas- 
tă, şi pe cel ce nu l-a putut face să se îngâmfe prin cin- 
ste, pe acela îl duce la nebunie prin aşa-zisa răbdare 
a necinstei; iar pe cel ce nu l-a putut împinge la slava 
deşartă pentru destoinicia în cuvânt, îl amăgeşte prin 
tăcere, făcându-l să-și închipuie că a dobândit liniştea. 
Dacă n-a putut moleşi pe cineva prin belşugul bucate- 
lor, îl slăbănogeşte prin postul pe care îl ţine de dragul 

laudelor. Scurt vorbind, tot lucrul, toată indeletnicirea 
dă prilej de război acestui drac viclean. Pe lângă aces- 
tea, el îl face pe monah să se gândească şi la preoţie. 
Îmi aduc aminte de un bătrân, pe când petreceam în 
pustia sketică. Ducându-se acesta la chilia unui frate 
spre cercetare, apropiindu-se de uşă l-a auzit grăind. 
Şi socotind bătrânul că citeşte din Scriptură, a stat să 
asculte, până ce a simţit că fratele îşi ieşise din minte 
din pricina slavei deșarte şi se hirotonisise pe sine dia- 
con, făcând tocmai otpustul celor chemaţi. Deci cum 
a auzit bătrânul acestea, împingând uşa a intrat; şi în- 
tâmpinându-l fratele i s-a închinat după obicei și ceru 
să afle de la el dacă de multă vreme aşteaptă la ușă. 
lar bătrânul i-a răspuns în glumă, zicând: "Acum venii, 
când făceai tu otpustul celor chemați". Auzind fratele 
acestea, a căzut la picioarele bătrânului, cerându-i să se 
roage pentru dânsul ca să se izbăvească de rătăcirea 
aceasta. 

Am amintit aceasta vrând să arăt la câtă lipsă de 
simţire duce dracul acesta pe om. Drept aceea, cel ce 
vrea să se lupte desăvârşit şi să ia cununa dreptăţii de- 
săvârşite să se străduiască în toate chipurile să biruie 
această fiară cu multe capete. Să aibă pururi înaintea 
ochilor cuvântul lui David: "Domnul a risipit oasele ce- 
lor ce plac oamenilor' (Ps 52, 7). Deci nimic să nu facă 
uitându-se după lauda oamenilor, ci numai răsplata lui 
Dumnezeu să o caute. Să lepede necontenit gândurile 
care vin în inima lui și îl laudă, şi să se dispreţuiască 
pe sine înaintea lui Dumnezeu. Căci numai aşa va pu- 
tea, cu ajutorul lui Dumnezeu, să se izbăvească de 
duhul slavei deşarte. 

VIII. Despre mândrie 


A opta luptă o avem împotriva duhului mândriei. 
Aceasta este foarte cumplită şi mai sălbatică decât 
toate cele de până aici. Ea războieşte mai ales pe cei 
desăvârşiţi şi pe cei ce s-au urcat până aproape de cul- 
mea virtuţilor, încercând să-i prăbuşească. Şi precum 
ciuma cea aducătoare de stricăciune nimiceşte nu nu- 
mai un mădular al trupului, ci întreg trupul, aşa mân- 
dria nu strică numai o parte a sufletului, ci tot sufletul. 
Fiecare din celelalte patimi, deşi tulbură sufletul, se 
războieşte numai cu virtutea opusă şi, căutând să o 
biruiască pe aceea, întunecă numai în parte sufletul. 
Patima mândriei însă întunecă întreg sufletul şi-l pră- 
buşeşte în cea mai adâncă prăpastie. Ca să înţelegem 
mai lămurit cele zise, să luăm seama la lucrul urmă- 
tor: îmbuibarea stomacului se sârguieşte să strice în- 
frânarea; curvia, curăţia; iubirea de argint, sărăcia; mâ- 
nia, blândeţea; și celelalte feluri ale păcatului, aseme- 
nea, pe celelalte virtuţi opuse. Dar păcatul mândriei 
când pune stăpânire pe bietul suflet, ca un tiran prea 
cumplit care a cucerit o cetate mare şi înaltă, îl dărâ- 
mă în întregime şi il surpă până în temelii. Mărturie 
despre aceasta este ingerul acela care pentru mândrie 
a căzut din cer. Căci fiind zidit de Dumnezeu şi împo- 
dobit cu toată virtutea şi înţelepciunea, n-a voit să le 
recunoască pe acestea venite din darul Stăpânului, ci 
din firea sa. De aceea, s-a socotit pe sine întocmai ca 
Dumnezeu. Gândul acesta al lui mustrându-l, Prooro- 
cul zice: "Ai zis întru inima ta: Şedea-voi pe un munte 
inalt, pune-voi scaunul meu peste nouri şi voi fi ase- 
menea Celui Preainalt' (Is 14, 13-14). lară tu om eşti, 

şi nu Dumnezeu. Şi, iarăși, alt Prooroc zice: "Ce te 
făleşti întru răutate, puternice?" (Ps 51, 1), şi celelalte 
ale psalmului. Deci, ştiind acestea, să ne temem şi 'cu 
toată străjuirea să păzim inima noastră" (Pr 4, 23) din- 
spre duhul mândriei, cel purtător de moarte, zicând în 
noi înşine, de câte ori am dobândit vreo virtute, cuvân- 
tul Apostolului: "Nu eu, ci darul lui Dumnezeu, carele 
este cu mine" (1 Co 15, 10), şi cel zis de Domnul: 
'Fără de Mine nu puteţi face nimic' (In 15, 4), sau cel 
zis de Proorocul: "Dacă Domnul nu ar zidi casa, în za- 
dar s-ar trudi ziditorii' (Ps 126, 1), şi, în sfârşit, cel zis 
de Apostol: "Nu a celui ce voiește, nici a celui ce alear- 
gă; ci a lui Dumnezeu, Carele miluieşte' (Rm 9, 16). 
Căci chiar de ar fi cineva cât de fierbinte cu osârdia 
şi de sârguitor cu vrerea, fiind legat de trup şi sânge 
nu va putea ajunge la desăvârşire decât prin mila lui 
Hristos şi prin harul Său. Pentru că zice Iacov: "Toată 
darea cea bună de sus este" (lac 1, 17), iar Apostolul 
Pavel zice: "Ce ai tu ce nu ai luat? lar dacă ai luat, ce 
te lauzi ca şi cum n-ai fi luat şi te făleşti ca de ale tale?' 
(1 Co 4, 7). 

lar că mântuirea ne vine prin harul şi mila lui Dum- 
nezeu, ne dă mărturie adevărată tâlharul acela de pe 
cruce, care a primit Raiul nu ca preţ al virtuţii, ci prin 
harul şi mila lui Dumnezeu. Acestea ştiindu-le Părinţii 
noştri, toţi cu un glas au învăţat că nu putem ajunge 
într-alt fel la desăvârşirea virtuţii, fără numai prin sme- 
renie. lar aceasta se naşte din credinţă, din frica lui 
Dumnezeu, din blândeţe şi din sărăcia desăvârşită, prin 
care ne vine şi dragostea desăvârşită, cu darul şi cu iu- 
birea de oameni ale Domnului nostru lisus Hristos, Că- 
ruia se cuvine slava în veci. Amin. 


AL ACELUIAŞI CUVIOS 


Cuvânt plin de mult folos despre Sfinţii Părinţi 
din pustia sketică şi despre darul deosebirii 


Către egumenul Leontie59 


Datoria ce mi-am luat-o față de Preafericitul Pă- 
rinte (papă) Castor, de a-i istorisi viața Sfinților Părinți 
şi învățătura lor, datorie pe care mi-am împlinit-o în par- 
te prin cele ce i-am scris odinioară, Prea Sfințite Leon- 
tie, despre rânduiala vieții de obşte şi despre cele opt 
patimi ale răutăţii, îmi pusesem acum în gând să o duc 
la îndeplinire în chip desăvârşit. Dar aflând că pome- 
nitul lerarh, părăsindu-ne, s-a mutat din viaţa aceasta 
la Hristos, am socotit că e de trebuinţă să întregesc is- 
torisirea celor ce lipsesc şi să le trimit ţie, celui ce ai 
moştenit virtutea aceluia şi, cu ajutorul lui Dumnezeu, 
grija mănăstirii. 

Deci când m-am dus în pustia sketică, unde erau 
cei mai încercaţi Părinţi dintre monahi, împreună cu 
Sfântul Gherman, cu care mă împrietenisem încă de pe 
când eram copil de şcoală, apoi în oaste, precum şi în 


59. În realitate e un rezumat al Convorbirilor LII (Collationes 
I-II), dintre care prima se ocupă cu desăvârşirea ca ţintă a străda- 
niei duhovniceşti, iar a doua, cu darul deosebirii (Corp. script. 
eccl. lat., vol. 13, p. 3-69; Migne, P. L. 49, 477-558). 

viaţa călugărească, am văzut pe Avva Moise, bărbat 
sfânt, care strălucea nu numai în lucrarea virtuţilor, ci 
şi în contemplare. Drept aceea, ne-am rugat acestuia 
cu lacrimi să ne spună cuvânt de zidire, prin care să 
putem ajunge la desăvârşire. Acesta, mult fiind rugat, 
ne-a grăit: 'Fiilor, toate virtuțile şi indeletnicirile au un 
scop anumit, după care potrivindu-se, cei ce privesc 
spre el ajung la ţinta dorită. Lucrătorul de pământ, răb- 
dând când văpaia soarelui, când asprimea gerului, îşi 
lucrează pământul având ca scop să-l curăţească de 
mărăcini şi pălămidă, iar ca ţintă ultimă, să se bucure 
de rod. Cel ce face neguţătorie nu se gândeşte la pri- 
mejdiile de pe mare sau de pe uscat, ci se osteneşte 
cu toată sârguinţa pentru neguţătoria sa, având ca 
scop câştigul ce-i va veni din ea, iar ca ţintă ultimă, 
bucuria de pe urma câştigului. Ostaşul nu se gândeşte 
la primejdiile războiului, nici la necazurile petrecerii 
printre străini, având ca scop înaintarea sa în treapta 
ostăşească şi ca ţintă ultimă, câştigul de pe urma dire- 
gătoriei sale. Aşadar, şi cinul nostru are un scop şi o 
țintă ultimă a lui, pentru care răbdăm de bunăvoie 
toată osteneala şi truda. De aceea postul nu ne oste- 
neşte, nevoinţa privegherii ne înveseleşte, citirea şi me- 
ditarea Scripturilor o facem cu dragă inimă, truda lu- 
crului, ascultarea, lepădarea de toate lucrurile pămân- 
teşti, petrecerea în această pustie, toate cu dragoste 
le săvârşim. Dar voi, care aţi nesocotit patria, neamul 
şi toată lumea şi v-aţi înstrăinat de ele venind la noi, 
care suntem nişte oameni de rând şi proşti, spuneţi-mi, 
care este scopul vostru? Şi ce ţintă ultimă aţi avut îna- 
inte, când aţi făcut aceasta?'. 

lar noi răspunzând am zis: "Pentru Împărăția ceru- 
rilor'. La aceasta Avva Moise a zis: "Bine ați răspuns în 
ce priveşte ţinta ultimă, dar care e scopul de la care, 
nicicum abătându-ne, putem să ajungem la Împărăţia 
cerurilor? În privinţa aceasta n-aţi răspuns". lar când 
am mărturisit că nu știm, ne-a răspuns bătrânul: "Ţinta 
ultimă a făgăduinţei noastre este, cum aţi zis, Împă- 
răţia lui Dumnezeu, iar scopul, fără de care este cu ne- 
putinţă a ajunge la sfârşitul acela, este curăţia inimii. 
Deci spre acest scop trebuie să fie îndreptată mintea 
noastră totdeauna, iar când s-ar întâmpla să se abată 
inima noastră puţin din calea cea dreaptă, îndată să o 
intoarcem, îndreptând-o spre scopul urmărit ca după 
o riglă a zidarului. Aceasta ştiind-o, Sfântul Apostol 
Pavel zice: "Cele dinapoi uitându-le şi spre cele dina- 
inte intinzându-mă, la ţintă alerg, la răsplătirea chemă- 
rii celei de sus a lui Dumnezeu" (Flp 3, 13-14). Drept 
aceea, pentru acest scop le facem şi noi pe toate, pen- 
tru acesta pe toate le nesocotim: şi patria, şi neamul, 
şi averile, şi toată lumea, ca să dobaândim curăţia ini- 
mii. lar de vom uita de scopul acesta, vom fi nevoiţi, 
ca unii ce umblăm prin intuneric şi călătorim alăturea 
de calea cea dreaptă, să ne poticnim de multe şi să 
rătăcim. Căci multora li se întâmplă că, nesocotind la 
inceputul lepădării de lume avuţia, banii şi toată lu- 
mea, mai pe urmă se aprind de mânie şi ură pentru o 
carte, o sapă, un condei sau un ac. N-ar pătimi aceas- 
ta dacă şi-ar aminti de scopul pentru care au nesocotit 
ei toate lucrurile și lumea însăşi. Căci pentru dragos- 
tea aproapelui dispreţuim bogăţia, ca nu cumva, sfă- 
dindu-ne pentru ea şi sporindu-ne aplecarea spre mâ- 
nie, să cădem din dragoste. Când deci pentru lucruri 

de nimica arătăm aceeaşi mânie împotriva fratelui, am 
căzut de la scop şi nu avem niciun folos de la lepă- 
darea de lume. Ştiind aceasta, Fericitul Apostol a zis: 
'De-aş da trupul meu să fie ars, iar dragoste nu am, de 
niciun folos nu-mi este' (1 Co 13, 3). De aici învăţăm 
că desăvârşirea nu vine odată cu lepădarea de avere 
şi de lucruri, ci după dobândirea dragostei, ale cărei 
însuşiri acelaşi Apostol le descrie astfel: "Dragostea nu 
pizmuieşte, nu se mânie, nu se îngâmfă, nu se întă- 
râtă, nu gândește răul" (1 Co 13, 4-5). Toate acestea 
împreună alcătuiesc curăţia inimii. Pentru aceasta se 
cade să facem toate: să dispreţuim banii, să stăruim 
în post și priveghere cu bucurie, şi în citiri de psalmi 
să petrecem. lar de vom fi vreodată împiedicaţi de la 
acestea de vreo pricină binecuvântată, să nu dăm ui- 
tării pe aceea. Căci nu este aşa de mare folosul de pe 
urma postului, pe cât ar fi de mare paguba de pe ur- 
ma mândriei; nici folosul din citire, cât vătămarea din 
dispreţuirea şi întristarea fratelui. Posturile, priveghe- 
rile, citirea Scripturilor, lepădarea de avere şi lepăda- 
rea de toată lumea nu sunt desăvârşirea însăşi, ci, pre- 
cum s-a zis, uneltele desăvârşirii. Căci nu într-acestea 
stă desăvârşirea, ci cu acestea se câştigă. Deci în za- 
dar ne lăudăm cu postul, cu privegherea, cu sărăcia şi 
cu cititul Scripturilor dacă n-am dobândit dragoste 
către Dumnezeu şi către aproapele. Căci cel ce a do- 
bândit dragostea are pe Dumnezeu în sine şi mintea 
lui de-a pururi este la Dumnezeu". 

La acestea a zis Gherman: "Dar cine poate, până ce 
e încă legat cu trupul, să aibă mintea de-a pururi la 
Dumnezeu, încât să nu se mai gândească la nimic alt- 
ceva: nici la cercetarea bolnavilor, nici la primirea de 

străini, nici la lucrul mâinilor sau la celelalte trebuinţe 
trupeşti neapărate? În sfârşit, cum va putea mintea 
omului să vadă de-a pururi pe Dumnezeu, Cel nevăzut 
și necuprins, şi să petreacă nedespărţit de El?'. Moise 
a răspuns: "A vedea pe Dumnezeu necontenit şi a ră- 
mâne nedespărţit de El, în felul în care socotiți voi, 
este cu neputinţă omului purtător de trup şi înjugat cu 
neputinţa. Dar în alt chip este cu putinţă. Căci vederea 
lui Dumnezeu în multe feluri se întâmplă şi se înţe- 
lege. Fiindcă Dumnezeu nu se cunoaşte numai în fiin- 
ta Sa cea fericită și necuprinsă, căci aceasta s-a păs- 
trat numai pentru sfinţii Săi în veacul ce va să vie, ci 
și din măreţia și frumuseţea făpturilor Sale, din cârmui- 
rea şi purtarea Sa de grijă cea de fiecare zi, din drep- 
tatea Sa şi din minunile pe care le arată în fiecare 
neam prin sfinţii Săi. Căci când cugetăm la puterea Sa 
nemăsurată şi la ochiul Său neadonmit, care vede cele 
ascunse ale inimilor şi de care nu se poate ascunde 
nimic, nu facem altceva decât să-L admirăm cu inimi- 
le cuprinse de frică şi să I ne închinăm Lui. lar când 
ne gândim că toate picăturile ploii, tot nisipul mării şi 
toate stelele cerului sunt numărate de El, rămânem 
uimiţi de măreţia firii şi de atotştiinţa Ziditorului. Când 
medităm apoi la negrăita Sa înţelepciune, la iubirea de 
oameni şi la nepătrunsa Lui îndelungă-răbdare, care 
rabdă greşelile cele fără de număr ale oamenilor, ne 
vine să-L preamărim din tot sufletul. Şi când cugetăm 
la dragostea Sa nemărginită faţă de noi, că, deşi noi 
n-am făcut niciun bine, a primit să Se facă om, Dum- 
nezeu fiind, ca să ne mântuiască din rătăcire, ne ridi- 
căm spre dorirea Lui. În sfârşit, când socotim că El a 
biruit în noi pe potrivnicul nostru, diavolul, şi ne dăru- 
leşte viaţa veşnică numai pentru hotărârea şi înclina- 

rea noastră spre bine, inima ne indeamnă să I ne în- 
chinăm. Dar mai sunt și alte nenumărate priviri de fe- 
lul acesta, care răsar în noi potrivit cu nevoinţa și cu 
măsura curăţiei noastre şi prin care privim şi înțelegem 
pe Dumnezeu . 

Deci iarăşi a intrebat Gherman: "De unde vine că 
adesea, fără vrerea noastră, ne supără multe aduceri 
aminte și gânduri viclene? Acestea ne fură fără să ne 
dăm seama, strecurându-se în noi pe ascuns şi în chip 
subţire, încât nu numai că nu le putem opri intrarea, 
ci cu mare greutate le şi cunoaştem. Rugămu-ne să ne 
arăţi dacă este cu putinţă să scape cugetarea cu totul 
de ele şi să n-o mai supere niciodată'. Moise a zis: 
'Este cu neputinţă să nu fie cugetarea supărată de 
aceste aduceri aminte, dar stă în puterea oricui se 
silește să le primească şi să zăbovească pe lângă ele 
sau să le alunge. Nu atârnă de noi ca ele să vină, dar 
alungarea lor stă în puterea noastră. Îndreptarea cuge- 
tării noastre stă in hotărârea şi silinţa noastră. Când 
cugetăm cu înţelegere şi neincetat la legea lui Dum- 
nezeu şi petrecem în psalmi şi cântări, în post şi prive- 
gheri şi ne aducem aminte neîncetat de cele viitoare, 
de Împărăţia cerurilor, de gheena focului şi de toate 
faptele lui Dumnezeu, gândurile cele rele se împuţinea- 
ză şi nu mai găsesc loc în noi. Când zăbovim însă în 
griji lumeşti şi în lucruri trupeşti, ba ne mai dăm şi la 
vorbe deşarte şi netrebnice, sporesc în noi gândurile 
cele ticăloase. Căci precum moara, câtă vreme e miş- 
cată de apă, nu se poate opri de la sine, dar stă în pu- 
terea morarului să macine grâu sau neghină, tot astfel 
şi cugetarea noastră: fiind mereu în mişcare, nu poate 
sta fără gânduri, dar stă în puterea noastră să gândim 
cele duhovniceşti sau cele trupeşti'. 

Văzând0 bătrânul că ne minunăm şi că suntem 
tare dornici de cuvintele lui, tăcând puţin, a zis iarăşi: 
"Deoarece pentru dorinţa voastră am lungit atât de 
mult cuvântul şi încă mai aveţi bunăvoință, încât din 
aceasta socotesc că însetaţi într-adevăr după învăţă- 
tura desăvârșirii, vreau să vă vorbesc despre bunul cel 
mai ales, care este puterea de-a deosebi lucrurile sau 
dreapta socoteală. 

Aceasta este între celelalte virtuţi ca o cetate înaltă 
şi impărătească. Vreau deci să vă arăt covârşitoarea ei 
înălţime și folosul ei nu numai prin spusele mele, ci și 
prin părerile vechilor Părinţi, căci Domnul Îşi dă harul 
Său tâlcuitorilor după vrednicia şi dorul ascultătorilor. 
Aceasta nu este o virtute măruntă, ci unul din cele mai 
însemnate daruri ale Duhului Sfânt. Căci zice Aposto- 
lul: "Unuia se dă prin Duhul cuvântul înţelepciunii, al- 
tuia cuvântul cunoștinței întru acelaşi Duh; unuia cre- 
dinţa, altuia darul tămăduirilor... altuia puterea de-a 
deosebi duhurile' (1 Co 12, 8-9). Apoi, sfârşind numă- 
rarea darurilor duhovniceşti, adaugă: "Toate acestea le 
lucrează unul şi acelaşi Duh' (1 Co 12, 11). Vedeţi, aşa- 
dar, că nu e nici mic, nici pământesc darul deosebirii, 
ci unul dintre cele mai mari daruri ale harului dum- 
nezeiesc. Deci, de nu se va strădui monahul cu toată 
puterea să-l dobândească pe acesta şi de nu va putea, 
printr-o chibzuire sigură, să facă deosebirea duhurilor 
care vin asupra lui, va fi nevoit, ca unul ce rătăcește 
prin noapte, nu numai să cadă în prăpăstiile cele mai 
cumplite ale păcatului, ci să se poticnească şi în căile 
cele netede şi drepte. 


60. Până aici a fost Convorbirea I (Migne P. L. 49, 477-523), 
de aici începe Convorbirea lI (vezi Migne P. L. 49, 523-558). 


|| — Filocalia (I) 

Mi-aduc aminte că odată, în vremea tinereţii, aflân- 
du-mă în părţile Tebaidei, unde petrecea Fericitul An- 
tonie, s-au adunat la el nişte bătrâni ca să cerceteze îm- 
preună cu el care este desăvârşirea în virtute; care adică 
dintre toate virtuțile e cea mai mare şi poate păzi pe 
monah nevătămat de mrejele şi amăgirile diavolului? 
Deci fiecare îşi dădea părerea după priceperea minţii 
sale. Unii ziceau că postul şi privegherea, căci prin aces- 
tea curăţindu-se şi agerindu-se, cugetarea se poate apro- 
pia mai uşor de Dumnezeu; alţii ziceau că este mai mare 
sărăcia şi dispreţuirea propriilor tale lucruri, căci prin 
acestea scapă cugetarea din funiile mult împletite ale 
grijilor lumeşti şi se poate apropia mai uşor de Dum- 
nezeu. lar alţii puneau mai sus virtutea milosteniei, 
fiindcă Domnul a zis în Evanghelie: 'Veniţi, binecuvân- 
taţii Părintelui Meu, de moşteniţi Împărăţia cea gătită 
vouă de la întemeierea lumii. Că am flămânzit şi Mi-aţi 
dat să mănânc" (Mt 25, 34-35), şi celelalte. 

După ce, în felul acesta, fiecare şi-a spus părerea 
sa, prin care virtuţi s-ar putea omul apropia mai bine 
de Dumnezeu, şi trecuse aproape toată noaptea cu 
această cercetare, la urma tuturor a răspuns Fericitul 
Antonie: "Toate acestea pe care le-aţi spus sunt de tre- 
buinţă şi de folos celor ce caută pe Dumnezeu şi do- 
resc să vină la El. Dar nu putem da cinstea întâietăţii 
virtuţilor acestora, din următoarea pricină: Ştiu pe mulţi 
care şi-au topit trupul cu postul şi privegherea şi au 
petrecut prin pustietăţi, iar cu sărăcia atâta s-au nevoit, 
incât nici hrana cea de toate zilele nu-şi mai lăsau pe 
seama lor; şi la atâta milostenie s-au dedat, încât nu 
le-ar fi ajuns toate câte sunt pe lume, ca să le împartă. 
Dar după toate acestea au căzut din virtute şi s-au ros- 
togolit în păcat. Deci ce i-a făcut pe aceştia să rătă- 

cească de la calea cea dreaptă? Nimic altceva, după 
inţelegerea şi părerea mea, decât că n-au avut darul 
deosebirii. Căci acesta învaţă pe om să se păzească 
de ceea ce întrece măsura în amândouă părţile şi să 
meargă pe calea împărătească. El nu lasă pe monah 
să fie furat, prin înfrânarea peste măsură, de cele de-a 
dreapta, dar nici să fie tras, prin nepăsare şi mole- 
şire, de cele de-a stânga. Darul acesta de discernământ 
este un fel de ochi şi de luminător al sufletului, după 
cuvântul Evangheliei, care zice: 'Luminătorul trupului 
este ochiul. Deci dacă ochiul tău va fi curat, tot trupul 
tău va fi luminat. lar dacă ochiui tău va fi întunecat, 
tot trupul tău va fi întunecat" (Mt 6, 22-23). Şi aşa este. 
Căci acesta, cercetând toate gândurile şi faptele omu- 
lui, deosebeşte şi dă la o parte tot lucrul rău, neplă- 
cut lui Dumnezeu, alungând rătăcirea departe de om. 
Aceasta o putem afla şi din istorisirile dumnezeieştilor 
Scripturi. Astfel Saul, căruia i s-a încredinţat pentru în- 
tâiași dată împărăţia lui Israel, fiindcă n-a avut ochiul 
acesta al dreptei socoteli, fiind întunecat la minte, n-a 
ştiut să judece că mai plăcut este inaintea lui Dum- 
nezeu să asculte de porunca Proorocului Samuel decât 
să aducă jertfă lui Dumnezeu. Şi aşa, ceea ce credea 
el că îndreptează inaintea lui Dumnezeu, aceea l-a făcut 
să se poticnească şi să fie înlăturat de la împărăție. 
N-ar fi pătimit aceasta dacă ar fi avut în el lumina drep- 
tei socoteli. Pe aceasta o numeşte Apostolul "soare", 
zicând: "Soarele să nu apună întru mânia voastră" (Ef 
4, 26). Dar i se mai zice şi cârmă a vieţii, precum este 
scris: '"Aceia întru care nu este cârmuire cad ca frun- 
zele'. Scriptura o mai numeşte şi 'sfat' şi ne învaţă că 
fără de el să nu săvârșim nimic. Astfel nici chiar vinul 
cel duhovnicesc, care înveselește inima omului, nu ne 

este îngăduit să-l bem fără dreaptă socoteală (Ps 103, 
16). Căci zice cuvântul: "Cu sfat bea vinul". Şi iarăşi 
zice: "Ca o cetate surpată şi fără de ziduri, aşa este 
omul care nu face toate cu sfat' (Pr 25, 29). În dreap- 
ta socoteală este înţelepciunea, în ea înţelegerea şi 
simţirea, fără de care nu se poate clădi nici casa noas- 
tră cea mai dinlăuntru şi nu se poate aduna nici bogă- 
tia duhovnicească, după cuvântul: "Cu înţelepciune se 
zideşte casa şi cu mintea se reinnoieşte şi cu prevede- 
rea se umplu cămările de bogăție" (Pr 24, 3-4). Ea se 
numeşte şi hrană tare, dat fiind că numai aceia care în 
urma obișnuinţei și-au deprins simţirile să deosebeas- 
că binele de rău sunt capabili de ea. Din toate acestea 
se arată lămurit că nicio virtute nu se naşte şi nu ră- 
mâne neclintită până la urmă, fără dreapta socoteală. 
Fa este maica şi păzitoarea tuturor virtuţilor”. Aceasta 
a fost socotinţa şi părerea Sfântului Antonie, la care 
s-au alăturat şi ceilalţi Părinţi. 

lar ca să întărim cuvântul Sfântului Antonie cu pilde 
mai noi, din vremile noastre, aduceţi-vă şi voi aminte 
de Iron şi de căderea jalnică ce a pătimit-o nu de multe 
zile sub ochii noştri, întrucât prin batjocura diavolului 
a căzut din înălțimea vieţuirii sale în adâncurile morţii. 
Ne aducem aminte de el că cincizeci de ani a petrecut 
în pustia apropiată, vieţuind în mare asprime şi în stă- 
ruitoare înfrânare. El a căutat pustia şi singurătatea 
mai tare ca toţi cei de aici. Totuși, după aşa de mari 
osteneli şi lupte, batjocorindu-se de diavolul, s-a ros- 
togolit într-o cădere foarte grea, încât pe toţi Părinţii şi 
fraţii din pustia apropiată i-a adus la nemângâiată jale. 
N-ar fi pătimit el aceasta dacă ar fi fost întărit în vir- 
tutea dreptei socoteli, care lar fi învăţat să nu se în- 
creadă în judecata sa, ci să asculte sfatul Părinților şi 

al fraţilor. Dar el, luându-se după părerea sa, într-atât 
a urmărit postul și despărţirea de oameni, încât nici la 
sărbătoarea Sfintelor Paşti nu venea la biserică, pen- 
tru ca nu cumva, întâlnindu-se cu Părinţii şi fraţii, să 
fie silit să mănânce impreună cu ei legume sau altce- 
va din cele ce se aduceau la trapeză şi să i se pară că 
a căzut de la regula sa. Deci, după ce a fost amăgit 
multă vreme de voia sa, primind pe ingerul Satanei şi 
închinându.-i-se ca unui înger al luminii, a primit de la 
el porunca să se arunce la miezul nopţii într-o fântână 
foarte adâncă, spre a cunoaște și cu lucrul că nu se va 
primejdui, dată fiind virtutea mare ce o are şi ostene- 
lile cele după Dumnezeu. lar el, nedeosebind cu jude- 
cata cine-i cel ce-l sfătuieşte acestea, ci fiind întunecat 
la înţelegere, s-a aruncat în fântână la miezul nopţii. 
După oarecare vreme aflând fraţii întâmplarea, abia 
cu mare osteneală l-au putut scoate mai mult mort. lar 
după ce l-au scos, a mai trăit două zile şi într-a treia a 
murit, lăsând fraţilor şi bătrânului Pafnutie jale nemân- 
gâiată. Acesta, îndemnat de multa iubire de oameni şi 
aducându-și aminte de marile osteneli ale aceluia şi 
de anii mulţi la număr pe care i-a răbdat în pustie cu 
stăruinţă, nu l-a lipsit de pomenirea şi prinosul celor 
adormiţi, ca doară să nu fie numărat cu sinucigașii. 
Dar ce să zic de cei doi fraţi care trăiau dincolo de 
pustia Tebaidei, unde petrecea odată şi Fericitul Anto- 
nie? Aceştia, îndemnați de un gând nesocotit, s-au sfă- 
tuit să meargă în pustia mai dinlăuntru, care este foar- 
te mare şi nelucrată, hotărând să nu primească hrana 
de la om, ci numai pe aceea ce le-o va da Domnul în 
chip minunat. Întâlnindu-i deci pe aceştia rătăcind prin 
pustie şi pierind de foame, mazikii, cel mai sălbatic şi 
mai crud dintre neamurile sălbatice, iși schimbară, prin 

dumnezeiască orânduire, sălbăticia firii în iubire de 
oameni şi îi întâmpinară cu pâine. Atunci unul din cei 
doi fraţi, venind la dreapta socoteală, a primit pâinea 
cu bucurie şi mulţumire, socotind că oamenii aceştia 
aşa de cruzi și de sălbatici, care se bucură totdeauna 
de sânge de om, nu s-ar fi îndurat de ei, care erau atât 
de pieriţi, şi nu le-ar fi adus pâine dacă nu i-ar fi în- 
demnat Însuşi Dumnezeu s-o facă. Celălalt însă, respin- 
gând hrana, ca fiind adusă de oameni, şi stăruind în 
gândul cel nesocotit, a murit de foame. Deşi la inceput 
amândoi s-au sfătuit rău, punându-și în minte un gând 
nesocotit și pierzător, totuşi unul, venindu-şi la dreap- 
ta socoteală, a îndreptat spre bine ceea ce hotărâse 
pripit şi fără socoteală. Celălalt însă, stăruind în închi- 
puirea nebună şi aflându-se afară de dreapta socotea- 
lă, şi-a atras asupra-şi moartea, pe care Dumnezeu a 
vrut să o abată de la el. 

Ce să zic şi de acela al cărui nume nu vreau să-l 
spun, fiindcă trăieşte? El primea adeseori pe dracul 
sub chip de înger şi primea şi descoperiri de la el, vă- 
zând neincetat în chilie lumină ca de lampă. În cele 
din urmă acela i-a poruncit să aducă jertfă lui Dum- 
nezeu pe fiul său, pe care-l avea cu sine în mănăstire, 
ca să fie învrednicit de cinstea patriarhului Avraam. Şi 
atât de mult a ascultat sfatul aceluia, încât ar fi săvâr- 
şit de fapt junghierea fiului său de n-ar fi băgat fiul său 
de seamă că își ascuţea cuțitul împotriva obiceiului şi 
gătea frânghii cu care avea să-l lege ca pentru o ardere 
de tot, ceea ce l-a făcut să-şi caute scăparea prin fugă. 

Am lungi vorba multă vreme istorisind şi amăgirea 
unuia din Mesopotamia, care, cu toate că a dovedit o 
aşa de mare înfrânare încât a stat mulţi ani încuiat în 
chilia sa, în cele din urmă a fost batjocorit cu diavo- 

lești descoperiri şi visuri, încât după așa de mari oste- 
neli şi virtuţi, cu care a întrecut pe toţi monahii ce pe- 
treceau acolo, a căzut în iudaism şi a primit tăierea îm- 
prejur. Căci vrând diavolul să-l înșele, îi arăta de multe 
ori visuri aievea, ca prin acestea să-l facă să primeas- 
că uşor rătăcirea la care voia să-l aducă. Astfel, i-a ară- 
tat într-o noapte neamul creştinilor, în frunte cu Apos- 
tolii şi cu mucenicii, întunecat, acoperit de toată ruşi- 
nea şi prăpădit de jale şi întristare, iar într-altă parte, 
dimpotrivă, norodul jidovesc, cu Moise şi Proorocii, în- 
văluit în lumină strălucitoare şi petrecând în bucurie și 
fericire. Deci l-a sfătuit amăgitorul că de vrea să aibă 
parte de fericirea şi bucuria norodului jidovesc, să pri- 
mească tăierea împrejur, iar el, lăsându-se amăgit, a 
făcut aşa. 

Din toate câte v-am spus se vede prea bine că nu 
s-ar fi batjocorit toţi aceia așa de rău şi de jalnic, dacă 
ar fi dobândit darul deosebirii'. 

După aceea a zis Gherman: "Ni s-a arătat îndeajuns, 
cu pilde noi şi prin cuvintele Părinților din vechime, că 
dreapta socoteală este izvorul, rădăcina, capul şi legă- 
tura tuturor virtuţilor. Dar dorim să aflăm: în ce fel am 
putea-o câştiga? Şi cum să cunoaştem adevărata dreap- 
tă socoteală, cea de la Dumnezeu, spre deosebire de 
cea mincinoasă, amăgitoare şi de la diavolul?'. A răs- 
puns atunci Avva Moise: "Adevărata dreaptă socoteală 
nu se dobândeşte decât prin adevărata smerenie, care 
ne face să arătăm Părinților nu numai faptele, ci şi gân- 
durile noastre, şi să nu ne încredem în părerea noastră 
nicidecum, ci întru toate să urmăm povâăţuirile bătrâni- 
lor şi să credem că aceea este bun, ce vor socoti ei ca 
atare. Aceasta nu numai că face pe monah să rămână 
neabătut de la calea cea dreaptă prin discernământul 

adevărat, ci îl păzeşte şi nevătămat de toate cursele 
diavolului. Căci este cu neputinţă să cadă în înșelăciu- 
nea dracilor cel ce îşi tocmeşte viaţa sa după judeca- 
ta şi părerea celor înaintați. Într-adevăr, chiar până nu 
s-a învrednicit cineva de darul dreptei socoteli, prin în- 
suşi faptul că-și arată Părinților gândurile rele ale sale, 
le veștejeşte pe acestea şi le face mai slăbite. Căci pre- 
cum şarpele, scos din ascunziş la lumină, se sileşte să 
fugă şi să se ascundă, tot astfel şi gândurile cele rele, 
date pe faţă prin mărturisire desăvârşită, se grăbesc 
să fugă de la om. 

lar ca să inţelegeţi această virtute şi mai bine dintr-o 
pildă, vă voi istorisi fapta lui Avva Serapion, pe care el 
însuşi o amintea celor ce veneau la dânsul, ca să se 
ştie păzi. El zicea aşa: "Când eram mai tânăr, locuiam 
impreună cu Părintele meu. Şi mi se întâmpla că, după 
ce mâncam noi, ridicându-mă de la masă, furam câte 
un posmag, îndemnat de diavolul, şi-l mâncam fără şti- 
rea bătrânului. Deci stăruind eu aşa o bucată de vreme, 
am fost biruit de acest obicei şi nu-i mai puteam sta 
impotrivă. Cugetul mă mustra, dar bătrânului mi-era 
rușine să-i spun. S-a intâmplat însă, prin purtarea de 
grijă a lubitorului de oameni Dumnezeu, de-au venit 
nişte fraţi la bătrânul, pentru folos duhovnicesc. Aceş- 
tia l-au întrebat despre gândurile lor. Şi a răspuns bătrâ- 
nul: "Nimic nu vatămă pe monahi şi nu bucură pe draci 
mai tare ca ascunderea gândurilor de către Părinţii cei 
duhovniceşti". Le-a vorbit apoi şi despre înfrânare. Spu- 
nându-le el acestea, mi-am venit în sine-mi şi, gândin- 
du-mă că Dumnezeu a descoperit bătrânului greşalele 
mele, m-am umilit şi am inceput a plânge. Am scos 
apoi din sân posmagul, pe care-l furam după obiceiul 
meu cel rău, și, aruncându-mă la pământ, am cerut 

iertare pentru cele trecute şi rugăciune de întărire pen- 
tru cele ce vor veni. Atunci a zis bătrânul: 'O, fiule, te-a 
izbăvit, chiar tăcând eu, mărturisirea ta. Spunând gre- 
şala ta, ai junghiat pe dracul care te rănea prin tă- 
cere. Până acum l-ai făcut să te stăpânească, fiindcă 
nu i-ai grăit împotrivă şi nu l-ai scos la arătare. De acum 
nu va mai avea loc întru tine, căci l-ai scos din inima 
ta la arătare'. Şi nu isprăvi bătrânul vorba şi, iată, lucra- 
rea diavolească se arătă ca o pară de foc ieşind afară 
din sânul meu, iar chilia se umplu de putoare, cât so- 
coteau fraţii aceia că s-a aprins pucioasă multă. Deci 
a zis atunci bătrânul: "lată, prin semnul ce s-a făcut, 
Domnul a dat adeverire cuvintelor mele şi slobozirii 
tale". Aşa a ieşit de la mine, prin mărturisire, patima lă- 
comiei pântecelui şi lucrarea diavolească, încât nici în 
minte nu-mi mai venea acest fel de poftă'. Iată dar că 
şi din cele zise de Avva Serapion ne învăţăm că atunci 
ne vom învrednici de darul adevăratei deosebiri, când 
vom crede nu părerii noastre, ci învăţăturii Părinților. 
Căci prin nicio altă greşală nu duce diavolul pe mo- 
nah mai ușor în prăpastie, ca prin aceea că-l induplecă 
să lepede sfaturile Părinților şi să urmeze judecății şi 
voii sale. Trebuie să luăm pildă şi de la meşteşugurile 
şi ştiinţele omeneşti. Dacă acestea, pe care le pipăim cu 
mâinile şi le vedem cu ochii ori le auzim cu urechile, 
nu le putem învăța de la noi, ci avem lipsă de cineva 
care să ne înveţe şi să ne îndrepteze bine, cum n-ar fi 
nebunie să credem că arta duhovnicească, cea mai 
grea dintre toate meşteşugurile, să nu aibă trebuinţă 
de învățător? Mai ales că ea este ascunsă şi nevăzută 
şi numai de inima curată poate fi văzută. lar neizbuti- 
rea in această artă nu aduce numai pagubă vremelnică, 
ci pierderea şi moartea veşnică a sufletului". 

A zis apoi Gherman: "Adeseori unii Părinţi, ascultând 
gândurile fraţilor, nu numai că nu i-au tămăduit, dar i-au 
şi osândit şi i-au dus la deznădejde. Aceasta a făcut pe 
mulţi să se rușineze de mărturisire şi să se acopere cu 
un văl de evlavie mincinoasă. Noi înşine am cunoscut 
o întâmplare ca aceasta în părţile Siriei. Căci un frate 
oarecare şi-a mărturisit gândurile sale cu toată curăția 
şi cu toată sinceritatea unuia dintre bătrânii de acolo, 
dezvelindu-i fără sfială cele ascunse ale inimii. lar acela, 
cum a auzit, a şi început să se mânie şi să se oţărască 
asupra fratelui, ocărându-l pentru astfel de gânduri rele, 
incât mulţi auzind de aceasta s-au ruşinat să-şi mai 
mărturisească gândurile lor bătrânilor". 

A răspuns Avva Moise: 'Este bine, precum am zis 
mai înainte, să nu ascunzi gândurile tale de către Pă- 
rinţi. Dar să nu le destăinui oricui ţi-ar ieşi în cale, ci să 
le vesteşti bătrânilor duhovniceşti care au darul deo- 
sebirii, şi nu celor ce nu-s decât albiţi de vreme. Căci 
mulţi, uitându-se la vârstă, şi-au mărturisit gândurile 
lor, dar, în loc să primească tămăduire, au căzut în dez- 
nădejde pentru neiscusinţa bătrânilor. Era un frate oa- 
recare foarte sârguincios. Acesta fiind tare supărat de 
dracul curviei, a mers la un bătrân şi i-a mărturisit gân- 
durile sale. lar acela, fiind neiscusit, după ce l-a ascul- 
tat, s-a mâniat şi i-a zis că este ticălos şi nevrednic de 
cinul călugăresc, căci a primit astfel de gânduri. Auzind 
acestea, fratele a căzut în deznădejde şi, părăsindu-şi 
locul său, se întorcea la lume. Pe cale, din orânduire 
dumnezeiască, s-a întâlnit cu Avva Apollo, cel mai în- 
cercat dintre bătrâni, care, văzându-l abătut şi foarte 
posomorât, l-a întrebat zicând: 'Fiule, din ce pricină 
eşti aşa de mâhnit?'. Acesta la început, pentru multa 
mâhnire, nu i-a răspuns bătrânului nimic; mai pe urmă, 

mult rugându-l bătrânul, a spus ale sale, zicând: 'Fiind- 
că adesea mă supără gândurile, m-am dus şi m-am 
mărturisit la bătrânul cutare, iar după cuvântul lui nu 
mai am nădejde de mântuire și, fiind deznădăjduit, mă 
duc la lume'. Auzind acestea, Avva Apollo îl mângâie 
pe fratele și-l sfătui mult, zicând: 'Nu te mira, fiule, şi 
nu deznădăjdui de tine, că eu mă aflu în vârsta cărun- 
teţilor şi, cu toate acestea, foarte mult sunt supărat de 
asemenea gânduri. Deci nu te descuraja pentru aceas- 
tă căldură, care nu se tămăduieşte atât prin silinţă ome- 
nească, cât prin iubirea de oameni a lui Dumnezeu. 
Dăruieşte-mi numai ziua ta de astăzi, şi intoarce-te la 
chilia ta". Şi a făcut fratele aşa. lar Avva Apollo, după 
ce s-a despărţit de el, a mers la chilia bătrânului care 
deznădăjduise pe fratele. Şi stând afară, s-a rugat lui 
Dumnezeu cu lacrimi, zicând: "Doamne, Cela ce laşi să 
vie ispite pentru folos, întoarce războiul fratelui asupra 
bătrânului acestuia, ca prin cercare să înveţe la bătrâ- 
neţile sale ceea ce în lungă vreme n-a învăţat, anume 
să pătimească împreună cu cei ispitiţi'. lar după ce a 
sfârşit rugăciunea, văzu îndată un arap stând aproape 
de chilie şi repezind săgeți asupra bătrânului, care, ră- 
nit fiind de acestea, începu să se învârtă incoace şi 
incolo, ca într-o beţie, până ce, nemaiputând suferi, a 
ieşit din chilie şi pe aceeași cale cu tânărul se întorcea 
la lume. Avva Apollo, înțelegând ceea ce s-a întâmplat, 
l-a întâmpinat zicând: "Unde te duci şi ce pricină te-a 
tulburat aşa de tare?'. lar bătrânul, simțind că sfântul 
cunoaşte ale sale, n-a zis nimic de ruşine. A zis însă 
Avva Apollo: "intoarce-te la chilia ta şi de aici înainte 
cunoaşte slăbiciunea ta şi să te socoteşti pe tine sau 
neştiut de diavolul, sau nebăgat în seamă de el, pentru 
că nu te-ai învrednicit de lupta cu el. Dar ce zic "lupta", 

când nici atacul lui de-o zi n-ai fost în stare să-l suporţi. 
lar aceasta ţi s-a întâmplat din pricină că, primind tu pe 
un tânăr luptat de vrăjmaşul, în loc să-l îmbărbătezi la 
luptă, l-ai adus la deznădejde, nebăgând în seamă po- 
runca aceea înțeleaptă, care zice: 'Scapă pe cei târâţi la 
moarte şi nu înceta să răscumperi pe cei duși la jun- 
ghiere" (Pr 24, 11); dar nici pilda Mântuitorului nostru, 
care zice: "Trestia zdrobită n-o frânge şi inul ce fumegă 
nu-l stinge" (Mt 12, 20). Căci nimeni n-ar putea răbda 
uneltirile vrăjmaşului, nici stinge înfierbântarea cea în- 
focată a firii de n-ar întări darul lui Dumnezeu slăbiciu- 
nea omenească. Deci, după ce s-a împlinit această 
lucrare mântuitoare pentru noi, să ne rugăm laolaltă 
lui Dumnezeu ca să înlăture biciul cel lăsat asupra ta. 
Căci El aduce suferinţa şi iarăşi tămăduieşte, răneşte 
şi cu mâinile Sale vindecă, smereşte și înaltă, omoară 
şi înviază, pogoară în iad şi ridică". Aceasta zicând şi 
rugându-se, îndată s-a izbăvit acela de războiul adus 
asupra lui. Apoi l-a sfătuit să ceară de la Dumnezeu să-i 
dea cuvânt de învăţătură, ca să ştie ce să grăiască la 
vremea cuvenită. 

Deci, din toate cele zise, să învăţăm că nu se află 
altă cale sigură de mântuire decât aceasta: Să mărtu- 
riseşti gândurile tale Părinților celor mai cu dreaptă so- 
coteală şi să te laşi îndrumat de ei spre virtute, şi nici- 
decum de gândul şi de părerea ta. Chiar de s-ar întâm- 
pla cuiva să nimerească vreun bătrân mai simplu sau 
mai puţin iscusit, pentru aceasta nu trebuie să oco- 
lească a-şi mărturisi gândurile sale Părinților celor mai 
iscusiţi şi să nesocotească predania strămoşilor. Căci 
şi aceștia nu din îndemnul lor, ci din al lui Dumnezeu 
și al Scripturilor insuflate au lăsat urmașilor sfatul ca 
să intrebe pe cei ce au înaintat mai mult ca ei. Putem 

să învăţăm aceasta şi din alte multe ce se cuprind în 
Scriptura cea de Dumnezeu insuflată, dar mai ales din 
istoria lui Samuel. Acesta fiind închinat de prunc de 
către mama sa lui Dumnezeu şi învrednicindu-se să-i 
vorbească Dumnezeu, n-a crezut totuşi gândului său, 
ci, fiind chemat o dată şi de două ori de Dumnezeu, a 
alergat la bătrânul Eli şi după povăţuirea acestuia şi-a 
tocmit felul cum trebuie să-l răspundă lui Dumnezeu 
(1 Rg 3, 1-14). Pe cel ce l-a găsit Dumnezeu vrednic de 
Sine, prin chemarea Sa voieşte să-l povăţuiască, prin 
indrumarea şi porunca bătrânului, ca prin aceasta să 
fie călăuzit spre smerenie. 

lar pe Pavel, chemându-l Hristos prin Sine însuşi şi 
vorbindu-i, deşi putea să-i deschidă ochii numaidecât 
şi să-l înveţe calea desăvârşirii, îl trimite la Anania şi-i 
poruncește să înveţe de la acela calea adevărului, zi- 
cându-i: "Scoală-te, intră în cetate şi acolo ţi se va spu- 
ne ce trebuie să faci" (FA 9, 6). Prin acestea ne învaţă 
să urmăm îndrumarea celor ce au călătorit inaintea 
noastră, ca nu cumva, înţelegându-se rău cele zise bine 
despre Pavel, să-l ia urmaşii pildă de îndrăzneală, vrând 
fiecare să fie îndrumat la adevăr de Însuşi Dumnezeu, 
ca şi Pavel, şi nu prin povăţuirea Părinților. Că acestea 
sunt așa, putem afla nu numai din cele zise, ci şi din 
cele ce le-a arătat Apostolul prin fapte, după cum în- 
suşi scrie: "M-am suit la lerusalim să văd pe Petru şi pe 
lacob şi le-am arătat Evanghelia pe care o propovădu- 
iesc, ca nu cumva să alerg, sau să fi alergat în deşert! 
(Ga 2, 2). Şi a făcut aceasta, măcar că era însoţit de 
darul Sfântului Duh prin puterea semnelor ce le făcea. 
Cine va fi, aşadar, atât de mândru şi plin de sine, încât 
să-şi rânduiască vieţuirea după părerea şi judecata sa, 
când vasul alegerii mărturiseşte că are trebuinţă de 

sfatul Apostolilor celor mai înainte de el? Se vede lă- 
murit şi din acestea că Domnul nu descoperă nimănui 
calea desăvârşirii, decât acelora ce sunt îndrumați pe 
dânsa de Părinţii cei duhovnicești, precum zice şi Proo- 
rocul: "Întreabă pe părintele tău, şi-ţi va vesti ţie, pe 
cei mai bătrâni ca tine, şi-ţi vor spune". 

Suntem datori deci să dobândim cu toată puterea 
şi cu toată sârguinţa noastră darul deosebirii, care ne 
va putea păzi nevătămaţi de întinderea peste măsură 
spre amândouă părţile. Căci despre amândouă zic Pă- 
rinţii că sunt la fel de vătămătoare: atât întinderea pes- 
te măsură a postului, cât şi săturarea pântecelui; atât 
privegherea peste măsură, cât şi săturarea de somn; 
şi, la fel, toate trecerile peste măsură. Am cunoscut pe 
unii care n-au fost biruiţi de îmbuibarea pântecelui, dar 
au fost doborâţi de postirea cea peste măsură; şi s-au 
rostogolit spre aceeaşi patimă a îmbuibării pântecelui 
din slăbirea ce le-a venit de pe urma postirii fără măsură. 
Îmi aduc aminte că şi eu am pătimit una ca aceasta. 
Aşa de mult mă înfrânam, încât uitam de trebuinţa hra- 
nei până şi două şi trei zile, şi nicidecum n-aş fi dorit 
hrană de nu m-ar fi indemnat alţii să mănânc. Şi, iarăşi, 
din uneltirea diavolului aşa fugise somnul de la ochii 
mei, încât foarte multe nopţi de-a rândul rămâneam 
neadormit şi rugam pe Dumnezeu să-mi facă parte şi 
mie de puţin somn. Mai greu m-am primejduit din pri- 
cina nemâncării şi a privegherii fără măsură decât din 
pricina îmbuibării pântecelui şi a somnului mult'. 

Cu aşa de minunate învățături ne-a înveselit inima 
Sfântul Moise, încât noi, folosindu-ne, nu ştiam cum 
să preamărim pe Domnul, Care dă atâta înţelepciune 
celor ce se tem de Dânsul. 

Lui I se cuvin stăpânirea şi cinstea, în veci. Amin. 


NIL ASCETUL 


Viaţa şi scrierile lui Nil Ascetul 


Sub numele lui Nil tradiţia ne-a lăsat o mulţime de 
scrieri duhovniceşti, care cu siguranţă sunt de la mai 
mulţi autori. De pildă, autorul colecţiei de Scrisori în 
patru cărţi! pare să fie deosebit de autorul celor şap- 
te Povestiri?Z, care descriu omorârea călugărilor de la 
muntele Sinai din prilejul unei năvăliri a barbarilor în 
acel loc sfânt. Scrisorile mărturisesc că sunt alcătuite 
de un egumen al unei mănăstiri de lângă sau din An- 
cyra (Ancara de azi). lar în Povestiri ni se înfăţişează ca 
povestitor un bătrân pustnic, care a părăsit de dragul lui 
Dumnezeu toate şi s-a retras, împreună cu fiul său, Teo- 
dul, în muntele Sinai, ducând viaţă de pustnic. Acolo 
s-a întâmplat după câtăva vreme incursiunea barba- 
rilor şi omorârea multor monahi, prilej din care Teodul 
a fost luat în robie, iar bătrânul său tată a scăpat cu 
fuga. Însă Teodul a reuşit să scape din robie şi să-şi în- 
tâlnească tatăl. 

Deşi bătrânul din aceste Povestiri nu-şi dă numele, 
el a fost socotit una cu Nil, căruia i s-a alcătuit astfel 
ușor o biografie pe baza datelor din Povestiri şi i s-au 
atribuit şi Scrisorile, şi toate celelalte scrieri ce sunt 


61. Epistole; Migne P. G. 79, 81-581. 

62. Narrationes; P. G. 79, 589-694. La acest rezultat a ajuns 
K. Heussi în cercetările sale, aşternute în mai multe scrieri, dintre 
care amintim: "Untersuchungen zu Nilus dem Aszeten', în Texte 
und Untersuchungen zur Geschichte der altchristlichen Literatur, 
42, 2, Leipzig, 1917. 

păstrate sub numele lui. În Sinaxarul din Constantino- 
pol din veacul al 10-lea65 şi la istoricul Nichifor Calist 
din veacul al 14-lea5%, această biografie are următoa- 
rea formă: "Nil, născut dintr-o familie de neam ales din 
Constantinopol, deţinea pe timpul împăratului Teodo- 
sie (379-395) înalta slujbă de prefect al Capitalei. El 
trăia într-o căsătorie fericită, având un fiu şi o fiică. 
Din dragoste de Dumnezeu a părăsit viaţa sa fericită în 
această lume şi s-a retras cu fiul său, Teodul, la Sinai, 
în vreme ce soţia lui s-a retras cu fiica ei în pustia Egip- 
tului. Hoardele barbare au scăldat într-o baie de sânge 
muntele Sinai. Nil a scăpat prin fugă, Teodul a fost luat 
în prinsoare. Reuşi însă curând să scape și să-şi afle 
tatăl pierdut. Episcopul de Elusa, la graniţa dintre Ara- 
bia şi Palestina, sfinţi întru preot atât pe tată, cât şi pe 
fiu. Restul vieţii îl petrecu Nil iarăşi în muntele Sinai". 

Dar datele acestea, luate în cea mai mare parte din 
Povestiri, nu se potrivesc cu autorul Scrisorilor, care se 
pare că a alcătuit cele mai multe din scrierile cunos- 
cute sub numele lui Nil. Acesta, după ce s-a făcut mo- 
nah, a trăit, dacă nu tot timpul, cel puţin timp îndelun- 
gat la Ancyra, în Galatia. El n-a fost pustnic, ci monah 
chinovit şi egumen de mănăstire. În Scrisori el se înfă- 
ţişează statornic ca învăţător al monahilor tineri. El 
cere mereu ca monahul să rupă toate legăturile care-l 
leagă de rudenii, ceea ce nu se potriveşte cu bătrânul 
de la Sinai, atât de legat de fiul său. Astfel, numele de 
"Nil Sinaitul", folosit în timpul mai nou tot mai mult, nu 


63. Sinaxarul acesta este editat de H. Delehaye în Propylaeum 
ad Acta SS. Novembris, Bruxelles, 1902, p. 217. 

64. Nicephorus Callistus, Historia Ecclesiastica, 14, 54, la 
Migne, P. G. 146, 1256. 

pare a fi potrivit pentru autorul nostru. Mai potrivit e 
numele mai vechi, de 'Nil din Ancyra', sau 'Nil Asce- 
tul". Lipseşte orice ştire că acest Nil ar fi fost vreodată 
la Sinai. El se bucura pe la sfârşitul veacului al 4-lea 
de o autoritate mare. Din corespondenţa sa aflăm că 
conducătorul goților, Gainas, care a murit probabil la 
23 decembrie 400, intrase în tratative teologico-dog- 
matice cu Nil. La cererea împăratului Arcadie, de a se 
ruga pentru Constantinopol cel greu încercat 'de cu- 
tremure dese şi de foc ceresc', Nil îi răspunde, într-o 
scrisoare de la anul 407, că nu-i poate împlini dorinţa 
pentru că aceste bătăi vin din pricina că 'a fost exilat 
stâlpul Bisericii, lumina adevărului, trâmbiţa lui Hristos, 
preafericitul episcop loan'65. Faptul acesta şi folosirea 
scrierilor Sfântului loan Gură de Aur arată că Nil a fost 
un mare admirator al aceluia. Din alte scrisori se vede 
că Nil a apucat şi vremea disputelor nestoriene, repre- 
zentând învăţătura cea dreaptă a Bisericii. Întrucât pare 
să fi trăit până la o vârstă înaintată, a putut vieţui până 
pe vremea Sinodului de la Efes (431). 

Scrierile care aparţin în chip aproape sigur lui Nil 
Ascetul sunt următoarele: 

1. Colecţia amintită de Scrisori, împărţită în patru 
cărţi. Din cele 1061 de scrisori, unele au rezultat din 
imbucătăţirea unor epistole mai mari sau din închega- 
rea la un loc a unora mai mici; altele ni se înfăţişează 
intr-o formă ciuntită; unele, iarăşi, sunt dublete aproa- 
pe literale ale altor scrisori, sau extrase din anumite 
scrieri ale lui Nil sau ale altor scriitori, mai ales ale Sfân- 
tului loan Gură de Aur. Dar abstrăgând de aceste ope- 
raţii, pe care le-au putut săvârşi copiştii cei mai vechi 


65. Epistola Il, 225; Migne P. G. 79, 336. 

sau, în parte, chiar Nil, corpul Scrisorilor reprezintă o 
unitate şi vine în general de la acelaşi egumen din An- 
cyra. Este o corespondenţă de duhovnic, care se adre- 
sează unor persoane din toate straturile sociale, dar 
mai ales călugărilor şi preoţilor, înfăţişându-le idealul 
vieţii desăvârşite, care se ajunge prin modelarea trep- 
tată a eului propriu după chipul lui lisus Hristos, Că- 
ruia nu trebuie să-l fim numai învăţăcei, ci şi imitatori. 
În acest scop se cere o biruinţă asupra patimilor trupu- 
lui, o întoarcere a sufletului în lăuntrul său pentru gă- 
sirea liniștii şi a stării de nepătimire, condiţia neapărată 
pentru unirea cu Dumnezeu prin contemplare. Harisma 
nepătimirii depline nu se poate câştiga însă în viaţa 
pământească. Pentru a ajunge la nepătimire se cere o 
luptă îndelungată şi necurmată, dar ea se capătă nu- 
mai prin darul lui Dumnezeu. Lupta continuă e nece- 
sară şi din motivul că omul cât trăieşte poate oricând 
să cadă iarăşi în starea pătimaşă. Dar asceza nu e un 
scop în sine, ci numai un mijloc pentru a scăpa de pa- 
timi, a ajunge adică la nepătimire (&n&Vea). În Scrisori, 
ca în toate scrierile sale, Nil se dovedeşte un mare ma- 
estru în tâlcuirea alegorică a Sfintei Scripturi, îndeo- 
sebi a Testamentului Vechi. 

2. Tot al lui Nil este Cuvântul ascetic66, în care sunt 
multe texte paralele cu cele din scrisori. El a fost adre- 
sat unor călugări chinoviţi, cu viaţă moleşită, pe la anul 
425. În această scriere Nil începe prin a arăta ce este 
monahismul, această adevărată filosofie a vieţii, lăsată 
nouă de Hristos şi practicată într-un chip înălţător de 


66. Ed. în Migne, P. G. 79, 720-809 (Tractatus de monastica 
exercitatione) şi în Filocalia greacă (Atena, 1893) vol. |, p. 111- 
139. Textul din Filocalie nu e împărțit în capitole, ca cel din P. G. 

înaintași (cap. 1-5). Descrie apoi decăderea lui prin pre- 
ocuparea de cele materiale şi combate cu tărie aceas- 
tă tendinţă (cap. 6-19). O mare parte din scriere se 
ocupă cu datoriile egumenilor şi cu însuşirile lor (cap. 
20-44). Deosebit de frumoasă e partea în care arată 
temeiurile pentru care cei ce au îmbrăţişat viaţa mo- 
nahală nu trebuie să mai păstreze nicio legătură cu lu- 
mea (cap. 45-75). Folosind ideea lui Aristotel, încetă- 
ţenită în asceza creștină de Evagrie, că orice lucru vă- 
zut, orice idee cunoscută dă o anumită formă minţii, 
Nil spune că monahii, despărţindu-se de lume, au ho- 
tărât să şteargă din mintea lor toate formele lucrurilor 
care stârnesc în ei patimile. Dar dacă revin la aminti- 
rea acelor lucruri, sau la griji asemenea celor din lume, 
continuă a se vărsa în ei râul formelor care le anga- 
jează sufletul în cele de jos. "De vor intra alte şi alte 
forme, nu va putea şterge (monahul) nici pe cele de 
mai înainte, cugetarea fiind ocupată cu cele ce vin. Prin 
aceasta osteneala pentru a tăia patimile se face în chip 
necesar mai grea, acestea căpătând putere din creş- 
terea lor treptată şi acoperind puterea de străvedere a 
sufletului cu închipuirile care se adaugă mereu, ase- 
menea unui râu în curgerea necontenită. Cei ce vor să 
vadă uscată albia râului, rămânând în ea doar câteva 
lucruri vrednice de cunoscut, nu folosesc nimic scoțând 
apa din locul în care cred că se află ceea ce caută, apa 
care curge de din sus umplând îndată locul golit. Dar 
de vor opri cursul de mai în sus, li se va arăta pămân- 
tul fără osteneală, apa rămasă ducându-se la vale de 
la sine şi lăsându-le pământul uscat pentru a afla cele 
dorite. Tot aşa, este uşor a goli formele care dau naş- 
tere patimilor, când simţurile nu mai aduc pe cele din 

afară. Dar când acestea trimit înăuntru ca un torent 
chipurile supuse simţurilor, nu este numai greu, ci cu 
totul cu neputinţă a curăţi mintea de o asemenea inun- 
daţie' (cap. 48; P. G. 79, 777-780). Nil nu urmăreşte 
în scrisul lui sufletul până la întâlnirea pozitivă cu Dum- 
nezeu. Dar descrie toate treptele până în preajma aces- 
tei întâlniri, dintre care cea mai înaltă este curățirea 
completă a lui de orice formă, pentru ca, dezmărginit 
de orice contur, să poată primi pe Cel nemărginit. Nil 
descrie toată desfăşurarea efortului negativ al sufletu- 
lui, adică asceza propriu-zisă, ca să se oprească la punc- 
tul unde asceza trece în mistică, efortul negativ în trăi- 
rea tainicei prezenţe pozitive a lui Dumnezeu. 

Dar Aristotel spusese că mintea nu numai că pri- 
mește întipăririle chipurilor exterioare, ci şi dă formă 
lucrurilor văzute și cunoscute”. Nil încetățeneşte în 
asceza creștină și această idee. S-ar părea că avem aici 
o contrazicere. Dacă lucrurile dau forma lor minţii, 
cum mai dă şi sufletul o formă lucrurilor? 

Aici intervine puterea patimilor, de care ţinând sea- 
ma aceşti scriitori creştini dau teoriei lui Aristotel un 
aspect nou şi un plus de evidenţă. Lucrurile dau minţii 
forma lor nu numai întrucât mintea se strânge după 
fiecare, cum se strânge un elastic după forma lucrului 
pe care îl cuprinde, ci şi întrucât orice lucru privit face 
să se adauge la cunoaştere o poftă, o dorinţă, o patimă 
după el. Şi, odată ce mintea este invadată de o anumi- 
tă patimă, sau de mai multe, care stăpânesc în ea sta- 
tornic, toate lucrurile pe care mintea le priveşte după 

67. A se vedea o analiză a acestor idei ale lui Aristotel la: 


Laberthoniere, Esquisse d'une philosophie personnaliste, Vrin, 
Paris, 1942. 

aceea sunt văzute prin prisma acelei patimi, a acelui 
interes. Dacă, aşadar, patima este aceea care face min- 
tea să dea lucrurilor create anumite forme, lipsa pati- 
mii nu va mai lega mintea de lucruri sau, în orice caz, 
o va face să le acorde o privire 'simplă', cum spune 
Evagrie şi apoi Sfântul Maxim Mărturisitorul, care nu o 
împiedică de-a vedea pe Dumnezeu, ci tocmai o ajută. 
Privirea 'simplă' a lucrurilor, privirea lor ca făpturi sim- 
ple ale lui Dumnezeu nu fereşte mintea numai de înţe- 
penirea ei în forme învârtoşate, primite de la lucruri, ci 
şi de popularea spaţiului din jur cu asemenea forme, 
aşadar de amândouă piedicile care stau în calea vede- 
rii lui Dumnezeu Cel nemărginit, Cel dincolo de forme. 
Mintea îşi păstrează vioiciunea, elasticitatea ei, putând 
trece uşor de la privirea lucrurilor mărginite la contem- 
plarea lui Dumnezeu Cel nemărginit. Nu mai e patima 
cu rostul ei de clei intre minte şi lucruri, cu rostul ei 
de anchilozare a minţii în forme mărginite şi de închi- 
dere a ei intr-o lume de forme mărginite. Să observăm 
că "forma" dată de minte lucrurilor le împrumută tot- 
odată o consistenţă pe care lucrurile nu o au în ele în- 
sele. lată cum prezintă Nil Ascetul acest rol al patimi- 
lor: "Sufletul, care se odihneşte de mulţi ani între lu- 
crurile vieţii, şade lângă idoli, care prin ei sunt fără 
formă, dar primesc forma de la meşteşugul omenesc. 
Căci oare nu e un lucru fără formă bogăţia şi slava şi 
celelalte lucruri ale vieţii, care nu au în ele nimic sta- 
tornic şi hotărât, ci, simulând adevărul printr-o asemă- 
nare uşor de întocmit, primesc de fiecare dată alte şi 
alte schimbări? Formă le dăm noi când, prin gânduri 
omeneşti, născocim închipuirea unui folos lucrurilor 
care nu slujesc spre nimic. Căci, când lărgim necesita- 

tea strictă a trupului într-un lux fără rost pregătind mân- 
carea cu nenumărate bunătăţi, şi pe urmă, învinuiți de 
această deşertăciune, ca unii ce am urcat în deşert la 
consumaţii desfătătoare o trebuinţă ce putea fi împli- 
nită cu puţin, făurim apărări ca pentru lucruri ce eram 
datori să le facem, ce facem altceva decât să ne silim 
să dăm formă materiilor fără formă?" (cap. 54-55; P. G. 
79, 785-788). 

Dintr-un alt punct de vedere, dorinţele, patimile și 
peste tot legătura cu lucrurile lumii sunt asemănate de 
Nil cu nişte veştminte de care omul poate fi prins în 
lupta cu puterile contrare, sau care îl pot impiedica în 
alergarea sa spre desăvârşire. De aceea, omul care s-a 
dezbrăcat de patimi e asemenea unuia care luptă gol 
in arenă, şi adversarul nu are de ce să-l mai prindă. 
Asemănarea aceasta o desfășoară Nil Ascetul pornind 
de la întâmplarea dintre soţia lui Putifar şi losif care, 
prins de veştminte de către aceea, şi le lasă în mâinile 
ei şi fuge: 'Veştmintele sunt lucrurile trupeşti prin care, 
prinzând plăcerea pe cineva, îl atrage la ea, şi cel ce 
le ţine pe sine va fi trântit la pământ în lupta cu cei ce 
le-au dezbrăcat. Astfel, luptătorul pentru neprihănire, 
când s-a văzut pe sine tras cu sila spre plăcere şi spre 
unirea împreunării, apucat de ceea ce era mai trebu- 
incios trupului (adică de veştmânt), învățând că trebuia 
să se afle gol în casă cu stăpâna care poate să-l biruie 
cu sila, părăsindu-şi veştmintele a fugit şi a ieșit afară, 
umblând, ca în Rai, gol în virtutea lui, asemenea omu- 
lui dintâi care primise de la Dumnezeu ca pe o cinste 
deosebită dezbrăcarea, până ce prin neascultare a 
ajuns la trebuinţa hainelor. Căci până ce se lupta cu 
vrăjmaşii, care îl sfătuiau să calce porunca lui Dum- 


VIAŢA ŞI SCRIERILE LUI NIL ASCETUL 185 


nezeu, stătea gol în arenă ca un luptător, dar după ce 
a fost biruit şi scos afară din luptă, s-a îmbrăcat după 
cum se cuvenea, lepădând dezbrăcarea deodată cu de- 
prinderea de luptător' (cap. 65; P. G. 79, 788). Că în 
asemănarea aceasta se cuprinde mult adevăr psiho- 
logic ne dovedeşte faptul că ea a fost reluată în timpul 
mai nou şi întemeiată printr-o puternică analiză exis- 
tenţială a omului de către L. Binswanger, fără să ştie de 
Nil Ascetul68. Orice parte, însuşire sau slăbiciune prin 
care un om poate fi prins de alt om sau de un lucru 
oarecare e asemănată de Binswanger cu un mâner, iar 
mijlocul prin care poate fi prins, cu o mână. Poţi prin- 
de pe cineva spiritual prin urechea sa, impresionându-l 
prin ceea ce îi spui, prin cuvântul ce şi-l dă, făcându-l 
responsabil de păzirea lui, sau prin nume, strigându-l. 
Prinderea cuiva prin pasiuni o numeşte Binswanger "prin- 
derea prin locurile slabe'. Restrângându-ne la această 
grupă de 'locuri slabe', care denotă într-adevăr slăbi- 
ciunea omului, am putea spune, în termeni creştini, 
că mânerele prin care poate fi prins cineva sunt pati- 
mile sau dorinţele, iar mâna care îl poate prinde este 
ispita09. De pildă, iubirea de slavă deșartă este un 
mâner care poate fi prins prin linguşire, lăcomia pân- 
tecelui, un mâner care poate fi prins prin arătarea unor 
mâncări gustoase, înclinația spre desfrânare, prin faţa 
unei femei frumoase. Şi nu numai o parte din om e 


68. Grundformen und Erkenntnis menschlichen Daseins, 
Zurich, Max Niehans Verlag, 1942, p. 266-375. 

69. Asemănarea aceasta e intuită şi în expresia curent româ- 
nească "trebuie să ştii de unde să-l iei pe cutare". Şi unii caută să 
se iniţieze temeinic în această artă păcătoasă, pe care o inteme- 
lază, zice-se, pe o serioasă cunoaştere a oamenilor. 

prinsă prin acea patimă, ci tot omul. Întreg omul de- 
vine un sclav purtat de belciugul patimii de către cel 
ce ştie să-l prindă de ea. 

Deci, foarte potrivit e considerat omul care nu poa- 
te fi prins de nicio patimă, ca un om gol, care lunecă 
de sub orice voinţă de a-l prinde, de a-l aservi, cum zice 
Nil, sau ca un om care nu prezintă niciun mâner, niciun 
belciug de care să poată fi prins, cum zice Binswanger. 

3. Către Magna, diaconeasă din Ancyra, despre să- 
răcia de bunăvoie70, scrisă după 426 sau 427, la scur- 
tă vreme după Cuvântul ascetic, pe care îl pomeneşte. 
Din indicaţiile ce le dă autorul despre sine, el pare că 
trăieşte în Ancyra, și adresata, la fel. De aici se vede 
că este unul şi acelaşi cu autorul epistolelor. Ca şi în 
Cuvântul ascetic, Nil blamează şi în această scriere 
tendinţa mănăstirilor de-a strânge averi şi cerşetoria 
călugărilor prin oraşe, purtaţi de pofta după bunuri lu- 
meşti. După Nil sunt trei feluri de sărăcii: sărăcia cea 
mai înaltă, cea a sfinţilor şi a protopărinţilor dinainte de 
cădere, care lasă sufletul să se dedice cu desăvârşire 
lui Dumnezeu; sărăcia mijlocie, care îngăduie, într-o 
măsură redusă, şi grija de trup; şi sărăcia cea mai de 
jos, care leagă sufletul cu totul de cele pământeşti. Nil 
îndeamnă pe călugări la sărăcia mijlocie şi osândeşte 
sărăcia cea mai de jos ca pe o cădere de la idealul mo- 
nahismului. 

4. Cuvântare la moartea lui Albian7!. Albian a fost, 
se pare, monah într-o mănăstire din Ancyra. Însufleţit 

70. Migne P. G. 79, 967-1060: Ad Magnam, diaconissam An- 


cyrae, de voluntaria paupertate. 
71. In Albianum oratio, Migne P. G. 79, 695-712. 

de râvnă sfântă, s-a dus să viziteze locurile sfinte din 
Palestina, iar de acolo s-a retras în pustia nitrică din 
Egipt, unde a şi murit. 

5. Tratatul despre folosul ce-l au monahii petre- 
când departe de oraşe, în pustie72. În el se arată că 
petrecerea în singurătate apără pe monah de imprăş- 
tierea minţii şi de ispite şi îl fereşte de dorinţa după 
slava deşartă, care strică până și faptele bune şi este 
greu de ocolit în mijlocul oamenilor. Conţinutul acestei 
mici scrieri consună în general cu ideile din Cuvântul 
ascetic şi Sărăcia de bunăvoie. 

6. Tratatul despre cele opt duhuri ale răutăţii”3. Cu 
aceste opt patimi s-au mai ocupat şi Evagrie, şi Casian 
în scrieri de ale lor. O cercetare paralelă întreprinsă de 
Fr. Degenhart74 a arătat că fiecare din cei trei autori a 
descris aceste patimi independent?/5. 


72. De monachorum praestantia, Migne P. G. 79, 1061-1095. 

73. Tractatus de octo spiritibus malitiae; Ilep tV KTO 
nvevuátov ts novnptac, în Migne P. G. 79, 1146-1164. 

74. Fr. Degenhart, Der heilige Nilus Sinaita, Munster, 1915, 
p. 174 ş.u. 

75. E de remarcat că atât scrierea lui Evagrie despre cele opt 
patimi, cât şi o prelucrare a unui extras din scrierea lui Casian 
sunt editate în acelaşi tom din Migne, sub numele lui Nil. Lucra- 
rea lui Evagrie, intitulată De diversis malignis cogitationibus, în 
P. G. 79, 1199-1234 (vezi traducerea ei în această carte, între 
scrierile lui Evagrie: Capete despre deosebirea patimilor şi a gân- 
durilor), iar prelucrarea extrasului din Casian (extras de ase- 
menea tradus în această carte), în P. G. 79, 1435-1472, sub titlul 
De octo vitiosis cogitationibus. Prelucrarea aceasta din urmă, 
publicată în Migne, are, după fiecare descriere a unei patimi, câte 
o colecţie de sentinţe din Evagrie și Nil (din Tractatus de octo spi- 
ritibus malitiae). 

Din celelalte scrieri cunoscute sub numele lui Nil, 
de unele nu e sigur că sunt ale lui, iar de altele pare 
sigur că nu-i aparţin/6. 

Din scrisul său, Nil se dovedeşte a fi fost "un im- 
punător chip de duhovnic al timpurilor de aur ale creş- 
tinismului: tare în Scripturi, destoinic la cuvânt, de un 
temperament vioi şi, după împrejurări, plin de aspri- 
me, dar apoi iarăşi bun şi blând, şi plângând cu cei ce 
plâng, sătul de lume, dar cunoscător al lumii, un om 
care îşi urma drumul său cu ochi deschişi, ştiind să că- 
lăuzească în chip sigur și pe alţii'77. 


76. Ale lui Nil nu sunt, afară de cele două de la nota ante- 
rioară, încă: 

3. Cuvânt despre rugăciune, P. G. 79, 1165-1200. Filocalia 
greacă o dă tot sub numele lui Nil. În traducere am pus-o între 
scrierile lui Evagrie, căruia se pare că îi aparţine. 

4. Tratatul către monahul Evloghie (P. G. 79, 1093-1140) 
este de asemenea al lui Evagrie. 

5. Tratatul către monahul Agatie sau Peristeria (P. G. 79, 
812-968) pare a fi scris în Alexandria pe la mijlocul veacului al 5-lea. 

Despre celelalte scrieri mai puţin importante, care nu sunt 
ale lui Nil sau nu se ştie de sunt ale lui, a se vedea la O. Barden- 
hewer, op. cit., vol. IV, ed. II, p. 161-178. De altfel, toate aceste 
însemnări biografice şi bibliografice despre Nil le-am cules de la 
Bardenhewer şi de la Viller-Rahner, op. cit., p. 166-174. Iustin Moi- 
sescu (Ev&yprog ó Ilovrukoc, Atena, 1937, p. 95-98) socotește că 
nu sunt motive suficiente de a atribui lui Evagrie scrierea Cuvânt 
despre rugăciune şi Capete despre deosebirea patimilor şi a gân- 
durilor. lar Tratatul către Evloghie socoteşte că e sigur al lui Nil, 
pe baza lui Fr. Degenhart, op. cit. 

77. Aşa îl caracterizează O. Bardenhewer, op. cit., p. 165. 

Cuvânt ascetic foarte trebuincios şi folositor78 


f; Mhuri dintre elini şi nu puţini dintre iudei s-au 
indeletnicit cu filosofia. Dar numai ucenicii lui Hristos 
au râvnit adevărata înţelepciune; deoarece numai ei 
au avut ca învăţător Înţelepciunea însăși, Care le-a ară- 
tat cu fapta petrecerea potrivită unei astfel de îndelet- 
niciri. Cei dintâi, asemenea celor ce joacă pe scenă o 
dramă, s-au impodobit cu o mască străină, luând un 
nume gol, deoarece erau lipsiţi de adevărata filosofie. 
Ei îşi arătau filosofia în togă, în barbă şi în toiag. Îngri- 
jindu-se de trup, slujeau poftelor ca unor stăpâne, fiind 
robii stomacului şi primind plăcerile de sub pântece ca 
pe un lucru al firii. Erau supuşi mâniei şi alergau după 
slavă; şi se aruncau asupra meselor strălucite, lihniţi 
ca nişte căţei. Ei nu ştiau că filosoful trebuie să fie îna- 
inte de toate liber şi mai ales să ocolească de-a se face 
rob patimilor, iubitor de argint şi stricător de case. Căci 
faptul de a fi rob al oamenilor poate nu aduce nicio 
vătămare celui ce vieţuieşte cu dreptate; dar cel ce se 

78. În Migne, P. G. 79, 719-810, sub titlul Tractatus de mo- 


nastica exercitatione şi împărţit în 75 de capitole. In Filocalia 
greacă (Atena, 1893, vol. I, p. 111-139) nu are nicio împărţire. 

folosește de patimi, slujind plăcerilor ca unor stăpâne, 
își atrage ruşine şi batjocură multă. 

2. Au fost unii dintre ei care nu s-au îngrijit câtuşi 
de puţin de fapte, fălindu-se că se îndeletnicesc cu fi- 
losofia speculativă. Astfel, unii umblau cu capul prin 
nouri, alţii explicau lucruri ce nu se pot dovedi, făgă- 
duind că ştiu mărimea cerului, măsurile soarelui şi lu- 
crările stelelor. Uneori au încercat să grăiască şi de- 
spre Dumnezeu, până la Care nici adevărul nu poate 
ajunge, iar socotinţa omenească e primejdioasă. Dar 
toţi au trăit mai necinstit ca porcii ce se tăvălesc în mo- 
cirlă. lar dacă au fost şi unii care s-au îndeletnicit cu 
viaţa practică, aceştia s-au făcut şi mai răi decât aceia, 
vânzând ostenelile pentru slăviri şi laude. Căci de cele 
mai multe ori nu se osteneau netrebnicii pentru alt- 
ceva decât pentru fală și iubire de slavă, primind în 
schimbul unor astfel de osteneli o plată de nimic. Fiind- 
că a tăcea necontenit, a se hrăni cu iarbă, a-şi acoperi 
trupul cu haine zdrenţoase şi a vieţui închişi în butoi, 
fără a aştepta nicio răsplată după moarte, întrece ori- 
ce nebunie; precum nebunie este a primi răsplata pen- 
tru virtute în viaţa aceasta, şi a te lua la întrecere pen- 
tru cununi de aici, şi a purta o luptă necontenită, lipsi- 
tă de adevăratele cununi, şi osteneli care nu aduc mai 
mult decât sudoarea. 

3. lar câţi dintre iudei cinsteau această viaţă -— şi 
aceştia sunt nepoți ai lui lonadab - primindu-i pe toţi 
cei ce voiau să vieţuiască astfel, îi introduceau în ace- 
eaşi petrecere. Ei locuiau pururea în corturi, înfrânân- 
du-se de la vin şi de la toate câte ţin de vieţuirea mola- 
tică, ducând o viaţă sărăcăcioasă şi măsurată după 
trebuinţele neapărate ale trupului. Se îndeletniceau în 

schimb foarte mult cu deprinderile morale şi stăruiau 
mult în contemplaţie. De aceea se numeau şi esei, nu- 
mele arătându-i că sunt înţelepţi. Simplu spunând, ei 
îinfăptuiau scopul filosofiei lor întrucât faptele lor nu 
erau în contrazicere cu făgăduinţele. Dar care era folo- 
sul acestor lupte şi al nevoinţei lor ostenicioase, odată 
ce tăgăduiau pe Hristos, Orânduitorul luptei? Căci şi 
aceştia îşi pierdeau răsplata ostenelilor tăgăduind pe 
impărţitorul răsplăţilor şi al vieţii celei adevărate. De 
aceea, şi ei au căzut din filosofie. Căci filosofia este îm- 
preunarea bunelor moravuri cu cunoştinţa despre Cel 
ce este. Din aceasta însă au căzut şi iudeii şi elinii, res- 
pingând Înţelepciunea venită din cer şi încercând să 
filosofeze fără Hristos, Singurul care a arătat cu fapta 
şi cu cuvântul adevărata filosofie. 

4. Căci El a tăiat cel dintâi calea acesteia cu viaţa 
Sa, arătându-ne o vieţuire curată şi ţinându-Şi pururea 
sufletul mai presus de patimile trupeşti, iar mai pe urmă 
dispreţuindu-l şi pe acesta, când mântuirea oamenilor 
plănuită de El l-a cerut moartea. El a învăţat prin aces- 
tea că cel ce şi-a ales să filosofeze drept trebuie să le- 
pede toate cele plăcute ale vieţii şi să stăpânească cu 
putere peste osteneli şi patimi, dispreţuind trupul, ca 
să nu mai aibă nici sufletul în cinste (FA 20, 24), ci şi 
pe acesta să fie gata să-l dea când ar trebui să-l lepede 
pentru dovedirea virtuţii. lar această purtare preluând-o, 
au imitat-o Sfinţii Apostoli lepădându-se de viaţă înda- 
tă ce au fost chemaţi; şi părăsind ţară, neam şi tot ce 
aveau, s-au strămutat îndată la viaţa aspră şi osteni- 
toare, trecând prin toate greutăţile. Strâmtoraţi, necă- 
Jiti, prigoniţi, petrecând în sărăcie, lipsiţi şi de cele mai 
lrebuincioase ale vieţii, mai pe urmă au înfruntat chiar 

şi moartea, urmând întru toate Învăţătorului şi lăsân- 
du-ne prin viaţa lor chipul celei mai bune purtări (Evr 
11, 37). Dar deoarece creştinii, care toţi sunt datori 
să-și zugrăvească viaţa lor după acest chip, sau n-au 
vrut, sau au slăbit în voinţa de a-l imita, au rămas nu- 
mai puţini care au putut să se ridice mai presus de tul- 
burările lumești şi să fugă de zarva orașelor. Aceştia, 
ieşind afară din învălmăşeală, au îmbrăţişat viaţa sin- 
guratică, făcându-se icoana virtuţii apostolice. În loc de 
câștiguri, ei au ales sărăcia, pentru a nu fi împrăștiați; 
în loc de hrană măiestrit gătită, au prețuit mai mult pe 
cea simplă, din pricina răscolirii patimilor, împlinind 
trebuinţa trupului cu hrana întâmplătoare. Dispreţuind 
veștmintele moi şi peste trebuinţă ca pe o născocire a 
moleşirii omeneşti, s-au folosit de îmbrăcăminte sim- 
plă şi nebătătoare la ochi, atâta cât era de neapărată 
nevoie pentru trup. Socotind că e lucru neinţelept ca, 
părăsind grija celor cereşti, să-şi ocupe mintea cu cele 
de jos şi cu cele proprii dobitoacelor, n-au cunoscut lu- 
mea, fiind în afară de patimile omeneşti. Nu era între 
ei vreunul care să aibă mai multe decât altul, şi vreunul 
care să aibă mai puţin decât celălalt; vreunul care să 
judece, şi vreunul care să fie judecat. 

5. Căci fiecare avea ca judecător nepărtinitor con- 
Ştiinţa sa. Nu era unul bogat, iar altul sărac, nici nu se 
sfârşea unul de foame, ca altul să se spargă de sătul; 
căci dărnicia celor ce aveau de prisos împlinea trebu- 
inţa celor lipsiţi. Frau toţi deopotrivă şi aveau aceleaşi 
drepturi, cei mai de frunte amestecându-se de bună- 
voie cu cei mai smeriţi, şi în felul acesta fiind scoasă 
afară inegalitatea. Mai bine zis, nu erau nici atunci toţi 
deopotrivă, căci râvna celor ce se sileau să se sme- 

rească mai mult susţinea şi atunci inegalitatea, pre- 
cum o susţine acum nebunia celor ce se iau la intre- 
cere care să fie mai slăvit. Era scoasă afară pizma, era 
izqonită ponegrirea; fusese pusă pe fugă slava deşartă; 
era omorâtă mândria; erau împrăștiate toate pricinile 
de vrajbă. Căci erau morţi şi nesimţitori faţă de pati- 
mile cele mai putemice, neprimind nici în vis năluci- 
rile lor, pentru că dintru început s-au lepădat cu hotă- 
râre de amintirea lor, ridicându-se la această deprin- 
dere prin nevoinţa și stăruința de fiecare zi. Scurt vor- 
bind, erau sfeşnice ce luminau în întuneric, stele neră- 
tăcitoare, care străluceau în noaptea cea fără lumină 
a vieţii, faruri ale limanurilor, neclintite de furtună, ară- 
tând tuturor cu uşurinţă cum să scape nevătămaţi de 
năvala patimilor. 

6. Dar acea petrecere plină de osârdie şi vieţuirea 
lor cerească a pălit pe încetul, ca o icoană, din negrija 
celor ce au copiat-o în diferite vremuri, ajungând la cea 
mai de pe urmă neasemănare şi depărtându-se cu de- 
săvârşire de chipul cel dintâi. Căci cei ce ne-am răstig- 
nit lumii şi ne-am lepădat de viaţă și am încetat de a fi 
oameni, străduindu-ne de-a ne ridica la firea îngerilor, 
prin acelaşi chip al nepătimirii, am început să ne uităm 
iarăşi cu dor la cele din urmă, tulburând curăţia celor 
ce bine au vieţuit înainte de noi, prin griji lumeşti și 
prin câştiguri blestemate. Prin nebăgarea noastră de 
seamă, am făcut să fie huliţi cei ce puteau să fie slăviţi 
și lăudaţi pentru virtutea lor. Coarnele plugului le ţinem 
păstrând o înfăţişare cuvioasă, dar nu ne-am făcut buni 
pentru Împărăţia cerurilor, pentru că ne-am întors la 
cele dindărăt şi ne prindem cu multă sârguinţă de cele 
ce suntem datori să le uităm. Căci nu ne mai gândim 

la lipsa de preţ şi la nestatornicia vieţii, şi nu mai luăm 
în seamă trebuinţa liniştirii pentru izbăvirea de vechile 
întinăciuni. În schimb, preţuim îngrămădirea de lucruri 
şi cinstim griji care n-au legătură cu ţinta adevărată, iar 
râvna pentru cele materiale a biruit îndemnurile cele 
mântuitoare. Domnul S-a lepădat cu totul de grija ce- 
lor pământeşti şi a poruncit să căutăm numai Împără- 
ţia cerurilor. Noi însă, silindu-ne să umblăm tocmai pe 
o cale potrivnică, am nesocotit poruncile Domnului şi, 
depărtându-ne de purtarea Lui de grijă, ne-am pus nă- 
dejdile în mâini. El a spus: "Priviţi la păsările cerului, 
că nu seamănă, nici nu seceră, nici nu adună în jitniţe, 
şi Tatăl vostru Cel din ceruri le hrănește pe ele' (Mt 6, 
26); şi iarăşi: "Priviţi la crinii câmpului cum cresc, şi nu 
se ostenesc, nici nu torc' (Mt 6, 28). Ba chiar a porun- 
cit Apostolilor să nu-şi ia cu ei nici traistă, nici pungă, 
nici toiag, ci să ţină seama de făgăduinţa nemincinoa- 
să, pe care le-a dat-o trimiţându-i la slujba de ajutorare 
a celorlalţi oameni, când le-a spus: "Vrednic este lucră- 
torul de hrana sa' (Lc 10, 7). El ştia că mai mult ne 
asigură Providența cele ce ne trebuie, decât sârguinţa 
noastră. 

7. Noi însă nu ne oprim de-a agonisi pământ cât se 
poate de mult. Cumpărăm turme de oi, boi de muncă, 
râvniţi la înfăţişare şi mărime, şi măgari bine hrâniţi. 
Oile vrem să ne dea din belşug lâna pentru trebuinţe; 
boii să ne slujească la lucrarea pământului, aducân- 
du-ne nouă hrană, iar lor şi celorlalte dobitoace, nutreţ; 
în sfârşit, vitele de povară să facă mai aleasă hrana ne- 
cesară, întregind cele ce lipsesc în ţară cu mărfuri din 
străinătate, pentru a spori plăcerile vieţii noastre. Dar 
nu ne mulţumim numai cu atât, ci alegem şi meşteşu- 

gurile cele mai aducătoare de câştig, care nu ne lasă 
deloc vreme să ne gândim la Dumnezeu, ci ne întorc 
toată grija spre ele. lar pe urmă învinuim mai degrabă 
slăbiciunea Purtătorului de grijă decât pe noi înşine 
pentru alegerea ce am făcut-o. Dar chiar dacă nu măr- 
turisim prin cuvânt, suntem vădiţi prin lucruri că ne 
bucurăm de-o vieţuire asemenea mirenilor când ne în- 
deletnicim cu aceleaşi lucruri ca şi ei și mai degrabă 
zăbovim în osteneli trupeşti. Astfel, mulţi cred că evla- 
via ar fi un prilej de agonisire de lucruri şi că nu ale- 
gem viaţa, odinioară liniștită şi fericită (1 Tim 6, 8-9), 
pentru altceva decât ca, printr-o mincinoasă cinstire 
de Dumnezeu, să fugim, pe de o parte, de muncile cele 
ostenitoare, iar pe de alta, câştigând slobozenie spre 
plăceri, să putem da pornirilor noastre drumul spre 
cele ce vrem. Mândrindu-ne cu multă nerușşinare faţă 
de cei simpli, iar uneori şi faţă de cei ce ne întrec, so- 
cotim viaţa virtuoasă ca îndreptăţire la asuprire, dar 
nu ca o pricină de smerenie şi de îngăduinţă. De aceea 
suntem socotiți, chiar de cei ce trebuie să ne cinsteas- 
că, precum o turmă uşuratică. Ne călcăm în picioare 
unii pe alţii prin târguri, amestecați într-o adunătură de 
tot soiul, neavând nimic care să ne deosebească de 
ceilalţi oameni, cum ar trebui. Vrând să fim cunoscuţi 
nu din felul de vieţuire, ci din înfăţişare, şi ocolind os- 
tenelile pentru virtute, dorim cu furie slava pentru ele, 
făcând teatru din adevărul de odinioară. 

8. Astăzi, îndată ce şi-a luat cineva această cuvi- 
oasă schimă, până încă nu şi-a spălat petele sufletului 
şi nu şi-a şters din cugetare întipăririle vechilor păcate, 
ci se desfată încă slobod în nălucirile acestora, și până 
nu şi-a povăţuit moravurile după regula făgăduinţei, 

nici nu ştie care este scopul filosofiei celei după Dum- 
nezeu, şi-a şi însuşit o poză fariseică, dându-se pe sine 
de ceva mare după înfăţişare. El umblă în toate păr- 
tile, purtând unelte al căror meşteşug nu l-a învăţat, şi 
făgăduiește după înfăţişarea văzută o ştiinţă de care 
încă nu s-a atins nici cu vârful buzelor, fiind stâncă în 
loc de liman, mormânt văruit în loc de biserică și lup 
în loc de oaie, spre pierzarea celor amăgiţi de înfăţișa- 
rea lui. Căci când unii ca aceştia, fugind din mănăstiri 
fiindcă nu vor să ţină pravila vieţii, se destrăbălează 
prin oraşe, atunci, traşi în jos de trebuinţele pântece- 
lui, poartă, spre amăgirea celor mulţi, chipul evlaviei 
ca pe-o momeală. Ei primesc să facă toate la câte.-i 
silește trebuinţa trupului. Căci nimic nu silniceşte pe 
om mai mult ca trebuinţa trupului, care născocește o 
ieşire iscusită din cele mai grele lipsuri, mai ales când 
se adaugă şi lenea, care face să sporească, în chip vi- 
clean, puterea de născocire a gândului. Slujesc, aşa- 
dar, aceştia pe la uşile celor bogaţi nu mai puţin ca pa- 
raziţii şi aleargă prin pieţe după aceştia ca nişte robi, 
alungând pe cei ce se apropie de dânşii. Împingând pe 
toţi la o parte, ei se silesc să le facă trecere uşoară ace- 
lora. Şi toate acestea le fac pentru mâncare, fiindcă 
nu s-au învăţat să-şi taie plăcerea de la mâncările gus- 
toase, nici nu vor să poarte la brâu, ca Moise, cuiul 
care stinge trebuinţa. Căci dacă l-ar purta, ar cunoaşte 
că lăcomia este hotarul oricărei plăceri de mâncări, şi 
lucrurile întâmplătoare, împlinind trebuinţa trupului, 
acoperă urâţeniile poftei care nu trebuie să vie. 

9. De aceea, numele lui Dumnezeu este hulit, iar 
viaţa cea preadorită s-a făcut urâtă; şi dobânda celor 
ce viețuiesc cu adevărat întru virtute a ajuns să fie so- 

cotită amăgire. Gem oraşele de cei ce rătăcesc prin 
ele degeaba și sunt tulburaţi cei de prin case, cărora 
le e silă şi să-i mai privească văzâdu-i că stăruie la uşi, 
cerşind tot mai neruşinat; iar mulţi după ce sunt pri- 
miţi în case, făţărind pentru puţin timp evlavia şi aco- 
perind cu masca făţărniciei gândul de vicleşug, îi jefu- 
iesc pe aceia, iar pe urmă pleacă, încât fac să se întin- 
dă peste toată viaţa monahală un nume urât. Şi aşa 
sunt alungaţi din oraşe ca o ciumă cei ce erau odini- 
oară îndreptătorii lor; şi sunt izgoniți ca nişte spurcaţi, 
mai rău decât cei umpluţi de lepră. Mai bucuros se ho- 
tăreşte cineva să creadă tâlharilor şi spărgătorilor de- 
cât celor ce se îndeletnicesc cu viaţa monahală, soco- 
tind că mai uşor pot să se păzească de răutatea vădită 
decât de prefăcuta vrednicie de crezământ, care unel- 
teşte în ascuns. Aceștia nici n-au început măcar viaţa 
de evlavie şi nu cunosc folosul liniştirii, ci au fost îm- 
pinşi la viaţa singuratică fără judecată, poate de vreo 
strâmtorare oarecare. Au socotit lucrul acesta ca o 
treabă de negustorie, bun pentru câştigarea celor tre- 
buincioase. Şi eu socotesc că ar face lucrul acesta mai 
cuviincios dacă n-ar umbla pe la toate uşile, ci ar socoti 
că înfăţişarea îi împiedică de la primirea unor daruri 
mai bogate, ca nu cumva, vrând să plătească trupului 
birul datorat, să nu-i dea numai pe cel trebuincios, ci 
şi pe cel pe care l-au născocit desfătările celor ce duc 
un trai molatic, împlinindu-şi poftele lor nemăsurate. 
Dar a tămădui pe cei ce suferă de aceste boli nevin- 
decabile este foarte greu. 

10. Căci cum ar şi tâlcui cineva folosul sănătăţii 
celor ce n-au fost niciodată sănătoşi, ci au fost hrăniţi 
chiar din scutece cu boala ofticii?; iar povara aceasta 

a firii, care le-a venit din obişnuinţă, socotesc că nu se 
deosebeşte întru nimic de-o aptitudine firească. Se ştic 
că e de prisos orice cuvânt spre îndreptare, când na- 
zuinţa celor ce ascultă, înclinând spre mai rău, se îm- 
potrivește cuvintelor date ca sfat. Mai ales când nădej: 
dea hrăneşte pofta câştigului, patima închide auzul la 
sfat, încât îndemnurile spre cuminţire nu află nicio pu- 
tinţă de străbatere, cugetul fiind întins spre câştigul 
dorit, chiar dacă este urât. Noi însă, o, iubiţilor, care 
socotim că de dorul virtuţii ne-am lepădat de viaţă, și 
am respins poftele lumești, şi am făgăduit să urmăm 
lui Hristos, pentru ce ne mai încâlcim în frământările 
vieţii, de ce mai clădim rău ceea ce am surpat bine 
mai'nainte? De ce ascultăm de sfaturile proaste alce 
celor ce fac lucrul cum nu trebuie, aprinzând dorințele 
celor mai slabi prin sârguinţa noastră deşartă, şi de ce 
deschidem celor mai nevinovaţi calea spre lăcomia de 
avere? 

I 1. Căci am fost rânduiţi de Domnul să tămăduim, 
nu să întărâtăm pe cei uşor de rostogolit; şi să avem 
mai degrabă în vedere nu ceea ce ne place nouă, ci 
ceea ce folosește aproapelui, ca nu cumva, urmând 
pornirilor noastre nesocotite, să facem pe mulţi dintre 
cei mai simpli să se smintească, dându-le prilej să pof- 
tească cele pământeşti. De ce punem atâta preţ pe 
materia pe care ne-am învăţat să o dispreţuim, legân- 
du-ne de bani şi de avuţii şi impărţindu-ne mintea în 
multe și nefolositoare griji? Râvna după ele ne depăr- 
tează de stăruința mai trebuincioasă şi ne face să nu 
purtăm grijă de bunurile sufletului, iar pe de altă par- 
te, ea duce în mare prăpastie pe cei alipiţi de lucrurile 
vieţii, care socotesc bucurarea de avere ca cea mai 

inaltă şi mai strălucită fericire când văd pe cei ce au 
făgăduit să se îndeletnicească cu adevărata filosofie, 
şi se laudă că sunt mai presus de plăceri, că se stră- 
duiesc pentru acestea mai tare ca ei. Căci nimic nu 
duce pe cineva aşa de neîndoielnic la munci, ca a face 
pe mulţi să râvnească la propriile lui rele. Pierzania ce- 
lor ce-l imită e adaos la pedeapsa celui ce i-a învăţat. 
Dar nu mică este osânda şi a celor ce nu au lepădat 
imitarea ca ruşinoasă, fiindcă s-au făcut învăţători ai 
celor rele, de a căror lecţie blestemată fug, cu bună ju- 
decată, cei ce se folosesc de cuget înţelept. De aceea, 
nimeni să nu se plângă de cele spuse. Ci sau îndrep- 
taţi cele ce s-au făcut în chip greşit prin nepăsarea 
celor mulţi, spre ruşinea numelui, sau lepădaţi şi nu- 
mele. Căci dacă e vorba să iubim înţelepciunea, sunt 
de prisos averile, iubirea de înţelepciune făgăduind în- 
străinarea chiar şi de trup pentru curăţia trupului. Iar 
dacă vreunii râvnesc să câştige averi şi să se bucure 
de lucrurile dulci ale vieţii, la ce mai cinstesc prin cu- 
vânt această filosofie, odată ce prin fapte işi arată în- 
străinarea faţă de ea şi săvârşesc lucruri străine de 
ceea ce au făgăduit, îmbrăcându-se cu nume cuvioase? 

12. Sau nu socotim că e ruşinos să fim osândiţi de 
cei mai mici, pe care îi numim mireni, pentru rându- 
ielile Mântuitorului, călcate de noi, şi să fim învăţaţi 
poruncile Lui de către cei ce ar trebui să le înveţe de 
la noi? Căci atunci când noi ne luptăm, şi ei ne spun: 
'Sluga lui Hristos nu trebuie să se lupte, ci să fie blând 
cu toți", sau când noi ne certăm pentru bani şi avuţii, 
lar ei ne spun: "dacă iţi ia cineva haina, lasă-i şi căma- 
şa', ce altceva fac decât râd de noi și glumesc pe soco- 
teala nepotrivirii faptelor noastre cu făgăduinţa dată? 

Şi, de fapt, nu este nevoie să ne luptăm pentru avuţii 
şi să facem toate câte suntem siliţi de purtarea aces- 
tora de grijă. Cineva ţi-a stricat hotarul viei şi a adaos-o 
locului său; altul a lăsat vitele sale în pământul tău; 
altul a abătut apa care curgea prin grădina ta. Prin ur- 
mare, trebuie să te întărâţi şi să te faci mai rău decât 
cei cuprinși de furii, certându-te cu toţi? Mintea, care 
e datoare să se ocupe cu contemplarea făpturilor, tre- 
buie să umble pe la judecătorii şi să-şi întoarcă pu- 
terea ei contemplativă spre tot felul de vicleşuguri, ca 
să izbutim în câștigarea unor lucruri ce nu ne folosesc 
la nimic? 

De ce ne îngrijim de lucruri străine, de pare că ar 
fi ale noastre, luând asupra noastră lanţurile grele ale 
materiei, şi n-ascultăm pe cel ce ne plânge ca pe nişte 
nenorociţi? "Vai, zice Proorocul, celui ce-şi adună cele 
ce nu sunt ale sale şi işi îngreunează jugul foarte tare". 
Căci dacă sunt iuți cei ce ne urmăresc, potrivit cu cel 
ce zice: "S-au făcut urmăritorii noştri mai iuți ca vultu- 
rii cerului" (Plg 4, 19), iar noi ne impovărăm pe noi în- 
şine cu lucruri lumesti, e vădit că, mişcându-ne noi mai 
anevoie la drum, vom fi prinşi cu uşurinţă de dușmanii 
de care ne-a învăţat Pavel să fugim, zicând: 'Fugiţi de 
desfrânare' (1 Co 6, 18) şi de lăcomia de averi. Căci şi 
cei sprinteni în alergarea la ţintă, dacă nu-şi pun puterea 
cu încordare la lucru, rămân în urmă de-i prind vrăj- 
mașii ce-i urmăresc, care au poate picioare mai iuți. 

13. Mare piedică le este dragostea de lucruri mate- 
riale celor ce se silesc spre virtute. Adeseori aceasta 
dragoste aduce pierzare şi sufletului, şi trupului. Căci 
ce a pierdut pe Nabot din Izreel? (3 Rg 21, 1 ş. u.). Nu 
i s-a făcut via pizmuită pricină de moarte, stârnind 

pizma vecinului Ahab împotriva sa? Şi ce a făcut pe 
cele două jumătăţi de seminţii să rămână afară de 
pământul făgăduinţei? Oare nu mulţimea vitelor? (los 
22, 1 ş. u.). Ce a despărţit pe Lot de Avram? Nu mulți- 
mea turmelor de pășunat, care isca certuri neconte- 
nite între păstori, până ce i-a învrăjbit cu totul unul cu 
altul? (Fc 13, 1 ş. u.). Dacă, prin urmare, avuţiile ațâță 
la pizmă pe cei invidioşi impotriva celor ce le au şi-i 
scot pe cei îimpovăraţi cu ele de la lucrurile mai de preţ, 
dacă (pizma) taie rudenia şi aduce dușmănie între prie- 
teni, dacă nu are nimic laolaltă cu viaţa viitoare şi nu 
aduce niciun folos însemnat vieţii din trup, de ce să 
ne depărtăm de la slujirea lui Dumnezeu, făcându-ne 
intregi slujitori deşertăciunii? 

Oare noi suntem cei ce avem să ne îngrijim de cele 
ale vieţii noastre? Oare nu Dumnezeu este Cel ce poar- 
tă grijă de ea? Străduinţa omenească dacă nu primeş- 
te ajutorul lui Dumnezeu nu poate ajunge la ţintă. Dar 
purtarea de grijă a lui Dumnezeu dăruieşte bunuri de- 
săvârşite, chiar fără conlucrarea omenească. Ce le-a 
folosit străduinţa proprie acelora către care a zis Dum- 
nezeu: "Aţi semănat mult şi aţi luat puţin... şi am suflat 
aceasta din mâinile voastre"? (Ag 1, 6, 9). Şi ce le-a lip- 
sit din cele trebuincioase celor ce au vieţuit pentru vir- 
tute, fără să se îngrijească de ele? N-a fost hrănit Israel 
in pustie patruzeci de ani, nebucurându-se de niciuna 
din roadele pământului? Au fost ei lipsiţi de mâncare? 
Nu le îimprospăta marea necotenit o hrană neobişnui- 
tă trimiţându-le prepeliţe şi nu le trimitea cerul mană 
printr-o ploaie neobişnuită şi străină? lar piatra lipsită 
de umezeală nu le dădea, când era lovită, şuvoi îmbel- 
şugat de apă? (Iş 16, 13; 17,6; Dt 8, 3; Nm 11, 31; 


202 NIL ASCETUL 


Sol 19, 9). În sfârșit, veştmintele şi încălţămintea nu 
le-au slujit tot timpul fără să se învechească? Dar prin 
ce lucrare a pământului şi-a câştigat Ilie hrana în văgă- 
ună? Nu-i aduceau lui corbii hrana? lar venind în Sa- 
repta, nu i-a dat văduva, lipsită şi de cele mai trebuin- 
cioase lucruri, pâine, luând-o de la gura copiilor ei, ca 
să se arate că virtutea trebuie pusă mai presus şi de 
fire? (3 Rg 17,9 ş.u.). 

14. Toate acestea, desigur, sunt întâmplări minu- 
nate, dar totuşi au şi o rațiune. Căci e cu putinţă ca ci- 
neva să trăiască şi fără să mănânce, atunci când vrea 
Dumnezeu. Doar cum a isprăvit Ilie calea de patruzeci 
de zile în puterea unei singure mâncări? Şi cum a pe- 
trecut Moise optzeci de zile pe munte, vorbind cu Dum- 
nezeu, fără să guste mâncare omenească? (Iş 24, 18). 
Căci pogorându-se după patruzeci de zile şi mâniin- 
du-se pentru turnarea viţelului, îndată a sfărâmat ta- 
blele şi s-a suit pe munte, petrecând alte patruzeci de 
zile acolo, de unde primind al doilea rând de table s-a 
coborât la popor (Iş 34, 1 ş. u.; Dt 1, 3). Ce raţionament 
omenesc ar putea explica mulţumitor această minune? 
Cum a putut natura trupului să se cheltuiască atâta 
vreme, fără să se întregească ceea ce se împrăștia din 
puterea lui în fiecare zi? Această nedumerire o dez- 
leagă cuvântul lui Dumnezeu, care zice: "Nu numai cu 
pâine va trăi omul, ci cu tot cuvântul care iese din gura 
lui Dumnezeu" (Dt 8, 3; Mt 4, 4). 

De ce, aşadar, tragem la pământ vieţuirea cea ce- 
rească, afundând-o în mizeriile materiale? De ce ne în- 
grămădim de jur împrejur gunoaie, noi, "cei ce ne hră- 
neam odinioară cu mâncări alese', cum a zis leremia 
despre unii plângându-i? (Plg 4, 5). Căci, când ne odih- 

nim în cugetări strălucite şi arzătoare, ne nutrim cu 
mâncări alese. lar când părăsim această stare şi suntem 
traşi în lucrurile pământeşti, ne adunăm în jurul nos- 
tru gunoaie. De ce ne întoarcem nădejdea de la Dum- 
nezeu şi ne-o sprijinim pe carnea braţului, punând pur- 
tarea de grijă a Stăpânului pe seama mâinilor noastre, 
lucru pe care lov şi l-a socotit ca pe cel mai mare păcat? 
(lov 31, 2 ş. u.). Nu ne-am sfiit să facem ca cel ce-şi 
duce mâna la gură ca să şi-o sărute. Căci mulţi au obi- 
ceiul să-şi sărute mâinile zicând că de la ele le vine toa- 
tă bunăstarea. Pe aceștia arătându-i Legea printr-un sim- 
bol, zice: "Cel ce umblă pe mâini e necurat, și cel ce 
umblă pururea pe patru picioare e necurat' (Lv 11, 27 
Ş.u.). Pe mâini umblă cel ce se întemeiază pe mâini şi 
toată nădejdea şi-o are în ele. lar pe patru picioare um- 
blă cel ce se încrede în lucrurile supuse simţurilor şi-şi 
coboară mintea, partea conducătoare a fiinţei sale, la 
îndeletnicirea neconenită cu ele. În sfârşit, cu mulţime 
de picioare umblă cel învăluit cu totul de cele trupeşti. 

De aceea, înțeleptul scriitor al Proverbelor vrea ca 
cel înţelept să nu aibă nici două picioare, ci numai unul, 
şi acesta rar să se mişte către cele trupeşti: 'Du-ţi picio- 
rul rar spre prietenul tău, ca nu cumva, săturându-se de 
tine, să te urască' (Pr 25, 17). Prin urmare, dacă unul 
tulbură rar pe Hristos pentru trebuinţele trupului, este 
prieten adevărat al Lui, cum zice Mântuitorul către uce- 
nicii Săi: "Voi sunteţi prietenii Mei" (In 14, 14); dar dacă 
va face aceasta mai des, va ajunge să fie urât. 

15. Dar atunci, ce va păţi şi cum nu va fi cu totul 
urât cel ce se ocupă pururea cu aceste trebuinţe şi 
niciodată nu se ridică la viaţa cea dreaptă, din pricină 
că nu are coapse deasupra picioarelor ca să sară cu 

ele de pe pământ? Căci precum coapsele primesc, prin 
aplecare, mai întâi pe ele toată greutatea trupului și, 
aşa, apropiindu-se puţin de pământ, se saltă dintr-oda- 
tă în văzduh, tot aşa raţiunea, care distinge lucrurile 
firii, după ce s-a coborât, umilindu-se, la trebuinţele 
trupului, își avântă iarăşi, repede, la cele de sus cuge- 
tarea uşoară, neridicând împreună cu sine niciunul din 
gândurile pământeşti. Pentru că a ţine drepte coapsele 
e propriu atât celor ce nu79 se bucură de multe plă- 
ceri şi nu se târăsc pururea pe jos, cât şi Sfintelor Pu- 
teri, care nu au lipsă câtuşi de puţin de cele trupești, 
nici nu trebuie să se încline spre ele. lar aceasta ară- 
tând-o mai'nainte, marele lezechiel a zis: '"Coapsele lor 
erau drepte şi picioarele lor erau inaripate' (Iz 1, 7). 
Aceasta arată nepovârnirea voinţei şi sprinteneala firii 
lor spre cele inteligibile. Oamenilor însă le este propriu 
să aibă coapsele înclinate. Uneori ei se apleacă spre 
trebuinţele trupeşti, alteori se îndreaptă spre indelet- 
nicirile mai înalte ale sufletului. Din pricina înrudirii 
sufletului cu Puterile de sus, adeseori petrec împreună 
cu acelea în lucrurile cereşti; iar din pricina trupului, 
se ocupă cu grija celor pământeşti, atâta cât sileşte tre- 
buinţa. Dar a urmări pururea pregătiri de plăceri este 
un lucru într-adevăr necurat şi nepotrivit cu omul în- 
cercat în cunoştinţa raţională. Căci să băgăm de sea- 
mă că şi despre cel ce umblă pe patru picioare nu a 
spus, simplu, că e necurat, ci numai dacă umblă puru- 
rea pe patru picioare. Fiindcă le-a dat celor din trup 
dreptul să coboare uneori la trebuinţele trupului. lona- 
tan, luptând cu Nahaş Amonitul, l-a biruit umblând pe 
patru picioare, fiindcă prin aceasta el slujea numai tre- 

buinţei firii (1 Rg 11, 1; 14, 1 ş. u.). Căci trebuia ca cel 
ce lupta împotriva şarpelui ce se târa pe pântece - așa 
se tălmăceşte Nahaş - să-şi ia pentru puţină vreme o 
înfăţişare asemănătoare lui, umblând pe patru picioa- 
re, ca apoi, ridicându-se la aptitudinea proprie, să-l ră- 
pună pe acela cu multă uşurinţă. 

16. Dar ce nu ne învaţă şi istoria lui Işboşet? (2 Rg 
4, 1 ş. u.). Să nu ne alipim cu grijă de cele trupeşti, 
nici să lăsăm paza noastră pe seama simţirii (lucrării 
simţurilor: percepţiei). Căci acela fiind rege şi odihnin- 
du-se în cămara sa, i-a îngăduit unei femei să facă pază 
la ușă. Dar venind oamenii lui Rechab şi aflând-o pe 
ea alegând boabe de grâu şi dormitând, au intrat pe 
nebăgate de seamă şi au omorât pe Ișboşet, aflându-l 
și pe el dormind. Căci toate dorm, şi mintea, şi sufle- 
tul, şi simţirea, când stăpânesc cele trupeşti. Faptul că 
păzitoarea de la uşă alege boabe de grâu arată că une- 
ori cugetarea se ocupă cu multă grijă de cele trupeşti, 
indeletnicindu-se nu în chip trecător, ci cu sârguinţă, 
de curăţenia lor. 

Că ceea ce înfăţişează Scriptura nu este istorie e 
vădit din textul însuşi. Căci cum ar fi putut avea regele 
ca paznic o femeie, când trebuia să fie păzit de o mul- 
time de ostaşi şi să aibă în jurul lui toată pompa ce se 
cuvine unui rege? Sau cum ar fi putut să fie atât de lip- 
sit, ca să pună tocmai pe această paznică să aleagă 
boabe de grâu? Dar adeseori în istorie se amestecă lu- 
cruri cu neputinţă de primit, pentru a se indica adevă- 
rul unor înţelesuri mai înalte. Căci mintea fiecăruia, ase- 
menea unui rege, petrece undeva înăuntru, având ca 
paznică a simţurilor cugetarea. Când aceasta se dedă 
grijilor trupeșşti (a alege boabe de grâu e lucru trupesc), 

cu uşurinţă se strecoară duşmanii şi omoară mintea. 
De aceea marele Avraam nu încredinţează femeii paza 
uşii (căci cunoştea cât de uşor poate fi amăgită sim- 
ţirea), ca nu cumva, vrăjită de vederea celor supuse 
simţurilor, să împrăştie mintea şi să o induplece să ia 
parte cu ea la desfătări, chiar dacă ar fi primejdioasă 
îimpărtăşirea de ele, ci şade el însuşi de pază, lăsând 
intrarea deschisă gândurilor dumnezeiești, iar grijilor 
lumeşti închizându-le uşa. 

Căci cu ce se alege viaţa noastră din toată oste- 
neala deşartă în jurul acestora? Nu toată zdroaba omu- 
lui merge în gura lui? — cum zice Ecclesiatul (Ecc 6, 7). 
Dar hrana şi veștmintele sunt destul pentru susţinerea 
păcătosului acestuia de trup (1 Tim 6, 8). De ce, aşa- 
dar, lucrăm la nesfârșit şi alergăm după vânt, cum zice 
Solomon (Ecc 5, 15; 6, 9), împiedicând, din pricina 
sârguinţei pentru cele materiale, sufletul să se bucure 
de bunurile dumnezeieşti şi îngrijind şi încălzind trupul 
mai mult decât se cade? Îl hrănim ca să ne facem un 
duşman vecin cu noi, ca să nu fie în lupta lui cu sufle- 
tul numai egal, ci, din pricina marii lui puteri, să fie 
mai tare în războiul lui împotriva sufletului, neîngădu- 
ind ca acesta să fie cinstit şi încununat. Căci în ce con- 
stă trebuinţa trupului, pe care, luând-o ca motiv min- 
cinos, întindem pofta până la greutăţi nebuneşti? Ea 
constă, desigur, în pâine şi apă. Dar nu ne dau izvoa- 
rele apă din belşug? lar pâinea nu e atât de uşor de 
câştigat de cei ce au mâini? Şi ne-o putem agonisi prin 
astfel de lucrări, prin care trebuinţa trupului se împa- 
că, fără să fim împrăştiaţi, decât foarte puţin sau de- 
loc. Dar ne dă oare mai multă grijă îmbrăcămintea? Nici 
aceasta, dacă nu avem în vedere moliciunea venită 

din obişnuinţă, ci numai trebuinţa. Ce haine din pânză 
de paianjen, ce vizon, sau porfiră, sau mătase a pur- 
tat primul om? Nu i-a întocmit Făcătorul o haină din 
piei şi nu i-a poruncit să se hrănească doar cu ierburi? 
Punând aceste hotare trebuinţei trupului, a oprit şi 
osândit de departe urâciunea vieţuirii de acum a omu- 
lui. Nu mai spun că şi acum va hrăni pe cei ce bine vie- 
ţuiesc Cel ce hrăneşte păsările cerului şi le îmbracă, 
Cel ce împodobește crinii câmpului cu atâta frumu- 
seţe, fiindcă nu e cu putinţă să-i convingem pe cei ce 
s-au depărtat așa de mult de la această credinţă. Căci 
cine nu va da cu bucurie cele de trebuinţă aceluia 
care vieţuieşte întru virtute? 

17. Dacă babilonienii, măcar că erau barbari, cu- 
cerind lerusalimul după legea războiului, au respectat 
virtutea lui Ieremia şi i-au dat din belşug toate cele de 
trebuinţă (Ir 40, 4-5), şi anume nu numai cele pentru 
hrană, ci şi vasele din care este obiceiul să se serveas- 
că cei ce mănâncă, cum nu vor respecta viaţa virtu- 
oasă cei de acelaşi neam, care au cugetul curăţit din 
tinereţe de ceea ce e barbar, spre a înţelege cele bune, 
şi care râvnesc virtutea? Căci chiar dacă n-au putut să 
ia asupra lor îndeletnicirea nevoinţei pentru dobândi- 
rea acesteia, din pricina slăbiciunii firii, dar cinstesc 
virtutea şi se minunează de cei ce se nevoiesc cu ago- 
nisirea ei. Doar cine a induplecat pe Sunamita să-i zi- 
dească lui Elisei foişor şi să-i pună acolo o masă, un 
scaun, un pat şi un sfeşnic? (4 Rg 4, 1 ş. u.). Nu virtu- 
tile bărbatului? Şi ce a îndemnat pe văduva aceea, când 
foametea bântuia peste tot pământul, să pună mai pre- 
sus de trebuinţa sa slujirea Proorocului? Desigur, dacă 
n-ar fi fost uimită de viaţa lui Ilie, nu ar fi scos puţina 

hrană a vieţii ei şi a copiilor ca să i-o dea lui, alegând 
inainte de vreme moartea, pe care şi-o inchipuia ve- 
nind peste puţin timp, pentru cinstirea oaspetelui (3 Rg 
17, 10 ş.u.). 

18. lar pe aceştia i-a făcut aşa bărbăţia, şi stăruința 
în osteneli, şi disprețul pentru lucrurile vieţii. Căci de- 
prinzându-se cu o viaţă simplă şi înaintând, aşa zicând, 
de la puţinătatea trebuinţelor până la starea care nu 
mai are nicio trebuinţă, s-au aşezat aproape de Puterile 
netrupești. Pentru aceea, deşi erau nearătoși și neîn- 
semnaţi după trup, s-au făcut mai puternici decât cei 
ce le aveau pe toate, stând de vorbă cu cei ce purtau 
diademă cu atâta îndrăzneală, cu câtă nu stăteau aceia 
cu supuşii lor. În ce arme, sau în ce putere s-a încrezut 
llie când i-a spus lui Ahab: "Nu eu tulbur pe Israel, ci 
tu și casa tatălui tău' (3 Rg 18, 17-18)? Sau să privim 
cum îi stă Moise lui Faraon împotrivă, neavând nimic 
altceva ca temei de îndrăzneală decât virtutea. lar Eli- 
sei i-a zis lui loram, când se adunase oastea celor doi 
regi din Israel şi Iuda pentru război: "Viu este Domnul 
Puterilor, înaintea Căruia am stat astăzi, că dacă n-aş 
fi văzut faţa lui losafat, nici nu m-aş fi uitat la tine şi 
nici nu te-aş fi băgat în seamă' (4 Rg 3, 14). El nu se 
temea nici de oştirea în mers, nici de mânia regelui, 
căruia, fiind vreme de război, îi era foarte uşor să-i dea 
drumul, cugetul lui fiind tulburat de o pornire nestă- 
pânită din pricina grijii războiului. Dar poate împărăţia 
pământească să facă lucruri asemănătoare cu cele pe 
care le face virtutea? Care porfiră poate despărţi un râu, 
precum cojocul lui Ilie (4 Rg 2, 8-14), care diademă a 
tămăduit boli, precum ştergarele Apostolilor? (FA 19, 
12). Proorocul a mustrat singur pe regele care săvârşise 

fărădelege, măcar că avea cu el toată oastea; şi fiind- 
că mustrarea i-a ațţâţat mânia, regele a întins mâna asu- 
pra Proorocului, dar n-a putut nici să-l prindă pe acela, 
nici să-și aducă mâna uscată la loc (3 Rg 13, 4). Era o 
luptă între virtute şi puterea împărătească. Dar mai 
tare a fost biruinţa virtuţii, căci, fără să se lupte Proo- 
rocul, virtutea a doborât pe vrăjmaş; stând în loc lup- 
tătorul, a lucrat credinţa. Tovarăşii de război ai regelui 
s-au făcut privitori ai luptei, şi mâna a rămas înţepe- 
nită, mărturisind virtuţii biruinţa. 

19. lar acestea le-au săvârşit fiindcă s-au hotărât să 
trăiască numai pentru suflet, lepădând trupul şi toate 
trebuinţele trupului. Faptul că n-au mai avut trebuinţă 
de nimic i-a înălţat peste toţi. Căci au ales mai bine să 
părăsească trupul şi să se izbăvească de viaţa în trup 
decât să trădeze cinstea virtuţii, sau să linguşească pe 
vreunul dintre cei ce au de toate, din pricina vreunei tre- 
buinţe trupești. Noi însă, când ne aflăm în vreo trebu- 
inţă oarecare, alergăm după cei bogaţi, ca nişte căţei 
care mişcă veseli din coadă în jurul celor ce le aruncă 
vreun ciolan de ros sau niscai firimituri în vreme ce-i 
lovesc; şi-i numim binefăcători şi protectori ai creştini- 
lor, şi le recunoaştem pur şi simplu orice virtute, chiar 
dacă se află în cea mai de pe urmă răutate, pentru a 
câştiga ceea ce râvnim, fără să căutăm a ne însuşi vie- 
țuirea sfinţilor, a căror virtute zicem că ne-am hotărât să 
o urmăm. A venit odată, la Elisei, Neeman, căpetenia ar- 
matei din Siria, aducând cu el multe daruri. Ce a făcut 
Proorocul? l-a slujit aceluia? I-a alergat înainte? Oare nu 
i-a arătat ce trebuie să facă pentru pricina pentru care 
venise, printr-o slugă, neprimindu-l nici măcar să-l vadă, 
ca să nu se creadă că-i dă vindecarea pentru darurile 

aduse? (4 Rg 5, 1 ş. u.). lar acestea s-au spus nu ca să 
învăţăm a ne face trufași, ci ca să nu linguşim pentru 
vreo trebuinţă trupească pe cei ce se îngrijesc de lucru- 
rile acelea, pe care noi am primit porunca să le dispre- 
tuim. Pentru ce, aşadar, noi, părăsind scopul vieţuirii 
întru înţelepciune, ne îndeletnicim cu lucrarea pămân- 
tului şi cu negustoria? Ce ajutor mare aducem lui Dum- 
nezeu prin grijile noastre? Vrem să arătăm că îndelet- 
nicirea cu agricultura este o datorie obştească? Sârgu- 
inta omenească doar taie pământul şi aruncă semin- 
tele. Dar Dumnezeu este Cel care, prin ploi una după 
alta, încolţeşte seminţele, făcându-le să-şi întindă rădă- 
cinile prin găurelele pământului; răsare soarele, care 
încălzeşte pământul şi prin căldură cheamă plantele în 
sus; suflă în ele adieri potrivite cu vârsta roadelor pe 
care le nutreşte, adiind la început cu suflări uşoare se- 
mănăturile verzi, ca nu cumva seminţele să fie arse şi 
înăbuşite de vânturi calde; iar pe urmă face să se coacă 
miezul lăptos al seminţei prin necontenite suflări în 
teaca seminţelor, întărind boaba prin flacăra căldurii, 
iar hoaspelor dându-le vânturi la vreme. Dacă lipseşte 
vreo lucrare din acestea, osteneala omului s-a dovedit 
zadarnică, şi silinţa noastră neputincioasă, nefiind pe- 
cetluită de darurile lui Dumnezeu. Dar se intâmplă şi 
aceea că adeseori n-a lipsit niciuna din acestea pentru 
desăvârşirea rodului. Însă ploaia prea multă şi la vre- 
me nepotrivită a stricat bucatele, fie pe când erau în 
spic, fie când erau adunate. Ba uneori se întâmplă că, 
deşi adunate în jitniţe, le strică viermele, răpindu-ţi-se, 
aşa-zicând, masa gătită de dinaintea gurii. 

20. Unde este, aşadar, şi la ce foloseşte sârguinţa 
noastră, dacă Dumnezeu ţine cârma lucrurilor şi toate 

le poartă şi le duce precum vrea? Dar la neputinţe, se 
va zice, trupul are lipsă de mângâieri, şi cu cât e mai 
bine să murim decât să facem ceva din cele ce nu se 
potrivesc cu făgăduinţa? Desigur că, dacă Dumnezeu 
vrea ca noi să mai trăim, sau va pune în trupul nostru 
o putere care să ţină cumpăna slăbiciunii, încât să pu- 
tem purta şi durerea venită din neputinţă şi să primim 
incă şi cununi pentru bărbăţie; sau va găsi mijloace 
pentru hrănirea celui ostenit. În orice caz, nu-l va lipsi 
priceperea de-a ne mântui Celui ce este izvorul mân- 
tuirii şi al înţelepciunii. Bine este, așadar, iubiţilor, să 
ne ridicăm iarăşi la vechea fericire şi să ne însuşim din 
nou vieţuirea celor vechi. Căci cred că este lucru uşor 
pentru cei ce vor, şi, chiar dacă ar fi vreo osteneală, 
nu e fără rod, având destulă mângâiere în slava înain- 
taşilor şi în îndreptarea celor ce le vor urma pilda. Pen- 
tru că nu mic va fi câştigul celor care au început aceas- 
tă vieţuire dacă vor lăsa celor de după ei chipul unei 
vieţuiri desăvârşite, care va fi înălţarea lor. 

Să fugim de vieţuirea în oraşe şi sate, ca cei din 
oraşe şi sate să alerge la noi; să căutăm singurătatea, 
ca să atragem pe cei ce fug acum de noi, dacă peste 
tot place aceasta vreunora. Căci s-a scris despre unii 
cu laudă că au părăsit oraşele şi au locuit între pietre 
şi s-au făcut ca nişte porumbiţe singuratice. lar loan 
Botezătorul a petrecut în pustie, şi toate oraşele au ve- 
nit la el cu toţi locuitorii; şi s-au grăbit să-i vadă cingă- 
toarea de piele (Mt 3, 4) cei îmbrăcați în haine de mă- 
tase, şi au ales să petreacă în aer liber cei ce aveau 
case împodobite cu aur, şi să doarmă pe rogojină cei ce 
se odihneau pe paturi bătute în nestemate; şi toate le 
primeau, deşi erau potrivnice obiceiului lor. Căci dorul 

după viaţa cea virtuoasă a bărbatului tăia simţirea ce- 
lor dureroase şi minunea vederii lui depărta osteneala 
petrecerii în strâmtorare. 

21. Virtutea este cu mult mai vrednică de cinste 
decât bogăţia, şi viaţa liniştită, mai slăvită decât mulți- 
mea aurului. Câţi bogaţi nu erau în vremea aceea, care 
gândeau lucru mare despre slava lor, dar au fost aco- 
periţi de tăcere şi daţi uitării, pe când minunea celui 
fără slavă e cântată până azi, şi amintirea celui ce lo- 
cuia în pustie le e scumpă tuturor. Căci ese propriu 
virtuţii să fie lăudată şi să-şi răspândească faima care-i 
vesteşte frumuseţile. Să încetăm de a ne mai hrăni ca 
vitele, ca să câștigăm destoinicia păstorului; să pără- 
sim negustoria blestemată, ca să câştigăm mărgărita- 
rul de mult preţ; să fugim de lucrarea pământului, care 
răsare spini şi mărăcini, ca să ne facem lucrători şi pă- 
zitori ai Raiului. Să aruncăm tot şi să alegem viaţa li- 
niştită, ca să ruşinăm pe cei ce ne hulesc acum învinu- 
indu-ne de câştig. Căci nimic nu ruşinează pe cei ce 
ne ocărăsc ca îndreptarea cu blândeţe a celor huliţi. 
Schimbarea celor huliţi se preface în ruşine pentru cei 
care hulesc. 

Dar ruşine socotesc că este şi lucrul următor; rusi- 
ne cu adevărat, pentru care suntem luaţi în râs de toţi, 
pe drept cuvânt: 

Astăzi, îndată ce a intrat cineva în viaţa monahi- 
cească şi a învăţat felurile nevoinţei, cum să se roage 
adică şi când, şi care este felul de trai, se face îndata 
învăţător pentru lucrurile pe care nu le-a învăţat; și în- 
cepe să atragă ucenici cu grămada, având el însuşi înca 
lipsă de învăţătură. Şi aceasta o face cu atât mai mult 
cu cât socoteşte că e un lucru mai uşor, nestiind ca 

dintre toate lucrurile cel mai greu este grija de suflete. 
Căci acestea au lipsă mai întâi de curățirea vechilor în- 
tinăciuni, pe urmă, de multă luare-aminte ca să pri- 
mească întipăririle învățăturilor virtuţii. Dar cel ce-și în- 
chipuie că nu mai e nimic altceva decât nevoinţa tru- 
pească, acela cum va îndrepta purtările celor supuși? 
Cum va preschimba pe cei stăpâniţi de un obicei rău? 
Cum va ajuta celor războiţi de patimi, necunoscând 
câtuși de puţin războiul din minte, sau cum va tămă- 
dui rănile primite în război, câtă vreme el însuşi zace 
de răni şi are lipsă de legături? 

22. Tot meșteșugul are nevoie de timp şi de învă- 
țătură multă pentru a fi dobândit. Numai meșteșugul 
meșteşșugurilor (arta artelor) se practică fără învăţătură. 
N-ar îndrăzni să se apuce de lucrarea pământului vre- 
unul neiscusit, nici de lucrurile medicinei vreunul ne- 
învățat. Cel din urmă s-ar face de ruşine prin faptul că 
nu poate folosi cu nimic pe cei ce suferă, ba le face 
boala şi mai grea; iar cel dintâi, prin faptul că face 
pământul cel mai bun, înţelenit şi părăginit. Numai de 
evlavie îndrăznesc să se apuce toţi neisprăviţii, ca de 
ceva ce e mai uşor ca toate. Şi mulţi socotesc lucrul cel 
mai greu de izbutit ca pe cel mai uşor; şi ceea ce în- 
suşi Pavel spune că încă nu a primit (Flp 3, 13), susţin 
că ei cunosc cu de-amănuntul, ei, cei ce nu ştiu nici 
măcar că nu cunosc. De aceea a ajuns dispreţuită via- 
ta monahală, şi cei ce se indeletnicesc cu ea sunt luaţi 
in râs de toţi. Căci cine nu va râde de cel care ieri du- 
cea apă în crâşmă, văzându-l azi ca învăţător al virtu- 
tii, purtat în alai de învăţăcei, şi de cel care de abia azi 
dimineaţă s-a retras din ticăloșşiile vieţii de oraş, ca mai 
pe seară să umble prin toată piaţa cu mulţime de uce- 

nici după el? Dacă aceştia ar fi fost convinşi că se cere 
mare osteneală ca să aduci pe alții la evlavie şi ar fi 
cunoscut primejdia cu care e împreunat acest lucru, 
ar fi renunțat la el, ca la unul care întrece puterile lor. 
Dar câtă vreme nu-şi dau seama de aceasta şi soco- 
tesc că e lucru de slavă să stea în fruntea altora, se 
rostogolesc cu uşurinţă în această prăpastie şi cred că 
este uşor să se arunce în cuptorul aprins, stâmind râ- 
sul celor ce le cunosc viaţa de ieri şi mânia lui Dum- 
nezeu pentru această îndrăzneală necugetată. 

23. Căci dacă nimic nu l-a cruțat pe Eli de mânia 
lui Dumnezeu (1 Rg 3, 12), nici bătrâneţea cinstită, nici 
vechea îndrăznire, nici cinstea preoțească, fiindcă n-a 
purtat grijă de îndreptarea fiilor săi, cum vor scăpa 
acum de o asemenea mânie cei ce nu se bucură la 
Dumnezeu nici de încrederea datorată vechilor fapte 
și nu cunosc nici chipul păcatului sau calea îndrep- 
tării, ci s-au apucat neincercaţi de un lucru aşa de în- 
fricoşat, numai pentru dragostea de slavă? De aceea, 
mustrând Domnul la aparenţă pe farisei, le zice: 'Vai 
vouă, cărturarilor şi fariseilor făţarnici!, că înconjurați 
marea şi pământul ca să faceţi un prozelit; şi când îl 
aflaţi, îl faceţi pe el fiul gheenei, îndoit decât voi" (Mt 
23, 15). Căci, de fapt, prin înfruntarea acelora îi mus- 
tră pe cei ce vor fi stăpâniţi pe urmă de aceleaşi gre- 
şeli, ca, luând aminte la acel 'vai', să-şi înfrâneze pofta 
lor necuvenită după slava de la oameni, dându-şi sea- 
ma că ameninţarea lor este mai înfricoșată. Ruşine- 
ze-i pe aceştia şi lov (lov 1, 1-2), fie ca să aibă aceeaşi 
grijă de cei supuşi ca şi acela, fie ca să renunţe la o 
astfel de supraveghere, deoarece nu ştiu să facă ace- 
leași lucruri ca şi acela şi nu voiesc să depună aceeași 

străduinţă pentru cei de sub grija lor. Căci dacă acela, 
voind ca fiii săi să fie curaţi şi de întinăciunile din 
cuget, aducea în fiecare zi jertfe pentru ei, zicând: "Se 
poate ca fiii mei să fi cugetat în inima lor rele impo- 
triva lui Dumnezeu" (lov 1, 5), cum îndrăznesc aceştia, 
care nu pot deosebi nici măcar păcatele văzute, pen- 
tru că praful din lupta cu patimile întunecă încă jude- 
cata lor, să ia asupra lor supravegherea altora şi cum 
primesc să tămăduiască pe alţii până ce nu şi-au tămă- 
duit încă patimile lor şi încă nu pot, pe temeiul biruin- 
tei lor, să-i călăuzească pe alţii de asemenea la biruinţă? 

24. Căci trebuie mai întâi să se lupte cu patimile şi 
cu multă trezvie să-şi intipărească în memorie cele în- 
tâmplate în cursul luptei ca apoi, pe baza celor ce li 
s-au întâmplat lor, să înveţe pe alţii cele ale luptei şi să 
le facă biruinţa mai uşoară zugrăvindu-le de mai'na- 
inte cursul şi meşteșugul războiului. Fiindcă sunt unii 
care au biruit patimile prin marea lor asprime în vie- 
tuire, dar nu cunosc meşteşugul biruinţei, deoarece, 
războindu-se ca într-o luptă de noapte, n-au urmat le- 
gilor războiului, nici nu şi-au îndreptat mintea cu de-a- 
mănuntul spre cursele vrăjmaşilor. Aceasta a făcut-o 
simbolic şi Isus al lui Navi care, după ce a trecut oas- 
tea Iordanului în vremea nopţii, a poruncit să se scoată 
pietre din mijlocul râului şi să le zidească afară de râu 
şi să scrie pe ele cum au trecut lordanul (los 4, 1 ş.u.). 
El a dat să se înţeleagă prin aceasta că trebuie scoase 
la arătare gândurile adânci ale vieţuirii pătimaşe şi țin- 
tuite ca pe un stâlp în văzul altora, spre a nu se ascun- 
de cu pizmă cunoştinţa pe care ar putea-o lua şi alţii. 
În felul acesta va fi cu putinţă ca nu numai trecutul să 
cunoască chipul în care s-a făcut trecerea, ci şi cei ce 

se hotărăsc la acelaşi lucru să-şi facă trecerea uşoară, 
şi experienţa unora să fie spre învăţătura altora. Dar 
acestea nu le văd aceia, nici nu ascultă de alţii care li 
le spun. Vrând să aibă numai ei cunoştinţa, poruncesc 
fraţilor slujbe de rob, de parcă ar fi cumpăraţi pe bani, 
punând toată slava lor în a sta în fruntea mai multora. 
Este o adevărată întrecere între ei, fiecare luptând să 
nu poarte în convoi, după el, un număr mai mic de robi 
ca ceilalţi, dovedind astfel o stare sufletească mai de- 
grabă de cârciumari decât de învăţători. 

25. Fiindcă atunci când socotesc că e uşor să po- 
runcească prin cuvânt, deşi sunt grele cele poruncite, 
dar nu se încumetă să înveţe prin faptă, ei fac vădit 
tuturor scopul lor, că îşi insușesc adică această con- 
ducere nu străduindu-se ca să folosească celor ce vin 
la ei, ci ca să-şi împlinească propria plăcere. Înveţe cei 
ce vor de la Abimelec şi Ghedeon, că nu cuvântul, ci 
fapta duce pe începători la imitare. Cel dintâi, adunând 
o sarcină de lemne, după ce a purtat-o a zis: "Faceți 
şi voi în felul în care m-aţi văzut pe mine" (Jd 9, 48). 
lar celălalt, învăţându-i să facă o treabă ostăşească şi 
făcând însuşi întâi acest lucru, a zis: "Să vă uitaţi la 
mine, şi aşa să faceți" (Jd 7, 17). De asemenea Apos- 
tolul zice: "Trebuinţelor mele şi ale celor ce sunt cu 
mine au slujit mâinile acestea' (FA 20, 34). Dar Însuşi 
Domnul, făcând şi apoi învățând, pe cine nu îl convin- 
ge să socotească mai vrednică de crezare învăţătura 
cu fapta decât pe cea prin cuvinte? Aceia însă închid 
ochii la aceste pilde şi poruncesc cu îngâmfare cele ce 
sunt de făcut. lar când par să ştie ceva despre acestea, 
din auz, ei sunt asemenea păstorilor mustraţi de Proo- 
roc pentru neiscusinţă, care poartă sabia la braţ şi de 


CUVÂNT ASCETIC 217 


aceea, după ce işi taie braţul, işi scot şi ochiul lor drept 
(Za 11, 17). Căci nepurtând grijă de fapta dreaptă din 
pricina nedestoiniciei, aceasta stinge, deodată cu înce- 
tarea ei, şi lumina vederii (contemplaţiei). Aceasta o 
pătimesc cei ce povăţuiesc crud şi neomenos când au 
la îndemână puterea de a pedepsi: îndată li se sting 
cugetările contemplative cele de-a dreapta, iar faptele, 
lipsite de contemplaţie, se veștejesc. Astfel, cei ce şi-au 
legat sabia nu la şold, ci la braţ, nu mai pot nici să facă, 
nici să ştie ceva. La şold îşi leagă sabia cei ce se folo- 
sesc împotriva patimilor proprii de cuvântul dumneze- 
iesc, iar la braţ, cei ce vor să aibă la îndemână pedeap- 
sa pentru păcate străine. 

26. Astfel şi Nahaş Amonitul (1 Rg 11, 1), care se 
tălmăceşte şarpe, ameninţă pe Israel cel străvăzător 
să-i scoată tot ochiul drept, ca să nu mai aibă nicio în- 
ţelegere dreaptă care să-l călăuzească la fapta dreaptă. 
El ştia că înțelegerea este pricina marii inaintări a ce- 
lor ce vin de la contemplaţie la viaţa practică. Căci unii 
ca aceştia săvârşesc fără greşeală ceea ce văd mai'na- 
inte prin ochii pătrunzători ai cunoştinţei. 

lar că e propriu oamenilor uşuratici, care n-au de la 
ei înşişi niciun folos, să ia asupra lor uşor conducerea 
altora e vădit şi din experienţă. Căci nu s-ar îndemna 
cineva, care a gustat liniştea şi a inceput cât de cât să 
se ocupe cu contemplaţia, să-şi lege mintea de grijile 
celor trupeşti, desfăcând-o de la cunoştinţă şi trăgând-o 
spre lucrurile pământeşti, odată ce se află în cele înalte. 
Lucrul acesta e şi mai vădit din acea pildă, aşa de ves- 
tită, pe care le-a spus-o lotam sichemiţilor, zicând: "Au 
plecat odată copacii pădurii să-şi ungă peste ei îimpă- 
rat. Şi au zis către viţă: Vino şi împărăţeşte peste noi. 

Şi a zis viţa: Lăsa-voi eu oare rodul meu cel bun, pe 
care l-a slăvit Dumnezeu şi oamenii, ca să merg să stă- 
pânesc peste copaci?'. De asemenea n-a primit nici 
smochinul, pentru dulceaţa lui, nici măslinul, pentru 
uleiul lui. Mărăcinele însă, lemn neroditor şi spinos, a 
primit stăpânirea, o stăpânire care nu avea nici în ea 
şi nu afla nici în copacii supuşi nimic care să o facă 
plăcută (Jd 9, 7 ş. u.). Căci pilda spune nu de copacii 
Raiului, ci de ai pădurii că au lipsă de conducere. Ast- 
fel, precum viţa, smochinul şi măslinul n-au primit să 
stăpânească peste copacii pădurii, bucurându-se mai 
mult de rodul lor decât de cinstea domniei, tot aşa cei 
ce văd în ei vreun rod al virtuţii şi simt folosul lui, chiar 
dacă îi vor sili mulţi la această domnie, nu primesc, 
preţuind mai mult folosul lor decât conducerea altora. 

27. lar blestemul pe care li l-a vestit în parabolă 
mărăcinele copacilor vine şi asupra oamenilor care fac 
la fel cu aceia. "Căci sau va ieşi, zice Scriptura, foc din 
mărăcine și va mistui copacii pădurii, sau va ieşi din 
copaci şi va mistui mărăcinele'. Aşa şi intre oameni, 
odată ce s-au făcut învoieli nefolositoare, neapărat va 
urma o primejdie, atât pentru cei ce s-au supus unui 
învăţător neincercat, cât şi pentru cei ce au primit stă- 
pânirea în urma neatenţiei ucenicilor. De fapt, neiscu- 
sinţa învățătorului pierde pe învăţăcei. lar negrija învă- 
ţăceilor aduce primejdie învățătorului, mai ales când 
la neștiinţa aceluia se adaugă trândăvia lor. Căci nici 
învățătorul nu trebuie a uita ceva din cele ce ajută la 
îndreptarea supuşilor, nici învăţăceii nu trebuie a trece 
cu vederea ceva din poruncile şi sfaturile învăţătoru- 
lui. Pentru că e lucru grav și primejdios atât neasculta- 
rea acelora, cât şi trecerea greşelilor cu vederea din 

partea acestuia. Să nu creadă învățătorul că slujba lui 
este prilej de odihnă şi de desfătare. Căci dintre toate 
lucrurile cel mai ostenitor este să conduci sufletele. 
Cei ce stăpânesc peste dobitoacele necuvântătoare nu 
au nicio împotrivire din partea turmelor, şi de aceea 
lucrul lor merge de cele mai multe ori bine. Dar celor 
ce sunt puşi peste oameni, felurimea năravurilor şi vi- 
clenia gândurilor le face foarte grea conducerea, şi cei 
ce o primesc trebuie să se pregătească pentru o luptă 
obositoare. Ei trebuie să îndure fără supărare scăde- 
rile tuturor, iar datoriile neimplinite din pricina neştiin- 
tei să-i facă să le cunoască prin îndelungă-răbdare. 
28. De aceea vasul de spălat din templu îl ţin boii, 
iar sfeşnicul s-a turnat întreg şi a fost bătut din ciocan 
(Iş 25, 31 ş. u.). Sfeşnicul arată că cel ce vrea să lumi- 
neze pe alţii trebuie să fie solid din toate părţile şi să 
nu aibă nimic uşor sau gol; şi să fie ciocănite afară 
toate cele de prisos, care nu pot folosi ca pildă, a unei 
vieţi fără prihană, celor ce ar privi. lar boii de sub va- 
sul de spălat arată că cel ce ia asupra sa o astfel de lu- 
crare nu trebuie să lepede nimic din cele ce vin asupra 
lui, ci să poarte şi poverile, şi intinăciunile celor mai 
mici, până ce este neprimejdios de a le purta. Căci, de- 
sigur, dacă vrea să facă mai curate faptele celor ce vin 
in preajma lui, e de trebuinţă să primească și el oare- 
care întinăciune; de vreme ce şi vasul de spălat cură- 
tind mâinile celui ce se spală primeşte însuși întină- 
ciunea aceluia. Cel ce vorbeşte despre patimi şi-i cură- 
tă pe alţii de astfel de pete nu poate trece peste ele 
nemurdărit; căci însăşi amintirea obișnuieşte să înti- 
neze cugetarea celui ce vorbeşte despre ele. Pentru că, 
chiar dacă nu se întipăresc chipurile lucrurilor urâte 

în semne săpate mai adânc, totuşi întinează suprafaţa 
minţii, tulburând-o prin desfăşurările cuvântului ca prin 
nişte culori necurate. 

Povăţuitorul mai trebuie să aibă şi ştiinţă, ca să nu-i 
fie necunoscută niciuna din uneltirile vrăjmaşilor și să 
poată să dea la lumină laturile ascunse ale războiului 
celor încredinţaţi lui. În felul acesta, descriindu-le de 
mai înainte cursele vrăjmaşului, le va face biruinţa ne- 
ostenicioasă şi-i va scoate încununaţi din luptă. Dar e 
rar un povăţuitor ca acesta și nu se găseşte uşor. 

29. Marele Pavel mărturiseşte acelaşi lucru, zicând: 
"Căci gândurile lui nu ne sunt necunoscute" (2 Co 2, 
11). lar minunatul lov se întreabă nedumerit: "Cine ne 
va descoperi faţa veşmântului său? Şi cine va pătrun- 
de în căptuşeala armurii lui? lar porţile feţei lui cine le 
va deschide?' (lov 41, 3-4). Ceea ce zice este aceasta: 
Nu este văzută faţa lui, căci îşi ascunde viclenia în 
multe veşminte, fermecând în chip amăgitor prin fe- 
lul cum se înfăţişează la arătare, iar în ascuns întoc- 
mind cursa pierzaniei. Şi ca să nu se numere şi pe sine 
intre cei ce nu cunosc vicleniile aceluia, lov descrie 
semnele lui, cunoscând limpede toată urâciunea înfri- 
coșată a lui. "Ochii lui, zice, sunt ca ai luceafărului; mă- 
runtaiele lui sunt şerpi de aramă" (lov 41, 5-6). Aces- 
tea le spune dând la iveală viclenia lui, ca a unuia ce, 
prin faptul că-şi ia înfățișarea luceafărului, plănuieşte 
să atragă la el pe cei ce-l privesc, iar prin şerpii dină- 
untru pregăteşte moartea celor ce se apropie. Dar şi 
proverbul, dându-ne să înţelegem primejdia lucrului, 
zice: "Cel ce crapă lemne se va primejdui la lucru de 
va aluneca securea' (Ecc 10, 9). Adică, cel ce distinge 
lucrurile cu raţiunea şi pe cele socotite unite le des- 

parte din impreunare şi vrea să le arate cu totul stră- 
ine, deosebind adică pe cele cu adevărat bune de cele 
părute bune, de nu va avea judecata întărită din toate 
părţile, nu va putea ocoli primejdia ca vorba lui, lipsită 
de siguranţă înaintea ascultătorilor, să dea prilej de 
sminteală ucenicilor săi. 

30. Astfel, oarecare dintre cei ce umblau cu Elisei, 
tăind un copac lângă lordan şi securea căzându-i în râu, 
aflându-se în primejdie, strigă către învăţător, zicând: 
"Vai, stăpâne, aceasta o luasem împrumut" (4 Rg 6, 5). 
lar aceasta o păţesc acei care, din lucruri rău auzite, se 
apucă să înveţe pe alţii şi la sfârşit iși dau seama de 
neputinţa lor, deoarece nu grăiesc din destoinicia pro- 
prie. Căci îndată ce sunt dovediţi că spun ceva contrar 
cu ceea ce trebuie, îşi mărturisesc neştiinţa, primejdu- 
indu-se în cuvântul luat împrumut. De aceea și marele 
Elisei, aruncând un lemn la fund, a făcut să iasă la su- 
prafaţă toporul scăpat de ucenic, adică a lămurit înţe- 
lesul care era socotit că s-a ascuns în adânc şi l-a adus 
la vederea ascultătorilor. lordanul înseamnă cuvântul 
pocăinţei, căci acolo se săvârşea de loan botezul po- 
câinţei. lar cel ce nu vorbeşte lămurit despre pocăință, 
ci, dezvăluind bunătatea ascunsă, îi face pe ascultă- 
tori să vină la disprețul ei, aruncă securea în lordan. 
Cine nu ştie apoi ce înseamnă lemnul care apare, adu- 
când din adânc securea şi făcând-o să plutească pe 
deasupra? Căci inainte de cruce era ascuns cuvântul 
despre pocăință. De aceea şi cel ce voise să spună ceva 
despre ea a fost mustrat îndată pentru îndrăzneală. 
Dar după cruce s-a făcut tuturor lămurit, arătându-se 
la vremea sa prin cruce. 

31. Acestea le spun nu oprind pe vreunii de-a con- 
duce, nici împiedicându-i de-a călăuzi pe unii dintre 
tineri la evlavie, ci îndemnându-i ca mai întâi să ia asu- 
pra lor deprinderea virtuţii, pe măsura mărimii lucru- 
lui. Să nu se apuce dintr-odată de acest lucru, gândin- 
du-se la partea lui cea plăcută și la slujirea ce le-o vor 
face învăţăceii, ca şi la faima ce şi-o vor agonisi la cei 
din afară, fără să se gândească şi la primejdia care 
urmează. Şi să nu prefacă, înainte de aşezarea păcii, 
uneltele de război în unelte de plugărie. După ce am 
supus adică toate patimile, şi nu ne mai tulbură duş- 
mani din nicio parte, și astfel nu mai e trebuinţă să fo- 
losim uneltele în slujbă de apărare, bine este să plu- 
gărim pe alţii. Dar până ce ne stăpânesc patimile şi dăi- 
nuiește războiul împotriva cugetului trupesc, nu trebuie 
să ne luăm mâinile de pe arme, ci neincetat trebuie să 
ne ţinem mâinile pe ele, ca nu cumva viclenii, folosind 
odihna noastră ca vreme de năvală, să ne supună cu 
mare cruzime. Celor ce s-au luptat bine pentru virtute, 
dar pentru multa lor smerită cugetare incă nu soco- 
tesc că au biruit, le zice cuvântul, îndemnându-i: "Pre- 
faceţi săbiile voastre în fiare de plug, şi lăncile voastre 
în seceri' (Is 2, 4). Prin aceasta îi sfătuieşte să nu mai 
atace în deşert pe vrăjmaşii biruiţi, ci, spre folosul ce- 
lor mulţi, să-şi mute puterile sufleteşti de la deprinde- 
rea războinică la plugărirea acelora care sunt înfundaţi 
incă în faptele răutăţii. Dar, tot aşa, pe cei ce au încer- 
cat, peste puterea lor, să facă aceasta înainte de a ajun- 
ge la o asemenea stare, fie din neexperienţă, fie din 
lipsă de judecată, îi sfătuieşte lucrul dimpotrivă: "Pre- 
faceţi fiarele voastre de pluguri în săbii şi secerile voas- 
tre în lănci". 

32. Căci la ce ne şi foloseşte plugăria câtă vreme 
dăinuieşte războiul în ţară şi ne împiedică să ne bucurăm 
de roadele ei, silindu-ne să dăm belşugul mai degrabă 
vrăjmaşilor decât celor ce s-au ostenit? De aceea poa- 
te nu le îngăduie Dumnezeu israelitenilor, care luptau 
încă în pustie cu feluritele popoare, să se ocupe cu plu- 
găria, ca aceasta să nu-i împiedice de la deprinderile 
războinice. Dar după ce vrăjmaşii au ajuns sub mâna 
lor, îi sfătuieşte să se ocupe cu ea, zicând: "Când veţi 
intra în pământul făgăduinţei, sădiţi în el tot pomul 
roditor" (Lv 19, 23), dar înainte de a intra, să nu sădiţi. 
Sădirea urmează după intrare. Şi pe drept cuvânt. Căci 
inainte de desăvârşire cele sădite nu sunt sigure, mai 
ales că cei ce vor să sădească umblă încă încoace şi 
incolo, după năravul celor nestatornici. Pentru că şi în 
lucrurile evlaviei este o rânduială şi o înşiruire, ca şi în 
oricare altul, şi trebuie pornit şi în această vieţuire de 
la început. Cei ce trec cu vederea cele de la inceput şi 
sunt atraşi de lucrurile mai plăcute sunt făcuţi de silă 
să ţină seama de şirul rânduielii, aşa cum lacov, atras 
de frumuseţea Rahelei, nu s-a uitat la slăbiciunea ochi- 
lor Liei, dar, cu toate acestea, nu a putut ocoli oste- 
neala dobândirii unei asemenea virtuţi, ci a împlinit şi 
săptămâna ei de ani. Cel ce vrea să ţină seama de or- 
dinea vieţuirii trebuie, aşadar, să nu meargă de la sfâr- 
şit spre început, ci să înainteze de la început spre de- 
săvarşire. 

33. În felul acesta va ajunge şi el însuşi la starea 
râvnită şi va călăuzi şi pe cei supuşi, fără greșeală, spre 
ţinta virtuţii. Dar cei mai mulţi, fără să fi făcut nicio 
osteneală şi fără să fi izbândit vreun lucru mic sau 
mare de-al evlaviei, aleargă la întâmplare în numele 

ei, dovedind o cumplită lipsă de judecată, odată ce nu 
socotesc aceasta ca o primejdie. Ei nu numai că nu 
îngăduie nimănui să-i îndemne la lucru, ci, colindând 
prin ulițele strâmte, atrag în jurul lor pe toţi cei ce se 
nimeresc, făgăduindu-le marea cu sarea, asemenea 
celor care îşi tocmesc oameni plătiţi, făcând cu ei în- 
voieli despre hrană și îmbrăcăminte. De fapt, cei ce iu- 
besc acest lucru, dorind să apară înconjurați de mulți- 
me şi să fie purtaţi pe mâini şi să se înfăţişeze cu toată 
pompa de care sunt înconjurați învățătorii, îmbrăcaţi 
în făţărnicie teatrală, dacă vor să nu fie părăsiţi de cei 
care fac această slujbă, trebuie să le dăruiască multe 
pentru împlinirea plăcerilor lor şi să fie cu îngăduinţă 
faţă de poftele lor. Ei trebuie să facă asemenea unui 
vizitiu care dă frâu liber cailor şi îi lasă pe drumul voi- 
lor lor, din care pricină aceştia îl duc prin gropi şi în 
prăpăstii, poticnindu-se de toate câte le vin în cale, ne- 
fiind nimeni care să-i oprească şi să-i împiedice din por- 
nirea lor fără rânduială. 

34. Dar să audă unii ca aceștia pe fericitul lezechiel, 
care ii plânge pe cei ce procură mijloace pentru plăce- 
rile altora şi se potrivesc voilor fiecăruia, îngrămădin- 
du-și lor pe 'vai'. Căci zice: "Vai de cele ce cos perinuţe 
pentru toate coatele şi fac văluri pentru orice cap de 
orice vârstă, spre a pierde suflete pentru o mână de 
orz şi pentru o bucată de pâine" (Iz 13, 18-19). La fel 
și aceştia, adunându-și cele de trebuinţă din danii şi 
imbrăcându-se în veşminte cusute din stofe moi, ruşi- 
nează prin vălurile lor pe cei ce trebuie să se roage 
sau să tâlcuiască Scriptura cu capul descoperit, femi- 
nizând starea bărbătească şi pierzând suflete pe care 
nu trebuia să le omoare. Ar trebui să asculte aceştia 

mai ales de Hristos, adevăratul Învățător, respingând 
cu toată puterea slujba de conducere a altora. Căci 
zice Acela către învăţăceii Săi: "lar voi să nu vă numiţi 
«rabbi» (Mt 23, 8). Dacă lui Petru, lui loan şi intregii 
cete a Apostolilor le-a dat sfatul să stea departe de ase- 
menea lucru şi să se socotească mici pentru aseme- 
nea vrednicie, cine va fi acela care să se închipuiască 
pe sine mai presus de ei şi să se socotească în stare 
de o vrednicie de la care au fost opriţi aceia? Sau, 
poate, zicându-le să nu se cheme 'rabbi', nu îi opreşte 
de a fi, ci numai de a se numi? 

35. lar dacă cineva, fără să vrea, fiindcă a primit 
pe unul şi pe al doilea ar fi silit să conducă și pe mai 
mulți, mai întâi să se probeze pe sine cu de-amănun- 
tul dacă este de aşa fel că poate învăţa mai bine prin 
faptă decât prin cuvânt cele ce trebuie făcute, înfăţi- 
şându-şi viaţa sa, celor ce vor să înveţe, drept chip al 
virtuţii. S-o facă aceasta, ca nu cumva cei ce l-ar copia, 
dată fiind sluţenia greşalei, să tocească frumuseţea 
virtuţii. Pe urmă, să ştie că trebuie să lupte pentru în- 
cepători nu mai puţin ca pentru el însuşi. Căci precum 
pentru el, aşa va da socoteală şi pentru aceia odată ce 
a primit să se îngrijească de mântuirea lor. De aceea 
şi sfinţii se străduiau să nu lase pe ucenici mai prejos 
de ei înşişi în virtute, ci din starea dintâi să-i mute la 
o stare mai bună. Astfel, Apostolul Pavel l-a făcut pe 
Onisim din fugar mucenic; Ilie l-a făcut pe Elisei din 
plugar prooroc; Moise l-a împodobit pe losua mai mult 
decât pe toţi, iar Eli l-a arătat pe Samuel mai mare 
decât pe sine. Căci cu toate că şi sârguinţa lor însăşi 
le-a ajutat acestor învăţăcei la dobândirea virtuţii, dar 

toată pricina sporirii lor a stat în faptul că au avut parte 
de învăţători care au putut să aprindă scânteia înăbu- 
şită a râvnei lor spre o mai mare creştere, făcând-o să 
lumineze. Prin aceasta învățătorii lor s-au făcut gură a 
lui Dumnezeu, slujind voia Lui între oameni, căci au 
auzit pe Cel ce zice: "De vei scoate lucru de cinste din 
cel nevrednic, vei fi ca gura Mea'. 

36. lată cum îi arată Dumnezeu lui lezechiel slujba 
de învăţător, învăţându-l ce fel din ce fel să-i facă pe 
îinvăţăcei: "Iar tu, fiul omului, zice, ia-ţi ţie o cărămidă 
şi o pune înaintea feţei tale, şi închipuieşte pe ea ceta- 
tea Ierusalimului" (Iz 4, 1). Prin aceasta ne dă să înţele- 
gem că învățătorul face pe învățăcel din lut biserică 
sfântă. Bine s-a spus şi cuvântul: "pune-o înaintea feţei 
tale", căci îmbunătăţirea învăţăcelului va merge repe- 
de de va fi pururea în vederea învățătorului. Pentru că 
inrâurirea neincetată a pildelor bune întipăreşte chipuri 
foarte asemănătoare în sufletele care nu sunt prea în- 
vârtoşate şi inăsprite. De aceea au căzut Ghehazi şi 
luda, cel dintâi prin furt, iar cel de-al doilea prin tră- 
dare, fiindcă s-au ascuns pe ei de ochii învățătorului. 
Dacă ar fi stăruit pe lângă cei inţelepţi, nu ar fi greşit 
fiecare dintre ei. lar că din negrija învăţăceilor îi vine 
primejdie şi învățătorului, a arătat Dumnezeu tot acolo 
prin următoarele cuvinte, zicând: "Şi vei pune o tablă 
de fier între tine şi cetate şi va fi zid între tine şi ea" (Iz 
4, 3). Căci cel ce nu voieşte să aibă parte de pedeap- 
sa celui fără grijă, după ce l-a făcut din cărămidă ce- 
tate, trebuie să-i vestească pedepsele care ameninţă 
pe cei ce cad iarăşi din această stare, ca, făcându-se 
acestea zid, să-l despartă pe cel nevinovat de cel vino- 

vat. Pentru că poruncind aceasta lui lezechiel, îi zice: 
"Fiul omului, te-am pus pe tine străjer casei lui Israel; 
şi de vei vedea sabia venind, şi nu vei prevesti, şi va 
lua pe careva dintre ei, sufletul lui din mâna ta îl voi 
cere" (Iz 33, 7-8). 

37. Un asemenea zid îşi pune şi Moise sieşi, zicând 
israelitenilor: "la aminte la tine, să nu cauţi să urmezi 
lor, după ce au fost stârpiţi de tine" (Dt 7, 2). Căci se 
întâmplă celor ce nu prea au grijă să ia aminte la cuge- 
tul lor, după tăierea patimilor, că icoanele vechilor nă- 
luciri încep să răsară iarăşi ca nişte vlăstare. Dacă le 
va da cineva loc să pătrundă treptat în cugetare şi nu 
le va împiedica intrarea, se vor sălăşlui iarăşi patimile 
în el, silindu-l să-şi facă vieţuirea o nouă luptă, după 
biruinţă. Căci se întâmplă ca unele dintre patimi, după 
ce au fost îmblânzite şi învăţate să mănânce iarbă la 
fel cu boii, să se sălbăticească iarăşi, din negrija celui 
ce le paşte, şi să-şi recapete cruzimea fiarelor. Ca să 
nu se întâmple, aşadar, aceasta, zice: "Să nu cauţi să 
urmezi lor, după ce au fost nimiciţi de tine", ca nu cum- 
va sufletul, câştigând deprinderea de a se îndulci cu 
asemenea năluciri, să se întoarcă la vechea răutate. 
Știind marele lacov că acestea, atunci când sunt cuge- 
tate şi contemplate neincetat, vatămă şi mai mult cu- 
getarea, întipărind chipurile cele mai limpezi şi mai vă- 
dite ale nălucirilor urâte, ascunde pe zeii străini în Si- 
chem (Fc 35, 4). Căci osteneala împotriva patimilor le 
ascunde şi le pierde pe acestea nu pentru o vreme 
scurtă, ci "până în ziua de azi", adică pentru tot timpul, 
întrucât "azi" se prelungește cu tot timpul, însemnând 
totdeauna timpul de faţă. lar Sichem înseamnă luptă, 

ceea ce arată osteneala impotriva patimilor. De aceea 
lacov îi dă Sichemul lui losif, ca celui care dintre fraţii 
săi luptă cu cea mai mare osteneală impotriva patimilor. 

38. De fapt lacov, spunându-le lor că a cucerit Si- 
chemul cu sabie şi arc (Fc 48, 22), arată că i-a trebuit 
luptă şi osteneală ca să pună stăpânire pe patimi şi să 
le ascundă în pământul Sichemului. S-ar părea însă că 
este o oarecare contrazicere între a ascunde zeii în Si- 
chem şi a ţine un idol în ascunziş. Căci a ascunde zeii 
in Sichem e lucru de laudă; iar a ţine un idol în ascun- 
ziş e lucru de ocară. De aceea, a pecetluit lucrul din 
urmă cu blestem, zicând: "Blestemat cel ce ţine idol în 
ascunziş!' (Dt 27, 15). Şi, de fapt, nu este același lucru 
a ascunde ceva în pământ pentru totdeauna şi a-l ţine 
în ascunziş. Căci ceea ce a fost ascuns în pământ şi nu 
se mai arată vederii se şterge cu vremea şi din amin- 
tire. Dar ceea ce e ţinut în ascunziş nu e cunoscut de 
cei din afară, insă e văzut necontenit de cel ce l-a pus 
acolo. Acesta îl are mereu în amintire ca pe un chip 
cioplit, pe care îl poartă în ascuns. Căci tot gândul urât, 
care ia formă în cugetare, este o sculptură ascunsă. De 
aceea, este ruşine a scoate la arătare asemenea gân- 
duri, dar e primejdios şi de a ţine în ascuns un chip cio- 
plit, precum şi mai primejdios este de a căuta formele 
dispărute, cugetarea înclinând cu uşurinţă spre patima 
izgonită şi împlântând în pământ bronzul idolului. Căci 
deprinderea virtuţii este de aşa fel, că se cumpănește 
cu uşurinţă şi într-o parte, şi într-alta, aplecându-se, 
dacă nu se poartă de grijă, spre cele potrivnice. 

39. Aceasta pare că vrea să o arate Scriptura prin- 
tr-un simbol, când zice: "Pământul pe care umblaţi se 
schimbă cu schimbarea popoarelor şi a neamurilor'. 

Căci îndată ce s-a mişcat spre cele potrivnice cel ce 
are deprinderea virtuţii, s-a mişcat şi aceasta, fiind un 
pământ împreună schimbător. De aceea, chiar de la 
inceput nu trebuie să se lase trecere spre cugetare nă- 
lucirilor, care obişnuiesc să vatăme gândul, precum 
nu trebuie lăsată cugetarea să coboare în Egipt, căci 
de acolo este dusă cu sila la asirieni. Cu alte cuvinte, 
dacă a coborât cugetarea în întunericul gândurilor ne- 
curate (căci acesta este Egiptul), e dusă la lucru cu sila 
şi fără să vrea de către patimi. De aceea şi legiuitorul, 
oprind simbolic pătrunderea plăcerii, a poruncit să fie 
pândit capul şarpelui, deoarece şi acela pândeşte căl- 
câiul (Fc 3, 15)80. Căci scopul aceluia este să împingă 
pe om la făptuire, la care dacă nu ajunge, nu poate 
ușor să amestece veninul prin mușcătură. Dar silinţa 
noastră este să frângem însăşi prima răsărire a plăcerii 
(xpooBoin), căci aceasta fiind zdrobită, lucrarea va fi 
slabă. Poate nici Samson n-ar fi aprins semănăturile 
celor de alt neam dacă n-ar fi legat cozile vulpilor, în- 
torcându-le capetele delaolaltă (Jd 15, 4). Căci cel ce 
poate înțelege cursa plănuită de gândurile viclene de 
la răsărirea lor, trecând peste inceputuri (căci acestea 
se prefac la intrare că sunt cuvioase, uneltind să ajun- 
gă la ţintă), va vădi din compararea sfârşiturilor (cozi- 
lor) intreolaltă ticăloşia gândurilor. Aceasta inseamnă 
că, legând coadă de coadă, pune între ele, ca o făclie, 
judecata care le dă pe faţă. 

40. Pentru ca ceea ce s-a spus să fie mai lămurit, 
voi dezvălui cele de mai sus cu pilda a două gânduri. 


80. A se vedea această interpretare a locului şi la Sfântul loan 
Casian, Despre cele opt gânduri ale răutăţii, în această carte, p. 130. 


230 NIL ASCETUL 


Aceasta va da si celorlalte crezământ adevărat. Ade- 
seori gândul curviei vine de la gândul slavei deşarte şi 
dă înfățișări cuviincioase începuturilor căilor ce duc la 
iad, ascunzând alunecările primejdioase de mai târziu 
prin care îi duce la temniţele iadului pe cei ce îi urmea- 
ză fără judecată. Întâi acest gând îl încântă pe cineva 
cu preoţia sau cu viaţa sa de monah desăvârșit, făcând 
pe mulţi să vină la el pentru folos; apoi din cuvânt şi 
faptă îl face să-şi închipuie că și-a agonisit un nume 
bun. Şi astfel, după ce l-a încercuit de-ajuns cu aseme- 
nea cugetări şi l-a atras departe de trezvia naturală, îm- 
biindu-i întâlnirea cu vreo femeie, aşa-zis cuvioasă, îi 
duce îndrăznirea conștiinței spre implinirea lucrului 
necurat, târându-l la cea mai de pe urmă ruşine. Cel 
ce vrea, aşadar, să lege cozile să ia aminte la sfârşitu- 
rile la care vor să ajungă cele două gânduri, cinstea sla- 
vei deşarte şi necinstea curviei, şi când le va vedea lim- 
pede impotrivindu-se întreolaltă, atunci să creadă că a 
făcut ca Samson. 

larăşi, gândul lăcomiei pântecelui are ca sfârşit pe 
cel al curviei; iar al curviei are ca sfârşit pe cel al în- 
tristării. Căci îndată îl iau în primire pe cel biruit de 
asemenea gânduri, după ce le-a înfăptuit, întristarea şi 
nemulţumirea. Să se gândească, aşadar, cel ce luptă 
nu la gustul bun al bucatelor, nici la dulceaţa plăcerii, 
ci la sfârşitul amândurora. Şi când îşi va înfățișa întris- 
tarea, care urmează amândurora, să ştie că le-a legat 
coadă de coadă şi, prin darea la iveală, a nimicit se- 
mănăturile celor de alt neam. 

41. Dacă, prin urmare, cel ce luptă cu patimile are 
lipsă de o atât de mare ştiinţă şi experienţă, să se gân- 
dească cei ce primesc să conducă pe alţii de câtă cu- 

noştinţă au ei trebuinţă ca să călăuzească înţelept și 
pe cei supuşi la cununa chemării de sus, şi să-i înveţe 
limpede toate cele ale luptei; ca aceştia să nu închipu- 
iască numai icoana luptei, lovind cu mâinile în aer, ci 
şi în lupta însăşi cu vrăjmaşul să-i dea lovituri de moar- 
te, ca să nu bată cu pumnii aerul în deşert, ci să-l zdro- 
bească pe vrăjmaşul însuşi. Căci acest război este mai 
greu decât lupta atleţilor. Acolo cad trupuri de-ale atle- 
ţilor care uşor pot să se ridice. Dar aici cad suflete care, 
odată răsturnate, anevoie mai pot fi ridicate. lar dacă 
cineva, luptând încă cu viaţa pătimașă și fiind stropit 
cu sânge, s-ar apuca să zidească biserică lui Dumnezeu 
din suflete cugetătoare, ar auzi, desigur, cuvântul: "Nu 
tu Îmi vei zidi Mie templu, căci eşti plin de sânge" (3 Rg 
5, 5). Pentru că a zidi biserică lui Dumnezeu e propriu 
stării de pace. Moise, luând cortul şi înfigându-l afară 
de tabără, arată, de asemenea, că învățătorul trebuie 
să fie cât mai departe de zarva războiului şi să locu- 
iască departe de locul învălmăşit al luptei, strămutat 
la o viaţă paşnică şi nerăzboinică. Dar când s-ar afla 
astfel de învăţători, ei au lipsă de învăţăcei care să se 
fi lepădat în așa fel de ei înşişi şi de voile lor, încât să 
nu se mai deosebească întru nimic de trupul neinsu- 
fleţit, sau de materia supusă meşterului; că precum 
sufletul lucrează în trup ceea ce vrea, trupul nefăcând 
nimic împotrivă, şi precum meşterul îşi arată mește- 
şugqul său în materie, nefiind împiedicat întru nimic de 
ea de la scopul său, aşa învățătorul să lucreze în învă- 
țăcei ştiinţa virtuţii, fiindu-i cu totul ascultători şi neîm- 
potrivindu-i-se întru nimic. 

42. Căci a iscodi plin de curiozitate planurile învă- 
ţătorului şi a vrea să pui la încercare cele poruncite de 

el înseamnă a pune piedică înaintării tale proprii. Cu 
siguranță nu ceea ce se pare celui neincercat înteme- 
iat şi potrivit este într-adevăr întemeiat. Altfel judecă 
meșterul, şi altfel cel fără meșteșug lucrurile meşteşu- 
qului. Cel dintâi are ca regulă ştiinţa; celălalt, soco- 
tinţa că aşa s-ar cuveni. Dar socotinţa aceasta foarte 
rar se acoperă cu adevărul; de cele mai multe ori se 
abate de la linia dreaptă, fiind înrudită cu rătăcirea. 
Căci ce este mai neraţional la vedere decât ca să 
spună cârmaciul unei corăbii, purtate pe-o dungă în 
plutirea numită dreaptă de corăbieri, să şadă coră- 
bierii lângă peretele cufundat, părăsindu-l pe cel care 
stă în sus, măcar că și vântul îi împinge spre peretele 
pe care acela a poruncit să-l îngreuneze? După dreap- 
ta socotinţă s-ar cuveni să-i sfătuiască să îngreuneze 
peretele ce stă ridicat, nu să alerge la cel primejduit. 
Dar cei ce plutesc ascultă mai bine de cârmaci decât 
de socotinţele lor. Căci nevoia ii induplecă să asculte 
de meşteşugul celui ce a luat în mâna lui grija mân- 
tuirii lor, deşi ceea ce li se poruncește, socotind după 
cele ce văd, nu li se pare convingător. Aşadar, cei ce 
au predat altora grija mântuirii lor, lăsându-și toate 
socotinţele, să-şi supună gândurile meşteşugului celui 
priceput, judecând ştiinţa lui mai vrednică de crezare. 
Mai întâi, lepădându-se de toate, să nu-şi lase nimic 
afară, nici cel mai mic lucru, temându-se de pilda lui 
Anania care, crezând că înşală pe oameni, a primit de 
la Dumnezeu osânda pentru furt (FA 5, 1 ş.u.). 

43. Ci, cum se predau pe ei înşişi, aşa să predea şi 
toate ale lor, bine ştiind că ceea ce rămâne afară, tră- 
gând necontenit cugetul într-acolo, îl va desface ade- 
seori de la cele mai bune, iar pe urmă îl va rupe din 


CUVÂNT ASCETIC 233 


frăţietate. De aceea a poruncit Duhul Sfânt să se scrie 
vieţile sfinţilor, ca fiecare dintre cei ce se apucă de unul 
din felurile acestea de vieţuire să fie dus printr-o pildă 
asemănătoare spre adevăr. Cum s-a lepădat Elisei de 
lume, ca să urmeze învățătorului său? "Ara, zice, cu 
boii, şi douăsprezece perechi de boi înaintea lui... Şi 
a tăiat boii şi i-a fript în vasele boilor' (3 Rg 19, 19, 21). 
Aceasta îi arată căldura râvnei. Căci n-a zis: Voi vinde 
perechile de boi şi voi iconomisi preţul după cuviinţă, 
nici n-a socotit cum ar putea avea mai mult folos din 
vânzarea lor. Ci, cuprins cu totul de dorinţa care îl tră- 
gea să fie lângă învăţător, a disprețuit cele văzute şi 
s-a silit să se izbăvească mai repede de ele, ca de 
unele ce-l puteau împiedica de la dreapta lui hotărâre, 
ştiind că amânarea adeseori se face pricină a răzgân- 
dirii. De ce, apoi, şi Domnul, îmbiind bogatului desă- 
vârşirea vieţii după Dumnezeu, i-a poruncit să-şi vândă 
averile şi să le dea săracilor şi să nu-şi lase sieşi nimic? 
(Lc 18, 22). Fiindcă ştia că ceea ce rămâne se face, ca 
şi întregul, pricină de împrăştiere. Dar socotesc că şi 
Moise, rânduind celor ce vor să se curăţească în rugă- 
ciunea cea mare să-şi radă tot trupul (Lv 14, 8; Nm 8, 
7), le-a poruncit prin aceasta să se lepede cu desăvâr- 
şire de averi, iar în al doilea rând, să uite de familie şi 
de toţi cei apropiaţi in aşa măsură, încât să nu mai fie 
câtuşi de puţin tulburaţi de amintirile lor. 

44. Chivotul a făcut vacile cele înjugate la căruţa 
lui să-şi uite de fire. Căci deşi viţeii erau ţinuţi acasă, 
despărțiți de ele, iar pe de altă parte nimeni nu le si- 
lea, au făcut drumul fără greşeală, neabătându-se nici 
la dreapta, nici la stânga şi nevădindu-şi prin întoarce- 
rea grumazului dragostea de viței, nici arătându-şi prin 

muget durerea pentru despărţirea de ei. Ci, apăsate şi 
de povara chivotului şi stăpânite şi de legea neîndu- 
plecată a firii, ele au mers totuși drept înainte ca la 
o poruncă, neabătându-se deloc de la calea dreaptă 
(1 Rg 6, 12), legătura firii fiind biruită de respectul chi- 
votului ce-l purtau. Dacă vacile acelea s-au purtat aşa, 
de ce n-ar face la fel şi cei ce vor să ridice chivotul in- 
teligibil? Ar trebui să facă aceasta chiar mai mult de- 
cât vacile, ca să nu fie mustrată firea raţională de că- 
tre firea neraţională, prin compararea faptelor libere 
ale aceleia cu cele din necesitate ale acesteia, întrucât 
aceea nu face prin judecată cele ce le fac fiinţele ne- 
raţionale din necesitate. Poate şi Iosif de aceea rătă- 
cea prin pustie, deoarece căuta prin legăturile de fami- 
lie ţinutul desăvârşirii. De aceea şi omul care, în fond, 
îl întreabă de pricina rătăcirii, aflând că aceasta este 
alipirea faţă de ai săi (căci nu ar fi zis de ei că pasc, ci 
că păstoresc, de n-ar fi avut o judecată greşită despre 
meşteşug), zice către el: "Au plecat de aici, căci i-am 
auzit zicând: Să mergem in Dotain' (Fc 37, 17). lar 
Dotain se tălmăceşte "părăsire destulă". Prin aceasta îl 
invaţă pe cel care rătăceşte încă, prin alipirea la cele 
ce ţin de trup, că nu se poate ajunge altfel la desăvâr- 
şire decât părăsind indeajuns dragostea pentru rude- 
niile după trup. 

45. Căci chiar dacă ar părăsi cineva Haranul, care 
înfăţişează simţurile (căci se tălmăcește "peșteri'), şi ar 
ieşi din valea Hebronului, adică din faptele de necin- 
ste, şi din pustie, unde se rătăceşte cel ce caută desă- 
vârşirea, dacă nu s-a lepădat de toate în chip indestu- 
lător, nu va avea niciun folos de îndelungata lui nevo- 
inţă, neajungând la desăvârşire din pricina dragostei 

pentru familie. Dar şi Domnul, îndreptând pe Maria 
Născătoarea de Dumnezeu, care Îl căuta între rudenii 
(Lc 2, 44), şi socotind nevrednic de Sine pe cel ce iu- 
beşte pe tatăl sau pe mama sa mai mult decât pe El 
(Mt 10, 37), cere, precum se cuvine, părăsirea legătu- 
rilor familiale. 

lar după ce au făcut aceasta, trebuie sfătuiţi, dacă 
au ieşit de curând din tulburări, să se îndeletnicească 
cu liniştirea şi să nu improspăteze, prin drumuri dese, 
rănile produse cugetării prin simţuri, nici să aducă alte 
forme vechilor chipuri ale păcatelor, ci să ocolească fu- 
rişarea celor noi şi toată sârquinţa să le fie spre a şter- 
ge vechile închipuiri. Desigur, liniştirea le este un lucru 
foarte ostenitor celor ce s-au lepădat de curând, căci 
amintirea, luându-şi acum răgaz, mişcă toată necurăţia 
care zace în ei, ceea ce n-a apucat să facă mai înainte 
pentru mulţimea lucrurilor care prisoseau. Dar, pe lângă 
osteneală, liniştirea are şi folos, izbăvind mintea cu vre- 
mea de tulburarea gândurilor necurate. Căci dacă vor 
aceștia să-şi spele sufletul şi să-l curăţească de toate 
petele care il necurăţesc, sunt datori să se retragă din 
toate lucrurile prin care creşte întinăciunea şi să dea cu- 
getării multă linişte; de asemenea, să se ducă departe 
de toţi cei care îi întărâtă și să fugă de împreuna-petre- 
cere cu cei mai apropiaţi ai lor, îmbrăţişând singură- 
tatea, maica înţelepciunii. 

46. Pentru că este uşor să cadă aceştia iarăşi în mre- 
jele din care socotesc că au scăpat, când se grăbesc să 
petreacă în lucruri şi griji de tot felul. Şi nu e de niciun 
folos celor ce s-au strămutat la virtute să se bucure de 
aceleaşi lucruri de care s-au despărţit, dispreţuindu-le. 
Căci obişnuinţa fiind o greutate care atrage la ea, este 

de temut ca nu cumva aceasta să le tulbure iarăşi li- 
niştea, câştigată cu multă sârguinţă, prin îndeletniciri 
urâte și să le îimprospăteze amintirile relelor săvârşite. 
Pentru că mintea celor ce s-au desfăcut de curând de 
păcat se aseamănă cu trupul care a inceput să se re- 
culeagă dintr-o lungă boală, căruia orice prilej întâm- 
plător i se face pricină de-a recădea în boală, nefiind 
incă destul de întremat în putere. Căci nervii mintali ai 
acestora sunt slabi şi tremurători, încât e temere să nu 
năvălească din nou patima, care de obicei este aţâţată 
de împrăștierea în tot felul de lucruri. De aceea, Moise 
a poruncit celor ce vor să nu pătimească nimic de la 
duşmanul pierzător să rămână înăuntrul porţilor, zi- 
când: "Să nu ieşiţi niciunul din casa voastră, ca să nu 
vă atingă pierzătorul' (Iş 12, 22). lar Ieremia e vădit că 
poruncește acelaşi lucru când zice: "Nu plecaţi la câmp 
şi nu umblaţi pe drumuri, căci sabia duşmanilor se află 
de jur-imprejur' (Ir 6, 25). Căci e propriu numai luptă- 
torilor viteji să meargă întru întâmpinarea duşmanilor 
şi să scape nevătămaţi de cursele lor. lar dacă e care- 
va din cei ce nu ştiu incă să se lupte, să rămână nesu- 
părat acasă, asigurându-şi neprimejduirea prin liniştea 
sa. Aşa era Isus al lui Navi, despre care s-a scris: "lar 
slujitorul Isus, fiind încă tânăr, nu ieşea afară din cort' 
(Iş 33, 11). Căci ştia din istoria lui Abel că cei ce plea- 
că la câmp sunt ucişi de fraţi şi de prietenii după trup, 
pentru că ies la luptă înainte de vreme (Fc 4, 8). 

47. Nu mai puţin se poate învăţa din istoria Dinei 
că este propriu cugetării copilăreşti şi femeieşti să în- 
cerce lucruri peste deprinderea ei şi să fie amăgită de 
inchipuirea ce şi-o face despre destoinicia proprie (Fc 

34, l ş. u.). Căci dacă aceea n-ar fi pornit prea curând 
la vederea lucrurilor din ţinut, socotindu-se că e tare, 
şi n-ar fi fost vrăjită de farmecul lor, nu i s-ar fi stricat 
inainte de vreme puterea de discernământ a sufletu- 
lui, amăgită de nălucirea lucrurilor ce cad sub simţuri, 
şi deci n-ar fi ajuns la împreunare încă nelegitimă cu ra- 
ționamentul bărbătesc. Cunoscând Dumnezeu această 
patimă din oameni, adică cea a înaltei păreri de sine, 
şi voind să o smulgă cu rădăcini cu tot din deprinderea 
noastră, zice către legiuitorul Moise: "Faceți evlavioși 
pe fiii lui Israel' (Lv 15, 31; LXX). El ştia că cel ce ia 
asupra sa, înainte de vreme, lupte care întrec puterile 
sale este străin de evlavie. Prin urmare, să nu se ames- 
tece monahul, inainte de ce a dobândit deprinderea 
desăvârşită a virtuţii, în tulburările lumii, ci să fugă cât 
mai departe, aşezându-şi cugetarea la mare depărtare 
de zgomotele ce răsună de jur-imprejur. Căci nu e de 
niciun folos celor ce s-au desfăcut de lucruri ca să fie 
ciocăniţi din toate părţile de veştile despre ele şi, după 
ce au părăsit cetatea faptelor lumeşti, să se așeze în 
poartă ca Lot (Fc 19, 15 ş. u.), rămânând plini de zgo- 
motul de acolo. Trebuie să iasă afară ca marele Moise, 
ca să înceteze nu numai faptele, ci şi veştile lor, pre- 
cum zice: "Când voi ieşi din cetate şi voi intinde mâi- 
nile mele, vor înceta tunetele' (Iş 9, 29). 

48. Căci atunci vine desăvârşita liniştire, când nu 
numai faptele, ci şi amintirile lor încetează, dând su- 
fletului timp să poată vedea chipurile întipărite şi să 
lupte cu fiecare dintre ele şi să le scoată din cugetare. 
De vor intra alte şi alte forme, nu va putea şterge nici 
intipăririle de mai înainte, cugetarea fiind ocupată cu 

cele care vin. Prin aceasta osteneala de-a tăia patimile 
se face în chip necesar mai grea, acestea câştigând tă- 
rie din creşterea pe încetul şi acoperind puterea de stră- 
vedere a sufletului cu nălucirile care se adaugă me- 
reu, asemenea unui râu în curgere necontenită. Cei ce 
vor să vadă uscată albia râului, mai păstrând în ea doar 
câteva lucruri vrednice de cunoscut, nu folosesc ni- 
mic scoțând apa din locul în care cred că se află ceea 
ce caută, căci apa care curge umple îndată locul golit. 
Dar de vor opri cursul apei de mai în sus, li se va arăta 
pământul fără osteneală, apa rămasă ducându-se la 
vale de la sine şi lăsându-le pământul uscat, pentru a 
afla cele dorite. Tot aşa, este uşor a goli formele care 
dau naştere patimilor când simţurile nu le mai aduc 
pe cele dinafară. Dar când acestea trimit înlăuntru, ca 
pe un torent, formele supuse simţurilor, nu este nu- 
mai greu, ci şi cu neputinţă a curăţi peste tot mintea de 
o asemenea inundație. Căci deşi nu-l tulbură pe unul 
ca acela patimile, negăsind prilej de a se stârni din lip- 
sa întâlnirilor dese, dar strecurându-se pe nebăgate de 
seamă se întăresc şi mai mult, primind putere cu tre- 
cerea vremii. 

49. De asemenea, pământul călcat necontenit, chiar 
dacă are mărăcini, nu-i scoate la iveală, căci bătători- 
rea picioarelor îi opreşte să răsară. Dar în sânul lui se 
intind rădăcinile tot mai adânci, mai puternice şi mai 
mustoase, şi acestea vor odrăsli îndată atunci când le 
va îngădui timpul să răsară. Tot aşa patimile, împiedi- 
cate de lipsa întâlnirilor necontenite să iasă la arătare, 
se fac mai tari şi, crescând în linişte, năvălesc mai pe 
urmă cu multă putere, făcându-le războiul greu şi pri- 
mejdios celor care la început n-au avut grijă de lupta 

impotriva lor. De aceea şi Proorocul poruncește să se 
nimicească sămânţa din Babilon (Is 14, 22), sfătuind 
să se stârpească formele până ce sunt încă în tecile 
simţurilor, ca nu cumva, căzând în pământul cugetării, 
să odrăslească şi, adăpate fiind cu ploile imbelşugate 
şi nefolositoare ale unei purtări de griji necontenite, 
să aducă rodul înmulţit al păcatului. lar alt prooroc fe- 
riceşte pe cei ce nu primesc nici puii patimilor, ci îi 
omoară impreună cu mama, de care sunt încă lipiţi: 
"Fericit, zice, cel ce va lua şi va izbi de piatră pruncii 
tăi" (Ps 136, 12). Dar poate şi marele lov, gândindu-se 
la sine, ne dă să înţelegem un asemenea lucru, zicând 
că papura şi rogozul sunt hrănite de baltă (lov 8, 11), 
iar când e lipsită de râu, toată planta se usucă; și că 
leul furnicar se prăpădeşte când nu mai are ce mânca 
(lov 4, 11). Căci vrând marele lov să arate cursele pe 
care le întinde patima, i-a născocit un nume compus 
de la leul cel foarte îndrăzneţ şi de la furnica cea foar- 
te măruntă. De fapt, momelile (atacurile = npooBoiai) 
patimilor încep de la închipuirile cele mai mărunte, fu- 
rişându-se pe nebăgate de seamă ca o furnică, dar la 
sfârșit se umflă aşa de tare, că alcătuiesc pentru cel 
pe care l-au prins în cursă o primejdie nu mai mică de- 
cât năpustirea leului. De aceea, luptătorul trebuie să 
lupte cu patimile încă de atunci de când vin ca o fur- 
nică, punând în faţă puţinătatea ca o momeală. Căci 
de vor ajunge la puterea leului, va fi greu să le biruias- 
că şi tare il vor strâmtora. Trebuie să nu le dea nicide- 
cum de mâncare. lar mâncarea acestora, precum s-a 
spus adeseori, sunt formele sensibile venite prin sim- 
turi. Căci acestea hrănesc patimile, inarmând la rând 
pe fiecare idol (chip) împotriva sufletului. 

50. De aceea legiuitorul a pregătit şi templului în- 
grădituri la ferestre (Iş 27, 1 ş. u.), insemnând prin 
aceasta că cei ce vor să-şi păzească a lor cugetare cu- 
rată ca pe un templu trebuie să-şi îngrădească înain- 
tea simţurilor piedici din gândurile care se înfricoşea- 
ză de judecata viitoare, precum s-au întocmit acolo în- 
grădituri la ferestre, ca să nu pătrundă nimic din cele 
necurate. Acestea au rostul să oprească intrarea forme- 
lor necurate, care vor să se strecoare inăuntru. Poate 
de aceea s-a îmbolnăvit Ohozia, căzând de pe fereas- 
tra cu gratii (4 Rg 1, 2). Căci a cădea de pe fereastra 
cu gratii înseamnă a nesocoti gândurile răsplătirii vii- 
toare în vremea ispitelor, fiind aplecat asupra plăce- 
rilor. Şi ce poate fi mai cumplit ca boala? Căci boala 
trupului este o stare contrară firii, cumpăna elemen- 
telor din trup stricându-se din pricina covârşirii unuia, 
ceea ce aduce o stare potrivnică firii; iar boala sufle- 
tului înseamnă abaterea lui de la judecata dreaptă, bi- 
ruit fiind de patimile aducătoare de boală. Astfel de în- 
grădituri a impletit înaintea vederii celui ce poate să 
audă şi Solomon, zicând: "Când ochii tăi vor privi la 
femeie străină, gura ta va grăi lucruri meşteşugite' (Pr 
23, 32). Lucruri meşteşugite le zice celor pe care am 
avea să le intâlnim după păcat, la vremea răsplătirii. 
Căci gândindu-ne la acestea cu o dispoziţie cuvenită, 
va fi oprită toată vederea primejdioasă de la ochii 
noştri. Dar a arătat şi ce dispoziţie trebuie să aibă gân- 
dul în vremea aceea: "Căci te vei afla, zice, ca în inima 
mării şi ca un cârmaci în mare furtună". 

51. Pentru că de se va putea face cineva în vremea 
luptei cu vederea aţâţătoare atât de viteaz, datorită pe- 
depselor care îl ameninţă, precum este cel ce se află 

în mijlocul mării înfuriate, va birui fără osteneală pe 
vrăjmaşii ce năvălesc asupra sa, nesimţind loviturile 
pe care le primeşte, încât să poată zice: "M-au lovit, şi 
n-am simţit durere; şi-au bătut joc de mine, şi n-am 
ştiut nimic" (Pr 23, 34). Adică aceia, zice, m-au lovit şi 
au socotit să-şi râdă de mine, dar eu n-am simţit nici 
rănile, căci erau de la săgeți de copii, şi nu m-am în- 
tors nici spre vicleniile lor, făcându-mă că nici nu-i bag 
în seamă. Tot aşa şi David, dispreţuind pe acești vrăj- 
maşi, a zis: 'Depărtându-se de la mine vicleanul, n-am 
ştiut; n-am simţit nici când a venit, nici când s-a dus' 
(Ps 100, 4-5). 

Dar cel ce nu ştie nici aceea că simţurile au multă 
amestecare cu lucrurile supuse simţurilor, iar din aceas- 
tă amestecare se naşte cu uşurinţă rătăcirea, şi nu-şi 
dă seama de vătămarea ce-i vine din acestea, ci con- 
vieţuieşte cu ele fără grijă, cum va cunoaşte la vreme 
cursa rătăcirii dacă n-a fost învăţat de mai înainte să le 
deosebească? Că între simţuri şi lucruri sensibile se 
naşte o luptă şi lucrurile sensibile pun bir asupra sim- 
ţurilor e vădit din războiul asirienilor împotriva sodo- 
miţilor. Scriptura, înfăţişând istoric întâmplarea dintre 
cei patru împărați ai asirienilor şi cei cinci împărați din 
jurul Sodomei, spune că între aceştia la început s-au 
făcut înţelegeri, învoieli şi jertfe de pace la Marea Să- 
rată, pe urmă au slujit cei cinci doisprezece ani, iar în 
al treisprezecelea s-au răsculat şi, într-al patruspreze- 
celea cei patru au pornit cu război împotriva celor cinci 
şi i-au luat robi (Fc 14, 1 ş.u.). 

52. Istoria se isprăveşte aici. Noi insă din istoria 
aceasta avem să învăţăm cele ce ne privesc pe noi, şi 
anume să luăm cunoştinţă despre războiul simţurilor 

împotriva lucrurilor sensibile. Căci fiecare dintre noi, 
de la naştere până la doisprezece ani neavând incă cu- 
răţită puterea de discernământ, îşi supune simţurile 
fără cercetare lucrurilor sensibile, slujind lor ca unor 
stăpâne: vederea, lucrurilor care se văd; auzul, vocilor; 
qustul, sucurilor; mirosul, aburilor; pipăitul, lucrurilor 
care pot mișca această simţire. Până la acea vârstă 
omul nu poate distinge sau destrăma niciuna dintre 
percepții, din pricina copilăriei. Dar când i se întăreşte 
cugetarea și începe să simtă paguba ce-o suferă, plă- 
nuieşte îndată răscularea și scăparea din această ro- 
bie. Şi dacă s-a făcut puternic în cugetare, îşi întăreşte 
această hotărâre, declarându-se slobod pentru totdea- 
una, scăpat de stăpânii amamici. Dar dacă judecata 
lui e prea slabă pentru această sforţare, îşi lasă iarăşi 
roabe simţurile, biruite fiind de puterea lucrurilor sen- 
sibile; şi acestea vor răbda mai departe robia, fără vreo 
nădejde de bine. De aceea şi cei cinci regi din istorie, 
fiind biruiţi de cei patru, "se aruncă în fântânile de 
smoală' (Fc 14, 10), ca să învăţăm că cei biruiţi de 
lucrurile sensibile se aruncă prin fiecare simţ, ca prin 
nişte prăpăstii şi fântâni, în smoala lucrului sensibil 
corespunzător cu acel simţ, nemaiinţelegând nimic din 
cele văzute, deoarece şi-au legat pofta de lucrurile pă- 
mânteşti şi iubesc mai mult lucrurile de aici decât cele 
cunoscute cu mintea. 

53. La fel şi robul care-şi iubeşte stăpânul, femeia 
şi copiii, renunțând la libertatea adevărată pentru legă- 
tura cu cele trupeşti, se face rob veşnic. De aceea i-a 
fost găurită urechea cu sula, ca nu cumva, auzind prin 
deschizătura firească a auzului, să primească vreun 

gând de libertate, ci să rămână necontenit rob, iubind 
cele de aici. Din această pricină a poruncit şi legea să 
fie tăiată mâna femeii care apucă de cele ruşinoase pe 
un bărbat când se bate (Dt 25, 11-12), că având loco 
luptă între gânduri, pentru alegerea intre bunurile lu- 
mești și cereşti, aceea, înlăturând alegerea celor din 
urmă, a ales pe cele ale facerii şi ale stricăciunii, de- 
oarece prin mădularele care ajută la naștere a arătat 
lucrurile făcute. 

Nu e, aşadar, de niciun folos a se lepăda de lucruri 
cei ce nu stăruiesc în această judecată, ci se lasă tâ- 
râţi şi duşi iarăşi de gând şi de aceea se întorc necon- 
tenit spre cele părăsite, vădindu-şi dragostea faţă de 
ele, ca femeia lui Lot (Fc 19, 26). Căci aceea, întorcân- 
du-se, stă până azi prefăcută în stâlp de sare, ca pildă 
celor ce nu ascultă. Tot astfel îi întoarce obişnuinţa, al 
cărei simbol este aceea, spre sine, pe cei ce vor să se 
despartă fără să se schimbe. Dar ce vrea să spună şi 
legea, care porunceşte ca cel ce intră în templu, după 
ce a împlinit cele ale rugăciunii, să nu se întoarcă pe 
aceeaşi poartă pe care a intrat, ci să iasă pe cea dim- 
potrivă, făcându-şi drumul, neîntors, drept înainte? Ni- 
mic altceva decat că nu trebuie să-şi slăbească cineva 
prin îndoieli încordarea păşirii inainte spre virtute. Căci 
neîncetatele aplecări spre lucrurile din care am ieşit 
ne trag prin obişnuinţă cu totul spre cele dindărăt şi, 
slăbănogind pornirea spre cele dinainte, o întorc spre 
ele şi o fac să tânjească după vechile păcate. 

54. Fiindcă obişnuinţa trage pe om la sine cu pu- 
tere şi nu-l lasă să se ridice la cea dintâi deprindere a 
virtuţii. Pentru că din obișnuinţă se naște deprinderea, 

iar din deprindere se face firea. Şi a strămuta firea şi 
a o schimba este lucru anevoios. Chiar dacă e clintită 
puţin cu sila, îndată se întoarce la sine. lar când a fost 
scoasă din hotarele ei, nu se mai întoarce la integrita- 
tea ei dacă nu se pune multă osteneală spre a o aduce 
la calea ei, căci vrea mereu să revină la deprinderea 
din obişnuinţă, pe care a părăsit-o. Priveşte la sufletul 
care se ţine lipit de obişnuinţe, cum şade lângă idoli, 
lipindu-se de materiile fără formă, şi nu vrea să se ridi- 
ce şi să se apropie de raţiunea care caută să-l călăuzeas- 
că spre cele mai înalte. El zice: "Nu pot să mă ridic îna- 
intea ta, fiindcă mă aflu în rânduiala obişnuită a femei- 
lor' (Fc 31, 35)81. Căci sufletul care se odihneşte de 
mulţi ani în lucrurile vieţii şade lângă idoli, care prin ei 
sunt fără formă, dar primesc forme de la meşteşugul 
omenesc. Sau oare nu sunt un lucru fără formă bogă- 
ţia şi slava, şi celelalte lucruri ale vieţii, care nu au în 
ele niciun chip statornic şi hotărât, ci, simulând adevă- 
rul printr-o asemănare uşor de întocmit, primesc de 
fiecare dată alte şi alte schimbări? Formă le dăm noi 
când, prin gânduri omeneşti, născocim inchipuirea unui 
folos pe seama lucrurilor care nu slujesc spre nimic 
folositor. 

55. Căci când lărgim trebuinţa neapărată a trupului 
într-un lux fără rost, pregătind mâncarea cu nenumă- 
rate bunătăţi, iar hainele felurindu-le spre moleșeală şi 
desfătare, pe urmă, învinuiți de această deşertăciune, 
ca unii ce am urcat în deşert la consumuri desfătătoa- 
re o trebuinţă ce putea fi împlinită cu puţine, făurim 

81. Sufletul în greceşte e de genul feminin, iar raţiunea e de 
genul masculin. 

apărări ca pentru nişte lucruri ce eram datori să le să- 
vârşim, ce facem altceva decât ne silim să dăm formă 
materiilor fără formă? Bine s-a spus apoi despre un 
astfel de suflet că "şade", căci sufletul care s-a învârto- 
şat în asemenea judecăţi despre cele spuse s-a lipit de 
lucrurile de aici ca de nişte idoli şi slujeşte de aici îna- 
inte obiceiului, şi nu mai slujeşte adevărului; ba nici 
nu mai poate să se ridice la adevăr, ci prin obişnuinţe 
întinează firea lucrurilor, ca prin necurăţia de fiecare 
lună. lar prin şedere, Scriptura arată aici lenevirea de 
la cele bune şi iubirea de plăceri. Lenevirea, când vor- 
beşte despre: "Cei ce şedeau în întuneric şi în umbra 
morţii, ferecaţi în sărăcie şi fier' (Ps 106, 10). Căci atât 
întunericul, cât şi lanţurile sunt piedică a lucrării. lar iu- 
birea de plăcere, când zice despre cei ce se întorceau cu 
inima în Egipt şi grăiau întreolaltă: "Ne-am adus amin- 
te de când şedeam lângă căldările cu carne şi mâncam 
pâine până ne săturam' (Iş 16, 3). Cu adevărat lângă 
căldările cu carne şed cei ce-şi aprind dorinţele cu o 
căldură mustoasă şi necontenită. lar maica iubirii de 
plăceri este lăcomia pântecelui, căci aceasta naşte iubi- 
rea de plăceri, dar şi multe din celelalte patimi. Pentru 
că din aceasta, ca dintr-o rădăcină, puiesc celelalte pa- 
timi care, înălțându-se pe încetul ca nişte arbori peste 
aceea care le-a născut, îşi imping răutăţile până la cer. 
lubirea de bani, mânia şi întristarea sunt puii şi mlădi- 
tele lăcomiei pântecelui. Căci lacomul are mai întâi lip- 
să de bani pentru a-şi sătura pofta care arde pururea și 
care totuşi nu poate fi săturată niciodată. lar faţă de 
cei ce îl împiedică de la agonisirea banilor, trebuie 
să-şi aprindă mânia. Când însă mânia nu poate ajunge 

la ţintă, din pricina slăbiciunii, e urmată neapărat de 
întristare8Z. De fapt, cel ce se târăşte pe piept şi pe pân- 
tece, acela, când are mijloacele care îi împlinesc plă- 
cerile, se târăşte pe pântece, iar când e lipsit de aces- 
tea, se târăşte pe piept, unde este mânia. Căci iubito- 
rii de plăceri, când sunt lipsiţi de ele, se înfurie şi se 
amărăsc. 

56. De aceea, marele Moise pune pe pieptul preo- 
tului hoşenul judecății (Iş 28, 4) ca semn al raţiunii, 
arătând prin simboluri că preotul trebuie să-şi infrâne- 
ze prin judecata raţiunii pornirile patimii mâniei, căci 
hoşenul judecății este raţiunea. Dar preotul care stăpâ- 
neşte patima cu raţiunea este nedesăvârşit. De aceea 
desăvârşitul Moise scoate cu totul mânia, căci el nu 
poartă hoşenul raţiunii, ci scoate însuşi pieptul. "Căci 
luând, zice, pieptul, l-a legănat, punându-l înaintea 
Domnului" (Lv 8, 28). Sunt apoi alţii, care nici nu scot 
mânia afară, nici nu stăpânesc patima cu raţiunea, ci 
o biruiesc cu lucrul şi cu osteneala. Aceştia sunt cei ce 
scot pieptul împreună cu braţul, căci braţul este sem- 
nul ostenelii şi al lucrării. De asemenea, a umbla pe 
pântece este semnul cel mai adevărat al plăcerii. Căci 
de obicei pântecele este pricina plăcerilor. Când sto- 
macul e plin, se aprind şi dorinţele după alte plăceri; 
iar când se află în lipsă, rămân şi acestea liniștite şi 
mai potolite. Dar aici încă este o deosebire între cel ce 
se află în curs de inaintare şi cel desăvârşit. Moise, le- 
pădând cu desăvârşire plăcerea mâncărilor, a spălat 
pântecele şi picioarele cu apă (Lv 9, 14), însemnând 


82. Vezi această idee şi la Evagrie, în Capete despre deose- 
birea patimilor şi a gândurilor, în această carte, p. 78. 

prin pântece plăcerea, iar prin picioare, umbletele şi 
intrările. Dar cel în curs de inaintare spală numai cele 
din pântece, nu tot pântecele. lar între cuvintele 'a spă- 
lat" şi "vor spăla" e mare deosebire. Primul lucru e de 
bunăvoie, al doilea se face din poruncă. 

57. Căci cel desăvârşit trebuie să se mişte spre 
faptele virtuţii din râvna proprie; iar cel în curs de îna- 
intare, ascultând de îndemnul povăţuitorului. Să mai 
băgăm de seamă că pieptul se scoate întreg, iar pân- 
tecele nu se scoate, ci se spală (Iş 29, 26-27). Căci în- 
ţeleptul poate să-şi lepede şi să-şi taie toată mânia, 
dar pântecele nu-l poate înlătura. Firea sileşte şi pe cel 
mai înfrânat să se folosească de hrana trebuitoare. 
Dar când sufletul nu ascultă de raţiunea dreaptă şi sta- 
tomică, ci se lasă stricat de plăceri, se aprind mărun- 
taiele. Căci, chiar dacă vasele trupului se umplu peste 
măsură, pofta rămâne totuși setoasă şi pântecele con- 
tinuă să crească, în vreme ce coapsele cad. Căci cuge- 
tarea slăbeşte în naşterea celor bune, întrucât stoma- 
cul, aprinzându-se de bogăţia mâncărilor, slăbănogeş- 
te puterile duhovniceşti. Pe acestea le-a arătat cuvân- 
tul legii prin coapsă. Aşadar, iubitorul de plăceri se tå- 
răşte intreg pe pântece, aplecat cu totul asupra plăce- 
rilor. lar cel care a început să ducă viaţa cea virtuoasă 
taie seul pântecelui, lepădând mâncările care îngraşă 
trupul. Şi anume, cel ce se află în curs de inaintare 
spală cele din pântece, iar cel desăvârşit spală tot pân- 
tecele, lepădând cu desăvârşire cele ce prisosesc pes- 
te trebuinţa neapărată. 

58. Foarte potrivit s-a adăugat apoi la cuvintele: 
"pe piept şi pe pântece", cuvântul "vei umbla" (Fc 3, 14). 
Căci plăcerea nu stăpâneşte asupra celor ce stau pe 

loc şi sunt liniştiți, ci asupra celor ce sunt mereu în 
mișcare şi plini de tulburare. Dar mai mult decât din 
acestea, pornirea spre desfrâu vine din lăcomia pânte- 
celui. Din acest motiv şi firea, voind să arate apropierea 
acestor patimi, a numit organele de impreunare "cele 
de sub pântece" (vnoy&oTpia), arătând înrudirea lor prin 
vecinătate. Căci dacă slăbeşte această patimă, slăbeş- 
te din sărăcirea celei de deasupra, iar dacă se aprinde 
şi se întărâtă, de acolo işi primeşte puterea. Dar lăco- 
mia pântecelui nu numai că o hrăneşte şi o alăptează 
pe aceasta, ci şi alungă toate virtuțile. Căci stăpânind 
şi ţinând ea puterea, cad şi se nimicesc toate virtuțile: 
înfrânarea, cumpătarea, bărbăţia, răbdarea şi toate ce- 
lelalte. Aceasta a arătat-o leremia acoperit, zicând că 
mai-marele bucătarilor din Babilon a dărâmat de jur-îm- 
prejur zidurile Ierusalimului (Ir 52, 12), numind prin 
mai-marele bucătarilor patima lăcomiei. Căci precum 
mai-marele bucătarilor își dă toată silinţa să slujească 
pântecelui şi născoceşte nenumărate meşteşuguri ca 
să producă plăceri, tot aşa lăcomia pântecelui pune în 
mişcare tot meşteşugul ca să servească plăcerii în vre- 
mea foamei; iar felurimea mâncărilor dărâmă şi surpă 
la pământ întăritura virtuţilor. 

59. De fapt mâncările gustoase şi meşteşugit drese 
se fac unelte de dărâmare a virtuţii bine întărite, clăti- 
nând şi dărâmând statornicia şi tăria ei. Pe de altă par- 
te, precum belșugul alungă virtuțile, tot aşa puţinătatea 
surpă întăriturile păcatului. Căci aşa cum mai-marele 
bucătarilor din Babilon a dărâmat zidurile Ierusalimului, 
adică ale sufletului paşnic, trăgându-l cu meşteşugul 
bucătăriei spre plăcerile trupului, tot aşa pâinea de orz 
a israeliților, rostogolindu-se, a răsturnat corturile ma- 

dianiţilor (Jd 7, 13). Fiindcă hrana sărăcăcioasă, rosto- 
golindu-se şi înaintând mult, risipeşte patimile curviei. 
Căci madianiţii poartă simbolul patimilor curviei, fiindcă 
ei sunt cei ce au adus desfrânările în Israel şi au amă- 
git mare mulţime dintre tineri. Şi foarte potrivit zice 
Scriptura că madianiţii aveau corturi, iar lerusalimul zid, 
căci toate cele ce înconjoară virtutea sunt întărite şi 
sigure, iar cele ce susţin păcatul sunt formă şi cort, ne- 
deosebindu-se întru nimic de nălucire. 

60. De aceea sfinţii au fugit din cetăţi şi au ocolit 
împreuna-vieţuire cu cei mulţi, cunoscând că împreu- 
na-petrecere cu oamenii stricaţi aduce mai multă stri- 
căciune decât ciuma. De aceea, neluând nimic, au pă- 
răsit avuţiile deşarte, fugind de împrăştierea adusă de 
ele. De aceea Ilie, părăsind Iudeea, locuia în muntele 
pustiu al Carmelului, care era plin de fiare, neavând 
pentru stâmpărarea foamei nimic afară de copaci, 
căci se mulțumea cu ghindele copacilor, îimplinindu-şi 
trebuinţa cu acestea. Elisei, de asemenea, ducea ace- 
eaşi vieţuire, primind de la învățătorul său, pe lângă 
alte virtuţi, şi pe aceea de a petrece prin pustiuri (4 Rg 
2, 25). lar loan, locuind în pustia Iordanului, mânca 
acride şi miere sălbatică, arătând celor mulţi că nu e 
greu să împlinească trebuinţa trupului şi osândindu-i 
pentru desfătările încărcate (Mt 3, 4). Poate şi Moise, 
poruncind israelitenilor ca să adune mana de la zi la zi, 
a pus această lege în chip general, rânduind ca omul 
să îngrijească de viață numai pentru ziua de azi, şi să 
nu se asigure de mai'nainte. El a socotit că aşa se cu- 
vine fiinţei raţionale să facă: să se mulţumească cu 
cele ce se nimeresc, căci Îndrijitorul celorlalte este 
Hristos; să nu aibă grijă de cele dinainte, ca să pară că 

nu crede în harul lui Dumnezeu, Care nu ar revărsa 
totdeauna darurile Sale necontenite. 

61. Şi, scurt vorbind, toţi sfinţii, de care n-a fost 
vrednică lumea (Evr 11, 37-38), au părăsit-o, rătăcind 
prin pustiuri, prin munţi, prin peşteri şi prin crăpăturile 
pământului; şi umblau în piei de oi şi de capre, lipsiţi, 
strâmtoraţi, necăjiţi, fugind de năravurile rele ale oa- 
menilor şi de faptele smintite, care covârşesc oraşele, 
ca nu cumva să fie duși de vălmăşagul tuturor ca de 
puterea unui puhoi. Se bucurau de petrecerea cu fia- 
rele şi socoteau vătămarea de la acestea mai mică de- 
cât cea de la oameni. Mai bine zis, au fugit de oameni 
ca de nişte uneltitori, şi s-au încrezut în fiare ca în niş- 
te prieteni. Căci acelea nu învaţă păcatul, iar de virtute 
se minunează şi o cinstesc. Aşa, de pildă, oamenii au 
dat pierzării pe Daniel, dar l-au scăpat leii, păzind ei 
pe cel osândit în chip nedrept, din pizmă, ca şi drepta- 
tea batjocorită de oameni; în felul acesta au rostit ei 
judecata cea dreaptă cu privire la cel osândit pe ne- 
drept. Astfel virtutea bărbatului s-a făcut oamenilor 
pricină de pizmă şi de dușmănie, iar fiarelor, prilej de 
sfială şi de cinste. În câte fiinţe a fost semănată dorin- 
ţa după mai bine! 

62. Să râvnim virtuțile sfinţilor şi, desfăcându-ne de 
poruncile slujirii trupului, să urmărim slobozirea. Pe 
asinul sălbatic, lăsat slobod de Ziditor în pustie, care 
nu aude răcnetele mânătorului şi-şi bate joc de zarva 
oraşului (lov 39, 5-7), chiar dacă l-am făcut până acu- 
ma să poarte poveri înjugându-l la patimile păcatului, 
să-l dezlegăm de legături, oricât s-ar împotrivi cei ce îi 
sunt stăpâni nu prin fire, ci şi-au câştigat stăpânirea prin 
obişnuinţă. Desigur, aceştia vor auzi şi se vor supune 


CUVÂNT ASCETIC 25] 


dacă vom arăta nu numai cu limba şi cu glasul simplu, 
ci cu toată starea din lăuntru a sufletului, "că Domnul 
are trebuinţă de el' (Mt 21, 3). Şi îndată îl vor trimite 
pe el, ca, după ce va fi împodobit cu veşmintele apos- 
toleşti, să se facă purtător al Cuvântului; sau, fiind slo- 
bozit, să se întoarcă în străvechile imașuri ale Cuvân- 
tului, să caute, dincolo de orice verdeață (ceea ce în- 
seamnă a rămâne la frunzişul sau la litera dumneze- 
ieştii Scripturi), ca să fie călăuzit la viaţa cea necuprin- 
să, care rodeşte la un loc hrană şi desfătare multă. Dar 
se iveşte intrebarea: Cum caută dincolo de orice ver- 
deaţă asinul sălbatic lăsat slobod de Dumnezeu în pus- 
tie, odată ce are ca loc de petrecere pustia, iar ca să- 
laş pământul sărat (lov 39, 6), ştiut fiind că pământul 
sărat şi pustia de cele mai adeseori nu sunt potrivite 
pentru creşterea verdeţii? Înţelesul este acesta, că nu- 
mai cel pustiu de patimi este în stare să caute cuprin- 
sul contemplaţiei în cuvintele dumnezeieşti, după ce 
s-a uscat din el mustul patimilor. 

63. Să părăsim lucrurile lumeşti şi să tindem spre 
bunurile sufletului. Până când vom rămâne la jocurile 
copilăreşti neprimind cuget bărbătesc? Până când vom 
lucra mai fără judecată ca pruncii neînvăţând nici mă- 
car de la aceia cum se înaintează la lucrurile mai înal- 
te? Căci aceia, schimbându-se cu vârsta, îşi schimbă 
şi aplecarea spre jocuri şi părăsesc cu uşurinţă plăce- 
rea pentru cele materiale. Doar ştim că numai materia 
copilăriei e alcătuită din nuci, bice şi mingi. Copiii sunt 
impătimiţi de ele numai până ce au mintea nedesăvâr- 
şită şi le socotesc lucruri de preţ. Dar după ce a înain- 
tat cineva cu vârsta şi a ajuns bărbat, le aruncă pe ace- 

lea şi se apucă de lucruri serioase cu multă sârguință. 
Noi insă am rămas la pruncie, minunându-ne de cele 
ale copilăriei, care sunt vrednice de râs, şi nu vrem să 
ne apucăm de grija celor mai înalte şi să începem a ne 
gândi la cele cuvenite bărbaţilor. Ci, părăsind cugetul 
bărbătesc, ne jucăm cu lucrurile pământești ca şi cu 
nişte nuci, dând prilej de râs celor ce judecă lucrurile 
urmând rânduiala firii. Căci pe cât este de rușinos să 
vezi un bărbat întreg şezând în cenuşă şi desenând în 
ţărână figuri copilărești, tot pe atât de ruşinos este, ba 
chiar cu mult mai ruşinos, să vezi pe cei ce umblă după 
agonisirea bunurilor veșnice tăvălindu-se în cenuşa 
celor pământeşti şi ruşinând desăvârşirea făgăduinţei 
prin îndeletnicirea stângace cu cele ce nu se potrivesc 
cu ei. lar pricina acestei stări a noastre, pe cât se vede, 
stă în faptul că socotim că nu există nimic mai bun de- 
cât cele văzute şi nu cunoaştem, în comparaţie cu ne- 
insemnătatea celor de acuma, covârşirea bunătăţilor 
viitoare; înconjurați de strălucirea bunătăţilor de aici, 
socotite de preţ, ne legăm deplin cu pofta de ele. Căci 
totdeauna în lipsa celor mai bune se cinstesc cele mai 
rele, care moştenesc dreptul acelora. Fiindcă, dacă am 
avea o înțelegere mai înaltă despre cele viitoare, n-am 
rămâne lipiţi de acestea. 

64. Să începem, aşadar, a ne desface de cele de 
aici. Să lepădăm avuţiile, banii şi toate cele ce scufun- 
dă gândul şi-l pogoară sub apă. Să aruncăm sarcina, 
ca să se ridice puţin corabia. Cuprinşi de furtună, să 
aruncăm şi multe dintre unelte, ca astfel cârmaciul, 
adică mintea, să se poată izbăvi impreună cu gându- 
rile cu care călătoreşte. Cei ce plutesc pe mare, când 

sunt cuprinşi de furtună, dispreţuiesc câștigul lor şi 
aruncă cu înseşi mâinile lor povara în mare, socotind 
avuţia mai prejos de viaţă. Astfel, ca nu cumva cora- 
bia prea plină să se primejduiască a se scufunda de 
greutatea încărcăturii, o ușurează aruncând la fund co- 
morile de preţ. Dacă fac aceia aşa, de ce nu dispreţu- 
im şi noi, de dragul vieţii mai înalte, lucrurile care trag 
sufletul la fund? De ce nu poate frica de Dumnezeu 
atâta cât poate frica de mare? Aceia, din pofta după 
viaţa vremelnică, nu socotesc mare lucru paguba măr- 
furilor; iar noi, care zicem că ne străduim după viaţa 
veşnică, nu dispreţuim nici măcar lucrul cel mai neîn- 
semnat, ci alegem mai bine să pierim împreună cu po- 
vara decât să ne mântuim lipsiţi de ea. Să ne dezbră- 
căm deci, rogu-vă, de toate, căci vrăjmaşul ne aşteap- 
tă la luptă gol. Oare atleţii luptă îmbrăcaţi? Legea de 
luptă îi aduce în arenă dezbrăcaţi. Fie că e cald, fie că 
e frig, aşa intră ei acolo, lăsând afară veșmintele. lar 
dacă vreunul dintre ei nu vrea să se dezbrace, nu pri- 
meşte nici lupta. Noi însă, care am făgăduit să luptăm, 
şi încă cu vrăjmaşi cu mult mai ageri decât cei ce lup- 
tă la arătare, nu numai că nu ne dezbrăcăm, ci încer- 
căm să luptăm luând pe umeri incă şi nenumărate alte 
poveri, dând vrăjmaşilor multe mânere de care să ne 
poată prinde. 

65. Căci cum va lupta cu duhurile răutăţii cel ce 
umblă după avuţii, când poate fi prins cu uşurinţă din 
toate părţile? Sau cum va lupta cu duhul iubirii de ar- 
gint cel împresurat de bani? Cum va alerga ca să sca- 
pe de urmărirea dracilor, dezbrăcaţi de orice grijă, cel 
imbrăcat cu nenumărate griji, când Scriptura zice că 

chiar "cel dezbrăcat va fi urmărit în ziua aceea" (Am 2, 
16)? Căci nu este gol acela care e îmbrăcat în veşmin- 
tele cusute cu multele împunsături ale grijii de lu- 
crurile lumeşti; şi nu este gol nici acela care e împie- 
dicat la alergare de gândurile pământeşti ale banilor şi 
averilor. Pentru că cel gol e greu de prins sau chiar cu 
neputinţă de prins de cei ce îi întind curse. Dacă losif 
ar fi fost gol, n-ar fi avut de ce să-l prindă egipteanca, 
pentru că spune dumnezeiescul cuvânt că l-a prins 
de veşmintele lui, zicându-i: '"culcă-te cu mine!" (Fc 
39, 7). lar veşmintele sunt lucrurile trupeşti, prin care 
prinzând plăcerea pe cineva îl atrage la ea. Deci cel ce 
le ţine pe acestea în jurul său va fi trântit la pământ în 
lupta cu cei ce le-au dezbrăcat. De aceea luptătorul 
pentru neprihănire, când s-a văzut pe sine tras cu sila 
spre plăcerea şi unirea împreunării, fiind apucat de 
ceea ce era mai trebuincios trupului85, şi-a dat seama 
că trebuia să se afle gol în casă cu stăpâna, care poate 
să pună stăpânire pe el cu sila, şi deci, părăsindu-şi 
veşmintele, a fugit şi a ieşit afară, umblând ca în Rai, 
gol în virtutea lui, asemenea omului dintâi. Căci acela 
primise de la Dumnezeu, ca pe-o cinste deosebită, dez- 
brăcarea, până ce, prin neascultare, a ajuns la trebuin- 
ţa hainelor. Fiindcă, până ce se lupta cu vrăjmaşii care 
il sfătuiau să calce porunca lui Dumnezeu, stătea gol în 
arenă, ca un luptător, dar după ce a fost biruit şi scos 
afară din luptă, s-a îmbrăcat, după dreptate, lepădând 
dezbrăcarea deodată cu deprinderea de luptător. 

66. De aceea zice proverbul către cel ce găteşte pe 
luptător: "Scoate-i haina, căci a trecut la rând" (Pr 20, 


83. Adică de haină. 

16; 27, 13). Până ce era afară de locul de luptă, i se 
potriveau bine hainele celor care nu luptă, acoperin- 
du-i bărbăţia luptătoare cu învelișul veșmintelor. Dar 
odată ce a trecut la luptă, 'scoate-i haina". Pentru că 
trebuie să se lupte gol, mai bine zis nu numai gol, ci 
şi uns. Căci prin dezbrăcare luptătorul nu mai are de 
ce să fie prins de către potrivnic; iar prin ungerea cu 
untdelemn, chiar dacă ar fi prins vreodată, i-ar alune- 
ca din mâini. Untdelemnul îl scapă din prinsoare. De 
aceea potrivnicii caută să arunce cu ţărână unul în ce- 
lălalt, ca, înăsprind prin praf alunecuşul untdelemnu- 
lui, să se poată face uşor de apucat la prinsoare. Ceea 
ce este praful acolo, aceea sunt lucrurile pământeşti 
în lupta noastră; şi ceea ce este acolo untdelemnul, 
aceea este aici lipsa de griji. Şi precum acolo cel uns 
se desface cu uşurinţă din prinsoare, dar dacă ar lua 
pe el praf cu anevoie ar scăpa din mâna potrivnicului, 
tot aşa aici, cel ce nu se îngrijeşte de nimic anevoie 
poate fi prins de diavolul, dar, dacă e plin de griji şi îşi 
inăspreşte lunecuşul lipsei de griji a minţii prin praful 
grijilor, cu anevoie va scăpa din mâna aceluia. 

67. Ţine de sufletul desăvârşit să fie lipsit de griji, 
şi de cel necredincios să se chinuiască cu ele. Căci 
despre sufletul desăvârşit s-a spus că este 'un crin în 
mijlocul mărăcinilor' (Cânt 2, 2). Aceasta îl arată vie- 
ţuind fără griji intre cei apăsaţi de multe griji. Căci cri- 
nul şi în Evanghelie este icoana sufletului fără griji. 
El nu se osteneşte, zice, nici nu toarce, şi e îmbrăcat 
într-o slavă mai mare ca a lui Solomon (Mt 6, 28-29). 
lar despre cei ce au multă grijă pentru cele trupeşti se 
zice: "Toată viaţa necredinciosului e înecată în grijă" 

(Pr 11, 28; LXX). Şi, de fapt, e cu adevărat neevlavios 
lucru să întindem cât ţine viaţa grija pentru cele trupeşti 
şi să nu arătăm nicio sârguinţă pentru cele viitoare; să 
cheltuim toată vremea pentru trup, deşi nu are trebu- 
ință de multă osteneală, iar sufletului, care are atâta 
putinţă de creştere încât nu-i ajunge toată viaţa pentru 
desăvârşirea lui, sau să nu-i închinăm nici măcar o 
vreme cât de scurtă, sau, dacă ni se pare că-i închinăm 
puţină, să o facem aceasta fără vlagă şi cu nepăsare, 
amăgiţi de suprafaţa lucrurilor văzute. În felul acesta 
noi pătimim ceea ce pătimesc cei prinşi, ca printr-o un- 
diţă, de cele mai urâte dintre femeile stricate care, în 
lipsa frumuseţii adevărate, născocesc una mincinoasă, 
ca o momeală pentru privitori, îndreptând prin tot fe- 
lul de făinuri urâţenia lor. Căci, odată ce am fost biruiţi 
de deșertăciunea lucrurilor de aici, nu mai putem ve- 
dea urâciunea materiei, fiind înşelaţi de patimă. 

68. Din pricina aceasta nu ne mulţumim cu cele de 
neapărată trebuinţă, ci, căutând săturarea, care aduce 
vătămare vieţii, ne înverşunăm spre tot felul de câşti- 
guri, nevăzând că măsura proprietăţii trebuie să o dea 
trebuinţa trupului, iar ceea ce trece peste aceasta este 
urâciune şi nu mai este spre trebuinţă. Căci precum 
haina măsurată pe trup este şi spre trebuinţă, şi spre 
podoabă, iar cea care flutură în toate părţile, şi se îm- 
pleticeşte printre picioare, şi se târâie pe pământ, nu 
numai că este urâtă, dar se mai face şi piedică la orice 
lucru, la fel agoniseala care întrece trebuinţa trupului 
este şi piedică spre virtute, şi este şi obiect de batjo- 
cură celor ce pot pătrunde firea lucrurilor. Drept aceea, 
nu trebuie să ţinem seama de cei amăgiţi de lucrurile 

sensibile, nici să ne luăm fără socoteală după cei îm- 
pătimiţi de cele pământeşti, fiindcă nu iau aminte la 
cele spirituale. Căci a crede acestora, socotind că au 
făcut uz de rațiune când şi-au ales să se bucure de cele 
de aici, este acelaşi lucru cu a face pe orbi judecători 
în privinţa culorilor, sau pe surzi în privinţa sunetelor 
muzicale, după ce e ştiut că aceştia sunt lipsiţi de sim- 
ţurile prin care să poată judeca aceste lucruri. Fiindcă 
orbi sunt şi cei a căror rațiune, cu care au să judece 
cele de laudă şi cele fără valoare, e ciuntită de puteri- 
le de judecată cele mai de trebuinţă. 

69. Unul dintre aceştia a fost şi Acan, fiul lui Carmi, 
care a mărturisit lui losua că a ascuns cele furate în cor- 
tul vieţii sub pământ, iar argintul l-a pus dedesubtul 
lor (los 7, 18 ş. u.). Căci cel ce socoteşte că lucrurile 
felurite şi strălucitoare ale materiei sunt mai de preţ, 
iar raţiunea o pune dedesubtul acestora, pe drept cu- 
vânt se amăgeşte asemenea unui dobitoc, predându-se 
pe sine nălucirii lucrului plăcut, ca unul ce a coborât 
raţiunea de pe tronul de stăpânitoare şi a aşezat-o în 
rândul supuşilor, mai bine zis al osândiţilor. Pentru că, 
dacă aceasta ar fi fost ţinută în cinstea ei şi ar fi avut 
în ea puterea de judecată a celor ce se văd, ar fi adus 
hotărârea cea dreaptă, pedepsind pornirea care alear- 
gă după lucrurile înșelătoare. Bine este dar să rămâ- 
nem între hotarele lucrurilor de trebuinţă şi să ne silim 
cu toată puterea să nu trecem dincolo de acestea, căci 
dacă suntem duşi de poftă spre cele plăcute ale vieţii, 
niciun temei nu mai opreşte pornirea noastră spre cele 
dinainte. Fiindcă ceea ce este peste trebuinţă nu mai 
are niciun hotar, ci o năzuinţă fără sfârşit şi o deşer- 

tăciune fără capăt sporesc necontenit osteneala în 
jurul lor, hrănind pofta, ca pe o flacără, prin adăugirea 
materiei. 

70. Căci cei ce au trecut o dată hotarele trebuinţei 
firești şi incep să înainteze în viaţa materială voiesc 
să adauge la pâine ceva dulce pe deasupra, iar la apă, 
vinul care se face de aici înainte trebuincios, iar din 
acesta, pe cel mai de preţ. Ei nu mai vor să se mulţu- 
mească doar cu veştmintele de trebuinţă, ci mai întâi 
işi cumpără lână din cea mai frumoasă, alegând însăşi 
floarea lânii, apoi trec de la aceasta la stofele ameste- 
cate din in şi lână, pe urmă umblă după haine de mă- 
tase, la început după cele simple, apoi după cele îm- 
pestriţate cu războaie, cu fiare şi cu istorii de tot fe- 
lul. Îşi adună apoi vase de argint şi de aur, care slu- 
jesc nu numai la mese, ci și dobitoacelor, și le așază 
cu prisosinţă pe multe policioare. Ce să mai spunem 
despre ambiția lor atât de deşartă, pe care o întind 
până la cele mai necinstite trebuinţe, neprimind să li 
se facă nici măcar vasele de necinste din altă mate- 
rie, ci vrând să le facă argintul şi această slujbă? Căci 
aşa este plăcerea. Se întinde pe sine până la cele mai 
de pe urmă şi cinsteşte lucrurile necinstite prin strălu- 
cirea materiei. Dar a căuta acest prisos e un lucru po- 
trivnic firii. 

71. Căci vieţuirea potrivit cu firea ne-a fost rândui- 
tă aceeaşi nouă şi dobitoacelor de către Făcător. "Iată, 
v-am dat vouă, zice Dumnezeu către oameni, toată iar- 
ba câmpului, ca să fie vouă şi dobitoacelor spre mân- 
care' (Fc 1, 29). Primind deci împreună cu necuvântă- 
toarele o hrană de obşte, dar stricând-o prin născoci- 

rile noastre într-una mai desfătătoare, cum nu vom fi 
socotiți, cu drept cuvânt, mai necuvântători decât ace- 
lea, dacă dobitoacele rămân între hotarele firii, neclin- 
tind nimic din cele rânduite de Dumnezeu, iar noi, oa- 
menii, cinstiţi cu rațiune, am ieşit cu totul din vechea 
rânduială? Căci care sunt fripturile dobitoacelor, care 
sunt nenumăratele meşteşuguri ale plăcintarilor şi bu- 
cătarilor care stârnesc plăcerile ticălosului de pânte- 
ce? Oare nu iubesc acelea vechea simplitate mâncând 
iarbă şi îndestulându-se cu ce se nimereşte şi folosin- 
du-se de apa râurilor, dar şi de aceasta destul de rar? 
De aceea le sunt puţine şi plăcerile de sub pântece, 
pentru că nu-şi aprind dorinţele cu nicio mâncare gra- 
să, încât nici nu ştiu totdeauna de deosebirea între 
bărbătuş şi femeiuşcă. Căci un singur timp al anului le 
stârneşte această simţire, când legea firii le-a rânduit 
impreunarea pentru însămânţarea aceleiaşi specii, spre 
păstrarea neamului; în cealaltă vreme, aşa de mult se 
îinstrăinează, încât uită cu totul de o astfel de dorinţă. 
Dar oamenilor, pofta nesăturată după plăcerile desfrâ- 
nate, odrăslită din belşugul şi felurimea mâncărilor, 
le-a semănat dorinţe furioase, neingăduindu-le patima 
să se liniştească în nicio vreme. 

72. Drept aceea, fiindcă mare este vătămarea ce 
vine din avuţii, dând imbold tuturor patimilor ca o pri- 
cină aducătoare de boli, să smulgem însăşi pricina dacă 
vrem să purtăm grijă de buna aşezare a sufletului. Să 
tămăduim patima iubirii de avuţie prin sărăcie. Să fu- 
gim de însoţirile cu oamenii netrebnici îmbrăţişând 
singurătatea, căci petrecerea cu cei deşerţi e vătămă- 
toare şi aduce stricăciune stării de pace. Precum cei 

ce se află într-un aer purtător de boală se îmbolnăvesc 
cu siguranţă, aşa cei ce petrec între tot felul de oameni 
se umplu de răutatea acelora. Căci ce mai au laolaltă 
cu lumea cei ce s-au lepădat de lume? 'Nimeni, zice, 
slujind în oaste, nu se încurcă cu trebile vieţii ca să fie 
pe plac conducătorului de oaste' (2 Tim 2, 4). Pentru 
că îndeletnicirea cu alte treburi împiedică de la deprin- 
derea cu lucrurile de război. lar luptând nedeprinşi îm- 
potriva celor încercaţi în luptă, cum vom rămâne neîn- 
frânţi? Mai bine zis, dacă trebuie să spunem adevărul, 
ne vom lupta aşa de slăbânog şi destrămat, încât nu 
vom putea sta împotrivă vrăjmașului nici măcar când 
va zăcea întins, pentru că cel căzut întinde curse celor 
ce stau în picioare. Căci ceea ce păţesc în războaie din 
pricina iubirii de bani cei ce jefuiesc pe morţi, fiind 
adesea ucişi după biruinţă de cei ce zac întinşi şi pie- 
rind în chip jalnic după ce au luat trofeele, din pricina 
unui câştig urât, aceasta o păţim şi noi acuma apro- 
piindu-ne de vrăjmaşul ce zace întins şi-şi dă răsufla- 
rea. Precum aceia, atunci când scotocesc pe morţi în 
căutarea după bani, apropiindu-se de vreunul numai 
pe jumătate mort şi încercând să-l dezbrace, primesc 
pe nebăgate de seamă o rană de moarte şi se prăbu- 
şesc, ruşinându-şi în chip nesocotit slava de pe urma 
biruinţei, aşa păţim şi noi uneori după ce, prin nepri- 
hănire şi înfrânare, am doborât pe vrăjmaş sau ni se 
pare că l-am doborât. Îndrăgostindu-ne adică de veşt- 
mintele lui, cu alte cuvinte de lucrurile ce par oameni- 
lor că sunt de cinste, ca bogăţia, puterea, alesele pur- 
tări, mărirea, ne apropiem de el dorind să luăm ceva 

din ale lui. Dar prin aceasta ne pierdem, ducându-ne 
pe noi înşine la junghiere. 

75. Aşa s-au pierdut cele cinci fecioare, care prin 
curăție şi înfrânare au înfrânt pe vrăjmaş, dar prin as- 
primea de inimă, care se naşte din iubirea de bani, s-au 
împins pe ele insele în sabia aceluia care, zăcând, nu 
putea ucide pe cele ce stăteau în picioare. Să nu do- 
rim, aşadar, nimic din ale aceluia, ca nu cumva, deo- 
dată cu cele ale lui, să pierdem şi sufletul nostru. Căci 
el cheamă şi acum spre ele, şi îndeamnă pe toţi, doar 
va afla ascultători. Dacă L-a chemat şi pe Domnul în- 
suşi, zicându-l: "Toate Ţi le voi da Ție de vei cădea şi 
Te vei închina mie' (Mt 4, 9) şi dacă a încercat să amă- 
gească prin lucrurile ce par strălucitoare şi pe Cel ce 
n-are trebuinţă de ele, cum nu-şi va închipui că poate 
să amăgească pe oamenii uşor de prins, care sunt aşa 
de aplecaţi spre lucrurile sensibile? Să ne deprindem 
apoi mintea spre evlavie, după ce am câştigat deprin- 
derea trupească. Căci deprinderea trupească spre pu- 
tine este de folos, asemănându-se cu învăţăturile co- 
pilăreşti. lar evlavia spre toate este de folos, gătind 
buna aşezare în sufletul celor ce doresc biruinţa impo- 
triva patimilor vrăjmaşe. 

74. Căci precum se cuvine celor ce se pregătesc 
pentru jocurile de întrecere să-şi deprindă trupul şi 
să-şi mişte membrele neîncetat, iar bărbaţilor care se 
pregătesc pentru luptele atletice să-şi cultive puterea 
luptătoare şi să se ungă pentru luptele sfinte, aşa se 
cade incepătorilor în evlavie să-şi stăpânească lucră- 
rile. Fiindcă e frumos lucru să-şi stăpânească patimile 
aceia care sunt îmboldiți de plăcerile cu care au crescut 

împreună şi care sunt împinși aproape fără să vrea 
spre relele din obişnuinţă. Dar aceia care au ajuns la 
deprinderea virtuţii cu fapta şi se îngrijesc de aici îna- 
inte de cele ale cugetului trebuie să-şi păzească cu 
toată sârguinţa gândul ca nu cumva, fiind stârnit fără 
rânduială, să fie dus spre ceva nedesăvârşit. Simplu 
vorbind, străduinţa celor dintâi trebuie să fie aceea de 
a-şi struni mişcările trupeşti, iar a celor din urmă, de 
a-şi stăpâni mişcările gândului, ca să se mişte cu bună 
tocmire numai spre vieţuirea cea înţeleaptă şi să nu-l 
tragă nicio nălucire lumească de la cugetările dum- 
nezeieşti. Întreaga poftă a cinstitorului de Dumnezeu 
trebuie să se îndrepte spre ceea ce dorește, încât să 
nu se mai găsească vreme ca patimile sale să făureas- 
că gânduri de ură faţă de oameni. Pentru că, dacă fie- 
care patimă, când se mişcă spre ceea ce o stăpâneşte, 
ține gândul înlănţuit, de ce n-ar ţine şi râvna virtuţii 
cugetarea slobodă de celelalte patimi? Căci să ne gân- 
dim: Cu ce sentiment priveşte cel ce se mânie la lucru- 
rile din afară, luptându-se în minte cu faţa celui ce l-a 
întristat, şi cu ce sentiment le priveşte iubitorul de bani 
când, răpit de năluciri, se uită la avuţiile materiale? lar 
desfrânatul adeseori, chiar aflându-se între mai mulţi, 
îşi închide simţurile şi luând în el faţa dorită vorbeşte 
cu ea, uitând de cei de faţă, şi şade ca un stâlp fără 
de glas, neştiind nimic de cele ce se petrec înaintea 
ochilor sau se grăiesc în jurul lui, ci, întors spre cele 
dinlăuntru, este predat întreg nălucirii sale. Pe un ast- 
fel de suflet îl numeşte poate Scriptura femeie84 ce 


84. Amintim din nou că sufletul în greceşte e de genul fe- 
minin. 

şade din pricina rânduielii (Lv 15, 25), căci şezând de- 
parte de simţuri, îşi adună în sine lucrarea lui, nemai- 
primind nimic din cele de afară, pentru nălucirea ruşi- 
noasă care-l stăpâneşte. 

75. Dacă acestea stăpânesc astfel gândul din pri- 
cina patimii, făcând simţurile să-și înceteze lucrarea, 
cu cât mai vârtos nu va face dragostea de înţelepciune 
mintea să se lepede de lucrurile sensibile şi de lucra- 
rea simţurilor, răpind-o în văzduh și ocupând-o cu ve- 
derea celor inteligibile! Căci precum în cel ce s-a tăiat 
sau s-a ars nu poate intra alt gând afară de cel al sufe- 
rinţei care îl stăpânește din pricina durerii, tot aşa nici 
cel ce se gândeşte la ceva cu patimă nu poate să cu- 
gete la altceva decât la patima care-i stăpâneşte min- 
tea şi care îi pătrunde tot gândul cu licoarea ei. Fiindcă 
plăcerea nu primeşte alături de ea durere, nici bucuria 
îintristare, şi nici veselia supărare. De asemenea, câtă 
vreme stăpâneşte durerea, ea nu primeşte să se apro- 
pie plăcerea, nici întristarea nu se însoţeşte cu bucuria, 
şi nici supărarea nu se amestecă cu veselia. Patimile po- 
trivnice nu se impletesc întreolaltă şi nu se împreună 
niciodată, nici nu se învoiesc la o întovărăşire priete- 
nească, din pricina înstrăinării şi vrăjmăşiei lor neîm- 
păcate de la fire. Drept aceea, să nu se tulbure curăţe- 
nia virtuţii cu gândurile lucrurilor lumeşti, nici limpe- 
zimea contemplaţiei să nu se întunece cu grijile tru- 
peşti, ca chipul filosofiei adevărate, arătându-şi lumi- 
nata sa frumuseţe, să nu mai fie hulit de gurile îndrăz- 
neţe, nici să se mai facă lucru de râs din pricina neis- 
cusinţei celor ce-l desemnează; ci să fie lăudat dacă 
nu de oameni, de Puterile de sus şi de Însuşi Stăpânul 

Hristos, de la Care au cerut şi sfinții lauda, cum zice 
marele David, care a călcat peste slava omenească ce- 
rând lauda de la Dumnezeu: "De la Tine e lauda mea' 
(Ps 21, 29), şi iarăşi: "Întru Domnul se va lăuda sufle- 
tul meu' (Ps 33, 2). Căci oamenii adeseori ponegresc 
şi din pizmă cele bune. Dar amfiteatrul de sus judecă 
lucrurile fără părtinire şi încununează după adevăr cele 
ce se fac. Prin urmare, acest amfiteatru să-l desfătăm, 
căci el şi trebuie să fie desfătat prin frumuseţea fapte- 
lor. lar despre oamenii care nu pot răsplăti pe cei ce 
bine au vieţuit, nici nu vor primi pedeapsa pentru alţii, 
nu se cade să lungim vorba dacă umbresc din pizmă 
sau patimă faptele virtuţii, în numele păcatului, şi de- 
faimă viaţa cunoscută lui Dumnezeu şi îngerilor, prin 
ocări născocite. Căci în vremea răsplătirii nu va veni 
răsplata bunătăţilor veşnice, celor ce bine au vieţuit, 
de la părerea oamenilor, ci de la adevărul însuși al ce- 
lor săvârşite în viaţă. De aceste bunătăţi fie să avem 
parte noi toţi, prin harul şi iubirea de oameni ale Dom- 
nului nostru lisus Hristos, Căruia fie slava împreună cu 
Tatăl şi cu Duhul Sfânt, acum şi pururea şi în veacurile 
nemărginite ale vecilor. Amin. 


MARCU ASCETUL 


Viaţa şi scrierile lui Marcu Ascetul 


SNL arcu Ascetul a trăit în apropiere de Nil Ascetul. 
Şi el a fost, se pare, mulţi ani egumen al unei mănăstiri 
de lângă Ancyra, din Galatia. De acolo s-a retras mai târ- 
ziu într-o pustie, unde a murit în prima jumătate a vea- 
cului al 5-lea. În care pustie s-a retras nu se ştie. Ca şi 
Nil, tot astfel şi Marcu Ascetul este un învățăcel, sau cel 
puţin un mare admirator al Sfântului loan Gură de Aur. 

Fotie aminteşte nouă scrieri de-ale lui Marcu Asce- 
tul. Toate aceste nouă scrieri s-au păstrat până azi. Ele 
sunt: 

1. Despre legea duhovnicească85. Ea vrea să expli- 
ce cum se înțelege şi cum trebuie împlinită legea du- 
hovnicească, despre care vorbeşte Apostolul Pavel (Rm 
7, 14). Această "lege duhovnicească" cuprinde idealul 
desăvârşirii morale, iar diferitele capete înfățișează tot 
cercul datoriilor morale ale omului. 

2. Despre cei ce-și inchipuie că se îndreptățesc din 
fapte86. După cum arată cuvintele de la sfârșit şi o tra- 
ducere siriacă, această scriere a fost la început una cu 
cea de mai înainte. 

85. De lege spirituali. Ed. în Migne, P. G. 65, 905-930, şi în 
Filocalia greacă, vol. I, p. 56-63 (ed. a Il-a). Textul din Filocalie e 
împărțit în 200 de capete, cel din Migne, în 201. 

86. De his qui putant se ex operibus justificari. Ed. în Migne, 


P. G. 65, 929-966, şi în Filocalia gr., vol. |, p. 63-73 (ed. a Il-a). 
Textul din Migne e împărțit în 21 1 capete, cel din Filocalie, în 226. 

3. Despre pocăință8”. În aceasta se arată că pocă- 
inţa e necesară pentru toţi, fără excepţie, şi constă în 
'alungarea gândurilor, în rugăciune neintreruptă şi în 
purtarea cu răbdare a necazurilor'. Aceste trei virtuţi 
generale fac pe oameni nepătimași (&naðetc). Dar po- 
căinţa înţeleasă astfel se cuvine să o urmărească toată 
viaţa atât cei păcătoși, cât și cei drepţi, dacă vor să do- 
bândească mântuirea. Nu există în viaţa aceasta un 
capăt al ei. Prin ea, sau prin aceste virtuţi, începătorii 
au parte de introducere în evlavie, cei de la mijloc de 
sporire, şi cei desăvârşiţi de întărire. Ele niciodată nu 
își încetează lucrarea decât în cel pornit, din neștiinţă, 
spre plăceri, sau în cel deznădăjduit, sau în cel atins de 
eroarea novaţiană, care respinge pocăinţa pe temeiul 
locului din Evrei 6, 1-2. Dar Apostolul Pavel nu leapă- 
dă acolo pocăinţa, ci porunceşte ca temelia pocăinţei 
să rămână botezul cel unic în Hristos, osândind bo- 
tezul de fiecare zi al creştinilor dintre iudei (P. G. 65, 
976). Sunt de osândit atât cei ce spun că nu mai au 
lipsă de pocăință după botez, şi deci pot păcătui fără 
grijă, cât şi cei ce, ştiind că vor fi iertaţi prin pocăință, 
nu se leapădă de rele. Scriptura, condamnând ambele 
erori, cere de la toţi pocăință, fie că păcătuiesc greu, 
fie că sunt cât se poate de înduhovniciţi, căci "cine dis- 
preţuieşte cele mici va cădea pe încetul" (Sir 19, 1). 
"Când cel înduhovnicit primeşte în sine ceva din cele 
care nu se cuvin şi zăboveşte pe lângă acel ceva fără să 
se pocăiască, lucrul acela mic, învechindu-se şi cres- 
când, nu mai vrea să convieţuiască cu omul care l-a 
primit ca un orfan, ci îl atrage spre înrudirea cu sine, 
aducându-şi-l aproape prin prietenia îndelungată ca 


87. De poenitentia. Ed. Migne, P. G. 65, 965-984. 

printr-o funie. Şi dacă, luptând prin rugăciune, îl taie 
de la sine, rămâne aşa de aproape de nepătimire cât 
de departe e păcatul săvârşit de patimă. Dar dacă tăria 
acestui păcat îl duce pe om până la capăt şi-l face să 
înceteze lupta, în chip necesar acel om va fi cucerit şi 
de celelalte patimi... Dar vei zice: N-a putut ruga pe 
Dumnezeu de la inceput, de când s-a întâlnit cu păca- 
tul, să nu-l lase să cadă până la capăt? Desigur că a 
putut. Dar dispreţuind acest rău mic, l-a primit cu voia 
sa ca pe un nimic şi nu s-a rugat pentru el, neştiind că 
acel rău mic se face introducere şi pricină a unuia mai 
mare' (P. G. 65, 977). 

Dar chiar cei care ar fi ajuns la atâta desăvârşire, 
încât nu mai păţesc nici aşa ceva, trebuie să se căias- 
că toată viaţa pentru vreun cuvânt deşert spus vreo- 
dată, pentru vreo supărare asupra fratelui etc. (P. G. 
65, 980). 

"Astfel, pentru cele mici şi pentru cele mari pocă- 
inţa rămâne neterminată până la moarte. Deşi nu o 
putem săvârşi cu fapta până atunci, totuşi suntem da- 
tori să o cultivăm cu intenţia. Învață de la fire cum nu 
trebuie să o părăsim până la moarte. Mintea nu se poa- 
te opri de la lucrarea raţională, ci, chiar dacă ar fi de- 
săvârşită, lucrează bine pe planul celor de-a dreapta. 
lar dacă, pe motiv că e desăvârşită, ar înceta să mai 
lucreze cele bune, desigur, s-ar apleca spre cele de-a 
stânga. Dar fiind oprită de la cele de-a stânga, iarăşi e 
atrasă în chip firesc spre dreapta. Iar lucrarea pe pla- 
nul celor de-a dreapta constă, şi la începători, şi la cei 
de la mijloc, şi la desăvârşiţi, în rugăciune, în alun- 
garea gândurilor şi în răbdarea necazurilor...'... "Chiar 
dacă ne-am străduit până la moarte în pocăință, nici 

aşa n-am împlinit datoria noastră. Căci nimic nu cân- 
tăreşte cât Împărăţia cerurilor. Precum mâncăm, bem, 
grăim și auzim, tot aşa de firesc suntem datori să ne 
pocăim... Hristos ne-a luat pe garanţie, aşteptând po- 
căinţa noastră; cine o părăsește pe aceasta nesoco- 
teşte pe Cel ce ne-a luat pe garanție" (P. G. 65, 981). 
4. Despre Botez, sau, mai precis: Răspuns celor ce 
se îndoiesc despre Dumnezeiescul BotezS8. Este o 
înfăţişare a efectelor Botezului, în forma unui dialog. 
E dezbătută intrebarea dacă Botezul şterge cu totul 
păcatul sau mai lasă ceva din el, care trebuie șters prin 
silinţe proprii. Botezul, declară Marcu Ascetul, are un 
efect desăvârşit, întrucât el nu numai șterge păcatul, 
ci şi împărtăşește pe Duhul Sfânt. Cel ce zice: "Văd 
altă lege în mădularele mele, care se impotriveşte legii 
duhului meu" (Rm 7, 23), nu e cel botezat, ci cel nebo- 
tezat incă. Dar lupta e necesară necontenit şi după 
aceea. Căci harul primit la Botez nu-l face pe om ne- 
schimbăcios. Acest har e numai puterea dată omului 
de-a rămâne ferit de păcat. Dacă el nu pune în lucrare 
această putere prin păzirea poruncilor, cade iarăşi în 
păcat, dar nu în al lui Adam, ci în al său propriu: 'Nu 
spunem că tot omul care a fost botezat şi a primit ha- 
rul este după aceea neschimbabil (&rpenroc) şi nu mai 
are lipsă de pocăință, ci că de la Botez, prin darul lui 
Hristos, ni s-a dăruit harul deplin al lui Dumnezeu spre 
implinirea tuturor poruncilor. Deci orice om care l-a pri- 
mit în chip tainic şi nu împlineşte poruncile, în măsura 
lipsei pe care n-o împlineşte e biruit de păcat, care nu 


88. Responsio ad eos qui de divino baptismate dubitant. Ed. 
Migne, P. G. 65, 985-1028. 

este al lui Adam, ci al celui neglijent, întrucât, luând pu- 
terea de-a lucra, nu împlineşte lucrul" (P. G. 65, 1004). 
Se pare că în acest tratat, ca şi în cele de la punctele 
1-2, Marcu Ascetul combate masalianismul, care susți- 
nea, pe de o parte, că în sufletul omului se află după 
Botez și Duhul Sfânt şi diavolul, iar pe de alta, că orice 
prezenţă a harului în sine trebuie să o simtă omul8?. 
Marcu Ascetul răspunde că prin Botez Se sălășlu- 
ieşte în adâncul omului Duhul Sfânt, sau harul Lui, sau 
lisus Hristos, fiind şters cu totul păcatul. Dar harul ră- 
mâne numai ca o putere (vaus) spre fapte bune, fap- 
tele înseşi având să le săvârşească omul. Şi pe măsură 
ce le săvârşeşte, se face descoperită prezenţa harului 
din el. Prin faptul că Botezul aşază în noi harul ca pu- 
tere spre faptă, el ne eliberează, adică ne face capa- 
bili să nu mai săvârşim răul, ci să săvârşim binele. Nu 
se mai lucrează răul prin noi în chip necesar, cum zi- 
ceau adversarii lui Marcu, ci numai dacă voim facem 
răul. Pe de altă parte, aceiaşi adversari afirmau că pă- 
catul strămoşesc nefiind şters prin Botez, străduinţele 
noastre au tocmai rostul de a-l şterge, la ceea ce Marcu 
răspunde că, dacă ar fi aşa, Hristos n-ar fi avut pentru 
ce să moară. În realitate, păcatul e şters prin Botez, 
faptele noastre numai actualizează puterea harului, 
putere care a desfiinţat păcatul şi ne-a făcut liberi spre 
săvârşirea lor. În păcat recădem numai dacă nu prelun- 
gim în fapte bune puterea harului, dar atunci cădem 
nu în păcatul lui Adam, ci în al nostru personal. 
"Mărturisim cu adevărat că Sfântul Botez este desă- 
varşit şi în el e ascuns harul lui Hristos, Care aşteaptă 
ascultarea noastră şi împlinirea poruncilor, a căror 


89. Viller-Rahner, op. cit., p. 177, 216 ş.u. 

putere am primit-o prin har" (P. G. cit., 1001). "Ați în- 
teles din cele spuse înainte că această curățire s-a făcut 
tainic (votixóâcs) prin Botez, dar efectiv se află prin po- 
runci. Dacă botezându-ne nu ne-am eliberat de păca- 
tul strămoşesc, e vădit că nu putem săvârşi nici fap- 
tele libertăţii. lar dacă putem să le săvârşim pe aces- 
tea, e limpede că în chip tainic ne-am eliberat de robia 
păcatului... Dar pentru neglijarea poruncilor Celui ce 
ne-a curăţit pe noi suntem stăpâniţi de păcat (vn5 tis 
åuaptiac Evepyovueda). Prin urmare, sau arată-mi mie 
că cei botezați nu pot să împlinească poruncile liber- 
tăţii, şi deci Botezul nu este desăvârşit, sau, arătând 
noi că aceia au primit o astfel de putere, să mărturi- 
sească toţi că s-au eliberat prin harul lui Hristos, dar 
s-au predat pe ei înşişi în robia relelor prin faptul că 
n-au împlinit toate poruncile, şi de aceea s-au făcut 
iarăşi robi' (P. G. 65, 988). "Deci tu, omule, care ai fost 
botezat în Hristos, dă numai lucrarea pentru care ai 
luat puterea şi te îimpodobeşte pentru arătarea Celui 
ce locuieşte în tine" (P. G. cit., 1005). 'Mărturisim că 
puterea împlinirii poruncilor am primit-o şi de legătu- 
rile morţii ne-am slobozit. Deci suntem datori cu lucra- 
rea. Şi dacă nu implinim poruncile lui Dumnezeu, ha- 
rul dat nouă nu se va descoperi" (P. G. cit., 1008). 
Unii dintre adversari cedau în privinţa faptelor rele, 
recunoscând că ele stau în puterea noastră. Dar susţi- 
neau cu tărie că gândurile păcătoase nu stau în pu- 
terea noastră, chiar după ce suntem botezați. Ele vin 
şi ne stăpânesc fără să vrem, fiind o dovadă despre pre- 
zenţa păcatului strămoşesc în noi, din care şi izvorăsc. 
Urmărind să demonstreze că gândurile păcatului 
nu provin în noi din păcatul lui Adam, nici nu ne sunt 

impuse cu sila de Satana, ci sunt produse de noi prin 
primirea momelii celui-rău, Marcu desfăşoară în aceas- 
tă scriere o serie de remarcabile analize de ordin psi- 
hologic şi pneumatologic. Ni se înfăţişează astfel în 
chipul cel mai precis înţelesul "atacului" sau al "mo- 
melii' Satanei, al așa-numitei npoopoin, prima răsărire 
a unui gând de păcat, căreia îi dau un rol important 
aproape toate scrierile din Filocalie şi, în general, toa- 
tă literatura ascetică a Răsăritului. Se expune apoi pro- 
cesul ce are loc în suflet în urma ivirii acestui atac, în 
cursul căruia se formează gândurile păcătoase, și se 
ajunge la fapta păcatului şi la patimă. "Atacul" sau "mo- 
meala" care vine de la Satana nu este păcat. El este, 
după Marcu, gândul simplu şi izolat al păcatului (uovo- 
A0Y1OT0G Eupăvero TrpăyuaTros novnpo9), până nu e multi- 
plicat, transformat într-o cugetare dezvoltată, de aple- 
care a noastră asupra lui, şi până nu s-a trezit în noi 
o dulceaţă, o plăcere pentru el. E un gând-scânteie, de 
care ne dăm seama că nu l-am căutat şi nu l-am pro- 
dus noi, ci a apărut dintr-odată, singuratic, ca o suges- 
tie din senin, şi e încă gând pur, fără niciun amestec 
de plăcere. El poate să stăruie în noi, dar, şi în acest 
caz, dacă nu-l multiplicăm, nu-l dezvoltăm în imagini 
şi nu asociem la el o plăcere, nu e păcat. Păcate sunt 
abia 'gândurile' pe care le rodim noi din acel "atac", 
dar ele nu ni se impun cu sila, ca o creştere dintr-un 
păcat strămoşesc ce l-am purta în noi, sau ca o cople- 
şire a noastră, fără să vrem, de către puterea satanică 
(P. G. 65, 1016). E adevărat că adeseori aceste gân- 
duri ni se înfăţişează ca având o putere silnică asupra 
noastră, incât nu putem scăpa de ele. Dar aceasta se 
datorește faptului că prin obişnuinţă ne-am făcut iarăşi 


18 - Filocalia (1) 

robi patimilor, şi gândurile alimentate de ele nu le mai 
putem alunga dintr-odată, ci ne trebuie o luptă inde- 
lungată pentru a topi treptat din noi puterea patimilor 
care dau sevă acestor gânduri. 

"Cine, crezând Dumnezeieştii Scripturi şi împlinind 
poruncile Domnului, nu ştie că... gândurile nu ne stă- 
pânesc prin forţa lor, ci prin puţinătatea credinţei noas- 
tre şi prin lipsa împlinirii poruncilor? De aceea nu toţi 
suntem într-o stare egală şi nu toţi suntem purtaţi de 
aceleași idei, deoarece pricinile gândurilor stau în voia 
noastră. Dacă ar fi silnice aceste pricini, avându-și ori- 
ginea de la Adam, am fi stăpâniţi toţi la fel şi inevita- 
bil. Dar nu este aşa. Să nu fie! Căci, iată, vedem că nu 
toţi suntem purtaţi la fel, nici la aceleaşi timpuri, nici 
spre aceleaşi lucruri, ci fiecare, pe cât a crezut Dom- 
nului în privinţa bunurilor viitoare, dispreţuind slava 
omenească şi patima voluptăţii, pe atât a scos afară şi 
gândurile, şi se află mai liniştit decât cel împătimit de 
voluptate. De aceea, ne deosebim unul de altul şi în 
concepţii, şi in viaţă. Noi vrem să mistificăm adevărul 
când căutăm să stingem gândurile nu prin credinţa în 
lisus, adică nu prin lucrarea poruncilor Lui, nici prin 
umilinţă şi smerită cugetare, îimpreunate cu durerea ini- 
mii, ci rămânând în voluptatea ascunsă, adică în slava 
deşartă şi în dorul de-a plăcea oamenilor, în părerea de 
sine şi în închipuirea biruinţei şi a mândriei noastre, şi 
a altora ca acestea, pe care neizbândindu-le, înmulţim 
gândurile poftitoare. De aceea nu putem să le stingem. 
De ce încercăm să înlăturăm în chip nedrept efectele, 
păstrând pricinile din care provin?" (P. G. cit., 1021). 

Un loc însemnat are în viaţa duhovnicească, aşa 
cum o descrie Marcu Ascetul, inima. E cel dintâi dintre 

autorii din Filocalie la care inima primeşte o asemenea 
importanţă. Evagrie, loan Casian, Nil consideră aproa- 
pe exclusiv mintea ca loc şi ca factor central al fiinţei 
omeneşti. loan Casian aminteşte de câteva ori locul din 
Proverbe 4, 23, despre străjuirea inimii, dar fără nicio 
analiză”0, fără a stărui asupra rolului inimii în viaţa du- 
hovnicească. La Marcu Ascetul inima are o mare im- 
portanță în raport cu procesul transformării "atacului" 
satanic în gânduri păcătoase. Anume, starea de puri- 
tate a omului e caracterizată prin unirea dintre minte 
şi inimă. Când mintea se desparte de inimă, dă loc în 
sine "atacului" satanic. "Noi am primit porunca să nu 
ne îngrijim de nimic, ci să ne păzim cu toată străjuirea 
inima (Pr. 4, 23) şi să căutăm în lăuntrul nostru Împă- 
răţia cerurilor. De aceea, când se desparte mintea de 
inimă şi se opreşte din căutarea amintită, îndată dă loc 
atacului diavolului şi se face aptă să primească suges- 
tia rea. Dar dacă mintea, după o luptă anumită, s-a eli- 
berat de "atacul" satanic, are iarăşi puterea să ia amin- 
te la inimă şi să o păzească în toată străjuirea, încer- 
când să pătrundă netulburată în cele mai dinlăuntru 
cămări ale ei, unde nu suflă vânturi de-ale gândurilor 
rele, care împing cu sila şi sufletul, şi trupul în prăpăs- 
tiile voluptăţii şi le aruncă în fântânile de asfalt" (P. G. 
65, 1016). 

Întrucât conţinutul acestei scrieri alcătuieşte un 
fundament doctrinar pentru multe din manifestările 
vieţii ascetice şi mistice răsăritene, şi în special pentru 
metodele rugăciunii mintale, ne-am gândit să o tradu- 
cem şi să-i facem loc în această ediţie românească a 
Filocaliei, chiar dacă nu e cuprinsă în ediţia greacă. 


90. Vezi în această carte, p. 128, 130. 

5. Sfaturi folositoare de suflet către Nicolae?!. Este 
o epistolă prin care Marcu răspunde la o scrisoare a 
ascetului Nicolae din Ancyra, un tânăr prieten al său, 
după ce el s-a retras din Ancyra în pustie și nu-i mai 
putea da sfaturi cu grai viu, ca mai înainte. Ca cel mai 
bun mijloc pentru a-şi stăpâni patimile îi recomandă 
gândul statornic la binefacerile lui Dumnezeu, dintre 
care cea mai mare este întruparea şi suferinţele pur- 
tate de Hristos pentru noi. Cele trei rele care ameninţă 
necontenit sufletul sunt: uitarea, lenea şi neştiinţa. Îm- 
potriva lor trebuie să se lupte cu: amintirea bineface- 
rilor lui Dumnezeu, râvna şi cunoştinţa luminată. 

6. Dispută cu un scolastic?Z. Este un dialog între 
un ascet bătrân, care e Marcu, şi un avocat. Avocatul 
cere socoteală despre teza susţinută de monahi că 
făcătorii de rele nu trebuie traşi la judecată. Fără a se 
lăsa convins, avocatul pleacă, şi bătrânul ascet conti- 
nuă să vorbească despre acest lucru cu "frații". 

7. Consfătuirea minţii cu sufletul?5. Adevărurile 
dezvoltate în scrierea despre Botez le înfățișează acum 
mintea înaintea sufletului. Ea vrea să-i arate că e o gre- 
şeală să creadă că păcatul lui vine de la Adam, sau de 
la diavolul, sau din influenţa altor oameni. 

8. Despre post”%. Lămureşte în patru capitole în- 
semnătatea postului. Postul nu trebuie să trezească 
mândrie. "Cine e mândru nu se cunoaşte pe sine. Căci 


91. Ad Nicolaum. Praecepta animae salutaria. Ed. Migne, P. G. 
65, 1027-1050, şi în Filocalia gr., vol. l, p. 73-81 (ed. a Il-a). 

92. Disputatio cum quodam causidico. P. G. 65, 1071-1102. 

93. Consultatio intellectus cum sua ipsius anima. P. G. 65, 
1103-1110. 

94. De ieiunio. P. G. 65, 1109-1118. 

de s-ar cunoaşte pe sine şi prostia care se cuprinde în 
el, nu s-ar mai mândri. lar cine nu se cunoaşte pe sine, 
cum poate să cunoască pe Dumnezeu?" (P. G. 65, 
11160). 

9. Despre Melchisedec”5. E un tratat dogmatic-po- 
lemic îndreptat împotriva celor care, bazaţi pe cap. 7 
al Epistolei către Evrei, susțineau că Melchisedec a fost 
Fiul lui Dumnezeu înainte de a se întrupa din Fecioara 
Maria. Altfel, n-ar fi fost fără tată, fără mamă, fără îna- 
intaşi şi preot în veac. Această părere, pe care o res- 
pinsese și Epifanie, o combate Marcu în chip temeinic. 

Toate aceste scrieri le-a alcătuit Marcu la Ancyra, 
înainte de-a se retrage în pustie. Numai Epistola către 
Nicolae şi poate scrierea Despre post le-a compus în 
timpul petrecerii în pustie. 

Afară de aceste nouă scrieri, în Patrologia lui Migne 
mai este publicată sub numele lui Marcu o scriere inti- 
tulată Capete despre trezvie, cuprinzând 26 de capete 
şi două întrebări şi răspunsuri?6. Dar scrierea aceasta 
nu e a lui Marcu, ci o compilaţie mai târzie din sentin- 
tele lui Maxim Mărturisitorul şi din Omiliile lui Macarie 
Egipteanul?”. 

95. De Melchisedech. P. G. 65, 1117-1140. 

96. Capitula de temperantia. P. G. 65, 1053-1070. 

97. Primele 25 de capete din această scriere a lui Marcu co- 
respund astfel cu anumite capete din Centuriile l-II ale lui Maxim 
Mărturisitorul: Ilepi Veoioyiag kai thg Evo&prov oikovoutac (P. G. 
90, 1083-1176; scrierea aceasta o traduc şi în Filocalia de faţă): 

Maxim: Centuria I 33, 39, 43, 53, 54, 67, 81, 82, 83, 84, 94, 96. 

Marcu: 1, 2, 3, 4, 5, 6, 7,8, 9, 10, 11, 12. 

Maxim: Centuria II 9, 13, 31, 33, 46, 48, 49, 59, 73, 75, 79, 


82, 89. 
Marcu: 13, 14, 15, 16, 17, 18, 19, 20, 21, 22, 23, 24, 25. 

Probabil că de la Marcu este şi scrierea Impotriva 
nestorienilor, publicată de A. Papadopulos Kerameus 
după un manuscris din lerusalim, din veacul al 13-lea98, 
şi în cazul acesta Marcu trăia încă pe la 43099. 


lar cap 26 din Marcu corespunde cu cap 15 din Centuria I a 
lui Maxim din Cele cinci centurii despre virtute şi păcat (P. G. 90, 
1185). M. Viller socoteşte că Maxim Mărturisitorul a împrumutat 
de la Marcu ("Aux sources de la spiritualité de S. Maxime", în 
Revue d'Ascetique et de Mystique, 1930, nr. 42, p. 157-158). Dar 
adevărul nu poate fi acesta. 

98. În 'Avâiekro iepoooivpurikfic oroxvoloyiag, St. Petersburg, 
1891, J. Kunze, biograful cel mai de seamă al lui Marcu (Markus 
Eremita, Leipzig, 1895), susţine că e a lui Marcu Ascetul. 

99. Pentru ştirile acestea despre Marcu Ascetul am folosit, de 
asemenea, pe O. Bardenhewer, op. cit., vol. IV, p. 178-186, şi 
Viller-Rahner, op. cit., p. 175-177. 


A CUVIOSULUI 
ŞI DE DUMNEZEU PURTĂTORULUI 
PĂRINTELUI NOSTRU 
MARCU ASCETUL 


Despre legea duhovnicească, în 200 de capete100 


l. A iindcă de multe ori ați dorit să ştiţi ce este 
legea duhovnicească de care vorbeşte dumnezeiescul 
Apostol (Rm. 7, 14) şi care este cunoştinţa şi lucrarea 
celor ce vor să o păzească, vom vorbi despre acestea 
pe cât ne va fi cu putință. 

2. Întâi ştim că Dumnezeu este începutul, mijlocul 
şi sfârşitul oricărui bine; iar binele este cu neputinţă 
să fie crezut şi săvârşit altfel decât în Hristos lisus şi 
Duhul Sfânt. 

3. Tot binele e dăruit de Dumnezeu cu un rost oa- 
recare şi cel ce-l primeşte cu această credinţă nu-l va 
pierde. 

4. Credinţa neclintită este turn întărit. lar Hristos 
Se face toate celui ce crede. 

5. Orice plănuire a ta să o începi cu Cel ce este în- 
ceputul a tot binele, ca să fie după voia lui Dumnezeu 
ceea ce ai de gând să faci. 

6. Cel ce e smerit în cugetul său şi împlineşte o 
lucrare duhovnicească, când citeşte dumnezeieştile 


100. lau împărţirea capetelor după Filocalia greacă. În P. G. 
65, 905-930, variază puţin. 

Scripturi, pe toate le aduce în legătură cu sine, şi nu 
cu altul. 

7. Roagă pe Dumnezeu să deschidă ochii inimii 
tale, şi vei vedea folosul rugăciunii şi al citirii. 

8. Cel ce are vreun dar duhovnicesc şi suferă îm- 
preună cu cel ce nu-l are îşi păstrează darul prin îm- 
preuna-pătimire; iar cel mândru și-l va pierde, scufun- 
dându-se în gândurile trufiei. 

9. Gura celui smerit în cugetare grăieşte adevărul; 
iar cel ce i se impotriveşte se aseamănă cu sluga aceea 
care a pălmuit peste obraz pe Domnul. 

10. Nu te face ucenic al celui ce se laudă pe sine, ca 
nu cumva, în loc de smerita cugetare, să înveţi mândria. 

11. Să nu te înalţi întru inima ta pentru că înţelegi 
cele zise în Scripturi, ca să nu cazi cu mintea în duhul 
hulirii. 

12. Să nu încerci a dezlega prin gâlceavă un lucru 
incurcat, ci prin cele arătate de legea duhului, adică 
prin răbdare, rugăciune şi nădejdea care numai la un 
lucru se gândeşte. 

13. Cel ce se roagă trupeşte şi încă nu are cunoş- 
tinţă duhovnicească este ca orbul care strigă şi zice: 
"Iisuse, Fiul lui David, miluieşte-mă' (Lc 18, 38). 

14. Orbul de odinioară, după ce i s-au deschis ochii 
şi a văzut pe Domnul, închinându-se Lui nu L-a mai 
mărturisit fiu al lui David, ci Fiu al lui Dumnezeu. 

15. Să nu te înalţi când verşi lacrimi în vremea ru- 
găciunii, căci Hristos este Cel ce S-a atins de ochii tăi 
de ai putut vedea cu mintea. 

16. Cel ce, asemenea orbului, şi-a lepădat haina şi 
s-a apropiat de Domnul se face ucenicul Lui şi propo- 
văduitorul învățăturilor celor mai înalte. 

17. De va zăbovi păcatul în gândurile noastre, ne 
va umple inima de semeţie; iar de îl vom izgoni prin 
îinfrânare şi nădejde, vom dobândi zdrobirea inimii. 

18. Este o zdrobire de inimă lină şi folositoare, 
spre înmuierea ei; şi este alta, ascuţită şi vătămătoare, 
spre pedepsirea ei. 

19. Privegherea, rugăciunea şi răbdarea necazurilor 
ce vin asupra noastră aduc inimii zdrobirea neprimej- 
dioasă şi folositoare, dacă nu împrăştiem tovărăşia lor 
prin lăcomia după ceva. Căci cel ce rabdă în acestea, 
şi în celelalte va fi ajutat; iar cel nepăsător și împrăş- 
tiat, la ieșirea din trup cumplit se va chinui. 

20. Inima iubitoare de plăceri, în vremea ieșirii, i se 
face sufletului închisoare şi lanţ; iar cea iubitoare de 
osteneli îi este poartă deschisă. 

21. Inima învârtoşată este poartă de fier zăvorâtă 
înaintea cetăţii; iar celui ce pătimește răul şi este strâm- 
torat i se deschide de la sine, ca şi lui Petru (FA 12, 
10)101. 

22. Multe sunt felurile rugăciunii, care de care mai 
deosebit. Totuşi niciuna nu este vătămătoare, decât 
aceea care nu mai este rugăciune, ci lucrare diavo- 
lească. 

23. Un om voind să facă rău s-a rugat, după obi- 
cei, mai întâi în cuget, şi prin purtarea de grijă a lui 
Dumnezeu fiind împiedicat, mai pe urmă mult l-a 
mulţumit. 

24. lar David, vrând să ucidă pe Nabal din Carmel, 
după ce a luat înştiinţare despre dumnezeiasca răs- 
plătire, tăindu-şi gândul acesta, mult a mulţumit. Ştim 


101. Vezi şi Maxim Mărturisitorul, Quaestiones ad Thalas- 
sium, P. G. 90, 329. 

iarăşi ce a făcut când a uitat de Dumnezeu, neoprin- 
du-se până ce Natan proorocul nu i-a adus aminte de 
Dumnezeu. 

25. Când îți aduci aminte de Dumnezeu, înmulţeş- 
te rugăciunea, ca, atunci când Îl vei uita, Domnul să-şi 
aducă aminte de tine. 

26. Citind dumnezeieştile Scripturi, cugetă la cele 
ascunse într-insele; "Căci câte mai înainte s-au scris, 
toate -— zice — spre a noastră învăţătură s-au scris" (Rm 
15, 4). 

27. Scriptura numeşte credinţa "temelie a celor nă- 
dăjduite' (Evr 11, 1); iar pe cei ce nu cunosc sălășlui- 
rea lui Hristos i-a numit necercaţi. 

28. După cum din cuvinte şi lucruri se vede cuge- 
tul, tot aşa se vede din faptele bune ale inimii răspla- 
ta viitoare. 

29. Inima milostivă e vădit că va primi milostivire; 
iar cea care nu este aşa, pe cele dimpotrivă. 

30. Legea libertăţii învață tot adevărul. Mulţi o ştiu 
aceasta prin cunoştinţă; însă puţini o înţeleg, pentru 
că înțelegerea e totdeauna în proporţie cu împlinirea 
poruncilor ei. 

51. Nu căuta desăvârşirea ei prin virtuţi omeneşti, 
căci nu se va împlini desăvârşit printr-iînsele. Desăvâr- 
şirea ei e ascunsă în crucea lui Hristos. 

32. Legea slobozeniei se cunoaşte prin cunoştinţa 
adevărată; se înţelege prin lucrarea poruncilor; şi se 
implineşte desăvârşit prin mila lui Hristos. 

33. Când ne vom sili să implinim în conştiinţă toa- 
te poruncile lui Dumnezeu, vom înţelege că legea Dom- 
nului este fără prihană; că se cultivă prin faptele noas- 

tre cele bune, dar fără mila lui Dumnezeu nu este cu 
putinţă să se desăvârşească între oameni. 

34. Cei ce nu se socotesc pe ei datornici întregii 
legi a lui Hristos cunosc trupeşte legea lui Dumnezeu, 
'neinţelegând nici cele ce zic şi nici cele despre care 
rostesc cu tărie" (1 Tim 1, 7). De aceea ei socotesc că 
împlinesc legea desăvârşit prin fapte. 

35. Un lucru poate fi săvârșit bine la arătare, dar 
scopul celui ce l-a săvârșit nu e bun. De asemenea, 
poate fi rău la înfăţişare, dar ţinta făcătorului poate fi 
bună. Dar nu numai fapte săvârşesc unii, ci şi vorbe 
grăiesc în chipul în care am zis. Căci unii schimbă ca- 
litatea unui lucru prin neiscusinţa şi neştiinţa lor, alţii, 
prin intenţia cea rea, şi iarăşi alţii, prin scopul evlavios. 

36. Pe cel ce îşi ascunde defăimarea şi ocara pu- 
nând înainte laude, cu greu îl pot descoperi cei mai 
simpli. Asemenea acestuia este şi cel ce sub chipul 
smereniei e plin de slava deşartă. Aceştia, acoperind 
multă vreme adevărul cu minciuna, în cele din urmă 
sunt daţi totuşi pe faţă prin fapte. 

37. Unul făcând un lucru la arătare bun, vatămă pe 
aproapele său; iar altul nefăcând un asemenea lucru, 
il ajută cu gândul. 

38. Este o mustrare din răutate sau din răzbunare, 
şi este alta întru frica de Dumnezeu şi pentru adevăr. 

39. Pe cel ce a incetat de-a mai păcătui şi s-a po- 
căit nu-l mai mustra; iar de zici că pentru Dumnezeu îl 
mustri, mai întâi descoperă-ţi păcatele tale. 

40. Începătorul oricărei virtuţi este Dumnezeu, pre- 
cum soarele, al luminii de toate zilele. 

41. Când săvârşești fapte virtuoase, adu-ţi aminte 
de Cel ce a zis: 'Fără de Mine nu puteţi face nimic' (In 
15, 5). 

42. Prin necazuri şi-au gătit oamenii cele bune, după 
cum prin slava deşartă şi prin plăcere, pe cele rele. 

43. Cel nedreptăţit de oameni scapă de păcat și, 
pe măsura mâhnirii sale, află sprijin împotriva lui. 

44. Cel ce crede în răsplata lui Hristos, pe măsura 
credinţei sale rabdă bucuros toată nedreptatea. 

45. Cel ce se roagă pentru oamenii ce-l nedreptă- 
tesc îi înspăimântă pe draci; iar cel ce se luptă cu cei 
dintâi e rănit de cei de al doilea. 

46. E mai bine să fim batjocoriţi de oameni decât 
de draci; dar cel plăcut lui Dumnezeu pe amândoi i-a 
biruit. 

47. Tot binele vine de la Domnul, după o anumită 
orânduire, şi pleacă pe ascuns de la cei nemulţumitori, 
nerecunoscători şi leneşi. 

48. Tot păcatul sfârşeşte în plăcerea oprită, precum 
orice virtute, într-o mângâiere duhovnicească. Dacă 
stăpânește cel dintâi, stârneşte pe cele proprii lui; iar 
dacă stăpâneşte cea de a doua, de asemenea pe cele 
inrudite cu ea. 

49. Ocara de la oameni aduce întristare inimii, dar 
se face pricină de curăţie celui ce o rabdă. 

50. Neșştiinţa îndeamnă la împotrivire faţă de cele 
ce sunt de folos şi, neruşinându-se, sporește numărul 
păcatelor. 

51. Primeşte necazurile, că întru nimic nu te păgu- 
besc în cele ce le ai de mai înainte; dar leapădă lăco- 
mia, căci ai să dai socoteală. 

52. După ce ai păcătuit în ascuns, nu încerca să 
uiţi. "Căci toate sunt goale şi descoperite pentru ochii 
Domnului, înaintea Căruia avem să dăm socoteală' 
(Evr 4, 13). 

53. Arată-te Stăpânului cu cugetul tău. "Căci omul 
caută la faţă, pe când Dumnezeu priveşte în inimă" (1 Rg 
16, 7). 

54. Nu cugeta şi nu face nimic fără un scop plăcut 
lui Dumnezeu. Căci cel ce călătoreşte fără scop va os- 
teni în zadar. 

55. Cel ce păcătuiește fără să fie silit cu greu se 
pocăieşte, pentru că dreptatea lui Dumnezeu este fără 
de greşeală. 

56. Întâmplarea dureroasă face pe înţelept să-şi 
aducă aminte de Dumnezeu, şi întristează pe măsura 
ei pe cel ce a uitat de Dumnezeu. 

57. Orice suferinţă fără voie să te înveţe să-ţi aduci 
aminte de Dumnezeu; în acest caz, nu-ţi va lipsi prile- 
jul spre pocăință. 

58. Uitarea in sine n-are nicio putere, dar se intă- 
reşte din pricina negrijii noastre şi pe măsura acesteia. 

59. Nu zice: Ce să fac?, căci ceea ce nu voiesc 
aceea mi se întâmplă să fac. Ci, aducându-ţi aminte, 
cugetă la ceea ce eşti dator să faci. 

60. Deci, fă binele de care-ţi aduci aminte; şi cel 
de care nu-ţi aduci aminte se va descoperi ţie. Şi să 
nu-ţi dai cugetul fără judecată uitării. 

61. Scriptura zice că "iadul şi pierzarea sunt ară- 
tate înaintea Domnului" (Pr 15, 11). Acestea le zice de- 
spre neştiinţa şi uitarea inimii. 

62. Căci iad este neştiinţa, fiindcă amândouă sunt 
intunecate. Şi pierzare este uitarea, pentru că prin ea 
am pierdut din cele ce le aveam. 

63. la seama la relele tale, nu la ale altuia; şi nu 
se va jefui de tâlhari casa de lucru a minţii tale. 

64. Cel ce nu poartă grijă, după puterea lui, de toa- 
te virtuțile săvârşeşte un păcat anevoie de iertat; dar 
rugăciunea şi milostenia întorc pe cei ce nu poartă de 
grijă. 

65. Orice întristare după Dumnezeu face parte din 
fiinţa evlaviei. Căci adevărata dragoste se probează 
prin cele ce-i stau împotrivă. 

66. Nu zice că se poate câştiga virtutea fără neca- 
zuri; căci virtutea neprobată în necazuri nu este întărită. 

67. Gândeşte-te la sfârşitul oricărui necaz fără voie 
şi vei afla în el pieirea păcatului. 

68. Multe sunt sfaturile aproapelui spre ceea ce 
este de folos; dar nimănui nimic nu i se potrivește aşa 
de mult ca judecata conștiinței sale. 

69. Când cauţi tămăduire, ia seama la conştiinţă, 
şi tot ce-ţi va spune ea fă, şi vei avea folos. 

70. Dumnezeu şi conştiinţa ştiu cele ascunse ale 
fiecăruia, deci prin acestea să primim îndreptarea. 

70 b. Cel ce se osteneşte fără sfat e sărac în toate. 
lar cel ce aleargă cu nădejde e de două ori bogat!02. 

71. Omul încearcă câte poate după voia sa; iar 
Dumnezeu le sfârşeşte după dreptate. 

72. De vrei să primeşti laudă de la oameni, iubeşte 
mai întâi mustrarea pentru păcate. 


102. Numai în P. G. 65, 913, unde poartă nr. 71. 

73. Oricâtă batjocură va răbda cineva pentru ade- 
vărul lui Hristos, va primi însutită slavă de la mulţime. 
Dar mai bine este a face binele pentru cele viitoare. 

74. Când un om foloseşte pe altul prin cuvinte sau 
fapte, să știe amândoi că e de faţă harul lui Dumnezeu. 
lar cel ce nu înţelege aceasta va fi stăpânit de cel ce 
înțelege. 

75. Cel ce laudă pe aproapele în chip fățarnic îl va 
osândi după o vreme şi va fi el însuşi ruşinat. 

76. Cel ce nu cunoaște cursele vrăjmaşului va fi 
ucis cu ușurință; şi cel ce nu ştie pricinile patimilor 
uşor va cădea. 

77. Din iubirea de plăcere vine negrija, și din ne- 
grijă, uitarea; căci Dumnezeu a dăruit tuturor cunoş- 
tinţa celor de folos. 

78. Omul sfătuiește pe aproapele precum știe; iar 
Dumnezeu lucrează în cel ce aude, precum acela a 
crezut. 

79. Am văzut oameni simpli smerindu-se cu fapta 
şi s-au făcut mai înţelepţi decât înţelepţii. 

80. Alt om simplu, auzindu-i pe aceia că sunt lău- 
daţi, nu le-a urmat smerenia, ci, umplându-se de slavă 
deşartă pentru simplitatea sa, a căzut în mândrie. 

81. Cel ce dispreţuieşte cunoştinţa şi se laudă cu 
lipsa de învăţătură nu e simplu numai în cuvânt, ci şi 
in cunoştinţă. 

82. Precum altceva e măiestria cuvântului şi alt- 
ceva priceperea, tot aşa altceva este simplitatea în cu- 
vânt şi altceva priceperea. 

83. Simplitatea cuvintelor nu vatămă pe cel prea- 
cuvios, precum nici măiestria cuvintelor pe cel smerit 
la cuget. 

84. Nu zice: Nu ştiu ce se cuvine şi deci sunt nevi- 
novat dacă nu fac aceea. Dacă le-ai face pe toate câte 
le ştii că sunt bune, ţi s-ar descoperi pe urmă şi cele- 
lalte, cunoscându-se una din cealaltă. De aceea, nu-ţi 
foloseşte să cunoşti cele de al doilea înainte de împli- 
nirea celor dintâi. Căci "cunoştinţa îngâmifă' (1 Co 8, 1), 
îndemnând la nelucrare, iar "dragostea zideşte', îndem- 
nând la răbdarea tuturor. 

85. Cuvintele dumnezeieştii Scripturi citeşte-le prin 
fapte şi nu le întinde în vorbe multe, îngâmfându-te în 
deşert cu simpla lor înţelegere. 

86. Cel ce a lăsat fapta şi se reazemă pe cunoş- 
tinţa simplă ţine, în loc de sabie cu două tăişuri, toiag 
de trestie care, în vreme de război, cum zice Scriptura 
(Is 36, 6), găurește mâna și strecoară în ea otrava firii 
înainte de cea a vrăjmaşilor. 

87. Tot gândul e măsurat şi cântărit la Dumnezeu. 
Căci poate fi cugetat sau cu patimă, sau cumpătat. 

88. Cel ce a implinit o poruncă să aştepte ispita 
pentru ea. Căci dragostea faţă de Hristos se probează 
prin cele potrivnice. 

89. Să nu dispreţuieşti a avea grijă de gânduri. Căci 
lui Dumnezeu nu I se ascunde niciun gând. 

90. Când vezi vreun gând că-i făgăduieşte slava 
omenească, să ştii sigur că-ţi pregăteşte ruşine. 

91. Vrăjmaşul cunoaşte dreptatea legii duhovni- 
ceşti şi de aceea caută numai să câştige consimţirea 
cugetului. Căci aşa, fie că-l va face pe cel căzut în pu- 
terea lui să se supună ostenelilor pocăinţei, fie că, ne- 
pocăindu-se, îl va îimpovăra cu necazuri fără voie. Ba 
se întâmplă uneori că îl face să lupte şi împotriva ne- 
cazurilor, ca în viaţa aceasta să-i înmulțească durerile, 

iar la ieşirea sufletului să-l dovedească necredincios 
din pricina lipsei de răbdare. 

92. Faţă de încercările care vin, mulţi s-au împo- 
trivit în multe chipuri. Dar fără rugăciune şi pocăință 
nimeni n-a scăpat de asuprire. 

93. Cele rele işi primesc putere una de la alta; de 
asemenea şi cele bune cresc una prin alta, şi pe cel 
părtaş de ele îl mână şi mai mult înainte. 

94. Diavolul disprețuiește păcatele cele mici, căci 
altfel nu poate conduce spre cele mai mari. 

95. Rădăcina poftei ruşinoase e lauda omenească, 
precum a neprihănirii e mustrarea pentru păcat, şi anu- 
me nu numai când o auzim, ci şi când o primim. 

96. Nimic n-a folosit cel ce s-a lepădat de toate şi 
se îndulcește cu patima. Căci ceea ce făcea prin avu- 
ție, aceea face şi acum neavând nimic. 

97. De asemenea, cel ce se înfrânează, dacă ago- 
nisește avere, e frate la cuget cu cel de mai înainte; 
căci mama lor este aceeaşi pentru plăcerea din cuget, 
iar tatăl este altul pentru deosebirea patimii. 

98. Este câte unul care-şi taie o patimă pentru o 
plăcere mai mare şi e slăvit de cei ce nu-i cunosc inten- 
ţia. Şi poate că unul ca acesta nu-şi dă seama el însuşi 
de sine, ostenindu-se prostește. 

99. Pricina a tot păcatul este slava deşartă şi plă- 
cerea. Cel ce nu le urăşte pe acestea nu va dezrădă- 
cina patima. 

100. "Rădăcina tuturor relelor s-a zis că este iubi- 
rea de argint' (1 Tim 6, 10). Dar şi aceasta e vădit că 
se susţine prin acelea. 

101. Mintea devine oarbă prin aceste trei patimi: 
prin iubirea de argint, prin slava deşartă şi prin plăcere. 


19 - Filocalia (1) 

102. Câteșitrele sunt, după Scriptură, fiicele lipitoa- 
rei (Pr 30, 15), fiind iubite de necumpătare cu iubire 
de maică. 

103. Cunoştinţa şi credinţa, tovarăşele firii noas- 
tre, nu sunt tocite prin nimic altceva ca prin acelea. 

104. Mânia, furia, războaiele, uciderile şi tot pomel- 
nicul relelor, din pricina lor au prins atâta putere între 
oameni. 

105. Iubirea de argint, slava deșartă şi plăcerea tre- 
buie urâte ca nişte mame ale relelor şi ca nişte mame 
vitrege ale virtuţilor. 

106. Din pricina lor ni s-a poruncit 'să nu iubim 
lumea şi cele din lume" (1 In 2, 15). lar aceasta s-a zis 
nu ca să urâm fără judecată făpturile lui Dumnezeu, ci 
ca să tăiem prilejurile celor trei patimi. 

107. "Nimeni, zice Apostolul, slujind în oaste nu se 
încurcă cu treburile vieții" (2 Tim 2, 4). Căci cel ce vrea 
să biruiască patimile, încurcându-se în acele treburi, e 
asemenea celui ce vrea să stingă focul cu paie. 

108. Cel ce se mânie pe aproapele pentru avuţie, 
pentru slavă sau plăcere incă n-a cunoscut că Dum- 
nezeu chiverniseşște lucrurile întru dreptate. 

109. Când auzi pe Domnul zicând: "De nu se va 
lepăda cineva de toate averile lui, nu este vrednic de 
Mine" (Lc 14, 33), nu înţelege cuvântul acesta numai 
despre averi, ci şi despre toate lucrurile păcatului. 

110. Cel ce nu cunoaşte adevărul nu poate nici 
crede cu adevărat. Căci cunoştinţa naturală premerge 
credinţei. 

111. Precum Dumnezeu a împărțit fiecăreia dintre 
cele văzute ceea ce e potrivit cu firea ei, aşa a împărţit 
şi gândurile omenești, fie că vrem, fie că nu vrem. 


DESPRE LEGEA DUHOVNICEASCĂ 291 


1 12. Dacă cineva, păcătuind în chip vădit şi nepo- 
căindu-se, n-a pătimit nimic până la moarte, socoteşte 
că judecata lui va fi fără milă acolo. 

113. Cel ce se roagă întru cuminţenie rabdă cele 
ce vin asupra-i. lar cel ce ţine minte răul încă nu s-a 
rugat curat. 

114. De ai fost păgubit, sau ocărât, sau prigonit de 
cineva, nu lua în seamă cele de faţă, ci aşteaptă cele 
viitoare; şi vei afla că acela ţi-a fost pricină de multe 
bunătăţi nu numai în vremea de aici, ci şi în veacul 
viitor. 

115. Precum celor ce s-au hrănit fără socoteală le 
foloseşte absintul amar, aşa celor cu purtări păcătoa- 
se le e de folos să pătimească rele. Căci leacurile aces- 
tea pe cei dintâi îi fac sănătoşi, iar pe ceilalţi îi pregă- 
tesc spre pocăință. 

116. De nu vrei să pătimeşti răul, să nu vrei nici 
să-l faci, pentru că lucrul dintâi urmează neapărat ce- 
lui de al doilea. "Căci ce seamănă fiecare, aceea va şi 
secera' (Ga 6, 8). 

117. Semănând de bunăvoie cele rele şi secerân- 
du-le fără de voie, trebuie să ne minunăm de drepta- 
tea lui Dumnezeu. 

1 18. Dar fiindcă s-a rânduit o vreme oarecare între 
semănat şi seceriş, nu credem în răsplată. 

119. Păcătuind, să nu învinovăţeşti fapta, ci gân- 
dul. Căci dacă mintea nu o lua înainte, nu i-ar fi urmat 
trupul. 

120. E mai rău cel ce săvârşeşte răul intr-ascuns de- 
cât cei ce săvârşesc nedreptate pe faţă. Pentru aceas- 
ta, acela se va şi munci mai rău. 

121. Cel ce împleteşte viclenii şi face răul într-as- 
cuns este, după Scriptură, "şarpele ce şade în cale muş- 
când călcâiul calului" (Fc 49, 17). 

122. Cel ce, în acelaşi timp, laudă pentru unele pe 
aproapele, iar pentru altele îl vorbeşte de rău e stăpâ- 
nit de slava deșartă şi de pizmă. Prin laude incearcă 
să-şi ascundă pizma, iar prin vorbele rele se înfăţişea- 
ză pe sine mai bun decât acela. 

123. Precum nu pot paşte la un loc oile şi lupii, aşa 
nu poate avea milă cel ce îl lucrează cu viclenie pe 
aproapele. 

124. Cel care amestecă pe ascuns în poruncă voia 
sa e un desfrânat, cum s-a arătat în Înţelepciune, şi pen- 
tru neputinţa de-a se înfrâna suferă durere şi ruşine. 

125. Precum nu se îngăduie apa şi focul laolaltă, 
aşa nu se îngăduie întreolaltă apărarea şi smerenia. 

126. Cel care cere iertare de păcate iubeşte sme- 
renia cugetului. lar cel ce osândeşte pe altul işi pece- 
tluieşte relele sale. 

127. Nu lăsa păcatul neşters, chiar dacă ar fi cât 
de mic, ca să nu te tragă pe urmă la rele mai mari. 

128. De vrei să te mântuieşti, iubeşte cuvântul ade- 
vărat şi nu lepăda niciodată, fără judecată, mustrarea. 

129. Un cuvânt adevărat a schimbat puii de năparci 
și le-a arătat să fugă de mânia ce va să vie (Mt 3, 7). 

130. Cel ce primeşte cuvintele adevărului primeş- 
te pe Dumnezeu-Cuvântul. Căci zice: "Cel ce vă pri- 
meşte pe voi pe Mine Mă primeşte" (Mt 10, 40). 

131. Slăbănogul pogorât prin acoperiş (Lc 5, 19) 
este păcătosul mustrat de credincioşi pentru Dumnezeu 
și care primeşte iertarea pentru credinţa acelora. 

132. Mai bine este a ne ruga cu evlavie pentru aproa- 
pele decât a-l mustra pentru tot lucrul. 

133. Cel ce se pocăieşte aşa cum se cuvine e luat 
în râs de nebuni. Dar aceasta să-i fie semn de bună 
plăcere la Dumnezeu. 

134. "Cel ce se luptă se înfrânează de la toate' (1 Co 
9, 25); şi nu se odihneşte până nu va pierde Domnul 
sămânţa din Babilon!95. 

135. Gândeşte-te că patimile de ocară sunt două- 
sprezece. Dacă iubeşti cu voia pe una din ele, aceea 
va umple locul celor unsprezece. 

136. Păcatul este foc ce arde. Cu cât înlături mate- 
ria, cu atât se stinge, şi cu cât adaugi, va arde mai mult. 

137. De ai fost înălţat prin laude, aşteaptă ocara. 
Căci zice: "Cel ce se înalță pe sine, umili-se-va' (Lc 
14, 11). 

1 38. Când vom lepăda din cuget tot păcatul de bu- 
năvoie, vom lua lupta şi cu patimile din obişnuinţă. 

139. Obişnuinţa, care o ia înaintea voii şi a consti- 
inţei, este amintirea fără de voie a păcatelor de mai 
înainte. La cel ce se nevoieşte, ea e împiedicată să îna- 
inteze până la patimă; iar la cel biruitor e răpusă până 
la momeală (npooBoin). 

140. Atacul (momeala) este o mişcare fără imagini 
a inimii, care e prinsă îndată de cei încercați, ca într-o 
strungă. 

141. Acolo unde se ivesc chipuri în gând, s-a produs 
consimţirea. Căci mişcarea fără chipuri este un atac ne- 
vinovat. Câte unul fuge şi de acestea ca buşteanul din 
foc; dar altul nu se întoarce până nu arde cu flacără. 


103. Vezi motivul şi la Sfântul loan Casian, în această carte, 
p. 130. 


294 MARCU ASCETUL 


142. Nu zi: Nu vreau, şi vine. Căci cu siguranţă 
dacă nu iubeşti lucrul însuşi, iubeşti pricinile lui. 

143. Cel ce caută lauda e supus patimii, şi cel ce 
se plânge de necaz iubeşte plăcerea. 

144. Gândul celui împătimit de plăcere oscilează 
ca o cumpănă. Aci plânge şi se tânguieşte pentru pă- 
cate, aci se luptă cu aproapele şi i se îimpotriveşte apă- 
rându-şi plăcerile. 

145. Cel care cearcă toate şi reţine binele va fugi 
pe urmă de tot răul. 

146. Bărbatul îndelung răbdător are multă cumin- 
tenie; asemenea şi cel ce-şi apropie urechea de cuvin- 
tele înţelepciunii. 

147. Fără aducerea-aminte de Dumnezeu nu poate 
fi cunoştinţă adevărată. Căci fără cea dintâi, cea de-a 
doua e mincinoasă. 

148. Celui învârtoşat la inimă nu-i foloseşte cuvân- 
tul unei cunoştinţe mai subţiri, pentru că, dacă nu e 
înfricat, nu primeşte durerile pocăinţei. 

149. Omului blând îi foloseşte credincioşia, căci îl 
face să nu ispitească îndelunga răbdare a lui Dumnezeu 
şi să nu se rănească prin neascultare deasă. 

150. Pe omul putemic să nu-l mustri pentru slavă 
deșartă, ci arată-i viitoarea necinste. Căci în acest chip 
cel cuminte poate fi mustrat fără greutate. 

151. Cel ce urăşte mustrarea se supune patimii cu 
voia; iar cel ce o iubeşte va lupta şi cu obişnuinţa. 

152. Nu voi să auzi răutăţile străine; căci printr-o 
asemenea voinţă de-a auzi se sapă şi în tine trăsăturile 
răutăţilor. 


DESPRE LEGEA DUHOVNICEASCĂ 295 


153. Dacă îţi intră în urechi cuvinte urâte, mânie-te 
pe tine însuţi, şi nu pe cel ce le grăiește. Căci dacă ure- 
chea e rea, rău e şi cel care o poartă. 

154. Dacă cineva se nimereste între oamenii care 
grăiesc deşertăciuni, să se socotească pe sine însuşi 
vinovat de asemenea cuvinte; chiar dacă nu are vreo 
vină proaspătă, are vreuna mai veche. 

155. De vezi pe cineva că te laudă cu făţărnicie, 
aşteaptă la vremea sa ocară de la el. 

156. Necazurile de acum pune-le alături cu bună- 
tăţile viitoare, şi nicicând descurajarea nu-ţi va moleși 
nevoinţa. 

157. Când pentru vreo binefacere trupească lauzi 
pe vreun om ca bun, uitând de Dumnezeu, acelaşi om 
pe urmă ţi se va arăta că e rău. 

158. Tot binele vine de la Dumnezeu după orân- 
duirea Lui; şi cei care fac un lucru bun sunt slujitorii Lui. 

159. Primeşte împletirea celor bune şi a celor rele 
cu gând egal; şi Dumnezeu va netezi neegalităţile din- 
tre lucruri. 

160. Neegalitatea gândurilor aduce schimbările 
stărilor proprii. Căci Dumnezeu a rânduit în chip potri- 
vit ca să vie, după cele de voie, cele fără de voie. 

161. Întâmplările sensibile sunt puii celor inteligi- 
bile, împlinind cele cuvenite după voia lui Dumnezeu. 

162. Din inima împătimită de plăcere răsar gânduri 
şi cuvinte spurcate. lar din fum cunoaştem materia 
care mocneşte înăuntru. 

163. Zăboveşte în cuget, şi nu vei osteni în încercări. 
lar plecând de acolo, rabdă necazurile ce vin asupra-ţi. 

164. Roagă-te să nu-ţi vie încercare; iar când vine, 
primește-o ca pe a ta, nu ca pe una străină. 

165. la-ţi gândul de la orice lăcomie, şi atunci vei 
putea să vezi uneltirile diavolului. 

166. Cel ce zice că el cunoaşte toate meşteşugirile 
diavolului se dă pe sine ca desăvârşit, fără să ştie. 

167. Când mintea iese din grijile trupeşti, vede, în 
măsura în care iese, lucrăturile vrăjmașilor. 

168. Cel purtat de gânduri e orbit de ele. El vede 
lucrările păcatului, dar pricinile lor nu le poate vedea. 

169. Se poate întâmpla ca unul, împlinind pe faţă 
o poruncă, să slujească în ascuns patimii şi prin gân- 
duri păcătoase să strice fapta bună. 

170. Prinzându-te începutul vreunui păcat, nu zice: 
"Nu mă va birui pe mine". Căci întrucât ai fost prins, ai 
şi fost biruit. 

171. Tot ce se naşte începe de la ceva mic, şi pe 
măsură ce e hrănit creşte. 

172. Meşteşșugirea păcatului e ca o mreajă bine 
impletită; şi cel ce s-a încurcat dintr-o parte, de va fi 
cu nepăsare, va fi prins întreg. 

173. Nu voi să auzi de nenorocirea duşmanilor; 
căci cei ce ascultă cu plăcere asemenea cuvinte mă- 
nâncă roadele plănuirii lor. 

174. Nu socoti că orice necaz vine peste oameni 
din pricina păcatelor. Pentru că sunt unii bine plăcuţi, 
şi totuşi încercaţi. E drept că s-a scris: 'Necuvioșii şi 
nelegiuiţii vor fi prigoniţi'. Dar tot aşa s-a scris şi: "Cei 
ce voiesc să trăiască cucermnic în Hristos prigoniţi vor 
fi" (2 Tim 3, 12). 

175. În vreme de necaz, ia seama la momeala plă- 
cerii. Căci întrucât alină necazul, e bine primită. 

176. Unii numesc înţelepţi pe cei ce deosebesc 
lucrurile sensibile. Dar inţelepţi sunt cei ce stăpânesc 
voile lor. 

177. Înainte de dezrădăcinarea relelor să nu asculţi 
de inima ta; căci cele ce le are puse înăuntru, pe ace- 
lea caută să le şi sporească. 

178. Precum sunt şerpi ce se întâlnesc în păduri şi 
alţii care umblă prin case, aşa sunt patimi ce se închi- 
puiesc de către cuget şi altele care se lucrează cu fap- 
ta, măcar că se preschimbă unele într-altele. 

179. Când vezi poftele ce zac înăuntru că se mişcă 
cu putere şi cheamă mintea ce vieţuieşte în linişte la 
vreo patimă, cunoaște că mintea s-a ocupat mai îna- 
inte cu acestea, şi le-a adus la faptă, şi le-a aşezat în 
inimă. 

180. Nu se înfiripă nor fără adiere de vânt, şi nu se 
naşte patimă fără gând. 

181. De nu vom mai face voile trupului, cum zice 
Scriptura, uşor vor sfârşi în Domnul cele ce zăceau îna- 
inte în noi. 

182. Idolii consistenţi (chipurile) din faţa minţii sunt 
mai răi şi mai puternici. Dar cei gândiţi sunt pricinui- 
torii şi premergătorii celorlalţi. 

183. Este un păcat care stăpâneşte inima din pricina 
obişnuinţei (npoinyc) indelungate; şi este un alt păcat 
care ne războieşte cugetarea prin lucrurile de fiecare zi. 

184. Dumnezeu judecă faptele după intenţiile lor. 
Căci zice: "Să-ţi dea ţie Domnul după inima ta" (Ps 19, 4). 

185. Cel ce nu stăruie în cercetarea conştiinţei nu 
vrea să primească nici ostenelile trupeşti pentru credinţă. 

186. Conştiinţa e o carte naturală. Cel ce o citeşte 
cu fapta face experienţa ajutorului dumnezeiesc. 

187. Cel ce nu ia asupra sa de bunăvoie ostenelile 
pentru adevăr e certat mai aspru de cele fără de voie. 

188. Cel ce a cunoscut voia lui Dumnezeu şi o im- 
plineşte după putere, prin osteneli mici scapă de cele 
mari. 

189. Cel ce vrea să biruiască ispitele fără rugăciu- 
ne şi răbdare nu le va depărta de la sine, ci mai tare 
se va încâlci în ele. 

190. Domnul e ascuns în poruncile Sale. Şi cei ce-L 
caută pe El Îl găsesc pe măsura împlinirii lor104. 

191. Nu zice: Am împlinit poruncile, şi n-am aflat 
pe Domnul. Căci ai aflat adeseori cunoştinţa împreu- 
nată cu dreptatea, cum zice Scriptura. lar cei ce-L cau- 
tă pe El cum se cuvine vor afla pace. 

192. Pacea este izbăvirea de patimi. Dar ea nu 
poate fi aflată fără lucrarea Duhului Sfânt. 

193. Altceva e împlinirea poruncii, şi altceva e vir- 
tutea, chiar dacă acestea se prilejuiesc una pe alta. 

194. Împlinirea poruncii stă în a împlini ceea ce 
s-a poruncit; iar virtutea, în a plăcea adevărului ceea 
ce s-a făcut. 

195. Precum bogăţia văzută este una, dar de multe 
feluri după chipul agonisirii, aşa şi virtutea este una, 
dar are multe moduri de activitate 195. 


104. Ideile din capetele 187 şi 190 formează teme princi- 
pale în concepţia Sfântului Maxim Mărturisitorul (P. G. 90, 369; 
sau P. G. 91, 1081, unde se spune: 'Fiinţa virtuţii din fiecare este 
Cuvântul cel unic al lui Dumnezeu; căci fiinţa tuturor virtuţilor 
este Însuşi Domnul nostru lisus Hristos"; Ambiguorum liber). 

105. Ideea "modurilor virtuții" o vom găsi iarăşi mult dezvol- 
tată la Sfântul Maxim Mărturisitorul. 

196. Cel ce înşală pe alţii şi grăieşte cuvinte fără 
fapte se îmbogăţeşte din nedreptate, şi ostenelile lui 
vor trece în case străine, cum scrie Scriptura (Pr 5, 10). 

197. Toate se vor supune aurului, zice; iar gân- 
durile vor fi cârmuite de harul lui Dumnezeu. 

198. Conştiinţa bună se află prin rugăciune, iar ru- 
găciunea curată, prin conştiinţă. Căci una are trebu- 
inţă de alta, prin fire. 

199. Iacob a făcut lui Iosif haină pestriță (Fc 37, 
3). lar Domnul dăruieşte celui blând cunoştinţa adevă- 
rului, precum s-a scris: "Domnul va învăţa pe cei blânzi 
căile Sale' (Ps 24, 10). 

200. Fă totdeauna binele după putere. lar în vre- 
mea lucrului mai mare, nu te întoarce spre cel mai 
mic. "Căci cel ce se întoarce inapoi, zice, nu este vred- 
nic de Împărăţia cerurilor" (Lc 9, 62). 


A ACELUIAŞI 


Despre cei ce-şi închipuie că se îndreptăţesc 
din fapte, în 226 de capete106 


l. ĵ n cele scrise mai jos se va respinge, de către 
cei ce cred tare şi cunosc adevărul, credința greşită în 
faptele din afară. 

2. Domnul, vrând să arate că orice poruncă e o da- 
torie, iar, pe de altă parte, că înfierea se dă oamenilor 
în dar pentru sângele Său, zice: "Când veţi fi făcut toa- 
te cele poruncite vouă, ziceţi: Slugi netrebnice suntem 
şi ceea ce am fost datori să facem, aceea am făcut' 
(Lc 17, 10). Deci Împărăţia cerurilor nu este plata fap- 
telor, ci harul Stăpânului, gătit slugilor credincioase. 

3. Robul nu cere slobozirea ca plată, ci mulţumeş- 
te pentru ea, ca un îndatorat, şi o primeşte în dar. 

4. Hristos a murit, după Scripturi, pentru păcatele 
noastre, şi celor ce Îi slujesc bine le dăruieşte slobozi- 
rea. Căci zice: "Bine, slugă bună şi credincioasă, peste 
puţine ai fost credincioasă, peste multe te voi pune; 
intră întru bucuria Domnului tău' (Mt 25, 21, 23). 

5. Încă nu e slugă credincioasă cel ce se reazimă 
pe simpla cunoştinţă; ci acela ce crede prin ascultare 
lui Hristos, Care a poruncit. 


106. Textul din P. G. 65, 929-966, cu toate că e acelaşi cu 
cel din Filocalia greacă, e împărțit numai în 211 capete. 

6. Cel ce Îl cinsteşte pe Stăpânul împlinește cele 
poruncite. lar greşind sau neascultând, rabdă urmările 
care i se cuvin. 

7. Dacă eşti iubitor de învăţătură, fă-te iubitor şi de 
osteneală. Căci simpla cunoştinţă îngâmfă pe om. 

8. Încercările care ne vin pe neașteptate ne învaţă, 
cu bun rost, să fim iubitori de osteneală şi ne atrag, 
chiar dacă nu vrem, la pocăință. 

9. Necazurile care vin asupra oamenilor sunt roa- 
dele păcatelor proprii. lar dacă le răbdăm prin rugăciu- 
ne, ne vom bucura iarăşi de venirea lucrurilor bune. 

10. Unii oameni fiind lăudaţi pentru virtute s-au 
lăsat cuceriţi de plăcere, iar plăcerea aceasta nutrită 
de slava deșartă au socotit-o mângâiere. Alţii, mustraţi 
pentru păcat, s-au umplut de durere, şi durerea cea 
spre folos au socotit-o lucrare a păcatului. 

1 1. Toţi aceia care, pentru faptul că se nevoiesc, 
dispreţuiesc pe cei mai nebăgători de seamă socotesc 
că se îndreaptă din fapte trupeşti. Şi toţi cei care, re- 
zemându-se pe simpla cunoştinţă, nesocotesc pe cei 
lipsiţi de cunoştinţă se găsesc cu mult mai neinţelepţi 
decât aceia. 

12. Cunoştinţa fără faptele care urmează din ea nu 
e sigură, chiar dacă e adevărată. Căci fapta este întări- 
rea oricărui lucru. 

13. Adeseori din negrija pentru fapte se întunecă 
și cunoştinţa. Căci lucrurile a căror împlinire a fost ne- 
socotită s-au șters în parte şi din amintire. 

14. Scriptura de aceea ne îndeamnă să dobândim 
cunoştinţa lui Dumnezeu, ca să-l slujim Lui cum se cu- 
vine prin fapte. 

15. Când împlinim poruncile la arătare, luăm cele 
cuvenite de la Domnul pe măsura acestei impliniri; 
dar ne folosim după scopul ce-l urmărim. 

16. Cel ce vrea să facă ceva şi nu poate e socotit 
de către cunoscătorul de inimi, Dumnezeu, ca şi când 
ar fi făcut. lar aceasta trebuie să o înţelegem atât cu 
privire la cele bune, cât şi la cele rele. 

17. Mintea fără trup face multe lucruri: bune şi rele. 
Dar trupul fără minte nu poate face niciuna din aces- 
tea, deoarece legea slobozeniei se cunoaşte înainte 
de faptă. 

18. Unii, neimplinind poruncile, socotesc că ei cred 
drept. Alţii, împlinindu-le, aşteaptă Împărăţia ca o plată 
datorată. Şi unii, şi alţii greşesc faţă de adevăr. 

19. Stăpânul nu datorează plată robilor; dar, iarăşi, 
nici cei ce nu slujesc drept nu dobândesc slobozenia. 

20. Dacă Hristos a murit pentru noi, după Scrip- 
turi, şi nu mai trăim nouă înşine, "ci Aceluia care a 
murit şi a înviat pentru noi' 2 Co 5, 15), vădit este că 
suntem datori să-l slujim până la moarte. Cum vom 
socoti, aşadar, înfierea ca ceva ce ni se datorează? 

2 1. Hristos e Stăpân prin fiinţă şi Stăpân prin opera 
de mântuire, deoarece neexistând noi, ne-a făcut, iar 
murind din pricina păcatului, ne-a răscumpărat prin 
sângele Său şi celor ce cred le-a dăruit harul. 

22. Când auzi Scriptura zicând că Dumnezeu 'va 
răsplăti fiecăruia după faptele sale' (Ps 61, 11), să nu 
inţelegi că e vorba de fapte de o vrednicie egală cu 
gheena sau cu Împărăţia, ci că Hristos va răsplăti fap- 
tele necredinţei în El sau ale credinţei nu ca un schim- 
bător care cântăreşte preţul lucrurilor de schimb, ci ca 
Dumnezeu, Ziditorul şi Răscumpărătorul nostru. 

23. Cei ce ne-am învrednicit de baia naşterii de 
a doua săvârşim faptele bune nu pentru răsplată, ci 
pentru păzirea curăţiei date nouă. 

24. Tot lucrul bun pe care-l săvârşim prin firea noas- 
tră ne face să ne reținem de la răul contrar, dar nu ne 
poate adăuga un spor de sfinţenie, fără har. 

25. Cel ce se înfrânează se reţine de la lăcomia 
pântecelui; cel ce dispreţuieşte avuţia, de la zgarce- 
nie; cel liniştit, de la vorbărie; cel curat, de la iubirea 
de plăceri; cel cuviincios, de la desfrânare; cel ce se 
ajunge cu ce are, de la iubirea de argint; cel blând, de 
la tulburare; cel cu cuget smerit, de la slava deşartă; 
cel supus, de la iubirea de vrajbă; cel ce mustră, de la 
făţărie. De asemenea, cel ce se roagă e străin de dez- 
nădejde; săracul, de multă avuţie; mărturisitorul, de 
tăgăduire; mucenicul, de slujirea la idoli. Vezi cum toa- 
tă virtutea săvârşită până la moarte nu e altceva decât 
reținerea de la păcat? Iar reținerea de la păcat e un lu- 
cru al firii, nu ceea ce aduce răsplata Împărăției. 

26. Omul de-abia păzeşte cele ale firii lui. Hristos 
însă, prin cruce, dăruieşte înfierea. 

27. Este o poruncă restrânsă şi este alta cuprinză- 
toare. Prin cea dintâi se poruncește să dăm o parte din 
ceea ce avem celui ce n-are; printr-a doua, se porun- 
ceşte lepădarea de toate avuţiile. 

28. Este o lucrare a harului, necunoscută celui slab 
la minte; şi este o altă lucrare, a păcatului, care sea- 
mănă cu adevărul. Dar e bine să nu cercetăm prea stă- 
ruitor aceste lucruri, ca să nu rătăcim. Ci toate să le 
aducem, prin nădejde, lui Dumnezeu, căci El ştie folo- 
sul amândurora. 

29. Cel ce vrea să străbată marea spirituală rabdă 
îndelung, cugetă smerit, veghează şi se înfrânează. De 
se va sili să treacă fără acestea patru, se va tulbura cu 
inima, dar de trecut nu va putea. 

30. Liniştirea e reținerea de la rele. Iar de-şi va 
lua cineva cu sine şi cele patru virtuţi, pe lângă rugă- 
ciune, nu va avea alt ajutor mai sigur spre starea de 
nepătimire. 

51. Nu se poate linişti mintea fără trup, precum nu 
poate fi surpat zidul dintre ele fără liniştire şi rugăciu- 
ne 107. 

52. "Trupul poftește împotriva duhului, și duhul 
împotriva trupului" (Ga 5, 17). lar cei ce umblă în duh 
nu vor împlini pofta trupului. 

33. Nu există rugăciune desăvârşită fără o chemare 
a minţii. lar cugetul care strigă neimprăştiat va fi auzit 
de Domnul. 

34. Mintea care se roagă neimprăştiat strâmtorea- 
ză şi frânge inima; iar "inima înfrântă şi smerită Dum- 
nezeu nu o va urgisi" (Ps 50, 18). 

35. Rugăciunea încă se numeşte virtute, deși e mai- 
ca virtuţilor. Căci le naşte pe acelea prin împreunarea 
cu Hristos. 

36. Tot ce am săvârşi fără rugăciune şi nădejde 
bună ne este pe urmă vătămător şi fără preţ. 

37. Când auzi că "cei de pe urmă vor fi întâi şi cei 
dintâi vor fi pe urmă' (Mt 19, 30; 20, 16), înţelege pe 
cei părtaşi de virtuţi şi pe cei părtaşi de dragoste. Căci 
iubirea e cea din urmă dintre virtuţi, după rând, dar e 

107. Adică nu-şi poate linişti cineva mintea dacă nu-şi liniş- 


tește şi trupul; de asemenea, nu se poate străbate de la viaţa 
după trup la cea în duh fără liniştire şi rugăciune. 

cea dintâi dintre toate, după cinste, vădindu-le pe cele 
care s-au născut înaintea ei ca fiind cele de pe urmă. 

38. Dacă în vreme ce te rogi te copleşeşte trândă- 
via, sau ești supărat în diferite chipuri de păcat, adu-ţi 
aminte de moarte şi de muncile înfricoşate. Dar e mai 
bine să te lipești de Dumnezeu prin rugăciune şi nă- 
dejde decât să te gândeşti la lucruri din afară, chiar 
dacă sunt de folos. 

39. Niciuna din virtuţi nu deschide singură, prin 
sine, uşa firii noastre dacă nu sunt împletite toate în- 
treolaltă. 

40. Nu e înfrânat cel ce se nutreşte cu gânduri. 
Căci, chiar de sunt folositoare, nu-s mai folositoare ca 
nădejdea. 

41. Păcat spre moarte este tot păcatul nepocăit. 
Chiar de s-ar ruga un sfânt pentru un asemenea păcat 
al altuia, nu e auzit. 

42. Cel ce se pocăieşte cum se cuvine nu va res- 
pinge osteneala pentru păcatele vechi, ci îşi va câştiga 
printr-insa îndurarea lui Dumnezeu. 

43. Dacă suntem datori să facem în fiecare zi toate 
câte le are firea noastră bune, ce vom da lui Dum- 
nezeu în schimb pentru relele pe care le-am făcut mai 
inainte? 

44. Orice prisos de virtute am adăuga astăzi, el e 
o dovadă a nedgrijii trecute, nu un drept la răsplată108. 

45. Cel ce se tulbură cu mintea şi e liniştit cu trupul 
este asemenea celui tulburat trupeşte și împrăștiat cu 
mintea. 

46. Tulburarea de bunăvoie, fie a minţii, fie a trupu- 
lui, o sporeşte pe cealaltă, cea a minţii pe cea trupeas- 


108. Aceeaşi idee şi în Despre Botez; P. G. 65, 1013. 


20 - Filocalia (I) 

că, şi cea a trupului pe cea a minţii. Căci împreunarea 
lor dă naştere unui rău şi mai mare. 

47. Mare virtute e a răbda cele ce vin asupra noas- 
tră şi a iubi pe cei ce ne urăsc, după cuvântul Domnu- 
lui (Mt 5, 44). 

48. Dovada iubirii nefăţărite e iertarea nedreptăţilor. 

49. Nu pot fi iertate din inimă greșalele cuiva, fără 
cunoștință adevărată. Căci aceasta îi arată fiecăruia 
toate greșalele câte le face. 

50. Nu vei pierde nimic din tot ce vei ierta pentru 
Domnul, căci la timpul cuvenit îți vor veni înmulţite. 

51. Când mintea uită de scopul cinstirii de Dum- 
nezeu, fapta văzută a virtuţii îşi pierde valoarea. 

52. Dacă fapta rău plănuită îi este stricăcioasă ori- 
cui, cu mult mai mult celor ce nu au grijă de amănun- 
tele ei. 

53. Filosofează cu fapta despre voia omului şi de- 
spre răsplata lui Dumnezeu. Căci ştiinţa nu e mai înţe- 
leaptă sau mai folositoare decât fapta. 

54. Ostenelilor pentru evlavie le urmează mângâie- 
rea. lar aceasta o cunoaştem prin legea lui Dumnezeu 
şi prin conştiinţă. 

55. Unul a primit un gând şi l-a ţinut fără multă so- 
coteală. Altul l-a primit şi l-a confruntat cu adevărul. E 
de întrebat: care dintre ei a lucrat cu mai multă evlavie? 

56. Răbdarea necazurilor e semnul cunoștinței ade- 
vărate; la fel, neînvinovăţirea oamenilor pentru neno- 
rocirile tale proprii. 

57. Cel ce face binele şi caută răsplata nu slujeşte 
lui Dumnezeu, ci voii sale. 

58. Cel ce a păcătuit nu va putea scăpa de răsplată 
decât printr-o pocăință corespunzătoare cu greşala. 

59. Unii spun: "Nu putem face binele dacă nu pri- 
mim în chip simţit harul Duhului"109. 

60. Aceasta o spun pentru că, zăcând pururea în 
plăceri, prin libera lor hotărâre, renunţă ca nişte ne- 
ajutoraţi la ceea ce le este dat ca putere (tò kara 
õúvapıv)! 10. 

6]. Căci celor botezați în Hristos li s-a dăruit harul 
in chip tainic; dar el lucrează în ei pe măsura împlinirii 
poruncilor. Harul nu încetează de a ne ajuta în chip as- 
cuns; dar atârnă de noi să facm sau să nu facem bine- 
le pentru care avem putere. 

62. Mai întâi harul trezeşte în chip dumnezeiesc 
conştiinţa. Aceasta îi face şi pe cei făcători de rele să 
se căiască şi să placă lui Dumnezeu. 

63. El e ascuns de asemenea în învăţătura ce ne-o 
dă aproapele. lar uneori se iveşte în cuget şi prin citire; 
sau învaţă mintea prin cugetarea naturală despre ade- 
vărul lui. Dacă deci nu vom ascunde talantul acestei cu- 
getări, vom intra în chip simţit întru bucuria Domnului. 

64. Cel care cere lucrările Duhului înainte de împli- 
nirea poruncilor e asemenea robului cumpărat cu bani, 
care, îndată ce a fost cumpărat, cere deodată cu pre- 
tul şi scrisoarea de slobozire. 


109. Aceasta era una din învăţăturile greşite ale masalienilor, 
care susțineau că harul numai atunci e prezent, când e simţit. 

110. În acest cap se răspunde teoriei greșite din cap prece- 
dent, arătându-se că harul ne este dat ca putere, dar transforma- 
rea acestei puteri în fapte atârnă de noi. În P. G. 65, 937, acest 
cap ţine în chip nimerit de cap precedent. De asemenea, cele trei 
capete care urmează, 61-63, alcătuiesc în P. G. unul singur (56), 
in care Marcu Ascetul işi expune învăţătura despre harul dat ca 
putere la Botez şi despre actualizarea lui prin fapte, în termeni 
aproape identici cu cei din scrierea Despre Botez. 

65. Cel ce socotește necazurile venite din afară ca 
aduse de dreptatea lui Dumnezeu, acela, căutând pe 
Domnul, a aflat deodată cu dreptatea Lui şi cunoștința. 

66. Dacă vei înţelege ce zice Scriptura, că "în tot pă- 
mântul stăpânesc judecăţile lui Dumnezeu" (Ps 104, 7), 
orice întâmplare ţi se va face învăţător spre cunoştinţa 
de Dumnezeu. 

67. Fiecare întâmpină ceea ce îi vine, după ideea 
sa. Dar numai Dumnezeu ştie cum i se potriveşte fie- 
căruia ceea ce îi vine. 

68. Când suferi vreo ocară de la oameni, cugetă 
îndată la slava ce-ţi va veni de la Dumnezeu (In 5, 44). 
Şi ocara te va lăsa neintristat și netulburat; iar slava, 
credincios şi nesupus osândei, când va veni. 

69. Când eşti lăudat de mulţime, după bunăvoința 
lui Dumnezeu, să nu amesteci nimic semeţ în ceea ce 
ţi-a hărăzit Domnul, ca nu cumva, schimbându-te, să 
cazi în starea dimpotrivă. 

70. Sămânţa nu va creşte fără pământ și apă; iar 
omul nu se va folosi fără osteneli de bunăvoie şi fără 
ajutor dumnezeiesc. 

71. Fără nor nu vine ploaie, iar fără conştiinţă bună 
nu poţi plăcea lui Dumnezeu. 

72. Nu respinge învăţătura, chiar dacă eşti foarte cu- 
minte. Căci iconomia lui Dumnezeu e mai folositoare 
ca înţelepciunea noastră. 

73. Când inima e mişcată de vreo plăcere de la lo- 
cul ostenelilor de bunăvoie, devine anevoie de reţinut, 
asemenea unui bolovan foarte greu ce se rostogoleşte 
la vale. 

74. Precum un vițel nedeprins, alergând după iarbă, 
ajunge la un loc mărginit de prăpăstii din amândouă 

părţile, la fel se află sufletul pe care gândurile l-au des- 
făcut pe-ncetul de locul său. 

75. Când mintea, dobândind bărbăţie în Domnul, 
desface sufletul de obişnuinţe învechite, atunci inima 
e chinuită de minte şi de patimă ca de nişte călăi care 
o trag încoace şi incolo. 

76. Precum cei ce plutesc pe mare rabdă cu plă- 
cere arsura soarelui, la fel cei ce urăsc păcatul jubesc 
mustrarea. Pentru că cea dintâi se impotriveşte vântu- 
lui, cea de-a doua, patimilor. 

77. Precum fuga în timpul iernii sau sâmbăta (Mt 
24, 20) aduce durere trupului şi întinare sufletului, la 
fel răscoala patimilor în trupul îmbătrânit şi în sufletul 
sfinţit. 

78. Nimeni nu e atât de bun şi de milos ca Domnul; 
dar nici El nu iartă pe cel ce nu se pocăieşte. 

79. Mulţi ne întristăm pentru păcate; dar primim 
cu plăcere cauzele lor. 

80. Sobolul, care se târâie sub pământ, fiind orb 
nu poate vedea stelele; la fel, cel ce nu crede lui Dum- 
nezeu în privinţa celor vremelnice nu poate crede nici 
în privinţa celor veşnice. 

81. Cunoştinţa adevărată s-a dăruit oamenilor de 
către Dumnezeu ca har inainte de har; şi ea învață pe 
cei ce se împărtăşesc de ea să creadă, înainte de toa- 
te, în Cel ce le-a dăruit-o. 

82. Când sufletul care a păcătuit nu primește neca- 
zurile ce vin asupră.-i, atunci îngerii zic despre el: "Am 
doftorit Babilonul, şi nu s-a vindecat" (Ir 51, 9). 

83. Mintea care a uitat de cunoştinţa adevărată se 
luptă pentru cele potrivnice ca pentru unele ce-i sunt 
de folos. 

84. Precum focul nu poate zăbovi în apă, tot aşa 
nici gândul urât în inima iubitoare de Dumnezeu. Căci 
tot cel ce iubește pe Dumnezeu iubeşte şi osteneala. 
lar osteneala de bunăvoie e vrăjmaşă plăcerii prin fire. 

85. Patima ajungând stăpână peste fapte, cu aju- 
torul voinţei, se impune pe urmă silnic şi dacă nu vrea 
cel părtaş de ea. 

86. De vin asupra noastră gânduri fără voie, să fim 
siguri că iubim cauzele lor; iar de vin gânduri cu voia, 
iubim şi lucrurile spre care se îndreaptă. 

87. Părerea de sine şi îingâmfarea sunt pricini ale 
hulirii; iar iubirea de argint şi slava deşartă sunt pricini 
ale neindurării şi ale făţărniciei. 

88. Când diavolul vede că mintea s-a rugat din ini- 
mă, aduce ispite mari şi răutăcios uneltite. Căci nu vrea 
să stingă virtuţi mici prin ispite mari. 

89. Un gând care zăboveşte arată impătimirea omu- 
lui. lar dacă e alungat repede, arată război şi împotrivire. 

90. Trei sunt locurile spirituale la care vine mintea 
când se schimbă: cel după fire, cel mai presus de fire 
şi cel împotriva firii. Când vine la locul după fire, se 
descoperă pe sine ca pricina gândurilor rele şi-şi măr- 
turiseşte lui Dumnezeu păcatele, recunoscând pricinile 
patimilor. Când vine la locul cel împotriva firii, uită de 
dreptatea lui Dumnezeu şi se războiește cu oamenii 
pe motiv că o nedreptăţesc. lar când e ridicată la locul 
mai presus de fire, află roadele Duhului Sfânt, pe care 
le-a arătat Apostolul: iubire, bucurie, pace (Ga 5, 22) 
şi cele următoare; şi ştie că dacă alege grijile trupeşti 
nu poate rămâne acolo. Dar dacă se desparte de locul 
acela, cade în păcat şi în necazurile care urmează pă- 

catului, chiar dacă nu indată, dar, desigur, la vremea 
sa, când ştie dreptatea lui Dumnezeu. 

91. Atâta adevăr se cuprinde în cunoştinţa fiecăruia, 
câtă siguranţă îi dau blândeţea, smerenia şi dragostea. 

92. Tot cel ce s-a botezat după dreapta credinţă a 
primit tainic tot harul. Dar se umple de cunoştinţa sigură 
a acestui fapt, după aceea, prin lucrarea poruncilor. 

93. Porunca lui Hristos, împlinită cu conștiință, dă- 
ruieşte mângâiere după mulţimea durerilor inimii. Dar 
fiecare din acestea vine la timpul său. 

94. Roagă-te stăruitor la orice lucru, ca unul ce nu 
poţi face nimic fără ajutorul lui Dumnezeu. 

95. Nimic nu ajută mai mult lucrării ca rugăciunea; 
şi pentru a câştiga bunăvoința lui Dumnezeu, nimic nu 
e mai de folos ca ea. 

96. Toată lucrarea poruncilor se cuprinde în ea. 
Căci nimic nu stă mai sus ca dragostea de Dumnezeu. 

97. Rugăciunea neimprăştiată e semn de iubire faţă 
de Dumnezeu la cel ce stăruie în ea. Negrija de ea şi 
imprăştierea ei sunt dovada iubirii de plăceri. 

98. Cel ce priveghează, rabdă şi se roagă nestrâm- 
torat se împărtăşeşte în chip vădit de Duhul Sfânt. Iar 
cel ce e strâmtorat în acestea, dar rabdă totuşi cu voia, 
primeşte şi el îndată ajutor. 

99. O poruncă se vădeşte mai aleasă ca alta. De 
aceea există şi o credinţă mai sigură ca altă credinţă. 

100. Este o credinţă din auz, după Apostol (Rm 10, 
17), şi este o credinţă care e adeverirea lucrurilor nă- 
dăjduite (Evr 11, 1). 

101. Bine este să folosim prin cuvinte pe cei care 
întreabă; dar mai bine e să conlucrăm cu ei prin rugă- 

ciune şi virtute. Căci cel ce prin acestea se aduce pe 
sine lui Dumnezeu ajută şi aproapelui. 

102. Dacă vrei să-l foloseşti fără vorbă multă pe iu- 
bitorul de învăţătură, îndeamnă-l la rugăciune, la cre- 
dinţă dreaptă şi la răbdarea necazurilor. Căci prin aces- 
tea se dobândesc toate celelalte virtuţi. 

103. Pentru lucrurile pentru care și-a pus cineva nă- 
dejdea în Dumnezeu, nu se mai războieşte cu aproapele. 

104. Dacă, potrivit Scripturii, tot ce ni se întâmplă 
fără voie își are pricina în cele săvârşite cu voia, nimeni 
nu e atât de duşman omului ca el însuşi. 

105. Tuturor relelor le premerge neştiinţa; iar a doua 
după neştiinţă e necredinţa. 

106. Fugi de ispită prin răbdare şi prin rugăciune. 
Căci dacă i te împotriveşti fără acestea, vine asupra-ţi 
şi mai năvalnic. 

107. Cel blând pentru Dumnezeu e mai înţelept de- 
cât cei înţelepţi, şi cel smerit cu inima e mai puternic 
decât cei puternici. Căci ei poartă jugul lui Hristos în- 
tru cunoştinţă (Mt 11, 29). 

108. Toate câte le grăim sau le săvârşim fără rugă- 
ciune ni se arată pe urmă sau greşite, sau vătămătoare 
şi ne dovedesc lipsiţi de cunoştinţă prin lucrurile care 
urmează. 

109. Unul singur e drept din fapte, din cuvinte şi 
din gânduri. Din credinţă însă, din har şi din pocăință 
sunt mulţi drepți. 

1 10. Precum celui ce se pocăieşte îi e străină cuge- 
tarea semeaţă, aşa celui ce păcătuieşte de bunăvoie îi 
e cu neputinţă cugetarea smerită. 

1 11. Cugetarea smerită nu e o osândire a noastră 
din partea conştiinţei, ci cunoştinţa harului lui Dum- 
nezeu şi a compătimirii Lui. 

112. Ceea ce e casa văzută pentru aerul obişnuit, 
aceea este mintea raţională pentru harul dumnezeiesc. 
Cu cât scoţi mai mult materia afară, cu atât mai mult 
năvăleşte acela înăuntru; şi cu cât o mâni pe aceasta 
mai mult înăuntru, cu atât mai mult se retrage acela. 

1 13. Materia casei sunt vasele şi mâncările; iar ma- 
teria minţii, slava deşartă și plăcerea. 

1 14. Nădejdea în Dumnezeu face inima largă; iar 
grija trupească o îngustează. 

1 15. Harul Duhului e unul şi neschimbat; dar lu- 
crează în fiecare precum voieşte. 

1 16. Precum ploaia curgând în pământ dă plante- 
lor calitatea lor proprie, celor dulci dulceaţa şi celor 
acre acreala, aşa harul intrând în inimile credincioșilor 
le dăruieşte lucrările care se potrivesc cu diferite virtuţi. 

117. Celui ce flămânzeşte pentru Hristos harul i se 
face hrană; celui ce însetează, băutură preadulce; ce- 
lui ce tremură de frig, haină; celui ostenit, odihnă; ce- 
lui ce se roagă, deplină încredințare; celui ce plânge, 
mângâiere. 

1 18. Deci când auzi Scriptura spunând despre Du- 
hul Sfânt că S-a coborât peste fiecare dintre Apostoli 
(FA 2, 3), sau că a năvălit asupra unui prooroc (1 Rg 
10, 10; Iz 2, 2), sau că lucrează (1 Co 12, 11), sau Se 
intristează (Ef 4, 30), sau se poate stinge (1 Tes 5, 19), 
sau Se mânie; şi, iarăşi, că unii au pârga Duhului 
(Rm 8, 23), alţii sunt plini de Duh Sfânt (FA 2, 4), 
să nu cugeţi la vreo tăiere, sau la vreo prefacere, sau 
la vreo schimbare a Duhului, ci crede, după cum am 

spus mai înainte, că El e nemutat, neschimbat şi atot- 
putemic. De aceea, El rămâne în lucrări ceea ce este, 
dar în același timp salvează în fiecare, în chip dum- 
nezeiesc, ceea ce trebuie salvat. Căci El Se revarsă 
peste cei botezați în chip desăvârşit, asemenea soare- 
lui, dar fiecare dintre noi se luminează în măsura în 
care, urându-şi patimile care-l întunecă, le smulge din 
sine; precum, de asemenea, se întunecă în măsura în 
care, iubindu-le, cugetă la ele. 

119. Cel ce urăşte patimile smulge pricinile lor. lar 
cel ce se supune pricinilor e războit de patimi, chiar 
dacă nu vrea. 

120. Când suntem stăpâniţi de gânduri rele, să ne 
învinovăţim pe noi înşine, şi nu păcatul strămoşesc! 11. 

121. Rădăcinile gândurilor sunt păcatele văzute, 
pe care le săvârşim cu mâinile, cu picioarele şi cu gura. 

122. Nu poate sta de vorbă cu patima în minte cel 
ce nu iubeşte pricinile ei. 

123. Căci cine stă la târguială cu slava deșartă 
dacă dispreţuieşte ruşinea? Sau cine se tulbură pentru 
ocară dacă iubeşte umilinţa? Cine primeşte plăcerea 
trupească, având inimă zdrobită şi smerită? Sau cine 
se îngrijeşte şi se luptă pentru cele vremelnice, când 
crede în Hristos? 

124. Cel care, disprețuit fiind de cineva, nu se găl- 
ceveşte cu cel ce-l dispreţuieşte, nici cu cuvântul, nici 
cu gândul, a dobândit cunoştinţă adevărată şi arată 
credinţă tare Stăpânului. 

125. Mincinoşi sunt fiii oamenilor care stau în cum- 
pănă de-a face nedreptate (Ps 61, 10). Dar Dumnezeu 
păstrează pe seama fiecăruia ceea ce este drept. 


111. Temă dezvoltată în scrierea Despre Botez. 

126. Dacă nici cel ce nedreptăţeşte nu ajunge la 
vreun prisos, nici cel nedreptăţit nu e lipsit de ceva, 
omul trece ca o umbră, şi deci în deşert se tulbură (Ps 
58, 8). 

127. Când vezi pe cineva îndurerat de multe ocări, 
cunoaște că, după ce s-a umplut de gânduri de-ale sla- 
vei deşarte, seceră acum cu scârbă spicele seminţelor 
din inimă. 

128. Cel ce s-a bucurat de plăcerile trupeşti mai 
mult decât trebuie va plăti prisosul cu osteneli însutite. 

129. Mai-marele e dator să spună supusului ceea 
ce e dator să facă; iar dacă nu e ascultat, să-i vesteas- 
că venirea relelor. 

1 30. Cel ce este nedreptăţit de cineva şi nu cere 
de la cel ce l-a nedreptăţit ceea ce i se datorează crede, 
cu privire la partea aceea, lui Hristos, şi va lua însutit 
în veacul acesta, şi va moşteni viaţa veşnică. 

151. Aducerea aminte de Dumnezeu face să se 
nască în inimă osteneala şi durerea pentru cinstirea 
Lui; şi tot cel ce uită de Dumnezeu caută plăcerea şi 
fuge de durere. 

132. Nu zice că cel izbăvit de patimi nu mai poate 
avea necazuri. Căci, chiar dacă nu pentru el, e dator 
totuși să aibă necazuri pentru aproapele. 

133. Când vrăjmaşul are în stăpânire multe zapi- 
suri de ale păcatelor uitate, îl sileşte pe datornic să le 
săvârşească şi prin aducerea aminte, folosindu-se cu 
viclean meșteşug de legea păcatului. 

134. Dacă vrei să-ţi aminteşti neincetat de Dum- 
nezeu, nu respinge necazurile ca nedrepte, ci rabdă-le 
ca pe unele ce vin după dreptate. Căci răbdarea lor 
trezeşte şi înviorează amintirea prin fiecare întâmplare. 

lar respingerea lor micşorează durerea şi osteneala 
spirituală a inimii şi, prin aceasta, produce uitarea. 

135. Dacă vrei ca Domnul să-ţi acopere păcatele, 
să nu-ţi arăţi oamenilor virtuțile. Căci ceea ce facem 
noi cu acestea, aceea face Dumnezeu cu acelea. 

136. Ascunzându-ţi virtutea, nu te mândri ca şi când 
ai împlini dreptatea. Căci dreptatea nu stă numai în a 
ascunde cele frumoase, ci şi în a nu gândi nimic din 
cele oprite. 

137. Nu te bucura când faci bine cuiva, ci când rabzi 
duşmănia care urmează, fără a pune la inimă răul. Căci 
precum urmează nopţile zilelor, aşa urmează răutăţile 
binefacerilor. 

138. Slava deşartă, iubirea de argint şi plăcerea nu 
lasă facerea de bine nepătată dacă nu s-au topit mai 
înainte prin frica lui Dumnezeu. 

] 39. În durerile fără voie se ascunde mila lui Dum- 
nezeu, care atrage la pocăință pe cel ce le rabdă şi iz- 
băveşte de muncile veşnice. 

140. Unii, împlinind poruncile, gândesc să le pună 
în cumpănă cu păcatele. lar alţii îşi câştigă bunăvoința 
lui Dumnezeu prin jertfa Celui ce a murit pentru păca- 
tele noastre. E de întrebat: care dintre aceştia cugetă 
drept? 

141. Frica gheenei şi dragostea Împărăției dau pu- 
terea de a răbda necazurile. lar aceasta nu vine de la 
noi înșine, ci de la Cel ce cunoaşte gândurile noastre. 

142. Cel ce crede în cele viitoare se înfrânează de 
la plăcerile de aici, fără a face pe învățătorul. Iar cel 
care nu crede caută plăcerea şi fuge de durere. 

143. Să nu zici: Cum se va deda săracul plăcerii, 
neavând cele ce o pricinuiesc? Căci cineva poate să 
se dedea plăcerii prin gânduri, în chip şi mai ticălos. 

144. Altceva e cunoştinţa lucrurilor, şi altceva cu- 
noaşterea adevărului. Pe cât se deosebeşte soarele de 
lună, pe atât e mai de folos cea de a doua decât cea 
dintâi. 

145. Cunoştinţa lucrurilor creşte în proporţie cu îm- 
plinirea poruncilor; iar cunoaşterea adevărului, pe mă- 
sura nădejdii în Hristos! 12. 

146. De vrei, aşadar, să te mântuieşti şi să vii la 
cunoştinţa adevărului, încearcă totdeauna să te ridici 
peste lucrurile ce cad sub simţuri şi să te lipeşti de 
Dumnezeu numai prin nădejde. Căci în felul acesta, 
privind uneori pe alături fără să vrei, vei afla Domnii 
şi Stăpânii războindu-te prin atacurile (6.ă tv npoo- 
Bov) ce le vor da asupra ta. Dar biruindu-le prin ru- 
găciune şi rămânând cu bună nădejde, vei stărui în ha- 
rul lui Dumnezeu, care te izbăveşte de urgia viitoare. 

147. Cine înţelege ceea ce a spus în chip tainic 
Sfântul Pavel, că lupta noastră e împotriva duhurilor 
răutăţii (Ef 6, 12), va înţelege şi parabola Domnului, 
prin care a arătat că trebuie să ne rugăm neincetat şi 
să nu ne lenevim (Lc 18, 1). 

148. Legea poruncește figurat să lucrăm şase zile, 
iar a şaptea să ne odihnim. Lucrarea sufletului stă în 
facerea de bine prin bani şi lucruri. lar odihna lui, în a 
vinde toate şi a le da săracilor, după cuvântul Dom- 
nului (Mt 19, 21). Şi cel ce a ajuns astfel la odihnă prin 
lepădarea de averi petrece în nădejdea mintală. La 


1 12. Ideea că prin virtute sporim în cunoaştere formează o 
temă principală la Sfântul Maxim Mărturisitorul. 

această odihnă ne îndeamnă şi Pavel să intrăm cu sâr- 
quinţă, zicând: "Să ne silim să intrăm la această odih- 
nă' (Evr 4, 11). 

149. Acestea le-am spus nu nesocotind cele vii- 
toare, nici hotărând că aici este răsplata obştească, ci 
fiindcă trebuie să avem întâi harul Duhului Sfânt lu- 
crând în inimă, şi apoi să intrăm, pe măsura vredniciei 
noastre, în Împărăţia cerurilor. Aceasta descoperind-o 
şi Domnul a zis: "Împărăția cerurilor este înăuntru vos- 
tru" (Lc 17, 21). Dar a spus-o şi Apostolul: "Credința e 
adeverirea celor nădăjduite' (Evr 11, 1); şi iarăşi: "Aler- 
gaţi aşa, ca să o luați" (1 Co 9, 24); şi iarăşi: "Cercetaţi-vă 
pe voi înşivă de sunteţi în credinţă. Sau nu cunoaşteţi 
că lisus Hristos locuieşte în voi? Afară numai dacă nu 
sunteţi creştini netrebnici' (2 Co 13, 5). 

150. Cel ce cunoaşte adevărul nu se împotrivește 
necazurilor care vin asupra lui. Căci ştie că-l conduc 
pe om spre frica de Dumnezeu. 

151. Păcatele de odinioară, pomenite special după 
chipul lor, vatămă pe cel cu bună nădejde. Căci dacă 
ii apar în cuget însoţite de întristare, îl desfac de nă- 
dejde, iar dacă i se zugrăvesc fără întristare, îşi întipă- 
resc din nou vechea întinăciune. 

152. Când mintea, prin lepădarea de sine, se ţine 
strâns numai de gândul nădejdii! 15, vrăjmaşul, sub mo- 
tiv de mărturisire, îi zugrăveşte păcatele de mai înain- 
te ca să stârnească din nou patimile uitate prin harul 


113. Movoioyioroc Anis poate avea trei înţelesuri: a) o nă- 
dejde care ocupă sufletul în întregime; b) nădejdea care nu se 
gândeşte decât la un lucru; c) nădejdea care nu-şi cuprinde obi- 
ectul prin imagini, ci numai printr-un gând lipsit de imagini, dat 
fiind că imaginile atrag mintea spre lucruri sensibile şi spre pă- 
cate. Poate că în acest loc sunt vizate toate aceste înţelesuri. 

lui Dumnezeu şi, pe nebăgate de seamă, să facă pe 
om nedrept. Căci făcând vrăjmaşul aceasta, de va fi 
omul luminat şi urâtor de patimi, se va intuneca, tul- 
burându-se pentru cele făcute. lar de va fi încă înceţo- 
şat şi iubitor de plăceri, va zăbovi desigur în convor- 
birea pătimașă cu momelile, încât amintirea aceasta 
nu-i va fi o mărturisire, ci început de păcătuire. 

153. Dacă vrei să aduci lui Dumnezeu mărturisire 
fără osândă, nu pomeni special, după chipul lor, gre- 
şalele, ci rabdă cu bărbăţie urmările lor. 

154. Întâmplările dureroase vin asupra noastră 
pentru păcatele făcute mai înainte, fiecare greşală adu- 
când după sine ceea ce se leagă de firea ei. 

155. Cel ce cunoaşte şi ştie adevărul nu se mărtu- 
risește lui Dumnezeu prin amintirea celor săvârșite, ci 
prin răbdarea celor ce vin pe urmă asupra lui. 

156. Când respingi durerea şi ocara, nu făgădui că 
te vei pocăi prin alte virtuţi. Căci slava deşartă şi fuga 
de dureri obişnuiesc să slujească păcatului chiar şi prin 
cele de-a dreapta (prin virtuţi). 

157. Precum virtuțile obișnuiesc să se nască din du- 
reri şi din ocări, aşa păcatele se nasc din plăceri şi laude. 

158. Orice plăcere trupească vine dintr-o lenevire 
de mai înainte. Iar lenevia se naşte din necredinţă. 

159. Cel ce zace sub păcat nu poate birui singur 
cugetul trupesc. Căci aţâţarea se mişcă fără odihnă în 
mădularele sale. 

160. De suntem pătimaşi, trebuie să ne rugăm şi să 
ne supunem. Căci de-abia cu ajutor ne putem război 
cu obișnuinţele păcatului. 

161. Cel ce-şi loveşte voia cu supunerea şi cu ru- 
găciunea este luptător cu bun meşteşug, vădind lupta 

mintală pe care o poartă prin reținerea de la cele su- 
puse simţurilor. 

162. Cel ce nu-şi unește voia sa cu Dumnezeu se 
poticneşte în faptele sale şi cade în mâinile vrăjmaşilor. 

163. Când vezi doi răi având dragoste unul faţă de 
altul, cunoaşte că fiecare ajută să se împlinească voia 
celuilalt. 

164. Cel ce cugetă semeţ şi cel ce iubește slava 
deşartă se însoțesc cu plăcere unul cu altul. Căci cel 
dintâi laudă pe iubitorul de slavă deşartă, care-i cade 
înainte slugarnic; iar celălalt măreşte pe cel cu cuget 
semet, care-l laudă intruna. 

165. Cel ce ascultă cu dragoste de adevăr scoate 
folos din amândouă părţile: pentru cele bune primind 
mărturie, se face şi mai grabnic la ele; pentru cele rele 
fiind mustrat, e silit să se pocăiască. După sporirea 
noastră trebuie să ne fie şi viaţa; şi după viaţă suntem 
datori să înălţăm lui Dumnezeu rugăciunile noastre. 

166. Bine este să ţinem porunca cea mai cuprinză- 
toare şi să nu ne îngrijim de nimic în parte, ca astfel 
să nu trebuiască nici să ne rugăm pentru ceva aparte, 
ci să cerem numai Împărăţia lui Dumnezeu, după cu- 
vântul Domnului (Mt 6, 33). lar dacă ne îngrijim de fie- 
care trebuinţă, suntem datori să ne şi rugăm pentru fie- 
care. Căci cel ce face sau se îngrijește de ceva fără ru- 
găciune nu se află pe drumul cel bun, care duce spre 
sfârşitul lucrului. Aceasta e ceea ce a spus Domnul: 
"Fără Mine nu puteţi face nimic' (In 15, 5). 

167. Cel ce nesocoteşte porunca rugăciunii cade în 
neascultări şi mai rele, una predându-l alteia, ca legat 
în lanţuri. 

168. Cel ce primeşte necazurile de acuma în nă- 
dejdea bunătăţilor de mai târziu a aflat cunoştinţa ade- 
vărului şi se va izbăvi repede de mânie şi întristare. 

169. Cel ce primește reaua pătimire şi necinstea 
pentru adevăr umblă pe calea Apostolilor, luând cru- 
cea şi încingându-se cu lanţuri. lar cel ce încearcă să 
aibă grijă de inima sa fără acestea rătăceşte cu mintea 
și cade în ispitele şi cursele diavolului. 

170. Nu poate birui cel ce se războieşte nici gân- 
durile rele fără să biruiască pricinile lor, nici pricinile 
fără gânduri. Căci, când răpunem pe una în parte, nu 
peste mult suntem prinşi prin cealaltă de către amân- 
două. 

171. Cel ce se luptă cu oamenii de frica relei păti- 
miri şi a ocărilor, acela sau va pătimi aici necazuri şi 
mai multe, sau va fi muncit fără milă în veacul viitor. 

172. Cel ce vrea să fie ferit de orice întâmplare rea 
e dator să-şi incredinţeze toate treburile lui Dumnezeu 
prin rugăciune; apoi mintea lui să se ţină strâns de nă- 
dejdea în EI, iar grija pentru lucrurile supuse simţurilor 
să o nesocotească cu toată puterea. 

173. Când află diavolul pe un om prins fără trebu- 
inţă de cele trupeşti, mai întâi îi răpește trofeele cu- 
noștinţei, pe urmă îi taie nădejdea în Dumnezeu, cum 
i-ar tăia capul. 

174. Dacă ocupi vreodată poziţia întărită a rugăciu- 
nii curate, nu primi în acea vreme cunoştinţa lucruri- 
lor, ridicată în faţa ta de vrăjmaşul, ca să nu pierzi ceea 
ce e mai de preţ. Căci mai bine este să-l săgetăm cu 
săgețile rugăciunii, stând închişi în cetăţuia noastră, 
decât să stăm de vorbă cu el, care ne aduce daruri, unel- 
tind să ne desfacă de rugăciunea împotriva lui. 


21 - Filocalia (I) 

175. Cunoştinţa lucrurilor foloseşte omului în vre- 
me de ispită și de trândăvie. Dar în vreme de rugăciu- 
ne il păgubeşte. 

176. Dacă ţi s-a rânduit să înveţi întru Domnul şi 
nu ești ascultat, întristează-te cu mintea, dar nu te tul- 
bura la arătare. Căci întristându-te, nu vei fi osândit cu 
cel neascultător. Dar tulburându-te, vei fi ispitit prin 
acelaşi lucru. 

177. În vremea tâlcuirii să nu ascunzi cele ce pri- 
vesc pe cei de față povestindu-le lucrurile cuviincioase 
şi vrednice de laudă mai lămurit, iar pe cele greu de 
auzit, mai acoperit. 

178. Celui ce nu se află în ascultarea ta să nu-i aduci 
greşala în faţă. Căci aceasta ţine mai mult de stăpânire 
decât de sfătuire. 

179. Cele spuse la plural se fac tuturor de folos, 
arătând fiecăruia în conştiinţă cele ale sale. 

180. Cel ce vorbeşte drept e dator şi el să fie plin 
de mulţumire, ca unul ce primeşte cuvintele de la Dum- 
nezeu. Căci adevărul nu este al celui ce grăieşte, ci al 
lui Dumnezeu, Care i-l dăruieşte. 

181. Nu te gâlcevi cu cei care nu ţi-au făcut mărtu- 
risire de supunere când se împotrivesc adevărului, ca 
să nu-ţi stârnești ura, cum zice Scriptura. 

182. Acela care cedează ucenicului când se impotri- 
veşte unde nu trebuie îl rătăcește în privinţa acelui lucru 
şi-l pregăteşte să nesocotească rânduielile supunerii. 

183. Cel ce sfătuieşte sau mustră întru frica lui 
Dumnezeu pe acela care păcătuieşte îşi câştigă sieşi 
virtutea opusă greşalei. lar cel ce ţine minte răul şi 
osândește cu răutate cade în aceeaşi patimă, după le- 
gea duhovnicească. 

184. Cel ce a învăţat bine legea se teme de Legiui- 
tor; iar temându-se de El, se fereşte de tot răul. 

185. Nu vorbi cu două limbi, într-un fel arătându-te 
cu cuvântul, şi într-alt fel aflându-te cu conştiinţa. Căci 
pe unul ca acesta Scriptura îl pune sub osândă (Sir 
28, 15). 

186. Adeseori cel ce spune adevărul e urât de cei 
fără de minte, după Apostol (In 8, 40). Iar cel făţarnic 
este iubit. Dar niciuna dintre aceste răsplăţi nu ţine 
multă vreme. Căci Domnul va răsplăti fiecăruia, la vre- 
mea sa, ceea ce trebuie. 

187. Cel ce voieşte să înlăture relele viitoare e da- 
tor să le poarte cu plăcere pe cele de acuma. Căci ast- 
fel, impăcându-se înţelepţeşte cu lucrurile, va ocoli prin 
dureri mici pedepse mari. 

188. Împrejmuieşte-ţi cuvântul cu întărituri dinspre 
partea laudei de sine şi cugetul dinspre partea înaltei 
păreri despre tine, ca nu cumva, cedând, să faci cele 
dimpotrivă. Căci binele nu se săvârşeşte numai de 
către om, ci şi de către Dumnezeu, Atotvăzătorul. 

189. Atotvăzătorul Dumnezeu precum dă răsplătiri 
cuvenite faptelor noastre, aşa şi cugetelor, şi gânduri- 
lor noastre celor de bunăvoie. 

190. Gândurile fără de voie răsar din păcatul de mai 
inainte; iar cele cu voia, din voinţa liberă. De aceea cele 
din urmă sunt pricinile celor dintâi. 

191. Gaândurilor rele neintenţionate le urmează în- 
tristarea. De aceea şi dispar degrabă. Iar celor intenţio- 
nate le urmează bucurie. De aceea cu anevoie ne iz- 
băvim de ele. 

192. lubitorul de plăcere se întristează de dojeniri 
şi de strâmtorări; iar iubitorul de Dumnezeu, de laude 
şi de prisosiri. 

193. Cel ce nu cunoaşte judecăţile lui Dumnezeu 
merge cu mintea pe un drum înconjurat de amândouă 
părţile de prăpăstii şi uşor e răsturnat de orice vânt. 
Când e lăudat, se umflă de mândrie; când e dojenit, se 
oţărește; când îi merge bine, işi pierde cuviinţa; când 
ajunge în suferinţe, se tânguieşte; de înţelege ceva, 
caută numaidecât să arate; când nu înţelege, se face 
că înţelege; dacă e bogat, se îngâmiă; dacă e sărac, se 
face că nu e; când se satură, e plin de îndrăzneală; când 
posteşte, se umple de slavă deşartă; cu cei ce-l mustră 
se ia la ceartă; iar pe cei ce-l iartă îi socoteşte proşti. 

194. Dacă, prin urmare, cineva n-a dobândit prin 
harul lui Hristos cunoştinţa adevărului şi frica de Dum- 
nezeu, se răneşte cumplit nu numai de patimi, ci şi de 
alte intâmplări. 

195. Când vrei să descurci un lucru încurcat, caută 
în privinţa lui ce place lui Dumnezeu, şi vei afla dezle- 
garea folositoare. 

196. Când Dumnezeu binevoieşte să se facă un lu- 
cru, toată zidirea ajută să se împlinească. Dar când EI 
nu binevoiește, se impotrivește şi zidirea. 

197. Cel ce se impotriveşte necazurilor se războ- 
iește fără să ştie cu porunca lui Dumnezeu. lar cel ce 
le primeşte întru cunoştinţă adevărată, acela rabdă pe 
Domnul, cum zice Scriptura. 

198. După ce a venit incercarea, nu întreba de ce 
sau prin cine a venit, ci cum să o porţi cu mulţumire, 
fără întristare și fără pomenirea răului. 

199. Răul de la altul nu ne sporeşte păcatul dacă 
nu îl primim cu gânduri rele. 

200. Dacă nu e uşor să afli pe cineva să placă lui 
Dumnezeu fără să fie încercat, trebuie să mulţumim 
lui Dumnezeu pentru toată întâmplarea. 

201. Dacă Petru n-ar fi rămas fără izbândă în pes- 
cuitul de noapte (Lc 5, 5-7), nu ar fi izbândit în cel de 
zi. Şi dacă Pavel nu şi-ar fi pierdut vederea ochilor (FA 
9, 8), nu ar fi câștigat-o pe cea a minţii. lar dacă Ştefan 
nu ar fi fost batjocorit ca hulitor, nu ar fi văzut pe 
Dumnezeu când i s-au deschis cerurile (FA 7, 55). 

202. Precum lucrarea după Dumnezeu e virtute, 
aşa necazul împotriva așteptării se numeşte incercare. 

203. Dumnezeu a încercat pe Avraam, adică i-a 
adus necaz cu folos, nu ca să afle cum este, căci Cel 
ce cunoaşte toate înainte de naşterea lor îl cunoştea 
şi pe el, ci ca să-i dea prilejuri pentru o credinţă desă- 
vârşită. 

204. Tot necazul vădeşte aplecarea voinţei, dân- 
du-i acesteia prilej să încline fie la dreapta, fie la stân- 
ga. De aceea, necazul ce se întâmplă să vină se nu- 
meşte încercare, dând celui ce se impărtăşeşte de el 
cunoştinţa voilor sale ascunse. 

205. Frica de Dumnezeu ne sileşte să luptăm cu 
păcatul. lar luptând noi, însuşi harul lui Dumnezeu îl 
surpă. 

206. Înţelepciunea nu stă numai în a cunoaște ade- 
vărul din înălţimea naturală, ci şi în a răbda răutatea 
celor ce ne fac nedreptate, ca pe a noastră proprie. 
Căci cei ce rămân la cea dintâi se umflă de mândrie; 
iar cei ce au ajuns la a doua au dobândit smerenie în 
cugetare. 

207. De vrei să nu fii muncit de gânduri rele, pri- 
meşte umilirea sufletului şi necazul trupului. lar aceas- 
ta nu numai în parte, ci în toată vremea, şi locul, şi 
lucrul. 

208. Cel ce se lasă povăţuit de bunăvoie prin ne- 
cazuri nu va fi stăpânit de gândurile fără de voie. lar 
cel ce nu primește pe cele dintâi va deveni, chiar dacă 
nu vrea, robul celor de al doilea. 

209. Dacă ești nedreptăţit şi ţi se înăsprește inima, 
nu te întrista, căci cu bun rost a fost pus în mișcare 
ceea ce ţi s-a întâmplat. Ci, bucurându-te, alungă gân- 
durile care răsar, ştiind că, biruindu-le de la primul 
atac, va fi biruit împreună cu ele şi răul după ce a fost 
pus în mișcare; dar dacă gândurile continuă să se miş- 
te, şi răul sporeşte. 

210. Fără zdrobirea inimii e cu neputinţă să ne iz- 
băvim cu totul de păcat. lar inima se zdrobeşte prin 
înfrânarea de la trei lucruri: de la somn, de la hrană şi 
de la lenevirea trupească. Căci prisosinţa acestora să- 
deşte iubirea de plăcere; iar iubirea de plăcere primeş- 
te gândurile rele. Pe de altă parte, ea se impotriveşte 
atât rugăciunii, cât şi slujirii cuvenite. 

211. Dacă ai fost rânduit să porunceşti fraţilor, pă- 
zeşte rânduiala ta şi să nu treci sub tăcere cele cu- 
venite, de frica celor ce se impotrivesc. Când vor as- 
culta, vei avea plată pentru virtutea lor; când nu vor 
asculta, desigur îi vei ierta şi vei lua, de asemenea, 
iertare de la Cel ce a zis: 'lertaţi, şi se va ierta vouă" 
(Lc 6, 37). 

212. Toată incercarea se aseamănă cu un târg. Cel 
ce ştie să facă negustorie câştigă mult; iar cel ce nu 
ştie suferă pagubă. 


DESPRE CEI CE-ŞI ÎNCHIPUIE CĂ SE ÎNDREPTĂŢESC... 327 


213. Pe cel ce nu ascultă de un cuvânt nu-l sili cu 
ceartă; ci câştigul pe care el l-a lepădat adună-ţi-l ţie. 
Căci hotărârea de a nu pune răul la inimă îți va folosi 
mai mult decât îndreptarea lui. 

214. Când vătămarea ce izvorăşte de la unul se în- 
tinde la mulţi, nu trebuie să ai îindelungă-răbdare, nici 
să cauţi folosul tău, ci al celor mulţi, ca să se mântu- 
iască. Căci e mai folositoare virtutea multora decât 
cea a unuia. 

215. De va cădea cineva în orice fel de păcat şi nu 
se va întrista pe măsura greşalei, cu uşurinţă va cădea 
iarăşi în aceeaşi cursă. 

2 16. Precum leoaica nu se apropie cu prietenie de 
junincă, la fel neruşinarea nu primeşte de bunăvoie 
întristarea după Dumnezeu (2 Co 7, 10). 

217. Precum oaia nu se împreună cu lupul pentru 
naşterea de pui, aşa nici durerea inimii cu neruşinarea 
pentru zămislirea virtuţilor. 

218. Nimeni nu poate avea durere şi întristare după 
Dumnezeu de nu va iubi mai înainte pricinile lor. 

219. Frica de Dumnezeu şi mustrarea primesc între 
ele întristarea. lar înfrânarea şi privegherea se însoțesc 
cu durerea. 

220. Cel ce nu se lasă povăţuit de poruncile şi de 
indemnurile Scripturii va fi mânat înainte de biciul ca- 
lului şi de boldul asinului (Pr 26, 3). lar de se va îm- 
potrivi şi acestora, i se vor strânge fălcile în zăbale şi 
frâu (Ps 31, 10). 

22 1. Cel biruit cu uşurinţă de cele mici e robit ne- 
apărat şi de cele mari. lar cel ce le dispreţuieşte pe 
acelea le va sta împotrivă și celor mari, întru Domnul. 

222. Nu încerca să foloseşti prin mustrări pe cel ce 
se laudă cu virtuțile, fiindcă acela nu poate fi şi iubitor 
de fală, şi iubitor de adevăr. 

223. Tot cuvântul lui Hristos descoperă mila şi drep- 
tatea şi înţelepciunea lui Dumnezeu, și toarnă prin auz 
puterea lor în cei ce ascultă cu plăcere. Dar cei nemi- 
lostivi şi nedrepţi, ascultând fără plăcere, nu au putut 
cunoaște înțelepciunea lui Dumnezeu, ba L-au şi răs- 
tignit pe Cel ce o grăia. Deci să băgăm şi noi de seamă 
de ascultăm cu plăcere de El. Căci chiar El a zis: "Cel 
ce Mă iubește pe Mine va păzi poruncile Mele şi va fi 
iubit de Tatăl Meu şi Eu îl voi iubi pe el şi Mă voi arăta 
lui" (In 14, 21). Vezi cum a ascuns arătarea Sa în po- 
runci? Dar dintre toate poruncile, cea mai cuprinzătoa- 
re este dragostea către Dumnezeu şi către aproapele. 
lar aceasta ia fiinţă din înfrânarea de la cele materiale 
şi din liniştirea gândurilor. 

224. Domnul, ştiind aceasta, ne porunceşte zicând: 
"Să nu vă îngrijiţi de ziua de mâine' (Mt 6, 34). Şi cu 
dreptate. Pentru că cel ce nu s-a izbăvit de cele mate- 
riale şi de grija lor, cum se va izbăvi de gândurile rele? 
lar cel învăluit de gânduri, cum va vedea păcatul, care 
este acoperit de ele? Căci păcatul e un întuneric şi o 
ceaţă a sufletului, ce se lasă din gânduri, din cuvinte 
şi din fapte rele. Şi păcatul se naşte așa, că diavolul is- 
pitește pe om printr-o momeală care nu-l forţează şi îi 
arată începutul păcatului, iar omul intră în vorbă cu el 
din pricina iubirii de plăcere şi a slavei deşarte. Căci 
deşi prin judecată nu voieşte, dar cu lucrarea se îndul- 
ceşte şi il primeşte. lar cel ce nu-şi vede acest păcat 
cuprinzător, cum se va ruga pentru el ca să se cură- 
ţească? Şi cel ce nu s-a curăţit, cum va afla locul fiinţei 


DESPRE CEI CE-ŞI ÎNCHIPUIE CĂ SE ÎNDREPTĂŢESC... 329 


curate? lar de nu-l va afla, cum va vedea casa cea mai 
dinlăuntru a lui Hristos, dacă suntem casa lui Dum- 
nezeu, după cuvântul proorocesc, evanghelicesc şi 
apostolesc? 

225. Trebuie, aşadar, ca urmare a celor spuse mai 
inainte, să căutăm casa aceasta şi să stăruim a bate la 
uşa ei prin rugăciune, ca, fie acum, fie în ceasul morţii, 
să ne deschidă Stăpânul şi să nu ne spună ca unora 
care n-am avut grijă: "Nu vă ştiu pe voi de unde sun- 
teţi' (Lc 13, 25). Ba suntem datori nu numai să cerem 
şi să luăm, ci să şi păstrăm ceea ce ni s-a dat. Căci 
sunt unii care şi după ce au primit au pierdut. De aceea, 
poate, cunoștința simplă, sau chiar și o experienţă în- 
tâmplătoare a lucrurilor spuse mai înainte, o au şi cei 
mai tineri şi mai târzii la învăţătură. Dar trăirea stărui- 
toare, cu răbdare, n-o au decât cei evlavioşi şi mult în- 
cercaţi dintre bătrâni, care, pierzând-o adeseori din ne- 
atenţie, au căutat-o iarăşi cu osteneli de bunăvoie şi 
au aflat-o. Să nu iîncetăm să facem şi noi la fel, până 
când o vom dobândi într-o astfel de măsură, încât să 
nu o mai putem pierde, întocmai ca aceia. 

226. Aceste puţine învățături ale legii duhovniceşti 
le-am cunoscut din cele multe. Asupra lor stăruie ne- 
incetat şi marele Psalmist, vrând să le înveţe şi să le 
implinească cei ce cântă neîntrerupt în Domnul lisus: 
Lui I se cuvin slava, stăpânirea şi inchinarea, acum şi 
in veci. Amin. 


AL ACELUIAŞI 


Răspuns acelora care se îndoiesc despre 
Dumnezeiescul Botez114 


Unii socotesc Sfântul Botez desăvârşit, întemein- 
du-se pe Scriptură, care zice: 'Scoală-te, primeşte bo- 
tezul şi spală-te de păcatele tale' (FA 22, 16), sau: 
'Spălaţi-vă şi fiţi curaţi' (Is 1, 16), sau: "Dar v-aţi spălat, 
dar v-aţi curăţit' (1 Co 6, 11), precum şi alte multe de 
felul acesta. Alţii însă susţin că păcatul cel vechi se 
desfiinţează abia prin nevoinţe, aducând şi ei mărturia 
Scripturii, care zice: "Să ne curăţim pe noi înşine de 
toată întinăciunea trupului şi a duhului" (2 Co 7, 1). Ba 
aceştia susţin că şi lucrarea însăşi a păcatului se află 
in ei după Botez. 

Ce vom zice noi la acestea sau cui vom crede? 


Răspuns 


Trebuie să credem propovedaniei Apostolilor şi să 
rămânem pe lângă mărturisirile lor şi să nu ispitim pu- 
terea lui Dumnezeu prin socotinţe omeneşti. De ase- 
menea, să nu primim iarăşi de bunăvoie jugul robiei, 
ci să ţinem strâns la libertatea noastră prin implinirea 


114. P. G. 65, 985-1028. 

poruncilor. Căci pe măsura împlinirii lor aflăm tot ade- 
vărul, precum trebuie să ştim limpede că pe măsura 
neimplinirii lor stăm sub puterea păcatului. Numai 
fiindcă am socotit deşartă propovedania, ascultând 
mai mult de curiozitatea noastră decât de cuvântul lui 
Dumnezeu, s-a făcut deşartă şi credinţa noastră, şi ne 
aflăm încă în păcate. 


Întrebare 


Noi nu spunem că propovedania este deşartă, ci 
căutăm să aflăm adevărul. 


Răspuns 


Dacă ţinem propovedania de adevărată, să impli- 
nim toate poruncile, şi atunci vom şti de mai suntem 
stăpâniţi de păcat. Căci Sfântul Botez este desăvârşit, 
dar nu desăvârşeşte pe cel ce nu împlineşte poruncile. 
Drept aceea, să nu credem socotinţelor omeneşti, ci mai 
degrabă dumnezeieştii Scripturi, care spune: "Hristos 
a murit pentru păcatele noastre" (1 Co 15, 3), sau: 
"Ne-am îngropat cu El prin botez' (Rm 6, 4), sau: "Cel 
ce a murit s-a îndreptat de păcat' (Rm 6, 3), sau: 'Păca- 
tul nu va mai stăpâni peste noi' (Rm 6, 14) de vom îm- 
plini poruncile; iar de nu le implinim, suntem necre- 
dincioşi şi stăpâniţi de păcat. Căci credinţa stă nu 
numai în a ne fi botezat în Hristos, ci şi în a împlini po- 
runcile Lui. Că, odată ce ne-am îngropat cu El prin Bo- 
tez, ne-a şi ridicat pe noi şi ne-a aşezat impreună cu 

Sine în cele cereşti e vădit din Scripturi (Ef 2, 6). Dar 
nu e mai puţin vădit că ne-a dat şi porunci ca, împlinin- 
du-le, să aflăm desăvârşirea pe care ne-a dat-o nouă. 
lar de nu le vom împlini, ne vom arăta stăpâniţi de 
păcat. 

Dacă zicem deci că păcatul se desfiinţează prin fap- 
te, atunci "Hristos a murit în deşert' (Ga 2, 21), şi toate 
cele spuse sunt mincinoase. Şi dacă aceştia spun că 
Botezul nu este desăvârşit, ci dobândesc desăvârşirea 
prin nevoinţe, deşartă este pentru ei şi legea libertăţii, 
şi toată legiuirea Noului Testament e desfiinţată. Ba 
aceştia Îl fac şi pe Hristos însuşi nedrept, odată ce po- 
runcește celor botezați să săvârşească fapte de-ale li- 
bertăţii, câtă vreme ei sunt robiţi de păcat împotriva 
voii. lar harul lui Dumnezeu nu mai e, în acest caz, har, 
ci răsplata nevoinţelor noastre. Căci dacă prin fapte 
(scăpăm de păcat), atunci nu mai putem spune că prin 
har. lar dacă prin har, fapta nu mai e faptă, ci poruncă 
a Celui ce ne-a eliberat şi faptă a libertăţii și a credin- 
tei. Acestea li le-a spus Sfântul Pavel mai înainte gala- 
tenilor, potrivit cu iconomia dumnezeiască, sfătuindu-i 
ca pe unii ce erau la fel de necredincioşi ca şi aceştia 
de acum. 

Dar noi nu avem aceeaşi necredinţă în harul lui 
Dumnezeu. Să nu fie! Nici nu tăgăduim credinţa în pro- 
povedania apostolică. Ci, chiar dacă suntem ţinuţi sub 
păcat şi după Botez, aceasta nu se întâmplă din pricină 
că Botezul ar fi nedesăvârșit, ci pentru că nesocotim 
porunca şi ne alipim de plăceri de bunăvoie, cum ne 
mustră dumnezeiasca Scriptură. Căci omul se întoarce 
cu voia sa liberă la păcatul său, "ca un câine care vine 
la vărsătura sa' (2 Ptr 2, 22). Pentru că nici Botezul, 

nici Dumnezeu, nici Satana nu sileşte voia omului. 
Oare n-au auzit aceştia că poruncile lui Hristos, cele 
date după Botez, sunt o lege a libertăţii? Căci zice 
Scriptura: "Aşa să lucraţi şi aşa să grăiţi, ca unii ce veţi 
avea să fiţi judecaţi prin legea libertății" (ac 2, 12). Şi 
iarăşi zice Sfântul Petru: "Adăugaţi la credinţa voastră 
virtutea' (2 Ptr 1, 5). lar după ce spune cele urmă- 
toare, adaugă zicând: "Cel care nu are acestea e orb, 
cu vederea micșorată, uitând de curățirea păcatelor 
lui de demult' (2 Ptr 1, 9). Aţi putut înţelege din cele 
spuse că e vorba de curățirea întâmplată în chip tai- 
nic prin Botez, dar care e aflată efectiv (evepyâc) prin 
porunci. 

Dacă insă botezându-ne nu ne-am eliberat de pă- 
catul strămoșesc, e vădit că nu putem săvârşi nici fap- 
tele libertăţii. lar dacă putem să le săvârşim pe aces- 
tea, arătat este că tainic ne-am eliberat de robia păca- 
tului, precum este scris: 'Legea Duhului vieţii m-a slo- 
bozit pe mine de legea păcatului şi a morții" (Rm 8, 2); 
dar nesocotind poruncile Celui ce ne-a curăţit pe noi, 
suntem purtaţi de păcat. Drept aceea, sau arată-mi tu 
mie că cei botezați nu pot împlini poruncile libertăţii, 
şi atunci Botezul nu e desăvârşit; sau, arătând noi că 
aceştia au primit o astfel de putere, să mărturisească 
toţi că au fost eliberaţi prin harul lui Hristos, dar s-au 
predat pe ei înşişi în robia păcatelor prin faptul că n-au 
implinit toate poruncile, şi de aceea iarăşi s-au supus 
lor. Şi dovada s-o ia chiar din mărturia adusă de ei: 'Să 
ne curăţim pe noi înşine, fraţilor, de toată întinăciunea 
trupului şi a duhului" (2 Co 7, 1). Căci cel robit păcatu- 
lui cum se poate curăţi însuși pe sine de toată întină- 
ciunea trupului şi a duhului, odată ce nu are libertatea 

şi puterea trebuincioasă, ci e ținut sub păcat? lar dacă 
ai stăpânire peste patimi, poți cunoaşte că nu eşti ți- 
nut sub ele prin puterea lor, ci din pricina voinţei tale. 
Deci toate câte ni le spune dumnezeiasca Scriptură 
despre curăţire ni le spune ca unor oameni liberi, şi ca 
unor oameni liberi ne dă îndemnul să nu rămânem în 
asemenea gânduri, ci să iubim libertatea, având pu- 
terea să înclinăm spre ceea ce vrem, fie bine, fie rău. 


Întrebare 


Dacă ne-am eliberat la Botez, de ce nu vedem ae- 
rul libertăţii cum îl văd cei ce se nevoiesc? 


Răspuns 


Vederea noastră este întunecată de plăcerile cu 
voia şi de nesocotirea poruncilor pe care aceia le-au 
împlinit. Căci am spus mai înainte că omul se elibe- 
rează prin darul lui Hristos, dar voia sa stăruie pe lân- 
gă ceea ce iubeşte, chiar după ce s-a botezat, din pri- 
cina libertăţii sale. Când lisus zice: "Cei ce se silesc ră- 
pesc Împărăţia cerurilor' (Mt 11, 12), vorbeşte despre 
voia noastră, vrând ca fiecare din noi să se silească 
potrivit cu Botezul, ca să nu se abată spre râu, ci să 
stăruiască în bine. Desigur, precum omul pătimea de 
silă sub robia stăpâniilor (rele), Dumnezeu putea să 
ne slobozească şi să ne facă neschimbători tot cu sila. 
Dar n-a făcut aşa, ci prin Botez ne-a scos cu sila din ro- 
bie, desfiinţând păcatul prin cruce, şi ne-a dat porun- 

cile libertăţii, dar a urma sau nu poruncilor a lăsat la 
voia noastră liberă. Drept aceea, împlinind poruncile 
ne arătăm dragostea faţă de Cel ce ne-a eliberat; iar 
nepurtând grijă de ele, sau neimplinindu-le, ne dove- 
dim împătimiţi de plăceri. 

Dar aceştia se poticnesc chiar în gândurile lor când 
zic: "Vrem să împlinim poruncile, dar nu putem, fiind 
ţinuţi cu puterea de păcat; de aceea, trebuie să ne ne- 
voim mai întâi şi să ştergem păcatul ca să putem îm- 
plini poruncile libertății". Ei nu înţeleg însă ce zic, nici 
ceea ce vor să dea ca lucru sigur. Căci dacă nu ai pes- 
te tot libertate și nu poţi împlini poruncile, prin care 
nevoinţe zici că ştergi păcatul? Pentru că nevoinţele 
celor credincioși sunt porunci. Tu deci zici: "Nu pot îm- 
plini poruncile până nu mă voi curâăţi întâi prin nevo- 
inţe'. Dar arată-mi atunci nevoinţele de care zici că 
sunt afară de porunci, şi voi crede părerii tale. Dacă 
imi arăţi rugăciunea, ea e poruncă; dacă îmi arăţi pos- 
tul, e tot poruncă; privegherea, de asemenea, e porun- 
că; dărmnicia, la fel, e poruncă; punerea sufletului tot 
poruncă este; curățirea gândurilor e şi ea poruncă; cru- 
cea, moartea şi orice altă faptă a virtuţii ai mai numi, 
toate sunt porunci. De aceea, celor ce au primit pu- 
terea de a implini poruncile Hristos le poruncește, ca 
unor credincioşi, să se nevoiască să nu se întoarcă 
spre cele dinapoi, nu pentru că prin porunci ar avea să 
şteargă păcatul, ci ca să nu se mai întoarcă pe ei înşişi 
la cele dinapoi. Deci aceste porunci nu scot afară pă- 
catul (căci aceasta s-a făcut numai prin cruce), ci pă- 
zesc condiţiile libertăţii noastre. Căci spune-mi mie: 
Dacă scoţi afară păcatul lui Adam prin fapte, de ce s-a 

zis că "Hristos a murit pentru păcatele noastre, după 
Scripturi" (1 Co 15, 3)? 

Dar la acestea nu au ce răspunde, ci pun doar 
întrebări care se bat cap în cap, căutând să folosească 
orice pentru socotinţele lor şi neascultând de adevărul 
Scripturii. Deci zic aceştia: "Dacă păcatul se şterge prin 
Botez, de ce lucrează iarăşi în inima noastră?'. Dar noi 
am arătat de multe ori pricina, spunând că nu vreo ră- 
măşiţă a păcatului lucrează în noi după Botez (căci 
acesta dă dezlegarea deplină), ci că noi înşine ne înfă- 
şurăm cu voia liberă în legăturile care au fost dezle- 
gate prin împlinirea poruncilor. Căci gândul care zăbo- 
veşte în jurul vreunei plăceri sau mânii nu e un semn 
al păcatului rămas, ci al unei îimpătimiri libere. Pentru 
că avem puterea să stingem gândurile şi să surpăm 
"toată înălţarea care se ridică împotriva cunoașterii lui 
Dumnezeu' (2 Co 10, 5), cum zice Scriptura. Prin ur- 
mare, gândul rău este, pentru aceia care îl sting în ei, 
semn al dragostei de Dumnezeu, nu al păcatului. Căci 
nu atacul (npooBoin) gândului este semn al păcatului, 
ci convorbirea prietenoasă a minţii cu el. Pentru că, 
dacă nu-l iubim, de ce zăbovim cu el? Căci dacă n-am 
săvârşit fapte rele, este cu neputinţă să lungim vorba 
cu el în inimă, odată ce îl urâm din toată inima. Prin ur- 
mare, dacă până şi când e urât un gând stăpâneşte cu 
putere mintea (căci nu spun că nu se întâmplă aceas- 
ta), acest fapt nu este o rămăşiţă din păcatul lui Adam, 
ci un semn al necredinţei de după Botez. Căci dacă, 
după Sfântul Botez, măcar că putem împlini poruncile, 
nu le implinim, chiar dacă nu vrem suntem ţinuţi sub 
păcat până ce, îimplinind toate poruncile, vom ruga pe 
Dumnezeu prin pocăință să şteargă păcatul necredinţei 

noastre. Pentru că două sunt pricinile lucrării păcatu- 
lui în noi și amândouă sunt de la noi: una lucrează pe 
măsura neimplinirii poruncilor, iar cealaltă ne stăpâ- 
neşte cu putere din pricina faptelor noastre rele de 
după Botez. Şi numai Dumnezeu înlătură această lu- 
crare, dacă Îl rugăm prin milostenie, prin rugăciune şi 
prin răbdarea necazurilor ce vin asupra noastră. Dar şi 
pe acestea ni le dăruieşte, în chip ascuns, tot harul dat 
nouă prin Botez. 


Întrebare 


Atunci, nu cumva a păcătuit şi Pavel după Botez, 
dacă era stăpânit de păcat cu voia lui? Căci zice: "Văd 
altă lege luptându-se împotriva legii minţii mele' (Rm 
7, 23). 


Răspuns 


Aşa strică şi celelalte locuri din Scriptură cei rătă- 
ciţi de înţelegerea lor păcătoasă. Dar ia capitolul aces- 
ta de mai sus, şi vei afla că Sfântul Pavel nu grăieşte 
despre sine cum era după Botez, ci despre iudeii ne- 
credincioşi, vrând să-i convingă că fără harul lui Hristos 
dat prin Botez e cu neputinţă să fie biruit păcatul. Căci 
zicând: "Om nenorocit ce sunt! Cine mă va izbăvi de 
trupul morţii acesteia?" (Rm 7, 24), adaugă: "Mulţumesc 
lui Dumnezeu prin lisus Hristos, Domnul nostru' (Rm 
7, 25), "că legea Duhului vieţii m-a slobozit pe mine de 
legea păcatului şi a morții" (Rm 8, 2). De aceea zice: 


22 - Filocalia (1) 

'Legea este duhovnicească, iar eu sunt trupesc, vân- 
dut sub păcat' (Rm 7, 14). De aici urmează că toate 
ale legii şi ale templului şi ale jertfelor își află plinirea 
desăvârşită în noi, cei care am primit în chip tainic harul 
Duhului la Botez. Căci a spus despre noi că suntem 
templu al Duhului (1 Co 6, 19) şi ne îndeamnă să adu- 
cem jertfe duhovnicești (1 Ptr 2, 5), numindu-ne iudei 
intru ascuns, şi nu la arătare (Rm 2, 29), şi tăiere îm- 
prejur a inimii în duh, nu în literă. Ba a mai spus că ce- 
rescul Legiuitor Hristos a scris legea duhovnicească 
prin Duh în cei credincioşi, nu în table de piatră, ci în 
table de carne ale inimii (2 Co 3, 3). 

Deci precum a spus despre acestea că se află întru 
ascuns, tot aşa trebuie să le înţelegi şi pe toate celelal- 
te pe care le-a amintit ca chipuri. Dar fiindcă n-am cre- 
zut încă cu tărie lui Hristos şi nu ne-am socotit pe noi 
datori faţă de toate poruncile Lui, nici nu ne-am lepă- 
dat de noi înşine după cuvântul Lui, nu cunoaştem tai- 
nele mai sus pomenite, pe care le-am primit din clipa 
Botezului. Când insă ne vom mustra pentru puţinăta- 
tea credinţei noastre şi vom crede în El cu sinceritate 
prin împlinirea tuturor poruncilor Sale, atunci, câşti- 
gând în noi înşine trăirea lucrurilor mai sus pomenite, 
vom mărturisi că într-adevăr Sfântul Botez este desă- 
vârşit şi prin el ni s-a dat harul, însă stă ascuns în chip 
nearătat, aşteptând ascultarea noastră şi implinirea po- 
runcilor, pentru care am primit putere prin el. 

De aceea, câţi încă n-am împlinit poruncile libertăţii, 
încă n-am ajuns la lerusalimul cel liber (căci Ierusalimul 
de sus este liber şi el e maica noastră - Ga 4, 26 - 115, 
care ne renaşte prin baia naşterii celei de-a doua), ci 


115. În grecește "Ierusalim", ca nume de cetate, e de genul 
feminin. 

suntem încă pe drumul lui Cain şi rătăcim, umblând 
razna. Căci cel ce se ceartă întru neştiinţă şi se împo- 
trivește adevărului arată că nu merge pe drumul drept, 
ci s-a abătut de la drum. De aceea fericitul Pavel, vă- 
zându-ne că suntem zăbavnici în urcuşul spre desăvâr- 
şire, zice: "Aşa să alergaţi, ca să o luați" (1 Co 9, 24). 
lar dacă n-am ajuns încă la cetate, când vom vedea 
templul şi când vom intra în el, ca să ne învrednicim 
să aducem jertfă la altar? 

Dar ce vorbesc despre credinţă, despre templu şi 
despre altar, când n-am lăsat în urmă nici măcar fia- 
rele din trestii (Ps 67, 31), pe care Proorocul roagă pe 
Dumnezeu să le certe, ca să nu-i răpească animalele 
cele dintâi născute, care au fost rânduite să fie aduse 
ca jertfă de iudeul cel din ascuns? Căci în această sta- 
re ne aflăm dacă, după tine, iudeul din ascuns există, 
potrivit cu cuvântul lui Pavel, dar templul încă n-a fost 
zidit de Fiul lui David, nici altarul n-a fost încă pregătit 
de El. Pentru că aceasta o susţine făţiş cel ce zice că 
şterge păcatul lui Adam prin nevoinţe, şi nu prin harul 
lui Dumnezeu. 

Dar harul acesta se află în noi în chip ascuns de la 
Botez, însă nu ni se va face văzut decât atunci când, 
după ce vom fi străbătut bine drumul poruncilor, vom 
aduce ca jertfă Arhiereului Hristos gândurile cele sănă- 
toase ale firii noastre, nu pe cele muşcate de fiare! 16. 


l 16. În cele 153 de capete despre rugăciune (vezi în această 
carte, p. 115), în cap 126 se spune: "Rugăciune săvârşeşte acela 
care aduce totdeauna primul său gând ca rod lui Dumnezeu". 

Poetul V. Voiculescu zice către Dumnezeu în poezia "Aştep- 
tare sub cortul pustiei' (Destin, Bucureşti, Cartea Românească, 
1933, p. 26): "Te-aştept. Pe masa punerii inainte/Aşez gândurile 
frământate, azimă căznită'. 

Căci cele mai multe din ele sunt luate de fiare când se 
abat de la calea poruncilor, adică de la răbdarea neca- 
zurilor. Sărind din calea cea dreaptă, ele o iau atunci 
razna, învinuind de aceasta mai degrabă pe alţii decât 
pe stăpânul lor. Abia puţine din ele umblă pe calea cea 
dreaptă, şi aceasta fiindcă sunt păzite de rugăciune, 
legate de nădejde şi îmboldite de încercări. Şi numai 
acestea ajung la cetate şi la templu, unde sunt aduse 
jertfă! 17. 

Cetatea este dreapta socoteală întru Hristos, care 
e plină de lumină. Când aceasta chiverniseşte cu evla- 
vie şi după lege lucrurile, vieţuieşte în pace şi dreptate. 
Dar când greşește, se predă duşmanilor spre dărâmare. 
lar templul este locaşul sfânt al sufletului şi al trupului, 
care e zidit de Dumnezeu. În sfârşit, altarul este masa 
nădejdii aşezată în acest templu. Pe ea se aduce de că- 
tre minte şi se jertfeşte gândul întâi-născut al fiecărei 
întâmplări, ca un animal întâi-născut adus ca jertfă de 
ispăşire pentru cel ce-l aduce, dacă îl aduce neîntinat. 

Dar şi acest templu are un loc în partea dinăuntru 
a catapetesmei. Acolo a intrat lisus pentru noi ca Îna- 
intemergător (Evr 6, 20), locuind de la Botez în noi, 
"afară numai dacă nu suntem creştini netrebnici' (2 Co 
13, 5). Acest loc este încăperea cea mai dinăuntru, mai 
ascunsă şi mai sinceră a inimii, încăpere care dacă nu 
se deschide prin Dumnezeu şi prin nădejdea raţională 
şi înţelegătoare, nu putem cunoaşte în chip sigur pe Cel 
ce locuiește în ea şi nu putem şti de-au fost primite 


1 17. Asemănarea gândurilor cu oile ce pot fi sfâşiate de fiare 
e luată de la Evagrie (vezi scrierea acestuia Capete despre deose- 
birea patimilor şi a gândurilor, în această carte, p. 83; Migne, P. G. 
79, col. 1220). 

jertfele de gânduri sau nu. Căci precum la început, în 
vremea lui Israel, focul mistuia jertfele, tot aşa se în- 
tâmplă şi acum. Deschizându-se inima credincioasă 
prin nădejdea mai sus pomenită, Arhiereul ceresc pri- 
meşte gândurile întâi-născute ale minţii şi le mistuie în 
focul dumnezeiesc, de care a spus: 'Foc am venit să 
arunc în lume, şi cât aş vrea să fie încă de pe acum 
aprins!' (Lc 12, 49). 

lar gânduri întâi-născute a numit pe cele care nu 
apar într-a doua cugetare a inimii, ci sunt aduse îndată, 
de la prima aruncare (npooBoin) şi răsărire în inimă, lui 
Hristos! 18. Căci cele ce I se aduc din vălmăşagul cuge- 
tării le-a numit Scriptura şchioape, oarbe şi pocite, și 
de aceea ele nu sunt primite ca zeciuieli de către Ar- 
hiereul ceresc şi Stăpânul Hristos. 


118. Un gând o dată ivit face să se nască după el şi în legă- 
tură cu el un altul. Sau, cu alte cuvinte, se dezvoltă în altul. Deci 
nu trebuie să aşteptăm un gând să se dezvolte în altul, sau să 
apară altul după el, dintr-o prelungire a cugetării, ci îndată să-l 
aducem lui Dumnezeu, adică să ne îndreptăm cugetul spre Dum- 
nezeu, ca să punem acest gând în legătură cu El, sau să-L avem 
pe Dumnezeu ca însoțitor în dezvoltarea mai departe a primului 
gând. Căci prezenţa lui Dumnezeu în cugetul nostru va opri dez- 
voltarea gândului ivit pe o pantă primejdioasă. Desigur, aici e 
vorba de un gând bun. Căci gândul rău trebuie nimicit îndată, tot 
prin îndreptarea cugetului spre Dumnezeu. 

Păzirea aceasta a gândurilor de la prima lor apariţie, pentru 
a fi aduse lui Dumnezeu, când sunt bune, sau pentru a fi alungate, 
când sunt rele, trebuie să formeze, împreună cu purtarea neca- 
zurilor şi cu rugăciunea neintreruptă, slujba lăuntrică necontenită 
a omului evlavios, adică pocăinţa de toată viaţa. De observat că 
gândurile pot fi ţinute curate numai când strădania aceasta e îm- 
preunată cu purtarea necazurilor. Acestea nu stau numai într-o 
alăturare întâmplătoare, ci intr-o legătură necesară. 

Că după Botez noi suntem pricina oricărui gând 
rău s-a dovedit cu mărturii din Scriptură. Dar dacă e 
trebuinţă să se dovedească aceasta şi prin înlănţuirea 
firească a cugetării, vom spune: O, omule, care zici că 
şi după Botez eşti împins la lucru fără vină de către pă- 
catul lui Adam şi făgăduieşti să îl inlături pe acesta prin 
nevoinţe, află că te împotriveşti chiar cuvintelor tale și 
chiar în ele te poticneşti. Căci dacă zici că gândurile 
rele sunt păcatul lui Adam, învaţă de la Pavel că, odată 
ce te-ai îmbrăcat în Hristos prin Botez (Ga 3, 27), ai pu- 
tere şi arme să le surpi. "Iar armele ostăşiei noastre nu 
sunt trupești, ci puternice înaintea lui Dumnezeu, ca să 
dărâme întăriturile. Noi surpăm iscodirile minţii şi orice 
inălţare care se ridică împotriva cunoașterii lui Dum- 
nezeu' (2 Co 10, 4-5). Dar dacă, având putere împo- 
triva lor, nu le alungi de la primul lor atac, e vădit că iu- 
bești plăcerea din pricina necredinţei şi consimţi cu ele, 
şi atunci tu eşti pricina acestei lucrări a lor, nu Adam. 


Întrebare 


Cum poate iubi plăcerea din pricina necredinţei, sau 
cum poate consimţi cu gândurile cel ce s-a închis în chi- 
lie şi posteşte în fiecare zi, cel ce petrece în înfrânare, 
în sărăcie, în înstrăinare de toate, în rugăciune şi în pur- 
tarea altor multe supărări (necazuri) de felul acesta? 


Răspuns 


Bine ai zis că cel ce face unele ca acestea suportă 
multe supărări. Căci dacă am împlini fără supărare şi 

cu bucurie virtuțile mai sus pomenite, nu am iubi plă- 
cerea cu mintea. Dar fiindcă ne lăsăm pătrunşi de su- 
părare, e cu neputinţă ca, simțind durerea ostenelilor 
trupeşti, să nu stăm de vorbă cu gândurile care răsar 
ca nişte momeli (npoopoicai) şi să nu ne mângâiem cu 
ele amărăciunea de pe urma ostenelilor. Dacă n-am 
căuta asemenea mângăâieri, am dovedi că nu suntem 
supăraţi de osteneli. lar aceasta ni se întâmplă deoa- 
rece nu primim aceste osteneli de dorul bunurilor vii- 
toare, ci de frica ispitelor ce vin în viaţa de aici asupra 
noastră. 

Din pricina aceasta, socotim în chip greşit că numai 
fapta rea este păcatul nostru, pe când gândul dinainte 
de ea zicem că e o lucrare străină. Dar e cu neputinţă 
să alunge lucrarea gândului aceia care socotesc că nu 
e a lor, ci că e străină. Există, desigur, şi fără consim- 
ţământul nostru (5ixa ovv5vaouod) câte un gând neplă- 
cut şi urât care, pătrunzând pe furiş, răpeşte cu sila 
mintea la sine. Totuşi, să ştii sigur că şi acesta îşi are 
pricinile în noi. Căci sau ne-am predat după Botez vre- 
unui gând rău, ajungând până la faptă, şi de aceea 
ne-am făcut vinovaţi chiar fără să ni se pară, sau ţinem 
in noi de bunăvoie niscai seminţe ale răutâţii, şi de 
aceea se întăreşte cel-rău. Şi acela, stăpânindu-ne prin 
seminţe, nu pleacă până ce nu le aruncăm pe acestea. 
lar dacă ne stăpâneşte prin fapta noastră rea, va fi fu- 
gărit de-abia atunci când vom aduce lui Dumnezeu os- 
teneli vrednice de El. De aceea, eu nici acest păcat 
nu-l numesc păcat al lui Adam, ci mai degrabă al celui 
ce a făcut răul şi are seminţele. Chiar dacă în amân- 
două aceste cazuri pricina este un gând care a pătruns 
ca un hoţ (căci amândurora le premerg gândurile), eu îţi 


344 MARCU ASCETUL 


voi spune că pricina adevărată este cel ce avea puterea 
de a-l face curat de la prima răsărire (Ex npooBoific), şi 
nu l-a curâăţit, ci a stat de vorbă cu el până a ajuns la 
faptă. lar dacă nu l-a putut răpune înainte de-a ajunge 
la faptă, din pricina slăbiciunii minţii, cum poate făgă- 
dui să-l izgonească după săvârşirea faptei? 

Dacă totuşi poţi face aceasta după faptă, trebuie 
să înţelegi că şi înainte de faptă îți ajuta Dumnezeu 
dacă voiai. Şi când vezi că ţi-a venit ajutorul prin ini- 
mă, înţelege că nu ţi-a venit harul de afară, printr-o 
mutare din altă parte, ci că harul dat ţie prin Botez, în 
chip ascuns, a lucrat acum aşa de tare, încât ai urât 
gândul şi l-ai alungat. De aceea Hristos, slobozindu-ne 
de orice silă, n-a împiedicat aruncarea (npospoin) gân- 
durilor în inimă. Aceasta, pentru ca unele din ele, fiind 
urâte de noi, îndată să fie şterse, altele, fiind iubite, în 
măsura în care sunt iubite să şi rămână; şi astfel să se 
arate şi harul lui Dumnezeu, şi voia omului, ce anume 
iubeşte: ostenelile, din pricina harului, sau gândurile, 
din pricina plăcerii. Şi să nu ne mirăm că nu suntem 
luaţi în stăpânire cu sila numai de cele pe care le iubim, 
deoarece este între ele o înrudire păcătoasă, cum este 
şi între gândurile care sunt aruncate în noi (rpoopoial) 
şi pofte, ca şi între diferitele noastre pofte între ele, 
astfel incât fiecare poftă predă gândul care a aprins-o 
pe ea, după ce a zăbovit mai mult, poftei apropiate, 
sau acel gând este atras de pofta a doua, fără să vrem, 
impins fiind cu sila şi de obişnuinţa cu cea dintâi. Căci 
cine, plin fiind de slavă deşartă, va putea fugi de mân- 
drie? Sau, desfătându-se cu hrană îmbelșugată, nu va 
fi luat în stăpânire de curvie? Sau cine, dându-se pradă 
zgaârceniei, nu va fi înăbuşit de lipsa de milă? Şi cum 

cei lipsiți de toate acestea nu se vor întărâta fără voie 
împroşcând cu furie? De aceea, trebuie să înțelegem 
că din pricina noastră suntem luați în stăpânire de pă- 
cat, dar după Duhul suntem sloboziți de robia cu sila. 
"Căci legea Duhului vieții, zice, m-a slobozit pe mine 
de legea păcatului şi a morții" (Rm 8, 2). Deci atârnă 
de noi, care am auzit și am aflat poruncile Duhului, ca 
să umblăm sau după trup, sau după duh. Dar e cu ne- 
putinţă să umble după duh cei ce iubesc lauda oame- 
nilor sau odihna trupului, precum e cu neputinţă să 
vieţuiască după trup cei ce preţuiesc cele viitoare mai 
mult decât cele de acum. De aceea noi, care am fost 
amăgiţi aşa de mult, suntem datori să urâm de aici 
înainte lauda oamenilor şi odihna trupului, prin care 
odrăslesc gândurile rele chiar dacă nu vrem noi; şi 
să spunem din inimă Domnului cuvântul Proorocului: 
'Oare n-am urât, Doamne, pe cei ce Te urăsc pe Tine, 
şi nu m-am topit împotriva duşmanilor Tăi? Cu ură de- 
săvârșită i-am urât pe ei, şi duşmani mi s-au făcut mie' 
(Ps 138, 20-21). 

Şi cu adevărat duşmani ai lui Dumnezeu sunt gân- 
durile rele, care împiedică să se facă voia Lui. În vre- 
me ce Acela "vrea ca toţi oamenii să se mântuiască şi 
să vină la cunoştinţa adevărului" (1 Tim 2, 4), acestea 
ne amăgesc prin patimi şi ne închid calea spre mântui- 
re. Despre ele şi Domnul a spus că nu vin de la Adam, 
ci pornesc din inimă şi de aceea spurcă pe om (Mt 15, 
18). Pe de altă parte, e sigur că nu sunt din credinţă, 
ci din slava deşartă. "Căci cum puteţi crede, când pri- 
miţi slavă de la oameni, şi slava cea de la unul Dum- 
nezeu n-o căutaţi?" (In 5, 44). 

Deci să urâm slava deşartă şi să credem Lui în pri- 
vinţa tuturor, îimplântând în El, ca în pământ, orice gând 
al inimii şi al nădejdii fără imagini. Căci făcând aşa, 
precum la începutul credinţei venite prin Botez Trupul 
lui Hristos s-a făcut mâncare credinciosului, tot așa 
acum mintea, devenită tare în credinţă şi curată, prin 
lepădarea gândurilor și prin nădejdea înţelegătoare, se 
va face mâncare a lui lisus. Pentru că El a zis: '"Mân- 
carea Mea este să fac voia Tatălui Meu" (In 4, 34). lar 
aceasta este 'ca toţi oamenii să se mântuiască şi să 
vină la cunoștința adevărului", după cuvântul lui Pavel. 
Mâncarea lui lisus este deci adevărul cuprins în cre- 
dinţa înţelegătoare, împreunată cu nădejdea, credinţă 
care nu mai e din auz, ci din lucrarea Preasfântului 
Duh, şi despre care spune Scriptura că e adeverirea 
lucrurilor nădăjduite; căci este o credinţă din auz (Rm 
10, 17) şi credinţa aceasta, care e adeverirea lucruri- 
lor nădăjduite (Evr 11, 1). 

Dar cel nebotezat sau cel iubitor de slavă deşartă 
nu poate veni la cunoştinţa adevărului. Căci întâi se 
dă Botezul în Biserica universală şi, prin Botez, se dă 
în chip tainic (uvomk6q) harul care locuieşte astfel în 
chip ascuns (kponrâg). Pe urmă, pe măsura împlinirii 
poruncilor şi a nădejdii înţelegătoare, acesta se desco- 
peră celor ce cred în Domnul, Care a zis: "Cel ce crede 
in Mine, precum a spus Scriptura, râuri de apă vie vor 
curge din pântecele lui. lar aceasta a spus-o despre 
Duhul, din Care vor avea să ia cei ce cred în EI' (In 7, 
38-39). De aceea noi credem că prin Botez am primit 
slobozenia şi curățirea în chip tainic. Căci luăm amin- 
te la cel ce zice: "lar acum v-aţi spălat, acum v-aţi în- 
dreptat, acum v-aţi curăţit' (1 Co 6, 11). Şi acestea le 

scrie corintenilor, care încă nu erau curăţiţi prin lepă- 
darea gândurilor cu ajutorul nădejdii înţelegătoare şi 
nici sfinţiţi prin lucrarea din inimă a Duhului, ci erau 
încă răi, şi nedrepţi, şi răpitori, iar aceasta chiar şi faţă 
de fraţi. Dar li le-a scris ca să arate că cei botezați după 
darul lui Hristos au primit în chip tainic curățirea, dar 
după puţinătatea în credinţă e stăpânit fiecare de pof- 
ta sa, fiind tras şi vrăjit de ea. Căci s-a scris: "Pe urmă 
pofta, zămislind, naşte păcat; iar păcatul, odată săvâr- 
şit, aduce moarte" (lac 1, 15). Aşadar, păcatul cu gân- 
dul vine din pofta proprie, iar din el rezultă fapta păca- 
tului, pe care Scriptura a numit-o moarte. 

Că harul Duhului este în noi de la Botez, învăţân- 
du-ne tot adevărul, după cuvântul Domnului (In 16, 
13), poţi să cunoşti din Scriptură şi chiar din efectele 
ce le simţim. lată ce zice în Fapte fericitul Petru către 
mulţime: "Pocăiţi-vă şi să se boteze fiecare dintre voi 
în numele Domnului nostru lisus Hristos spre iertarea 
păcatelor; şi veţi lua darul Sfântului Duh' (FA 2, 38). 
Dar indată ce careva nu crede e luat în stăpânire de 
păcat. lată cum îi ceartă Apostolul pe cei doisprezece 
bărbaţi din Efes, care s-au botezat fără credinţă. El i-a 
întrebat: 'Primit-aţi voi Duhul Sfânt crezând? Ei însă 
i-au răspuns: Nici n-am auzit măcar că este Duh Sfânt. 
Zis-a deci Pavel către ei: Dar cu ce botez v-aţi botezat? 
lar ei au spus: Cu botezul lui loan. Atunci a grăit Pavel: 
loan a botezat cu botezul pocăinţei, spunând norodu- 
lui să creadă în Cel ce o să vină după el, adică în lisus. 
Auzind ei aceasta, s-au botezat în numele Domnului 
lisus. Şi punându-și Pavel mâinile peste ei, a venit Du- 
hul Sfânt asupra lor' (FA 19, 2-6). 

Încredințatu-te-ai acum că încă de la Botez li se dă 
Duhul Sfânt celor ce cred cu tărie, iar celor ce nu cred 
sau cred rău şi nu sunt botezați nu li se dă? lar că noi 
suntem cei care Îl întristăm şi Îl stingem în noi, aflați 
de la Apostolul care zice: "Duhul să nu-l stingeţi, proo- 
rociile să nu le defăimaţi' (1 Tes 5, 19-20); şi iarăşi: 
"Nu întristaţi pe Duhul Sfânt, întru Care aţi fost pece- 
tluiţi pentru ziua răscumpărării" (Ef 4, 30). Dar aceste 
mărturii nu le aducem ca să spunem că tot omul care 
a fost botezat şi a primit harul rămâne după aceea ne- 
schimbabil şi nu mai are trebuinţă de pocăință. Ci prin 
ele arătăm că încă de la Botez, după darul lui Hristos 
ni s-a dăruit harul desăvârşit al lui Dumnezeu spre îm- 
plinirea tuturor poruncilor, dar că pe urmă tot cel ce l-a 
primit în chip tainic, dar nu împlineşte poruncile, pe mă- 
sura neimplinirii e luat în stăpânire de păcat, care nu e 
al lui Adam, ci al celui care a nesocotit poruncile, întru- 
cât, luând puterea lucrării (Tv Svvaţuiv ts éêpyacias), 
nu săvârşeşte lucrul. Căci neîmplinirea poruncilor vine 
din necredinţă. lar necredinţa nu este un păcat străin, 
ci al celui care nu crede, făcându-se pe urmă maică şi 
incepătură a oricărui păcat. 

Deci fie că vrem să ne desăvârşim repede, fie în- 
cet, suntem datori să credem în chip desăvârşit lui 
Hristos şi să lucrăm toate poruncile Lui, odată ce am 
luat de la El puterea unei astfel de lucrări; dar nu îm- 
plinindu-le una câte una şi pe fiecare în parte, ci îm- 
brăţişând deodată pe cele singulare şi, astfel, împlinin- 
du-le pe toate în același timp. Căci sunt porunci mai 
generale, care cuprind în ele o mare mulţime din cele- 
lalte. Prin urmare, n-avem altă datorie decât să purtăm 
această luptă impotriva necredinţei noastre şi să nu 

nesocotim poruncile cuprinzătoare, prin care ni se des- 
coperă în chip limpede harul dat nouă. De acest lucru 
se roagă şi Sfântul Pavel să avem parte, zicând: "Pentru 
aceasta îmi plec genunchii înaintea Tatălui Domnului 
nostru lisus Hristos... să vă dea vouă Domnul putere 
ca să vă întăriţi prin Duhul Său în omul dinlăuntru şi 
ca să locuiască Hristos întru toată încredințarea şi sim- 
ţirea în inimile voastre prin credință" (Ef 3, 14-17). 

Dar e vremea să întăresc, precum am spus, această 
mărturie și prin efectele ce le simţim. Căci în măsura 
în care, crezând, lucrăm poruncile, lucrează şi Duhul 
Sfânt în noi roadele Sale. Iar "roadele Duhului sunt, 
cum zice Sfântul Pavel: dragostea, bucuria, pacea, în- 
delunga-răbdare, bunătatea, facerea de bine, credinţa, 
blândeţea, înfrânarea' (Ga 5, 22-23). Cine este, aşa- 
dar, atât de străin de aceste roade după Botez, încât 
să îndrăznească a tăgădui că a primit harul Duhului la 
Botez? Pe de altă parte, cine stă atât de neîntrerupt în 
fiecare zi sub înrâurirea acestor roade până n-a împli- 
nit în chip desăvârşit poruncile, incât să poată spune: 
"Sunt desăvârşit şi neschimbabil'? Aceasta arată că 
precum harul este desăvârşit, dar noi nu suntem desă- 
vârșiţi din pricina neiîmplinirii poruncilor, tot aşa Sfân- 
tul Botez este desăvârșit faţă de noi, dar noi suntem 
nedesăvârşiţi faţă de el. 

Drept aceea, o, omule, care ai fost botezat în Hristos, 
dă numai lucrarea pentru care ai luat puterea (òs tV 
EpYaGtav, gis Ñv Tv 6ovauuwwv etiânepac) şi te pregăteşte ca 
să primeşti arătarea Celui ce locuieşte întru tine. Şi 
astfel ţi se va arăta ţie Domnul, potrivit făgăduinţei, în 
chip duhovnicesc, precum Însuşi ştie: "Iar Domnul este 
Duhul; şi unde este Duhul Domnului, acolo este liber- 

tate" (2 Co 3, 17). Atunci vei înţelege ceea ce s-a spus, 
că: "Împărăţia cerurilor în lăuntrul vostru este' (Lc 
17, 21). 

Dar mai trebuie ştiut şi aceea că poruncile parţiale, 
fiind din numărul celor parţiale, se întregesc prin ace- 
lea care se numesc şi singulare. Şi cei ce au împlinit 
poruncile parţial, pe măsura aceasta vor intra în Împă- 
răţie. Dar cei ce voiesc să ajungă la desăvârşire sunt 
datori să împlinească toate poruncile în mod cuprin- 
zător. lar cea care le cuprinde pe toate este lepădarea 
sufletului propriu, care e moartea. Şi precum până când 
cineva mai trăieşte în trup e în lipsă cu împlinirea aces- 
teia, tot așa până la ieșirea din trup nu poate fi ferit de 
atacul gândului (&5ekrog etvai npooBoific où 5Vvarat), 
pentru lipsa mai sus pomenită. 

Prin urmare, dacă vreunul dintre credincioşi, fiind- 
că a împlinit poruncile, află în sine oarecare lucrare 
duhovnicească pe măsura vieţuirii sale, să creadă că 
a luat de mai înainte puterea pentru ea, întrucât a pri- 
mit prin Botez harul Duhului, pricina tuturor virtuţilor, 
adică nu numai a virtuţilor ascunse şi duhovniceşti, ci 
şi a celor arătate; şi nimeni dintre cei virtuoşi să nu-şi 
inchipuie că a făcut vreun bine oarecare numai prin 
puterea lui. Căci omul bun, zice Cuvântul, nu de la sine, 
ci "din vistieria cea bună a inimii scoate cele bune" (Lc 
6, 45). lar prin vistierie înţelege pe Duhul cel Sfânt 
ascuns în inima credincioşilor. "Căci asemenea este Îm- 
părăţia cerurilor unei comori ascunse în țarină, pe care, 
aflând-o, omul a ascuns-o şi ducându-se a vândut toa- 
te şi a cumpărat țarina aceea" (Mt 13, 44). Acest cu- 
vânt tâlcuiește foarte potrivit cele spuse. Căci cel ce a 
inţeles limpede că de la Botez are pe Hristos ascuns 

în sine, după cuvântul Apostolului, aruncă toate lucru- 
rile lumii şi stăruieşte numai în inima sa, păzind-o cu 
toată străjuirea (Pr 4, 23) şi privind ţintă la sfârșitul 
vieţii, cum zice proverbul. De aceea, el nu trebuie să-și 
închipuie că alungă păcatul lui Adam prin nevoinţe; 
dar nici păcatele care se nasc în el după Botez nu tre- 
buie să-şi închipuie că le scoate afară altfel decât prin 
Hristos. Căci "El este Cel ce lucrează în voi şi să voiţi, 
şi să lucraţi după bunăvoință" (Flp 2, 13). Adăugând 
Apostolul cuvintele "după bunăvoinţă', a arătat că a bi- 
nevoi să lucrăm virtuțile atârnă de noi. Dar şi cuvintele 
Domnului: "Fără de Mine nu puteţi face nimic" (In 15, 
5), sau: "Nu voi M-aţi ales pe Mine, ci Eu v-am ales pe 
voi" (In 15, 16) au acelaşi înţeles. Poate aşa trebuie în- 
teles şi versetul: "Toate printr-insul s-au făcut şi fără de 
El nimic nu s-a făcut din tot ce s-a făcut' (In 1, 3), dacă 
în "toate" se cuprind şi faptele noastre; la fel, cuvin- 
tele: "Nimeni nu vine la Tatăl decât prin Mine" (In 14, 
6). De aceea şi Proorocul n-a zis: "Din Ierusalim Îți vor 
aduce Ţie împărații daruri în templul Tău" (cum se cu- 
venea şi cum se făcea), ci: "Din templul Tău îţi vor adu- 
ce [ie împărații daruri în Ierusalim" (Ps 67, 30). Aceas- 
ta pentru că mintea, care e împăratul fiecăruia, ia întâi 
din templul cel ascuns al inimii îndemnurile bune şi 
frumoase de la Hristos, Care locuieşte acolo, şi le duce 
până la vieţuirea virtuoasă, pe care Proorocul a numit-o 
lerusalim; și, apoi, iarăşi le aduce prin intenţia cea bună 
lui Hristos, Care i le-a dăruit mai inainte. 

lar acestea le-am spus nu înlăturând cele viitoare, 
ci mărturisind că puterea pentru împlinirea poruncilor 
am primit-o şi de legăturile morţii am fost dezlegațţi. 
Deci datoria care ne rămâne nouă este aceea a lucrării, 

şi de nu vom lucra poruncile lui Dumnezeu, harul dat 
nouă nu se va descoperi. Căci odată ce murisem în pă- 
cat, cum am mai fi putut face noi binele dacă nu ne-ar 
fi înviat Însuşi Domnul prin baia naşterii de-a doua şi 
nu ne-ar fi dăruit harul Duhului? Drept aceea, să cu- 
noaştem că odată ce ni s-a dăruit harul desăvârşit al 
Duhului spre împlinirea tuturor poruncilor, el ne dă aju- 
torul spre creșterea cea după Hristos și el ne întăreşte 
până la moarte pe noi, lucrătorii săi, "până când toți 
vom fi ajuns la unirea credinţei şi a cunoştinţei Fiului 
lui Dumnezeu, la starea bărbatului desăvârşit, la măsu- 
ra vârstei plinirii lui Hristos" (Ef 4, 13). Aceasta este în- 
văţătura părintească de care am vorbit mai înainte. 


Întrebare 
Atunci, pe cine primeşte în chip tainic cel ce s-a 
botezat? Pe Hristos sau pe Duhul Sfânt? Căci o dată ai 
spus că locuieşte în el Hristos, altă dată, că Duhul Sfânt? 
Răspuns 
Pe Duhul Sfânt Îl primim prin Botez. Dar fiindcă 
Acesta e numit și Duhul lui Dumnezeu, şi Duhul Fiului, 
de aceea prin Duhul primim şi pe Tatăl, şi pe Fiul. 
Întrebare 


Atunci Duhul este Treimea? 

Noi nu spunem prin aceasta că Treimea este o sin- 
qură persoană. Dar fiindcă Duhul nu Se desparte de 
Tatăl şi de Fiul, de aceea mărturisim că în El Se află 
Treimea, dată fiind dumnezeirea Sa. Căci precum în 
Tatăl sunt Fiul şi Duhul Sfânt şi, iarăşi, în Fiul, Tatăl şi 
Duhul, aşa şi în Duhul sunt Tatăl și Fiul nu prin ames- 
tecarea celor trei ipostasuri, ci prin unitatea aceleiaşi 
voințe şi dumnezeiri. Drept aceea şi noi, fie că numim 
pe Tatăl în parte, fie că pe Fiul, fie că pe Duhul, prin 
numele cel Unul numim Treimea în înţelesul în care 
am spus. 


Întrebare 


Cum zice Scriptura că lerusalimul este ceresc, iar 
tu ai zis că este în inimă? 


Răspuns 


Nu numai lerusalimul, ci şi celelalte bunuri, câte 
vor avea să le primească drepţii la înviere, ştim că sunt 
sus. Dar arvunele şi pârga lor lucrează duhovniceşte în 
inimile celor cu credinţă tare încă de pe acum. Aceas- 
ta pentru ca, dobândind siguranţa despre cele viitoare, 
să dispreţuim toate cele de aici şi să iubim pe Dum- 
nezeu până la moarte. De aceea n-a zis: 'Aveţi să vă 
apropiați", ci: "V-aţi apropiat de muntele Sionului şi 
de cetatea Dumnezeului celui viu, de Ierusalimul cel 
ceresc" (Evr 12, 22). Căci capabili de ele ne-am făcut 

încă de la Botez. Dar numai cei tari în credinţă se în- 
vrednicesc să ajungă la ele, cei care mor în fiecare zi 
pentru dragostea lui Hristos, adică se ridică mai presus 
de toată preocuparea vieţii de aici şi nu mai cugetă la 
nimic altceva decât la un singur lucru: să ajungă la dra- 
gostea desăvârşită a lui Hristos, care este deschizătura 
cea mai dinăuntru a inimii, unde a intrat ca Înaintemer- 
gător lisus. Aceasta a căutat-o mai presus de toate şi 
Sfântul Pavel. De aceea a zis: "Alerg după ea, doar voi 
prinde-o, întrucât prins am fost şi eu de Hristos" (Flp 
3, 12). (Adică mă străduiesc să-L iubesc, întrucât şi eu 
am fost iubit). lar după ce a prins această iubire, n-a 
mai vrut să se gândească la nimic altceva, nici la ne- 
cazurile trupului acestuia, nici la minciunile creaţiunii, 
ci a lepădat aproape orice gând, nemairăbdând nici 
măcar o clipă să fie lipsit de lucrarea Duhului. Deci ară- 
tând toate câte le-a disprețuit pentru această dragoste 
duhovnicească, zice: "Cine ne va despărţi pe noi de iu- 
birea lui Hristos? Oare necazul, ori strâmtorarea, ori 
prigoana, ori foamea, ori golătatea, ori primejdia, ori 
sabia?" (Rm 8, 35), ca să continue mai încolo: "Sunt în- 
credinţat că nici moartea, nici viața" (Rm 8, 38) şi nici- 
una din cele ce urmează; şi iarăşi: "Nicio altă făptură 
nu va putea să ne despartă pe noi de dragostea lui Dum- 
nezeu, cea întru Hristos lisus, Domnul nostru' (Rm 8, 
39). Aceasta, pentru că n-a primit să se gândească la 
niciuna dintre acestea, ci numai cum să stăruie în aceea. 


Întrebare 


Dar cum ai spus cu puţin inainte că Duhul locu- 
ieste in noi? 

Vorbind de pârgă, n-am înţeles vreo parte a intre- 
qului, nici vreo secţiune oarecare a Duhului (căci Aces- 
ta nici nu se taie, nici nu se schimbă), ci am indicat ca- 
pacitatea noastră de primire, întrucât nu putem face 
loc în noi întregii lucrări a Duhului, fără numai prin îm- 
plinirea poruncii desăvârşite, adică a morţii. (Căci şi 
moartea lui Hristos pentru adevăr este o poruncă a lui 
Dumnezeu). Deci precum soarele, fiind desăvârşit, tri- 
mite tuturor la fel raza sa desăvârşită, simplă şi egală, 
dar pe urmă fiecare pe măsura în care are ochiul cu- 
răţit primește lumina, tot aşa şi Sfântul Duh pe cei ce 
cred în El i-a făcut capabili de toate lucrările şi darurile 
Sale încă din clipa Botezului, dar nu tuturor le-a dat să 
pună la fel în lucrare darurile, ci fiecăruia după vredni- 
cia şi pe măsura împlinirii poruncilor, adică pe cât măr- 
turiseşte şi face arătată prin fapte bune măsura cre- 
dinţei în Hristos. De aceea zice: "A trimis Dumnezeu 
pe Duhul Fiului în inimile noastre, care strigă: "Avva, 
Părinte!" (Ga 4, 6); şi: "Însuşi Duhul mărturiseşte îm- 
preună cu duhul nostru că suntem fii ai lui Dumnezeu' 
(Rm 8, 16). 

lar că nimeni nu scoate singur din sine păcatul lui 
Adam, ci numai Hristos, după măsura credinţei în EI, 
află de la Apostol, care zice: 'Hristos a murit pentru pă- 
catele noastre, după Scripturi" (1 Co 15, 3); şi iarăşi: 
"Iar Dumnezeu învederează dragostea Sa către noi prin 
aceea că, fiind noi păcătoşi, Hristos a murit pentru noi' 
(Rm 5, 8); şi: "Ne-am îngropat cu El prin Botez, ca pre- 
cum S-a sculat Hristos din morţi, aşa şi noi să umblăm 
întru înnoirea vieții" şi celelalte (Rm 6, 4); şi iarăşi: 

"Cine a murit este slobod de păcat" (Rm 6, 7); sau: "Cu 
harul sunteţi mântuiţi prin credinţă, şi nu din fapte, ca 
să nu se laude cineva" (Ef 2, 8-9); şi iarăşi: "Căci eraţi 
întuneric, iar acum sunteţi lumină în Domnul; umblaţi 
deci ca nişte fii ai luminii" (Ef 5, 8-9); şi: "Iar noi nu 
suntem fiii celei roabe, ci ai celei slobode. Întru liber- 
tatea în care ne-a slobozit lisus, staţi cu tărie' (Ga 4, 
31: 5, 1); şi iarăşi: "Ca nişte oameni liberi, dar nu ca şi 
cum aţi avea libertatea drept acoperământ al vicleniei' 
(1 Ptr 2, 16). Vezi cum celor ce le zici tu nevoinţe, prin 
care afirmi că scoţi afară păcatul, Scriptura le zice 
fapte ale învierii, ale libertăţii şi ale luminii? Dar şi fap- 
tele acelea, de care tu zici că sunt păcatul lui Adam, 
Scriptura le numeşte abateri ale libertăţii. Căci atunci 
când zice: "Să nu aveţi libertatea ca acoperământ al 
vicleniei', sau: "Nu întristaţi pe Duhul Sfânt" (Ef 4, 30), 
sau ne îndeamnă 'să nu facem voia cărnii şi a gându- 
rilor" (Ef 2, 3), sau întreabă: "După ce aţi inceput în 
duh, căutaţi acum desăvârşirea în trup?' (Ga 5, 16), 
sau spune: "Nu suntem datori trupului, să vieţuim după 
trup' (Rm 8, 12), Scriptura arată că acestea şi cele 
asemenea stau în puterea noastră să le facem sau să 
nu le facem, şi deci nu învinuieşte pe Satana sau pă- 
catul lui Adam, ci pe noi. 

lar dacă vrei să asculţi cu băgare de seamă, îți voi 
spune ţie acestea în chipul cel mai rezumativ: Tu zici 
că gândurile ce îmbracă diferite chipuri (ueraoXnuaTL- 
xoc) sunt păcatul lui Adam. Dar iată că Pavel ne mus- 
tră în chip limpede şi vădit pe noi ca pricini ale aces- 
tei răutăţi a cugetării, zicând: "Nu vă faceţi după chipul 
veacului acesta, ci vă preschimbaţi întru înnoirea min- 
ţii voastre" (Rm 12, 2). Dacă insă acestea nu atârnă de 

la voia noastră, ci vin de la stăpânirea silnică a Satanei 
şi sunt o rămăşiţă a păcatului lui Adam, de ce suntem 
învinuiți de Scriptură, odată ce suntem ţinuţi sub pă- 
cat fără voia noastră şi suntem stăpâniţi silnic de Sa- 
tana? Oare vom fi trimişi la munci fără vină? Sau poa- 
te e nedrept Dumnezeu, odată ce a poruncit cele mai 
presus de capacitatea firii şi cere de la noi, contrar 
firii, cele mai presus de puterea noastră? Aceasta nu 
poate fi. Să nu fie! 

Dar eu te voi întreba, iar tu să-mi dai răspuns: Sun- 
tem sau nu datori să aducem în fiecare zi lui Dum- 
nezeu atâta evlavie câtă poate aduce firea noastră în 
baza puterii ce i s-a dat? Cu siguranţă că vei răspunde: 
Da, pentru că Dumnezeu a dăruit-o aceasta firii şi po- 
trivit cu puterea ne-a rânduit şi poruncile. Dacă, aşa- 
dar, binele pe care l-l aducem astăzi este datoria pen- 
tru astăzi, arată-mi mie cu ce vei plăti păcatul vechi, 
fie al tău, fie al lui Adam? Eu îţi voi spune că nu numai 
că nu poţi arăta cu ce vei plăti pentru acela, dar nici 
datoria de fiecare zi nu o poţi plăti întreagă. Şi de unde 
e vădit acest lucru? Din faptul că nu te afli totdeauna 
in aceleași virtuţi. Căci cu cât sporeşti virtutea astăzi, 
cu atât te-ai dovedit dator pentru ziua de ieri, făcând 
arătată puterea firii. Fiindcă prin sporul de azi s-a do- 
vedit că nu există un spor sau un scăzământ al firii, ci 
al voinţei, şi de aceea suntem biruiţi de păcat. 


Întrebare 
Să zicem că e aşa. Dar eu ştiu un lucru: Dacă Adam 


n-ar fi păcătuit, eu n-aş fi avut experienţa momelii rău- 
lui (rpooBoifs). 

Nici aceasta n-ai spus-o drept. Căci a nu avea expe- 
rienţa momelii răului e propriu firii neschimbabile, 
nu celei omenești. Dar noi suntem de-o singură fire cu 
Adam. Deci trebuia ca acela să fie ca noi, şi noi ca 
acela. Drept aceea, să te incredinţeze însuşi omul din- 
tâi că n-a fost nici neschimbabil, nici schimbabil în 
chip unilateral spre rău şi deci n-a călcat porunca din 
necesitatea firii, ci din buna plăcere a voinţei. Şi pre- 
cum acela avea putinţa să asculte de momeala Sata- 
nei, dar avea şi puterea să se împotrivească, aşa şi noi. 


Întrebare 


Acuma te mai rabd, că nu desfiinţezi momeala 
(atacul) Satanei. 


Răspuns 


Dar eu n-am desfiinţat-o nici în cele spuse mai îna- 
inte, niciodată. Doar ştiu că lov a fost ispitit de diavo- 
lul. lar Scriptura zice: "Nu ne este nouă lupta împotri- 
va sângelui şi a trupului, ci împotriva începătoriilor, îm- 
potriva stăpâniilor, împotriva căpeteniilor întunericului 
veacului acestuia, împotriva duhurilor răutăţii, răspân- 
dite în văzduhuri' (Ef 6, 12); şi iarăși: 'Staţi împotriva 
diavolului, şi va fugi de la voi' (lac 4, 7); iar în alt loc: 
'Duşmanul vostru, diavolul, umblă răcnind ca un leu, 
căutând pe cine să înghită' (1 Ptr 5, 8). 

Dar fiindcă voi socotiți! 19 că gândurile rele nu sunt 
ale noastre, ci vin din alte izvoare, spunând o dată că 
sunt păcatul lui Adam, altă dată că sunt însuşi Satana 
şi, iarăşi, altădată că sunt momeala (npooBoific) arun- 
cată de Satana, noi vom spune că altceva este păcatul 
lui Adam, altceva Satana, altceva momeala Satanei şi 
altceva gândurile noastre rele, chiar dacă îşi au punc- 
tul de plecare în ispită. Satana este însuşi ipostasul 
diavolului, care a încercat să-L ispitească chiar şi pe 
Domnul. Păcatul lui Adam este călcarea poruncii de 
către primul om. Momeala aruncată de Satana este ară- 
tarea unui lucru rău în forma exclusivă a unui gând 
(nLovoA6y.5T0G Eupăvero np&yuarog rovnpod). Ea folosește 
puţinătatea credinţei noastre ca prilej să se apropie de 
mintea noastră. Căci dacă am primi porunca să nu ne 
îngrijim de nimic, ci să păzim cu toată străjuirea inima 
noastră (Pr 4, 23) şi să căutăm Împărăţia cerurilor, 
aflătoare în lăuntrul nostru, îndată ce se depărtează 
mintea de inimă şi de căutarea amintită, dă loc mo- 
melii diavolului şi se face în stare să primească şoapta 
lui cea rea. Dar nici atunci nu are diavolul puterea să 
stâmească gândurile noastre cu forţa, pentru că, dacă 
ar fi aşa, nu ne-ar cruța şi ne-ar aduce cu sila orice 
gând şi nu ne-ar îngădui să cugetăm la nimic bun. El 
are numai puterea să ne arate în forma exclusivă a unui 
gând, la prima lui răsărire, înţelesuri păcătoase, spre a 
ispiti lăuntrul nostru, dându-i prilej să încline fie spre 
ceea ce vrea el, fie spre porunca lui Dumnezeu, întru- 
cât acestea se împotrivesc întreolaltă. Astfel, dacă-l iu- 
bim, ne mişcăm îndată gândurile spre lucrul arătat şi 
cugetarea noastră începe să se ocupe in chip pătimaş 


119. În textul grecesc: "noi socotim". 

cu el; dacă însă îl urâm, nu putem zăbovi, ci urâm şi 
momeala insăşi. lar dacă momeala stăruie chiar când 
e urâtă (căci se întâmplă şi acest lucru), aceasta nu e 
din pricina unei alipiri proaspete, ci pentru că s-a întă- 
rit printr-o veche obişnuinţă. De aceea, rămâne neclin- 
tită pe loc, ca gând simplu, fiind împiedicată de neplă- 
cerea inimii să progreseze la o cugetare dezvoltată şi 
la patimă. Căci arătarea aceasta izolată, fiind urâtă de 
cel ce e atent la sine însuşi, nu are puterea să târâie 
cu sila mintea în vălmăşagul pătimaş de gânduri, de- 
cât numai prin împătimirea inimii după plăceri. Aşa- 
dar, de vom lepăda cu totul impătimirea după plăceri, 
nu vom mai putea fi vătămaţi nici de apariţia gândului 
simplu al vechilor obişnuinţe, iar conştiinţa nu va mai 
avea îndoieli în ce priveşte siguranţa celor viitoare. Căci 
cunoscând mintea împotrivirea trândavă a acestei obiş- 
nuinţe şi mărturisind lui Dumnezeu vechea pricină, în- 
dată e înlăturată şi această ispită. 

Și iarăşi va avea mintea putere să vegheze asupra 
inimii şi să o păzească cu toată străjuirea, încercând 
să pătrundă în cele din dinlăuntru şi mai netulburate 
cămări ale ei, unde nu sunt vânturi de-ale gândurilor 
rele, care împing cu sila şi sufletul, şi trupul în prăpăs- 
tiile voluptăţii şi le aruncă în fântânile de smoală120; 
de asemenea, nici vreo cale largă şi încăpătoare, par- 
dosită cu cuvinte şi cu chipuri de-ale înţelepciunii lu- 
meşti, care să vrăjească pe cei ce pornesc pe ea, ori- 
cât de înţelepţi ar fi. Cămările acestea curate, care sunt 
cele mai de dinlăuntrul sufletului, şi casa lui Hristos 
nu primesc nimic din lucrurile goale ale veacului aces- 

120. Această tâlcuire a locului, din Facere 14, 10, se află şi la 


Nil Ascetul, Cuvânt ascetic, cap 52 (în această carte p. 242); P. G. 
79, 784. 

ta, fie că sunt raţionale, fie că sunt neraţionale, fără 
numai acestea trei, pe care le-a numit Apostolul: cre- 
dinţa, nădejdea şi dragostea. 

Deci, cel ce este iubitor de adevăr şi primeşte oste- 
neala inimii poate să nu fie atras în afară nici de obiş- 
nuinţele vechi, în felul în care am arătat, ci să vegheze 
asupra inimii şi să străbată tot mai înăuntru şi să se 
apropie numai de Dumnezeu, fără să se scârbească 
de ostenelile atenţiei şi ale stăruinţei. Căci nu poate să 
nu se ostenească cu inima cel ce ia aminte la împrăş- 
tierile gândului şi la plăcerile trupeşti, având să stea 
mereu închis între anumite hotare (să se circumscrie), 
nu numai în cele din afară, ci şi în cele dinlăuntru. Mai 
ales că acele împrăștieri şi plăceri adeseori abat şi 
cugetul, şi fapta. 

Prin urmare, e drept că momeala ca gând simplu 
exercită o putere silnică atunci când stăruie, chiar dacă 
e urâtă. Dar convorbirea gândurilor ce se adaugă atâr- 
nă de voia noastră liberă. Aceasta au arătat-o şi cei ce 
n-au păcătuit întru asemănarea călcării lui Adam, în- 
trucât momeala n-au putut-o împiedica, dar convorbi- 
rea prietenoasă cu ea au lepădat-o cu totul. 


Întrebare 
Oare n-am primit în chip necesar greşala lui Adam, 
care este păcatul nostru cu gândul? 
Răspuns 


Păcatul cu gândul nu e greşala lui Adam, ci semnul 
îimpătimirii fiecăruia după plăceri. Dar nici greşala n-am 

primit-o, căci, dacă ar fi aşa, în temeiul moştenirii ar 
trebui să călcăm toţi în chip necesar porunca şi să nu 
mai fim învinovăţiţi de Dumnezeu, păcătuind în chip 
necesar în temeiul moştenirii naturale!2l. Dar nu 
este aşa. Căci nu călcăm toţi porunca, precum nu toţi 
o păzim. De aici se poate spune limpede despre pă- 
cat că nu se întâmplă în chip necesar, ci e o împăti- 
mire după plăceri. Tu întrebi: De ce Domnul, venind 
pentru greşală, nu a desfiinţat-o în Botez, ci şi acum 
fiecare are puterea să calce porunca sau să nu o 
calce? Eu îți voi răspunde: Călcarea, avându-și pri- 
cina în voia liberă, precum s-a dovedit, nu a primit-o 
nimeni în chip necesar. Dar moartea, care e din pri- 
cina ei şi e necesară, am moştenit-o pentru că ea este 
îinstrăinare de Dumnezeu. Căci murind primul om, 
adică înstrăinându-se de Dumnezeu, nu mai puteam 
vieţui nici noi în Dumnezeu. De aceea a venit Dom- 
nul, ca să ne facă iarăşi vii prin baia naşterii de-a doua 
şi să ne împace cu Dumnezeu, ceea ce a şi făcut. Aṣa- 
dar, n-am primit greşala, pentru că altfel ar fi stăpânit 
in chip necesar şi peste El aceea care a împărăţit şi 
peste "cei ce n-au păcătuit întru asemănarea greşelii 
lui Adam' (Rm 5, 14). 


121. E vorba de noi, cei botezați, care nu mai putem aduce 
ca scuză pentru păcatele noastre moştenirea păcatului strămo- 
şesc. Noi nu mai putem spune că avem în noi moştenirea 
păcatului lui Adam. Dar Marcu Ascetul nu neagă o prezenţă a 
unei asemenea moşteniri în cei nebotezaţi. Aceasta se vede din 
faptul că atribuie Botezului rolul de a ne fi eliberat de silnicia 
păcatului, de a ne fi dat puterea să nu mai păcătuim dacă vrem, 
de a ne fi dat curățirea (Răspuns la întrebarea II, în această 
carte p. 333). 

Întrebare 


Să zicem că Adam a săvârşit greşala prin voinţă şi 
pentru aceasta, fiind de aceeaşi natură cu el, şi noi că- 
dem prin voinţă. Dar atunci, n-a avut el şi momeala tot 
prin voinţă? 


Răspuns 


E sigur că momeala a avut-o în chip necesar. Dar 
momeala nu e nici păcat, nici dreptate, ci dovada li- 
pertăţii voii. De aceea s-a şi îngăduit să se arunce mo- 
meala în noi, ca pe cei ce înclină spre împlinirea po- 
runcii să-i încununeze, ca pe unii ce sunt credincioşi, 
iar pe cei ce înclină spre plăcere să-i osândească, ca 
pe unii ce sunt necredincioşi. Dar şi aceasta trebuie să 
o ştim, că nu suntem judecaţi îndată după fiecare ho- 
tărâre, ca cercaţi sau netrebnici, ci după ce vom fi fost 
probaţi toată viaţa noastră pământească prin momeli, 
arătându-ne aici biruitori, aici biruiţi, aici căzând, aici 
ridicându-ne, aici rătăcind, aici umblând bine. Abia 
atunci, în ziua ieşirii din trup, socotindu-se toate, vom 
fi judecaţi potrivit cu ele. Prin urmare, momeala nu 
este păcat. Să nu fie! Căci deşi ea arată în chip nece- 
sar lucrurile în forma simplă a unui gând, dar noi am 
primit în Domnul puterea lucrării duhovniceşti şi stă in 
puterea noastră să le judecăm de la prima răsărire de 
cuget, spre a şti dacă e vorba de ceva vătămător sau 
de ceva folositor, şi astfel să lepădăm sau să primim 
gândurile care vin; deci acestea nu se înmulţesc din 
necesitate, ci din buna plăcere. Să zicem totuşi ca tine, 

că şi acestea odrăslesc în temeiul necesității şi al mos- 
tenirii. Dar atunci, de ce ne osândeşte dumnezeiasca 
Scriptură pentru gândurile rele? Sau cum putem opri 
gândurile, care ne tulbură din necesitate şi in temeiul 
moștenirii? lar dacă răspunzi: "Putem prin harul pe 
care l-am primit de la Botez', află că şi aşa noi suntem 
pricina, având de la Dumnezeu putere să le inlăturăm 
de la cel dintâi început al răsăririi lor în cuget. lar dacă 
face cineva pe altul pricină a păcatelor sale, nu numai 
că păcătuieşte fără teamă, ci huleşte împotriva lui Dum- 
nezeu, învinovăţindu-L că îngăduie să fie războiţi oa- 
menii fără vină. 


Întrebare 


De ce atunci eu, care sunt botezat şi mă rog lui Dum- 
nezeu şi cerşesc harul Lui şi voiesc cu toată puterea 
să mă izvăbesc şi să mă mântuiesc de gândurile rele, 
totuşi nu pot? Nu e vădit că fapta păcătoasă a lui Adam 
ne-a lăsat această moștenire, căreia nu-i putem rezista? 


Răspuns 


Ar trebui ca noi, care suntem raţionali, să ştim ce 
auzim. Dar fiindcă sufletul, întunecat de iubirea de plă- 
cere şi de slava deşartă, a căzut în adâncul neştiinţei, 
nu mai aude nici porunca Scripturii şi nu mai ascultă 
nici de rânduiala firii, nici de povăţuirea celor încer- 
caţi, ci urmează numai socotinţelor proprii. Căci cine, 
crezând dumnezeieştii Scripturi şi împlinind poruncile 

Domnului, nu vede cum, pe măsură ce sporeşte în 
acestea, se depărtează gândurile şi se încredințează 
că acelea nu ne stăpânesc prin puterea lor, ci prin pu- 
tinătatea credinței şi neîmplinirea poruncilor? Aceasta 
e cauza pentru care nu ne aflăm toți în aceeaşi stare 
şi nu suntem purtați de aceleaşi cugetări: fiindcă prici- 
nile gândurilor stau în voia noastră slobodă. Căci dacă 
ar veni în chip silnic de la Adam, toți am fi stăpâniți de 
ele la fel şi am fi ţinuţi sub puterea lor fără a fi în stare 
să le rezistăm. Ba n-am mai avea trebuinţă nici de în- 
demnurile Scripturii, dacă gândurile ne-ar stăpâni firea 
prin moştenire, şi nu prin voința iubitoare de plăcere. 
Dar nu este aşa. Să nu fie! Pentru că vedem că nu toti 
suntem purtaţi de ele la fel, nici la aceleași timpuri, 
nici spre aceleaşi fapte, ci fiecare, în măsura în care a 
crezut Domnului în privinţa bunurilor viitoare, dispreţu- 
ind slava omenească şi îimpătimirea de plăceri, în ace- 
eaşi măsură a înlăturat gândurile şi s-a făcut mai liniş- 
tit decât cel împătimit de dulceţurile vieţii. De aceea ne 
deosebim unul de altul şi în cugetare, şi în viaţă. Noi 
vrem să îimbrobodim adevărul când căutăm să stingem 
gândurile nu prin credinţa în lisus, adică nu prin lucra- 
rea poruncilor Lui, nici prin umilinţă şi smerită cuge- 
tare, împreunate cu osteneala inimii, ci rămânând la 
impătimirea ascunsă după plăcere, adică la iubirea de 
slavă deşartă, la dorul de-a plăcea oamenilor, la înalta 
părere de sine, la închipuirea biruinţei, la mândrie şi la 
toate celelalte asemănătoare, pe care nedobândindu-le, 
ne înmulţim gândurile poftitoare. De ce încercăm să 
inlăturăm în chip greșit efectele, păstrând pricinile din 
care provin? 

lar dacă totuşi susţii că e mincinos cuvântul nostru 
şi suntem stăpâniţi de gânduri fără vina noastră, să ne 
cercetăm cu şi mai multă luare-aminte, ca unii ce ne 
mărturisim lui Dumnezeu. Cine nu ştie că ne îngrămă- 
dim patimile mai sus pomenite în fiecare zi cu lucrul, 
cu cuvântul şi cu cugetarea? Şi cine nu ştie că pe cei 
ce ne ajută la aceasta îi iubim ca pe nişte binefăcători, 
iar pe cei ce ne împiedică îi ocolim ca pe nişte duş- 
mani? Dar dacă iubim patimile amintite aşa de mult 
încât le şi apărăm pe faţă, cum vom uri momeala lor în 
forma de gând simplu şi prim (tùv HOvOEAGYIOTOv AVTEV 
npooBoinv)? lar dacă a fost primită prima răsărire de 
cuget, cum nu îi vor urma acesteia gândurile atârnă- 
toare de ea? 


Întrebare 


Să zicem că acestea sunt aşa. Dar atunci, de ce a 
făgăduit Domnul în Evanghelii să facă dreptate celor 
ce strigă către El ziua şi noaptea? (Lc 18, 7) 


Răspuns 


Domnul nu spune parabola către cei ce zac în pa- 
timile lor cu voia, ci către cei războiţi numai de obis- 
nuinţe. De aceea, celor nedreptăţiţi de duşmani le-a 
făgăduit să le facă dreptate, dar pe cei care leapădă 
porunca ajutătoare îi mustră, zicând: "Ce Mă chemaţi: 
Doamne, Doamne, şi nu faceţi cele ce vă spun?' (Lc 

6, 46). Pe aceştia îi aseamănă cu bărbatul nebun ce-și 
clădeşte casa pe nisipul voilor sale (Lc 6, 49). 

Drept aceea, nu te întemeia, cu o minte nestator- 
nică şi cu o judecată nesocotită, pe toate bănuielile 
tale, ca şi când ar fi adevărate, aici zicând: 'Eu sunt 
botezat, şi rog pe Dumnezeu, şi chem harul Lui, voind 
cu toată puterea să mă izbăvesc de gândurile rele, dar 
nu pot, fiind stăpânit fără vină de gânduri", aici aștep- 
tând iarăși dreptatea Domnului, pe care a vestit în Evan- 
ghelii că o va face, înfăţişându-te totdeauna pe tine 
nevinovat. Aceasta este o mare hulă. 

Dar te voi întreba şi eu de temeiul înaltei păreri ce 
ţi-o faci despre tine, ca să-mi dai răspuns. Şi știu că, 
strâns de adevăr, sau vei grăi cuvinte de şi mai mare 
fudulie, sau vei mărturisi vina ta. lată întrebarea: 


Întrebare 


De ce Domnul, odată ce a spus că 'va face drep- 
tate degrabă" (Lc 18, 8), nu face curând, ci întârzie şi 
te lasă în gândurile rele, măcar că te rogi din toată ini- 
ma şi fără şovăire, precum ai spus? 


Răspuns 


La această întrebare tu răspunzi: 'Eu cred că prici- 
na pentru care întârzie să facă ceea ce a spus nu e alta 
decât răbdarea mea. Căci cu cât va răbda cineva să fie 
războit mai mult, cu atât se va şi slăvi mai mult". Eu 
socoteam că în răspunsul tău se va arăta numai înalta 

părere ce ţi-o faci despre tine. Dar tu ai adăugat şi o 
hulă. Căci, pentru ca să te poţi lăuda pe tine cu răbda- 
rea mincinoasă, L-ai înfățișat şi pe Dumnezeu minci- 
nos în cuvântul Său, iar gândurile rele care, după cu- 
vântul Domnului, ies din inimă şi spurcă pe om (Mt 15, 
19-20), nu mai sunt, după tine, prilejuri ale răutăţii, 
ale voluptăţii și ale oricărui păcat, cum zice Scriptura, 
ci ale răbdării. Dar eu niciodată n-am aflat, nici în Ve- 
chiul, nici în Noul Testament, lăudaţi pe cei stăpâniţi 
de gânduri rele, ci mai degrabă osândiţi ca vinovaţi. 
Căci Dumnezeu, precum urăşte gândurile rele, aşa 
urăşte şi inima care le naşte. De aceea, cei ce le avem 
pe ele suntem datori să plângem ca nişte iubitori ai 
păcatului, şi nu să ne trufim ca unii ce am fi războiţi de 
rele străine. Cunoaşte deci, o, omule, că Domnul pri- 
veşte la inimile tuturor, şi celor ce urăsc prima răsărire 
de gând rău (10v novnpOv EvOvunNuaTĂv Tîv npwtóvoiav) 
îndată le vine în ajutor (le face dreptate), precum a 
făgăduit, şi nu lasă roiul vălmăşagului de gânduri să 
năvălească şi să intineze mintea şi conştiinţa lor; iar 
pe cei ce nu stârpesc primele inmuguriri prin credinţă 
şi nădejde, ci se lipesc cu dulceaţă de ele pe motivul 
că vor să le cunoască bine şi să le probeze, îi lasă, ca 
pe unii ce sunt lipsiţi de credinţă şi vor să se ajutoreze 
singuri, să fie izbiţi şi de gândurile ce urmează, pe care 
de aceea nu le surpă, fiindcă vede că momeala lor este 
iubită de aceia şi nu este urâtă de la prima mijire. 

lar dacă după toată această limpede îmfățişare se 
mai află cineva care nu crede cele spuse, să purceadă 
a învăţa adevărul cu lucrul însuşi. Şi dacă nu crede nici 
Scripturii, şi nu vrea să se încredinţeze pe sine nici cu 
lucrul, s-a dovedit că iubeşte plăcerea părerii de sine. 

Căci ce e mai dulce ca această părere de sine, care so- 
coteşte păcatul cu gândul ca străin și face pe oameni 
mai degrabă să se trufească şi să se înalțe, ca nişte ne- 
vinovaţi, în loc să-și mărturisească şi să-și plângă isco- 
dirile păcătoase? 


Întrebare 


Tu ai spus că fapta de neascultare a lui Adam n-am 
primit-o, dar moartea lui am primit-o. Dar unde stăpâ- 
neşte moartea, stăpânesc şi gândurile rele. 


Răspuns 


O, ce necredinţă! De ce a venit atunci Domnul în 
trup, dacă nu ca să moară pentru toţi, potrivit Scriptu- 
rilor, şi să surpe pe cel ce are stăpânirea morţii, adică 
pe diavolul (Evr 2, 14)? lar dacă socoteşti că moartea 
cea din Adam mai stăpâneşte până acum din altă 
pricină decât pentru necredinţa noastră, e vădit că Da- 
gatelizezi venirea lui Hristos şi ţii Botezul de nedesă- 
vârşit, odată ce şi cei botezați sunt ţinuţi încă sub moar- 
tea protopărintelui, fără o vină proprie. Dar atunci, o, 
omule, cum se mai poate spune că te-ai făcut un nou 
Adam cu harul lui Hristos şi nu mai porţi nimic din cel 
vechi în chip necesar, decât ceea ce se naşte din cre- 
dinţa ta stricată și din neascultarea ta? Doar ştim că 
Domnul a venit pentru noi, a murit pentru noi, ne cu- 
răţește pe noi prin Botez, ne aşază în raiul Bisericii, 
ne îngăduie să mâncăm din tot pomul din rai, adică să 


24 — Filocalia (1) 

iubim pe tot cel botezat în Biserică şi să-l răbdăm în 
înfrângerile ce le suferă, şi să nu-l urmărim pe fiecare 
in toate zigzagurile lui, şi pentru lucrurile care ni se 
par bune să-l iubim, iar pentru cele care ni se par rele 
să-l urâm. Căci aceasta înseamnă a mânca din pomul 
cunoştinţei binelui şi răului, din care gustând, mintea 
îndată se poticneşte în propriile ei păcate şi işi desco- 
peră, prin iscodirea răutăcioasă a aproapelui, goliciu- 
nea ei, de care mai înainte nu știa, fiind acoperită de 
vălul înţelegerii şi al milei. De aceea li s-a poruncit ce- 
lor aşezaţi în raiul Bisericii: "Nu judecaţi, ca să nu fiți 
judecați" (Mt 7, 1), "iertaţi şi vi se va ierta vouă" (Lc 6, 
37). Pe scurt, li s-a spus: "Câte vreţi să vă facă vouă oa- 
menii, faceţi şi voi lor asemenea. Căci aceasta este 
Legea şi Proorocii" (Mt 7, 12). Precum ai făcut, îţi va fi 
ţie. Dar de câte ori n-am călcat aceste porunci! De 
câte ori n-am osândit pe aproapele fără milă! De câte 
ori nu l-am urât, sau nu l-am nedreptăţit, fără să fim 
nedreptăţiţi! 

lar dacă aşa este, ce mai baţjocorim pe Adam şi-l 
mai învinuim şi pentru rele străine? Căci dacă am că- 
zut în aceeaşi moarte, am călcat şi porunca cu voia, ca 
şi acela. Aşadar, trei lucruri i s-au întâmplat lui Adam, şi 
nu cum socotești tu. Acestea sunt: atacul (momeala) 
prin orânduire mai înaltă, călcarea poruncii prin necre- 
dinţă şi moartea prin dreapta judecată a lui Dumnezeu, 
ca urmare nu atât a atacului prin iconomie, cât a căl- 
cării din necredinţă. Noi am moştenit numai moartea 
lui Adam, pentru motivul că nu puteam să ne facem 
din morţi vii, până nu a venit Domnul şi ne-a făcut pe 
toţi vii. lar prima înmugurire de gând (Tv npætóvorav) 
o avem prin orânduire (kat oikovouioav) ca şi acela; tot 

asemenea, puterea de-a asculta sau nu de ea, după 
cum ne e voia. Dar păcătuirea cu gândul o avem din 
voia liberă. Despre aceasta ne încredinţează 'cei ce 
n-au păcătuit întru asemănarea greşelii lui Adam", cum 
zice Apostolul (Rm 5, 14). Căci dacă aceia, fiind din 
Adam, au putut să nu păcătuiască întru asemănarea 
greşelii lui Adam, e vădit că şi noi putem. 

De ce mai aducem atunci scuze pentru păcate şi 
spunem lucruri nedrepte împotriva lui Dumnezeu, că 
adică ar îngădui să fim războiţi de rele străine? Sun- 
tem datori să ştim exact că toată vina ce izvorăşte din 
Adam fiind desfiinţată de Domnul, oricui mai pătimeş- 
te de vreun păcat i se întâmplă aceasta pentru că a 
disprețuit prin necredinţa sa, sau prin iubirea de plă- 
cere, desăvârşirea pe care a primit-o în chip tainic la 
Botez. Căci chiar dacă omul încă n-a cunoscut ce a 
primit, fiind nedesăvârșşit în credinţă şi cu lipsuri în lu- 
crarea poruncilor, dar Dumnezeu i-a dăruit desăvâr- 
şirea. Fiindcă zice: "Tot darul desăvârşit de sus este, 
pogorându-se de la Părintele luminilor" (lac 1, 17). lar 
acest dar desăvârşit nu-l află cineva oricum, chiar 
dacă ar folosi toată isteţimea lumească, ci numai din 
lucrarea poruncilor lui Dumnezeu, în analogie cu ceea 
ce împlineşte din ele. Căci după cum e deosebită îm- 
plinirea lor, aşa e deosebită şi descoperirea darului. 
Deci nimeni să nu se bizuie în cuvinte şi în forme dacă 
nu are înţelegerea aceasta. Căci zice: "Nu cel ce se lau- 
dă pe sine este cercat, ci cel pe care îl laudă Domnul" 
(2 Co 10, 18). Dar chiar şi acela care primește laude 
de la Domnul e dator să se folosească de cuget drept 
și să ştie exact că, oricât ar fi luptat cineva impotriva 
necredinţei sale, şi oricât ar fi înaintat în credinţă, şi 

orice bun ar fi dobândit, nu numai prin cunoștința sim- 
plă, ci prin lucrare, n-a aflat sau nu va putea afla nimic 
mai mult decât ceea ce primise în chip tainic prin 
Botez. lar aceasta este Hristos. Pentru că zice: "Câţi în 
Hristos v-aţi botezat, în Hristos v-aţi şi îmbrăcat" (Ga 3, 
27). Dar Hristos, fiind Dumnezeu desăvârşit, a dăruit 
celor ce s-au botezat harul desăvârşit al Duhului, care 
nu primeşte niciun adaos de la noi, ci ni se descoperă 
şi ni se arată potrivit cu lucrarea poruncilor, sporindu-ne 
credinţa "până când toţi vom fi ajuns la unirea credin- 
tei, la bărbatul desăvârşit, la măsura vârstei plinirii lui 
Hristos" (Ef 4, 13). Aşadar, orice l-am aduce Lui după 
ce-am fost născuţi din nou, a fost ascuns de mai înain- 
te de El în noi, potrivit cu ceea ce s-a scris: "Cine a cu- 
noscut gândul lui Hristos, sau cine l-a dat Lui ceva mai 
inainte, ca să i se întoarcă după aceea ca răsplată? 
Pentru că de la El şi pentru El şi întru El sunt toate. Lui 
| se cuvine slava în vecii vecilor. Amin" (Rm 11, 34-36). 


A ACELUIAŞI 


Epistolă către Nicolae monahul122 


Prea doritului fiu Nicolae, 


l. Mhai deunăzi te frământai mult pentru mântui- 
rea ta şi aveai multă grijă pentru viața după Dum- 
nezeu. De aceea ai venit la noi, povestindu-ne despre 
tine, prin ce fel de osteneli şi fierbinte pornire aveai 
de gând să te lipeşti de Domnul, printr-o vieţuire cât 
mai îngrijită, prin înfrânare, prin toată reaua pătimire, 
luptând în priveghere multă şi în rugăciune întinsă. Ne 
mai spuneai ce războaie şi roiuri de patimi trupeşti se 
aprind în tine şi se ridică împotriva sufletului din legea 
păcatului, care se oşteşte impotriva legii minţii. Şi te 
plângeai că şi mai mult eşti tulburat de patima mâniei 
şi a poftei. De aceea, ne cereai vreo metodă şi vreun 
cuvânt de învăţătură şi întrebai de ce osteneli şi lupte 
folosindu-te, ai putea să te ridici mai presus de patimi- 
le stricăcioase mai sus pomenite. 

În vremea aceea, am dat, pe cât era cu putinţă, în 
persoană, dragostei tale îndemnurile ce trebuiau, în- 
făţişându-ţi ideile şi gândurile folositoare de suflet şi 


122. Editat în Filocalia greacă (vol. I, ed. a Il-a, p. 73-81) şi 
în P. G. 65, 1027-1050 (Ad Nicolaum. Praecepta animae salu- 
taria). Împărțirea în cele 13 părți o iau din P. G. 

arătându-ţi prin ce fel de osteneli şi stăruinţe ascetice, 
pline de înţelegere şi de luminată cunoştinţă raţională, 
potrivit cu Evanghelia, poate sufletul, vieţuind prin 
credinţă şi ajutat fiind de har, să biruiască relele care 
ţâşnesc înăuntru din păcat, dar mai ales patimile amin- 
tite. Pentru că lupta trebuie dusă neîncetat şi cu mai 
multă sârgquinţă împotriva acestor patimi, căci ele şi-au 
pus în chip deosebit pecetea pe suflet prin obişnuinţa 
lui cu ele, târându-l cu multă putere după ele. Aceasta, 
până ce va supune mişcările trupeşti şi neraţionale ale 
păcatului, cărora se supunea mai inainte şi de care 
era târât, după ce se robise, prin consimţirea de bună- 
voie, amintirii necontenite a gândurilor şi cugetării la 
cele rele. 

Pe urmă ne-am despărţit de tine. Dar numai cu 
trupul, nu şi cu inima. Căci am venit în pustie, la ade- 
văraţii slujitori şi luptători ai lui Hristos, ca, luptându-ne 
şi noi cât de puţin şi nevoindu-ne împreună cu fraţii 
care se oştesc împotriva lucrărilor vrăjmaşe şi cu cei 
ce se împotrivesc vitejeşte patimilor, să lepădăm lene- 
via, şi să aruncăm de la noi negrija, şi să luăm asupra 
noastră sârguinţa şi grija, silindu-ne să câştigăm buna 
plăcere a lui Dumnezeu. De aceea, m-am gândit să tri- 
mit curăţiei tale prin scrisoare un mic indemn şi un sfat 
folositor sufletului, ca, citind pe scurt în scrisoarea 
noastră smerită lucrurile de care ţi-am vorbit în per- 
soană, să scoţi cu sârgquinţă un folos duhovnicesc, ca 
şi cum am fi noi înşine de faţă. 

2. Aşadar, fiule, începutul purtării tale plăcute lui 
Dumnezeu trebuie să faci să pornească de la aceasta: 

Să te gândeşti statornic şi pururea, într-o medita- 
ţie neîntreruptă, la toate binefacerile de care ţi-a făcut 

parte lubitorul de oameni Dumnezeu, spre mântuirea 
sufletului tău; şi să nu încetezi a-ţi aminti de multele 
şi marile Lui binefaceri acoperindu-le cu uitarea păca- 
tului sau trândăviei şi prin aceasta lăsând să treacă 
vremea cealaltă fără folos şi fără să aduci mulţumire. 
Căci aceste amintiri neîncetate, împungând inima ca 
un ac, o mişcă totdeauna spre mărturisire, spre sme- 
renie, spre mulţumire adusă cu suflet zdrobit şi spre 
toată sârguinţa bună. Ele ne îndeamnă să-l răsplătim 
lui Dumnezeu cu purtările noastre bune şi cu toată vir- 
tutea, întrucât ne fac să cugetăm pururea cu bună con- 
ştiinţă la cuvântul proorocesc: "Ce voi da în schimb 
Domnului pentru toate câte mi le-a dat mie?' (Ps 115, 
3). Să cugete deci sufletul la toate binefacerile de care 
i-a făcut parte lubitorul de oameni Dumnezeu începând 
de la naştere; sau din câte primejdii a fost izbăvit ade- 
seori; sau în câte rele a căzut şi în câte greşeli s-a ros- 
togolit fără să fie predat, după dreptate, duhurilor care 
l-au amăgit ca să-l piardă şi să-l ducă la moarte, ci, cu 
indelungă-răbdare, Stăpânul iubitor de oameni, trecând 
cu vederea greşalele, l-a păstrat, aşteptând intoarcerea 
lui; să cugete iarăşi că, slujind de bunăvoie duhurilor 
rele prin patimi, El îl hrănea, acoperindu-l şi ocrotindu-l 
în tot chipul, iar la urmă l-a călăuzit prin Duhul cel bun 
pe drumul mântuirii şi i-a pus în inimă dragostea de 
viaţă ascetică şi l-a împuternicit să părăsească bucuros 
lumea şi toată amăgirea plăcerilor trupeşti, impodo- 
bindu-l cu schima îngerească a rânduielii ascetice şi 
pregătind lucrurile în aşa fel, ca să fie primit cu uşu- 
rinţă de sfinţii bărbaţi în obştea frăţiei. 

lar cugetând la acestea cu bună conştiinţă, cine nu 
va petrece totdeauna în zdrobirea inimii? Cine nu se 

va umple cu nădejde tare, având atâtea dovezi de bine- 
facere, fără ca el să fi făcut vreun bine mai înainte? 
Căci oricine va cugeta aşa: Dacă fără să fi făcut eu 
niciun bine, ba chiar păcătuind mult înaintea Lui şi pe- 
trecând în necurățiile trupului şi în alte multe răutăți, 
totuşi nu mi-a făcut după păcatele mele, nici nu mi-a 
întors după fărădelegile mele (Ps 102, 10), ci mi-a rân- 
duit atâtea daruri şi haruri spre mântuire, dacă mă voi 
hotări cu totul să-l slujesc de aici înainte numai Lui 
prin vieţuire curată şi prin împlinirea virtuţilor, de câte 
bunătăţi şi daruri duhovnicești nu mă va învrednici, 
intărindu-mă, indreptându-mă şi călăuzindu-mă spre 
tot lucrul bun? 

De aceea, cel ce se gândeşte totdeauna la aceasta 
şi nu uită de binefacerile lui Dumnezeu se ruşinează 
şi se indreaptă şi se nevoieşte spre toată virtutea bună 
şi spre toată lucrarea dreptăţii, gata totdeauna a face 
cu râvnă voia lui Dumnezeu. 

3. Aşadar, iubite fiule, având prin harul lui Hristos, 
ca pe o înţelepciune firească, această meditaţie şi 
gândire sănătoasă, păstreaz-o totdeauna în tine. Să nu 
te laşi copleşit de uitarea pierzătoare, nici impiedicat 
de nepăsarea care face mintea deșartă şi o abate de 
la viaţă; să nu-ţi laşi cugetarea întunecată de neştiinţă, 
care e pricina tuturor relelor, nici amăgită de negrijă, 
care e tot ce poate fi mai rău; să nu te lași târât de plă- 
cerea trupului, nici biruit de lăcomia pântecelui; să nu 
te laşi cu mintea robit de poftă, nici să nu lucrezi în 
tine spurcăciunea prin învoirea cu gândurile desfrâ- 
nate; să nu te laşi biruit de mânie, care naşte ura de 
fraţi. În sfârşit, să nu întristezi şi să nu te laşi întristat 
pentru vreo pricină tristă şi nefericită, care să te facă 

să ingrămădeşti amintiri de gânduri rele impotriva 
aproapelui, incât să te pomeneşti abătut de la rugăciu- 
nea curată către Dumnezeu şi să-ţi laşi mintea robită, 
privind cu gând sălbatic pe fratele tău, care are același 
suflet. Căci prin aceasta conştiinţa îţi va fi înlănţuită 
de purtarea nesocotită a cugetului trupesc şi de duhu- 
rile rele, cărora ai fost predat spre pedeapsă până la o 
vreme; şi anume, până când mintea, sfârşită în toate 
privinţele şi copleșită de întristare şi de moleșire, după 
ce a pierdut sporul după Dumnezeu pentru pricinile 
de mai înainte, va începe iarăși, cu multă smerenie, să 
ia de la capăt calea mântuirii. În felul acesta, ostenin- 
du-se mult în rugăciuni şi în privegheri de toată noap- 
tea şi îimprăştiind pricinile amintite prin smerenie şi 
mărturisire către Dumnezeu şi către aproapele, ea în- 
cepe iarăși viaţa de înfrânare. Şi luminată de luminile 
cunoştinţei evanghelice, ea cunoaşte atunci, cu harul 
lui Dumnezeu, că cel ce nu s-a predat pe sine desăvâr- 
şit crucii în cuget de smerenie şi nu s-a aruncat pe 
sine la picioarele tuturor, ca să fie călcat, înjosit şi dis- 
prețuit, nedreptăţit, batjocorit şi luat în râs, iar el să le 
rabde toate acestea cu bucurie şi să nu pretindă pe 
seama sa câtuși de puţin lucrurile omeneşti: slavă, sau 
cinste, sau laudă, sau plăcere de mâncare, de băutu- 
ră, sau de haină, nu se poate face creştin adevărat. 
4. Deci, stând în faţa noastră asemenea lupte, ne- 
voințe şi cununi ale evlaviei, până când ne vom batjo- 
cori cu înfăţişarea prefăcută a evlaviei, slujind Dom- 
nului doar la arătare, încât altfel suntem socotiți între 
oameni, şi altfel ne descoperim Domnului, Care cu- 
noaşte cele ascunse? Căci în vreme ce suntem soco- 
titi de alţii sfinţi, ne aflăm încă sălbatici după năravuri; 

având chip de eviavie, n-am dobândit încă puterea ei 
inaintea lui Dumnezeu: socotiți de mulţi feciorelnici şi 
curaţi, înaintea Celui ce cunoaşte cele ascunse sun- 
tem întinaţi înăuntru de necurăţiile gândurilor desfrâ- 
nate şi înnoroiaţi de mişcările patimilor. Şi pentru pre- 
făcuta noastră nevoinţă de acum, suntem robiţi laude- 
lor omeneşti şi ne orbim mintea. Deci până când vom 
umbla în deşertăciunea minţii, neprimind înţelepciu- 
nea evanghelică, prin care putem cunoaşte vieţuirea 
cerută de conştiinţă, ca să o urmăm cu sârguinţă şi să 
aflăm şi îndrăznirea conştiinţei? 

Până când ne mai rezemăm încă pe dreptatea pă- 
rută a omului din afară, în lipsa adevăratei cunoștințe, 
şi ne amăgim pe noi înşine cu îndeletnicirile din afară, 
vrând să plăcem oamenilor şi vrând slăviri, cinstiri şi 
laude de la ei? 

Căci va veni, desigur, Cel ce descoperă cele as- 
cunse ale întunericului şi dă la iveală sfaturile inimilor 
(1 Co 4, 5), Judecătorul Care nu greşeşte şi Care nu se 
lasă ruşinat de bogat, nici nu se milostiveşte de sărac, 
Care dă la o parte înfăţişarea de dinafară şi scoate la 
arătare adevărul ascuns înăuntru. Acela va incununa 
pe luptătorii adevăraţi, care au vieţuit potrivit cu con- 
ştiinţa, în faţa îngerilor şi înaintea Tatălui Său, iar pe 
cei ce au îmbrăcat chipul cucermiciei cu prefăcătorie 
şi au arătat numai oamenilor o părută bună vieţuire şi 
s-au bizuit pe aceasta în deșert, amăgindu-se nebuneş- 
te pe ei înşişi, îi va da pe faţă înaintea Bisericii sfinţilor 
şi a toată oastea cerească, pentru ca apoi să-i trimită 
ruşinaţi cumplit în întunericul cel mai din afară, aseme- 
nea feciorelor nebune. Pentru că și acestea şi-au păzit 
fecioria din afară a trupului, dat fiind că întru nimic 

n-au fost învinovăţite în privinţa aceasta, ba au avut în 
parte şi untdelemn în candelele lor, adică au fost păr- 
taşe şi de oarecari virtuţi şi isprăvi din afară şi de oare- 
cari dureri. De aceea candelele lor au şi ars până la o 
vreme. Dar din pricina negrijii, neştiinţei şi a trândă- 
viei, n-au fost cu prevedere şi n-au cunoscut cu de-a- 
mănuntul roiul patimilor ascunse înlăuntru şi puse în 
lucrare de duhurile rele. Din această pricină cugetarea 
lor a fost stricată de înrâuririle vrăjmaşe, încât s-au în- 
voit cu ele prin gândurile lor. Şi aşa au fost amăgite 
într-ascuns şi biruite de pizma cea a tot rea, de ciuda 
care urăşte binele, de vrajbă, de gâlceavă, de ură, de 
mânie, de amărăciune, de pomenirea răului, de făţăr- 
nicie, de furie, de mândrie, de slava deşartă, de do- 
rinţa de-a plăcea oamenilor, de bunul plac, de iubirea 
de argint, de trândăvie, de pofta trupească ce trezeşte 
în gânduri voluptatea, de necredinţă, de lipsa de teme- 
re, de laşitate, de întristare, de împotrivire, de moleşire, 
de somn, de înalta părere de sine, de voinţa de-a se 
scuza, de îngâmfare, de lăudăroşenie, de nesăturare, 
de risipă, de zgârcenie, de deznădejde, care-i mai cum- 
plită decât toate, şi de celelalte mişcări subţiri ale pă- 
catului. Ele socoteau că şi lucrarea faptelor bune sau 
vieţuirea cuvioasă se înfăptuieşte cu puteri omeneşti 
şi de aceea căutau să culeagă laude de la oameni. Din 
această pricină, chiar dacă au fost părtaşe de unele da- 
ruri, le-au vândut duhurilor rele pentru slava deşartă şi 
plăcerea de la oameni. Împărtăşindu-se şi de alte pa- 
timi, ele au amestecat în purtările bune cugetele rele 
şi trupeşti. De aceea le-au făcut necurate şi neprimite, 
asemenea jertfei lui Cain, lipsindu-se de bucuria Mire- 
lui şi fiind lăsate afară de nunta cerească (Mt 25, 1-13). 

5. Cugetând deci la acestea, cântărindu-le şi pro- 
bându-le, să cunoaştem şi să înţelegem în ce stare ne 
aflăm ca, până mai avem încă vreme de pocăință şi 
de întoarcere, să ne îndreptăm pe noi înşine. Aceasta 
pentru ca faptele noastre cele bune, fiind săvârşite cu 
curăţie, să fie adevărate şi curate, neamestecate cu 
cugetul trupesc, ca să nu fie respinse ca o jertfă pătată 
din lipsa temerii, grijii şi a cunoștinței adevărate, şi ca 
nu cumva să răbdăm osteneala fecioriei, a înfrânării, 
a privegherii, a postului și a relei pătimiri şi să ne chel- 
tuim zilele vieţii, şi totuşi, pentru pricinile mai înainte 
pomenite ale patimilor, părutele noastre dreptăţi să fie 
aflate ca o jertfă pătată şi să nu fie primită de Hristos, 
Arhiereul ceresc. 

Aşadar, o, fiule, cine vrea să ia crucea şi să-l urme- 
ze lui Hristos, prin neincetata cercetare a gândurilor 
din sine, prin multă grijă pentru mântuire, prin înţele- 
gere şi multă sârguinţă pentru Dumnezeu şi prin între- 
parea slujitorilor lui Dumnezeu, care sunt de acelaşi 
suflet și de acelaşi gând şi care poartă aceeași luptă, 
trebuie să-şi sporească, înainte de toate, cunoștința şi 
înţelegerea. Aceasta din motivul ca nu cumva, neşti- 
ind pe unde şi cum umblă, să călătorească în întune- 
ric, lipsit de lumina sfeşnicului. Căci cel ce călătoreşte 
după socoteala sa, fără cunoștința evanghelică şi 
fără călăuzirea cuiva, de multe se împiedică și cade în 
multe gropi şi curse ale celui-rău, mult rătăcește și 
prin multe primejdii trece şi nu ştie la ce ţintă va 
ajunge. Pentru că sunt destui care au trecut prin multe 
osteneli şi nevoinţe şi au răbdat pentru Dumnezeu rele 
pătimiri şi scârbe multe. Dar prin faptul că au umblat 
după socoteala lor şi n-au putut deosebi lucrurile, nici 

n-au cerut sfatul aproapelui, aceste osteneli ale lor au 
rămas deşarte şi fără rost. 

6. Tu deci, fiule iubit, precum ţi-am spus la începu- 
tul acestui cuvânt de povăţuire, nu uita binefacerile Iu- 
bitorului de oameni Dumnezeu, de care ai avut parte, 
lăsându-te furat de păcat și de nepăsare. Ci, punând 
inaintea ochilor tăi binefacerile de care te-ai împărtăşit 
de la începutul vieţii tale şi până acum, fie trupeşti, fie 
duhovniceşti, zăboveşte cu gândul la ele, după cum 
s-a spus: "Nu uita toate binefacerile Lui" (Ps 102, 2). Fă 
aceasta pentru ca inima să ţi se mişte cu uşurinţă spre 
frica lui Dumnezeu şi spre dragoste, ca să-l întorci în 
schimb, după putere, o viaţă curată, o petrecere vir- 
tuoasă, o conştiinţă cucernică, o judecată cumpănită, 
o credinţă dreaptă, un cuget smerit şi, simplu vorbind, 
să te poţi dărui întreg lui Dumnezeu. Căci ruşinându-te 
de amintirea atâtor bunătăţi de care te-ai bucurat din 
partea Stăpânului bun şi de oameni iubitor, inima ta 
se va umple de dragostea şi de dorul Lui printr-o miş- 
care pornită chiar din ea însăşi, mai bine-zis conlucrând 
şi darul de sus. Pentru că îți vei da seama că lucrurile 
minunate pe care nu le-a făcut altora cu mult mai buni 
ți le-a făcut ţie, prin iubirea Sa de oameni cea negrăită. 

Sileşte-te, aşadar, să păstrezi neincetat în amintire 
toate binefacerile dăruite ţie de Dumnezeu. Dar mai 
ales aminteşte-ţi neincetat de harul acela mare şi mi- 
nunat și de acea binefacere de care ţi-a făcut parte, 
cum ne-ai povestit, pe când călătoreai impreună cu 
mama ta de la Locurile sfinte la Constantinopol, când 
s-a pornit acea furtună înfricoşată şi nestăpânită şi acel 
vârtej mare în vreme de noapte, în urma căruia toţi cei 
din corabie, împreună cu corăbierii şi cu mama ta, au 

pierit în adânc. Aminteşte-ţi că singur tu cu alţi doi aţi 
scăpat atunci, fiind aruncaţi ca printr-o minune dum- 
nezeiască de valurile mării la țărm. Amintește-ţi apoi 
cum ţi s-a rânduit să vii după aceea la Ancyra, unde ai 
fost primit cu dragoste părintească de cineva, şi cum 
te-ai însoţit pe urmă cu prea evlaviosul fiu Epifanie, ca 
amândoi, călăuziţi de un cuvios bărbat, să veniţi la ca- 
lea adevărului şi să fiţi primiţi de nişte sfinţi slujitori ai 
lui Dumnezeu ca fii adevăraţi. 

7. Pentru toate aceste mari binefaceri dăruite ţie de 
Dumnezeu, cu ce lucru vrednic de ele ai putea să mul- 
ţumeşti Celui ce a chemat sufletul tău la viaţa veşnică? 
Căci tu, după dreptate, nu mai trebuie să-ți trăieşti ţie, 
ci lui Hristos, Care a murit şi a înviat pentru tine (2 Co 
5, 15), având să vieţuieşti întru toată virtutea dreptăţii, 
să împlinești toate poruncile şi să cauţi "care este voia 
cea bună, desăvârșită şi bineplăcută lui Dumnezeu' 
(Rm 12, 2), silindu-te cu toată puterea să urmezi ei. 

Drept aceea, fiule, supune-ţi tinereţea ta Cuvân- 
tului lui Dumnezeu, aşa cum Însuși Cuvântul o cere: 
“Trupul tău predă-l jertfă vie, sfântă, bineplăcută lui 
Dumnezeu, slujbă cuvântătoare' (Rm 12, 1). Tot mus- 
tul poftei trupeşti zvântă-l şi usucă-l cu mâncare pu- 
ţină, cu băutură puţină şi cu privegheri de toată noap- 
tea, ca să spui şi tu din inimă: 'Făcutu-m-am ca o piele 
atârnată la fum; dar dreptăţile Tale nu le-am uitat" (Ps 
1 18, 83). Şi cunoscând că eşti al lui Hristos, răstigneş- 
te-ţi trupul, după cuvântul Apostolului, dimpreună cu 
patimile şi cu poftele lui (Ga 5, 24); şi omoară-ţi mă- 
dularele omului pământesc (Col 3, 5), adică nu numai 
lucrarea desfrânării, ci şi necurăţia lucrată de duhurile 
rele în trupul tău. 

Ba cel ce așteaptă cununa fecioriei adevărate, neîn- 
tinate și desăvârşite nu-şi poartă lupta numai până aici, 
ci, urmând învăţăturii apostoleşti, se luptă să omoare 
până şi chipul şi mişcarea patimii. Dar nici cu atâta nu 
se mulțumește acela care, cuprins de o puternică dra- 
goste, vrea să se sălășluiască în trupul său fecioria în- 
gerească şi neprihănită, ci se roagă ca şi însăşi aminti- 
rea simplă a poftei să fie stinsă, chiar dacă se iveşte 
numai în minte ca o adiere de gând, fără mişcarea şi 
lucrarea patimii trupeşti. lar la această stare e cu putin- 
tă să se ajungă, dacă peste tot se învrednicesc vreunii 
de asemenea har, numai prin ajutorul de sus şi prin 
puterea şi darul Duhului. 

Astfel, cel ce aşteaptă cununa fecioriei curate, ne- 
materiale şi neprihănite îşi răstigneşte trupul prin os- 
teneli şi nevoinţe şi îşi omoară mădularele omului pă- 
mântesc prin înfrânare stăruitoare şi răbdătoare, stri- 
când pe omul cel din afară, subţiindu-l, scorojindu-l şi 
făcându-l numai schelet. Aceasta pentru ca, prin cre- 
dinţă şi lupte şi prin lucrarea harului, omul dinlăuntru 
să se innoiască (2 Co 4, 16), înaintând din zi în zi spre 
tot mai mult bine, crescând în dragoste, împodobin- 
du-se cu blândeţe, veselindu-se cu bucuria Duhului, în- 
cununându-se cu pacea lui Hristos, sporind în evlavie, 
întărindu-se întru bunătate, învăluindu-se în frica lui 
Dumnezeu, luminându-se prin înţelegere şi cunoştin- 
tă, strălucind de înțelepciune şi călăuzit de smerenie. 

lar înnoindu-se mintea prin Duhul cu acestea şi cu 
alte asemenea virtuţi, descoperă în sine pecetea chipu- 
lui dumnezeiesc, înţelege frumuseţea spirituală şi ne- 
grăită a asemănării cu Domnul şi pătrunde bogăţia legii 

lăuntrice a înţelepciunii, care îl învaţă şi se lasă învă- 
tată de la sine. 

Subţiază-ţi deci trupul tânăr, o, fiule, şi ingraşă-ţi 
sufletul nemuritor cu cele spuse înainte; iar mintea 
înnoieşte-ţi-o cu virtuțile mai inainte înșirate, prin con- 
lucrarea Duhului. Căci trupul tânăr, îngrăşat cu felurite 
mâncări şi cu băutură de vin, e ca un porc gata de jun- 
ghiere. Sufletul lui e junghiat de aprinderea plăcerilor 
trupeşti, iar mintea e robită de fierberea poftelor rele, 
neputând să se împotrivească plăcerilor trupului. Căci 
îngrămădirea sângelui pricinuieşte împrăștierea duhu- 
lui. Mai ales băutura de vin nici să n-o miroasă tine- 
reţea, ca nu cumva prin focul îndoit, născut din lucra- 
rea patimii dinăuntru şi din băutura de vin, turnată din 
afară, să i se înfierbânte peste măsură plăcerea trupu- 
lui și să alunge de la sine plăcerea duhovnicească a 
durerii, născută din străpungerile inimii, şi să aducă în 
ea întunecare şi impietrire. Ba, de dragul poftei duhov- 
nicești, tinereţea nici la săturarea de apă să nu se gân- 
dească. Căci puţinătatea apei ajută foarte mult la spo- 
rirea cumpătării. După ce vei proba aceasta cu lucrul, 
vei lua singur încredințarea prin experienţă. Căci aces- 
tea nu ţi le rânduim şi hotărâm fiindcă vrem să-ţi pu- 
nem asupra un jug silnic, ci, îndemnându-te și sfătuin- 
du-te cu dragoste, ţi le dăm ca pe o socotinţă și cale 
bună de urmat spre sporirea în fecioria adevărată şi în 
cumpătarea deplină, lăsând la sloboda ta alegere să 
faci ce vrei. 

8. Să vorbim acum puţin şi despre patima neraţio- 
nală a mâniei, care pustieşte, zăpăcește şi întunecă 
tot sufletul şi-l arată pe om asemenea fiarelor în vre- 
mea mișcării şi lucrării ei, mai ales pe cel ce alunecă 

lesne și repede spre ea. Patima aceasta se sprijină mai 
ales pe mândrie; prin ea se întărește şi se face nebi- 
ruită. Căci până ce e udat copacul diavolesc al amără- 
ciunii, al supărării şi al mâniei cu apa puturoasă a mân- 
driei, înfloreşte şi înfrunzește îmbelşugat şi aduce mult 
rod al fărădelegii. lar clădirea celui-rău în suflet nu 
poate fi doborâtă până ce are ca sprijin şi întărire te- 
melia mândriei. Dacă vrei, aşadar, să se usuce în tine 
arborele fărădelegii (adică patima amărăciunii, a mâ- 
niei şi a supărării) şi să se facă neroditor, ca venind se- 
curea Duhului să-l taie şi să-l arunce în foc, cum zice 
Evanghelia, şi să-l scoată afară împreună cu toată rău- 
tatea; şi dacă vrei să se dărâme şi să se surpe casa 
fărădelegii, pe care cel-rău o zideşte cu vicleşug în su- 
flet (şi o face aceasta adunând de fiecare dată în gând 
ca pietre felurite pricini întemeiate sau neîntemeiate, 
provocate de lucruri şi de cuvinte referitoare la cele 
materiale, şi ridicând în suflet o clădire a răutăţii, că- 
reia îi pune ca sprijin şi întărire gânduri de mândrie), 
să ai smerenia Domnului neincetat în inimă. Să te gân- 
dești cine a fost El, şi ce S-a făcut pentru noi, şi din ce 
înălţime de lumină a dumnezeirii — descoperită după 
putinţă fiinţelor de sus şi slăvită în ceruri de toată firea 
raţională a Îngerilor, Arhanghelilor, Scaunelor, Domnii- 
lor, Începătoriilor, Stăpâniilor, Heruvimilor şi Serafimi- 
lor şi a nenumitelor Puteri spirituale, ale căror nume 
n-au ajuns până la noi, după cuvântul tainic al Aposto- 
lului (Ef 1, 21; Col 1, 16) — în ce adânc de smerenie 
omenească S-a coborât prin negrăita Sa bunătate, ase- 
mănaându-Se întru toate nouă, celor ce şedeam "in în- 
tunericul şi în umbra morții" (Is 9, 2; Mt 4, 16) şi ajun- 

seserăm robi prin călcarea lui Adam, fiind stăpâniţi de 
vrăjmaş prin lucrarea patimilor. 

9. Căci aflându-ne noi într-o astfel de robie înfrico- 
şată şi stăpâniţi fiind de moartea nevăzută şi vicleană, 
nu S-a ruşinat de noi Stăpânul întregii firi văzute şi 
nevăzute, ci umilindu-Se pe Sine şi luând asupra Sa pe 
omul căzut sub patimile de ocară şi sub osânda dum- 
nezeiască, "S-a făcut întru toate asemenea nouă, afară 
de păcat' (Evr 4, 15), adică afară de patimile de ocară. 
El a luat toate pedepsele trimise asupra omului pentru 
păcatul neascultării de către hotărârea dumnezeiască: 
moartea, osteneala, foamea, setea şi cele asemenea 
acestora, făcându-Se ceea ce suntem noi, ca noi să ne 
facem ceea ce este EI: "Cuvântul trup S-a făcut" (In 1, 
14), ca trupul să se facă Cuvânt; 'fiind bogat, S-a făcut 
sărac pentru noi, ca noi să ne îmbogăţim cu sărăcia 
Lui" (2 Co 8, 9); S-a făcut asemenea nouă din multa iu- 
bire de oameni, ca noi să ne facem asemenea Lui prin 
toată virtutea. Căci de unde a venit Hristos, de acolo 
se înnoieşte, prin harul şi puterea Duhului, omul zidit 
cu adevărat după chipul şi asemănarea lui Dumnezeu. 
lar prin această înnoire ajunge la măsura dragostei de- 
săvârşite, care aruncă afară frica (1 In 4, 18), nemai- 
putând să cadă niciodată. Căci 'dragostea niciodată 
nu cade" (1 Co 13, 8), fiindcă "dragostea, zice loan, este 
Dumnezeu; şi cine rămâne în dragoste în Dumnezeu ră- 
mâne" (1 In 4, 16). De această măsură s-au învrednicit 
Apostolii şi cei ce s-au nevoit asemenea lor întru virtute 
şi s-au înfățișat pe ei desăvârşiţi Domnului, urmând lui 
Hristos cu dragoste desăvârşită în toată viaţa lor. 

Gândeşte-te, aşadar, totdeauna fără uitare la umi- 
lirea aceasta atât de mare, pe care a luat-o Domnul 

asupra Sa, din negrăita Sa iubire de oameni; adică la 
sălăşluirea în Maica lui Dumnezeu-Cuvântul, la luarea 
omului asupra Sa, la nașterea din femeie, la creșterea 
treptată cu trupul, la ocări, la înjurături, la batjocuri, la 
luarea în râs, la bârfiri, la biciuiri, la scuipări, la luarea 
în bătaie de joc, la hlamida roşie, la cununa de spini, 
la osândirea Lui de către căpetenii, la strigătul iudeilor 
celor fără de lege şi de acelaşi neam cu El, împotriva 
Lui: "Ia-L, ia-L, răstigneşte-L' (In 19, 15), la cruce, la 
piroane, la suliță, la adăparea cu oţet și fiere, la trium- 
ful păgânilor, la râsul celor care treceau şi ziceau: "De 
eşti Fiul lui Dumnezeu, pogoară-Te de pe cruce şi vom 
crede Ție' (Mt 27, 40-42), şi la celelalte patimi pe care 
le-a răbdat pentru noi: la răstignire, la moarte, la aşe- 
zarea de trei zile în mormânt, la coborârea la iad; pe 
urmă, la roadele patimilor, care şi cât de mari au fost: 
la învierea din morţi, la scoaterea din iad şi din moarte 
a sufletelor care s-au împreunat cu Domnul, la înălța- 
rea la ceruri, la şederea de-a dreapta Tatălui, la cinstea 
şi la slava mai presus de toată Începătoria, Stăpânirea 
şi de tot numele ce se numeşte, la inchinarea ce-o 
aduc toţi ingerii Celui-intâi născut din morţi, din pri- 
cina patimilor, după cuvântul Apostolului, care zice: 
"Aceasta să se cugete în voi, ceea ce şi în Hristos lisus, 
Care, în chipul lui Dumnezeu fiind, nu răpire a socotit 
a fi intocmai cu Dumnezeu, ci S-a umilit pe Sine, chip 
de rob luând, întru asemănarea omului făcându-Se şi 
la înfăţişare aflându-Se ca omul; şi S-a smerit pe Sine 
ascultător făcându-Se până la moarte, iar moartea de 
cruce. De aceea şi Dumnezeu L-a preainălţat pe El şi 
l-a dăruit Lui nume mai presus de tot numele, ca în 
numele lui lisus Hristos tot genunchiul să se plece, al 

celor cereşti, al celor pământești şi al celor de dede- 
subt"... și următoarele (Flp 2, 6-11). lată la ce slavă şi 
înălțime L-au ridicat, după dreptatea lui Dumnezeu, pe 
Domnul făcut om, pricinile mai înainte spuse. 

10. Prin urmare, de vei păstra în inima ta fără ui- 
tare, cu dragoste şi cu simţire aceste amintiri, nu te va 
stăpâni patima amărăciunii, a mâniei şi a supărării. Căci 
temeliile patimii mândriei fiind săpate prin smerenia 
lui Hristos, la care te vei gândi, se va surpa ușor şi de 
la sine toată clădirea fărădelegii, adică a mâniei şi a 
supărării. Căci ce inimă aspră şi împietrită nu se va 
frânge de va avea necontenit în minte marea smere- 
nie a dumnezeirii Unuia-Născut pentru noi și amintirea 
tuturor patimilor mai inainte spuse? Cine nu se va 
face de bunăvoie pământ, cenuşă şi pulbere de călcat 
de către toţi oamenii? lar dacă se va smeri şi se va 
frânge sufletul astfel, privind la smerenia Domnului, 
ce mânie va mai putea să stăpânească asupra lui? Dar 
tot aşa de vădit e că uitarea acestor gânduri folositoa- 
re şi de viaţă făcătoare, şi sora ei, lenea, și ajutătoarea 
şi tovarăşa lor, neştiinţa, care sunt patimile cele mai 
adânci şi mai lăuntrice, mai greu de surprins şi de 
îndreptat, care acoperă şi întunecă sufletul cu multă 
grijă, fac să se încuibeze şi să lucreze în el şi celelalte 
patimi, întrucât sădesc nepăsarea şi alungă frica de 
păcate, pregătind drum şi lucrare uşoară fiecărei pa- 
timi. Căci odată ce sufletul e acoperit de uitarea atot- 
păcătoasă, de lenea stricăcioasă şi de neştiinţă, maica 
şi doica tuturor relelor, nenorocita de minte se lipeşte 
cu ușurință de tot ce se vede, se cugetă sau se aude. 
De pildă, de va vedea frumuseţe de femeie, îndată 
se va răni de pofta trupească. Şi aşa succedându-se, 

amintirile lucrurilor privite cu patimă şi cu plăcere zu- 
grăvesc din nou înăuntrul sufletului icoanele lor prin 
intipărirea înţelesurilor şi a gândului păcătos. Iar urma- 
rea este că întinează mintea pătimaşă şi nenorocită 
prin lucrarea duhurilor rele. 

l 1. Apoi şi trupul, dacă e gras şi tânăr sau plin de 
must, când e aţâţat de amintiri caută să împlinească 
pătimaş cele cuprinse în ele, fiind împins de poftă, sau 
săvârşeşte uneori necurăţii în vis ori în somn. Căci, 
chiar dacă nu a avut cineva amestecare cu femeia la 
arătare şi e socotit cast, feciorelnic şi curat de oameni, 
ba chiar are renume de sfânt, înaintea lui Dumnezeu, 
Care vede cele ascunse, e socotit ca spurcat, desfrâ- 
nat şi necumpătat; și pe dreptate va fi osândit în ziua 
aceea, de nu va plânge şi nu se va tângui, topindu-şi 
trupul necontenit cu posturi, privegheri şi rugăciuni, iar 
mintea lecuindu-şi-o şi indreptându-și-o prin amintiri 
sfinte şi prin meditarea cuvântului dumnezeiesc, adu- 
când pocăință cuvenită lui Dumnezeu, înaintea Căruia 
a şi cugetat şi făcut relele. Fiindcă nu minte glasul 
care a zis: 'lar Eu vă zic vouă: Tot cel ce priveşte la fe- 
meie spre a o pofti pe ea a şi preacurvit cu ea în inima 
sa' (Mt 5, 28). De aceea e de folos tânărului să nu se 
întâlnească, de e cu putinţă, deloc cu femei, chiar de 
sunt socotite sfinte. lar de se poate, să vieţuiască des- 
părţit chiar şi de oameni, căci atunci poartă războiul 
mai uşor şi il cunoaşte mai bine; mai ales dacă va fi 
cu luare-aminte la sine însuşi şi va petrece în cumpă- 
tare, cu puţină băutură de apă, în priveghere multă şi 
rugăciuni, şi se va sili să fie împreună cu Părinţi duhov- 
niceşti încercaţi, lăsându-se înţelepţit și călăuzit de ei. 

Căci e primejdios lucru a fi cineva singur, fără mar- 
tori, a se călăuzi după voia sa şi a convieţui cu cei ne- 
încercaţi în războiul duhovnicesc. Unii ca aceştia sunt 
biruiţi de alte feluri de războaie. Căci multe sunt meş- 
teşugirile păcatului şi se ţin bine ascunse; şi felurite 
curse şi-a întins vrăjmaşul pretutindeni. De aceea, dacă 
e cu putinţă, e bine să te silești şi să te străduiești a fi 
sau a te întâlni neîncetat cu bărbaţi cunoscători. În fe- 
lul acesta, deşi nu ai tu însuţi făclia adevăratei cunoş- 
tinţe, fiind încă nedesăvârşit cu vârsta duhovnicească 
şi prunc, dar, însoţindu-te cu cel ce o are, nu vei umbla 
in întuneric, nu te vei primejdui de laţuri şi de curse şi 
nu vei cădea între fiarele lumii spirituale, care pân- 
desc în întuneric şi răpesc şi ucid pe cei ce umblă în 
el fără făclia spirituală a cuvântului dumnezeiesc. 

12. Ştiu că vrei şi tu, fiule, să dobândești în lăun- 
trul tău făclia luminii înţelegătoare şi a cunoștinței du- 
hovniceşti, ca să poţi umbla fără să te poticnești în cea 
mai adâncă noapte a veacului acestuia şi paşii să-ţi fie 
indreptaţi de Domnul. Căci ai dorit foarte tare calea 
Evangheliei, după cuvântul proorocesc, adică să urmezi 
cu credinţă înfocată poruncilor evanghelice mai desă- 
vârşite şi să te faci părtaş, prin dorinţă şi rugăciune, de 
patimile Domnului. De aceea, am să-ţi arăt o metodă 
minunată şi o regulă a chipului duhovnicesc de viaţă. 
Fa nu are lipsă de osteneală şi de nevoinţă trupească, 
ci de osteneală sufletească, de supravegherea minţii 
şi de un cuget atent, care e ajutat de frica şi de dragos- 
tea lui Dumnezeu. Prin această metodă vei putea cu 
uşurinţă să pui pe fugă mulţimea vrăjmaşilor, aseme- 
nea fericitului David, care a răpus pe un uriaș al celor 
de alt neam, prin credinţă şi incredere în Dumnezeu, 

şi aşa a pus pe fugă cu uşurinţă, împreună cu poporul 
său, zecile de mii ale duşmanilor (1 Rg 17, 49 ş.u.). 

Ţinta cuvântului nostru este să atragă atenţia asu- 
pra celor trei uriaşi puternici şi tari ai celor de alt neam, 
pe care se reazemă toată puterea potrivnică a lui Ho- 
lofern cel spiritual. Dacă aceștia vor fi răpuşi şi uciși, 
toată puterea duhurilor necurate va slăbi cu uşurinţă, 
până se va topi cu totul. Cei trei uriași ai celui-rău, care 
sunt socotiți ca cei mai tari, sunt cele trei rele amintite 
mai înainte: neştiinţa, maica tuturor relelor; uitarea, 
sora împreună-lucrătoare şi slujitoarea ei; şi nepăsa- 
rea trândavă, care ţese veșmântul şi acoperământul 
norului negru aşezat peste suflet şi care le sprijină pe 
amândouă, le întăreşte, le susţine şi sădeşte în sufle- 
tul cel fără grijă răul înrădăcinat şi statornic. Prin ne- 
păsarea trândavă, prin uitare şi prin neştiinţă se întă- 
resc şi se măresc proptelele celorlalte patimi. Căci aju- 
tându-se întreolaltă şi neputând să fiinţeze fără să se 
susţină una pe alta, ele se dovedesc puteri tari ale vrăj- 
maşului şi căpetenii puternice ale celui-rău. Prin ele se 
întăreşte şi pe ele se reazemă toată oastea duhurilor 
răutăţii, ca să-şi poată duce la îndeplinire planurile. Fără 
ele nu se pot susţine nici cele mai inainte spuse. 

13. De vrei, aşadar, să dobândeşti biruinţă împo- 
triva patimilor mai înainte pomenite şi să pui pe fugă 
ușor mulţimea vrăjmașilor spirituali, de alt neam, adu- 
nă-te în tine însuţi prin rugăciune şi prin ajutorul lui 
Dumnezeu. Pătrunzând astfel în adâncurile inimii, cau- 
tă urma acestor trei uriaşi puternici ai diavolului, adică 
a uitării, a nepăsării trândave şi a neştiinţei, care sunt 
propteaua duşmanilor spirituali de alt neam şi pe sub 
care, furişându-se, celelalte patimi ale răutăţii lucrea- 
ză, viețuiesc şi prind putere în inimile celor iubitori de 

plăcere şi în sufletele neinvăţate. Şi prin multa atenţie 
şi supraveghere a minţii, folosindu-te şi de ajutorul de 
sus, vei afla relele necunoscute celorlalţi şi socotite că 
nici n-ar fi rele, dar care sunt mai stricăcioase decât 
celelalte. lar prin armele dreptăţii, care sunt contrare 
lor, adică prin amintirea cea bună, care e pricina tutu- 
ror bunătăţilor, prin cunoștința luminată, prin care su- 
fletul, priveghind, alungă de la sine întunericul neştiin- 
tei, şi prin râvna cea bună, care îndrumă şi zoreşte su- 
fletul spre mântuire, vei birui întru puterea Duhului 
Sfânt, prin rugăciune şi cerere, vitejeşte şi bărbăteşte 
pe cei trei uriaşi mai sus pomeniţi ai vrăjmaşilor spi- 
rituali. Prin amintirea cea preabună, cea după Dum- 
nezeu, socotind totdeauna 'câte sunt adevărate, câte 
sunt de cinste, câte sunt drepte, câte sunt curate, câte 
sunt cu nume bun, fie că e virtute, fie că e de laudă' 
(Flp 4, 8), vei alunga de la tine uitarea atotpăcătoasă; 
prin cunoştinţa luminată şi cerească vei nimici neştiinţa 
pierzătoare a întunericului; iar prin râvna atotvirtuoasă 
şi preabună vei scoate afară nepăsarea trândavă, care 
lucrează în suflet păcatul necredinţei în Dumnezeu, în- 
rădăcinat acolo. De vei câştiga aceste virtuţi, nu prin 
simpla voinţă a ta, ci cu puterea lui Dumnezeu şi cu con- 
lucrarea Duhului Sfânt, prin multă atenţie şi rugăciu- 
ne, vei putea să te izbăveşti de cei trei uriaşi mai inain- 
te pomeniţi ai celui-viclean. Căci armonia cunoștinței 
adevărate, cu amintirea cuvintelor lui Dumnezeu şi cu 
râvna cea bună, când va fi silită să stăruie în suflet, prin 
harul lucrător, şi va fi păzită cu grijă, va şterge din el 
urmele uitării, ale neştiinţei şi ale nepăsării trândave 
şi le va reduce la neființă, iar pe urmă va împărăţi în 
suflet harul, întru Domnul nostru lisus Hristos, Căruia 
fie slava şi stăpânirea în vecii vecilor. Amin. 

Viaţa şi scrierile lui Diadoh al Foticeii 


Dub numele lui Diadoh al Foticeii e cunoscută o 
scriere de cuprins duhovnicesc, împărţită în 100 de 
capete. Încă din veacul al 7-lea, Sfântul Maxim Mărtu- 
risitorul şi Sofronie din lerusalim citează această scrie- 
re şi îl socotesc ca autor pe Diadoh, episcop de Foti- 
ceea. Acesta nu poate fi decât acel Diadoh, episcop al 
Foticeii din Epirul vechi, care la anul 458 semnează îm- 
preună cu alţi ierarhi o scrisoare către împăratul Leon |, 
anunţându-i moartea patriarhului Proterie din Alexan- 
dria, ucis de monofiziţi125. 

Altceva nu se ştie despre viaţa acestui ierarh, care 
trebuie să fi fost un mare ascet şi un adânc cunoscă- 
tor al tainelor vieţii mistice, după cum rezultă din scrie- 
rea sa amintită, care s-a bucurat de o deosebită preţui- 
re în timpul de după el, cum arată mulţimea manu- 
scriselor în care s-a păstrat. 

De la el a mai rămas şi o Vedere124, în care, în for- 
ma unui dialog purtat în vis între el şi loan Botezătorul, 


123. J. D. Mansi, Sacrorum Conciliorum nova et amplissima 
collectio, Florenţa, 1757-1764, vol. VII, p. 619. 

124. "Opao1g tod &ylov ALa50Xov EnLOkOnov potiki ts Hnetpov, 
ed. de lustinos Bithynos în Nea Z+ov 6, vol. 9, Ierusalim, 1909, 
p. 247-254. O ediţie mai bună: W. N. Beneşevici, "Viziunea" lui 
Diadoh, episcopul Foticeii în Epir' în Memoriile Academiei Impe- 
riale de Ştiinţe din St. Petersburg, Seria a VIll-a, clasa istorico-fi- 
losofică, vol. VIII, nr. 11, St. Petersburg, 1908 (în rusește). 

se discută asupra problemelor în legătură cu vederea 
lui Dumnezeu pe pământ şi în viaţa viitoare!25. 

Scrierea lui amintită, în 100 de capete, nu e tipărită 
în Patrologia lui Migne decât într-o traducere latină!26, 
măcar că un text grec al ei fusese publicat încă în 1782 
la Veneţia, în Filocalia127. 

Această scriere este un tratat complet asupra vieţii 
duhovnicești, scris de un om care a practicat-o. Ea ne 
lămureşte mai bine decât multe volume groase despre 
duhul în care se trăia in lumea monahală. Ea ne arată 
că în vremea sinoadelor ecumenice şi a marilor certuri 
hristologice, nici învăţătura despre trăirea creştină nu 
era lipsită de dispute. Scrierea aceasta are şi o parte 
polemică, în care respinge învăţăturile greşite. 

După Diadoh scopul vieţii duhovnicești este unirea 
sufletului cu Dumnezeu prin dragoste (capete 1-2). El 
face deosebirea între "chipul" lui Dumnezeu în om și 
"asemănarea" cu El (cap 4, 88). Prin păcatul strămo- 
şesc "chipul" dumnezeiesc s-a întinat, s-a spălăcit. Ha- 
rul Botezului curăţă "chipul", îl spală de întinăciunea 


125. De la Diadoh a mai rămas şi o predică, Despre înălțarea 
Domnului nostru lisus Hristos, Migne, P. G. 65, 1114-1148. Cu- 
vântarea contra arienilor, P. G. 65, 1149-1166, fiind din vol. IV, 
nu e a lui Diadoh. 

126. Migne, P. G. 65, 1167-1212. Traducerea latină e făcută 
de Fr. Turrianus la 1570 şi are titlul Capita centum de perfectione 
spirituali. 

127. Textul acesta, reprodus în ed. a 2-a a Filocaliei (Atena, 
1893), vol. L, p. 140-164, e intitulat: "Aóyos &oknrioc, SnpnuEvoc 
eis pP KEPOAOLO TPAKTLKĂ YvOGEWG kal SLOKpPLIoeo; nvevuatikiic'. Tra- 
ducerea românească am făcut-o după el, neavând la îndemână 
textele mai critice editate de C. Popov şi J. E. Weiss-Liebersdorf. 
Ediţia lui C. Popov a apărut în 1903 la Kiev, iar a lui Weiss-Lie- 
bersdorf, în 1912, la Leipzig, în "Bibliotheca Teubneriana'. 

păcatului. Dar prin aceasta incă nu avem şi 'asemăna- 
rea'. Spălarea chipului se face fără colaborarea noas- 
tră; lucrarea aceasta a harului încă n-o simţim. "Ase- 
mănarea' începem să o câştigăm pe măsură ce ne spo- 
rim eforturile noastre pentru o viaţă virtuoasă și o atin- 
gem deplin când a crescut în noi dragostea de Dum- 
nezeu în mod covârşitor. Abia după ce am sporit în 
"asemănare", în dragoste, ni se face şi harul "simțit". 
"Harul, cum am zis, chiar din clipa în care ne botezăm 
se ascunde în adâncul minţii. Dar își acoperă prezenţa 
faţă de simţirea minţii. Din moment ce începe însă ci- 
neva să iubească pe Dumnezeu cu toată hotărârea, o 
parte din bunătăţile harului intră în comuniune într-un 
chip tainic cu sufletul prin simţirea minţii. Căci pe mă- 
sură ce sporeşte sufletul, şi darul dumnezeiesc îşi ara- 
tă dulceaţa sa minţii' (cap 77). "Două bunuri ne aduce 
nouă sfântul har al Botezului renaşterii, dintre care 
unul covârșeşte pe celălalt în chip nesfârșit. Cel dintâi 
ni se dă îndată. Căci ne înnoieşte chiar în apă şi lumi- 
nează toate trăsăturile sufletului, deci "chipul", înde- 
părtând toată zbaârcitura păcatului nostru. lar celălalt 
aşteaptă ca să înfăptuiască împreună cu noi ceea ce 
este "asemănarea". Când începe deci mintea să guste 
întru muită simţire dulceaţa Prea Sfântului Duh, suntem 
datori să știm că începe harul să zugrăvească, aşa-zi- 
când peste chip, asemăânarea' (cap 88). 

Prin această deosebire Diadoh vrea să combată ma- 
salianismul. Pentru acesta harul şi experienţa prezenţei 
harului erau identice. Abia această experienţă este o 
dovadă că omul este eliberat de păcat şi de diavol. De 
aceea, preţuind exclusiv rugăciunea ca mijloc al expe- 
rierii harului, nesocoteau taina Botezului ca mijlocitoare 

a harului care şterge, fără să avem conștiința, păcatul 
din noi. Cei ce combăteau masalianismul (mai ales 
Marcu Ascetul și Diadoh al Foticeii), preţuind ca şi ad- 
versarii lor trăirea mistică a harului, trebuiau să dis- 
tingă "chipul" lui Dumnezeu de "asemănarea" cu Dum- 
nezeu, pentru a putea distinge și harul Botezului, care 
restabilește acest chip fără să ne dăm noi seama, de 
trăirea conştientă a harului, care realizează treptat 'ase- 
mănarea' nu numai prin rugăciune, cum ziceau masa- 
lienii, ci prin sforţările cu voia spre toată virtutea. 

Porniţi pe calea deprecierii Botezului şi a harului 
nesesizat de conştiinţă, dăruit prin această taină, ma- 
salienii afirmau că Botezul nu alungă pe diavol din su- 
fletul omului, aşadar nu şterge nici păcatul cu totul, ci 
in omul botezat sălășluiesc şi harul, şi păcatul; și Du- 
hul Sfânt, şi diavolul. 

Această teorie o respinge Diadoh arătând că, dacă 
până la Botez înăuntrul sufletului se află diavolul, de 
la Botez înăuntrul lui se sălăşluieşte harul, iar diavolul 
e scos afară. De aici înainte sufletul este influenţat de 
har dinăuntrul său; iar diavolul îl influenţează numai 
din afară, prin mustul trupului și prin simţurile lui. "Unii 
au născocit că atât harul, cât şi păcatul, adică atât Du- 
hul adevărului, cât şi duhul rătăcirii se ascund în min- 
tea celui ce se botează. De aceea zic că o persoană 
imbie mintea spre cele bune, iar cealaltă, îndată, spre 
cele potrivnice. Eu însă am înţeles din dumnezeieștile 
Scripturi şi din însăşi simţirea minţii că înainte de Sfân- 
tul Botez harul îndeamnă sufletul spre cele bune din 
afară, iar Satana foieşte în adâncurile lui, încercând să 
stăvilească toate ieşirile minţii înspre dreapta. Dar din 
ceasul în care ne renaştem, diavolul e scos afară, iar 

harul intră înăuntru. Ca urmare, aflăm că, precum odi- 
nioară stăpânea asupra sufletului rătăcirea, așa după 
Botez stăpâneşte asupra lui adevărul. Lucrează, ce e 
drept, Satana asupra sufletului şi după Botez, ca şi 
mai înainte, ba de multe ori chiar mai rău. Dar nu ca 
unul ce se află la un loc cu harul, să nu fie!, ci învălu- 
ind oarecum mintea în fumul dulceţurilor neraţionale, 
prin mustul trupului" (cap 76). Cu alte cuvinte, până 
nu se sălăşluieşte harul în adâncul sufletului, lucrează 
chiar din el dracii cei mai subţiri, oprindu-l de la dorirea 
binelui şi îndemnându-l la patimi sufleteşti. Dar după 
ce se sălăşluieşte harul în minte, vin la rând dracii mai 
materiali, care aţâţă trupul spre patimi trupeşti, ca să 
despartă mintea din comuniunea cu harul (cap 81). 
'Harul lui Dumnezeu se sălăşluieşte în însuşi adâncul 
sufletului. De aceea, din însuşi adâncul inimii simţim 
oarecum izvorând dragostea de Dumnezeu când ne 
gândim fierbinte la El. lar dracii de aici înainte se mută 
şi se încuibează în simţurile trupului, lucrând prin firea 
uşor de influenţat a trupului asupra celor ce sunt încă 
prunci cu sufletul... De aceea harul prin simţirea minţii 
inveseleşte trupul cu o bucurie negrăită la cei ce spo- 
resc în cunoştinţă; iar dracii prin simţurile trupului ro- 
besc sufletul, îmbiindu-l, ucigaşii, cu sila spre cele ce 
nu vrea, când ne află mai ales umblând fără grijă şi cu 
nepăsare pe calea credinței" (cap 79). 

Viaţa duhovnicească începe cu frica de Dumnezeu. 
'Nimeni nu poate iubi pe Dumnezeu din toată inima 
dacă nu se teme mai întâi de El întru simţirea inimii" 
(cap 16). Prin frică începe să se curețe sufletul de pă- 
cate. Dar chiar inainte de aceasta trebuie să se des- 
facă de grijile lumeşti. Până ce sufletul e nepăsător şi 

dornic de plăceri, nu simte frica de Dumnezeu. Dar 
când începe să se curețe cu multă luare-aminte, atunci 
simte frica de Dumnezeu ca pe un medicament al vieţii. 
Curăţindu-se astfel tot mai mult, ajunge la dragostea 
desăvârşită, în care nu mai este frică, ci nepătimire 
(cap 17). "Cel ce iubeşte pe Dumnezeu crede cu ade- 
vărat în El şi împlineşte cu evlavie poruncile. lar cel ce 
crede numai, şi nu este în iubire, nu are nici credinţa 
pe care crede că o are' (cap 21). 

După curățirea de patimile trupeşti, lucrare în care 
rol mare îl au ascultarea şi înfrânarea, trebuie să se 
facă şi curățirea minţii de gânduri rele, lucru care cere 
o liniştire a minţii. "Cei ce se nevoiesc trebuie să-și pă- 
zească pururea cugetul neinviforat, ca mintea, deose- 
bind gândurile ce intră în ea, pe cele bune şi trimise de 
Dumnezeu să le aşeze în cămările memoriei, iar pe cele 
urâte şi drăceşti să le arunce afară din vistieriile firii" 
(cap 26). "Dar numai Duhul Sfânt poate curăţi mintea 
cu adevărat... Căci strălucind El necontenit în cămările 
sufletului, nu numai că se fac arătate în minte micile 
şi întunecoasele năvăliri ale dracilor, ci se şi slăbesc, 
fiind vădite de lumina aceea sfântă şi slăvită. De aceea 
zice Apostolul: «Duhul să nu-l stingeţi»' (1 Tes 5, 19) 
(cap 28). 

Curăţindu-se mintea, se pune în lucrare simţirea ei, 
care este un organ prin care mintea se raportează la 
cele nevăzute şi dumnezeieşti, ca simţurile trupului la 
cele văzute (capete 24, 30). 'Simţirea aceasta a minții" 
sau 'a inimii" sau "a sufletului" nu trebuie înţeleasă însă 
ca o vedere materială a lui Dumnezeu. "Nimeni să nu 
nădăjduiască, auzind de simţirea minţii, că i se va ară- 
ta în chip văzut slava lui Dumnezeu. Spunem numai 

că cel ce şi-a curăţit sufletul simte printr-o gustare ne- 
grăită mângâierea dumnezeiască, dar nu că i se arată 
ceva din cele nevăzute. Pentru că acum umblăm prin 
credinţă, nu prin vedere, zice fericitul Pavel. Dacă deci 
i se va arăta vreunui nevoitor fie vreo lumină, fie vreo 
formă cu chip de foc, fie glas, să nu primească nici- 
decum o astfel de vedere. Căci este amăgire vădită a 
vrăjmaşului' (cap 36, vezi şi 37, 38). "Că mintea, când 
începe să fie lucrată cu putere de lumina dumnezeias- 
că, se face întreagă străvezie, incât îşi vede în chip îm- 
belșugat lumina sa, nimeni nu se îndoiește. Căci aşa 
devine când puterea sufletului biruieşte cu totul asupra 
patimilor. Dar că tot ce i se arată într-o formă oarecare, 
fie ca lumină, fie ca foc, vine din reaua uneltire a vrăj- 
mașului, ne învaţă limpede dumnezeiescul Pavel, spu- 
nând că acela se preface în înger al luminii' (cap 40). 

Dar înaintarea aceasta în viaţa duhovnicească spre 
nepătimire, dragoste şi vedere tainică nu se face fără 
lupte. "Când mintea începe să simtă harul Preasfântu- 
lui Duh, atunci şi Satana mângâie sufletul printr-o sim- 
tire dulce, în timpul odihnei de noapte, când vine ca 
o adiere de somn uşor peste el'. Ceea ce ajută atunci 
sufletul să alunge adierea dulce a Satanei este numele 
Domnului lisus. "Dacă deci mintea va fi aflată ţinând 
în amintire fierbinte numele sfânt al Domnului lisus și 
se va folosi ca de o armă de numele acela preasfânt și 
preamărit, va pleca amăgitorul viclean' (capete 31, 32). 

Cu cât se îimbogăţeşte sufletul mai mult de darurile 
lui Dumnezeu, cu atât '"ingăduie Domnul mai mult să 
fie supărat de draci, ca să înveţe tot mai mult să facă 
deosebire între bine şi rău şi să se facă mai smerit' 
(cap 77). 


26 - Filocalia (I) 

Diadoh are comună cu mulţi scriitori din Răsărit 
teoria deosebirii dintre "teolog" şi "gnostic". Teologul 
este propovăduitorul, cuvântătorul tainelor dumneze- 
ieşti, care a primit darul cuvântului, al învăţăturii, care 
e totodată şi darul înţelepciunii. Spre deosebire de el, 
gnosticul a primit darul "cunoștinței", al unirii cu Dum- 
nezeu şi al trăirii acestei uniri. Drumul gnosticului este 
mai ales acela al rugăciunii, al însingurării în adâncu- 
rile trăirii mistice, departe de orice grijă (capete 7-11). 

«Poate nota cea mai surprinzătoare a acestei scrieri, 
zic Viller-Rahner (op. cit., p. 223), este că viaţa duhov- 
nicească apare de la început până la sfârşit ca o 'trăi- 
re" şi că la orice pas se vorbeşte de 'experienţă'...». 
Aceasta e o caracterizare justă. Nu tot aşa de potrivită 
este însă observaţia că 'Diadoh aparţine teologiei de 
sentiment, direcţia pietăţii răsăritene, a cărei formă 
decăzută extremă este masalianismul'. Trăirea mistică 
de care vorbeşte Diadoh nu poate fi identificată pur 
și simplu cu o stare sentimentală. Îimpreunarea celor 
două cuvinte — 'simţirea minții" — este o dovadă îndes- 
tulătoare despre acest adevăr128, 

128. Pentru ştirile biografice şi bibliografice am folosit: 
O. Bardenhewer (op. cit., vol. IV, Fr. im Br., 1924, p. 186-189) 
şi Viller-Rahner (op. cit., p. 216-228). 


FERICITUL DIADOH, 
EPISCOPUL FOTICEII 


Definiţii 129 


l. Definitia credinței: cugetare nepătimaşă despre 
Dumnezeu. 

2. Definiţia nădejdii: călătoria minţii spre cele nă- 
dăjduite. 

3. Definiţia răbdării: stăruința neîncetată de a ve- 
dea cu ochii înţelegerii pe Cel nevăzut, ca văzut. 

4. Definiţia neiubirii de argint: a vrea să nu ai bani, 
aşa cum vrea cineva să aibă. 

5. Definiţia cunoştinţei: a te uita pe tine când te 
gândeşti la Dumnezeu. 

6. Definiţia smeritei cugetări: uitarea atentă a is- 
prăvilor tale. 

7. Definiţia nemânierii: dorinţă multă de a nu te 
mânia. 

8. Definiţia curăţiei: simţire pururea lipită de Dum- 
nezeu. 

9. Definiţia iubirii: sporirea prieteniei faţă de cei ce 
ne ocărâsc. 

10. Definiţia desăvârşitei desfătări în Dumnezeu: a 
socoti bucurie tristeţea morţii. 


129. Filocalia greacă, ed. a Il-a, vol. I, p. 140. 


AL ACELUIAŞI 


Cuvânt ascetic 
despre viaţa morală, despre cunoştinţă 
şi despre dreapta socoteală duhovnicească, 


împărţit în 100 de capete130 


l. Farior oricărei vederi (contemplaţii) duhovni- 
cești să-i premeargă credinţa, nădejdea şi dragostea, 
dar mai ales dragostea. Căci acelea ne învaţă să ne- 
socotim bunătăţile văzute; iar dragostea ne leagă su- 
fletul însuşi de bunătăţile lui Dumnezeu, adulmecând 
printr-o simţire a minţii urma Celui nevăzut. 

2. Singur Dumnezeu e bun prin fire. Dar şi omul se 
face bun prin Cel cu adevărat bun, dacă îşi cultivă mo- 
durile vieţuirii. Din această stare nu se mai poate schim- 
ba când sufletul, prin cultivarea binelui, a ajuns în Dum- 
nezeu aşa de mult, cât poate vrea cu puterea care lu- 
crează în el. Căci zice: "Fiți buni şi milostivi, ca Tatăl 
vostru Cel din ceruri' (Lc 6, 36). 

3. Răul nu este în fire, nici nu este cineva rău prin 
fire. Căci Dumnezeu nu a făcut ceva rău. Când însă ci- 
neva, din pofta'inimii, aduce la o formă ceea ce nu arc 
fiinţă, atunci aceea începe să fie ceea ce vrea cel ce 


1 30. Textul grec editat în Filocalia greacă, ed. a Il-a, vol. |, 
p. 140-164. O traducere latină, în Migne, P. G. 65, col. 1167-1212. 
La traducerea noastră am folosit şi acest text latinesc. 

face aceasta. Se cuvine deci ca prin cultivarea necon- 
tenită a amintirii lui Dumnezeu să ne ferim de a ne de- 
prinde cu răul. Căci e mai puternică firea binelui decât 
deprinderea răului. Fiindcă cel dintâi este, pe când cel 
de al doilea nu este decât numai în faptul că se face. 

4. Toţi oamenii suntem "după chipul" lui Dumnezeu; 
dar "după asemănare" nu sunt decât aceia care prin 
multă dragoste şi-au robit libertatea lor lui Dumnezeu. 
Când deci nu suntem ai noștri, atunci suntem aseme- 
nea Celui ce prin dragoste ne-a împăcat cu Sine. La 
aceasta însă nu va ajunge cineva de nu-și va convin- 
ge sufletul său să nu se mai lase vrăjit de slava vieţii 
uşoare. 

5. Libertatea voinţei se arată în voirea sufletului ra- 
tional, care e gata să se mişte spre orice ar vrea. Pe 
aceasta să o convingem să fie gata numai spre bine, 
ca prin amintirile cele bune să nimicim totdeauna po- 
menirea răului. 

6. Lumina cunoștinței adevărate stă în a deosebi 
fără greşeală binele de rău. Căci atunci calea dreptăţii, 
atrăgând mintea spre Soarele dreptăţii, o duce la lumina 
nesfârşită a cunoștinței, ca pe una care caută de aici 
inainte cu îndrăznire dragostea. Trebuie deci să smul- 
gem într-o pornire nemânioasă dreptatea de la cei ce 
indrăznesc să o necinstească. Căci râvna evlaviei işi 
arată biruinţa nu urând pe cineva, ci mustrându-l. 

7. Cuvântul duhovnicesc umple de siguranţă simți- 
rea minţii, căci e purtat de lucrarea dragostei ce izvo- 
răşte din Dumnezeu. De aceea mintea noastră se în- 
deletniceşte, fără să fie silită, cu grăirea despre Dum- 
nezeu. Căci nu simte atunci vreo lipsă care provoacă 
grijă. Fiindcă atât de mult se lărgeşte prin vederi, cât 

vrea lucrarea dragostei. Bine este deci să aşteptăm tot- 
deauna cu credinţă, ca să primim prin dragoste ilumi- 
narea pentru a cuvânta. Căci nimic nu e mai sărac de- 
cât cugetarea care, stând afară de Dumnezeu, filoso- 
fează despre Dumnezeu. 

8. Nici cel ce nu este încă luminat nu se cade să se 
apropie de vederile duhovniceşti; nici cel învăluit din 
belşug de lumina bunătăţii Preasfântului Duh să nu în- 
ceapă a cuvânta. Pentru că lipsa luminii aduce neştiin- 
tă; iar belșugul nu îngăduie să se vorbească. Căci su- 
fletul fiind atunci beat de dragostea către Dumnezeu 
vrea să se desfăteze cu glas tăcut de slava Domnului. 
Prin urmare, numai cel ce ţine mijlocia iluminării tre- 
buie să purceadă a grăi despre Dumnezeu. Căci aceas- 
tă măsură dăruieşte sufletului cuvinte pline de strălu- 
cire. lar strălucirea iluminării hrăneşte credinţa celui 
ce grăieşte intru credinţă. Căci rânduiala este ca cel ce 
învață pe alţii să guste, prin dragoste, el mai întâi din 
rodul cunoștinței, aşa cum plugarul care se ostenește 
trebuie să se împărtășească el mai întâi din roade. 

9. Atât înţelepciunea, cât şi cunoştinţa, cât şi cele- 
lalte daruri dumnezeieşti sunt ale unuia şi aceluiaşi Duh 
Sfânt. Dar fiecare din ele îşi are lucrarea sa deosebita. 
De aceea, unuia i s-a dat înţelepciune, altuia cunoştinţa 
întru acelaşi Duh, mărturiseşte Apostolul (1 Co 12, 8). 
Cunoştinţa leagă pe om de Dumnezeu prin experienţă, 
dar nu indeamnă sufletul să cuvânteze despre lucruri. 
De aceea unii dintre cei ce petrec în viaţa monahala 
sunt luminaţi de ea în simţirea lor, dar la cuvinte dum- 
nezeieşti nu vin. Dacă însă se dă cuiva, pe lângă cu- 
noștinţă, și înțelepciune în duh de frică, lucru ce rar se 
întâmplă, aceasta descoperă însăşi lucrarea cunoştin- 

tei, prin dragoste. Fiindcă cea dintâi obişnuieşte să lu- 
mineze prin trăire, a doua, prin cuvânt. Dar cunoştinţa 
o aduc rugăciunea şi liniştea multă când lipsesc cu de- 
săvârşire grijile; iar înţelepciunea o aduce meditarea 
fără slavă deşartă a cuvintelor Duhului, şi mai ales ha- 
rul lui Dumnezeu care o dă. 

10. Când facultatea impulsivă (mânia) a sufletului 
se porneşte împotriva patimilor, trebuie să ştii că este 
vreme de tăcere, căci este ceas de luptă. lar când vede 
cineva că starea aceasta de nelinişte a ajuns la linişte, 
fie prin rugăciune, fie prin milostenie, să se lase miş- 
cat de dragostea cuvintelor, asigurând insă prin legă- 
turile smeritei cugetări aripile minţii. Căci până nu se 
smereşte cineva foarte prin dispreţuirea de sine, nu 
poate grăi despre măreţia lui Dumnezeu. 

1 1. Cuvântul duhovnicesc păstrează sufletul celui 
ce-l grăieşte pururea neiubitor de slavă deşartă. Căci 
mângâind toate părţile sufletului prin simţirea inimii, îl 
face să nu mai aibă trebuinţă de slava de la oameni. 
De aceea, îi păzeşte pururea cugetarea fără năluciri, 
prefăcând-o întreagă în dragoste de Dumnezeu. Dar cu- 
vântul înţelepciunii lumeşti îl îndeamnă pe om puru- 
rea spre iubirea de slavă. Căci neputând mângâia şi 
satisface pe cei ce-l grăiesc prin experienţa simţirii, le 
dăruieşte plăcerea laudelor, fiind el însuşi o plăsmuire 
a oamenilor iubitori de slavă. Vom cunoaşte deci fără 
rătăcire această inrâurire a cuvântului lui Dumnezeu, 
dacă vom cheltui ceasurile când nu grăim, în tăcere lip- 
sită de griji şi în pomenirea fierbinte a lui Dumnezeu. 

12. Cel ce se iubeşte pe sine nu poate iubi pe Dum- 
nezeu. Dar cel ce nu se iubeşte pe sine, din pricina 
bogăției covârșitoare a iubirii lui Dumnezeu, Îl iubeşte 

pe Dumnezeu, fiindcă unul ca acesta nu caută nicio- 
dată slava sa, ci pe a lui Dumnezeu. Căci cel ce se iu- 
beşte pe sine caută slava sa. lar cel ce iubeşte pe Dum- 
nezeu iubeşte slava Celui ce l-a făcut pe el. Fiindcă e 
propriu sufletului simţitor şi iubitor de Dumnezeu să 
caute, pe de o parte, pururea slava lui Dumnezeu în 
toate poruncile pe care le împlinește, iar pe de alta, să 
se desfăteze întru smerenia sa. Căci lui Dumnezeu I se 
cuvine slavă, pentru măreţia Lui, iar omului, smere- 
nie, ca prin ea să ajungem să fim ai lui Dumnezeu. De 
vom face aceasta şi noi, bucurându-ne întocmai ca 
Sfântul loan Botezătorul de slava Domnului, vom în- 
cepe să zicem neincetat: "Acesta trebuie să crească, 
iar noi să ne micşorăm' (In 3, 30). 

13. Ştiu pe cineva care iubeşte aşa de mult pe Dum- 
nezeu, plângând totuşi că nu-L poate iubi cât vrea, în- 
cât sufletul lui este necontenit într-o astfel de dorinţă 
fierbinte, că Dumnezeu se slăveşte în el, iar el este ca 
şi când n-ar fi. Despre sine nu ştie ce valoare are, iar 
laudele cuvintelor nu-l îndulcesc. Căci din multa dori- 
re a smereniei nu-şi cunoaşte vrednicia sa, ci slujeşte 
lui Dumnezeu după rânduiala preoţilor. lar din multa 
iubire de Dumnezeu işi ascunde amintirea vredniciei, 
ingropând cu smerenie undeva în adâncul dragostei 
de Dumnezeu lauda ce i se cuvine din pricina acestei 
vrednicii, ca să-şi pară în cugetarea sa totdeauna o 
slugă netrebnică, fiind cu totul străin de vrednicia sa, 
prin dorul după smerenie. Acest lucru suntem datori 
să-l facem şi noi, fugind de orice cinste şi slavă, pen- 
tru covârşitoarea bogăţie a dragostei Domnului, Care 
ne-a iubit aşa de mult pe noi. 


CUVÂNT ASCETIC 409 


14. Cel ce iubește pe Dumnezeu întru simţirea ini- 
mii, acela este cunoscut de El. Căci in măsura în care 
primeşte cineva în simţirea sufletului dragostea lui 
Dumnezeu, în aceeaşi măsură ajunge în dragostea lui 
Dumnezeu. De aceea, unul ca acesta nu încetează să 
se dorească după lumina cunoștinței cu o dragoste 
aşa de puternică, încât să-şi simtă topindu-se până şi 
tăria oaselor, nemaiștiindu-se pe sine, ci fiind prefăcut 
întreg de dragostea lui Dumnezeu. De unul ca acesta 
putem spune şi că este în viaţa aceasta, şi că nu este. 
Căci petrecând în trupul său, călătoreşte, datorită dra- 
gostei, afară din el, mişcându-se necontenit cu sufletul 
către Dumnezeu. Arzând cu inima neîntrerupt de focul 
dragostei, s-a lipit de Dumnezeu prin puterea neslă- 
bită a unui mare dor, ca unul ce a ieşit odată pentru 
totdeauna din iubirea de sine pentru dragostea de 
Dumnezeu: "Căci dacă ne-am ieşit din minte, zice, este 
pentru Dumnezeu, iar de suntem cu mintea întreagă, 
este pentru voi' (2 Co 5, 13). 

15. Când începe cineva să simtă cu imbelşugare 
dragostea lui Dumnezeu, începe să iubească şi pe 
aproapele întru simţirea duhului. Şi aceasta este dra- 
gostea despre care grăiesc toate Sfintele Scripturi. Căci 
prietenia după trup se desface foarte uşor când se gă- 
sește o cât de mică pricină. Pentru că nu a fost legată 
cu simţirea duhului. Dar în sufletul ce stă sub înrâuri- 
rea lui Dumnezeu, chiar dacă s-ar întâmpla să se pro- 
ducă vreo supărare, totuşi legătura dragostei nu se 
desface dintr-insul. Căci aprinzându-se pe sine însuşi 
din nou de focul dragostei lui Dumnezeu, îndată revi- 
ne iarăși la starea cea bună și cu multă bucurie pri- 
meşte dragostea aproapelui, chiar dacă a fost ocărât 

sau păgubit mult de către acela. Pentru că acest suflet 
topeşte în dulceaţa lui Dumnezeu amărăciunea iscată 
de gâlceavă. 

16. Nimeni nu poate să iubească pe Dumnezeu din 
toată inima dacă nu se va teme de El mai întâi întru 
simţirea inimii. Căci numai curăţindu-se şi înmuindu-se 
sufletul prin înrâurirea temerii vine la dragoste lucră- 
toare. Dar nu va veni cineva la temerea de Dumnezeu 
în chipul arătat dacă nu va părăsi toate grijile lumeşti. 
Căci numai când ajunge mintea la linişte multă şi la 
negrijă o strâmtorează frica de Dumnezeu, curăţind-o 
intru simţire multă de toată grosimea pământească, ca 
astfel să o aducă la marea dragoste a bunătăţii lui Dum- 
nezeu. Astfel frica este o stare proprie drepţilor care 
încă se curăţesc, fiind împreunată pe jumătate cu dra- 
goste. lar dragostea desăvârşită este proprie drepţilor 
curăţiţi deplin, în care nu mai este frică. "Căci dragos- 
tea desăvârşită, zice, scoate afară frica' (1 In 4, 18). 
Dar de amândouă au parte numai drepţii, care lucrea- 
ză virtuțile cu ajutorul Duhului Sfânt. De aceea zice 
Scriptura într-un loc: "Temeţi-vă de Domnul, voi, toţi 
sfinţii Lui" (Ps 33, 9), iar în alt loc: 'lubiţi pe Domnul, 
voi, toţi cuvioşii Lui" (Ps 30, 25). Prin acestea învăţăm 
limpede că frica de Dumnezeu este proprie drepţilor 
ce se curăţesc încă, fiind împreunată, cum s-a zis, pe 
jumătate cu dragoste; iar dragostea desăvârşită e pro- 
prie drepţilor curăţiţi, în care nu mai este gândul vre- 
unei temeri, ci o ardere neîncetată şi o alipire a sufle- 
tului de Dumnezeu, prin lucrarea Duhului Sfânt. Căci 
s-a zis: 'Lipitu-s-a sufletul meu de Tine şi dreapta Ta 
m-a sprijinit" (Ps 62, 8). 

17. Rănile primite de trup dacă s-au înăsprit și s-au 
umplut de murdărie nu simt lucrarea leacului; dar după 
ce sunt curăţite simt lucrarea leacului, ajungând prin 
el la tămăduire desăvârşită. Aşa şi sufetul: câtă vreme 
e neiîngrijit și acoperit în întregime de lepra voluptăţii, 
nu poate simţi frica lui Dumnezeu, chiar dacă i-ar vesti 
cineva neincetat judecata înfricoşată şi aspră a lui 
Dumnezeu. Dar când incepe să se curăţească în multa 
luare-aminte, simte frica lui Dumnezeu ca pe un leac 
adevărat al vieţii, care, mustrându-l, îl arde ca într-un 
foc fără durere. Pe urmă, curăţindu-se treptat, ajunge 
la curățirea desăvârşită, sporind în dragoste pe măsu- 
ră ce se micşorează frica din el. În felul acesta ajunge 
la dragostea desăvârşită, în care, cum am zis, nu mai 
este frică, ci nepătimirea deplină, produsă de slava lui 
Dumnezeu. Să avem deci ca laudă neîncetată, mai pre- 
sus de toate laudele, întâi frica lui Dumnezeu, apoi dra- 
gostea, care este plinirea legii desăvârşirii în Hristos. 

18. Sufletul care nu s-a izbăvit de grijile lumeşti nu 
iubeşte nici pe Dumnezeu cu adevărat şi nu dispreţu- 
ieşte nici pe diavolul cum trebuie. Căci grija vieţii îi este 
ca un acoperământ care îl impovărează. Din această 
pricină mintea nu-şi poate cunoaşte dreptul de jude- 
cată asupra acestui fel de lucruri, ca să dea fără gre- 
şeală hotărârile judecății sale. Deci în toate chipurile 
retragerea din lume e folositoare. 

19. Ţine de sufletul curat cuvântul fără pizmă, râv- 
na fără răutate şi dragostea neincetată faţă de Domnul 
slavei. Atunci şi mintea işi potriveşte cumpenele sale 
cu exactitate, fiind de faţă în cugetarea sa ca în cel mai 
curat loc de judecată. 

20. Credinţa fără faptă şi fapta fără de credinţă vor 
fi la fel de lepădate. Căci credinciosul trebuie să-şi ara- 
te credinţa aducând Domnului fapte. Pentru că nici pă- 
rintelui nostru Avraam nu i s-ar fi socotit credinţa spre 
dreptate dacă nu ar fi adus pe fiul său ca rod al ei. 

21. Cel ce iubeşte pe Dumnezeu, acela crede toto- 
dată cu adevărat și săvârşeşte faptele credinţei cu evla- 
vie. lar cel ce crede numai, şi nu este întru dragoste, 
nu are nici credinţa însăşi, pe care socoteşte că o are. 
Căci crede cu o minte uşuratică, ce nu lucrează sub 
greutatea plină de slavă a dragostei. Drept aceea, 
credinţa lucrătoare prin dragoste este marele izvor al 
virtuţilor. 

22. Când cercetăm adâncul credinţei, se tulbură, 
dar când îl privim cu dispoziţia simplă a inimii, se în- 
seninează. Căci adâncul credinţei fiind apa uitării rele- 
lor, nu rabdă să fie cercetat de cugetări iscoditoare. Să 
plutim deci pe aceste ape cu simplitatea inţelegerii, ca 
să ajungem la limanul voii lui Dumnezeu. 

23. Nimeni nu poate iubi sau crede cu adevărat 
dacă nu se are pe sine însuşi pârâş al său. Căci când 
conştiinţa noastră se tulbură prin mustrările ce şi le 
face, nu mai e lăsată mintea să simtă mireasma bunu- 
rilor supralumeşti, ci îndată e cuprinsă de îndoială: pe 
de o parte, doreşte acea mireasmă cu ardoare pentru 
experienţa lor anticipată prin credinţă, pe de alta, nu o 
mai poate prinde cu simţirea inimii prin dragoste, din 
pricina deselor îimpunsături ale conştiinţei mustrătoare. 
Dar curăţindu-ne pe noi înşine printr-o atenţie mai fier- 
binte, vom câştiga ceea ce dorim în Dumnezeu, do- 
bândind o şi mai deplină experienţă. 

24. Precum simţurile trupului ne mână spre cele 
ce ni se arată bune oarecum cu sila, tot aşa obişnu- 
iește să ne călăuzească simţirea inimii spre bunurile 
nevăzute, după ce a gustat o dată din ele. Căci fiecare 
se doreşte totdeauna după ceea ce e înrudit cu sine: 
sufletul, ca netrupesc, după bunurile cerești, iar trupul, 
ca pământ, după desfătarea pământească. Deci la ex- 
perienţa simţirii nemateriale vom ajunge fără rătăcire 
dacă vom subţia materia prin osteneli și dureri. 

25. Însăşi lumina sfintei cunoştinţe ne învaţă că 
simţirea naturală este una, dar e împărțită în două lu- 
crări din pricina neascultării lui Adam. Deci una şi sim- 
plă este și lucrarea Duhului Sfânt, coborâtă în acea 
simţire. Dar şi pe aceasta nimeni nu o poate cunoaşte, 
decât numai cei ce s-au lepădat cu bucurie de plăce- 
rile vieţii pentru nădejdea bunurilor viitoare şi au veş- 
tejit toată dorinţa simţirilor trupeşti prin înfrânare. Min- 
tea acelora, mişcându-se cu toată puterea numai spre 
acele bunuri, datorită lipsei de griji, simte întâi ea în 
chip negrăit bunătatea dumnezeiască. Pe urmă impăr- 
tășeşte şi trupului din bucuria sa, pe măsura înaintării 
sale, având un dor nemărginit de-a se mărturisi. "Căci 
întru El a nădăjduit, zice, inima mea, şi am fost ajutat; 
şi a înflorit trupul meu, şi cu voia mea mă voi mărtu- 
risi Lui" (Ps 27, 9-10). Bucuria adevărată ce se revarsă 
atunci în suflet și în trup este o înştiinţare neinșelă- 
toare despre viaţa cea nestricăcioasă. 

26. Cei ce se nevoiesc trebuie să-şi păstreze cuge- 
tarea pururea netulburată, ca mintea, deosebind gân- 
durile ce trec prin ea, pe cele bune şi trimise de Dum- 
nezeu să le așeze in cămările amintirii, iar pe cele în- 
tunecoase și drăceşti să le arunce afară din jitniţele 

firii. Căci atunci când marea e liniştită, pescarii văd 
până în adâncuri, încât nu le scapă aproape niciunul 
din peştii care mişună acolo. Dar când e tulburată de 
vânturi, ascunde în negura tulburării ceea ce lasă cu 
prisosinţă să fie văzut când e liniştită şi limpede. Meş- 
teşugul celor ce pun la cale vicleşugurile pescăreşti nu 
mai are atunci nicio putere. Aceasta se întâmplă să o 
păţească şi mintea contemplativă, mai ales atunci când 
dintr-o mânie nedreaptă se tulbură adâncul sufletului. 

27. Sunt foarte puţini aceia care îşi cunosc cu de-a- 
mănuntul toate greșelile lor şi a căror minte nu e ră- 
pită niciodată de la pomenirea lui Dumnezeu. Căci 
precum ochii noştri cei trupeşti când sunt sănătoşi pot 
vedea toate, până şi ţânţarii care zboară în aer, dar 
când sunt acoperiţi cu albeaţă sau de niscai urdori 
chiar dacă vine înaintea lor vreun lucru mare nu-l văd 
decât foarte şters, iar pe cele mici nici nu le prind cu 
simţul vederii, tot aşa şi sufletul: de îşi va subţia cu 
luare-aminte coaja care i-a venit din iubirea de lume, 
va socoti chiar şi cele mai mici greşeli ale sale ca foar- 
te mari şi va vărsa neîncetat lacrimi peste lacrimi cu 
multă mulţumire. Căci s-a spus: "Drepţii se vor mărtu- 
risi numelui Tău' (Ps 139, 14). Dar de va stărui în dra- 
goste de lume, chiar dacă ar săvârşi vreo ucidere, sau 
altă faptă vrednică de mare pedeapsă, o va privi foarte 
liniştit, iar celorlalte greşeli nu le va da nicio însemnă- 
tate, ci le va socoti adeseori ca isprăvi. De aceea, nu se 
va ruşina netrebnicul nici chiar să le apere cu căldură. 

28. Numai Duhul Sfânt poate să curăţească min- 
tea. Căci de nu va intra Cel puternic să dezarmeze şi 
să lege pe tâlhar, nu se va slobozi nicidecum prada. 
Deci se cade ca prin toate şi mai ales prin pacea sufle- 

tului să dăm odihnă Duhului Sfânt în noi, ca să avem 
sfeşnicul cunoştinţei luminând în noi totdeauna. Căci 
răspândindu-şi el neîncetat lumina în cămările sufle- 
tului, nu numai că se fac arătate în minte acele mici şi 
intunecate atacuri (momeli) ale dracilor, ci se şi slă- 
besc, fiind date pe faţă de lumina aceea sfântă şi slă- 
vită. De aceea Apostolul zice: "Duhul să nu-l stingeţi!" 
(1 Tes 5, 19), adică nu lucraţi sau nu gândiţi cele rele, 
ca să nu întristaţi bunătatea Duhului Sfânt şi să vă 
lipsiţi de sfeşnicul acela ocrotitor. Căci nu se stinge 
Cel veșnic şi de viaţă făcător, ci, de-L vom întrista, Se 
va depărta de la noi, lăsând mintea înceţoşată şi ne- 
luminată. 

29. Precum am mai spus, ştim că nu există decât o 
singură simţire naturală a sufletului, căci cele cinci se 
deosebesc după trebuinţele trupului nostru, cum ne în- 
vaţă Preasfântul şi de oameni iubitorul Duh al lui Dum- 
nezeu. Dar ea se împarte în tot atâtea părţi câte feluri 
de mişcări sufleteşti există, din pricină că mintea s-a 
făcut lunecoasă în urma neascultării. Astfel, o parte din 
ea e dusă de latura pătimașă a firii noastre, şi de aceea 
simţim plăcere de bunătăţile vieţii. Altă parte se îndul- 
ceşte adeseori de mişcarea raţională şi mintală a firii 
noastre, întrucât mintea noastră doreşte să alerge spre 
frumuseţile cereşti când petrecem în curăţie. Dar când 
vom dobândi deprinderea de a nesocoti bunurile din 
lume, vom putea să unim şi pofta pământească a su- 
fletului cu dorinţa lui raţională. lar de acest lucru ne 
va face parte împărtășirea de Duhul Sfânt. Căci dacă 
n-ar lumina dumnezeirea Lui cu putere cămările inimii 
noastre, n-am putea să gustăm binele cu o simţire ne- 
împărţită, adică cu toată afecțiunea sufletului. 

30. Simţirea minţii constă în gustarea precisă a 
realităţilor distincte din lumea nevăzută. Căci precum 
prin simţul gustului trupesc, când se află în stare de 
sănătate, deosebim fără greşeală cele bune de cele 
rele şi dorim cele bune, tot aşa mintea noastră, când 
începe să se mişte în deplină sănătate şi fără griji, poa- 
te să simtă din belșug mângâierea dumnezeiască şi să 
nu mai fie răpită niciodată de contrarul aceleia. Şi pre- 
cum trupul gustând din dulceţurile pământeşti expe- 
riază fără greşeală simţirea lor, aşa şi mintea când se 
află deasupra cugetului trupesc poate să guste fără 
să se înșele mângâierea Duhului Sfânt — 'Gustaţi, zice, 
şi vedeţi că e bun Domnul' (Ps 33, 8) — şi să păstreze 
amintirea gustării neuitată prin lucrarea dragostei, 
încât să-și poată da seama fără greșeală de cele ce-i 
sunt de folos, după Sfântul care zice: "Şi aceasta mă 
rog, ca dragostea voastră să prisosească tot mai mult 
şi mai mult, în cunoştinţă şi simţire, ca să preţuiţi cele 
ce sunt de folos" (Flp 1, 9-10). 

31. Când mintea noastră începe să simtă harul Prea- 
sfântului Duh, Satana caută şi el să ne mângâie sufle- 
tul printr-o simţire la aparenţă plăcută, aducând peste 
noi, în vremea liniştirii de noapte, o adiere asemenea 
unui somn foarte uşor. Dar dacă mintea va fi găsită ți- 
nând în pomenire fierbinte sfântul nume al Domnului 
lisus şi va folosi preasfântul şi slăvitul nume al Lui ca 
pe o armă împotriva înşelăciunii, se va depărta amăgi- 
torul viclean. Însă de aici înainte se va aprinde stator- 
nic împotriva sufletului. lar urmarea va fi că mintea, cu- 
noscând cu de-amănuntul înşelăciunea celui viclean, 
va câştiga două lucrări. 


CUVÂNT ASCETIC 417 


32. Mângâierea cea bună vine sau în vreme de ve- 
ghe a trupului, sau ca o arătare în somn a vreunui bun 
viitor; însă numai când cineva, stăruind în pomenirea 
fierbinte a lui Dumnezeu, s-a lipit de dragostea Lui. lar 
mângâierea amăgitoare vine, cum am spus, totdeauna 
când cel ce se nevoieşte e furat de o toropeală uşoa- 
ră, amestecată cu o jumătate de pomenire a lui Dum- 
nezeu. Cea dintâi, ca una ce e de la Dumnezeu, în- 
deamnă în chip vădit sufletele nevoitorilor spre dra- 
goste, umplându-le de multă bucurie. Cea de a doua, 
obişnuind să învăluie sufletul într-o adiere amăgitoare, 
încearcă să fure prin somnul trupului simţirea minţii 
sănătoase, care păstrează pomenirea lui Dumnezeu. 
Deci dacă mintea se va afla, cum am spus, stăruind 
cu luare-aminte în pomenirea Domnului lisus, va risipi 
adierea dulce la părere a vrăjmaşului şi se va porni cu 
bucurie la războiul impotriva lui, având la îndemână 
ca armă, pe lângă har, experienţa dobândită. 

33. Se întâmplă uneori că sufletul se aprinde spre 
dragostea lui Dumnezeu, fiind luat de o mişcare ne- 
şovăielnică şi lipsită de năluciri; el atrage atunci oare- 
cum şi trupul în adâncul dragostei aceleia negrăite, fie 
că aceasta se întâmplă în vreme de veghe, fie, cum am 
zis, când cel care e stăpânit de lucrarea sfântului har 
ajunge în stare de somn. Atunci el nu mai cugetă la ni- 
mic decât la aceea spre ceea ce e mișcat. Când i se în- 
tâmplă aşa ceva, trebuie să ştie că aceasta este lucra- 
rea Duhului Sfânt. Căci îndulcindu-se atunci întreg de 
acea dulceaţă negrăită, nu mai poate cugeta la nimic 
altceva, fiind copleșit de o bucurie adâncă. Dar dacă 
mintea aflându-se sub o astfel de lucrare zămisleşte 
vreo îndoială sau vreun înţeles întinat şi se foloseşte 

de sfântul nume spre a se apăra de cel-rău, şi nu nu- 
mai pentru a primi dragostea lui Dumnezeu, trebuie să 
înțeleagă că acea mângâiere cu înfăţişare de bucurie 
este de la inșelătorul. Bucuria aceasta este lipsită de 
calitate şi de intimitate, fiind produsă de vrăjmaşul, 
care vrea ca sufletul să preacurvească. Căci atunci când 
vede mintea lăudându-se cu experienţa simţirii ei, el 
imbie sufletului anumite mângăâieri bune la aparenţă, 
pentru ca acesta, distras de dulceaţa aceea moale şi 
umedă, să nu poată cunoaşte amestecul celui viclean. 
Din aceasta să cunoaştem, prin urmare, Duhul adevă- 
rului şi duhul înșelăciunii. Căci este cu neputinţă să 
guste cineva cu simţirea din dulceaţa dumnezeiască, 
sau să experieze prin simţire amărăciunea dracilor, dacă 
nu s-a umplut de încredințarea că harul s-a sălăşluit în 
adâncul minţii, iar duhurile rele petrec împrejurul mă- 
dularelor inimii — lucru care dracii nu vor să fie nicio- 
dată crezut de oameni, ca nu cumva, ştiind aceasta 
sigur, să se inarmeze împotriva lor cu pomenirea lui 
Dumnezeu. 

34. Alta este dragostea naturală a sufletului, şi alta 
cea care vine în el de la Duhul Sfânt. Cea dintâi e mo- 
derată şi e pusă în mişcare şi de voinţa noastră, atunci 
când vrem. De aceea şi e răpită cu uşurinţă de duhu- 
rile rele când nu ţinem cu tărie la hotărârea noastră. 
Cealaltă aşa de mult aprinde sufletul de dragostea că- 
tre Dumnezeu, încât toate părţile lui se lipesc de dul- 
ceața negrăită a acestei iubiri, printr-o afecţiune de o 
simplitate infinită. Căci mintea, umplându-se atunci de 
lucrarea duhovnicească, se face ca un izvor din care 
ţâşnesc dragostea şi bucuria. 

35. Precum se linişteşte marea tulburată când se 
varsă untdelemn în ea, furtuna ei fiind biruită de cali- 
tatea aceluia, aşa şi sufletul nostru se umple de o li- 
nişte fericită când se toarnă în el dulceaţa Duhului 
Sfânt. Căci se lasă biruit cu bucurie de nepătimirea şi 
de dulceaţa negrăită care-l umbreșşte, potrivit cu Sfân- 
tul care zice: "Suflete al meu, supune-te lui Dumnezeu" 
(Ps 61, 5). De aceea, oricâte întăriri ar încerca atunci 
dracii să aducă în suflet, el rămâne fără mânie şi plin 
de toată bucuria. Dar la această stare nu va veni şi nu 
va rămâne cineva fără numai dacă îşi va îndulci sufle- 
tul său neîncetat cu frica lui Dumnezeu. Pentru că ce- 
lor ce se luptă, frica Domnului lisus le dă un anumit 
fel de curâăţie. Căci "frica Domnului, zice, e fără priha- 
nă; ea rămâne în vecii vecilor' (Ps 18, 10). 

36. Auzind despre simţirea inimii, nimeni să nu 
creadă că i se va arăta slava lui Dumnezeu în chip vă- 
zut. Căci zicem că sufletul simte, când e curat, printr-o 
anumită gustare negrăită, mângâierea dumnezeiască, 
dar nu că i se arată ceva din cele nevăzute. 'Fiindcă 
acum umblăm prin credinţă, şi nu prin vedere', cum 
zice fericitul Pavel (2 Co 5, 7). Deci, dacă i se va arăta 
vreunuia dintre cei ce se nevoiesc fie vreo lumină, fie 
vreo figură în chip de foc, fie vreun glas, nicidecum să 
nu primească o astfel de arătare. Căci este o înşelăciu- 
ne vădită a vrăjmaşului, care a amăgit pe mulţi prin 
neştiinţă, făcându-i să se abată de la calea adevărului. 
Noi însă ştim că până ce petrecem în trupul acesta stri- 
căcios, suntem departe de Dumnezeu, adică nu putem 
să-L vedem în chip văzut nici pe El, nici altceva din mi- 
nunile cereşti. 

37. Visele care sunt trimise sufletului de iubirea lui 
Dumnezeu sunt mărturiile neinşelătoare ale unui su- 
flet sănătos. De aceea nu trec de la o înfăţişare la alta, 
nici nu îngrozesc simţirea, nici nu aduc râsul sau plân- 
sul aşa, deodată. Ci se apropie de suflet cu toată blân- 
deţea, umplându-l de bucurie duhovnicească. De aceea 
şi după ce s-a trezit trupul din somn, sufletul caută cu 
mult dor să prelungească bucuria visului. Dar în nălu- 
cirile aduse de draci totul se întâmplă dimpotrivă. Ele 
nici nu rămân la aceeași înfăţişare, nici nu arată multă 
vreme o formă netulburată. Căci ceea ce nu au dracii 
din voie liberă, ci împrumută numai din dorinţa de a 
amăgi, nu poate să-i indestuleze pentru multă vreme. 
De aceea spun lucruri mari şi ameninţă cumplit, luân- 
du-şi adeseori chip de ostaşi; iar uneori şi cântă în su- 
flet cu strigăt. Dar mintea recunoscându-i din aceste 
semne, când e curată, trezeşte trupul, iar uneori se şi 
bucură fiindcă a putut cunoaşte viclenia lor. De aceea, 
vădindu-i adeseori chiar în vis, îi înfurie grozav. Dar se 
întâmplă uneori că nici visele bune nu aduc bucurie 
sufletului, ci aşază în el o întristare dulce şi lacrimi fără 
durere. lar aceasta se întâmplă celor ce au inaintat 
mult în smerenia cugetării. 

38. Am arătat, precum am auzit de la cei ce au făcut 
experienţa, deosebirea dintre visele bune şi cele rele. 
Ne va ajunge însă pentru sporirea la cât de multă virtu- 
te să nu ne încredem nicidecum în nicio nălucire. Căci 
visele de cele mai multe ori nu sunt nimic altceva de- 
cât chipuri ale gândurilor, sau, precum am zis, batjoco- 
riri ale dracilor. Chiar dacă ni s-ar trimite vreodată de 
către bunătatea lui Dumnezeu vreo vedere şi n-am pri- 
mi-o, nu S-ar supăra pentru aceasta preadoritul Domn 

lisus pe noi. Căci ştie că facem aceasta pentru vicle- 
şugurile dracilor. Desigur, deosebirea arătată mai ina- 
inte este precisă. Dar se întâmplă că sufletul, întinân- 
du-se pe nesimţite din pricină că e furat de vreun gând 
(lucru de care cred că nimeni nu e cruțat), nu mai poa- 
te distinge precis şi crede celor care nu sunt bune, ca 
şi cum ar fi bune. 

39. Să luăm următoarea pildă pentru înţelegerea 
lucrului: O slugă e chemată de stăpân noaptea, la poar- 
ta curţii, după o lipsă îndelungată; dar ea necunoscân- 
du-l precis, nu-i deschide uşa, căci se teme ca nu cum- 
va, înşelând-o asemănarea glasului, să se facă pierză- 
toare a lucrurilor ce i-au fost încredințate de stăpân. 
Domnul acesteia nu numai că nu se va mânia pe ea 
când se va face ziuă, ci o va învrednici de multe laude, 
fiindcă a socotit că şi vocea stăpânului este înşelăciu- 
ne şi n-a voit să piardă lucrurile lui. 

40. Nu trebuie să ne îndoim că atunci când mintea 
incepe să se afle sub lucrarea puternică a luminii dum- 
nezeieşti se face întreagă străvezie, încât işi vede cu 
imbelşugare propria ei lumină. Căci aceasta se întâm- 
plă, zice, când puterea sufletului pune stăpânire asupra 
patimilor. Dar că tot ce i se arată într-o anumită formă, 
fie ca lumină, fie ca foc, se întâmplă din uneltirea vrăj- 
mașului ne învaţă limpede dumnezeiescul Pavel, zicând 
că acela se preface în chipul îngerului luminii (2 Co 
11, 14). Prin urmare, nu trebuie să se apuce cineva de 
viaţa ascetică cu nădejdea aceasta, ca nu cumva să 
afle Satana prin aceasta sufletul gata pentru răpire; ci, 
cu nădejdea ca să ajungă numai să iubească pe Dum- 
nezeu cu toată simţirea şi convingerea inimii, ceea ce 
inseamnă: din tot sufletul, din toată inima şi din tot 

cugetul (Lc 10, 27). Căci cel ce e adus de lucrarea ha- 
rului lui Dumnezeu la această stare a ieşit din lume, 
chiar dacă este în lume. 

4]. Se ştie că ascultarea este bunul cel dintâi în 
toate virtuțile începătoare, fiindcă nimiceşte părerea 
de sine şi naşte în noi smerita cugetare. De aceea, ce- 
lor ce stăruiesc în ea cu bucurie li se face intrare şi uşă 
spre dragostea lui Hristos. Pe aceasta nesocotind-o, 
Adam s-a rostogolit în adâncul iadului; şi pe aceasta 
iubind-o Mântuitorul, în scopul mântuirii, a ascultat 
până la cruce şi moarte pe Părintele Său. lar făcând 
aceasta, nu S-a aflat întru nimic mai prejos de măreţia 
Sa. Căci stingând vina neascultării omeneşti prin as- 
cultarea Sa, a adus iarăşi la viaţa fericită și veşnică pe 
cei ce viețuiesc în ascultare. Prin urmare, aceasta tre- 
buie să se îngrijească să o aibă în primul rând cei ce 
pomesc lupta cu părerea de sine adusă de diavol. Căci 
mergând aceasta înainte, ne va arăta fără rătăcire toa- 
te cărările virtuţilor. 

42. Înfrânarea este un nume de obşte, care se adau- 
gă la numele tuturor virtuţilor. Deci cel ce se nevoieşte 
trebuie să se infrâneze în toate. Căci precum orice 
mădular al omului, chiar dacă e dintre cele mai mici, 
de va fi tăiat face urâtă întreaga înfăţişare a omului, fie 
cât de mic mădularul care lipseşte, tot aşa cel ce negli- 
jează chiar şi numai o singură virtute strică toată fru- 
museţea înfrânării fără să ştie. Se cuvine deci să ne 
ostenim nu numai pentru virtuțile trupești, ci şi pentru 
cele care pot curăţi omul nostru cel dinlăuntru. Căci ce 
folos va avea cel ce-şi păzeşte trupul feciorelnic, dacă 
sufletul şi-l lasă să desfrâneze cu dracul neascultării? 

Sau cum se va încununa cel ce s-a înfrânat de la lăco- 
mia pântecelui şi de la toată pofta trupească, dar n-a 
avut grijă de închipuirea de sine şi de iubirea de slavă 
şi n-a răbdat nici cel mai mic necaz, care e măsura cu 
care se va măsura lumina dreptăţii celor ce au împli- 
nit faptele dreptăţii în duh de smerenie? 

43. Cei ce se nevoiesc trebuie să urască toate pati- 
mile neraţionale în aşa fel, încât să le ajungă ura faţă 
de ele o adevărată obişnuinţă. Dar înfrânarea de mân- 
cări trebuie să o păzească în aşa fel, ca să nu câștige 
careva vreo scârbă faţă de vreuna din ele. Acesta ar fi 
un lucru vrednic de osândă şi cu totul drăcesc. Căci 
nu ne înfrânăm de la ele fiindcă ar fi vrednice de ocară 
(să nu fie!), ci ca, depărtându-ne de multele mâncări, 
să pedepsim cu dreaptă măsură mădularele aprinse 
ale trupului; apoi, ca să avem destul prisos ca să-l pu- 
tem da săracilor drept semn al dragostei adevărate. 

44. A mânca şi a bea din toate cele puse înainte, 
mulţumind lui Dumnezeu, nu este ceva care se împo- 
triveşte canonului cunoștinței. Căci toate, zice, erau 
bune foarte (Fc 1, 31). Dara te înfrâna cu bucurie de 
la cele multe şi dulci este un lucru şi mai potrivit cu 
dreapta socoteală şi cu cunoştinţa. Însă n-am putea 
dispreţui cu bucurie lucrurile dulci de aici dacă n-am 
gusta cu toată simţirea şi încredințarea dulceaţa lui 
Dumnezeu. 

45. Precum trupul îngreunat de mulţimea mâncă- 
rilor face mintea molâie şi greoaie, tot aşa când e slă- 
bit de prea multă înfrânare face partea contemplativă 
a sufletului posomorâtă şi neiubitoare de cunoștință. 
Deci mâncările trebuie să se potrivească stării trupului. 

Când trupul e sănătos, trebuie să fie chinuit atât cât 
trebuie, iar când e slăbit, să fie îngrijit, dar cu măsură. 
Căci cel ce se nevoieşte nu trebuie să-şi slăbească 
trupul decât atâta cât trebuie ca să-i inlesnească lupta, 
ca prin ostenelile trupului şi sufletul să se curăţească 
după cuviinţă. 

46. Când dracul slavei deşarte se aprinde puternic 
împotriva noastră, luând ca motiv venirea vreunor fraţi 
sau a oricărui alt străin la noi, bine este să lăsăm cu 
acest prilej ceva din asprimea dietei noastre obișnuite. 
Prin aceasta vom face pe drac să plece fără ispravă, 
ba, mai degrabă, plângându-şi încercarea neizbutită. 
Totodată vom împlini cu dreaptă judecată legea dra- 
gostei, păzind în aceeaşi vreme taina infrânării nedez- 
văluită, prin pogorământul ce l-am primit. 

47. Postul are în sine laudă, dar nu la Dumnezeu. 
Căci este numai o unealtă, ducând spre cumpătare pe 
cei ce voiesc. Deci cei ce se nevoiesc nu se cade a se 
făli cu el, ci a aştepta numai cu credinţă in Dumnezeu 
sfârșitul după care doresc. Căci meşterii niciunui meş- 
teşug nu se laudă cu uneltele lor, ca şi când ar fi rezul- 
tatul meșteșugului lor, ci aşteaptă fiecare să isprăveas- 
că lucrul de care s-a apucat, ca din el să arate destoini- 
cia meşteşugului lor. 

48. Precum pământul udat cu măsură face să răsa- 
ră cu cel mai mare spor sămânţa curată semănată în 
el, dar înecat de multe ploi aduce numai spini şi mă- 
răcini, aşa şi pământul inimii: de vom folosi vinul cu 
măsură, va scoate la iveală, curate, seminţele ei firești, 
iar pe cele semănate de Duhul Sfânt în ea le va face 
să răsară foarte înfloritoare şi cu mult rod; dar de o 

vom scălda în multă băutură, va preface în spini şi mă- 
răcini toate gândurile ei. 

49. Când mintea noastră înoată în valurile băuturii, 
nu numai că vede în somn cu patimă chipurile zugră- 
vite de draci, ci îşi plăsmuieşte şi în sine anumite ve- 
deri frumoase, îmbrăţişând cu foc nălucirile sale, ca pe 
nişte amante. Căci înfierbântându-se mădularele ce 
servesc la împreunarea trupească de căldura vinului, 
mintea e silită să-și înfăţişeze vreo umbră plăcută a pa- 
timii. Se cuvine deci ca, folosindu-ne de dreapta mă- 
sură, să ne ferim de vătămarea ce vine din lăcomie. 
Căci dacă nu s-a născut în minte plăcerea care să o 
împingă spre zugrăvirea păcatului, ea rămâne întreagă 
lipsită de năluciri şi, ceea ce-i mai mult, neafemeiată. 

50. Cei ce vor să-şi înfrâneze părţile trupului care 
se umilă nu trebuie să umble după băuturile drese, 
pe care meşterii acestei născociri le numesc aperitive, 
fiindcă deschid drumul spre pântece belşugului de 
mâncări. Căci nu numai calitatea lor e vătămătoare 
pentru trupurile celor ce se nevoiesc, ci şi însăşi ames- 
tecarea lor prostească răneşte foarte tare conştiinţa 
temătoare de Dumnezeu. Ce-i lipseşte doar vinului ca 
să fie muiată asprimea lui prin amestecarea cu felurite 
dulcegării? 

51. Domnul nostru lisus Hristos, Învățătorul acestei 
sfinţite vieţuiri, a fost adăpat cu oţet în vremea patimi- 
lor de către cei ce slujeau poruncii diavoleşti, ca să ne 
lase (imi pare mie) o pildă învederată despre dispo- 
ziţia ce trebuie să o avem în timpul sfinţitelor nevo- 
inţe. Căci nu trebuie să se folosească, zice, de mân- 
cări şi băuturi dulci cei ce se luptă impotriva păcatu- 
lui, ci să rabde mai degrabă, fără şovăire, acreala şi 

amărăciunea luptei. Dar s-a mai adăugat și isop în bu- 
retele ocării ca să ni se arate deplin modul în care ne 
putem curăţi. Căci acreala este proprie nevoinţelor, 
iar curățirea e proprie desăvârşirii. 

52. Nimeni n-a spus că a te duce la băi ar fi ceva 
păcătos sau nesocotit. Dar a te feri de ele pentru pă- 
zirea curăţiei este semn şi de tărie, şi de înfrânare. 
Pentru că, astfel, nici îmbăierea voluptuoasă nu ne va 
moleşi trupul, nici nu ne vom aminti de goliciunea fără 
de cinste a lui Adam, silindu-ne să acoperim cu frun- 
zele aceluia a doua pricină a goliciunii noastre, mai cu 
seamă noi, cei care, scăpaţi de curând din stricăciu- 
nea vieţii, se cuvine să ne unim, prin uitare de trupul 
nostru, cu frumuseţea curăţiei*. 

53. Nimic nu te împiedică să chemi doctorul la vre- 
me de boală. Căci trebuia ca experienţa omenească 
să dea odată naştere acestui meşteşug. De aceea au 
şi existat leacurile mai înainte de a fi aflate. Dar nu tre- 
buie să ne punem nădejdea vindecării în ei, ci în lisus 
Hristos, Mântuitorul şi Doctorul nostru cel adevărat. 
lar aceasta o spun celor ce urmăresc ţinta înfrânării în 
chinovii şi în cetăţi, pentru faptul că nu pot să aibă 
neincetat credinţa lucrătoare prin dragoste, din prici- 
na împrejurărilor ce li se întâmplă; dar şi pentru ca să 
nu cadă în slava deşairtă şi în ispita diavolului, din care 
pricini unii dintre ei se laudă adeseori că nu au trebu- 
inţă de doctori. Dacă însă cineva îşi duce viaţa retrasă 
in locuri mai pustii, numai între doi sau trei fraţi de 
acelaşi fel, să se lase pe sine cu credinţă numai în grija 
Domnului, Care ne tămăduieşte toată boala şi toată 


*Omis în Filocalia, vol. I, Sibiu, 1947, acest cap este preluat 
în traducerea ediţiei Humanitas, Bucureşti, 2004 (n. red.) 

neputinţa, în orice pătimiri ar cădeal5!. Căci după 
Domnul, îi ajunge pustia ca să-l mângâie în boala lui. 
Fiindcă unul ca acesta nu e lipsit niciodată de lucrarea 
credinţei, nici nu are prilej a se făli cu virtutea răb- 
dării, ci se foloseşte de pustie ca de o bună acoperi- 
toare. De aceea 'sălăşluieşte Domnul în casă pe cei ce 
viețuiesc în singurătate" (Ps 67, 6; LXX). 

54. Când din pricina unor boli trupești ce ni se în- 
tâmplă ne scârbim de noi înşine, trebuie să ştim că su- 
fletul nostru este încă rob poftelor trupului. De aceea 
dorește el fericire pământească și nu vrea să se des- 
partă de bunătăţile vieţii, ci socoteşte un mare neajuns 
să nu se poată folosi, din pricina bolilor, de frumuse- 
tile vieţii. Dar de va primi cu mulţumire supărările bolii, 
va cunoaşte că nu e departe de hotarele neprihănirii. 
Drept aceea, atunci şi moartea o aşteaptă cu bucurie, 
ca fiind mai degrabă pricină a vieţii adevărate. 

55. Sufletul nu va dori să se despartă de trup până 
nu-şi va pierde orice plăcere pentru lumea de aici. Căci 
toate simţurile trupului se îimpotrivesc credinţei, fiindcă 


131. E de remarcat atitudinea pozitivă a lui Diadoh față de 
medicină şi în general faţă de ştiinţă. Natura în calitate de reve- 
laţie naturală e dată minţii noastre ca o carte, la a cărei descifrare 
fiecare generaţie îşi aduce contribuţia ei, sporind tezaurul ştiinţei 
care, aşadar, şi ea ne descoperă înţelepciunea Creatorului şi pune 
în valoare pentru viaţa noastră puterile depozitate de Dumnezeu 
în natură tocmai în acest scop. Diadoh merge aşa de departe în 
recomandarea medicinii, încât consideră refuzul ei drept mân- 
drie. Desigur, creştinul trebuie să-şi pună nădejdea nu numai în 
puterea medicamentelor, ci şi în Făcătorul acestei puteri, ca re- 
zultatul să fie mai sigur. Numai pe pustnici îi mângâie de lipsa 
doctorului, spunându-le că trebuie să fie atât de mare credinţa 
lor, încât să suplinească lipsa aceluia. 

ele sunt numai pentru lucrurile de acum, iar aceea 
vesteşte măreţia bunurilor viitoare. Se cuvine deci ca 
cel ce se nevoieşte să nu se gândească niciodată la 
pomi cu ramuri bogate şi umbroase, la izvoare cu ape 
curgătoare, la grădini felurite şi înflorite, la case împo- 
dobite și la petreceri cu rudeniile; de asemenea, să 
nu-și amintească de ospeţele care s-ar întâmpla la praz- 
nice, ci să se folosească numai de cele strict trebuin- 
cioase cu toată multumirea, iar încolo, să socotească 
viaţa ca o cale străină, pustie de orice plăcere trupeas- 
că. Căci numai strâmtorând astfel cugetarea noastră o 
vom îndrepta întreagă pe urmele vieţii veşnice. 

56. Că vederea, gustul şi celelalte simţuri slăbesc 
ţinerea de minte a inimii când ne folosim de ele peste 
măsură, ne-o spune cea dintâi Eva. Căci până ce n-a 
privit ea pomul oprit cu plăcere, îşi amintea cu grijă de 
porunca dumnezeiască. De aceea, era acoperită de 
aripile dragostei dumnezeieşti, nedându-şi seama din 
această pricină de goliciunea ei. Dar când a privit la pom 
cu plăcere şi s-a atins de el cu multă poftă şi în sfârşit 
a gustat din rodul lui cu o voluptate puternică, îndată 
s-a pătruns de dorinţa după impreunarea trupească, 
aprinzându-se de patimă prin faptul că era goală. Şi, 
astfel, toată pofta ei şi-a întors-o spre gustarea lu- 
crurilor de aici, amestecând, din pricina fructului plă- 
cut la vedere, în greşala ei, şi greşala lui Adam. De 
atunci, cu anevoie îşi mai poate aduce omul aminte 
de Dumnezeu sau de poruncile Lui. Deci noi, privind 
pururea în adâncul inimii noastre cu necontenita po- 
menire a lui Dumnezeu, să petrecem în această viaţă 
înşelătoare ca nişte lipsiţi de vedere!32. Căci e propriu 


] 32. Aici avem esenţa rugăciunii mintale. 

înțelepciunii duhovniceşti să păzească pururea neîn- 
aripat dorul privirilor. La aceasta ne îndeamnă şi mult 
încercatul lov, zicând: "Inima mea nu s-a luat după ochii 
mei" (lov 31, 7). Lucrul acesta este cu adevărat sem- 
nul celei mai de pe urmă înfrânări. 

57. Cel ce petrece pururea în inima sa e departe 
de toate lucrurile frumoase ale vieţii. Căci umblând în 
duh, nu poate cunoaşte poftele trupului. Unul ca aces- 
ta făcându-și plimbările în cetatea întărită a virtuţilor 
le are pe acestea ca păzitori la porţile cetăţii curăţiei. 
De aceea, uneltirile dracilor împotriva lui rămân fără 
succes, chiar dacă ar ajunge săgețile poftei josnice 
până la ferestrele firii. 

58. Când sufletul nostru începe să nu mai pofteas- 
că lucrurile frumoase ale pământului, se furişează de 
cele mai multe ori în el un gând de trândăvie, care nu-i 
îngăduie să stea cu plăcere nici în slujba cuvântului, şi 
nu-i lasă nici dorinţa hotărâtă după bunurile viitoare; 
ba îi înfăţişează şi viaţa aceasta trecătoare ca neavând 
niciun rost și fiind cu totul incapabilă de vreo faptă 
vrednică de-a fi numită virtute; şi însăşi cunoștința o 
disprețuiește ca pe una ce a fost dată şi altor mulţi oa- 
meni, sau ca pe una ce nu ne făgăduieşte nimic desă- 
vârşit. De această patimă moleșşitoare şi aducătoare 
de toropeală vom scăpa de ne vom ţine cu tărie cuge- 
tul nostru între hotare foarte înguste, căutând numai 
la pomenirea lui Dumnezeu. Căci numai întorcându-se 
astfel mintea la căldura ei va putea să se izbăvească 
fără durere de acea împrăștiere nesocotită. 

59. Când îi închidem minţii toate ieşirile cu pome- 
nirea lui Dumnezeu, ea cere o ocupaţie care să dea de 
lucru hărniciei ei. Trebuie să-i dăm deci pe: Doamne 

lisuse [Hristoase155, prin care îşi poate ajunge deplin 
scopul. "Căci nimeni nu numeşte Domn pe lisus, fără 
numai întru Duhul Sfânt' (1 Co 12, 3). Dar aşa de 
strâns şi de neincetat să privească la acest cuvânt în 
cămările sale, încât să nu se abată nicidecum spre nis- 
cai năluciri. Căci toţi aceia care cugetă neincetat la 
acest nume sfânt şi slăvit în adâncul inimii vor putea 
vedea odată şi lumina minţii lor. Pentru că dacă e ţinut 
strâns în amintire, el arde toată pata de pe faţa sufle- 
tului printr-o simţire puternică. "Căci Dumnezeul nos- 
tru este foc mistuitor' (Dt 4, 24; Evr 12, 29) ce arde 
toată răutatea. Ca urmare, Domnul atrage sufletul la 
iubirea puternică a slavei Sale. Căci zăbovind numele 
acela slăvit şi mult dorit prin pomenirea minţii în căl- 
dura inimii, sădeşte în noi numaidecât deprinderea 
de-a iubi bunătatea Lui, nemaifiind nimic care să ne 
impiedice. Acesta este mărgăritarul cel de mult preţ pe 
care-l poate agonisi cineva vânzând toată averea sa, 
ca să aibă o bucurie negrăită de aflarea lui (Mt 13, 46). 

60. Alta este bucuria începătoare, şi alta cea desă- 
vârşitoare. Cea dintâi nu e lipsită de lucrarea închipuirii 
(de năluciri); cealaltă are ca putere smerita cugetare. 
lar la mijlocul lor se află întristarea iubitoare de Dum- 
nezeu şi lacrima fără durere. "Căci întru înmulţirea în- 
ţelepciunii stă spor de amărăciune; şi cine-şi înmulțește 
cunoştinţa îşi sporeşte suferința" (Ecc 1, 18). De aceea 
sufletul trebuie îmbiat întâi la nevoinţe prin bucuria 
incepătoare, ca apoi să fie mustrat şi probat de către 
adevărul Duhului Sfânt pentru relele pe care le-a făcut 
şi pentru împrăştierile de care se mai face vinovat. 


133. Avem aici una dintre cele mai vechi mărturii despre 
Rugăciunea lui lisus. 


CUVÂNT ASCETIC 431 


"Căci întru mustrări, zice, ai pedepsit pe om pentru fără- 
delege şi ai subţiat ca pe-o pânză de păianjen sufletul 
lui" (Ps 38, 12; LXX). lar după ce mustrarea aceasta 
va fi probat sufletul ca într-un cuptor, acesta va primi 
bucuria fără năluciri, în pomenirea fierbinte a lui Dum- 
nezeu. 

61. Când sufletul se tulbură de mânie, sau se înce- 
ţoşează de aburii vinului, sau se supără de o întristare 
grea, mintea nu poate să ţină pomenirea lui Dumnezeu 
(oricât de mult s-ar sili). Căci fiind întunecată întreagă 
de furia patimilor, se înstrăinează cu totul de simţirea 
sa. De aceea lucrul dorit nu are unde să-şi intipărească 
pecetea sa, ca mintea să poarte fără uitare chipul în- 
tărit, dat fiind că memoria cugetării s-a învârtoşat din 
pricina asprimii patimilor. Dar izbăvindu-se sufletul de 
acestea, chiar dacă lucrul bun a fost furat pentru scur- 
tă vreme de uitare, folosindu-se mintea îndată de age- 
rimea ei, se prinde iarăşi cu căldură de lucrul acela mult 
dorit şi mântuitor. Fiindcă are atunci harul însuşi, care 
cugetă împreună cu sufletul şi strigă împreună cu el: 
"Doamne lisuse Hristoase". Căci harul învaţă sufletul 
cum învaţă mama copilul, străduindu-se impreună cu 
el să spună numele tată, până când îl aduce la deprin- 
derea de-a rosti limpede, în loc de orice altă vorbă 
copilărească, numele tatălui, chiar când doarme. De 
aceea zice Apostolul: "Asemenea şi Duhul stă într-aju- 
tor neputinţelor noastre. Căci a ne ruga precum trebu- 
ie nu ştim, ci Însuşi Duhul Se roagă pentru noi cu sus- 
pine negrăite' (Rm 8, 26). Pentru că fiind noi prunci 
faţă de desăvârşirea virtuţii, avem trebuinţă numai- 
decât de ajutorul Lui ca, unind şi îndulcind El toate 
gandurile noastre cu dulceaţa Sa, să ne putem mişca 

din toată inima spre pomenirea şi spre dragostea lui 
Dumnezeu şi Tatăl nostru. De aceea întru Dânsul, cum 
zice tot dumnezeiescul Pavel, strigăm neincetat, când 
suntem călăuziţi de El să numim pe Dumnezeu, Tată: 
"Avva, Părinte!" (Rm 8, 15). 

62. Mânia obişnuieşte mai mult decât celelalte pa- 
timi să tulbure și să zăpăcească sufletul. Dar uneori îi 
şi foloseşte cât se poate de mult. Căci, când ne folo- 
sim de ea fără tulburare împotriva celor necuvioşi, sau 
într-un fel sau altul neinfrânaţi, ca sau să se mântu- 
iască, sau să se ruşineze, prilejuim sufletului un spor 
de blândeţe: fiindcă lucrăm potrivit cu scopul dreptăţii 
și al bunătăţii lui Dumnezeu. Pe lângă aceasta, adese- 
ori mâniindu-ne tare împotriva păcatului, dăm sufletu- 
lui vigoare, scăpându-l de moleşeală. De asemenea, 
nu încape nicio îndoială că mâniindu-ne împotriva du- 
hului stricăciunii când suntem în mare întristare şi des- 
curajare, ne aflăm cu cugetul mai presus de lauda cea 
spre moarte. Ca să ne inveţe aceasta, Domnul S-a må- 
niat şi S-a tulburat de două ori impotriva duhului iadu- 
lui, deşi făcea toate câte voia cu o voinţă netulburată 
(In 11, 33 ş. u.). Aşa a întors sufletul lui Lazăr în trup. 
incât mie îmi pare că mânia neprihănită a fost dăruită 
firii noastre de Dumnezeu, Care ne-a zidit, mai degrabă 
ca o armă a dreptăţii. Dacă s-ar fi folosit Eva de ea îm- 
potriva şarpelui, nu ar fi fost robită de plăcerea aceea 
pătimaşă. Astfel mie mi se pare că cel ce se foloseşte 
cu neprihănire de mânie, din râvna cuvioşiei, se va afla 
mai cercat în cumpăna răsplătirilor decât cel ce nu se 
mişcă nicidecum la mânie, pentru greutatea de a se 
mişca a minţii. Fiindcă cel din urmă se dovedeşte a 
nu-și fi deprins vizitiul să stăpânească frânele simţu- 

rilor omeneşti. lar celălalt luptă strunind caii virtuţii şi 
e purtat în mijlocul bătăliilor cu dracii, conducând ne- 
întrerupt cu frica lui Dumnezeu carul cel cu patru cai 
al înfrânării. Pe acesta îl aflăm numit în Scriptură, la 
înălţarea dumnezeiescului Ilie, "carul lui Israel", pentru 
motivul că Dumnezeu a vorbit întâia oară iudeilor de- 
spre cele patru virtuţi în chip deosebit. lar cel ce s-a 
hrănit aşa de mult cu neprihănirea a fost înălţat la cer 
pe un car de foc, pentru că s-a folosit, socotesc, de 
virtuțile sale ca de nişte cai, vieţuind întru Duhul care 
l-a răpit pe el într-un vârtej de foc (4 Rg 2, 11-12). 

63. Cel ce s-a împărtășit de sfânta cunoștință şi a 
gustat din dulceaţa lui Dumnezeu nu mai trebuie să ju- 
dece pe nimeni niciodată. Fiindcă dreptatea căpeteni- 
ilor lumii acesteia e copleşită cu totul de dreptatea lui 
Dumnezeu, mai bine zis nu e nimic faţă de dreptatea 
lui Dumnezeu. Căci care ar fi deosebirea între fiii lui 
Dumnezeu şi oamenii veacului acestuia dacă dreptul 
acestora n-ar apărea ca nedesăvârşit faţă de dreptatea 
acelora? De aceea cel dintâi se numeşte drept ome- 
nesc, iar cea de-a doua, dreptate dumnezeiască. Astfel, 
Mântuitorul nostru "fiind ocărât, nu răspundea cu oca- 
ră, dat la chinuri, nu amenința" (1 Ptr 2, 23), ci răbda 
în tăcere să fie dezbrăcat şi de haine, şi pentru mân- 
tuirea noastră a suferit durere; ba, ceea ce e mai mult, 
Se ruga Tatălui pentru cei care Îl chinuiau (Lc 23, 34). 
Dar oamenii lumii nu încetează să se judece până ce 
nu-şi iau cu adaos înapoi lucrurile de la cei cu care se 
judecă, mai ales când îşi primesc dobânzile înainte de 
a li se plăti datoria. Aşa încât dreptul lor se face ade- 
seori început de mare nedreptate. 


28 - Filocalia (1) 

64. Am auzit pe unii oameni evlavioşi zicând că nu 
trebuie să îngăduim să ni se ia lucrurile ce le avem 
pentru susţinerea noastră, sau pentru ajutorarea săra- 
cilor, ca să nu ne facem pricină de păcat celor ce ne 
nedreptăţesc pe noi prin faptul că răbdăm, mai ales 
dacă se întâmplă să pătimim aceasta de la creştini. 
Dar aceasta nu înseamnă altceva decât a ţine cineva 
la ale sale mai mult decât la sine însuși, pentru o pri- 
cină neraţională. Pentru că, dacă părăsesc rugăciunea 
și paza inimii şi încep puţin câte puţin să umblu după 
judecăţi împotriva celor ce voiesc să mă păgubească 
şi să aştept pe la uşile judecătorilor, vădit este că cele 
pentru care mă judec le socotesc mai insemnate de- 
cât mântuirea mea, ca să nu zic şi decât însăşi porun- 
ca mântuitoare. Căci cum mai ascult atunci în întregi- 
me de cuvântul evanghelic, care-mi porunceşte: "Şi de 
la cel ce ia ale tale nu cere îndărăt' (Mt 5, 40), dacă 
nu rabd cu bucurie, după cuvântul apostolic, răpirea 
lucrurilor mele (2 Co 11, 20), sau dacă, judecându-mă 
şi primind înapoi cele ce mi-au fost luate cu sila, cu 
aceasta nu-l izbăvesc de păcat pe acel lacom? Deci, 
dat fiind că judecătoriile stricăcioase nu judecă potri- 
vit cu judecata nestricăcioasă a lui Dumnezeu, căci vi- 
novatul are toată încrederea în legile acestea, în faţa 
cărora îşi apără pricina sa, bine este să suferim sila ce- 
lor ce vor să ne nedreptăţească şi să ne rugăm pentru 
ei ca, prin pocăință, şi nu prin întoarcerea lucrurilor ce 
le-au răpit de la noi, să fie izbăviţi de păcatul lăcomiei. 
Căci aceasta o vrea dreptatea lui Dumnezeu, ca să pri- 
mim nu lucrul lăcomit, ci pe lacomul însuşi, izbăvit de 
păcat prin pocăință. 

65. E foarte potrivit şi cât se poate de folositor ca, 
odată ce am cunoscut calea evlaviei, să vindem îndată 
toate avuţiile noastre, iar banii de pe ele să-i impărţim 
după porunca Domnului (Mt 19, 21), ca nu cumva, pe 
motiv că vrem să împlinim poruncile totdeauna, să ne- 
socotim porunca mântuitoare. Căci făcând aşa, vom 
dobândi întâi negrija cea bună şi apoi sărăcia nepân- 
dită de curse, care ne ţine cugetul mai presus de orice 
nedreptate şi de orice judecată, dat fiind că nu mai 
avem materia care aprinde focul din cei lacomi. Dar 
mai mult decât celelalte virtuţi ne va încălzi şi ne va 
odihni la sânul ei pe noi, cei rămași goi, smerita cuge- 
tare. Ea ne va fi ca o mamă care îşi încălzește copilul, 
luându-l în braţele sale, când din simplitate copilăreas- 
că acela şi-a aruncat departe de el haina de care s-a 
dezbrăcat, găsind plăcere, din pricina nerăutăţii, mai 
degrabă în goliciune decât în culoarea pestriță a hai- 
nei. Căci zice Scriptura: "Domnul păzeşte pe prunci; 
de aceea m-am smerit, iar El m-a mântuit' (Ps 114, 6). 

66. Domnul ne va cere socoteală despre milostenia 
ce-am făcut-o după cât avem, nu după cât nu avem 
(2 Co 8, 12). Dacă deci ceea ce aveam de dat vreme 
îndelungată voi cheltui de frica lui Dumnezeu în vre- 
me scurtă, mânat de o pornire fierbinte, cum voi mai 
fi învinuit eu, care nu am nimic? Dar va zice cineva: 
De unde vor fi miluiţi în viitor săracii care s-au obişnuit 
să fie ajutaţi cu măsură şi pe rând din ale noastre? Să 
învețe unul ca acesta să nu hulească pe Dumnezeu din 
pricina iubirii sale de bani. Doar nu va lipsi lui Dum- 
nezeu puterea să poarte de grijă de zidirea Sa, cum a 
făcut-o de la început, nici n-au fost lipsiţi săracii de 
hrană sau de îmbrăcăminte înainte de a fi fost stârnit 

acesta sau acela la milostenie. Bine este deci când ci- 
neva, împărțind ale sale într-o slujire bună şi în depli- 
nă cunoştinţă, își leapădă cugetul nesocotit şi lauda ce 
vine din bogăţie, urându-şi poftele sale. lar aceasta în- 
seamnă să ne urâm sufletul nostru, întrucât nemaipu- 
tându-ne bucura de împărțirea de bani, ne dispreţuim 
sufletul nostru foarte, ca unii ce nu mai facem niciun 
bine. Căci până ce suntem plini de bani, ne bucurăm 
mult (dacă se întâmplă să săvârşim binele) de impăr- 
ţirea lor, ca unii ce slujim cu bucurie poruncii dum- 
nezeiești. Dar după ce am dat tot ce am avut, vine asu- 
pra noastră o întristare şi o umilinţă fără margini, ca 
asupra unora ce nu fac nimic vrednic de dreptate. Prin 
aceasta sufletul se întoarce asupra sa cu multă smere- 
nie, ca ceea ce nu poate câştiga în fiecare zi prin mi- 
lostenie să-şi agonisească prin rugăciunea ostenitoa- 
re, prin răbdare şi prin smerită cugetare. "Căci săracul 
şi lipsitul, zice, vor lăuda numele Tău, Doamne". 

Nici darul (harisma) cuvântării de Dumnezeu nu va 
fi dat cuiva de Dumnezeu de nu se va fi pregătit pe 
sine astfel, încât să se fi lepădat de toate averile sale 
pentru slava Evangheliei lui Dumnezeu, ca în sărăcie 
iubitoare de Dumnezeu să vestească bogăţia Împără- 
tiei lui Dumnezeu. Căci aceasta vrea să o arate, desi- 
gur, cel ce a zis: 'Gătit-ai intru bunătatea Ta săracului, 
Dumnezeule", adăugând: "Domnul va da cuvânt celor 
ce binevestesc cu putere multă' (Ps 67, 11-12). 

67. Toate darurile (harismele) Dumnezeului nostru 
sunt bune foarte şi dătătoare de toată bunătatea. Dar 
niciunul nu ne aprinde şi nu ne mişcă inima aşa de 
mult spre iubirea bunătăţii Lui cum o face harisma cu- 
vântării de Dumnezeu (teologia). Căci aceasta fiind un 

rod timpuriu al bunătăţii lui Dumnezeu, dăruieşte su- 
fletului cele dintâi daruri. Ea ne face mai întâi să dis- 
preţuim cu bucurie toată dragostea de viaţă, ca unii ce 
avem în locul poftelor stricăcioase, ca bogăţie negrăi- 
tă, cuvintele lui Dumnezeu. Apoi luminează mintea 
noastră cu focul care o preschimbă, încât o face să fie 
în comuniune cu duhurile slujitoare. Să păşim deci, iu- 
biţilor, cu toată inima spre această virtute, cei ce ne-am 
pregătit pentru ea. Căci ea este frumoasă, atotvăzătoa- 
re şi depărtează toată grija, hrâănind mintea cu cuvin- 
tele lui Dumnezeu în fulgerările luminii negrăite; ca să 
nu spun multe, ea pregăteşte sufletul raţional pentru 
comuniunea nedespărţită cu Dumnezeu, prin Sfinţii 
Prooroci, ca şi între oameni (o, minune!), să se cânte 
limpede stăpânirea lui Dumnezeu, în sunete dumneze- 
ieşti, armonizate de această dumnezeiască aducătoa- 
re a miresei la Mirele eil5%. 

68. Mintea noastră adeseori se simte îngreunată la 
rugăciune din pricina marii îngustimi şi concentrări a 
acestei virtuţi. Dar imbrăţişează cu bucurie contem- 
plarea şi cuvântarea de Dumnezeu, dată fiind lărgimea 
şi libertatea de mişcare ce i-o procură vederile dum- 
nezeieşti. Ca să nu-i dăm aşadar minţii putinţa să spu- 
nă multe, sau chiar să zboare peste măsură, să ne în- 
deletnicim cel mai mult cu rugăciunea, cu cuvântarea 
Psalmilor şi cu citirea Scripturilor, netrecând cu vede- 
rea nici tâlcuirile bărbaţilor învăţaţi, a căror credinţă 
se cunoaşte din cuvinte. Pentru că, făcând aceasta, nu 
lăsăm mintea să amestece cuvintele sale în cuvintele 


1 34. Avem aici cunoscuta icoană a nunţii pentru unirea su- 
fletului cu Dumnezeu. Inţelegerea e uşurată de faptul că în qre- 
ceşte "sufletul" e de genul feminin. 

harului, precum nu-i îngăduim să fie furată de slava 
deşartă şi să fie împrăștiată de multa plăcere a vorbă- 
riei, ci o păzim în vremea contemplaţiei în afară de ori- 
ce lucrare a închipuirii şi facem prin aceasta ca aproa- 
pe toate cugetările ei să fie întovărășite de lacrimi. Căci 
odihnindu-se în ceasurile de liniştire (isihie) şi indul- 
cindu-se mai ales cu dulceaţa rugăciunii, nu numai că 
se va elibera de neajunsurile mai sus pomenite, ci va 
prinde şi mai multă putere spre a se deda cu agerime 
şi fără osteneală contemplaţiilor dumnezeieşti, Spo- 
rind totodată cu multă smerenie în darul deosebirii. 
Dar trebuie să ştim că este şi o rugăciune mai presus 
de orice lărgime. Aceasta însă e proprie numai acelo- 
ra care sunt plini în toată simţirea şi încredințarea lor 
de harul Duhului Sfânt. 

69. Harul obișnuiește la început să umple sufletul 
de lumină prin simţire multă. Dar înaintând omul în ne- 
voințe, adeseori harul lucrează nesimtit tainele sale în 
sufletul contemplativ (văzător) şi cuvântător de Dum- 
nezeu. Făcând la inceput aşa, el vrea ca, bucurându-ne, 
să ne mâne spre contemplaţiile dumnezeieşti ca pe 
unii ce suntem chemaţi de la neştiinţă la cunoştinţă. 
La mijlocul nevoinţelor însă vrea să ne păstreze cunoş- 
tinta nepătată de slava deşartă. Prin urmare, trebuie 
să ne lase să ne întristăm într-o anumită măsură, ca 
unii ce am fi părăsiţi, ca şi mai mult să ne smerim şi 
să ne supunem slavei Domnului, dar totodată să ne şi 
bucurăm cu măsură, întraripaţi de nădejdea cea bună. 
Căci precum multa întristare învăluie sufletul în dez- 
nădejde şi necredinţă, aşa şi multa bucurie îl imbie la 
părerea de sine. Desigur, e vorba despre cei ce sunt 
incă prunci. lar la mijloc, între iluminare şi părăsire, 

se află încercarea; precum la mijloc între întristare şi 
bucurie se află nădejdea. "Căci așteptând, zice, am aş- 
teptat pe Domnul şi a căutat spre mine" (Ps 39, 1); şi 
iarăşi: "După mulţimea durerilor mele în inima mea, 
mângâierile Tale au veselit sufletul meu" (Ps 93, 19). 

70. Precum uşile băilor deschizându-se necontenit 
împing căldura dinlăuntru afară, aşa şi sufletul când 
vrea să vorbească multe, chiar dacă le-ar spune toate 
bune, împrăștie și slăbeşte puterea ţinerii de minte 
prin poarta grăitoare. Prin aceasta mintea uită să spu- 
nă lucrurile care se cuvin la vreme potrivită și impărtă- 
şeşte de-a valma oricui se nimereşte o amestecătură 
de gânduri, nemaiavând nici pe Duhul Sfânt, Care să-i 
păzească cugetarea ferită de năluciri. Căci lucrul bun 
scapă totdeauna vorbăriei, fiind străin de orice vălmă- 
şag şi imaginaţie. Bună este deci tăcerea la vreme, ea 
nefiind decât mama gândurilor prea înțelepte. 

71. Însuşi cuvântul cunoştinţei ne învaţă că multe 
patimi supără la început sufletul contemplativ (văzător) 
şi cuvântător de Dumnezeu. Dar mai mult decât toate, 
mânia şi ura. lar aceasta o pătimeşte nu atât pentru 
dracii care le stâmesc pe acestea, cât din pricina înain- 
tării sale. Pentru că atâta vreme cât sufletul e dus de cu- 
getul lumii, chiar dacă vede că ceea ce e drept e călcat 
in picioare de unii sau de alţii, rămâne nemișcat și ne- 
tulburat, căci îngrijindu-se de poftele sale, nu-l intere- 
sează ceea ce e drept în ochii lui Dumnezeu. Dar când 
incepe să se ridice deasupra patimilor, disprețul lucru- 
rilor de aici şi dragostea lui Dumnezeu nu-l mai lasă să 
sufere a vedea nesocotit ceea ce este drept, nici în sine, 
nici în altul, ci se mânie şi se tulbură împotriva făcăto- 
rilor de rele, până ce vede pe batjocoritorii dreptăţii că 

se fac apărătorii ei cu cuget cuvios. De aceea, pe cei 
nedrepţi îi urăşte, iar pe cei drepţi îi iubeşte peste 
măsură. Căci ochiul sufletului nu mai poate fi înșelat 
când acoperământul lui, adică trupul, a devenit prin 
înfrânare o țesătură foarte subţire. Totuşi este cu mult 
mai bun lucru a plânge nesimţirea celor nedrepţi de- 
cât a-i uri. Căci deşi aceia sunt vrednici de ură, dar ra- 
țiunea nu vrea ca sufletul iubitor de Dumnezeu să fie 
tulburat de ură. Fiindcă atâta vreme cât se află ura în 
suflet, nu lucrează în el cunoştinţa. 

72. Mintea cuvântătoare de Dumnezeu (teologică), 
îndulcindu-șşi şi încălzindu-şi sufletul cu înseşi cuvin- 
tele lui Dumnezeu, dobândește nepătimirea în măsură 
potrivită. Căci "cuvintele Domnului, zice, sunt cuvinte 
curate, argint lămurit în foc pe seama pământului" (Ps 
11, 6). lar mintea cunoscătoare (gnostică), întărită prin 
experienţa cu lucrul, se ridică mai presus de patimi. 
Dar şi mintea cuvântătoare de Dumnezeu gustă din ex- 
perienţa celei cunoscătoare dacă se face pe sine mai 
smerită, precum şi mintea cunoscătoare gustă din vir- 
tutea contemplativă (văzătoare) dacă îşi păstrează ne- 
rătăcită puterea discriminatoare a sufletului. Căci nu 
se intâmplă ca să se dea amândouă darurile în între- 
gime fiecărei minţi. lar pricina este ca amândouă să se 
minuneze de ceea ce are mai mult cealaltă decât ea 
Şi, aşa, să sporească în ele smerita cugetare, îimpreu- 
nă cu râvna dreptăţii. De aceea zice Apostolul: 'Unuia 
prin Duhul i s-a dat cuvânt de înţelepciune; altuia, cu- 
vânt de cunoştinţă intru acelaşi Duh" (1 Co 12,8). 

73. Când sufletul e plin de belșugul roadelor sale 
fireşti, îşi face cu glas mai mare şi cântarea de psalmi 
şi vrea să se roage mai mult cu vocea. Dar când se află 

sub lucrarea Duhului Sfânt, cântă şi se roagă întru 
toată destinderea şi dulceaţa numai cu inima. Stării de 
suflet celei dintâi îi urmează o bucurie amestecată cu 
inchipuiri, iar celei din urmă, lacrimi duhovnicești și, 
după aceea, o mulţumire iubitoare de liniște. Căci po- 
menirea rămânând fierbinte din pricina glasului domol, 
face inima să izvorască anumite cugetări înlăcrimate 
şi blânde. Atunci se pot vedea cum se seamănă semin- 
tele rugăciunii cu lacrimi în pământul inimii, în nădej- 
dea bucuriei secerişului ce va urma. Totuşi, când sun- 
tem apăsaţi de multă tristeţe, trebuie să facem cânta- 
rea rugăciunii cu un glas puţin mai mare, lovind su- 
fletul cu sunete în nădejdea bucuriei, până ce nourul 
acela greu va fi împrăştiat de valurile melodiei. 

74. Când sufletul ajunge la cunoştinţa de sine, pro- 
duce şi din sine o oarecare ardoare şi sfială iubitoare 
de Dumnezeu. Căci nefiind tulburat de grijile vieţii, 
naşte o anumită dragoste plină de pace, care caută cu 
măsură pe Dumnezeul păcii. Dar e desfăcut degrabă 
de la acest gând, fie pentru că pomenirea lui Dum- 
nezeu e furată de simţuri, fie pentru că firea își chel- 
tuieşte repede virtutea sa din pricină că e săracă. De 
aceea înţelepţii elinilor nu aveau cum trebuie ceea ce 
credeau că au dobândit prin înfrânare, deoarece min- 
tea lor nu stătea sub înrâurirea înţelepciunii netrecă- 
toare şi adevărate. Dar ardoarea venită în inimă de la 
Preasfântul Duh este întreagă numai pace. Apoi, ea nu 
slăbeşte nicidecum şi cheamă toate părţile sufletului 
la dorul după Dumnezeu. Ea nu iese afară din inimă și 
inveseleşte tot omul cu o dragoste şi cu o bucurie fără 
margini. Se cuvine deci ca, după ce o cunoaştem, să 
căutăm să ajungem la ea. Căci dragostea naturală este 

un semn al firii însănătoşite prin înfrânare. Dar ea nu 
poate duce mintea la nepătimire, ca dragostea duhov- 
nicească. 

75. Aerul din jurul nostru se face curat când suflă 
vântul de la miazănoapte, datorită naturii subţiri și în- 
seninătoare a acestui vânt. Dar când suflă cel de la 
miazăzi, se încarcă, din pricina naturii ceţoase a aces- 
tui vânt, care aduce, în virtutea oarecărei înrudiri, din 
ţinuturile sale nouri peste tot pământul. Aşa și sufle- 
tul, când stă sub suflarea Duhului adevărat şi Sfânt, se 
află întreg în afară de pâcla diavolească. Dar când stă 
sub suflarea viforoasă a duhului amăgitor, se acoperă 
întreg de nourii păcatului. Deci trebuie să fim pururea 
hotărâți de a sta întorși cu toată puterea spre adierea 
curăţitoare şi de viaţă făcătoare a Duhului Sfânt, adică 
spre vântul pe care l-a văzut Proorocul lezechiel întru lu- 
mina cunoştinţei, venind de la miazănoapte. Să facem 
aceasta, pentru ca partea contemplativă (văzătoare) a 
sufletului nostru să rămână pururea senină, ca să ne 
putem îndeletnici fără rătăcire cu vederile dumneze- 
ieşti, privind în văzduh de lumină cele ale luminii. Căci 
aceasta este lumina cunoştinţei adevărate. 

76. Unii au născocit că atât harul, cât şi păcatul, 
adică atât Duhul adevărului, cât şi duhul rătăcirii se 
află ascunse în mintea celor ce s-au botezat. Ca urma- 
re, zic că o persoană îmbie mintea spre cele bune, iar 
cealaltă, îndată, spre cele dimpotrivă. Eu însă am înţe- 
les din dumnezeieştile Scripturi şi din însăşi simţirea 
minţii că înainte de Sfântul Botez harul îndeamnă 
sufletul din afară spre cele bune, iar Satana foiește în 
adâncurile lui, încercând să stăvilească toate ieşirile 
dinspre dreapta ale minţii. Dar din ceasul în care ne 

renaştem, diavolul e scos afară, iar harul intră înăun- 
tru. Ca urmare, aflăm că precum odinioară stăpânea 
rătăcirea asupra sufletului, aşa după Botez stăpânește 
adevărul asupra lui. Lucrează, desigur, Satana asupra 
sufletului şi după aceea ca şi mai înainte, ba de multe 
ori chiar mai rău. Dar nu ca unul ce se află de faţă îm- 
preună cu harul (să nu fie!), ci învăluind prin mustul 
trupului mintea, ca într-un fum, în dulceaţa poftelor ne- 
raţionale. lar aceasta se face din îngăduirea lui Dum- 
nezeu, ca, trecând omul prin furtună, prin foc și prin 
cercare, să ajungă astfel la bucuria binelui. "Căci am 
trecut, zice, prin foc şi apă, şi ne-ai scos pe noi la odih- 
nă' (Ps 65, 11). 

77. Harul se ascunde, cum am zis, din însăşi clipa 
în care ne-am botezat, în adâncul minţii. Dar îşi aco- 
peră prezenţa faţă de simţirea minţii. Din moment ce 
începe însă cineva să iubească pe Dumnezeu cu toată 
hotărârea, o parte din bunătăţile harului intră într-un 
chip negrăit în comunicare cu sufletul prin simţirea 
minţii. Prin aceasta, cel ce vrea să ţină cu tărie lucrul 
pe care l-a aflat vine la dorinţa să vândă cu multă 
bucurie toate bunurile cele de aici, ca să cumpere cu 
adevărat țarina în care a aflat ascunsă comoara vieţii. 
Căci atunci când va vinde cineva toată bogăţia lu- 
mească, va afla locul în care stătea ascuns harul lui 
Dumnezeu. Fiindcă pe măsura înaintării sufletului, îşi 
descoperă şi darul dumnezeiesc bunătatea lui în min- 
tel35. Dar atunci îngăduie Domnul şi dracilor să su- 
pere sufletul, ca să-l înveţe să facă deosebirea între 
bine şi rău şi să-l facă mai smerit prin aceea că, pe 

135. Această idee o dezvoltă şi Marcu Ascetul în scrierea 
Despre Botez, vezi în această carte p. 346, 372. 

măsură ce se curăţeşte, simte tot mai multă ruşine de 
urâciunea gândurilor drăceşti. 

78. Suntem după chipul lui Dumnezeu (Fc 1, 26) 
prin mişcarea cugetătoare (mintală) a sufletului. Căci 
trupul este ca o casă a sufletului. Deci, fiindcă prin gre- 
şala lui Adam nu numai trăsăturile sufletului s-au inti- 
nat, ci şi trupul nostru a căzut în stricăciune, Cuvântul 
cel Sfânt al lui Dumnezeu S-a întrupat, dăruindu-ne ca 
un Dumnezeu apa mântuitoare prin Botezul Său, ca să 
ne naștem din nou. Căci ne renaştem prin apă, cu lu- 
crarea Sfântului şi de viaţă făcătorului Duh. Prin aceas- 
ta îndată ne curăţim şi sufletul, şi trupul, dacă venim 
la Dumnezeu din toată inima. Căci Duhul Sfânt sălăş- 
luindu-Se în noi, alungă păcatul. Fiindcă nu este cu 
putinţă ca, odată ce faţa sufletului este una şi simplă, 
să fie prezente în el două persoane, cum au socotit 
unii. Căci dacă harul dumnezeiesc se împreună prin 
Sfântul Botez cu trăsăturile chipului ca o arvună a ase- 
mănării, unde mai poate încăpea persoana celui-rău, 
mai ales dat fiind că nu există nicio împărtăşire între 
lumină şi întuneric? (2 Co 6, 14). Deci noi, alergătorii 
pe drumul sfintelor nevoinţe, credem că şarpele cel 
cu multe înfățișări e scos prin baia nestricăciunii afară 
din cămările minţii. Nu trebuie să ne mirăm că după 
Botez gândim iarăşi cele rele împreună cu cele bune. 
Căci baia sfinţeniei șterge pata noastră de pe urma 
păcatului, dar nu preschimbă acum putinţa de a se ho- 
tări în două feluri a voinţei noastre şi nici nu opreşte 
pe draci să ne războiască sau să ne grăiască cuvinte 
înșelătoare. Aceasta, pentru ca cele ce nu le-am păzit 
când eram în starea naturală, să le păzim, cu puterea 
lui Dumnezeu, după ce am luat armele dreptăţii. 

79. Precum am zis, Satana, prin Sfântul Botez, e 
scos afară din suflet. Dar i se îngăduie, pentru pricinile 
mai înainte pomenite, să lucreze în el prin trup. Căci 
harul lui Dumnezeu se sălăşluieşte în însuşi adâncul 
sufletului, adică în minte. Pentru că "toată slava fiicei 
împăratului, zice, e dinăuntru" (Ps 44, 15), nearătată 
dracilor. De aceea, din adâncul inimii însuşi simțim oa- 
recum izvorând dragostea dumnezeiască atunci când 
ne gândim fierbinte la Dumnezeu. lar duhurile rele de 
aici înainte se mută şi se încuibează în simţurile trupu- 
lui, lucrând prin natura uşor de influenţat a trupului 
asupra celor ce sunt încă prunci cu sufletul. Astfel min- 
tea noastră se bucură pururea, cum zice dumnezeies- 
cul Apostol, de legea Duhului (Rm 7, 22), iar simţurile 
trupului sunt atrase de lunecuşul plăcerilor. De aceea 
harul, lucrând prin simţirea minţii, înveseleşte trupul 
celor ce sporesc în cunoştinţă cu o bucurie negrăită, 
iar dracii, lucrând prin simţurile trupului, robesc sufle- 
tul, îmbiindu-l, ucigaşii, cu sila spre cele ce nu vrea, 
mai ales când ne află umblând fără grijă şi cu nepă- 
sare pe calea credinţei. 

80. Cei ce spun că cele două puteri, a harului şi a 
păcatului, se află împreună în inimile credincioşilor 
vor să-şi sprijine născocirea lor pe faptul că Evanghe- 
listul a zis că "lumina luminează în întuneric şi întune- 
ricul nu o a cuprins pe ea' (In 1, 5). Ei zic că străluci- 
rea dumnezeiască nu se întinează nicidecum prin îm- 
preuna-petrecere cu cel-rău, oricât ar fi de apropiată 
în suflet lumina dumnezeiască de întunericul diavolu- 
lui. Dar sunt vădiţi că ei cugetă alăturea de Sfintele 
Scripturi prin însuşi cuvântul evanghelic. Căci teologul 
a scris acestea ca să arate că Cuvântul lui Dumnezeu, 
Lumina cea adevărată, a binevoit să Se arate zidirii 

prin trupul Său, aprinzând, printr-o nemăsurată iubire 
de oameni, în noi focul sfintei cunoştinţe, dar cugetul 
lumii nu a cuprins în sine gândul lui Dumnezeu, adică 
nu l-a cunoscut, deoarece "cugetul trupului este vrăj- 
maş lui Dumnezeu". De aceea, după ce a mai spus pu- 
ţine cuvinte, dumnezeiescul Evanghelist a adăugat: "Era 
Lumina cea adevărată, Care luminează pe tot omul, 
venind în lume (în loc de: îl călăuzeşte și-l face viu). În 
lume era, şi lumea printr-insul s-a făcut, şi lumea pe El 
nu L-a cunoscut. Întru ale Sale a venit, şi ai Săi pe Dân- 
sul nu L-au primit. lar câţi L-au primit, le-a dat lor pu- 
tere ca să se facă fii ai lui Dumnezeu, celor ce cred în- 
tru numele Lui" (In 1, 9-12). Dar spune şi prea înţelep- 
tul Pavel, tâlcuind cuvântul "nu a cuprins": "Nu că am şi 
luat răsplata, sau că sunt desăvârşit, dar alerg ca să o 
cuprind, întrucât şi eu am fost cuprins de lisus Hristos' 
(Flp 3, 12). Aşadar, nu de Satana zice Evanghelistul că 
nu a cuprins lumina cea adevărată. Căci de la început 
a fost străin de ea. Fiindcă nici nu luminează în el. Ci 
prin cuvântul său îi ceartă cu dreptate pe oamenii care 
aud despre puterile şi lucrurile minunate ale lui Dum- 
nezeu, dar nu vor să se apropie de lumina cunoștinței 
Lui, pentru inima lor întunecată. 

81. Cuvântul cunoştinţei ne învaţă că sunt două fe- 
luri de duhuri rele. Unele dintre ele sunt oarecum mai 
subţiri, iar altele mai materiale. Cele mai subţiri războ- 
iesc sufletul. Celelalte obişnuiesc să ducă trupul în ro- 
bie prin anumite imboldiri stăruitoare. De aceea dracii 
care războiesc sufletul şi cei care războiesc trupul îşi 
sunt mereu potrivnici, cu toate că au acelaşi scop, de-a 
vătăma pe oameni. Când deci harul nu locuieşte în om, 
aceștia foiesc ca nişte șerpi in adâncurile inimii, neîn- 
găduind câtuşi de puţin sufletului să caute spre dorin- 

ţa binelui. Dar când harul e ascuns în minte, se stre- 
coară ca nişte nori întunecoşi prin părţile inimii, spre 
patimile păcatului, sau iau chipul feluritelor împrăş- 
tieri ca, furând mintea de la pomenirea lui Dumnezeu, 
să o desfacă de convorbirea cu harul. Când deci dracii 
care supără sufletul nostru ne aprind spre patimile su- 
fleteşti şi mai ales spre înalta părere de sine, care este 
maica tuturor relelor, să ne gândim la moartea trupu- 
lui nostru, şi vom ruşina umflarea iubirii de slavă. Dar 
acelaşi lucru trebuie să-l facem şi când dracii care ne 
războiesc trupul ne împing inima să se aprindă spre 
pofte de ruşine. Căci singur acest gând, însoţit cu po- 
menirea lui Dumnezeu, poate opri feluritele lucrări ale 
duhurilor rele. Dar dacă dracii care războiesc sufletul 
vor să se folosească şi de acest gând, punându-ne în 
minte nimicnicia nemărginită a firii omeneşti, ca, ne- 
având niciun preţ din pricina trupului (căci aceasta 
iubesc să o facă dacă vrea cineva să-i chinuiască cu 
acest gând), să ne amintim de cinstea şi de slava Îm- 
părăţiei cereşti, netrecând cu vederea nici amărăciu- 
nea şi întunecimea osândei veşnice, ca printr-una să 
ne mângâiem tristeţea, iar prin cealaltă să întristăm 
uşurătatea inimii noastre. 

82. Domnul nostru ne învaţă în Evanghelii (Lc 11, 
24; Mt 12, 44; 2 Ptr 2, 20) că atunci când Satana, 
intorcându-se, află casa lui măturată şi goală, adică 
inima fără rod, ia alte şapte duhuri mai rele decât el şi 
intră şi se incuibă în ea, făcând cele de pe urmă ale 
omului mai rele decât cele dintâi. De aici trebuie să 
înţelegem că atâta vreme cât este Duhul Sfânt în noi, 
Satana nu poate intra ca să rămână în adâncul sufle- 
tului. Dar şi dumnezeiescul Pavel ne explică limpede 
inţelesul acestei icoane. Căci privind lucrul acesta din 

punctul de vedere al luptei, zice: "Mă bucur după omul 
dinlăuntru de legea lui Dumnezeu. Dar văd altă lege în 
mădularele mele oştindu-se impotriva legii minţii mele 
şi robindu-mă legii păcatului, care este în mădularele 
mele' (Rm 7, 22-23). lar privindu-l din latura desăvâr- 
şirii, zice: "Aşadar, nu mai este nicio osândă pentru cei 
ce umblă în lisus Hristos, nu după trup, căci legea Du- 
hului vieţii m-a slobozit de legea păcatului şi a morții" 
(Rm 8, 1-2). Dar zice şi altundeva, ca iarăşi să ne arate 
că Satana războieşte sufletul ce se împărtăşește de 
Duhul Sfânt, din trup: 'Staţi deci bine, încingându-vă 
mijlocul vostru cu adevărul şi îmbrăcând platoşa drep- 
tăţii şi incălțţându-vă picioarele spre gătirea Evanghe- 
liei păcii, luând peste toate pavăza credinţei, întru care 
veţi putea stinge toate săgețile cele aprinse ale viclea- 
nului. Luaţi coiful mântuirii şi sabia Duhului, care este 
cuvântul lui Dumnezeu' (Ef 6, 14-17). Dar a lupta este 
altceva decât a fi dus în robie. Fiindcă lucrul al doilea 
arată o ducere cu sila, iar cel dintâi, o luptă cu puteri 
egale. De aceea Apostolul zice că diavolul se năpus- 
teşte asupra sufletelor purtătoare de Hristos, cu săgeți 
aprinse. Căci cel ce nu este stăpân pe potrivnicul său 
are trebuinţă numaidecât de săgeți ca să-l poată birui 
şi supune pe cel ce se luptă cu el din depărtare, prin 
trimiterea săgeţilor. Deci Satana, fiindcă nu se poate 
încuiba în mintea celor ce se nevoiesc, ca mai înainte, 
dată fiind prezenţa harului, călăreşte pe mustul cărnii, 
ca unul ce e cuibărit în trup, ca prin firea uşor de mâ- 
nuit a acestuia să amăgească sufletul. De aceea trebuie 
să uscăm trupul cu măsură, ca nu cumva prin mustul 
lui să se rostogolească mintea pe lunecușul plăcerilor. 
Deci se cuvine ca din însuşi cuvântul Apostolului să ne 
incredinţăm că mintea celor ce se nevoiesc stă sub 

lucrarea luminii dumnezeieşti (Rm 7, 22); de aceea 
şi slujeşte legii dumnezeieşti şi se veseleşte cu ea. lar 
trupul primeşte cu plăcere, pentru firea lui uşor de 
mânuit, duhurile rele; de aceea şi alege să slujească 
răutăţii lor. De aici se vede şi mai mult că mintea nu 
este un sălaş comun al lui Dumnezeu şi al diavolului. 
Căci cum ar zice atunci Pavel: 'slujesc cu mintea legii 
lui Dumnezeu, iar cu trupul, legii păcatului" (Rm 7, 25)? 
De aici iarăşi se vede că mintea mea stă întru toată li- 
bertatea în luptă cu dracii, slujind cu bucurie bunătăţii 
harului, iar trupul primeşte aburul dulce al plăcerilor 
neraţionale, pentru faptul că îngăduie, cum am zis, du- 
hurilor rele să stea cuibărite în el. "Căci ştiu, zice, că 
nu locuiește în mine, adică în trupul meu, binele' (Rm 
7, 18). E vorba de cei ce se impotrivesc păcatului, dar 
se află pe la mijlocul nevoinţelor. Căci nu spune de- 
spre sine aceasta. Deci cu mintea se războiesc dracii, 
iar trupul încearcă să-l povâmească spre lunecuşul plă- 
cerilor prin îmboldiri stăruitoare. Căci li se îngăduie, 
după o dreaptă judecată, să petreacă în adâncurile 
trupului, chiar şi ale celor ce luptă întins împotriva pă- 
catului, pentru faptul că voia slobodă a cugetului ome- 
nesc este pururea sub cercare. lar dacă cineva poate 
să moară prin osteneli încă pe când trăieşte, ajunge în 
întregime locaşul Duhului Sfânt. Căci unul ca acesta a 
înviat încă înainte de a muri. Aşa a fost cu fericitul Pa- 
vel şi cu toţi cei ce s-au luptat sau se luptă în chip de- 
săvârşit împotriva păcatului. 

83. E drept că inima izvorăşte şi din sine gânduri 
bune şi rele. Dar nu rodeşte prin fire cugetările rele, ci 
amintirea răului i s-a făcut ca un fel de deprindere din 
pricina rătăcirii dintâi. Însă cele mai multe şi mai rele 
dintre gânduri le zămisleşte din răutatea dracilor. Dar 

noi le simţim pe toate ca ieşind din inimă. Şi de aceea 
au bănuit unii că în minte se află împreună cu harul şi 
păcatul. De aceea socotesc ei că a zis şi Domnul "că 
cele ce ies din gură purced din inimă, şi acelea spurcă 
pe om. Căci din inimă purced gânduri rele, curvii' (Mt 
15, 18-19) şi cele următoare. Ei nu ştiu însă că mintea 
noastră, având o simtire foarte fină, îşi însuşeşte lu- 
crarea gândurilor şoptite ei de duhurile rele, oarecum 
prin trup, dat fiind că firea lunecoasă a acestuia duce 
prin starea lui umorală (ià ts ovykpocewc) şi mai 
mult sufletul la această stare, într-un chip în care nu 
ştim. Numai fiindcă trupul iubește pururea şi fără mă- 
sură mângâierea amăgirilor ni se pare că şi gândurile 
semănate de draci în suflet purced din inimă. Fapt e 
că noi ni le însuşim atunci când vrem să ne îndulcim 
cu ele. Acest lucru l-a osândit Domnul când a spus cu- 
vântul de mai înainte. Căci cel ce se îndulceşte cu gân- 
durile suflate lui de răutatea Satanei şi înscrie oare- 
cum amintirea lor în inima sa, e vădit că de aici înainte 
le rodeşte din cugetul său. 

84. Domnul zice în Evanghelii că nu poate fi scos 
cel tare din casa sa dacă nu-l va scoate unul şi mai 
tare, după ce l-a legat şi jefuit (Mt 12, 29). Cum poate 
deci cel scos cu atâta ruşine să intre iarăşi şi să pe- 
treacă impreună cu Stăpânul adevărat, Care Se odih- 
neşte în casa Sa cum vrea? Căci nici împăratul nu se 
va gândi să lase impreună cu el în curţile împărăteşti 
pe tiranul care i-a stat cândva împotrivă şi pe care l-a 
biruit. Mai degrabă îl va omori îndată, sau îl va lega 
pentru o lungă pedeapsă şi-l va preda oştilor sale spre 
o moarte de ocară. 

85. Dacă cineva presupune, din pricină că gândim 
impreună atât cele bune, cât şi cele rele, că Duhul Sfânt 

şi diavolul locuiesc laolaltă în minte, să afle că aceas- 
ta se întâmplă pentru aceea că încă n-am gustat şi n-am 
văzut "că bun este Domnul" (Ps 24, 9). Căci la început, 
precum am spus şi mai inainte, harul îşi ascunde pre- 
zenţa sa în cei botezați, aşteptând hotărârea sufletu- 
lui, ca, atunci când omul se va întoarce cu totul spre 
Domnul, să-şi arate, printr-o negrăită simţire, prezenţa 
în inimă. Pe urmă iarăși aşteaptă mișcarea sufletului, 
îngăduind săgeţilor drăceşti să ajungă până în adâncul 
acestei simţiri, ca printr-o hotărâre și mai caldă şi prin 
cuget smerit să caute pe Dumnezeu. Deci dacă omul 
va începe de aici înainte să sporească în păzirea porun- 
cilor și să cheme neîncetat pe Domnul lisus, focul sfân- 
tului har se va revărsa şi peste simţurile mai de din 
afară ale inimii, arzând cu totul neghina pământului 
omenesc. Drept urmare, cursele diavoleşti se vor de- 
părta de acest loc, inţepând de aici înainte mai domol 
partea pătimitoare a sufletului. lar când nevoitorul cu 
toate virtuțile se va îmbrăca, şi mai ales cu desăvârşita 
sărăcie, atunci harul îi va lumina toată firea printr-o oa- 
recare simţire mai adâncă, încălzindu-l spre mai mul- 
tă dragoste de Dumnezeu. Din această pricină săgeți- 
le drăceşti se vor stinge în afară de simţirea trupului. 
Căci adierea Duhului Sfânt, mişcând inima spre sufla- 
rea păcii, stinge săgețile dracului purtător de foc încă 
pe când sunt în aer. Dar şi pe cel care a ajuns la aceas- 
tă măsură îl părăseşte Dumnezeu uneori în mâna rău- 
tăţii dracilor, lăsând mintea lui neluminată, ca voia 
noastră slobodă să nu fie câtuşi de puţin legată de lan- 
țurile harului. Aceasta nu numai pentru că păcatul se 
biruieşte prin lupte, ci şi pentru că omul e dator să 
mai sporească încă în experienţa duhovnicească. Căci 
ceea ce pare lucru desăvârşit celui povăţuit este încă 

nedesăvârşit faţă de bogăția lui Dumnezeu, Care povă- 
țuieşte cu dragoste largă, chiar dacă ar putea cineva 
sui toată scara arătată lui lacov (Fc 28, 12), înaintând 
prin osteneli. 

86. Însuşi Domnul zice că Satana a căzut din cer, 
ca să nu privească cel sluţit la locaşurile sfinţilor Îngeri 
(Lc 10, 18). Cum deci va putea să aibă la un loc cu 
Dumnezeu drept locaş mintea omenească cel ce nu 
s-a învrednicit de impreuna-petrecere cu slugile cele 
bune? lar de vor zice că aceasta se întâmplă prin îngă- 
duinţa lui Dumnezeu, nu vor spune cu nimic mai mult. 
Căci părăsirea (ingăduinţa) în scop de povăţuire nu 
lipseşte nicidecum sufletul de lumina dumnezeiască, 
ci harul îşi ascunde numai, cum am zis, de multe ori 
prezenţa din faţa minţii, ca să împingă oarecum sufle- 
tul înainte prin răutatea dracilor, spre a căuta cu toată 
frica şi cu multă smerenie ajutorul lui Dumnezeu, cu- 
noscând câte puţin răutatea vrăjmaşului său. Este ceea 
ce face mama care depărtează puţin copilul de la sâ- 
nul său dacă se poartă cu neorânduială faţă de regu- 
lile alăptării, ca, speriat de niscai oameni cu feţe urâte 
ce stau împrejur, sau de niscai fiare, să se întoarcă în 
frică multă şi în lacrimi la sânul maicii. Dar părăsirea, 
în sens de lepădare, predă sufletul, ce nu vrea să aibă 
pe Dumnezeu, legat dracilor. Noi însă nu suntem fiii 
lepădării (Evr 10, 39), să nu fie!, ci credem că suntem 
prunci adevăraţi ai harului lui Dumnezeu, alăptaţi cu 
mici părăsiri şi cu dese mângâieri, ca prin bunătatea 
Lui să ajungem la bărbatul desăvârşit şi la măsura vâr- 
stei plinirii lui Hristos (Ef 4, 13). 

87. Părăsirea povăţuitoare aduce sufletului întris- 
tare multă; de asemenea, o anumită smerenie şi dez- 
nădejde măsurată. Aceasta, pentru ca partea lui iubi- 

toare de slavă şi fricoasă să ajungă, după cuviinţă, la 
smerenie. Ea produce în inimă îndată frica de Dum- 
nezeu şi lacrimi de mărturisire, precum şi multă dorin- 
tă de tăcere. Dar părăsirea în sens de lepădare lasă 
sufletul să se umple de deznădejde, de necredinţă, de 
fumul mândriei şi de mânie. Deci având noi experi- 
enţa ambelor părăsiri, suntem datori să ne apropiem 
de Dumnezeu după cum o cere fiecare. În cazul celei 
dintâi, suntem datori să-l aducem mulţumire însoţită 
de rugăciuni de iertare, ca Unuia ce ne pedepsește ne- 
infrânarea voii noastre cu certarea acestei părăsiri, ca 
să ne înveţe, asemenea unui Tată bun, deosebirea din- 
tre virtute şi păcat. În cazul celei din urmă, trebuie să-l 
aducem mărturisirea neîncetată a păcatelor, și lacrimi 
nelipsite, şi retragere şi mai multă, ca doar vom putea 
astfel, prin sporirea ostenelilor, să ni-L facem pe Dum- 
nezeu milostiv, ca să caute ca mai înainte la inimile 
noastre. Dar trebuie să ştim că atunci când se dă lupta 
intre suflet şi Satana, ciocnindu-se ca două fiinţe, da- 
torită părăsirii povăţuitoare harul se ascunde pe sine, 
precum am mai spus, dar conlucrează cu sufletul, dân- 
du-i un ajutor nesimţit, ca să arate vrăjmaşilor sufletu- 
lui că biruinţa este numai a lui. 

88. Când cineva stă în vreme de iarnă într-un loc 
oarecare sub cerul liber, privind la începutul zilei întreg 
spre răsărit, partea de dinainte a sa se încălzește de 
soare, iar cea din spate rămâne nepărtaşă de căldură, 
dat fiind că soarele nu se află deasupra capului său. 
Tot aşa şi cei ce sunt la începutul lucrării duhovnicești 
işi încălzesc în parte inima prin harul sfânt, din care pri- 
cină şi mintea începe să rodească cugetări duhovni- 
cești; dar părţile de din afară ale ei rămân de cugetă 
după trup, deoarece încă nu sunt luminate de sfânta 

lumină, printr-o simţire adâncă, toate mădularele inimii. 
Neinţelegând unii aceasta, au socotit că în mintea ce- 
lor ce se nevoiesc sunt două ipostasuri ce se impotri- 
vesc unul altuia. Dar dacă în aceeași clipă se nimereşte 
ca sufletul să gândească şi bune, şi rele, aceasta se în- 
tâmplă în chipul în care omul dat mai înainte ca pildă 
simte totdeodată şi gerul, şi căldura. Căci de când min- 
tea noastră s-a rostogolit la chipul îndoit al cunoştinţei, 
e silită, chiar dacă nu vrea, să poarte în aceeaşi clipă şi 
gânduri bune, şi gânduri rele, mai ales la cei ce ajung 
la o subţirime a puterii de deosebire. Căci cum se gră- 
beşte să înţeleagă binele, îndată îşi aminteşte şi de 
rău. Fiindcă de la neascultarea lui Adam ţinerea de 
minte a omului s-a sfâșiat în două. Când vom începe 
însă să împlinim cu râvnă fierbinte poruncile lui Dum- 
nezeu, harul, luminând toate simţurile noastre printr-o 
adâncă simţire, va arde pe de o parte amintirile noas- 
tre, iar pe de alta, îndulcind inima noastră cu pacea 
unei iubiri statornice, ne va face să izvorâm gânduri 
duhovniceşti, nu după trup. lar aceasta se întâmplă 
foarte des celor ce s-au apropiat de desăvârşire, având 
în inimă neîntreruptă pomenirea Domnului. 

89. Două bunuri ne aduce nouă harul cel sfânt prin 
Botezul renaşterii, dintre care unul covârşeşte nemăr- 
ginit pe celălalt. Cel dintâi ni se dăruieşte îndată, căci 
ne înnoieşte în apa însăși şi luminează toate trăsătu- 
rile sufletului, adică "chipul" nostru, spălând orice zbâr- 
citură a păcatului nostru. lar celălalt așteaptă să înfăp- 
tuiască impreună cu noi ceea ce este 'asemănarea'. 
Deci, când incepe mintea să guste întru multă simţire 
din dulceaţa Preasfântului Duh, suntem datori să ştim 
că începe harul să zugrăvească, aşa zicând, peste chip, 
asemănarea. Căci precum zugravii desemnează întâi 

cu O singură culoare figura omului, apoi, înflorind pu- 
ţin câte puţin culoarea, prin culoare scot la arătare 
chipul viu al celui zugrăvit până la firele părului, aşa şi 
sfântul har al lui Dumnezeu readuce întâi prin Botez 
"chipul" omului la forma în care era când a fost făcut, 
iar când ne vede dorind cu toată hotărârea frumuse- 
tea "asemănării" şi stând goi şi fără frică în atelierul lui, 
înfloreşte o virtute prin alta şi înalţă chipul sufletului 
din strălucire în strălucire, dăruindu-i pecetea asemă- 
nării. Aşa încât simţirea ne arată cum ia formă în noi 
asemănarea, dar desăvârşirea asemănării o vom cu- 
noaşte abia din iluminare. Căci toate virtuțile le pri- 
meşte mintea prin simţire, înaintând după o măsură şi 
rânduială negrăită. Dar dragostea duhovnicească nu o 
poate câştiga cineva până ce nu va fi iluminat întru 
toată încredințarea de Duhul Sfânt. Căci până ce nu 
primeşte mintea în chip desăvârşit asemănarea prin 
lumina dumnezeiască, poate avea aproape toate cele- 
lalte virtuţi, dar este încă lipsită de dragostea desăvâr- 
şită. lar când se va asemăna cu virtutea lui Dumnezeu 
(vorbesc de asemănare cât e cu putinţă omului), atunci 
va purta şi asemănarea dragostei dumnezeieşti. Căci 
precum în cazul portretelor pictate, dacă se adaugă 
chipului culoarea cea mai vie, se scoate la iveală până 
şi asemănarea zâmbetului celui pictat, aşa şi la cei zu- 
grăviţi după asemănarea dumnezeiască de către harul 
dumnezeiesc, dacă se adaugă lumina dragostei, "chipul" 
e ridicat cu totul la frumuseţea "asemănării". Nici ne- 
pătimirea nu o poate dărui sufletului altă virtute, fără 
numai dragostea. Căci dragostea 'este plinirea legii' 
(Rm 13, 10). Încât "omul nostru cel dinlăuntru se înno- 
ieşte din zi în zi" (2 Co 4, 16) în gustarea dragostei, dar 
se împlineşte abia întru desăvârşirea ei. 

90. La începutul înaintării, dacă iubim cu căldură 
virtutea lui Dumnezeu, Preasfântul Duh face sufletul 
să guste cu toată simţirea şi încredințarea din dulcea- 
ţa lui Dumnezeu, ca mintea să afle printr-o cunoştinţă 
exactă răsplata desăvârşită a ostenelilor iubitorilor de 
Dumnezeu. Dar pe urmă ascunde pentru multă vreme 
bogăţia acestui dar de viaţă făcător, ca, şi de vom îm- 
plini toate celelalte virtuţi, să ne socotim că nu sun- 
tem nimic întrucât nu avem încă dragostea sfântă ca 
o deprindere. Drept aceea, dracul urii tulbură atunci 
sufletele celor ce se nevoiesc, încât îi face să vorbeas- 
că de rău chiar şi pe cei ce-i iubesc pe ei şi să ducă lu- 
crarea stricăcioasă a urii până la a-şi face din ea aproa- 
pe o îndeletnicire plăcută. Din pricina aceasta sufletul 
se întristează şi mai mult, purtând în el amintirea dra- 
gostei dumnezeieşti, dar neputând-o dobândi în sim- 
tire, pentru lipsa ostenelilor celor mai desăvârşite. E 
trebuinţă deci ca să o împlinim totuşi măcar de silă, 
ca să ajungem la gustarea ei întru toată simţirea și în- 
credinţarea. Căci desăvârşirea ei nimeni nu o poate 
câştiga atâta vreme cât se află în trupul acesta, decât 
numai sfinţii, care au ajuns până la mucenicie şi la 
mărturisirea desăvârşită. Fiindcă cel ce ajunge la ea se 
preface întreg şi nu mai doreşte cu uşurinţă nici măcar 
hrană. Căci ce poftă va mai avea de bunătăţile lumii 
cel ce e hrănit de dragostea dumnezeiască? De aceea 
preainţeleptul Pavel, marele vas al cunoştinţei, bine- 
vestindu-ne din convingerea sa deplină, zice: '"Împără- 
ţia cerurilor nu este mâncare şi băutură, ci dreptate, 
pace şi bucurie în Duhul Sfânt' (Rm 14, 17), care sunt 
roada dragostei desăvârşite. Aşa incât cei ce înain- 
tează până la desăvârşire pot să guste aici des din ea, 
dar desăvârşit nimeni nu o poate câştiga, decât numai 

când 'se va înghiţi desăvârşit ce este muritor de viaţă' 
(2 Co 5, 4). 

91. Mi-a povestit careva dintre cei ce iubesc pe 
Domnul cu o voinţă nesăturată: "Dorind eu să cunosc 
lămurit dragostea lui Dumnezeu, mi-a dăruit aceasta 
Bunul întru simtire şi încredințare multă. Şi aşa de mult 
am simţit această lucrare, încât sufletul se grăbea cu 
o negrăită bucurie şi dragoste să iasă din trup şi să 
ajungă la Domnul, nemaiştiind parcă chipul vieţii aces- 
teia trecătoare'. Cel ce a ajuns la trăirea acestei iubiri, 
chiar dacă ar fi ocărât sau păgubit de nenumărate ori 
de cineva (căci se întâmplă să aibă acesta încă pe ci- 
neva care să-l necăjească), nu se mânie împotriva lui, 
ci rămâne oarecum lipit de sufletul celui ce-l ocărăşte 
sau îl păgubeşte. Numai împotriva acelora se aprinde, 
care se pornesc împotriva săracilor, sau grăiesc ne- 
dreptate împotriva lui Dumnezeu, cum zice Scriptura 
(Ps 74, 5), sau viețuiesc altcumva în răutate. Căci cel 
ce iubeşte pe Dumnezeu mai mult decât pe sine însuşi, 
mai bine zis cel ce nu se mai iubeşte pe sine, ci numai 
pe Dumnezeu, nu-şi mai răzbună cinstea sa, ci vrea să 
fie cinstită numai dreptatea Celui ce l-a cinstit pe el cu 
cinste veşnică. lar aceasta nu o face numai cu o vO- 
inţă mai slabă, ci ca unul ce şi-a făcut o deprindere 
dintr-o astfel de aplecare, fiindcă a cercat mult dragos- 
tea lui Dumnezeu. Pe lângă acestea, trebuie să ştim că 
cel ce a fost dus la o aşa de mare dragoste de către 
Dumnezeu se află mai presus şi de credinţă în vremea 
lucrării ei, ca unul ce are de acum întru simţirea ini- 
mii, prin marea lui dragoste, pe Însuşi Cel cinstit prin 
credinţă. Aceasta ne-o arată lămurit Sfântul Pavel, 
zicând: "lar acum rămân acestea trei: credinţa, nădej- 
dea şi dragostea; iar mai mare dintre ele este dragos- 

tea' (1 Co 13, 13). Căci cel ce are, cum am zis, în bo- 
găţia dragostei pe Dumnezeu, este cu mult mai mare 
decât credinţa sa, ca unul ce se află întreg în dragos- 
tea sa. 

92. Faza de mijloc din lucrarea sfintei cunoștințe 
ne pricinuieşte nu puţină întristare când, ocărându-l 
pe cineva dintr-o întărâtare oarecare, ni l-am făcut duş- 
man. Fiindcă ea nu încetează de-a împunge conştiinţa 
noastră până ce, prin multă rugare de iertare, nu adu- 
cem pe cel ocărât la cugetul de odinioară. Dar cea mai 
desăvârşită înţelegere ne face foarte multă grijă şi mus- 
trare chiar când careva dintre oamenii lumii s-ar mâ- 
nia pe noi pe nedrept, pentru faptul că suntem peste 
tot sminteală cuiva din veacul acesta. Atunci mintea e 
stingherită şi de la contemplarea lui Dumnezeu, şi de 
la cuvântarea despre El. Căci temeiul cunoștinței fiind 
dragostea, nu lasă cugetarea să se lărgească în zămis- 
lirea de contemplaţii dumnezeieşti, până nu vom re- 
câştiga mai intâi în dragoste şi pe cel ce s-a mâniat în 
deşert pe noi. lar dacă acela nu vrea să se întâmple 
aceasta, sau s-a depărtat de locul unde vieţuim noi, se 
cuvine ca, aşezându-i chipul feţei lui în afecțiunea lar- 
gă a sufletului, să plinim astfel în adâncul inimii legea 
dragostei. Căci cei ce vor să aibă cunoştinţa lui Dum- 
nezeu trebuie să privească spiritual şi feţele celor ce 
s-au mâniat fără temei, cu un cuget nemânios. Împli- 
nindu-se aceasta, mintea noastră nu numai că se va 
mişca fără greşeală spre contemplarea lui Dumnezeu, 
ci se va înălța şi spre dragostea Lui cu multă îndrăz- 
nire, ca una ce se zoreşte neimpiedicată de la treapta 
a doua la cea dintâi. 

93. Calea virtuţii li se arată, celor ce încep să iu- 
bească evlavia, aspră şi posomorâtă. Nu fiindcă aşa 

este ea, ci fiindcă firea omenească îndată ce-a ieşit din 
pântece la larg se dă în tovărăşia plăcerilor. Dar celor 
ce au răzbit dincolo de mijlocul ei li se arată plăcută şi 
uşoară. Căci obișnuinţele rele fiind supuse celor bune 
prin împlinirea binelui, s-au pierdut deodată cu amin- 
tirea plăcerilor nesocotite. Drept urmare, sufletul um- 
blă de aici înainte cu bucurie pe toate cărările virtuți- 
lor. Pentru aceasta Domnul, aducându-ne la începutul 
căii mântuirii, zice: '"Strâmtă şi anevoioasă este calea 
care duce la viaţă și puţini umblă pe ea" (Mt 7, 14). lar 
către cei ce vor să se apuce cu multă hotărâre de pă- 
zirea sfintelor Sale porunci, zice: "Jugul Meu este blând 
și sarcina Mea uşoară" (Mt 11, 30). Deci la începutul 
nevoinţelor trebuie să împlinim sfintele porunci ale lui 
Dumnezeu cu o voinţă oarecum silită, ca, văzând Dom- 
nul cel bun scopul şi osteneala noastră, să ne trimită 
voia Lui cea gata de ajutor, ca să slujim apoi cu multă 
plăcere poruncilor Sale slăvite. Căci atunci ni se în- 
tăreşte de la Domnul voinţa, ca să facem, cu multă 
bucurie, neîncetat binele. Atunci vom simţi cu ade- 
vărat că Dumnezeu este "Cel ce lucrează în noi şi să 
vrem, şi să lucrăm, pentru bunăvoință" (Flp 2, 13). 
94. Precum ceara dacă nu e încălzită şi îinmuiată 
multă vreme nu poate primi pecetea întipărită în ea, 
aşa şi omul nu poate primi pecetea virtuţii lui Dum- 
nezeu dacă nu e cercat prin dureri şi neputinţe. De 
aceea zice Domnul către dumnezeiescul Pavel: "Îţi este 
de ajuns harul Meu. Căci puterea Mea în neputinţe se 
desăvârşeşte' (2 Co 12, 9). Dar însuşi Apostolul se 
laudă zicând: "Cu mare plăcere, deci, mă voi lăuda în- 
tru neputinţele mele, ca să se sălăşluiască întru mine 
puterea lui Hristos' (Ibidem). Dar şi in Proverbe s-a 
scris: "Pe care-l iubește Domnul, îl ceartă; și bate pe tot 

fiul pe care-l primeşte" (Pr 3, 12). Apostolul numeşte 
neputinţe năpustirile vrăjmașilor crucii, care se întâm- 
plau necontenit lui şi tuturor sfinţilor, ca să nu se înal- 
te, cum însuşi zice, de bogăţia covârşitoare a desco- 
peririi (2 Co 12, 7), ci să stăruiască mai degrabă prin 
smerenie în chipul desăvârşirii, păzind prin desele 
umiliri, cu evlavie, darul dumnezeiesc. lar noi numim 
neputinţe gândurile rele şi slăbiciunile trupeşti. Căci 
atunci trupurile sfinţilor ce se nevoiau împotriva păca- 
tului fiind predate bătăilor aducătoare de moarte şi 
altor felurite chinuri, erau cu mult deasupra patimilor 
intrate în firea omenească prin păcat. Dar acum Bise- 
ricile având pace multă din mila Domnului, trebuie să 
fie cercat trupul celor ce se nevoiesc pentru evlavie cu 
multe slăbiciuni, iar sufletul, cu gânduri rele. Aceasta 
se întâmplă mai ales celor în care cunoştinţa lucrează 
întru multă simţire şi încredințare, ca să fie feriţi de 
toată slava deşartă şi mândria şi să poată primi, cum 
am zis, cu multă smerenie pecetea frumuseţii dum- 
nezeieşti, după Sfântul care zice: 'Îinsemnatu-s-a peste 
noi lumina feţei Tale, Doamne" (Ps 4, 6). Deci trebuie 
să răbdăm cu mulţumire voia Domnului. Căci în felul 
acesta ni se va socoti drept a doua mucenicie necon- 
tenita supărare din partea bolilor şi lupta cu gândurile 
drăceşti. Căci cel ce zicea atunci sfinţilor mucenici, 
prin acele căpetenii nelegiuite, să se lepede de Hristos 
şi să dorească slava lumească, acela spune şi acum 
neincetat aceleaşi lucruri robilor lui Dumnezeu. Cel ce 
aducea atunci chinuri peste trupurile drepţilor şi ocăra 
cumplit pe cinstiţii dascăli prin cei ce slujeau socotin- 
telor sale diavolești, acela aduce și acum felurite păti- 
miri mărturisitorilor evlaviei, impreună cu multe ocări 
şi umiliri, mai ales când aceștia ajută cu multă putere 

săracilor ce suferă pentru slava Domnului. De aceea, 
trebuie să ne împlinim mucenicia conştiinţei noastre 
cu multă hotărâre şi răbdare înaintea lui Dumnezeu. 
Căci 'răbdând, zice, am aşteptat pe Domnul, şi a cău- 
tat spre mine' (Ps 39, 1-2). 

95. Smerita cugetare este un lucru greu de câştigat. 
Cu cât este mai mare, cu atât se cer mai multe stră- 
danii pentru dobândirea ei. Ea se iveşte în cei părtaşi 
de sfânta cunoștință în două cazuri şi chipuri: când lup- 
tătorul pentru evlavie se află la mijlocul drumului ex- 
perienţelor duhovniceşti, el are un cuget mai smerit 
din pricina neputinței trupului, sau a celor ce duşmă- 
nesc fără temei pe cei ce se îngrijesc de dreptate, sau 
a gândurilor rele; apoi, când mintea e luminată de 
harul dumnezeiesc întru simţire şi siguranţă multă, 
sufletul are smerita cugetare ca pe o însuşire firească, 
întrucât, fiind plin de bunătate dumnezeiască, nu mai 
poate să se umple de slavă deşartă, chiar dacă ar îm- 
plini neincetat poruncile Domnului, ci se socoteşte 
pe sine mai smerit decât toţi, în urma împărtăşirii de 
bunăvoința dumnezeiască. Cea dintâi smerită cuge- 
tare cuprinde de multe ori întristare şi descurajare. lar 
cea din urmă cuprinde bucurie, împreunată cu o sfială 
plină de înţelepciune. Fiindcă cea dintâi se iveşte, cum 
am zis, în cei ce se află la mijlocul nevoinţelor, iar cea 
de-a doua se trimite celor ce s-au apropiat de desăvâr- 
şire. Cea dintâi se întristează adeseori când e lipsită 
de fericirile pământeşti. Cea de-a doua, chiar dacă i-ar 
oferi cineva toate impărăţiile pământului, nu se impre- 
sionează şi nu simte săgețile cumplite ale păcatului. 
Căci, fiind cu totul duhovnicească, nu mai cunoaşte 
deloc slava trupească. Dar tot cel ce se nevoieşte a 
trebuit să treacă prin cea dintâi ca să ajungă la cea 

de-a doua. Căci dacă nu ne-ar inmuia harul, aducând 
asupra noastră pătimirile povățuitoare, ca să lămureas- 
că voia noastră cea slobodă, nu ne-ar dărui strălucirea 
smereniei de pe urmă. 

96. Cei ce iubesc plăcerile vieții de aici trec de la 
gânduri la greşeli. Căci fiind purtați de o judecată ne- 
socotită, doresc să prefacă aproape toate gândurile 
lor pătimaşe în cuvinte nelegiuite şi în fapte necuviin- 
cioase. lar cei ce încearcă să ducă o viaţă de nevoinţe, 
scăpând de greșeli, trec uşor la gânduri rele sau la 
cuvinte rele şi vătămătoare. Căci dacă dracii îi văd pe 
aceştia ţinându-se cu plăcere de ocări, sau grăind lu- 
cruri deşarte şi nelalocul lor, sau râzând cum nu tre- 
buie, sau mâniindu-se fără măsură, sau poftind slava 
goală şi deşartă, se înarmează cu grămada împotriva 
lor. Pentru că luând mai ales iubirea de slavă ca prilej 
pentru răutatea lor şi sărind prin ea înlăuntru, ca prin- 
tr-o oarecare portiţă întunecoasă, ei izbutesc să ră- 
pească sufletele. Deci, cei ce vor să vieţuiască la un 
loc cu mulţimea virtuţilor sunt datori să nu dorească 
nici slavă, nici întâlniri multe, nici să facă ieşiri dese, 
sau să defaime pe cineva, chiar dacă ar fi vrednic de 
defăimare, nici să vorbească multe, chiar dacă ar pu- 
tea să le spună toate bune; căci vorba multă împrăş- 
tiind fără măsură mintea nu numai că o opreşte de la 
lucrarea duhovnicească, ci o şi predă dracului trândă- 
viei, care, slăbind-o peste măsură, o predă apoi dracu- 
lui întristării şi pe urmă celui al mâniei. Deci se cuvine 
ca mintea să se ocupe pururea cu păzirea sfintelor po- 
runci și cu pomenirea adâncă a Domnului slavei. "Căci 
cel ce păzeşte, zice, porunca nu va cunoaşte cuvânt 
rău', adică nu se va abate la gânduri sau la cuvinte rele. 

97. Când inima primeşte cu o oarecare durere fier- 
binte săgetăturile dracilor — încât îi pare celui războit 
că primeşte chiar săgețile înseși —, sufletul urăște cu 
amar patimile, ca unul ce se află la începutul curăţirii. 
Căci dacă nu s-ar îndurera mult de neruşinarea păca- 
tului, nu ar putea să se bucure îmbelşugat de bunăta- 
tea dreptăţii. Cel ce vrea, prin urmare, să-şi curăţeas- 
că inima să o încălzească necontenit cu pomenirea 
Domnului lisus, neavând decât acest cuget şi acest 
lucru, fără încetare. Căci cei ce voiesc să se lepede de 
putreziciunea lor nu se cade ca uneori să se roage, iar 
alteori nu, ci pururea să petreacă în rugăciune în păzi- 
rea minţii, chiar dacă s-ar afla undeva afară de casa de 
rugăciune. Căci precum cel ce vrea să curăţească aurul 
dacă lasă să înceteze oricât de scurtă vreme focul din 
cuptor face să se aşeze iarăşi zgura pe aurul curăţit, aşa 
şi cel ce uneori pomeneşte pe Dumnezeu, alteori nu, 
pierde prin întrerupere ceea ce socoteşte să câştige 
prin rugăciune. E propriu bărbatului iubitor de virtute 
să ţină pururea pământul inimii în focul pomenirii lui 
Dumnezeu, ca aşa, curăţindu-se răul puţin câte puţin 
sub dogoarea bunei pomeniri, să se întoarcă sufletul 
cu desăvârşire la strălucirea sa firească, spre şi mai 
multă slavă. 

98. Nepătimirea nu înseamnă a nu fi războiţi de 
draci, căci atunci ar trebui să ieşim, după Apostol, din 
lume (1 Co 5, 10), ci, războiţi fiind de ei, să rămânem 
nebiruiţi. Căci şi luptătorii îmbrăcaţi în fier sunt ţinta 
săgeţilor trimise de vrâăjmaşi şi aud sunetul săgeţilor şi 
văd săgețile trimise, dar nu sunt răniţi de ele pentru 
tăria îmbrăcăminţii de război. Pentru că fiind acoperiţi 
cu fier, ei rămân nebiruiţi când sunt războiţi. Deci şi 
noi, fiind înarmaţi cu toate armele sfintei lumini şi cu 

coiful mântuitor al tuturor faptelor bune, să tăiem ce- 
tele întunecoase ale dracilor. Căci curăţia nu vine nu- 
mai din a nu mai face cele rele, ci și din a stinge cu to- 
tul relele, prin împlinirea cu grijă a celor bune. 

99. Când va birui omul lui Dumnezeu aproape toa- 
te patimile, rămân să-l mai războiască doi draci. Dintre 
aceştia, unul supără sufletul, ducându-l de la multa 
iubire de Dumnezeu la o râvnă nelalocul ei, încât aces- 
ta nu mai vrea să placă și altul lui Dumnezeu afară de 
el. lar celălalt supără trupul, stârnindu-l printr-o anu- 
mită aprindere spre pofta impreunării. Aceasta se în- 
tâmplă trupului din pricină că o atare plăcere e proprie 
firii în scopul naşterii de prunci, şi de aceea e uşor de 
biruit; dar şi din pricina îngăduinţei (părăsirii) din par- 
tea lui Dumnezeu. Căci când vede Domnul pe vreun 
nevoitor înflorind bogat în mulţimea virtuţilor, îl lasă să 
fie întinat de acest drac, ca să se socotească pe sine mai 
nevrednic decât toţi oamenii din viaţă. Supărarea din 
partea acestei patimi sau urmează isprăvilor de vredni- 
cie, sau chiar le premerge uneori, ca fie într-un fel, fie 
într-altul, să dea sufletului părerea că e netrebnic, oricât 
de mari ar fi isprăvile lui. Cu primul drac ne vom lupta 
folosind multă smerenie şi dragoste, iar cu al doilea, 
prin înfrânare, nemâniere şi gândire adâncă la moarte. 
Simţind astfel neincetat lucrarea Duhului Sfânt, ne vom 
ridica şi deasupra acestor patimi, întru Domnul. 

100. Câţi ne facem părtaşi de sfânta cunoştinţă 
vom avea parte fără îndoială şi de împrăștierile fără de 
voie. "àm însemnat, zice dumnezeiescul lov, şi ceea 
ce am greşit fără voie". Şi a făcut aşa cu dreptate. Căci 
dacă nu ar înceta cineva de-a pomeni pururea pe Dum- 
nezeu şi dacă n-ar uita uneori sfintele Lui porunci, nu 
ar cădea în greşala de voie sau fără de voie. Trebuie, 

prin urmare, să aducem îndată Stăpânului mărturisire 
întinsă şi despre greşalele fără de voie, adică să împli- 
nim cu prisosință canonul obişnuit (căci nu este om 
care să nu facă greşale omeneşti), până se va încredin- 
ţa conştiinţa noastră prin lacrimile dragostei despre 
iertarea acestora. "Căci de vom mărturisi, zice, păca- 
tele noastre, credincios este şi drept ca să ne ierte pă- 
catele noastre şi să ne curăţească de toată nedrepta- 
tea" (1 In 1, 9). Trebuie să luăm aminte la simţirea cu 
care facem mărturisirea, ca nu cumva conştiinţa noas- 
tră să se mintă pe sine, cugetând că s-a mărturisit de 
ajuns lui Dumnezeu. Fiindcă judecata lui Dumnezeu 
este cu mult mai bună decât conştiinţa noastră, chiar 
dacă ar fi cineva deplin încredinţat că nu mai ştie ni- 
mic necurăţit în sine. Preainţeleptul Pavel ne învaţă zi- 
când: "Dar nici pe mine nu mă judec. Căci deşi nu ştiu 
nimic întru mine, dar nu mă îndreptez întru aceasta. lar 
Cel ce mă judecă pe mine este Domnul" (1 Co 4, 4). 
Dacă deci nu ne vom mărturisi cum trebuie şi pentru 
greşalele fără voie, vom afla în noi în vremea ieşirii noas- 
tre o oarecare frică nelămurită. Trebuie să ne rugăm şi 
noi, cei ce iubim pe Domnul, ca să ne aflăm atunci în 
afară de orice frică. Căci cel ce se va afla atunci în 
frică nu va trece slobod peste căpeteniile iadului. Fiind- 
că are, ca şi aceia, în frica sufletului o mărturie a păca- 
tului său. Dar sufletul ce se veseleşte in dragostea lui 
Dumnezeu in ceasul dezlegării se înalţă atunci cu înge- 
rii păcii deasupra oştilor intunecate. Căci dragostea du- 
hovnicească parcă îl întraripează, dat fiind că a împlinit 
fără lipsuri legea (Rm 13, 10). De aceea, cei ce ies cu 
o astfel de îndrăznire din viaţă vor fi răpiți până în pre- 
zenţa Domnului împreună cu toţi sfinţii. lar cei ce se 

tem chiar și numai puţin în ceasul morţii vor fi lăsaţi 
în grămada celorlalţi oameni, ca unii ce se află sub ju- 
decată; căci ei vor trebui să fie cercaţi prin focul jude- 
căţii!56 şi aşa să primească partea ce li se cuvine după 
faptele lor, de la Bunul nostru Dumnezeu şi Împărat 
lisus Hristos. Fiindcă El este Dumnezeul dreptăţii şi a 
Lui este bogăţia bunătăţii Împărăției, de care ne va face 
parte nouă, celor ce-L iubim pe EI, în veac şi în toţi 
vecii vecilor. Amin. 


* 


Tâlcuirea Sfântului Maxim la cuvântul capului 100, 
care zice: "Căci vor trebui să fie cercaţi prin focul ju- 
decăţii', despre al cărui înţeles au intrebat unii: 

Cei ce au câştigat dragostea desăvârşită faţă de 
Dumnezeu şi şi-au înălţat aripile sufletului prin virtuţi 
se răpesc în nori şi la judecată nu vin, cum zice Apos- 
tolul. lar cei ce n-au câştigat cu totul desăvârşirea, ci 
au păcate şi isprăvi bune laolaltă, vin la locul judecă- 
ţii, şi acolo, fiind oarecum arşi prin cercetarea faptelor 
bune şi rele!57, dacă se va îngreuia cumpăna celor 
bune se vor izbăvi de munci1358. 


136. Din această tâlcuire a locului de la 1 Co 3, 13, se vede 
că "focul" de care vorbeşte Sfântul Pavel este judecata din urmă, 
care va proba definitiv sinceritatea faptelor bune şi le va arăta cum 
sunt pe cele aparent bune, ca să nu se mai laude fariseii cu ele. 

137. O nouă dovadă că 'focul' din 1 Co 3, 13 e "judecata" 
sau "cercetarea" faptelor, şi nu un foc oarecare ce curăţă pe cel 
ce nu s-a dus curăţit de aici. 

138. Răspuns la Întrebarea 10 din Întrebări, nelămuriri şi răs- 
punsuri, in Filocalia românească, vol. Il. 


ISAIA PUSTNICUL 


Viaţa şi opera lui Isaia Pustnicul 


(4 utorui celor 27 de capete Despre păzirea minţii 
nu este Isaia, care a trăit pe la anul 370 şi despre care 
vorbesc Rufinus şi Palladius159, cum admite şi notiţa 
biografică din Filocalia greacă, ci un monah cu acelaşi 
nume din pustia sketică a Egiptului, apoi din pustia de 
lângă Gaza Palestinei, care s-a împotrivit Sinodului din 
Calcedon, iscălind 'Enoticon-ul' împăratului Zeno la 
482, şi care a murit la anul 488. Acest lucru l-a dove- 
dit Kriiger140 pe baza scurtei biografii ce i-a închinat-o 
acestui Isaia mai tânăr Zaharia Retorul şi care a fost pu- 
blicată la 1870141. De la el au rămas 29 de cuvântări 
(Orationes Isaiae Abbatis), care nu erau cunoscute până 
de curând decât într-o traducere latină de la 1574 a lui 
P. Fr. Zinus (publicată în Migne, P. G. 40, col. 1109-1206), 
după un manuscris grec neidentificat. Abia în 1911 a 
fost publicat un text grec original al lor, în lerusalim, de 


139. Rufinus, Historia monachorum 10, Migne, P. L. 21, 428; 
Palladius, Hist. Laus. 14, ed. Butler, 2, 37. 

140. Krüger, în Ahrens und Krüger, Die soggennante Kirchen- 
geschichte des Zaharias Rhetor, Leipzig, 1899, p. 385 ş. u., ca şi 
în Byzant. Zeitsch. 8 (1899), p. 303. 

141. Această Viață a lui Isaia cel tânăr, datorată monofizitu- 
lui Zaharia Retorul, e publicată în Brooks, Corpus script. christ. 
orient., Scriptores Syri, Ser. 3, t. 25, Paris, 1907, 1-16 în text si- 
riac, 1-10 în text latin. Isaia din Apophtegmata Patrum (Pateric), 
Migne, P. G. 65, 179-184, este tot acest Isaia mai tânăr. 

călugărul Augustin (To 6010» Ilarpc nuâv Hoaiov Aóyor 
kô, p. XXV+251). Dar acest text nu-l avem la îndemâ- 
nă!42. Aceste cuvântări adresate unor monahi tineri 
tratează despre virtuțile principale ale vieţii ascetice şi 
au O căldură şi o densitate care arată că izvorăsc dintr-o 
experienţă proprie. Ele n-au în ele nicio eroare hristo- 
logică, de aceea au fost foarte mult citite. Din aceste cu- 
vântări s-au păstrat mai multe excerpte. Aşa sunt cele 
19 capete publicate în Migne (P. G. 40, 1205-1212)14%5. 
Gallandi a identificat textul tuturor acestor capete în 
cele 29 de cuvântări şi a arătat la note din ce cuvân- 
tare e luat fiecare!+4. Cele 27 de capete Despre păzi- 
rea minţii, cuprinse în Filocalie, alcătuiesc şi ele un ast- 
fel de extras, care nu ne dă decât o idee aproximativă 
despre frumuseţea gândirii ascetico-mistice a lui Isaia. 
Dintre ele am identificat câteva între cele 19 capete 
Despre asceză şi isihie din Migne (P. G. 40, 1205-1212), 
care, la rândul lor, au fost identificate de Gallandi în tex- 
tul celor 29 de cuvântări. lar pe altele le-am identificat 


142. Ştirile acestea le avem din O. Bardenhewer, Geschichte 
der altkirchlichen Literatur, IV Band, ed. 1-2, Fr. i. Br. 1924, p. 
95-98, şi Viller-Rahner, op. cit., p. 109-110. Cel din urmă afirmă 
că Isaia a murit ca monofizit, dar Q. Florovski (Vizantijskie Otti, 
V-VIII, Paris, 1933, p. 177) susţine că n-a fost monofizit propriu- 
zis, chiar dacă a iscălit 'Enoticon'-ul împăratului Zeno, întrucât nu 
e nimic monofizat în scrisul său. 

143. Kegpă&ioua nepi &OKNOEWG ka NOVa. 

144. Un extras de sentinţe din aceste cuvântări, în limba 
latină, după un text grec ce se pare că nu s-a păstrat, se cuprinde 
în marea colecţie de reguli monahale a călugărului apusean Be- 
nedict de Aniane (ł 821) şi poartă titlul: Praecepta seu consilia 
abbatis Isaiae posita tironibus in monachatu (Migne, P. L. 103, 
col. 427-434). 

numai în cele 29 de cuvântări. În total am reuşit să 


identific 15 


capete din 27. Dar cred că s-ar putea găsi 


şi celelalte 12 în textul acelor cuvântări!45. 


145. Dau 


mai jos un conspect care arată fiecare din cele 15 


capete identificate din Filocalie (F), cu paralela lui din cele 29 de 
cuvântări (Or.) şi cu cea din cele 19 excerpte (E): 


F l= Or. 
F 2= 

DoS Or. 
F = Or 
F = Or 
F = Or 
F10= Or 
Fll = Or 
F 12 = Or. 
F 15 = Or. 
F 16 = Or. 


II, cap 2 (P. G. 40, 1108) 
E 12 (P. G. 40, 1209) 
IV, cap 8 (P. G. 40, 1117) 


. IV, cap 12 (P. G. 40, 1120) 

. IV, cap 12 cont (P. Q. 40, 1121) 

„XVI, cap 4 (P. G. 40, 1144) 

„XIII, cap 3 (P. G. 40, 1139) 

. XVII, cap 8-9 (P. Q. 40, 1151) E 10 (P. Q. 40, 1208) 


XVII, cap 9 (P. G. 40, 1151) E 13 (P. G. 40, 1209) 
XXVI, cap 2 (P. G. 40, 1192) E19 (P. Q. 40, 1212) 
XXVL cap 2 (P. G. 40, 1193) 


F 20-21 = Or. XXV, cap 1415 (P. G. 40, 1183) E 16 (P. G. 40, 1212) 


F22= Or. XXV, cap 15 (P. G. 40, 1184) E 17 (P. G. 40, 1212) 
F 23, part. a 2-a E 18 (P. G. 40, 1212) 
F 26 = E 11 (P. G. 40, 1212) 

Despre păzirea minţii, în 27 de capete 


l. ste în firea minţii mânia impotriva patimilor. 
Căci dacă nu se mânie omul impotriva tuturor celor 
semănate de vrăjmașul într-insul, nu va vedea nici cu- 
răţie întru sine. Când a aflat lov lucrul acesta, a bleste- 
mat pe vrăjmaşii săi, zicând: 'Necinstiţilor şi defăima- 
ţilor, lipsiţi de tot binele, nu v-am socotit vrednici nici 
de câinii turmelor mele!" (lov 30, 1-2). lar cel ce vrea să 
ajungă la mânia cea firească taie toate voile sale, până 
când întărește în sine voia cea după fire a minţii. 

2. Când, împotrivindu-te, vei birui oastea vrăjmaşi- 
lor şi o vei vedea că fuge de la tine slăbită, să nu ţi se 
bucure inima. Căci răutatea duhurilor este în urma lor. 
Ei pregătesc un război şi mai rău decât cel dintâi şi adu- 
nă forţe inapoia cetăţii, poruncindu-le să nu se mişte 
din loc. Dacă te vei impotrivi lor mai departe, luptân- 
du-te, vor fugi de la faţa ta întru slăbiciune. Dar dacă te 
vei înălța întru inima ta, pe motiv că i-ai izgonit, şi vei 
părăsi cetatea, se vor ridica unii de la spate, alţii din 
faţă, şi bietul suflet se va pomeni împresurat de ei fără 
scăpare. Cetatea este rugăciunea; iupta este împotrivi- 
rea prin lisus Hristos; iar baza de unde pornim lupta 
noastră este mânia. 

3. Să stăm deci, iubiţilor, întru frica lui Dumnezeu, 
păzind şi supraveghind lucrarea virtuţilor. Să nu dăm pri- 
cină de sminteală conştiinţei noastre, ci să luăm amin- 
te la noi înşine întru frica lui Dumnezeu, până când se 
va dezrobi și ea dimpreună cu noi, ca să se facă între 
noi şi ea unire deplină. Ea va fi atunci paznica noastră, 
arătându-ne fiecare lucru de care trebuie să ne ferim. 
Dacă însă nu o vom asculta, se va depărta de la noi şi 
ne va părăsi și vom cădea în mâinile vrăjmaşilor, care 
nu vor mai avea milă de noi. Căci iată cum ne-a învă- 
tat Stăpânul nostru, zicând: 'impacă-te cu pârâșşul tău 
degrabă, până ești încă pe cale cu el' (Mt 5, 25) şi cele 
următoare. Pârâșul este conştiinţa, fiindcă se împotriveş- 
te omului ce vrea să facă voia trupului, iar dacă aces- 
ta nu vrea să o asculte, îl dă pe mâna vrăjmaşilor săi. 

4. Când vede Dumnezeu că mintea I s-a supus Lui 
din toată puterea şi nu are alt ajutor fără numai pe El 
singur, o întăreşte zicând: "Nu te teme, fiul meu lacob, 
prea micule la număr Israel"; și iarăşi: "Nu te teme, că 
te-am răscumpărat; te-am chemat cu numele tău, şi al 
Meu eşti tu. De va fi să treci prin apă, cu tine voi fi, şi 
puhoaiele nu te vor înghiţi. lar de va fi să treci prin foc, 
nu vei fi ars, iar flacăra nu te va mistui. Căci Eu sunt 
Domnul Dumnezeul tău, Sfântul lui Israel, Cel ce te 
mântuieşte' (Is 43, 1-5). 

5. De va auzi mintea această încurajare, va îndrăzni 
împotriva vrăjmaşului, zicând: "Cine vrea să bată război 
cu mine? Să vie de faţă! Cine este potrivnicul meu? Să 
se apropie de mine! lată, Domnul este ajutorul meu, 
cine mă va asupri? Voi toţi ca o haină vă veţi învechi 
şi veţi fi mâncaţi de molii" (Is 50, 8-9). 

6. Dacă inima ta urăşte păcatul prin fire, va ieşi 
biruitoare şi se va depărta de la toate ce nasc păcatul. 
Pune muncile înaintea ta, şi vei cunoaşte că ajutorul 
tău rămâne cu tine. lar tu întru nimica să nu-L întris- 
tezi pe Dumnezeu, ci plângând înaintea Lui, zi aşa: "A 
Ta este mila, ca să mă izbăveşti pe mine, Doamne!; 
căci fără ajutorul Tău îmi este cu neputinţă să scap din 
mâinile vrăjmaşilor mei". Fii cu luare-aminte și la ini- 
ma ta, şi El te va păzi de tot răul. 

7. Dator este monahul să închidă toate porţile su- 
fletului său, adică toate simţurile, ca să nu mai facă 
greșeli prin ele. Căci de se va vedea mintea pe sine 
nestăpânită de nimic, se va pregăti pentru nemurire, 
aducându-şi simţurile sale la un loc şi făcându-le un 
singur trup. 

8. Când se va slobozi mintea de toată nădejdea 
din lumea văzută, să ştii că acesta e semn că a murit 
în tine păcatul. 

9. Când se va elibera mintea, se va înlătura tot ce 
e la mijloc între ea şi Dumnezeu. 

10. Când se va izbăvi mintea de toţi vrăjmaşii ei şi 
se va linişti, se va afla într-un veac nou, cugetând şi 
la cele noi şi nestricăcioase. "Deci unde este stârvul, 
acolo se vor aduna şi vulturii" (Mt 24, 28; Lc 17, 37). 

1 1. Dracii se învăluie şi se acoperă pentru o vreme 
in vicleşugul lor, că doar îşi va lăsa omul slobodă ini- 
ma socotind că s-a izbăvit de luptă. lar dacă se întâm- 
plă aceasta, sar dintr-odată asupra bietului suflet și îl 
răpesc ca pe o vrabie. Şi dacă se află mai puternici 
decât bietul suflet, îl prăvălesc fără milă în păcate mai 
grele ca cele de la început, pentru care s-a rugat să fie 
iertat. Să stăm deci cu frica lui Dumnezeu şi să stră- 

juim inima, desăvârşind lucrarea noastră. Căci păzind 
virtuțile, împiedicăm răutatea vrăjmaşilor. 

12. lisus Hristos, Învățătorul nostru, ştiind vrăjmașa 
lor neîndurare şi milostivindu-Se de neamul omenesc, 
ne-a poruncit să păzim inima cu stricteţe, zicând: "Fiți 
gata în tot ceasul, că nu ştiţi în care ceas vine furul; 
deci nu cumva venind, să vă găsească dormind" (Lc 12, 
39); şi iarăşi: "Vedeți să nu se îngreuieze inima voas- 
tră întru desfrânare, beţie și griji lumeşti și să vie peste 
voi fără de veste ceasul acela" (Lc 21, 34). Deci ia sea- 
ma la inima ta, fiind cu luare-aminte la simţurile tale. 
Şi dacă se va întovărăşi cu tine pomenirea lui Dum- 
nezeu, vei prinde pe tâlharii care te pradă de ea. Căci 
cel ce se deprinde să deosebească precis gândurile re- 
cunoaşte pe cele ce vor să intre şi să-l spurce, fiindcă 
acestea tulbură mintea ca să se facă mândră şi trân- 
davă. Dar cei ce cunosc răutatea lor rămân netulburaţi, 
rugându-se Domnului. 

13. De nu va uri omul toată lucrarea lumii acesteia 
nu va putea sluji lui Dumnezeu. Deci care este slujirea 
lui Dumnezeu? Numai aceasta: Să nu avem nimic străin 
in minte în vremea când ne rugăm Lui, nici plăcere 
când Îl binecuvântăm, nici răutate când Îi cântăm, nici 
ură când luăm partea Lui, nici râvnă rea care să ne îm- 
piedice să zăbovim cugetând la El şi să ne aducem 
aminte de El. Căci toate aceste lucruri întunecate se 
fac zid care închide nefericitul suflet, de nu poate sluji 
curat lui Dumnezeu. Fiindcă acestea îl rețin în văzduh 
şi nu-l lasă să meargă în întâmpinarea lui Dumnezeu şi 
să-L binecuvinteze întru ascuns şi să-L primească în 
cămara inimii, ca să fie luminat de El. lată de ce se 
îintunecă mintea totdeauna şi nu se poate apropia de 

Dumnezeu, dacă nu are grijă să taie acestea de la 
sine, întru cunoştinţă. 

14. Când mintea va izbăvi simţirile sufletului de voi- 
le trupului, şi le va aduce la nepătimire, şi va desface 
sufletul de voile trupului, atunci, dacă va vedea Dum- 
nezeu neruşinatele patimi năvălind asupra sufletului 
ca să-i tragă simţirile în păcat, şi va striga mintea întru 
ascuns pe Dumnezeu neincetat, îi va trimite ajutorul 
Său şi le va alunga pe toate deodată. 

15. Rogqu-te, câtă vreme ești în trup, să nu laşi slo- 
podă inima ta. Căci precum plugarul nu se poate bizui 
pe vreo roadă ce se arată în țarina sa mai înainte de-a 
o aduna în hambarele sale, fiindcă nu ştie ce i se poate 
întâmpla, tot aşa omul nu poate da drumul inimii sale 
"câtă vreme are suflare în nările sale" (lov 27, 3). Şi 
precum omul nu ştie ce patimă îl va întâmpina până 
la cea din urmă suflare, tot aşa nu poate slobozi inima 
sa până are răsuflare; ci trebuie să strige totdeauna 
către Dumnezeu, după ajutorul şi mila Lui. 

16. Cel ce nu află ajutor în vremea războiului nu 
poate nădăjdui nici în timp de pace. 

17. Abia când cineva se va desface de cele de-a 
stânga (de cele rele) îşi va cunoaşte cu de-amănuntul 
toate păcatele ce le-a făcut inaintea lui Dumnezeu. Căci 
nu-şi vede omul păcatele sale de nu se va desface de 
ele cu amărăciune. Dar cei ce au ajuns la măsura aceas- 
ta au aflat plânsul, şi rugăciunea, şi ruşinea înaintea lui 
Dumnezeu, aducându-și aminte de urâta lor tovărăşie 
cu patimile. Să ne luptăm deci, fraţilor, după puterea 
noastră, şi dimpreună cu noi va lucra şi Dumnezeu după 
mulţimea milelor Sale. Chiar dacă nu ne-am păzit inima 
ca părinţii noştri, să ne sârguim după putere să păzim 

trupurile noastre fără de păcat, precum cere Dumnezeu, 
şi să credem că, ţinând seama de vremea foametei ce 
am apucat-o, va face şi cu noi mila pe care a făcut-o cu 
sfinţii Săi. 

18. Cel ce şi-a închinat întreaga inimă căutării lui 
Dumnezeu întru evlavie şi după adevăr nu poate avea 
părerea că a ajuns plăcut înaintea lui Dumnezeu. Căci 
câtă vreme îl mustră conştiinţa pentru unele lucrări 
impotriva firii, nu este cu totul liber. Câtă vreme este 
cineva care îl mustră, este şi cineva care îl învinovă- 
ţeşte; iar câtă vreme atârnă asupra lui învinuirea, nu e 
de faţă slobozenia. Dacă însă mai pe urmă, luând sea- 
ma la tine în vremea rugăciunii, vezi că nimic nu te în- 
vinovăţeşte de păcat, să știi că eşti slobod și ai intrat 
în sfânta Lui odihnă după voia Sa. Dacă vezi că roada 
cea bună s-a împuternicit, de n-o mai înăbuşă neghina 
vrăjmaşului, şi că nu din voia lor şi din vicleșug s-au 
depărtat potrivnicii, încetând a mai război simţurile tale; 
şi dacă nourul face umbră deasupra cortului şi soarele 
nu te arde ziua, nici luna noaptea; dacă se află întru tine 
isprăvită toată pregătirea cortului, ca să stai şi să-l stră- 
juieşti după voia lui Dumnezeu, să ştii că ai biruit cu 
ajutorul lui Dumnezeu. lar atunci şi El face umbră dea- 
supra cortului, căci al Lui este. Până când însă ţine răz- 
boiul, omul petrece în frică şi cutremur, cugetând că 
poate birui sau poate fi biruit azi, ori poate birui sau 
poate fi biruit mâine. Căci lupta strânge inima. Dar ne- 
pătimirea nu e tulburată de război. Cel ajuns la nepăti- 
mire a primit răsplata şi nu mai are grijă de dezbinarea 
celor trei, căci s-a făcut pace între ei prin Dumnezeu. 
lar cei trei sunt: sufletul, trupul şi duhul. Deci când cei 
trei se fac una prin lucrarea Duhului Sfânt nu se mai 

pot despărţi. Aşadar, să nu te socoţi pe tine că ai murit 
păcatelor câtă vreme eşti supărat de vrăjmaşii tăi, fie 
în vremea privegherii, fie în vremea somnului. Căci câtă 
vreme nefericitul om este pe arena de luptă, nu poate 
avea siguranţă. 

19. Când se întăreşte mintea şi se pregăteşte să ur- 
meze dragostei, care stinge toate patimile trupului şi nu 
mai lasă să stăpânească ceva din cele potrivnice firii 
asupra inimii, se împotriveşte la toate cele opuse firii, 
până când le va despărţi de cele fireşti. 

20. Cercetează-te, frate, în fiecare zi, ca să-ţi cunoşti 
inima şi să vezi ce patimi se află în ea înaintea lui Dum- 
nezeu; şi leapădă-le din inima ta, ca să nu vie osânda 
rea asupra ta. 

21. Fii deci cu luare-aminte la inima ta, frate, şi ia 
seama la vrăjmaşii tăi, căci sunt vicleni în răutatea lor. 
incredinţează-te în inima ta de cuvântul acesta: nu poa- 
te face cele bune omul care săvârşeşte cele rele. De 
aceea ne-a învăţat Mântuitorul să priveghem, zicând: 
'Strâmtă este poarta şi îngustă calea ce duce la viaţă, 
şi puţini sunt cei ce o află pe ea' (Mt 7, 14). 

22. Fii deci cu luare-aminte la tine, ca nu cumva 
ceva din cele ale pierzării să te desfacă de Dumnezeul 
dragostei. Stăpânește-ţi inima ta şi nu fi nepăsător, zi- 
când: "Cum o voi păzi, om păcătos fiind?'. Căci când 
va părăsi omul păcatele sale şi se va întoarce la Dum- 
nezeu, pocăinţa sa îl va naşte a doua oară şi-l va face 
cu totul nou. 

23. Dumnezeiasca Scriptură, cea Veche şi Nouă, 
vorbește pretutindeni despre păzirea inimii. Întâi cân- 
tăreţul David strigă: "Fiii oamenilor, până când veţi fi 
grei la inimă?" (Ps 4, 2); şi iarăşi: "Inima lor este deșartă' 

(Ps 5, 9). lar despre cei ce cugetă cele deşarte spune: 
'Zis-a întru inima sa: Nu mă voi clăti' (Ps 9, 26); şi ia- 
răşi: 'Zis-au întru inima lor: Uitat-a Dumnezeu" (Ps 9, 31). 
Şi câte ca acestea! Monahul este dator să înţeleagă 
scopul Scripturii, către cine grăieşte şi când grăiește, şi 
să ţină neîncetat lupta nevoinţei. Să fie cu luare-aminte 
la atacurile (momelile) vrăjmaşului. Şi ca un cârmaci 
să taie valurile, călăuzit de harul lui Dumnezeu. Să nu 
se întoarcă din cale, ci să fie cu luare-aminte numai la 
sine şi să vorbească în liniște cu Dumnezeu cu gând 
neclătit şi cu minte neiscoditoare. 

24. Împrejurările cer de la noi rugăciune, precum 
valurile, vijeliile şi furtunile cer cârmaci. Căci suntem 
supuşi la atacul (rposBoin) gândurilor, atât ale virtuţii, 
cât şi ale păcatului. lar stăpân peste patimi se zice că 
este gândul cel evlavios şi iubitor de Dumnezeu. Deci 
ni se cade nouă, celor ce râvnim liniştea, să deosebim 
şi să despărţim cu luare-aminte şi cu înţelepciune virtu- 
tile şi păcatele, şi să aflăm care virtute trebuie să o cul- 
tivăm când sunt de faţă părinţii şi fraţii, şi pe care s-o 
lucrăm când suntem singuri. Trebuie să mai ştim care 
este virtutea primă, care a doua, a treia; şi care patimă 
este sufletească, şi care trupească; şi din care virtute 
ne răpeşte mândria mintea, din care se iveşte slava de- 
şartă, prin care se apropie mânia şi din care se iveşte 
lăcomia pântecelui. Căci datori suntem să curăţim gân- 
durile, precum şi orice inălţare ce ar creşte împotriva 
cunoştinţei de Dumnezeu. 

25. Cea dintâi virtute este nepurtarea de grijă, adică 
moartea faţă de orice om şi de orice lucru. Din aceasta 
se naşte dorul de Dumnezeu. lar acesta naşte mânia cea 
după fire, care se impotrivește oricărui atac încercat de 

vrăjmaşșul. Atunci găsește sălaș în om frica lui Dum- 
nezeu, iar prin frică se face arătată dragostea. 

26. Trebuie să alungăm din inimă momeala gân- 
dului, prin împotrivire cucermnică în vremea rugăciunii, 
ca să nu ne aflăm cu buzele vorbind cu Dumnezeu, iar 
cu inima cugetând cele necuvenite. Căci nu primeşte 
Dumnezeu rugăciune tulbure şi dispreţuitoare de la cel 
ce se indeletniceşte cu liniştirea. Scriptura ne îndeam- 
nă pretutindeni să păzim simţurile sufletului. De se va 
supune voia monahului legii lui Dumnezeu şi după le- 
gea Lui va ocârmui mintea cele supuse ei (înțeleg toa- 
te mişcările sufletului, dar mai ales mânia şi pofta, căci 
acestea sunt supuse puterii raţiunii), am săvârşit virtu- 
tea şi am împlinit dreptatea, îndreptând pofta spre Dum- 
nezeu şi spre voile Lui, iar mânia, împotriva diavolului 
şi a păcatului. Spre ce lucrare năzuim prin urmare? 
Spre meditaţia cea ascunsă. 

27. De se va semăna vreun gând urât în inima ta, 
şezând în chilia ta priveşte şi impotriveşte-te păcatu- 
lui, ca nu cumva să te biruie. Sârguieşte-te să-ţi aduci 
aminte de Dumnezeu, gândind că iţi poartă de grijă şi 
că cele ce le grăieşti întru inima ta sunt descoperite 
inaintea Lui. Zi deci sufletului tău: Dacă te temi ca pă- 
cătoşii, care-s ca şi tine, să nu vadă păcatele tale, cu 
cât mai mult trebuie să te temi de Dumnezeu, Care ia 
aminte la toate? lar din sfătuirea aceasta cu tine însuţi 
vine în sufletul tău frica lui Dumnezeu. Şi dacă rămâi 
in ea, rămâi neclintit de patimi, precum este scris: "Cei 
ce nădăjduiesc spre Domnul sunt ca muntele Sionu- 
lui; nu se va clăti în veac cel ce locuieşte în lerusalim' 
(Ps 124, 1). Şi la tot lucrul pe care-l faci să ai pe Dum- 
nezeu înainte şi să cugeţi că vede orice gând al tău, şi 
nu vei păcătui niciodată. A Lui fie slava în veci. Amin. 

